JLBERT 












ŞTIINŢĂ ŞI FILOZOFIE 



Albert Einstein s-a născut la Ulm în Germania, la 
14 martie 1879. A studiat matematică şi fizică la Şcoala 
Politehnică Federală din Ziirich între 1896 şi 1900. în 
anii 1902 — 1908 a lucrat ca expert la Oficiul Federal 
de Patente din Berna şi a publicat lucrări ce au atras 
atenţia lumii ştiinţifice, printre care prima lucrare despre 
teoria specială a relativităţii în 1905. în anii 1908 — 1914 
a fost profesor de fizică teoretică la universităţile din 
Berna, Ziirich şi Praga. în 1913 este ales membru 
al Academiei Prusiene de Şliinţe şi numit director al 
Institutului de Fizică al Societăţii „împăratul Wilhelm“ 
•din Berlin, funcţie pe care o păstrează pînă în 1933. 
După publicarea teoriei generale a relativităţii în anii 
primului război mondial şi confirmarea uneia dintre pre- 
dicţiile ei de către expediţia astronomică a Societăţii 
Regale de Ştiinţe din Londra (1919) devine cel mai cunos¬ 
cut om de ştiinţă al vremii sale. O dată cu instaurarea 
regimului naţional-socialist, Einstein îşi dă demisia 
din Academia Prusiană de Ştiinţe şi părăseşte definitiv 
Germania, stabilindu-se la Princeton, în Statele Unite 
ale Americii. în ultima^parte a vieţii, Einstein este recu¬ 
noscut nu numai drept cea mai mare autoritate din fizica 
teoretică, ci şi ca un mare umanist care încorporează 
în mod exemplar prin acţiunea lui socială şi culturală, 
prin luările sale de poziţie în problemele vieţii publice 
spiritul libertăţii, al justiţiei sociale, respectul pentru 
demnitatea fiinţei umane. Moare în 18 aprilie 1955, la 
76 de ani. 

■Scrierile de interes general ale lui Einstein sînt reu¬ 
nite în două volume: Mein Weltbild (1931) şi O ut of my 
Later Years (1950). în 1917, Einstein publică prim? expu¬ 
nere a teoriei speciale şi generale a relativităţii „pe înţe¬ 
lesul tuturor". 

Pe măsură ce ştiinţele se emancipează de sub tutela filo¬ 
zofiei , constituindu-se ca discipline autonome, relaţia dintre 
filozofie şi ştiinţă devine ea insăşi o problemă filozofică. Supo¬ 
ziţiile şi concluziile cele mai generale ale cunoaşterii ştiinţifice 
sini in esenţă de natură filozofică. într-un fel, de multe ori 
mv/ntrent , ştiinţa începe In filozofie şi se varsă in filozofie, 
('uni spunea mai de mult un autor român, filozofia, in una din 
ipostazele ei, poate fi caracterizată ea o analiză a primelor 
supoziţii şi a ultimilor consecinţe ale cunoaşterii ştiinţifice. 
Hcf lecţia asupra întemeierii cunoştinţelor pozitive, asupra întin¬ 
derii şi valorii lor prezintă in egală măsură interes ştiinţific şi 
filozofic. Au intreprins-o, cu deosebire in ultimul secol, chiar 
dacă din puncte de vedere distincte şi cu interese diferite , atât 
mari creatori de ştiinţă, cit şi filozofi. 

Dacă prezenţa orizontului filozofic a fost o permanenţă tn 
momentele de schimbări radicale din istoria ştiinţei în ştiinţa 
contemporană asistăm la o mai profundă şi constructivă parti¬ 
cipare a filozoficului in constituirea marilor direcţii şi pro¬ 
grame de cercetare teoretică. Aşa cum scria Heidegger, marii 
creatori ai fizicii atomice, Niels Bohr şi Werner Heisenberg , 
au reuşit să revoluţioneze ştiinţa „numai intrucit au gindit ca 
filozofi, deschizind noi căi pentru formularea problemelor c \ 
Sporirea gradului de abstracţie şi instrumentalizare al ştiinţei 
actuale, complicarea legăturilor ei cu experienţa şi realitatea 
au determinat implicarea mai directă a filozofiei in interpre¬ 
tarea demersurilor şi a rezultatelor cunoaşterii teoretice. Filo¬ 
zofia ştiinţei s-a transformat treptat intr-un domeniu special 
de cercetare, care explorează cu metode logice, istorice, psiko - 

sociologice, sistemic-informaţionale teme cum ar fi natura şi 
specificul raţionalităţii ştiinţifice, demersurile de constituire a 
principaleldr forme de organizare a cunoaşterii ştiinţifice, struc¬ 
tura Idr internă, precum şi mecanismele schimbării ştiinţifice, 
direcţia şi sensul dezvoltării istorice a cunoaşterii pozitive , 
relaţia complexă şi subtilă intre standardele epistemice şi valo¬ 
rile fundamentale ale culturii . 

Colecţia „Ştiinţă şi filozofie u îşi propune să prezinte citi - 
torului român contribuţii dintre cele mai reprezentative pentru 
acest cimp deosebit de viu şi animat al vieţii filozofice contem¬ 
porane. Dorim să cuprindem atit problematica epistemologiei 
generale, cit şi realizări de referinţă din domeniul filozofiei 
matematicii, al ştiinţelor teoretice ale naturii, al ştiinţelor sociale 
şi al ştiinţelor omului . Sîntem dornici să colaborăm cu toţi cei 
ce sînt în măsură să sprijine realizarea acestor obiective prin 
informaţii, propuneri, observaţii critice şi participare directă. 

Mircea Flonta, Ilie Pârvu 





Nota traducătorilor 


Culegerea de faţă reuneşte texte de interes general scrise de Albert 
Einstein de-a lungul a patru decenii, începînd din 1914. Aceste scrieri 
cuprind expuneri ale ideilor sale ştiinţifice destinate unui public mai 
larg, gînduri asupra vieţii şi operei unor mari cercetători ai naturiii 
consideraţii asupra teoriilor fizice fundamentale şi asupra direcţiei dez¬ 
voltării viitoare a cunoaşterii fizice, precum şi asupra naturii cunoaşterii 
ştiinţifice şi a cunoaşterii umane în. genere, reflecţii asupra sensului 
existenţei, asupra problemelor sociale şi morale ale timpului şi luări de 
poziţie faţă de evoluţii şi evenimente din viaţa politică. Nu în puţine 
texte se întretaie şi se întrepătrund diferite teme din acest univers pro¬ 
blematic asupra cărora Einstein a gîndit într-un mod personal întreaga 
sa viaţă. Ţinînd seama de temele dominante, am grupat în mod oare¬ 
cum convenţional textele în trei mari secţiuni: 1. Cunoaşterea naturii: 
principii şi evoluţie istorică; 2. Fundamentele fizicii teoretice: teoria 
relativităţii şi mecanica cuantică; 3. Ştiinţă şi înţelepciune: ce trebuie 
să facem şi ce putem spera. 

Cu o singură excepţie (Despre metoda fizicii teoretice ), aceste scrieri 
apar aici pentru prima dată în limba română. în cele mai multe cazuri 
traducerea a fost realizată după două culegeri, care adună cele mai 
reprezentative scrieri de interes general din două perioade distincte ale 
vieţii autorului: Mein Weltbild , Querido Verlag, Amsterdam, 1934 şi 
O ut of My Later Years , Philosophical Library, New York, 1950. Pînă 
în 1933, cînd părăseşte Europa, Einstein publică, cu rare excepţii, în 
limba germană. O dată cu strămutarea în Statele Unite multe din 
scrierile sale apar iniţial în engleză. Totuşi, Einstein rămîne un scriitor 
de limbă germană. Din relatările secretarei sale, H. Dukas, se ştie că 
el şi-a scris, pînă la sfîrşitul vieţii, toate lucrările în germană. Tradu¬ 
cerea în engleză a fost realizată fie de alte persoane, fie de Einstein 

asistat de unul sau altul din colaboratorii săi. Einstein însuşi se plîngea 
de calitatea nesatisfăcătoare a unora din traducerile engleze ale texte¬ 
lor sale. Ţinînd seama de această împrejurare am confruntat tradu¬ 
cerea românească a textelor care au fost publicate pentru prima dată 
în engleză cu textele în limba germană cuprinse în culegerea Aus 
meinen spăten Jahren, Deutsche Verlags-Anstalt, Stuttgart, 1984. 

Notele de subsol, puţine la număr, din textul lui Einstein, sînt 
indicate prin asteriscuri şi reproduse în josul paginilor. Notele destinate 
informării şi orientării cititorului român sînt indicate prin cifre arabe 
şi aşezate la sfîrşitul fiecărui articol 

Iată o listă completă a textelor, cu indicarea titlului original şi a locu- 
lui primei apariţii. (Majoritatea informaţiilor îşi au sursa în Bibliografia 
scrierilor lui Einstein , 1901-1955, din Albert Einstein , [Philosopher - 
Scientist , o lucrare a cărei primă ediţie apare în 1949, sub redacţia lui 
P.A. Schilpp, în seria Biblioteca filosofilor in viaţă.) 

Antrittsrede in der Preussischen Akademie der Wiessenschaften, „Sitzungs- 
i berichte“, 1914, pp. 739 — 742. _. 

Emst Mach , „Physikalische Zeitschrift“, voi. 17, 1916, pp. 101 — 104.' 
r Prmzipien der Forschung, în voi. Zu Max Plancks 60. Geburtstag : Anspra- 
chen in der Deutschen Physikalischen Gesellschaft , Miiller, Karlsruhe 
pp. 29-32. 

My Theory , „Times“, London, 28 nov. 1919, p. 13, tradus după ori¬ 
ginalul [german din Mein Weltbild apărut sub titlul Was ist 
Relativităts theorie ? 

Geometrie und Erfahrung , Springer Verlag, Berlin, 1921. 

Newtons Mechanik und ihr Einfluss auf die Gestaltung der theoretischen 
Physik , „Naturwissenschaften“, voi. 15, 1927, pp. 273 — 276. 
Johannes Kepler , „Frankfurter Zeitung“, 9 nov. 1930, p. 16. 

Beligion und Wissenschaft , „Berliner Tageblatt“, 11 nov. 1930. 

Wie ich die Welt sehe , scris în 1930, publicat sub titlul What I believe 
în Forum and Century , voi. 84, Simon and Schuster, New York, 
1931, pp. 193-194. 

MaxwelVs Influence on the Development of the Conception of Physical 
Reality , în voi. James Clerk Maxwell : A Commemoration Volume , 
Cambridge University Press, Cambridge, 1931, pp. 66 — 73, tradus 
după originalul german din Mein Weltbild. 

Epilogue : A Socratic Dialogue , Interlocutors Einstein and Murphy, în 
M. Planck, Where is Science Going , Norton, New York, 1932; 
pp. 201-213. 

Schreiben an die Preussische Akademie der Wissenschaften, 28. Mări 
1933 , în Aibert Einstein in Berlin 1913—1933 , Akademie Verlag ţ 
Berlin, 1979, Dokument Nr. 169. 

Schreiben an die Preussische Akademie der Wissenschaften, o. April 
1933 , Dokument Nr. 181, în acelaşi volum. 

Schreiben an die Preussische Akademie der Wissenschaften, 12. April 

* 1933, Dokument Nr. 186, în acelaşi volum. 

On the Method of Theoretical Physics , Clarendon Press, Oxford, 1933. 

Science and Civilization, cuvîntare ţinută la Londra, publicată sub 
titlul Civilization and Science, „Times", 4 oct. 1933, p. 14. 

Die Religiositdt der Forschung, în Mein Weltbild, 1934. 

Science and Society, „Science", JWashington, Winter Issue, 1935 — 1936. 

Physik und Realităt, „Franklin Institute Journal", voi. 221, 1936, 
pp. 313-347. 

On Education, publicat sub titlul Some Thoughts concerning Education , 
în „School and Society", voi. 44. 1936, pp. 589 — 592. 

Selbstportrăt, 1936, publicat în (ed.) C. Fadiman, I Believe, Simon 
8c Schuşier, New York, 1939. 

The Fundanients of Theoretical Physics, „Science", voi. 91, 1940, 
pp. 4H7 492. 

On Freedom , publicat sul) titlul Freedom and Science, în (ed.) R. N 
Aushcn, Freedom : Its Meaning, Harcourt Brace and Co., New 
York, 1940, pp. 381-383. 

Science and Religion (I—II), partea întîi este textul unei cuvîntări 
ţinută în seminarul teologic din Princeton (mai 1939), partea a 
doua apare în Science, Philosophy and Religion ; a Symposion, 
New York, 1941. 

The Common Language of Science, înregistrare radiofonică realizată 
şi difuzată în 1941, publicată în „Advancement of Science", voi.2 
(no. 5), 1942, p. 109. 

Remarks on Rertrand Russell's Theory of Knowledge, în (ed.) P. A. 
Schilpp, The Philosophy of Rertrand Russell, Northwestern Uni- 
versity, Evanston, 1944, pp. 277 — 291. 

Quantenmechanik und Wirklichkeit, „Dialectica", voi. 2, 1948, pp. 230.— 
234. 

Autobiographisches , în (ed.) P. A. Schilpp, AIbert Einstein : Philosopher - 
Scientist, Open Court, La Salle, Illinois, 1949. 

Bemerkungen zu den in diesem Bande vereinigten Arbeiten , ediţia ger¬ 
mană a aceluiaşi volum sub titlul Albert Einstein als Philosoph 
und Naturforscher , W. Kohlhammer Yerlag, Stuttgart, 1955. 

Why Socialism? , „Monthley Review“, New York, voi. 1, mai 1949, 
pp. 9—15. 

The Laws of Science and the Laws of Ethics, în (ed.) Ph. Frank, Reiaţi* 
vity — A Richer Truth , Beacon Press, Boston, 1950. 

Einleitende Bemerkungen uber Grundbegriffe , în Louis de Broglie . 
Physicien et penseur , A. Michel, Paris, 1953. 



Autoportret 


Noi nu ştim ce este esenţial in propria existenţa 
personală , iăr altuia nu trebuie să-i pese de asta . 
Ce ştie un peşte despre apa in care înoată întreaga 
lui viaţă? 

Ceea ce a fost amar şi dulce a venit din afară , 
ceva cc a fost greu dinăuntru , din străduinţa proprie . 
/I m făcut, in principal , ceea ce propria mea natură 
rn-a împins să fac. A fost penibil să primesc pentru 
aceasta atit de multă preţuire şi dragoste . Şi săgeţi 
ale urii au fost ţintite spre mine: ele nu m-au 
atins însă nicicînd, deoarece aparţineau întrucîtva 
unei alte lumi şi cu aceasta nu am nici o legătură . 

Trăiesc într o singurătate care este dureroasă 
în tinereţe, dar minunată în anii maturităţii. 



I 


CUNOAŞTEREA NATURII: 
PRINCIPII ŞI EVOLUŢIE ISTORICĂ 





DISCURS DE RECEPŢIE 
LA ACADEMIA PRUSACĂ DE ŞTIINŢE 


Mult stimaţi colegi, 

Primiţi mai întîi mulţumirile mele profunde pentru fapta 
dumneavoastră' bună, cea mai mare binefacere de care se 
poate bucura un om ca mine. Invitîndu-mă în Academia 
dumneavoastră, mi-aţi oferit posibilitatea să mă dedic cu 
totul cercetărilor ştiinţifice, eliberat de agitaţia şi grijile 
unei profesiuni practice. Vă rog să rămîneţi convinşi de 
sentimentele mele de recunoştinţă şi de sîrguinţa strădaniilor 
melc, rliiar şi atunci cînd roadele eforturilor mele vi se vor 
părea sărăcăcioase. 

îngăduiţi mi să adaug la toate acestea cîteva observaţii 
generale cu privire la locul pe care îl ocupă domeniul meu de 
activitate, fizica teoretică, în raport cu fizica experimentală. 
Un prieten matematician îmi spunea deunăzi jumătate In 
glumă, jumătate serios: „Matematicianul ştie desigur ceva, 
dar, fără îndoială, nu ştie tocmai ceea ce i se cere în momen¬ 
tul respectiv 44 . Exact la fel stau lucrurile cu fizicianul teore¬ 
tician atunci cînd este solicitat de fizicianul experimentator. 
De unde vine această curioasă lipsă a capacităţii de adaptare ? 

Metoda teoreticianului implică faptul că el are nevoie 
de supoziţii generale, numite principii , din care sînt deduse 
consecinţe. Aşadar, activitatea sa se divide In două părţi. 
In primul rînd, el trebuie să caute aceste principii şi, In al 
doilea rînd, să desfăşoare consecinţele ce decurg din principii. 
Pentru îndeplinirea celei de-a doua dintre sarcinile numite 
el primeşte în şcoală un echipament potrivit. Dacă prima 
dintre sarcinile sale este deja Îndeplinită lntr-un anumit 
domeniu, adică pentru un complex de corelaţii, succesul nu-1 

va ocoli de cîte ori silinţa şi raţiunea vor fi îndestulătoare. 
Prima dintre sarcinile numite, anume aceea de a căuta prin 
tipiile ce urmează să servească drept bază a deducţiei, este cu 
totul de alt fel. Aici nu mai există o metodă ce poate fi 
învăţată şi aplicată sistematic, o metodă care conduce la ţei. 
Cercetătorul trebuie mai degrabă să fure oarecum naturii 
acele principii generale ce pot fi stabilite in mod precis, în 
măsura în care el desluşeşte anumite trăsături generale în 
complexe mai mari de fapte ale experienţei. 

Odată ce această formulare a fost înfăptuită, începe dez¬ 
voltarea consecinţelor care furnizează adesea corelaţii nebă¬ 
nuite, ce depăşesc cu mult domeniul de fapte luat în consi¬ 
derare cînd au fost formulate principiile. Dar atîta timp cît 
principiile ce servesc drept bază a deducţiei nu au fost încă 
găsite, teoreticianului nu-i foloseşte faptul de experienţă sin¬ 
gular; el nu poate să facă nimic nici măcar cu regularităţi 
mai generale descoperite empiric. El trebuie mai degrabă să 
rămînă într-o stare de neputinţă în faţa rezultatelor cerce¬ 
tării empirice pînă cînd ajunge în posesia principiilor oare pot 
forma baza unor dezvoltări deductive x . 

Aceasta este situaţia în care se află astăzi teoria în raport 
cu legile radiaţiei termice şi ale mişcării moleculare la tem¬ 
peraturi joase. Pînă acum vreo cincisprezece ani nu se punea 
încă la îndoială posibilitatea unei reprezentări corecte a însu¬ 
şirilor electrice, optice şi termice ale corpurilor pe baza 
mecanicii galileo-newtoniene aplicate mişcărilor moleculare 
şi a, teoriei maxwelliene a cîmpului electromagnetic. Atunci 
Planck a arătat că, pentru formularea unei legi a radiaţiei 
termice, care să fie în acord cu experienţa, trebuie să ne folo¬ 
sirii-de o metodă de calcul a cărei incompatibilitate cu prin¬ 
cipiile mecanicii clasice a devenit tot mai clară. Cu această 
metodă de calcul, Planck a introdus aşa-numita ipoteză a 
cuantelor in fizică, care a cunoscut de atunci confirmări 
strălucite. Cu această ipoteză a cuantelor el a răsturnat 
mecanica clasică pentru cazul în care mase destul de mici, 
cu viteze destul de mici, sînt mişcate cu acceleraţii destul de 
nţari, astfel încîţ astăzi putem considera legile de mişcare 
formulate de Gabiei şi Newton drept valabile numai ca legi 
limită (Grenzgesetze) A Dar, în ciuda străduinţelor pline de 
zel ale teoreticienilor, nu s-a izbutit pînă acum să se înlocu¬ 
iască ^principiile mecanicii ; prin principii ce sînt în acord: cu 
legea radiaţiei termice a lui Planele, adică .cu ipoteza cuan’-: 

telor. Deşi reducerea căldurii la mişcarea moleculară a fost 
dovedită în mod. neîndoielnic, trebuie şi astăzi să mărturisim 
că stăm in faţa legilor fundamentale ale acestei mişcări într-un 
mod asemănător cu felul In care stăteau astronomii, dinaintea 
lui Newton în faţa mişcărilor planetelor 3 . 

M-am referit la un complex de fapte pentru a căror tra¬ 
tare teoretică lipsesc principiile. Se poate însă tot aşa de 
bine ca principii clar formulate să ducă la consecinţe ce ies 
cu totul sau aproape cu totul din cadrul domeniului de fapte 
accesibil astăzi experienţei noastre. în aceste cazuri se poate 
să fie necesară o muncă de cercetare empirică îndelungată 
pentru a afla dacă principiile teoriei corespund sau nu reali¬ 
tăţii 4 . Teoria relativităţii ne oferă un asemenea caz 5 . 

O analiză a conceptelor fundamentale de timp şi spaţiu 
ne-a arătat că enunţul constanţei vitezei luminii în vid, 
ce rezultă din optica corpurilor în mişcare, nu ne constrînge 
cituşi de puţin să acceptăm teoria unui eter luminos imobil. 
Mai degrabă se poate formula o teorie generală ce ţine seama 
de împrejurarea că noi nu înregistrăm cîtuşi de puţin mişca¬ 
rea de translaţie a Pămîntului în experimentele realizate pe 
Pămînt. în acest caz aplicăm principiul relativităţii care 
sună astfel: forma legilor naturii nu se schimbă cînd se trece 
de la sistemul de coordonate iniţial (recunoscut ca legitim) 
la unul nou, ce se află într-o mişcare de translaţie uniformă 
faţă de primul. Această teorie a primit confirmări empirice 
ce merită să fie amintite şi a condus la o simplificare a descrie¬ 
rii teoretice a complexului de fapte care erau puse deja în 
relaţie. 

Pe de altă parte, această teorie nu oferă din punct de 
vedere teoretic o satisfacţie deplină, deoarece principiul rela¬ 
tivităţii formulat mai înainte privilegiază mişcarea uniformă. 
Dacă este adevărat că nu sîntem îndreptăţiţi să acordăm 
mişcării uniforme o semnificaţie absolută din punct de vedere 
fizic, atunci se pune în mod firesc întrebarea dacă acest enunţ 
nu ar trebui extins asupra mişcărilor neuniforme. S-a arătat 
că, dacă se pune la bază un principiu al relativităţii în acest 
sens extins, se ajunge la o extindere bine determinată a teoriei 
relativităţii. în felul acesta sîntem conduşi la o teorie gene¬ 
rală a gravitaţiei care include dinamica. Deocamdată insă 
lipseşte materialul faptic cu ajutorul căruia am putea veri¬ 
fica justeţea introducerii acestui principiu de bază. 

Am constatat că fizica inductivă pune întrebări celei 
deductive şi cea deductivă celei inductive şi că răspunsul la 
ele cere încordarea tuturor forţelor. Fie ca, prin muncă unită, 
să izbutim cît mai repede să înaintăm spre progrese defini¬ 
tive. 


NOTE 

1. în acest text este formulată clar, poate pentru prima dată, 
ideea de bază pe care se sprijină modelul ipotetic-deductiv al ştiinţei 
teoretice. Activitatea omului de ştiinţă teoretică cuprinde două părţi 
principale: formularea principiilor teoriei şi deducerea unor consecinţe 
empirice din aceste principii. Prima dintre ele este caracterizată drept 
o activitate pur imaginativă: principiile teoretice sînt o creaţie liberă 
a închipuirii omului,de ştiinţă. Valoarea şi utilitatea lor poate fi deter¬ 
minată însă numai prin compararea consecinţelor derivate din ele cu 
datele experienţei. Deducerea consecinţelor empirice din principiile 
teoretice este, spre deosebire de formularea principiilor, o activitate sis¬ 
tematică în care cercetătorul aplică metode ce pot fi învăţate. Logicieni 
ai ştiinţei ca R. Garnap, G. G. Hempel sau K. R. Popper, care au elabo¬ 
rat modelul ipotetic-deductiv al structurii ştiinţei teoretice, se sprijină 
pe distincţia formulată aici de Einstein. Activitatea omului de ştiinţă 
teoretică, afirmă Popper, are două părţi: formularea teoriilor şi supu¬ 
nerea lor controlului experienţei. „O analiză logică a primei părţi a 
acestei activităţi, inventarea teoriilor, nu mi se pare nici posibilă, nici 
necesară. întrebarea cum se întîmplă ca să-i vină cuiva o idee nouă — 
fie o temă muzicală, fie un conflict dramatic sau o teorie ştiinţifică — 
interesează psihologia empirică şi nu logica cunoaşterii." (K. R. Popper, 
Logica cercetării , Editura ştiinţifică şi enciclopedică, 1981, p. 76.) fată 
şi exprimările foarte semnificative ale lui Carnap dintr-o lucrare bazată 
pe seminarul său de filozofie a ştiinţelor naturii de la Universitatea din 
Chicago, din 1946: „Cum putem să descoperim legi teoretice? Nu putem 
să spunem: «Vom aduna tot mai multe date şi vom generaliza dincolo 
de legile empirice, pînă vom ajunge la legi teoretice.» Niciodată nu a fost 
găsită o lege teoretică pe o asemenea cale ... o teorie trebuie să ia 
naştere pe o altă cale. Ea este formulată nu ca generalizare a faptelor, 
ci ca ipoteză. Ipoteza este apoi testată într-un fel care este într-o anu¬ 
mită privinţă analog cu testarea legilor empirice. Din ipoteză se derivă 
legi empirice, iar aceste legi empirice sînt la rîndul lor testate prin ob¬ 
servaţii asupra faptelor". (R. Garnap, Einfiihrung in die Philosophie 
der Naturwissenschaft , Nynphenburger Verlagshandlung, Munchen, 
1969, p. 230). 

2. Afirmaţia lui Einstein că ipoteza cuantelor „a răsturnat mecanica 
clasică" trebuie înţeleasă în sensul că în acel domeniu de cercetare care 
a fost deschis prin cercetările lui Planck asupra radiaţiei termice conse¬ 
cinţele deduse din mecanica clasică nu pot fi puse de acord cu datele 
experienţei. Cu alte cuvinte, descoperirea lui Planck a oferit indicaţii 
cu privire la limitele aplicării legilor mecanicii clasice. Aceste legi sînt 
numite „legi limită" în sensul că nu pot fi aplicate cu succes decît 
într-un domeniu limitat al experienţei fizice. 

3. Este interesant că Einstein suliniază aici necesitatea formulării 
unor noi legi ale mişcării pentru elementele constitutive de bază ale 
substanţei materiale cunoscute în acea vreme. Deşi depăşise deja pe¬ 
rioada cea mai fertilă a activităţii sale ştiinţifice, Einstein nu adoptă 
o atitudine propriu-zis conservatoare. Opoziţia lui ireductibilă de mai 
tîrziu faţă de acceptarea a ceea ce numea „teoria statistică a cuantelor 1 * 
pornea de la respingerea supoziţiei adoptate de interpretarea general 
acceptată, interpretarea şcolii de la Copenhaga, şi anume că teoria oferă 
o descriere completă a stărilor fizice reale. Einstein respingea această 
supoziţie care era în contradicţie cu idealul său ştiinţific. Nu era vorba 
aşadar de conservatorism în sensul obişnuit al cuvîntului. 

4. Formulări cum sînt „corespondenţa sau acordul cu realitatea 
a principiilor teoriei** şi „acordul cu datele experienţei al principiilor 
teoriei** sînt folosite adesea de fizician ca expresii echivalente. Acesta 
pare să fie cazul şi în acest pasaj. 

5. Ca şi în alte texte scrise ulterior, Einstein descrie aici teoria res- 
trînsă şi generală a relativităţii drept extinderi ale principiului relati¬ 
vităţii din fizica clasică. Aceste extinderi au fost realizate prin eforturi 
teoretice inventive, creatoare, în care rolul hotărîtor îl joacă consi¬ 
deraţii de natură matematică. în Despre metoda fizicii teoretice , un text 
scris peste aproximativ douăzeci de ani, Einstein se va exprima astfel 
în această privinţă: „Experienţa ne poate sugera bineînţeles conceptele 
matematice necesare: dar acestea nu pot fi deduse din ea. Experienţa 
rămîne, desigur, singurul criteriu al utilităţii unei construcţii matematice 
pentru fizică. Principiul propriu-zis creator se află însă în matematică, 
într-un anumit sens, consider aşadar adevărat faptul că gîndirea pură 
poate să cuprindă realul, aşa cum visau anticii." 



ERNST MACH 


In aceste zile a plecat dintre noi Ernst Mach , un om cu 
o mare înrîurire asupra orientării epistemologice a cercetă¬ 
torilor naturii din vremea noastră, un om cu o gîndire extrem 
de independentă. Era într-atît de stăpînit de plăcerea directă 
de a vedea şi de a înţelege, de acel amor dei intellcctualis al 
iui Spinoza, încît, pînă la o vîrstă înaintată, el a privit lumea 
cu ochi curioşi de copil pentru a se bucura dezinteresat de 
înţelegerea corelaţiilor. 

Cum ajunge însă un cercetător al naturii cu adevărat 
înzestrat să se intereseze de teoria cunoaşterii? Nu există 
oare în domeniul său de activitate ceva mai important de 
făcut? Astfel îi aud uneori vorbind pe unii dintre colegii mei 
de breaslă şi mai mulţi sînt cei pe care îi simt că gîndesc 
aşa. Eu nu pot să împărtăşesc acest fel de a gîndi. Cînd mă 
gîndesc la cei mai capabili studenţi pe care i-am întîlnit eu 
ca profesor, adică la aceia care s-au evidenţiat prin indepen¬ 
denţa judecăţii lor şi nu prin simplă iscusinţă, constat că se 
preocupau în modul cel mai activ de teoria cunoaşterii. Ei 
discutau cu plăcere despre ţelurile şi metodele ştiinţei şi, prin 
îndîrjirea cu care îşi apărau părerile, arătau fără putinţă 
de tăgadă că subiectul li se pare important. Acest fapt nu 
trebuie să ne surprindă. 

Dacă mă consacru unei ştiinţe nu din raţiuni exterioare, 
cum ar fi cîştigul material, ambiţia şi, de asemenea nu, sau 
nu exclusiv, pentru satisfacţia sportivă, pentru plăcerea gim¬ 
nasticii creierului, atunci trebuie, ca învăţăcel al acestei 
ştiinţe, să mă intereseze în mod arzător întrebarea: Ce ţel 
vrea şi poate să atingă ştiinţa căreia mă dedic? în ce măsură 

rezultatele ei generale sînt „adevărate 44 ? Ce este esenţial în 
ea şi ce ţine doar de aspecte contingente ale dezvoltării ? 

Pentru a omagia meritul lui Mach nu avem voie să ocolim 
întrebarea: Ce a adus nou reflecţia lui Mach asupra acestor 
probleme generale, ceva ce nu i-a trecut prin cap nici unui 
om înaintea lui? Adevărul în aceste lucruri trebuie dăltuit 
întotdeauna, mereu şi mereu, de naturi puternice, întotdeauna 
potrivit nevoilor timpului pentru care lucrează sculptorul; 
dacă nu este întotdeauna produs din nou, el se pierde. De 
aceea este greu, şi nu atit de esenţial, să răspundem la între¬ 
bările: „Ce ne-a învăţat principial nou Mach în raport cu 
ceea ce ştim de la Bacon şi Hume? 44 „Ce îl distinge în mod 
esenţial de Stuart Mill, Kirchhoff, Hertz, Helmholtz în ceea 
ce priveşte punctul de vedere epistemologic general faţă de 
ştiinţele particulare? 44 1 Fapt este că, prin scrierile sale isto- 
rico-critice, în care urmăreşte cu at-îta dragoste dezvoltarea 
ştiinţelor particulare şi-i iscodeşte pe cercetătorii deschizători 
de drumuri pînă în intimităţile creierului lor, Mach a avut 
o mare influenţă asupra generaţiei noastre de cercetători ai 
naturii. Ba, mai mult. cred că nici cei care se socot adversari 
ai lui Mach nu-şi dau seama cît au absorbit din modul machist 
de a vedea lucrurile, pentru a spune aşa, o dată cu laptele 
mamei. 

După Mach, ştiinţa nu este nimic altceva decît comparare 
şi ordonare a conţinuturilor de conştiinţă ce ne sînt date 
de fapt, potrivit anumitor puncte de vedere şi metode pro¬ 
bate de noi în timp. Fizica şi psihologia nu se deosebesc deci 
una de cealaltă în ceea ce priveşte obiectul, ci numai din 
punctul de vedere al ordonării şi corelării materialului. Se 
pare că cercetarea modului cum s-a realizat în particular 
această ordine, în ştiinţele pe care le stăpînea, i-a apărut lui 
Mach drept principala sa sarcină. Ca rezultate ale activităţii 
de ordonare apar noţiunile abstracte şi legile 'regulile) core¬ 
lării lor. Amîndouă sînt în aşa fel alese încît împreună alcă¬ 
tuiesc o schemă ordonatoare în care se încadrează sigur si 
sistematic datele ce urmează să fie ordonate. Potrivit celor 
spuse, conceptele au sens numai în măsura în care pot fi 
arătate lucrurile la care se raportează ele, ca şi punctele de 
vedere după care sînt coordonate cu aceste lucruri (analiza 
conceptelor) 2 . 

însemnătatea unor asemenea spirite ca Mach nu stă 
cîtuşi de puţin numai în aceea că au satisfăcut anumite nevoi 

filozofice ale timpului, pe care specialistul nărăvit le-ar putea 
califica drept un lux. Noţiuni care s-au dovedit folositoare în 
ordonarea lucrurilor ajung cu uşurinţă să aibă asupra noastră 
o asemenea autoritate încît uităm de originea lor pămîntească 
şi le luăm ca date imuabile. Ele vor fi calificate apoi drept 
„necesităţi ale gîndirii“, „date a priori 44 şi aşa mai departe. 
Asemenea greşeli barează adesea pentru mult timp calea 
progresului ştiinţific. De aceea nu trebuie cîtuşi de puţin să 
privim ca un joc gratuit exersarea în vederea analizării con¬ 
ceptelor devenite de mult familiare, precum şi a relevării 
împrejurărilor de care atîrnă justificarea şi utilitatea lor, a 
felului cum au luat naştere în particular din datele experienţei. 
Aceasta va face ca autoritatea lor excesivă să fie subminată. 
Ele vor fi înlăturate dacă nu-şi vor putea găsi justificare cu 
adevărat, vor fi corijate cînd coordonarea lor cu lucrurile 
date a devenit prea laxă, înlocuite cu altele dacă poate fi 
formulat un sistem nou, pe care, din anumite motive, îl 
preferăm 3 . 

Asemenea analize îi apar de cele mai multe ori omului de 
ştiinţă specializat, a cărui privire este îndreptată mai mult 
asupra particularului, de prisos, afectate, uneori chiar ridi¬ 
cole. Situaţia se schimbă însă cînd una din noţiunile folosite 
în mod obişnuit este înlocuită cu alta mai precisă, fiindcă 
dezvoltarea ştiinţei respective o cere. Atunci, cei ce nu folo¬ 
sesc cu precizie propriile noţiuni, protestează energic şi se 
plîng că bunurile cele mai sfinte sînt supuse unei ameninţări 
revoluţionare. In acest strigăt se amestecă apoi şi glasurile 
acelor filozofi care cred că nu se pot lipsi de acea noţiune 
deoarece au aşezat-o în caseta lor a „absolutului 44 , a „a 
jonm-ului 44 sau a ceva asemănător, fiindcă au proclamat 
imuabilitatea ei principială. 

Cititorul a şi ghicit, desigur, că aici eu fac aluzie cu deose¬ 
bire la anumite concepte ale teoriei spaţiului şi timpului, 
ca şi ale mecanicii, care au cunoscut o modificare prin teoria 
relativităţii. Nimeni nu poate să conteste teoreticienilor cu¬ 
noaşterii meritul de a fi netezit în această privinţă căile 
dezvoltării viitoare; despre mine ştiu cel puţin că am fost 
stimulat în mod deosebit, direct sau indirect, de Hume şi 
Mach 4 . Rog cititorul să ia în mînă lucrarea lui Mach Meca¬ 
nica In dezvoltarea ei şi să urmărească consideraţiile formu¬ 
late în capitolul al doilea sub numerele 6 şi 7 ( Opiniile lui 
Newton despre timp, spaţiu şi mişcare şi Critica sistematică 

a argumentelor newtoniene). Acolo se găsesc gînduri pre¬ 
zentate cu măiestrie, dar departe de a fi devenit bunul comun 
al fizicienilor. Aceste părţi atrag în mod special şi datorită 
faptului că sînt legate de pasaje citate textual din scrierile 
lui Newton. Iată cîteva asemenea delicatese: 

Newton: „Timpul absolut, adevărat şi matematic, în 
sine şi după natura sa curge în mod egal fără nici o legătură 
cu ceva extern şi cu un alt nume se cheamă şi durată 44 . 
„Timpul relativ, aparent şi comun, este acea măsură (precisă 
şi neegală) sensibilă şi eternă a oricărei durate determinată 
prin mişcare, care se foloseşte de obicei în loc de timpul ade¬ 
vărat, ca oră, ziuă, lună, an“. 

Mach: „. . . Dacă un lucru A se schimbă cu timpul, 
aceasta nu înseamnă decît că există o dependenţă a condi¬ 
ţiilor unui lucru A de condiţiile unui alt lucru B. Oscilaţiile 
unui pendul se produc în timp dacă mişcarea acestuia depinde 
de poziţia Pămîntului. Deoarece atunci cînd observăm pen¬ 
dulul nu trebuie să fim atenţi la dependenţa lui faţă de poziţia 
Pămîntului, ci putem să-l comparăm pe acesta cu orice alt 
lucru ... se creează uşor impresia că toate aceste lucruri sînt 
neesenţiale . . . Noi nu avem posibilitatea să măsurăm schim¬ 
barea lucrurilor prin raportare la timp. Timpul este mai 
degrabă o abstracţie la care ajungem prin schimbarea lucru¬ 
rilor, deoarece nu sîntem legaţi de o anumită unitate de mă¬ 
sură, toate depinzînd unele de altele 44 . 

Newton: „Prin natura sa fără nici o relaţie cu ceva 
extern, spaţiul absolut rămîne întotdeauna asemenea şi 
imobil 44 . „Spaţiul relativ este o măsură sau o parte oarecare 
mobilă a celui absolut, care se relevă simţurilor noastre prin 
poziţia sa faţă de corpuri şi de obicei se confundă cu spaţiul 
imobil 44 . 

Urmează apoi o definiţie corespunzătoare a conceptelor 
„mişcare absolută 44 şi „mişcare relativă 44 . După aceasta: 

„Efectele prin care se deosebesc între ele mişcările abso¬ 
lute şi relative sînt forţele cu care corpurile tind să se înde¬ 
părteze de la axa mişcării circulare. In adevăr, în mişcarea 
circulară pur relativă aceste forţe sînt nule, însă în mişcarea 
circulară adevărată şi absolută ele sînt mai mari sau mai 
mici, după cantitatea de mişcare 44 5 . 

Urmează acum descrierea bine cunoscutului experiment 
cu vasul ce trebuie să întemeieze intuitiv cea din urmă 
afirmaţie 6 . 

Critica pe care o face Macii acestui punct de vedere este 
foarte interesantă; citez din aceeaşi lucrare cîteva pasaje 
deosebit de pregnante: „Cînd spunem că un corp K îşi schimbă 
direcţia şi viteza numai sub influenţa unui alt corp K', noi 
nu putem să ajungem cîtuşi de puţin la această judecată 
dacă nu există alte corpuri A, B, C . . . faţă de care judecăm 
mişcarea corpului K. Noi recunoaştem astfel, de fapt, o 
relaţie a corpului K cu A, B, C . . . Dacă am face abstracţie 
dintr-o dată de A, B, C . . . şi am vrea să vorbim de compor¬ 
tarea corpului K în spaţiul absolut, atunci am comite o dublă 
greşeală. Mai întîi, nu am putea şti cum s-ar comporta K 
în absenta corpurilor A, B, C . . ., iar, apoi, ne-ar lipsi orice 
mijloc de a judeca comportarea corpului K şi de a verifica 
enunţurile noastre, care nu ar mai avea, aşadar, un sens 
ştiinţific/ 4 . 

„Mişcarea unui corp K poate fi judecată întotdeauna 
numai prin raportare la alte corpuri A, B, C... Deoarece 
întotdeauna avem la dispoziţie un număr suficient de cor¬ 
puri ce stau relativ nemişcate unele faţă de celelalte sau îşi 
schimbă poziţia doar lent, noi nu sîntem legaţi aici de vreun 
corp determinat şi putem să facem abstracţie fie de unul, 
fie de altul. Aşa a luat naştere părerea că, în general, existenţa 
acestor corpuri nu ar conta 44 . 

„Experimentul lui Newton cu vasul de apă ce se roteşte 
ne învaţă doar că rotaţia relativă a apei faţă de pereţii 
vasului nu provoacă forţe centrifugale notabile, dar că acestea 
sînt provocate de rotaţia relativă faţă de masa Pămîntului 
şi faţă de celelalte corpuri cereşti. Nimeni nu poate să spună 
cum s-ar desfăşura experimentul dacă pereţii vasului ar fi 
tot mai groşi şi mai voluminoşi şi, pînă la urmă, ar atinge 
o grosime de mai multe mile . . . 4t 

Rîndurile citate arată că Mach a recunoscut în mod clar 
părţile slabe ale mecanicii clasice 7 şi nu a fost prea departe 
de a pretinde o teorie generală a relativităţii, şi aceasta încă 
acum aproape o jumătate de secol! Nu este improbabit că 
Mach ar fi ajuns la teoria relativităţii, dacă, pe vremea cînd 
spiritul său mai avea încă prospeţimea tinereţii, întrebarea 
cu privire la însemnătatea constanţei vitezei luminii i-ar fi 
preocupat pe fizicieni. In lipsa acestui impuls ce derivă din 
electrodinamica lui Maxwell-Lorentz, exigenţa critică a lui 
Mach nu a fost suficientă pentru a trezi sentimentul necesi- 

■taţii unei definiţii a simultaneităţii evenimentelor distanţate 
spaţial. 

Reflecţiile asupra experimentului lui Newton cu vasul 
arată cît de aproape de spiritul său a fost revendicarea rela¬ 
tivităţii în sens mai general (relativitatea acceleraţiilor). 
Bineînţeles că aici lipseşte conştiinţa vie a faptului că egali¬ 
tatea masei inerte şi grele a corpurilor cere un postulat al 
relativităţii într-un sens mai larg, în măsura în care noi nu 
sîntem în stare să decidem prin experiment dacă căderea 
corpurilor faţă de un sistem de coordonate trebuie atribuită 
existenţei unui cîmp gravitaţional sau stării de acceleraţie 
a sistemului de coordonate. 

Potrivit evoluţiei sale spirituale, Mach nu a fost un filo¬ 
zof care şi-a ales ca obiect al speculaţiilor sale ştiinţele naturii, 
ci un cercetător cu interese largi, harnic, pentru care investi¬ 
gaţia dincolo de problemele de detaliu, situate în centrul 
interesului general, constituia în mod vizibil o delectare 8 . 
Dovadă stau nenumăratele lui cercetări particulare în dome¬ 
niul fizicii şi al psihologiei empirice, pe care le-a publicat în 
parte singur, în parte împreună cu elevii săi. Dintre cerce¬ 
tările sale în fizică, experimentele cele mai cunoscute sînt 
cele asupra undelor sonore generate de proiectile. Chiar dacă 
ideea de bază aplicată aici nu a fost principial nouă, aceste 
cercetări au relevat totuşi un talent experimental neobiş¬ 
nuit. El a izbutit să înregistreze fotografic distribuţia densi¬ 
tăţii aerului în apropierea unui proiectil cu o viteză mai mare 
decît cea a sunetului şi să arunce astfel o lumină asupra unui 
gen de fenomene acustice despre care pînă la el nu se ştia 
nimic. Expunerea lui populară asupra acestor cercetări va 
bucura pe orice om care poate găsi plăcere în probleme de 
fizică. 

Cercetările filozofice ale lui Mach au izvorît exclusiv din 
dorinţa de a ajunge la un punct de vedere din care diferitele 
discipline ştiinţifice, cărora le-a consacrat munca sa de o 
viaţă, pot să fie concepute drept contribuţii la realizarea unui 
ţel comun. El concepe întreaga ştiinţă ca năzuinţă spre ordo¬ 
narea experienţelor elementare separate, pe care le-a desem¬ 
nat ca „senzaţii 44 . Expresia respectivă a făcut posibil ca 
acest gînditor sobru şi precaut să fie adeseori socotit drept 
un filozof idealist şi solipsist de către cei care nu s-au ocupat 
îndeaproape de lucrările sale. 

Citind lucrările lui Mach, împărtăşeşti plăcerea pe care 
trebuie să o fi simţit autorul atunci cînd şi-a aşternut pe 
hîrtie propoziţiile sale pregnante şi precise. Dar nu numai 
delectarea intelectuală şi satisfacţia produsă de un stil bun 
fac atît de atrăgătoare lectura cărţilor sale, ci şi bunătatea, 
omenia şi optimismul care sclipesc adesea printre rîndurile 
sale atunci cînd vorbeşte despre probleme omeneşti de interes 
general. Acest fel de a fi l-a ferit şi de boala epocii, care 
astăzi doar pe puţini i-a ocolit, şi anume fanatismul naţional. 
In articolul său de popularizare „Despre fenomene produse la 
proiectilele ce zboară 41 el nu s-a putut abţine să dea expresie, 
în ultimul alineat, speranţei sale de realizare a înţelegerii 
între popoare. 


NOTE 

1. Asemenea remarci merită toată atenţia. Ele sugerează că 
Einstein vede însemnătatea lui Mach nu atît în activitatea lui de 
teoretician al cunoaşterii ştiinţifice, cît mai degrabă în cea de critic 
al ştiinţei timpului său. Mach a contribuit mai mult ca oricare altul 
din generaţia sa, îndeosebi prin lucrările sale istorice, la încurajarea 
unui examen critic al fundamentelor cunoaşterii fizice. Einstein vor¬ 
beşte aici ca unul ce a resimţit în mod fericit puterea stimulatoare 
a cercetărilor istorico-critice întreprinse de Mach, fără să-şi fi însu¬ 
şit însă pur şi simplu punctul de vedere al fizicianului austriac cu 
privire la direcţiile în care ar trebui orientată cercetarea fizică. Ein¬ 
stein lasă să se înţeleagă că vede influenţa lui Mach nu în primul rînd 
în ceea ce a spus acesta despre natura cunoaşterii omeneşti în genere, 
în răspunsurile pe care le-a dat unor interogaţii filozofice cu o lungă 
tradiţie, ci în reflecţiile sale critice asupra dezvoltării cunoaşterii fi¬ 
zice moderne de felul celor cuprinse în cunoscuta sa lucrare asupra 
istoriei mecanicii. Creatorul teoriei relativităţii a beneficiat de acţi¬ 
unea eliberatoare a analizelor istorico-critice ale lui Mach într-o epocă 
în care dominau autoritar convingeri dogmatice cu privire la funda¬ 
mentele ştiinţelor naturii. în anii săi mai tîrzii, Einstein a exprimat 
mai clar şi mai net temeiurile atitudinii sale bivalente faţă de con¬ 
cepţiile lui Mach. în Notele autobiografice , scrise în 1947, întîlnim o 
formulare deosebit de concisă şi de concludentă: „Eu văd măreţia 
reală a lui Mach în scepticismul şi independenţa lui incomparabile; 
în tinereţe m-a impresionat puternic şi poziţia epistemologică a lui 
Mach care îmi apare însă astăzi ca fiind în principiu de nesusţinut.“ 

2. Aşa cum reiese din acest pasaj, punctul de vedere al lui Mach 
era un punct de vedere empirist deosebit de radical. Aşa cum s-a sub¬ 
liniat adesea, Einstein a exploatat în unele cercetări ştiinţifice din 
tinereţe valoarea euristică a acestui punct de vedere, de pildă în 
analiza critică a conceptului simultaneităţii. întrebarea „în ce 

ronstă simultaneitatea evenimentelor?" a fost reformulată astfel: „cum 
putem determina operaţional simultaneitatea a două evenimente ?“. 
Einstein nu a lucrat însă niciodată conducîndu-se după principiul 
machist potrivit căruia „conceptele au sens numai în măsura în care 
pot fi arătate lucrurile la care se raportează ele“. Fără îndoială că 
dacă ar fi urmat în mod strict un asemenea principiu Einstein nu ar 
li putut formula teoria relativităţii şi alte idei care i-au asigurat un 
loc unic în creaţia ştiinţifică a secolului nostru. Mach însuşi pare 
să fi înţeles clar incompatibilitatea dintre principiile sale epistemo¬ 
logice şi construcţiile teoretice einsteiniene. Judecata negativă a lui 
Mach asupra teoriei relativităţii, formulată fără echivoc într-o pre¬ 
faţă scrisă în 1913 la cartea sa Principiile opticii (cartea apare abia 
în 1921, după moartea lui Mach) poate fi interpretată în acest fel. 
în această privinţă, vezi, bunăoară, G. Holton Unde este realitatea? 
Răspunsurile lui Einstein , în Ştiin\ă şi sinteză , Editura Politică, Bucu¬ 
reşti, 1969, îndeosebi p. 116—117. 

3. Einstein lasă clar să se înţeleagă că lectura lucrărilor lui Mach 
poate da noi impulsuri gîndirii ştiinţifice creatoare în măsura în care 
uşurează o distanţare critică de concepte şi principii adînc înrădă¬ 
cinate, a căror autoritate se întemeiază pe obişnuinţă şi nu are o jus¬ 
tificare superioară, cum s-a crezut adesea. Cele mai multe din pro¬ 
nunţările asupra lui Mach din anii mai tîrziu ai lui Einstein, pronun¬ 
ţări în care judecata negativă asupra concepţiei machiste a cunoaş¬ 
terii ştiinţifice este formulată fără echivoc, dar se subliniază, totodată, 
influenţa pozitivă pe care a avut-o contactul în tinereţe cu scrierile 
lui Mach, pot fi mai bine înţelese din această perspectivă. Cel mai 
clar şi mai pe larg s-a exprimat Einstein cu privire la ceea ce îi dato¬ 
rează lui Mach, în ciuda dezacordului lor principial, pe plan episte¬ 
mologic, într-o scrisoare din 6 ianuarie 1948, adresată prietenului 
său din tinereţe M. Besso: „în ceea ce-1 priveşte pe Mach, trebuie 
să fac distincţia dintre influenţa lui în general şi efectul pe care l-a 
produs asupra mea. Mach a realizat importante cercetări speciale 
(de exemplu, descoperirea undelor de şoc, care este bazată pe o metodă 
optică cu adevărat genială). Totuşi, nu vreau să vorbim de aceasta, 
ci de influenţa lui asupra atitudinii generale faţă de fundamentele 
fizicii. Marele său merit este de a fi înmlădiat dogmatismul ce domnea 
în secolele XVIII şi XIX în ceea ce priveşte fundamentele fizicii. 
El a încercat să arate, îndeosebi în mecanică şi în teoria căldurii, cum 
s-au născut noţiunile din experienţă. El a apărat cu convingere punctul 
de vedere potrivit căruia noţiunile — să le considerăm pe cele fundamen¬ 
tale — nu-şi trag justificarea decît din experienţă şi nu sînt în nici 
un fel necesare din punct de vedere logic. Acţiunea lui a fost deosebit 
de binefăcătoare cînd a arătat în mod clar că problemele fizice cele 
mai importante nu sînt de natură matematico-deductivă; cele mai 
importante sînt cele ce se raportează la principiile de bază. Slăbiciunea 
lui o văd în faptul că el credea mai mult sau mai puţin că ştiinţa constă 
numai în ordonarea materialului experimental, adică în faptul că a 
tăgăduit elementul constructiv liber ce intervine în elaborarea unei 
noţiuni. El gîndea într-un fel că teoriile sînt rezultatul unei de¬ 
scrieri , şi nu al unei invenţii. El mergea chiar atît de departe încît con¬ 
sidera «senzaţiile» nu numai ca un material de conceptualizat, ci, 
de asemenea, într-o anumită măsură ca materialele de construcţie 

ale lumii reale; el credea că va putea umple astfel prăpastia ce există 
între psihologie şi fizică. Dacă ar fi fost pe de-a întregul consecvent, 
el nu ar fi trebuit să respingă doar atomismul, ci şi ideea unei reali¬ 
tăţi fizice. Cît despre influenţa lui Mach asupra evoluţiei gîndirii mele, 
ea a fost în mod sigur foarte mare. îmi amintesc foarte bine că tu 
m-ai făcut atent asupra tratatului său de mecanică şi asupra teoriei 
sale despre căldură în primii ani ai studiilor mele şi că aceste două 
lucrări mi-au făcut o mare impresie. Pînă la ce punct au acţionat 
ele asupra propriei mele munci nu-mi pot da seama clar, pentru a vorbi 
sincer, atît cît îmi amintesc. D. Hume a avut asupra mea o influenţă 
directă mai mare. L-am citit la Berna în tovărăşia lui Conrad Ha- 
bicht şi Solovine. Dar, cum am spus-o, nu sînt în măsură să anali¬ 
zez ceea ce a rămas ancorat 1 în subconştientul meu.“ (A. Einstein, 
M. Besso, Correspondance , 1903 — 1955 , Hermann, Paris, 1979, pp. 
230 — 231.) Referirea la influenţa lui Hume este în acest context re¬ 
velatoare şi pentru natura influenţei pe care a exercitat-o Mach asu¬ 
pra gîndirii lui Einstein. Căci ceea ce a putut reţine cu deosebire Ein¬ 
stein din analizele critice ale lui Hume, îndeosebi din cele consacrate 
conceptului de cauzalitate, era avertismentul asupra tentaţiei la care 
sîntem supuşi tot timpul de a atribui unor noţiuni care au fost folo¬ 
site cu succes o perioadă mai lungă de timp şi s-au fixat ca efect a) 
obişnuinţei statutul de „necesităţi ale gîndirii", de categorii a priori. 
Chiar şi în rîndurile de mai jos ale textului lui Einstein, Mach şi Hume 
sînt amintiţi împreună ca teoreticieni ai cunoaşterii care au denun¬ 
ţat caracterizarea drept a priori sau logic necesară a unor noţiuni al 
căror prestigiu nu s-ar sprijini decît pe obişnuinţe create de o utili¬ 
zare îndelungată. 

4. Fără îndoială că desprinderea de idei atît de adine înrădăci¬ 
nate nu numai în tradiţia fizicii clasice, ci şi în gîndirea comună, cum 
sînt ideile spaţiului şi timpului absolut, nu se putea realiza dintr-o 
dată. Cu atît mai puţin, putea fi ea realizată doar sub influenţa unor 
consideraţii critice de principiu, cum au fost cele formulate în lucrările 
lui Mach. Succesele teoriei relativităţii au avut un rol determinant 
în înfăptuirea acestei schimbări profunde în gîndirea fizică. 

5. Pasajele citate de Mach din cartea lui I. Newton Principiile 
matematice ale filozofiei naturale au fost reproduse după traducerea 
în limba română realizată de Victor Marian, Editura Academiei, Bucu¬ 
reşti, 1956. 

6. în traducerea românească descrierea acestui experiment se 
găseşte la paginile 33—34. 

7. Einstein nu are în vedere, desigur, legile mecanicii, ci supo¬ 
ziţiile filozofice, reprezentarea despre natură pe care se sprijină 
noţiuni fundamentale ale mecanicii newtoniene cum sînt cele de 
timp şi spaţiu. Din acest pasaj, ca şi din alte pasaje risipite în 
scrierile sale, reiese clar că pentru Einstein teoria relativităţii 
reprezintă o revizuire a unor concepte ale cinematicii şi dinamidi 
clasice şi, prin urmare, a concepţiei despre natură care a domi¬ 
nat în secolele XVIII şi XIX. înclinaţia adesea spontană a lui Ein¬ 
stein spre-o interpretare realistă a semnificaţiei teoriilor fi zice- fun¬ 
damentale iese mai clar în evidenţă dacă o comparăm cu punctul 

do vedere al altor mari fizicieni creatori ai secolului nostru. Vezi în 
această privinţă şi nota 8 la textul Observaţii asupra articolelor reu¬ 
nite in acest volum. 

8. Este uşor de văzut că Einslein relevă în preocupările lui Maeh 
ceea ce îi este apropiat, în acest caz interesul pentru problemele de prin¬ 
cipiu. Acest interes trebuia admirat cu deosebire la un om de ştiinţă 
foarte înzestrat pentru cercetarea experimentală. Einstein sublini¬ 
ază deosebirea dintre cercetările de fundamente cultivate de Maeh 
şi cercetările tehnice într-un cadru dat, considerat ca asigurat, cer¬ 
cetări ce constituie îndeletnicirea imensei majorităţi a oamenilor de 
ştiinţă. El nu va putea, desigur, trece cu vederea că elaborarea teo¬ 
riei relativităţii a fost impulsionată în mod hotărîtor de interesul 
pentru cercetarea critică a fundamentelor, un interes care a fost cu 
totul caracteristic pentru multe din investigaţiile întreprinse de Maeh. 
Einstein îl omagiază pe Maeh ca pe un cercetător cu asemenea inte¬ 
rese: Pasaje semnificative din acest text, ca şi din alte texte filo¬ 
zofice ale lui Einstein, pot fi citite drept un elogiu a ceea ce Popper 
va caracteriza mai tirziu ca „ştiinţă eroică“. 



PRINCIPIILE CERCETĂRII 


Discurs la cea de-a 60-a aniversare a lui Max Planck 
în cadrul Societăţii de fizică din Berlin 


Un edificiu multiform — acesta este templul ştiinţei. Cu 
totul diferiţi sînt oamenii care îi trec pragul, şi diferite sînt 
forţele sufleteşti oare i-au condus spre templu. Cîte unul se 
îndeletniceşte cu ştiinţa avînd sentimentul plăcut al capacităţii 
sale intelectuale superioare; pentru el ştiinţa este exerciţiul 
potrivit care va trebui să-l ajute să trăiască intens şi să-şi 
satisfacă ambiţia; în templu pot fi găsiţi de asemenea mulţi 
care îşi aduc aici ofranda din substanţa creierului lor doar 
pentru ţeluri utilitare. Dacă ar veni acum un înger al Dom¬ 
nului şi i-ar alunga din templu pe toţi cei ce fac parte din 
aceste doua categorii, templul s-ar goli într-un mod îngrijo¬ 
rător. Ar mai rămîne, totuşi, în templu oameni din zilele 
noastre, ca şi din vremuri mai vechi. Printre aceştia este şi 
Planck al nostru şi de aceea îl iubim. 

Ştiu prea bine că noi am alungat cu inimă uşoară şi mulţi 
oameni de valoare care au clădit în mare parte, poate în cea 
mai mare parte, templul ştiinţei; în privinţa multora dintre 
ei îngerului nostru i-ar fi fost greu să se hotărască. Un lucru 
mi se pare însă sigur: dacă nu ar fi existat decît oameni de 
felul celor alungaţi, atunci templul nu ar fi putut fi înălţat, 
după cum nu poate creşte o pădure în care nu întîlneşti 
decît plante agăţătoare. Pentru aceşti oameni orice cîmp de 
activitate este la fel de bun; atîrnă de împrejurări exterioare 
dacă ei devin ingineri, ofiţeri, comercianţi sau oameni de 
ştiinţă. Să ne întoarcem însă din nou privirea spre cei ce au 
găsit Indurare din partea îngerului! Ei sînt, de cele mai multe 

mi, inşi ciudaţi, retraşi şi singuratici, care, dincolo de aceste 
apropieri, sînt, de fapt, mai puţin asemănători decît cei din 
ceata celor alungaţi. Ce i-a adus oare în templu? Răspunsul 
nu este uşor de dat şi nu poate fi, desigur, acelaşi pentru toţi. 
Mai întîi, cred, împreună cu Schopenhauer, că unul din cele 
mai puternice motive ce conduc la artă şi ştiinţă este eva¬ 
darea din viaţa de toate zilele cu asprimea ei dureroasă şi 
pustiul ei dezolant, din cătuşele propriilor dorinţe veşnic 
schimbătoare. Toate acestea îl alungă pe omul sensibil din 
existenţa personală în lumea contemplării obiective şi a înţe¬ 
legerii ; este un motiv comparabil cu nostalgia ce îl împinge 
pe orăşean, fără putinţă de împotrivire, din ambianţa sa 
zgomotoasă şi lipsită de perspectivă spre ţinuturile liniştite 
ale munţilor înalţi unde privirea se pierde în depărtări prin 
aerul liniştit şi pur'şi se animă de contururi odihnitoare 
create, parcă, pentru eternitate. Acestui motiv negativ i se 
alătură însă unul pozitiv. Omul încearcă, într-un fel care 
să i se potrivească oarecum, să-şi creeze o imagine a lumii 
simplificată şi sistematică şi să treacă astfel dincolo de lumea 
trăirilor, în măsura în care năzuieşte să o înlocuiască, pînă 
la un anumit grad, prin această imagine. Este ceea ce face 
pictorul, poetul, filozoful speculativ şi cercetătorul naturii, 
fiecare în felul său. El strămută centrul de greutate al vieţii 
sufleteşti în această imagine şi în alcătuirea ei pentru a căuta 
astfel liniştea şi statornicia pe care nu le poate găsi în cercul 
prea strîmt al zbuciumatelor trăiri personale. 

Ce loc ocupă imaginea despre lume a fizicianului teoreti¬ 
cian între toate aceste imagini posibile ale lumii ? Ea cere ca 
descrierea corelaţiilor să fie de o rigoare şi exactitate maximă 
pe care doar folosirea limbajului matematic le poate oferi, 
în schimb, fizicianul trebuie să fie cu atît mai modest în 
ceea ce priveşte conţinutul, mulţumindu-se să descrie 
cele mai simple fenomene ce pot fi făcute accesibile simţurilor 
noastre, în timp ce toate fenomenele mai complexe nu pot ii 
reconstituite de spiritul omenesc cu acea subtilă precizie şi 
consecvenţă pe care le cere fizicianul teoretician. Cea mai 
mare puritate, claritate şi siguranţă cu preţul completitu¬ 
dinii. Ce farmec poate însă avea să cuprinzi cu precizie un 
fragment atît de mic al naturii şi să laşi la o parte, timid şi 
descurajat, tot ce este mai fin şi mai complex ? Merită rezul¬ 
tatul unei îndeletniciri atît de resemnate mîndrul nume 
„imagine a lumii“ (Weltbild) ? 

Eu cred că mîndrul nume este pe deplin meritat, căci 
legile universale pe care se sprijină edificiul de idei al fizicii 
teoretice au pretenţia de a fi valabile pentru orice eveniment 
din natură. Pornind de la ele ar trebui să fie găsită, pe calea 
deducţiei pur mintale, imaginea, adică teoria oricărui proces 
al naturii, inclusiv al fenomenelor vieţii, dacă acest proces 
de deducţie nu ar depăşi cu mult capacitatea minţii omeneşti. 
Renunţarea la completitudinea tabloului fizic al lumii nu 
este, aşadar, principială. 

Cea mai înaltă menire a fizicianului este, prin urmare, 
căutarea acelor legi elementare, cele mai generale, din care, 
prin pură deducţie, poate fi dobîndită imaginea lumii. La 
aceste legi elementare nu duce nici un drum logic, ci numai 
intuiţia ce se sprijină pe cufundarea în experienţă. Dată 
fiind această nesiguranţă a metodei, am putea crede că ar 
fi cu putinţă oricît de multe sisteme ale fizicii teoretice, în 
egală măsură îndreptăţite; această părere este, desigur, chiar 
şi principial vorbind, întemeiată. Desfăşurarea lucrurilor 
ne-a arătat însă că, din toate construcţiile ce pot fi gîndite, 
una singură s-a dovedit superioară în raport cu celelalte în 
momentul respectiv. Nici un om care a aprofundat cu ade¬ 
vărat subiectul nu va tăgădui că lumea percepţiilor determină 
într-un mod practic univoc sistemul teoretic, deşi nici un 
drum logic nu duce de la percepţii spre principiile teoriei; 
este ceea ce Leibniz a numit într-un mod atît de fericit 
„armonie prestabilită 44 L A nu fi apreciat cum se cuvine 
această împrejurare este reproşul grav pe care îl fac fizicienii 
unor teoreticieni ai cunoaşterii. Aici mi se pare că se află şi 
rădăcinile polemicii de acum cîţiva ani dintre Mach şi Planck 2 . 

Năzuinţa spre contemplarea acelei armonii prestabilite 
este izvorul nesfîrşitei stăruinţe şi răbdări cu care-1 vedem pe 
Planck dăruindu-se problemelor celor mai generale ale ştiinţei 
noastre, fără a se lăsa abătut de ţeluri mai rentabile şi mai 
uşor accesibile 3 . Am auzit deseori că tovarăşii de breaslă 
voiau să explice această purtare printr-o putere a voinţei şi 
o disciplină ieşite din comun; cu totul pe nedrept, cred eu. 
Căci starea de spirit care îl face pe un ins în stare de asemenea 
realizări seamănă cu cea a omului religios sau cu cea a îndră¬ 
gostitului ; strădania de fiecare zi nu izvorăşte din nici o 
intenţie şi din nici un program, ci dintr-o nevoie nemijlocită. 

Iubitul nostru Planck este în mijlocul nostru şi priveşte 
cu îngăduinţă jocul meu copilăresc cu lampa lui Diogeiie. 

Simpatia pe care i-o purtăm nu are nevoie de nici o înteme¬ 
iere. Fie ca iubirea pentru ştiinţă să-i înfrumuseţeze şi în 
viitor drumul vieţii şi să-l conducă la dezlegarea celei mai 
însemnate prflbleme fizice a prezentului căreia i-a dat un 
impuls atît de puternic. Să-i reuşească unificarea într-un 
sistem logic unitar a teoriei cuantice cu electrodinamica şi 
mecanica! 4 


NOTE 

1. Einstein schiţează aici, prin cîteva reflecţii epistemologice su¬ 
mare, contururile mari ale concepţiei ipotetic-deductive asupra teo¬ 
riei ştiinţifice. Această concepţie a fost elaborată sistematic în dece¬ 
niile următoare de logicienii ştiinţei. Pentru reflecţii asemănătoare 
vezi Discurs de recepţie la Academia prusacă de ştiinţe. Pentru dez¬ 
voltări vezi şi Despre metoda fizicii teoretice. 

2. Polemica la care se referă Einstein a început prin publicarea 
articolului lui M. Planck Die Einheit des physikalischen Weltbildes (1908). 
Răspunsului lui Mach, Die Leitgedanken meiner naturwissenschaftlicher 
Erkenntnislehre und ihre Aufnahme durch die Zeitgenossen (1910), 
i-a urmat în acelaşi an replica lui Planck, Zur Machschen Theorie der 
physikalischen Erkenntnis. Eine Erwiderung. Einstein exprimă în acest 
pasaj în mod clar înţelegere şi sprijin pentru poziţia lui Planck. 
în două scrisori adresate lui Mach, prima nedatată, probabil din iarna 
anilor 1912 — 1913, şi a două din iunie 1913, Einstein s-a exprimat to¬ 
tuşi altfel în această privinţă. Se pare că în acel moment judecata lui 
Einstein a fost influenţată în mod hotărîtor de modul cum aprecia 
poziţiile celor doi fizicieni faţă de proiectul teoriei generale a rela¬ 
tivităţii la care lucra. Exprimîndu-şi satisfacţia pentru interesul lui 
Mach faţă de noua sa teorie, Einstein continua astfel în prima sa scri¬ 
soare: „Mă bucură în mod deosebit că prin dezvoltarea acestei teorii 
vor deveni cunoscute profunzimea şi însemnătatea cercetărilor dum¬ 
neavoastră asupra fundamentelor mecanicii. Nu pot să înţeleg nici 
astăzi de ce Planck, pe care de altfel am învăţat să-l preţuiesc ca pe 
nimeni altul, are atît de puţină înţelegere pentru strădaniile dum¬ 
neavoastră. El are de altfel o atitudine de respingere şi faţă de teoria 
mea. Nu pot să iau aceasta în nume de rău. Căci pînă acum acel ar¬ 
gument epistemologic este singurul lucru pe care aş putea să-l invoc în 
favoarea noii mele teorii.* 4 (Fr. Herneck, Einstein und sein Weltbild , Buch- 
verlag Der Morgen, Berlin, 1976, p. 140—141). în a doua scrisoare, 
Einstein îi comunica lui Mach că i-a trimis un exemplar al noii sale 
lucrări despre relativitatea generală. Teoria va putea fi testată expe¬ 
rimental cu ocazia eclipsei de soare din anul 1914. Dacă rezultatul 
va fi pozitiv, „genialele dumneavoastră cercetări despre fundamen¬ 
tele mecanicii vor cunoaşte o strălucită confirmare, în ciuda criticii 
neîntemeiate a lui Planck**. (Op. cit., p. 143.) 

3. Vorbind de Planck, Einstein caracterizează în aceste rînduri 
în mod potrivit şi propria lui situare faţă de munca de cercetare ştiin- 

ţifică. într-o scrisoare adresată prietenului său din tinereţe M. So- 
îovine, el observa: „Interesul meu pentru ştiinţă era în fond limitat 
întotdeauna la studiul principiilor, ceea ce explică cel mai bine în¬ 
treaga mea comportare. Faptul că am publicat atît de puţin ţine de 
aceeaşi împrejurare, dat fiind că dorinţa arzătoare de a înţelege prin¬ 
cipiile a avut drept consecinţă că majoritatea timpului a fost con¬ 
sumată cu eforturi infructuoase/* (A. Einstein către M. Solovine la 
30 octombrie 1924, în A. Einstein, Lettres ă Maurice Solovine , Gauth- 
,ier Villars, Paris, 1956, p. 49.) 

4. Referindu-se la marele său coleg, Einstein dezvăluie şi aici 
propriile sale preocupări şi năzuinţe. Afirmaţii semnificative în acest 
sens găsim îndeosebi în Notele autobiografice . 



GEOMETRIE ŞI EXPERIENŢĂ 


Matematica se bucură, faţă de toate celelalte ştiinţe, de 
un prestigiu aparte dintr-un anumit motiv: propoziţiile ei 
sînt absolut sigure şi neîndoielnice în vreme ce propoziţiile 
tuturor celorlalte ştiinţe sînt într-o anumită măsură discu¬ 
tabile şi în permanent pericol de a fi răsturnate de fapte nou 
descoperite. Cu toate acestea, cercetătorul dintr-un alt dome¬ 
niu nu ar trebui să-l invidieze pe matematician dacă propo¬ 
ziţiile lui s-ar raporta nu la obiecte ale realităţii, ci la cele 
ale simplei noastre închipuiri. Căci nu trebuie să surprindă 
că se ajunge la consecinţe logice general acceptate dacă s-a 
realizat un acord asupra propoziţiilor fundamentale (axiome), 
ca şi asupra metodelor prin mijlocirea cărora au fost derivate 
alte propoziţii din aceste propoziţii fundamentale. Dar acest 
mare prestigiu al matematicii decurge, pe de altă parte r 
din faptul că matematica este aceea care conferă ştiinţelor 
exacte ale naturii un anumit grad de siguranţă, pe care, fără. 
matematică, nu l-ar fi putut atinge. 

In acest punct survine o enigmă, care i-a neliniştit în 
mod deosebit pe cercetătorii din toate timpurile. Cum este 
oare cu putinţă ca matematica, care este un produs al gîndirir 
omeneşti independent de orice experienţă, să se potrivească 
totuşi atît de bine obiectelor realităţii ? Poate, aşadar, raţiu¬ 
nea omenească să cerceteze însuşiri ale lucrurilor reale prin 
simplă gîndire, fără ajutorul experienţei? 

La aceasta se poate răspunde, după părerea mea, scurt: 
în măsura în care propoziţiile matematicii se raportează la* 
realitate, ele nu sînt sigure, iar în măsura în care sînt sigure,, 
ele nu se raportează la realitate. Cred că o deplină claritate- 

în ceea ce priveşte această situaţie a devenit un bun comun 
abia prin acea direcţie din matematică cunoscută sub numele 
de „axiomatică“. Progresul realizat prin axiomatică constă 
în aceea că prin ea logic-formalul a fost despărţit net de 
conţinutul material sau intuitiv; potrivit axiomaticii, numai 
logic-formalul reprezintă obiectul matematicii, şi nu conţi¬ 
nutul intuitiv sau un alt conţinut corelat cu logic-formalul. 

Să considerăm, din acest punct de vedere, o axiomă oare¬ 
care a geometriei, bunăoară următoarea: prin două puncte 
din spaţiu trece întotdeauna o dreaptă şi numai o singură 
dreaptă. Cum poate fi interpretată această axiomă în sensul 
mai vechi şi mai nou? 

Interpretarea mai veche: Fiecare ştie ce este o dreaptă 
şi ce este un punct. Dacă această cunoaştere provine din 
interacţiunea elementului logic-formal şi intuitiv sau din 
altă sursă, acest lucru nu trebuie să-l decidă matematicianul; 
el lasă această decizie în seama filozofului. Sprijinită pe 
această cunoaştere, dată înaintea oricărei matematici, axioma 
numită, ca şi toate celelalte axiome, este evidentă, adică 
este expresia unei părţi a acestei cunoaşteri a priori. 

Interpretarea mai nouă: Geometria operează cu obiecte 
desemnate prin cuvintele dreaptă , punct şi aşa mai departe. 
Nu se presupune nici o cunoaştere sau intuiţie despre aceste 
obiecte, ci doar validitatea unei axiome înţelese de asemenea 
pur formal, adică detaşată de orice conţinut intuitiv şi de 
trăire. Faţă de un asemenea conţinut, axioma amintită este 
un exemplu. Aceste axiome sînt creaţii libere ale spiritului 
omenesc. Toate celelalte propoziţii geometrice' sînt conse¬ 
cinţe logice derivate din axiome (concepute pur nominalist). 
Abia axiomele definesc obiectele cu care se ocupă geometria. 
De aceea Schlick, în cartea sa de teoria cunoaşterii, a carac¬ 
terizat axiomele — foarte potrivit — ca „definiţii implicite“ 1 . 

Această concepţie asupra axiomei, susţinută de axiomatica 
modernă, curăţă matematica de toate elementele ce nu ţin 
de ea şi înlătură astfel întunecimea mistică ce învăluia mai 
înainte fundamentul matematicii. O asemenea reprezentare 
purificată face de asemenea evident faptul că matematica 
— ca atare — nu poate să enunţe ceva nici despre obiecte 
ale intuiţiei, nici despre obiecte ale realităţii. In geometria 
axiomatică prin „punct“, ,,dreaptă“ şi aşa mai departe tre¬ 
buie înţelese doar scheme conceptuale golite de orice conţinut. 
Ceea ce le dă conţinut nu aparţine matematicii. 

Pe de altă parte, este însă totuşi sigur că matematica 
in genere, şi geometria, în special, îşi datorează geneza nevoii 
de a afla ceva despre comportarea lucrurilor reale. Aceasta 
o dovedeşte chiar cuvîntul geometrie care înseamnă „măsu¬ 
rarea pămîntului“. Căci măsurarea pămîntului tratează 
despre posibilităţile aşezării anumitor corpuri din natură 
unele faţă de altele, adică despre părţi ale globului pămîntesc, 
despre sfori ale zidarilor, rigle de măsurat şi aşa mai departe. 
Este clar că sistemul de concepte al geometriei axiomatice 
nu oferă nici un enunţ despre comportarea unor asemenea 
obiecte ale realităţii pe care dorim să le caracterizăm drept 
corpuri practic rigide. Pentru a putea furniza asemenea enun¬ 
ţuri, geometria trebuie să fie despuiată de caracterul ei 
logic-formal în aşa fel încît schemele conceptuale goale ale 
geometriei axiomatice să fie coordonate cu obiecte ale reali¬ 
tăţii cunoscute prin simţuri. Pentru a realiza aceasta trebuie 
să adăugăm doar propoziţia: corpurile rigide se comportă 
in ceea ce priveşte posibilităţile lor de aşezare ca şi corpurile 
geometriei euclidiene cu trei dimensiuni; atunci propoziţiile 
geometriei euclidiene cuprind enunţuri despre comportarea 
unor corpuri practic rigide. 

Geometria completată în acest fel este în mod evident 
o ştiinţă a naturii; o putem considera chiar ca cea mai veche 
ramură a fizicii. Enunţurile ei se sprijină în esenţă pe inducţie 
din experienţă, nu numai pe concluzii logice. Vom numi 
geometria astfel completată „geometrie practică^ şi o vom 
distinge în cele ce urmează de „geometria pur axiomatică“. 
întrebarea dacă geometria practică a lumii este una eucli¬ 
diană are un sens clar poate să primească un răspuns numai 
prin experienţă. Orice măsurare a lungimilor în fizică este 
geometrie practică în acest sens, la fel măsurarea geodezică 
şi astronomică a lungimilor, dacă ne ajutăm de propoziţia 
empirică că lumina se propagă în linie dreaptă şi anume în 
linie dreaptă în sensul geometriei practice. 

Acestei concepţii asupra geometriei îi acord o semnifi¬ 
caţie deosebită deoarece fără ea mi-ar fi fost cu neputinţă să 
stabilesc teoria relativităţii. Fără ea ar fi fost imposibilă 
următoarea reflecţie: într-un sistem de referinţă ce se roteşte 
in raport cu un sistem inerţial legile de aşezare ale corpurilor 
rigide nu corespund, datorită contracţiei Lorentz, regulilor 
geometriei euclidiene; aşadar, dacă sistemele neinerţiale sînt 
acceptate ca sisteme cu aceleaşi drepturi, geometria eucli- 

diană va trebui să fie părăsită. Pasul hotărî tor al trecerii spre 
ecuaţii general covariante nu ar fi fost în mod sigur făcut 
dacă nu ar fi fost adoptată interpretarea de mai sus. Dacă 
se respinge relaţia dintre corpurile geometriei axiomatic 
euclidiene şi corpurile practic rigide ale realităţii se ajunge 
la următoarea concepţie, pe care a apărat-o îndeosebi pătrun¬ 
zătorul şi profundul Henri Poincare: dintre toate celelalte 
geometrii axiomatice ce pot să fie gîndite, geometria eucli¬ 
diană se distinge prin simplitatea ei. Deoarece geometria 
axiomatică singură nu conţine însă nici un enunţ despre 
realitatea cunoscută prin simţuri, ci numai geometria axio¬ 
matică în corelaţie cu propoziţii fizice, ar fi posibil şi raţional 
să păstrăm geometria euclidiană, oricare ar fi alcătuirea 
realităţii. Căci, dacă vor apărea contradicţii între teorie şi 
experienţă, ne vom decide mai cuînd la o schimbarea legilor 
fizice decît a geometriei euclidiene axiomatice. Dacă se res¬ 
pinge relaţia dintre corpurile practic rigide şi geometrie nu vom 
putea scăpa uşor de convenţia că trebuie să păstrăm geo¬ 
metria euclidiană ca geometria cea mai simplă. 

De ce resping Poincare şi alţi cercetători echivalenţa evi¬ 
dentă a corpurilor practic rigide ale experienţei şi a corpurilor 
geometrice? Pur şi simplu deoarece corpurile reale solide din 
natură nu sînt, la o considerare mai atentă, rigide, deoarece 
comportarea lor geometrică, adică posibilităţile lor de aşezare 
relative depind de temperatură, forţe exterioare şi aşa mai 
departe. Cu aceasta relaţia originară, nemijlocită dintre geo¬ 
metrie şi realitatea fizică pare să fie distrusă şi ne simţim 
împinşi spre următoarea concepţie mai generală, ce caracte¬ 
rizează punctul de vedere al lui Poincare: geometria (G) 
nu spune nimic despre comportarea lucrurilor reale, ci numai 
geometria împreună cu suma legilor fizice (F). Simbolic 
putem spune că numai suma (G) + (F) se supune contro¬ 
lului experienţei. Putem deci să alegem în mod arbitrar pe 
G, ca şi părţi din F; toate aceste legi sînt convenţii. Pentru 
evitarea contradicţiilor este necesar să alegem restul lui (F) 
în aşa fel, încît (G) şi întregul (F), luate împreună, să fie în 
acord cu experienţa. în această concepţie, geometria axio¬ 
matică şi o parte a legilor naturii, ridicate la rangul de con¬ 
venţii, apar drept echivalente din punct de vedere episte¬ 
mologic. 

Sub specie aeterni Poincare are, după părerea mea, drep¬ 
tate. Conceptul de etalon de măsurare, ca şi conceptul ceasor- 

iiicului de măsurat, ce îi este coordonat în teoria relativităţii, 
im găsesc în lumsa reală un obiect care să le corespundă în 
mod exact. Este de asemenea clar că nici corpurile rigide, nici 
ceasornicul nu joacă rolul de elemente ireductibile ale con¬ 
strucţiei conceptuale a fizicii, ci rolul unor structuri corelate 
ce nu au voie să joace un rol de sine stătător în construcţia 
fizicii teoretice. Convingerea mea este însă că, în actualul 
stadiu de dezvoltare a fizicii teoretice, aceste concepte tre¬ 
buie să figureze ca noţiuni independente; căci sîntem încă 
departe de o cunoaştere asigurată a fundamentelor teoretice 
ale atomisticii astfel încît să putem da o construcţie teoretică 
exactă acestor structuri. 

Cît priveşte, mai departe, obiecţia că în natură nu există 
corpuri cu adevărat rigide şi că însuşirile atribuite acestora 
nu privesc realitatea fizică, această obiecţie nu este cîtuşi 
de puţin atît de profundă cum s-ar putea crede la o exami¬ 
nare fugitivă 2 . Căci nu este greu să stabilim starea fizică a 
unui instrument de măsurat cu atîta precizie încît compor¬ 
tarea lui faţă de aşezarea relativă a altor instrumente de 
măsurat să devină des.tul de univocă, permiţîndu-ne să-l 
substituim corpului „rigid“. La asemenea instrumente de 
măsurat vor trebui raportate enunţurile despre corpuri rigide. 

Orice geometrie practică se sprijină pe un principiu acce¬ 
sibil experienţei pe care dorim să ni-1 imaginăm acum. Vom 
numi linie distanţa dintre două jaloane aşezate pe un corp 
practic rigid. Ne imaginăm două corpuri practic rigide, pe 
fiecare fiind însemnată o linie. Aceste două linii vor trebui 
numite „egale una cu alta“ dacă jaloanele uneia pot fi făcute 
să coincidă în mod constant cu jaloanele celeilalte. Se presu¬ 
pune acum că, dacă două linii sînt găsite egale o dată şi 
într-un anumit loc, ele sînt egale întotdeauna şi pretutindeni. 

Pe aceste presupoziţii se sprijină nu numai geometria 
euclidiană practică, ci şi cea mai apropiată generalizare a ei, 
geometria riemanniană practică, şi cu aceasta şi teoria gene¬ 
rală a relativităţii. Dintre temeiurile empirice ce vorbesc în 
favoarea acestor presupoziţii voi expune aici unul singur. 
Fenomenul propagării luminii în spaţiul vid pune în cores¬ 
pondenţă cu orice interval spaţiu-timp o linie, adică drumul 
corespunzător al luminii, şi invers. Legat de aceasta, presu¬ 
punerea indicată mai sus pentru linii trebuie să fie valabilă 
în teoria relativităţii şi pentru intervale de timp măsurate 
de ceasornice. In acest caz, ea poate fi formulată astfel: 

41 



dacă două ceasornice ideale merg la fel de repede undeva şi 
cîndva (ele fiind nemijlocit învecinate), ele merg la fel de 
repede întotdeauna, indiferent unde şi cînd au fost ele com¬ 
parate în acelaşi loc. Dacă această propoziţie nu ar fi vala¬ 
bilă pentru ceasornicele naturale, atunci frecvenţele proprii 
atomilor individuali ai aceluiaşi element chimic nu ar coincide 
atît de exact unele cu altele cum o arată experienţa. Existenţa 
liniilor spectrale nete constituie, o probă empirică convin¬ 
gătoare pentru numitul principiu al geometriei practice. De 
aceea, în cele din urmă, putem vorbi cu sens de o metrică 
riemanniană a continuului cvadridimensional spaţiu-timp. 

Problema dacă acest continuu este euclidian sau adecvat 
schemei riemanniene generale sau altfel structurat este, potri¬ 
vit concepţiei susţinute aici, o problemă propriu-zis fizică, 
la care răspunsul trebuie să-l dea experienţa, şi nu este, deci, 
problema unei convenţii ce urmează să fie aleasă pe temeiuri 
de convenabilitate 3 . Geometria riemanniană va fi valabilă 
exact atunci cînd legile de aşezare a corpurilor practic rigide 
trec tot mai exact în cele ale corpurilor geometriei euclidiene 
în măsură în care mărimile domeniului spaţio-temporal con¬ 
siderat se micşorează. 

Interpretarea fizică a geometriei prezentată aici eşuează, 
este adevărat, în aplicarea ei imediată la spaţii de mărimi 
submoleculare. Ea îşi păstrează totuşi o parte din semni¬ 
ficaţia ei şi pentru problemele constituţiei particulelor ele¬ 
mentare. Căci se poate încerca să se atribuie semnificaţie 
fizică conceptelor cîmpului, care au fost definite pentru 
descrierea geometrică a comportării corpurilor mai mari 
decît molecula şi atunci cînd este vorba de descrierea parti¬ 
culelor electrice elementare din care este constituită sub¬ 
stanţa materială. Numai succesul poate decide asupra îndrep¬ 
tăţirii unei asemenea încercări ce acordă realitate fizică con¬ 
ceptelor de bază ale geometriei riemanniene dincolo de dome¬ 
niul lor de aplicare fizic definit. Este posibil să rezulte că 
această extrapolare este tot atît de puţin oportună ca şi cea 
a conceptului de temperatură asupra părţilor unui corp de 
mărime moleculară. 

Mai puţin problematică apare extinderea conceptelor geo¬ 
metriei practice asupra spaţiilor de mărime cosmică. S-ar 
putea desigur obiecta că o construcţie formată din vergele 
rigide se îndepărtează cu atît mai mult de idealul rigidităţii 

42 



< u rit întinderea ei spaţială este mai mare. Cu greu s-ar putea 
Insă atribui o semnificaţie principială acestei obiecţii. De 
acrea, întrebarea dacă lumea este spaţial finită sau nu, mi se 
pare o problemă pe de-a-ntregul rezonabilă în sensul geome- 
Iriei practice. Nici măcar nu mi se pare exclus ca, într-un 
viitor previzibil, această întrebare să primească un răspuns 
din partea astronomiei. Să ne reamintim ce ne învaţă în 
această privinţă teoria generală a relativităţii. Potrivit ei 
există două posibilităţi: 

1. Lumea este spaţial infinită. Acest lucru este posibil 
numai dacă densitatea spaţială medie a materiei concentrate 
in stele dispare, adică dacă relaţia dintre masa totală a ste¬ 
lelor şi mărimea spaţiului în care sînt ele împrăştiate se 
apropie nelimitat de valoarea zero, dacă spaţiile considerate 
sînt tot mai mari. 

2. Lumea este spaţial finită. Acesta trebuie să fie cazul 
dacă există o densitate medie diferită de zero a materiei 
ponderabile în univers. Volumul universului este cu atît 
mai mare cu cît această densitate medie este mai mică. 

Nu vreau să trec cu vederea că pentru ipoteza finităţii 
lumii poate fi revendicat un temei teoretic. Teoria generală 
a relativităţii arată că inerţia unui anumit corp este cu atît 
mai mare cu cît în vecinătatea sa se găseşte mai multă masă 
ponderabilă; de aceea pare foarte firesc să reducem întreaga 
inerţie a unui corp la interacţiuni între el şi celelalte corpuri 
ale lumii, tot aşa cum, încă de la Newton, greutatea a fost 
in întregime redusă la interacţiuni între corpuri. Din ecuaţiile 
teoriei generale a relativităţii se poate deduce că această 
reducere totală a inerţiei la interacţiunea dintre mase — aşa 
cum a cerut-o, de exemplu, Ernst Mach — este cu putinţă 
numai dacă lumea este spaţial finită. 

Acest argument nu are nici o înrîurire asupra multor 
fizicieni şi astronomi. Dacă, în cele din urmă, numai experienţa 
poate decide care din cele două posibilităţi se realizează în 
natură, se pune întrebarea: cum poate experienţa să ofere 
un răspuns? S-ar putea crede, mai întîi, că densitatea medie 
a materiei ar putea fi determinată prin observarea părţii din 
univers accesibile percepţiei noastre. Această nădejde este 
mşelătoare. Distribuţia stelelor vizibile este deosebit de nere¬ 
gulată, astfel îneît în nici un caz nu putem cuteza să echi¬ 
valăm densitatea medie a materiei stelare în univers cu den- 

sitatea medie a Căii Lactee. Şi, oricît de mare ar fi spaţiui 
cercetat, putem întotdeauna bănui că în afara acestui spaţiu 
mai există şi alte stele. O evaluare a densităţii medii ne 
apare, aşadar, drept exclusă. 

Există şi o a doua cale, ce mi se pare mai accesibilă, 
chiar dacă este şi ea presărată cu mari greutăţi. Dacă ne 
întrebăm care sînt abaterile consecinţelor tedriei generale a 
relativităţii faţă de teoria lui Newton, abateri accesibile 
observaţiei noastre, rezultă mai întîi o abatere ce se produce 
la o mare apropiere de masa gravitaţională, o abatere care a 
putut fi confirmată în cazul planetei Mercur. Pentru cazul 
în care lumea este spaţial finită există însă şi o a doua aba¬ 
tere faţă de teoria newtoniană, care se poate exprima astfel 
în limbajul teoriei newtoniene: Cîmpul gravitaţional este 
în aşa fel alcătuit, încît pare să fi fost generat, în afară de 
masa ponderabilă şi de o densitate a masei cu sens negativ 
care este repartizată uniform în spaţiu. Deoarece această 
masă imaginară trebuie să fie extrem de mică, ea ar putea fi 
observată numai în sisteme gravitaţionale de mare întindere. 

Să presupunem că am cunoaşte repartiţia statistică a 
stelelor în Calea Lactee, ca şi masa acestora. Atunci am putea 
calcula, după legea lui Newton, cîmpul gravitaţional ca şi 
viteza medie pe care trebuie să o aibă stelele pentru ca, 
datorită interacţiunii lor, Calea Lactee să nu se prăbuşească, 
ci să-şi menţină întinderea. Dacă însă vitezele medii reale 
ale stelelor oş se pot măsura ar fi mai mici decît cele calcu¬ 
late, am avea proba că atracţiile reale la distanţe mari sînt 
mai mici decît cele conforme legii lui Newton. Printr-o ase¬ 
menea abatere s-ar putea dovedi indirect caracterul finii 
al lumii şi s-ar evalua chiar mărimea ei spaţială. 


NOTE 

1. Este vorba de lucrarea lui M. Schlick, Allgemeine Erkenntnislehre, 
Verlag von Julius Springer, Berlin, prima ediţie 1918, a doua ediţie 
1925. 

2. Critica concepţiei convenţionaliste asupra geometriei, în for¬ 
mularea pe care i-a dat-o H. PoincarG, aşa cum este ea dezvoltată în 

nrrst text poate fi comparată cu discuţia imaginată de Einstein în 
Observaţii asupra articolelor reunite In acest volum , între un susţinător 
şi un critic al concepţiei convenţionaliste asupra geometriei. 

3. Raţiunile examenului critic la care supune Einstein ideea carac¬ 
terului convenţional al alegerii geometriei utilizate în descrierea spaţiu¬ 
lui fizic, idee legată de numele lui Poincară, apar aici cu multă claritate. 
Descrierea metricii spaţiului în teoria generalizată a relativităţii pri¬ 
meşte semnificaţie fizică şi, totodată, filozofică numai dacă admitem 
supoziţia că adoptarea unei geometrii euclidiene sau neeuclidiene pentru 
descrierea fizică este o chestiune în care decide experienţa, şi nu o 
convenţie „ce urmează să fie aleasă pe temeiuri de convenabilitate“. 



MECANICA LUI NEWTON 
ŞI INFLUENŢA EI ASUPRA EVOLUŢIEI 
FIZICII TEORETICE 


Se împlinesc în aceste zile două sute de ani de cînd 
Newton a închis ochii pentru totdeauna. Intr-un asemenea 
moment simţim nevoia să evocăm memoria acestui spirit 
luminos, care a determinat structurile gindirii, cercetării şi 
practicii occidentale aşa cum n-a făcut-o nimeni înaintea lui 
sau după el. Newton n-a fost doar un genial descoperitor al 
unor metode speciale de o mare semnificaţie, el a dominat, 
de asemenea, într-o manieră unică faptele empirice cunoscute 
la acea vreme şi a fost fantastic de inventiv în privinţa meto¬ 
delor matematice sau fizice de demonstraţie aplicabile în situ¬ 
aţii fizice particulare. Pentru toate acestea el este demn de 
veneraţia noastră cea mai profundă. Figura lui Newton are 
însă o importanţă şi mai mare decît cea care ţine de geniul său 
intrinsec, datorită faptului că destinul l-a plasat într-un punct 
crucial al istoriei spiritului uman. Pentru a ne da seama în mod 
clar de aceasta, trebuie să ne reamintim că înaintea lui Newton 
nu exista un sistem bine definit al cauzalităţii fizice capabil 
de a reprezenta vreuna dintre cele mai adînci trăsături ale 
lumii fizice. 

După cum se ştie, marii materialişti ai antichităţii greceşti 
au pretins ca toate procesele materiale să fie reduse la desfă¬ 
şurarea legică a mişcărilor atomilor, reglată strict, fără a ad¬ 
mite intervenţia voinţei fiinţelor vii drept cauză de sine stă¬ 
tătoare. De asemenea, Descartes a reluat în modul său spe¬ 
cific acest proiect. Dar el a rămas o dorinţă îndrăzneaţă, 
idealul problematic al unei şcoli filozofice. Rezultate reale, 
apte de a da un temei ideii existenţei unui lanţ neîntrerupt 
al cauzalităţii fizice, nu existau deloc înaintea lui Newton. 

Scopul lui Newton a fost să răspundă la întrebarea: exis- 
i a o regulă simplă după care să se poată calcula în mod com¬ 
plet mişcările corpurilor cereşti din sistemul nostru planetar, 
atunci cînd se cunoaşte starea de mişcare a tuturor acestor 
corpuri la un moment dat? Legile empirice ale lui Kepler 
cu privire la mişcarea planetelor, stabilite pe baza observa¬ 
ţiilor lui Tycho Brahe, fuseseră deja enunţate şi necesitau 
o explicaţie *. Aceste legi, este adevărat, dădeau un răspuns 
complet la întrebarea, cum se mişcă planetele în jurul Soarelui 
(forma de elipsă a orbitelor, egalitatea ariilor pe care le 
parcurge raza în timpi egali, relaţia dintre semiaxele mari şi 
perioada de rotaţie în jurul Soarelui). Dar aceste reguli nu 
satisfăceau exigenţa cauzalităţii. Ele reprezintă trei reguli 
logic independente, fără vreo conexiune internă reciprocă. 
Legea a treia nu poate fi pur şi simplu aplicată în mod canti¬ 
tativ altor corpuri centrale decît Soarelui (nu există, cu alte 
cuvinte, nici o relaţie între perioada de rotaţie a unei planete 
în jurul Soarelui şi aceea a unui satelit în jurul planetei sale). 
Totuşi, aspectul cel mai important este următorul: aceste 
legi se referă la mişcarea luată ca întreg şi nu la problema 
modului In care o stare a mişcării unui sistem o generează 
pe cea care urmează in mod nemijlocit in timp ; aceste legi sînt, 
cum spunem astăzi, legi integrale şi nu legi diferenţiale. 

Legea diferenţială este singura formă care satisface pe 
deplin exigenţa cauzalităţii proprie fizicianului modern. Con¬ 
ceperea clară a legii diferenţiale este una dintre cele mai mari 
realizări intelectuale a lui Newton. Pentru aceasta era necesar 
nu doar gîndul lui, ci şi un formalism matematic, care, e 
drept, exista într-o formă rudimentară, dar care cerea o for¬ 
mă sistematică. Newton a găsit şi acest formalism prin cal¬ 
culul diferenţial şi integral. Nu vom discuta aici dacă Leibniz 
a ajuns la aceleaşi metode matematice independent de Newton 
sau nu. In orice caz, pentru Newton perfecţionarea acestora 
a reprezentat o necesitate, deoarece numai ele i-ar fi putut 
oferi instrumentul adecvat pentru exprimarea ideilor sale. 

Galilei făcuse deja un pas important în cunoaşterea legilor 
mişcării. El a descoperit legea inerţiei şi legea căderii libere 


* Astăzi toată lumea ştie ce muncă imensă a necesitat descoperirea 
acestor legi pornind de la orbitele constatate empiric. Dar puţini 
reflectă asupra metodei geniale prin care Kepler a dedus orbitele reale 
pornind de la cele aparente, adică de la cele date de observaţiile efec¬ 
tuate de pe Pămînt (u. trad.). 

a corpurilor în cîmpul gravitaţional al Pămîntului: o masă 
(mai exact, un punct material) care nu e supusă influenţelor 
altor mase se mişcă uniform şi rectiliniu în cîmpul de gravi¬ 
taţie al Pămîntului; viteza unui corp în cădere liberă verticală 
creşte proporţional cu timpul. Astăzi, s-ar putea să ni se pară 
că doar un mic pas desparte legea de mişcare a lui Newton 
de descoperirile lui Galilei. Trebuie însă să observăm că cele 
două enunţuri de mai sus se referă, prin forma lor, la mişcare 
ca întreg, pe cînd legea de mişcare a lui Newton oferă un 
răspuns la întrebarea: cum se exprimă starea de mişcare 
a unui punct material intr-un timp infinit de mic sub influenţa 
unei forţe exterioare? Numai prin trecerea la considerarea 
fenomenelor într-un timp infinit mic (legea diferenţială) a 
ajuns Newton la acea formulare care este valabilă pentru orice 
fel de mişcări. El a împrumutat ideea de forţă din ştiinţa 
extrem de dezvoltată a staticii. Pentru el conexiunea dintre 
forţă şi acceleraţie a devenit posibilă numai prin introducerea 
noului concept al masei care, în mod curios, se întemeia pe o 
pseudo-definiţie. Astăzi sîntem atît de obişnuiţi cu formarea 
unor concepte ce corespund unor derivate, încît nu mai putem 
aprecia ce remarcabilă putere de abstracţie a fost necesară 
pentru a obţine legea diferenţială generală a mişcării printr-o 
derivare de ordinul doi, în timp ce conceptul de masă trebuia, 
mai întîi, inventat. 

Cu aceasta ne aflăm încă departe de obţinerea unei înţe¬ 
legeri cauzale a proceselor de mişcare. Deoarece mişcarea era 
determinată prin ecuaţia de mişcare numai în cazul în care 
forţa era dată. Inspirat probabil de legităţile mişcării plane¬ 
telor, Newton a conceput ideea că forţa ce acţionează asupra 
unei mase e determinată de poziţia tuturor maselor situate 
la o distanţă suficient de mică de masa respectivă. Numai 
după ce această relaţie a fost cunoscută a devenit posibilă 
o înţelegere pe deplin cauzală asupra proceselor mişcării. 
Este cunoscut modul în care Newton, pornind de la legile 
mişcării planetelor ale lui Kepler, a rezolvat această pro¬ 
blemă pentruj gravitaţie, descoperind astfel identitatea de 
natură dintre forţele motrice ce acţionează asupra astrelor 
şi gravitaţie. Numai prin combinarea Legii mişcării cu Legea 
atracţiei s-a constituit acest minunat edificiu de gîndire ce 
face posibilă calcularea stării trecute şi a celei viitoare a unui 
sistem din starea sa la un moment dat, în măsura în care eve- 

nimeritele se produc numai sub influenţa forţelor gravitaţio- 
nale. Unitatea logică a sistemului conceptual al lui Newton 
(■onstă în aceea că singurele lucruri care apar drept cauze ale 
acceleraţiei maselor unui sistem sînt înseşi aceste mase. 

Pe temeiul acestor principii schiţate aici Newton a reuşit 
să explice mişcarea planetelor, sateliţilor şi cometelor pînă 
în cele mai mici amănunte, apoi fluxul şi refluxul, mişcarea de 
precesie a Pămîntului — o realizare deductivă de o măreţie 
unică. O mare admiraţie a produs descoperirea identităţii 
dintre cauzele mişcării corpurilor cereşti şi greutate, feno~ 
men cu care sîntem atît de obişnuiţi în viaţa cotidiană. 

Importanţa realizării lui Newton nu s-a limitat însă la 
faptul că el a creat o bază efectivă şi logic satisfăcătoare pen¬ 
tru ştiinţa mecanică; pînă la sfîrşitul secolului al XIX lea 
aceasta a constituit programul oricărei cercetări desfăşurate 
în domeniul fizicii teoretice. Toate fenomenele fizice trebuiau 
reduse la mase ce se supuneau legilor newtoniene de mişcare. 
Legea forţei trebuia pur şi simplu extinsă şi aplicată la orice 
tip de fapte considerate. Newton însuşi a încercat să aplice 
acest program în optică, presupunînd că lumina consistă 
din corpuscule inerte. însăşi teoria opticii ondulatorii folosea 
legea de mişcare a lui Newton, după ce aceasta a fost aplicată 
maselor răspîndite continuu. Ecuaţiile de mişcare ale lui 
Newton reprezentau unica bază pentru teoria cinetică a căl¬ 
durii, care nu numai că a pregătit terenul pentru descoperirea 
legii conservării energiei, dar a condus, de asemenea, la o 
teorie a gazelor care a fost confirmată pînă în cele mai mici 
detalii şi la o idee mai profundă asupra naturii legii a doua 
a termodinamicii. Teoria electricităţii şi magnetismului s-a 
dezvoltat, de asemenea, pînă în vremurile moderne sub impe¬ 
riul ideilor fundamentale ale lui Newton (substanţă electrică 
şi magnetică, forţe ce acţionează la distanţă). Chiar şi revo¬ 
luţia produsă în electrodinamică şi optică de Faraday şi 
Maxwell, care a reprezentat primul mare progres principial 
la nivelul fundamentelor fizicii teoretice după Newton, s-a 
realizat sub totala orientare a ideilor lui Newton. Maxwell, 
Boltzmann, lordul Kelvin n-au ezitat să reducă cîmpurile 
electromagnetice şi acţiunile lor dinamice reciproce la acţiunea 
mecanică a unor mase ipotetice răspîndite în mod continuu. 
Totuşi, ca urmare a sterilităţii sau cel puţin a lipsei de succes 
a acestor eforturi s-a produs în mod progresiv, încă de la 
sfîrşitul secolului trecut, o revoluţionare a reprezentărilor 

de bază: fizica teoretică a depăşit cadrul conceptual newtonian 
care asigurase stabilitatea şi ghidase gîndirea ştiinţifică timp 
de aproape două secole. 

Principiile fundamentale ale lui Newton au fost atît de 
satisfăcătoare din punct de vedere logic, încît impulsul de 
înnoire nu putea apare decît sub presiunea unor fapte de expe¬ 
rienţă. înainte de a mă ocupa mai îndeaproape de acest 
aspect, trebuie să subliniez că însuşi Newton era mult mai 
conştient de anumite slăbiciuni ale edificiului său intelectual 
decit au fost generaţiile de savanţi ce l-au urmat. Acest fapt 
mi-a provocat întotdeauna admiraţie plină de respect. Aş dori 
de aceea să mă opresc pe scurt asupra acestora. 

I. In ciuda faptului că efortul lui Newton de a-şi prezenta 
sistemul] de idei ca fiind în mod necesar determinat de 
experienţă şi de a introduce cît mai puţine concepte ce nu se 
referă direct la obiecte empirice este peste tot evident, el a 
formulat conceptele de spaţiu absolut şi de timp absolut, care 
i-au fost adesea reproşate în anii noştri. Dar tocmai în acest 
punct este Newton în mod deosebit consecvent. El a recunoscut 
faptul că mărimile geometrice observabile (distanţele între 
punctele materiale) şi evoluţia lor în timp nu caracterizează 
în mod complet mişcarea din punct de vedere fizic. El a 
demonstrat aceasta prin faimosul experiment cu găleata cu 
apă în rotaţie. Ca urmare, pe lîngă mase şi distanţele lor ce 
variază în timp, trebuie să mai existe ceva care determină 
mişcarea. Acest „ceva“ ă fost considerat de el ca fiind relaţia 
cu ,.spaţiul absolut 44 . El a admis că spaţiul trebuie să posede 
un gen de realitate fizică pentru ca legile de mişcare formulate 
de el să poată avea semnificaţie, o realitate de acelaşi gen 
cu aceea a punctelor materiale şi a distanţelor dintre ele. 

Această concepţie clară ne relevă atît înţelepciunea lui 
Newton cît şi un aspect slab al teoriei sale. Structura logică 
a acestei teorii ar fi fost cu siguranţă mai satisfăcătoare fără 
acest concept vag; în acest caz, în formularea legilor ar fi 
trebuit să apară numai obiecte a căror relaţie cu percepţia 
era perfect clară (punctele materiale, distanţele). 

II. Introducerea forţelor acţionînd direct şi instantaneu la 
distanţă pentru a reprezenta efectele gravitaţiei nu corespunde 
caracterului majorităţii fenomenelor pe care le cunoaştem 

clin experienţa obişnuită. Newton a răspuns acestei obiecţii 
indicînd faptul că legea sa a atracţiei gravitaţionale nu putea 
să constituie o explicaţie definitivă a fenomenelor, ci doar o 
regulă derivată prin inducţie din experienţă. 

III. Teoria lui Newton nu oferea o explicaţie pentru 
faptul cu totul straniu că greutatea şi inerţia unui corp sînt 
determinate de aceeaşi mărime (masa). Natura stranie a 
acestui fapt l-a frapat şi pe Newton. 

Nici unul dintre aceste trei puncte nu constituie o obiecţie 
logică împotriva teoriei; ele nu reprezintă, într-o anumită 
măsură, decît deziderate neîmplinite ale spiritului ştiinţific 
în lupta lui pentru pătrunderea completă şi unitară prin 
gîndire a fenomenelor naturale. 

Pentru doctrina newtoniană a mişcării, considerată ca 
program pentru întreaga fizică teoretică, primul şoc a venit 
din partea teoriei electricităţii a lui Maxwell. A devenit astfel 
clar că acţiunile reciproce dintre corpuri datorate forţelor 
electrice şi magnetice sînt realizate nu prin forţe ce acţionează 
instantaneu la distanţă, ci prin intermediul unor procese 
ce se propagă în spaţiu cu viteză infinită. Faraday a introdus, 
pe lîngă punctul material şi mişcarea lui, un nou tip de entitate 
fizică reală, şi anume „cîmpul“. S-a încercat mai întîi, pe 
baza modului de gîndire mecanic, să se interpreteze acest 
nou concept ca o stare mecanică (a mişcării sau a forţei) 
a unui mediu ipotetic care umple spaţiul (eterul). Dar atunci 
cînd, în ciuda celor mai intense eforturi, această interpretare 
a eşuat, oamenii au trebuit să accepte treptat cîmpul elec¬ 
tromagnetic, ca ultimă cărămidă de construcţie ireductibilă 
a realităţii fizice. Ii datorăm lui H. Hertz eliberarea concep¬ 
tului de cîmp de orice accesoriu provenind din arsenalul con¬ 
cepţiei mecaniste, şi lui H. A. Lorentz eliberarea de orice 
purtător material, singurul purtător al cîmpului rămînînd 
spaţiul fizic vid (sau eterul), care nici în mecanica lui Newton 
nu era deposedat de orice funcţie fizică. In momentul ip 
care această evoluţie se încheiase, nimeni nu mai credea în 
forţe care acţionează nemijlocit şi instantaneu la distanţă, 
nici chiar în domeniul gravitaţiei, chiar dacă pentru acesta 
nu se schiţase încă o teorie de cîmp indiscutabilă, din lipsa 
unor cunoştinţe empirice suficiente. Evoluţia teoriei electro- 

magnetice a cîmpului a condus — de îndată ce ipoteza newto¬ 
niană a forţelor ce acţionează la distanţă a fost abandonată 
— la tentativa de a explica legea de mişcare newtoniană în 
termenii electromagnetismului, respectiv de a o înlocui 
printr-una mai exactă fundată pe teoria cîmpului. Deşi aceste 
încercări n-au dus la un succes deplin, conceptele fundamentale 
ale mecanicii au încetat să mai fie considerate ca piatră de 
temelie a imaginii lumii fizice. 

Teoria lui Maxwell-Lorentz a condus în mod necesar la 
teoria specială a relativităţii, care, [abandonînd ideea simul¬ 
taneităţii absolute, a exclus existenţa unor forţe ce acţio¬ 
nează la distanţă. Din această teorie a rezultat că masa nu 
mai reprezintă o mărime invariabilă, ci una care depinde 
de (fiind chiar echivalentă cu) mărimea conţinutului de 
•energie. Ea a arătat, de asemenea, că legea de mişcare a lui 
Newton va trebui considerată ca o lege-limită aplicabilă nu¬ 
mai pentru viteze mici; în locul ei a fost introdusă o nouă 
lege de mişcare în care viteza luminii în vid intervine ca o 
viteză-limită. 

Teoria generală a relativităţii a reprezentat ultimul pas 
;în dezvoltarea programului teoriei cîmpului. Din punct de 
vedere cantitativ ea a modificat foarte puţin teoria lui 
Newton, dar din punct de vedere calitativ ea i-a adus modi¬ 
ficări cu atît mai profunde. Inerţia, gravitaţia şi comportarea 
metrică a corpurilor şi ceasurilor au fost reduse la o calitate 
unitară a cîmpului; acest cîmp, la rîndul lui, a fost pus în 
dependenţă de corpuri (generalizarea legii gravitaţiei a lui 
Newton, respectiv a legii cîmpului care-i corespundea, aşa 
cum a fost formulată de Poisson). Prin aceasta timpul şi 
spaţiul au fost deposedate nu de realitatea lor, ci de caracte¬ 
rul lor de absolut cauzal (un absolut ce influenţa materia, 
dar nu era afectat de influenţa ei), pe care Newton a fost obligat 
să li-1 acorde pentru a putea formula legile cunoscute atunci. 
Legea generalizată a inerţiei preia rolul legii de mişcare a lui 
Newton. Această scurtă explicaţie e suficientă pentru a evi¬ 
denţia modul în care elementele teoriei newtoniene sînt 
transferate în teoria generală a relativităţii prin care cele 
trei defecte semnalate mai sus sînt depăşite. Este posibil ca, 
în cadrul acestei ultime teorii, legea de mişcare să poată fi 
dedusă din legea cîmpului corespunzătoare legii newtoniene 
a forţelor. Numai după ce se va realiza acest obiectiv se va 
putea vorbi de o teorie pură a cîmpului. 

Mecanica lui Newton a deschis drumul pentru teoria 
cîmpului şi într-un sens mai formal. Aplicarea mecanicii lui 
Newton unor mase ce se distribuie în mod continuu a condus 
în mod necesar la descoperirea şi folosirea ecuaţiilor diferen¬ 
ţiale parţiale, care, la rîndul lor, au putut oferi prima expresie 
adecvată legilor teoriei cîmpului. Din punct de vedere formal,, 
concepţia lui Newton asupra legii diferenţiale a reprezentat 
primul pas decisiv pentru dezvoltarea ulterioară. 

întreaga evoluţie a ideilor noastre despre procesele naturii 
de care a fost vorba mai sus poate ii privită ca o dezvoltare 
organică a ideilor lui Newton. Dar, în timp ce procesul per¬ 
fecţionării teoriei cîmpului se afla încă în deplină desfăşurare,, 
faptele radiaţiei termice, Spectrele, radioactivitatea etc. au pus 
în evidenţă o limită a posibilităţii de a utiliza întregul sistem 
de idei, limită ce ne apare încă şi azi de netrecut în ciuda 
succesului imens înregistrat în rezolvarea unor aspecte parti¬ 
culare. Mulţi fizicieni susţin — şi au argumente puternice — 
că în faţa acestor fapte eşuează nu doar legea diferenţială,, 
ci însăşi legea cauzalităţii — pînă în prezent postulatul fun¬ 
damental al întregii ştiinţe. Este negată însăşi posibilitatea 
unei construcţii spaţio-temporale care ar putea fi pusă in 
corespondenţă în mod univoc cu procesele fizice. Faptul că 
un sistem mecanic admite doar valori discrete sau stări 
discrete ale energiei — aşa cum rezultă direct din experienţă 
— pare la prima vedere greu de dedus dintr-o teorie de cîmp 
care operează cu ecuaţii diferenţiale. Metoda L. de’ Broglie- 
Schrodinger, care într-un anumit sens are caracterul unei 
teorii de cîmp, deduce într-adevăr pe baza ecuaţiilor diferen¬ 
ţiale, printr-un gen de consideraţii de rezonanţă, doar exis¬ 
tenţa unor stări discrete, într-un uimitor acord cu faptele 
de experienţă. Dar această metodă trebuie să renunţe la 
localizarea particulelor materiale şi la legi strict cauzale.. 
Cine îşi îngăduie însă azi să decidă dacă legea cauzalităţii 
şi legea diferenţială, aceste premise ultime ale concepţiei 
newtoniene asupra naturii, vor trebui definitiv abandonate? 



JOHANNES KEPLER 


In epoci pline de griji şi frămîntate cum este epoca noastră, 
cînd cu greu pot fi găsite motive de bucurie legate de oameni 
şi de desfăşurarea activităţilor umane, ne putem consola 
evocînd amintirea unui om atît de mare şi senin cum a fost 
Kepler. El a trăit într-o vreme cînd existenţa unei legităţi 
generale privind desfăşurarea fenomenelor naturale nu era în 
nici un caz acceptată fără rezerve. Cît de mare trebuie să fi fost 
credinţa în această legitate pentru ca ea să i fi dat forţa 
necesară de a consacra, în singurătate, zeci de ani unei munci 
dificile şi răbdătoare de cercetare empirică a mişcării pla¬ 
netelor şi a legilor matematice ale acestei mişcări, fără a avea 
nici sprijin şi nici înţelegere din partea contemporanilor. 
Dacă dorim să-i cinstim cum se cuvine memoria, va trebui 
să ne reprezentăm clar problema cu care s-a confruntat şi să 
stabilim cît mai exact stadiile rezolvării ei. 

Copernic atrăsese deja atenţia celor mai înalte spirite 
asupra faptului că am putea dobîndi o înţelegere clară a mişcă¬ 
rilor aparente ale planetelor considerînd aceste mişcări drept 
mişcări de rotaţie ale planetelor în jurul Soarelui, presupus 
imobil. Dacă planetele s-ar mişca uniform şi în cerc în jurul 
Soarelui situat în centru, ar fi relativ uşor să se descopere cum 
arată de pe Pămînt aceste mişcări. Cum însă era vorba de 
fenomene mult mai complicate, problema s-a dovedit a fi 
mult mai dificilă. Primul lucru ce trebuia făcut era să se 
determine aceste mişcări în mod empiric din observaţiile 
lui Tycho Brahe asupra planetelor. Numai atunci se putea 
pune problema de a descoperi legile generale pe care le satisfac 
aceste mişcări. 

Pentru a sesiza cu cită greutate puteau fi determinate 
mişcările reale de rotaţie, va trebui să ne edificăm asupra 
următoarei situaţii: nu putem vedea niciodată unde se găseşte 
electiv o planetă într-un moment anumit, ci doar în ce direcţie 
este ea observată de pe Pămînt, acesta din urmă descriind, 
la rîndul lui, o curbă de natură necunoscută în jurul Soarelui. 
Dificultăţile păreau deci insurmontabile. 

Kepler a trebuit să descopere o cale pentru a introduce 
ordinea-în acest haos. El a înţeles că în primul rînd trebuia 
determinată mişcarea Pămîntului. Acest lucru ar fi fost pur 
şi simplu imposibil, dacă ar fi existat doar Soarele, Pămîntul 
şi stelele fixe, nu însă şi celelalte planete, deoarece în acest caz 
nu s-ar fi putut determina empiric decît modul cum se modifică 
în timpul anului direcţia dreptei care leagă Pămîntul şi Soarele 
(mişcarea aparentă a Soarelui în raport cu stelele fixe). Se 
putea descoperi astfel că toate aceste direcţii Soare-Pămînt 
se află într-un plan staţionar în raport cu stelele fixe, cel 
puţin în conformitate cu precizia observaţiilor efectuate în 
acele vremi, cînd nu existau telescoape. Pe această cale se 
putea determina, de asemenea, în ce fel se roteşte în jurul 
Soarelui linia de legătură Soare-Pămînt. S-a constatat că vite¬ 
za unghiulară a acestei mişcări se modifică regulat în timpul 
anului. Dar aceasta nu putea fi încă de mare ajutor atîta 
timp cît nu se cunoştea variaţia anuală a distanţei Soare- 
Pămînt. Numai atunci cînd aceste modificări anuale au fost 
cunoscute, s-a descoperit forma reală a orbitei Pămîntului 
precum şi modul în care este descrisă aceasta. 

Kepler a găsit o cale admirabilă de a ieşi din această 
dilemă. Mai întîi, din observaţiile asupra Soarelui rezulta că 
viteza mersului aparent al Soarelui în raport cu fondul ste¬ 
lelor fixe era diferită în diferite perioade ale anului, dar că 
viteza unghiulară a acestei mişcări era mereu aceeaşi în aceeaşi 
perioadă a anului astronomic şi ca urmare viteza de rotaţie 
a liniei drepte de legătură Soare-Pămînt era întotdeauna 
aceeaşi dacă era raportată la aceeaşi regiune a stelelor fixe. 
Se putea deci admite că orbita Pămîntului, pe care Pămîntul 
o parcurge în acelaşi fel în fiecare an, era o orbită închisă 
in sine — fapt ce nu era evident a priori . Pentru partizanii 
sistemului lui Copernic devenea aproape cert că această 
explicaţie trebuie să fie valabilă şi pentru orbitele'cel ori alte- 
planete. 

Aceasta constituia deja un pas înainte. Dar cum să se 
determine forma reală a orbitei Pămîntului ? Să ne imaginăm 
prezenţa într-un loc al planului orbitei a unei lanterne puter¬ 
nice M, despre care ştim că rămîne permanent în acelaşi loc 
;şi formează astfel un gen de punct fix de triangulaţie pentru 
a se determina orbita Pămîntului, un punct pe care locuitorii 
Pămîntului l-ar putea viza în fiecare perioadă a anului. Să 
admitem că această lanternă M se află la o distanţă mai mare 
de Soare decît de Pămînt. Cu ajutorul unei asemenea lanterne 
se putea determina orbita Pămîntului, şi anume în felul 
următor: 

Mai întîi, în fiecare an există un moment cînd Pămîntul 
P se află exact pe linia care leagă Soarele S şi lanterna M. 
în acel moment, vizînd de pe Pămînt P lanterna M, linia 
astfel obţinută va fi în acelaşi timp direcţia SM (Soare- 
jLanternă). Să admitem că această direcţie va fi marcată pe 
.cer. Apoi să ne imaginăm Pămîntul într-o poziţie diferită 
şi la un moment diferit. Deoarece atît lanterna M, cît şi 
Soarele S, pot fi văzute de pe Pămînt, unghiul P din triun¬ 
ghiul SPM ar putea fi cunoscut. Dar, prin observaţii di¬ 
recte asupra Soarelui, noi cunoaştem de“[asemenea şi direcţia 
lui SP în raport cu stelele fixe, în timp ce direcţia liniei 
de legătură SM în raport cu stelele fixe a fost determinată 
dinainte pentru totdeauna. Dar în triunghiul SPM cunoaş¬ 
tem şi unghiul S. Ca urmare, alegînd în mod liber o bază 
SM, putem trasa pehîrtie triunghiul SPM: pe baza cunoaşterii 
unghiurilor P şi S. Putem repeta acest lucru la intervale 
diferite în cursul anului; de fiecare dată vom obţine pe hîrtie 
o localizare a Pămîntului P cu momentul temporal corespun¬ 
zător în raport cu linia de bază SM stabilită odată pentru 
totdeauna. Orbita Pămîntului va fi astfel determinată empi¬ 
ric, nu însă şi dimensiunea ei absolută. 

Dar, veţi întreba, de unde a luat Kepler această lanternă? 
Geniul său şi natura, binevoitoare în acest caz, i-au oferit-o. 
Exista, de exemplu, planeta Marte a cărei revoluţie anuală era 
cunoscută. Se ajunge uneori ca Pămîntul, Soarele şi Marte să 
se afle exact în linie dreaptă şi această poziţie a lui Marte 
se repetă după fiecare an marţian, deoarece Marte parcurge 
o traiectorie închisă. în aceste momente cunoscute, SM re¬ 
prezintă întotdeauna aceeaşi linie de bază, în timp ce Pă¬ 
mîntul se află mereu într-un alt punct al orbitei sale. Obser¬ 
vaţiile asupra Soarelui şi lui Marte, în momentele respective, 

furnizează ca urmare un mijloc de a determina orbita ade¬ 
vărată a Pămîntului, planeta Marte jucînd atunci rolul lan¬ 
ternei noastre fictive. Astfel a descoperit Kepler forma ade¬ 
vărată a orbitei Pămîntului şi modul în care acesta o descrie; 
nouă tuturor celorlalţi, născuţi mai tîrziu, europeni, germani 
sau şvabi nu ne rămîne decît să-l admirăm şi să-l preţuim 
pentru aceasta. 

Odată determinată empiric orbita Pămîntului, puteau fi 
cunoscute poziţia şi lungimea reale ale liniei SP în orice 
moment; pentru Kepler nu mai era atît de dificil să calculeze, 
pe baza observaţiilor, orbitele şi mişcările celorlalte planete, 
cel puţin în principiu. A fost necesară desigur o muncă imensă, 
mai ales dacă ţinem seama de stadiul de atunci al matematicii. 

Rămînea cea de-a doua parte, nu mai puţin dificilă, a 
operei căreia Kepler îi dedicase întreaga sa viaţă. Orbitele 
erau cunoscute empiric, mai trebuiau deduse legile lor din 
aceste date empirice. Trebuia formulată o ipoteză asupra 
naturii matematice a curbei descrise de orbită şi după aceea 
verificată pe baza imensului număr de date; dacă rezultatele 
nu concordau, se imagina o nouă ipoteză şi se relua verifi¬ 
carea. După nesfîrşite căutări, o ipoteză confirmată: orbita 
este o elipsă; în centrul ei se află Soarele. El a găsit şi legea 
potrivit căreia viteza se modifică în timpul rotaţiei, în aşa 
fel încît linia planetă-Soare acoperă suprafeţe egale în inter¬ 
vale de timp egale. In fine, Kepler a descoperit că pătratele 
perioadelor de revoluţie sînt proporţionale cu cuburile axelor 
mari ale elipselor. 

Admiraţia noastră pentru acest om sublim se împleteşte 
cu un alt sentiment de admiraţie şi de veneraţie, care, însă, 
nu mai e legat de o fiinţă umană, ci de misterioasa armonie 
a naturii în care ne-am născut. încă din antichitate, oamenii 
au imaginat curbe ale celor mai simple legi posibile: printre 
acestea, pe lîngă linia dreaptă şi cercul, elipsa şi hiperbola. 
Pe acestea din urmă le regăsim — cel puţin cu o mare apro¬ 
ximaţie — în orbitele corpurilor cereşti. 

S-ar părea că raţiunea umană trebuie să construiască mai 
întîi, independent, formele, înainte de a le putea dovedi exis¬ 
tenţa în natură. Din minunata operă de-o viaţă a lui Kepler 
înţelegem clar că experienţa simplă nu poate genera cunoaşte¬ 
rea, aceasta fiind produsă doar prin compararea creaţiilor 
spiritului cu faptele observaţiei. 

INFLUENŢA LUI MAXWELL 
ASUPRA EVOLUŢIEI CONCEPŢIEI DESPRE 
REALITATEA FIZICĂ 


Credinţa într-o lume exterioară independentă de su¬ 
biectul cunoscător stă la baza întregii ştiinţe a naturii* 
Intrucît percepţiile ne dau numai o informaţie indirectă 
asupra acestei lumi exterioare sau asupra realităţii fizice 
(Physikalisch-Realen), aceasta nu poate fi sesizată de noi 
decît pe o cale speculativă. De aici decurge că concepţiile 
noastre asupra realităţii fizice nu pot fi niciodată definitive. 
Trebuie să fim permanent pregătiţi să schimbăm aceste 
concepţii — adică fundamentul axiomatic al fizicii — pentru 
a fi în acord cu faptele într-o modalitate perfectă din punct 
de vedere logic. De fapt, o privire sumară asupra dezvol¬ 
tării fizicii ne arată că acest fundament axiomatic a suferit 
de-a lungul timpului modificări profunde 1 . 

Cea mai mare schimbare a bazei axiomatice a fizicii, 
cu alte cuvinte a concepţiei noastre cu privire la structura 
realităţii, de la întemeierea fizicii teoretice prin Newton, a 
fost provocată de cercetările lui Faraday şi Maxwell asupra 
fenomenelor electromagnetice. In cele ce urmează vom 
încerca să prezentăm mai exact acest fapt examinînd atît 
evoluţia anterioară a ideilor, cît şi pe cea ulterioară. 

In sistemul lui Newton realitatea fizică este caracte¬ 
rizată prin conceptele de timp, spaţiu, punct material şi 
forţă (acţiunea reciprocă a punctelor materiale). Fenomenele 
fizice trebuie considerate, după Newton, mişcări ale punc¬ 
telor materiale în spaţiu guvernate de legi determinate. 
Punctul material este singurul nostru mod de a reprezenta 
realitatea în măsura în care aceasta se află în mişcare. Cor¬ 
purile perceptibile au constituit, evident, punctul de plecare 

In formarea conceptului punctului material; acesta a fost 
imaginat ca un analog al corpurilor mobile, abstracţie făcînd 
ile formă, întindere, orientare în spaţiu, de toate proprietăţile 
„intrinseci 44 , păstrînd doar inerţia şi translaţia şi adăugind 
ulcea de forţă. Corpurile materiale, care au provocat psiho¬ 
logic formarea conceptului de „punct material 44 , au fost 
considerate, la rîndul lor, ca sisteme de puncte materiale. 
Trebuie să menţionăm că acest sistem teoretic este în esenţa 
sa atomist şi mecanic. Orice fenomen trebuie conceput pur 
mecanic, adică în termenii mişcărilor simple ale punctelor 
materiale după legile de mişcare ale lui Newton. 

Aspectul cel mai puţin satisfăcător al acestui sistem 
teoretic (lăsînd la o parte dificultăţile implicate de concep¬ 
tul de „spaţiu absolut 44 , rediscutate în ultima vreme) apare 
în special în teoria luminii, pe care Newton o concepea, în 
conformitate cu sistemul său, ca fiind compusă din puncte 
materiale. încă de pe atunci se punea acut întrebarea: 
ce devin punctele materiale din care e compusă lumina 
atunci cînd aceasta este absorbită? Introducerea unor 
puncte materiale de tipuri diferite, postulate pentru a repre¬ 
zenta materia ponderabilă, pe de o parte, şi lumina, pe de 
altă parte, nu putea constitui o soluţie satisfăcătoare. Mai 
tirziu acestora li s-au adăugat corpusculii electrici ca un al 
treilea tip, avînd, la rîndul lui, caracteristici fundamental 
diferite. O altă slăbiciune a fundamentelor sistemului new- 
tonian consta în aceea că forţele acţiunii reciproce prin 
care sînt determinate evenimentele trebuiau admise ipotetic 
într-o manieră absolut arbitrară. Cu toate acestea, concepţia 
newtoniană asupra realităţii a fost deosebit de fecundă; 
cum se face că oamenii de ştiinţă s-au simţit tentaţi s-o 
abandoneze ? 

Pentru a putea da în general o formă matematică siste¬ 
mului său, Newton a trebuit să inventeze noţiunea de deri¬ 
vată şi să stabilească legile mişcării în forma ecuaţiilor 
diferenţiale totale — realizînd astfel, poate, cel mai mare 
progres îngăduit gîndirii vreunui om. Ecuaţiile diferenţiale 
parţiale nu erau necesare pentru aceasta; de aceea Newton 
nu le-a folosit în mod sistematic. Ele au devenit însă nece¬ 
sare pentru formularea mecanicii corpurilor deformabile, 
datorită faptului că, în aceste probleme, modul în care se 
presupunea că respectivele corpuri sînt construite din puncte 
materiale nu avea nici o importanţă. 

Astfel, ecuaţia diferenţială parţială a intrat în fizica 
teoretică în chip de servitoare, pentru a deveni treptat 
stăpînă. Aceasta a început în secolul al XlX-lea, cînd, sub 
presiunea faptelor observate, s-a impus teoria ondulatorie 
a luminii. Lumina în spaţiul vid a fost interpretată prin 
vibraţiile eterului şi se părea că nu are nici un rost ca, la 
rîndul său, eterul să fie conceput şi el ca un conglomerat de 
puncte materiale. Aici ecuaţia diferenţială parţială a apărut 
pentru prima oară ca expresia naturală a elementarului în 
fizică. Astfel cîmpul continuu a intervenit, într-un domeniu 
particular al fizicii teoretice, alături de punctul material, 
ca reprezentant al realităţii fizice. Acest dualism se păstrează 
şi astăzi, apărînd ca un factor deranjant pentru orice spirit 
sistematic. 

Dacă ideea de realitate fizică a încetat de a mai fi pur 
atomistă, ea a rămas totuşi, înainte de toate, pur mecanică ; 
s-a încercat în continuare să se interpreteze orice fenomen ca 
o mişcare a maselor inerte, ba chiar se părea că nici nu s-ar 
putea imagina un alt fel de a privi lucrurile. Atunci a inter¬ 
venit marea schimbare, care va rămîne legată de numele lui 
Faraday, Maxwell şi Hertz. Partea leului în această revo¬ 
luţie i-a revenit lui Maxwell. El a arătat că tot ceea ce se 
cunoştea atunci despre lumină şi despre fenomenele elec¬ 
tromagnetice se exprima în bine cunoscutul său dublu sistem 
de ecuaţii diferenţiale parţiale, în care cîmpurile electric şi 
magnetic apăreau ca variabile dependente. Intr-adevăr, 
Maxwell a încercat să fundamenteze, respectiv să justifice 
aceste ecuaţii cu ajutorul modelelor (construcţiilor) mecar 
nice ideale. 

El s-a servit în acelaşi timp de mai multe asemenea 
construcţii fără a lua prea în serios vreuna dintre ele, astfel 
încît ecuaţiile păreau să fie lucrul esenţial, iar forţele cîm- 
purilor ce interveneau în acestea deveneau entităţi elemen¬ 
tare ireductibile 2 . La răscrucea secolelor, concepţia asupra 
cîmpului electromagnetic ca entitate ultimă se impusese deja 
într-o manieră generală, teoreticienii cei mai riguroşi nemai- 
acordînd încredere justificării sau posibilităţii de fundamen¬ 
tare mecanică a ecuaţiilor lui Maxwell. In ultima vreme s-a 
încercat chiar, invers, să se explice punctele materiale şi 
inerţia lor în cadrul teoriei lui Maxwell cu ajutorul ideilor 
de cîmp, fără ca aceste eforturi să fi fost însă încununate 
de un succes definitiv 3 . 

Dacă, făcînd abstracţie de rezultatele particulare im¬ 
portante pe care munca de o viaţă a lui Maxwell le-a adus 
Iii principalele domenii ale fizicii, ne vom concentra atenţia 
asupra schimbării provocate de el în concepţia asupra naturii 
realităţii fizice, am putea spune: înainte de Maxwell oamenii 
concepeau realitatea fizică — în măsura în care aceasta se 
presupune că reprezintă fenomene naturale — ca puncte 
materiale ale căror modificări nu constau decît în mişcări 
supuse ecuaţiilor diferenţiale totale*; după Maxwell, rea¬ 
litatea fizică este concepută ca fiind reprezentată de cîmpuri 
continue, inexplicabile în termeni mecanici, supuse ecuaţiilor 
diferenţiale parţiale. Această schimbare a conceptului de 
realitate este cea mai profundă şi fertilă schimbare care s-a 
produs în fizică după Newton. Trebuie totuşi să admitem 
că această idee programatică n-a fost încă realizată pe deplin. 
Teoriile fizice stabilite cu succes după aceea reprezintă mai 
degrabă un gen de compromis între aceste două programe, 
şi tocmai din cauza v acestui caracter de compromis ele poartă 
amprenta provizoriului şi incompletitudinii logice, deşi fiecare, 
luat în sine, a realizat mari progrese. 

Aici trebuie menţionată mai întîi teoria electronică a 
lui Lorentz, în care corpusculii electrici şi cîmpul apăreau, 
paralel, ca elemente de valoare egală pentru înţelegerea 
realităţii. Au urmat teoria specială şi teoria generală a rela¬ 
tivităţii care, deşi se bazează în întregime pe considerarea 
ideilor teoriei cîmpului, n-au putut evita introducerea inde¬ 
pendentă a punctelor materiale şi a ecuaţiilor diferenţiale 
totale 4 . 

Ultima creaţie cu cel mai mare succes a fizicii teoretice, 
mecanica cuantică, diferă în fundamentele ei în mod prin¬ 
cipial de ambele programe pe care le vom numi, pe scurt, 
newtonian şi maxwellian. Deoarece mărimile care apar în 
legile ei nu pretind să descrie însăşi realitatea fizică, ci doar 
probabilităţile apariţiei unei realităţi fizice avute în vedere. 
Dirac, căruia îi datorăm, după opinia mea, cea mai desăvîr- 
şită expunere a teoriei din punct de vedere logic, indică pe 
bună dreptate faptul că va fi probabil dificil să se ofere o 
descriere teoretică a unui foton în aşa fel încît ea să ne dea 
informaţia suficientă pentru a decide dacă el va trece sau 
nu printr-un polarizator dispus (transversal) în calea sa. 


* în original apare^expresia „parţiale" („partielle") (n. trad.). 

Eu însă continui să cred că fizicienii nu’ se vor mulţumi 
multă vreme cu o asemenea descriere indirectă a realităţii, 
nici chiar dacă s-ar reuşi adaptarea satisfăcătoare a teoriei 
la postulatul relativităţii generale. In acest caz, s-ar putea 
să se revină la încercarea de a realiza un program pe care 
l-am putea denumi foarte nimerit maxwellian — şi anume, 
descrierea realităţii fizice prin cîmpuri ce satisfac ecuaţii 
diferenţiale parţiale fără singularităţi 5 . 


NOTE 

1. Aceasta este prima formulare a credo- ului epistemologic al lui 
Einstein, despre care va scrie în autobiografia sa intelectuală că s-a 
conturat „mai tîrziu şi încet" şi că „nu corespunde punctului de vedere 
pe care l-am adoptat în anii mai tineri". Caracteristice pentru con¬ 
cepţia realistă a lui Einstein asupra cunoaşterii fizice, aşa cum este 
ea formulată în acest text, sînt trei motive. Mai întîi, observaţia că 
simţurile ne dau numai o informaţie indirectă'asupra realităţii,' care 
poate fi cunoscută numai pe cale „speculativă" (raţională). în al doilea 
rînd, identificarea realităţii fizice cu lumea exterioară. în al treilea 
rînd, concluzia că, de vreme ce teoriile nu pot fi derivate din fapte, 
ci sînt produsul imaginaţiei creatoare a cercetătorului, o descriere 
teoretică perfectă, definitivă a realităţii fizice nu va fi nicicînd posibilă. 
Pentru dezvoltarea acestor teme, vezi îndeosebi Fizica şi realitatea , 
Observaţii asupra teoriei cunoaşterii a lui Bertrand Russell , Note auto¬ 
biografice şi Observaţii asupra articolelor reunite in acest volum. 

2. în alt text, Fizica şi realitatea , Einstein apreciază că prin opera 
lui Maxwell cîmpul continuu şi-a făcut loc mai mult inconştient ca 
„reprezentant al realităţii fizice". Aceasta deoarece marele fizician 
englez a rămas ataşat în gîndirea lui conştientă de ideea că punctele 
materiale ale mecanicii newtoniene constituie baza întregii realităţi 
fizice. Maxwell a încercat să construiască modele mecanice ale eterului. 

3. Programul teoriei unitare a cîmpului, la care Einstein lucra 
deja în perioada în care a scris acest text, urmărea tocmai reali¬ 
zarea acestei idei. Einstein omagiază în Maxwell pe cercetătorul în 
a cărui operă vede prima licărire a ideii unificării cunoaşterii fizice 
pe baza cîmpului continuu, o idee care a orientat întreaga activitate 
a creatorului teoriei relativităţii, ca cercetător al naturii. 

4. Aceste observaţii indică foarte limpede de ce credea Einstein 
că numai o teorie generală a cîmpului va însemna desăvîrşirea acelei 
linii de gîndire care a fost inaugurată de teoria cîmpului a lui Maxwell 
şi continuată de teoria relativităţii. Pentru Einstein teoria generală 
a relativităţii constituia o treaptă importantă, dar numai o treaptă, 
pe calea spre acest ţel. 

5. Pentru o reluare a acestei aprecieri, vezi Fundamentele fizicii 
teoretice . 

EPILOG: 

UN DIALOG SOCRATIC 


Interlocutori: Einstein — Max Planck — Murphy 
Notă: Textul care urmează reprezintă o prescurtare a unor 
însemnări stenografice făcute de un secretar însoţitor 
în timpul diverselor convorbiri. 

Murphy: Lucrez împreună cu prietenul nostru Planck 
la o carte ce se ocupă în principal de problema cauzalităţii 
şi a liberului arbitru. 

Einstein ; Iţi spun cinstit că nu înţeleg ce au în vedere 
oamenii cînd vorbesc de liber arbitru. Eu simt, de exemplu, 
că vreau un lucru sau altul; dar nu pot pricepe cîtuşi de 
puţin ce legătură are asta cu libertatea. Simt că vreau să-mi 
aprind pipa şi o fac; dar cum pot să leg lucrul acesta deideea 
de libertate ? Ce stă în spatele actului de a voi să aprinzi pipa ? 
Un alt act de voinţă? Schopenhauer a spus o dată: Der 
Mensch kann was er will ; er kann aber nicht wollen was er will 
(Omul poate face ceea ce vrea, dar nu poate să vrea ceea 
ce vrea). 

Murphy: Acum însă este la modă în fizică să se atribuie 
un fel de liber arbitru pînă şi proceselor obişnuite din lumea 
anorganică. 

Einstein : Această absurditate nu e doar o simplă absurdi¬ 
tate. Ci este o absurditate supărătoare. 

Murphy: Oamenii de ştiinţă, fireşte, îi dau numele de 
indeterminism. 

Einstein: Ascultă! „Indeterminism“ e o noţiune cu totul 
ilogică. Ce înţeleg ei prin indeterminism ? Dacă spun că durata 
medie de viaţă a unui atom radioactiv este de atîta, acesta 

e un enunţ ce exprimă o anumită ordine, o Gesetzlichkeit *. 
Dar această idee nu implică prin ea însăşi ideea de cauzalitate. 
Noi o numim legea mediilor; dar nu orice lege de acest fel 
trebuie să aibă neapărat o semnificaţie cauzală. In acelaşi 
timp, dacă spun că durata medie de viaţă a unui asemenea 
atom este nedeterminată în sensul de a nu avea o cauză, 
spun un non-sens. Pot să spun că o să mă întîlnesc mîine 
cu dumneata la un moment nedeterminat. Dar aceasta nu 
înseamnă că timpul nu este determinat. Fie că eu vin sau 
nu, timpul va veni. Aici este în joc confuzia ce se face uneori 
între lumea subiectivă şi lumea obiectivă. Indeterminismul 
ce aparţine fizicii cuantice este un indeterminism subiectiv. 
El trebuie să fie legat de ceva, altfel indeterminismul n-are 
nici un sens; şi aici el se leagă de propria noastră incapacitate 
de a urmări traiectoriile atomilor individuali şi de a prevedea 
activităţile lor x . A spune că sosirea unui tren la Berlin este 
nedeterminată înseamnă a spune un non-sens dacă nu spui 
în raport cu ce este nedeterminată. Dacă trenul soseşte, 
sosirea e determinată de ceva. Acelaşi lucru este valabil 
despre traiectoriile atomilor. 

Murphy : în ce sens, deci, aplici dumneata naturii deter¬ 
minismul? în sensul că orice eveniment din natură provine 
dintr-un alt eveniment, pe care îl numim cauza lui ? 

Einstein : Nu mi-aş formula ideea chiar în aceşti termeni, 
în primul rînd, cred că neînţelegerile care se întîlnesc în pro¬ 
blema cauzalităţii se datorează în bună parte formulării prea 
rudimentare a principiului cauzalităţii, aflată în circulaţie 
pînă în prezent. Cînd Aristotel şi scolasticii au definit ceea 
ce ei înţelegeau prin cauză, ideea de experiment obiectiv 
în sens ştiinţific nu apăruse încă. Aşa se face că ei s-au mul¬ 
ţumit cu definirea conceptului metafizic de cauză. Acelaşi 
lucru este adevărat despre Kant. Newton însă pare a-şi fi 
dat seama că această formulare preştiinţifică a principiului 
cauzal avea să se dovedească insuficientă pentru fizica mo¬ 
dernă. Şi el s-a mulţumit să descrie ordinea regulată în care 
se petrec evenimentele în natură şi să construiască sinteza 
sa pe bază de legi matematice. în ce mă priveşte, cred că 
evenimentele din natură sînt controlate de legi mult mai 
stricte şi mai inflexibile (closely binding) decît ne în¬ 
chipuim astăzi cînd spunem că un eveniment este cauza 


* Legitate (n. trad.) 

unui alt eveniment. Acest concept al nostru este limitat la 
ceva ce se petrece înăuntrul unei secţiuni temporale, fiind 
rupt de procesul întreg 2 . Această aplicare grosso modo a prin¬ 
cipiului cauzal este cît se poate de superficială. Sîntem ca un 
copil care judecă un poem după rimă, neştiind nimic despre 
structura ritmică. Sau ca un învăţăcel la pian, care abia 
izbuteşte să lege o notă de cea imediat anterioară sau urmă¬ 
toare. Pînă la un punct, aceasta poate să fie foarte bine cînd 
avem de-a face cu compoziţii foarte simple şi primitive; 
dar nu mai merge în interpretarea unei fugi de Bach. Fizica 
cuantică ne-a adus în faţă procese foarte complexe şi, pentru 
a le putea înţelege, trebuie să lărgim şi să mai rafinăm con¬ 
ceptul nostru de cauzalitate. 

Murphy: Ar fi o treabă ingrată, fiindcă ai fi în răspăr cu 
moda. Dacă-mi dai voie, aş cuvînta şi eu puţin, nu atît 
fiindcă-mi place să mă aud vorbind, deşiimi place şi asta — 
câre-i irlandezul să nu-i placă? — cît pentru că vreau să aflu 
reacţiile dumitale la ceea ce voi spune. 

Einstein ; Gewiss*. 

Murphy: Grecii au făcut din lucrarea fatalităţii sau a desti¬ 
nului baza dramei lor; iar drama era pe atunci o expresie 
liturgică a conştiinţei care percepe într-un mod profund 
iraţional. Nu era o simplă discuţie, ca într-o piesă de Bernard 
Shăw. Vă amintiţi de tragedia lui Atreu, unde fatalitatea sau 
şirul ineluctabil de cauze şi efecte este singurul fir simplu 
de care atîrnă drama. 

Einstein ; Fatalitatea sau destinul nu sînt acelaşi lucru cu 
cauzalitatea. 

Murphy: Ştiu asta. Dar oamenii de ştiinţă trăiesc în lume 
la fel ca ceilalţi oameni. Unii din ei se duc la întruniri politice 
şi la teatru şi aproape toţi cei pe care eu îi cunosc, cel puţin 
aici în Germania, citesc literatura curentă. Ei nu se pot sus¬ 
trage influenţei mediului ** în care trăiesc. Iar pentru acest 
mediu este în prezent foarte caracteristică lupta de eliberare 
din lanţul cauzal în care este prinsă lumea. 

Einstein ; Dar n-a luptat omenirea totdeauna pentru a se 
elibera din acest lanţ cauzal ? 

Murphy: Da, însă nu asta ne interesează pentru ceea ce 
vreau să spun. Oricum, mă îndoiesc că politicianul meditează 
vreodată la consecinţele şirului cauzal pe care-1 declanşează 

* Fireşte (n. trad.). 

** în original milieu (n. trad.). 

cu nebunia sa. El însuşi este foarte agil şi poate să se strecoare 
printre verigile lanţului. Macbeth n-a fost politician. Şi tocmai 
de aceea nu i-a mers. El a înţeles că asasinatul s-ar putea să 
rămînă fără urmări pentru el. Numai că nu s-a gîndit cum 
să se smulgă din lanţul consecinţelor înainte de a fi prea tîrziu. 
Şi asta fiindcă nu era politician. Ceea ce vreau să spun este 
că în momentul de faţă există o recunoaştere universală a 
acestei înlănţuiri inexorabile. Oamenii înţeleg ceea ce le-a 
spus demult Bernard Shaw — lucrul, fireşte, a mai fost spus 
şi înainte de nenumărate ori — cînd a scris Cezar şi Cleopatra. 
Iţi aminteşti cuvintele pe care le adresează Cezar reginei 
Egiptului după ce ordinul ei de ucidere a lui Pothinus a fost 
executat, cu toate că Cezar garantase că acesta va fi în 
siguranţă. 

„Ii auzi ?“, spune Cezar. „Toţi aceştia, care bat la poarta 
ta, cred de asemenea în trădare şi în ucidere. Le-ai omorît 
conducătorul; este drept ca, la rîndul lor, să te ucidă. Dacă 
te îndoieşti cumva, întreabă pe aceşti patru sfetnici ai tăi, 
aici de faţă. Şi apoi, în numele acestui «drept» (. . .) nu va 
trebui eu să-i omor pentru că şi-au asasinat regina, iar apoi să 
fiu omorît, la rîndul meu, de către concetăţenii lor fiindcă 
le-am cotropit patria? Iar atunci Roma va putea face altceva 
decît să ucidă pe aceşti ucigaşi, spre a arăta lumii că Roma 
ştie să-şi răzbune fiii şi onoarea ? Şi aşa, pînă la capătul isto¬ 
riei, asasinatul va zămisli asasinatul, întotdeauna în numele 
dreptului, al onoarei şi al păcii, pînă cînd, în sfirşit, zeii vor 
fi sătui de atîta sînge şi vor crea o seminţie care să ştie ce 
înseamnă a înţelege 44 *. 

Oamenii înţeleg astăzi acest adevăr îngrozitor — e drept, 
nu pentru că îşi dau seama că vărsarea de sînge naşte vărsare 
de sînge, ci pentru că îşi dau seama că jefuindu-ţi vecinul, 
te jefuieşti pe tine însuţi; căci jaful naşte jaf, întocmai cum 
o vărsare de sînge naşte alta. Aşa-zişii învingători din război 
i-au jefuit pe învinşi, iar acum observă că, făcînd aşa, s-au 
jefuit pe ei înşişi. Aşa se face că acum domneşte pretutindeni 
sărăcia şi suferinţa. Mulţi oameni văd că aşa stau lucrurile, 
dar n-au curajul să înfrunte acest adevăr, ci aleargă, ca Mac 
beth, la căldarea vrăjitoarei. In cazul de faţă ştiinţa este, din 


* Fragmentul din piesa lui Bernard Shaw este redat după tradu¬ 
cerea în limba română (de Petru Comarnescu) apărută în colecţia 
Biblioteca pentru toţi, Editura pentru literatură, Bucureşti, 1963, 
p. 132 — 133 (n. trad.). 

nefericire, unul din ingredientele ce se aruncă în căldare 
pentru a le da solventul căutat. In loc să recunoască deschis 
harababura, tragedia, crima, toată lumea vrea să-şi dove¬ 
dească inocenţa şi caută dovada încercînd să găsească un alibi 
pentru consecinţele propriilor fapte. Uită-te la acel cortegiu 
de flămînzi care vin zilnic la uşa ta să ceară pîine. Bărbaţi 
zdraveni, dornici să beneficieze de privilegiul omului de 
a munci. Alţii ca ei defilează pe străzile Londrei, purtînd pe 
piept Medalii pentru Comportare Exemplară, strigînd să li se 
dea pîine. Acelaşi spectacol vezi la New York, Chicago, Roma 
si Torino. Insul comod ce sade în fotoliul său confortabil îşi 
zice: „Asta n-are nimic de-a face cu noi“. O spune ştiind că 
nu acesta este adevărul. Apoi ia o carte de popularizare a fi¬ 
zicii şi scoate un suspin de uşurare aflînd de acolo că natura 
nu cunoaşte legea consecinţelor. Ce vrei mai mult? Asta 
e Ştiinţa; iar Ştiinţa este corespondentul modern al religiei. 
Acest bourgeois comod al dumitale este cel care a înzestrat 
instituţiile şi laboratoarele ştiinţifice. Şi, orice ai spune, 
savanţii n-ar fi oameni dacă nu s-ar împărtăşi şi ei, cel puţin 
inconştient, din acelaşi spirit. 3 

Einstein : Ach , das kann man nicht sagen.* 

Murphy: Ba da. Avem tot dreptul s-o spunem. îţi amin¬ 
teşti de imaginea pe care chiar dumneata ai zugrăvit-o odată 
a celor preocupaţi de ei înşişi în templul ştiinţei, oameni despre 
tare admiţi că au construit chiar o mare parte din edifi¬ 
ciul ei, dar spui, pe de altă parte, că îngerul din ceruri i-a 
cruţat pe cîţiva. înclin să cred că lupta ştiinţei constă 
actualmente în efortul de a feri schema ei de gîndire de 
confuzia pe care spiritul popular tinde s-o introducă în ea. 
Seamănă îndeaproape cu lupta pe care au dus-o vechii teologi, 
în Renaştere însă aceştia au cedat modei epocii şi au introdus 
în ştiinţa lor idei şi metode străine, ceea ce a dus în final la 
prăbuşirea scolasticii. 

Declinul scolasticii datează din momentul cînd mulţimea 
s-a apucat să alerge după filozofi şi teologi. Aminteşte-ţi 
cum lumea dădea năvală la Paris ca să-l asculte pe Abelard, 
deşi este evident că nu putea să înţeleagă distincţiile lui. 
Linguşirea publică a contribuit mai mult la căderea lui decît 
simplele influenţe private. Abelard n-ar fi fost om dacă nu 
ar fi fost ispitit să se creadă deasupra ştiinţei şale; şi el a 


* Ah, asta nu se poate spune (n. trad.). 

cedat ispitei. Nu sînt chiar atît de sigur că astăzi o seamă de 
savanţi nu se găsesc în aceeaşi postură. Unele din plăsmuirile 
strălucitoare pe care ei le ţes par foarte asemănătoare cu 
distincţiile sofistice ale decadenţei scolastice. 

Filozofii şi teologii mai, vechi erau conştienţi de acest 
pericol şi au căutat o cale de a-1 contracara. Ei aveau corpu¬ 
rile lor de doctrină ezoterice ce erau dezvăluite numai celor 
iniţiaţi. Acelaşi gen de protecţie îl putem observa astăzi în 
alte ramuri ale culturii. Biserica catolică a procedat înţelept 
menţinîndu-şi ritualul şi dogmele în formele şi formulările 
unui limbaj pe care masa credincioşilor nu-1 înţelege. Socio¬ 
logii şi experţii financiari au un jargon pe care numai ti îl 
pricep şi care le permite să nu-şi divulge secretele. Intr-un 
mod asemănător este susţinută majestatea Legii, iar arta 
medicală n-ar putea supravieţui dacă ar prescrie medicamen¬ 
tele şi ar descrie bolile în limbajul de fiecare zi. Dar toate 
acestea nu contează, fiindcă nici una din aceste ştiinţe sau 
arte sau meşteşuguri nu este vitală. Ştiinţa fizicii este organic 
vitală în momentul de faţă şi din acest motiv pare a suferi de... 

Einstein: Nimic nu mi se pare însă mai contestabil decît 
ideea unei ştiinţe făcute pentru oamenii de ştiinţă. Este ceva 
aproape la fel de rău ca o artă făcută pentru artişti sau ca o 
religie făcută pentru preoţi. Neîndoielnic că este ceva în 
ceea ce spui. Şi cred că obiceiul azi la modă de a aplica axio¬ 
mele ştiinţei fizice la viaţa umană este nu numai total greşit, 
dar are în el şi ceva condamnabil. Găsesc că problema cauza» 
lităţii, despre care se discută azi în fizică, nu este un fenomen 
nou în domeniul ştiinţei. Metoda folosită astăzi în fizica cuan¬ 
tică a trebuit mai demult să fie aplicată în biologie, pentru că 
procesele biologice din natură nu puteau fi urmărite în aşa 
fel încît conexiunea lor să fie clară şi din acest motiv regulile 
biologice au avut întotdeauna un caracter statistic. Şi nu 
înţeleg de ce ar trebui stîrnită atîta zarvă dacă şe impune 
o restrîngere a principiului cauzalităţii în fizica modernă, 
de vreme ce o asemenea situaţie nu e cîtuşi de puţin nouă 4 . 

Mwrphy: Fireşte că nu este o situaţie nouă; dar în prezent 
ştiinţa biologică nu e atît de vitală cum este ştiinţa fizică. 
Pe oameni nu-i mai preocupă atît de mult dacă descindem 
sau nu din maimuţe, cu excepţia unor pasionaţi de regnul 
animal, care consideră că prin ideea descendenţei omului ; din 
maimuţă se face o mare nedreptate maimuţelor. Nu mai 
există astăzi acel interes public pentru biologie de pe vremea 

lui Darwin.şi Huxley. Centrul de greutate al interesului public 
s a deplasat spre fizică. Acesta e motivul pentru care publicul 
reacţionează în felul său la orice nouă formulare- din fizică. 

Einstein ; Sînt intru totul de acord cu prietenul nostru 
Planck în privinţa poziţiei adoptate faţă de acest principia, 
dar trebuie să-ţi aminteşti ce-a spus şi a scris Planele* El 
admite imposibilitatea de a aplica, în actuala stare de lucruri, 
principiul cauzal la procesele interne din fizica atomică; 
dar este hotărît împotriva tezei că dinaceastă Unbrauch- 
harkeit sau inaplicabilitate ar trebui să conchidem că procesul 
cauzării"nu există în realitatea externă. De fapt, Planck n-a 
adoptat în această din urmă chestiune un punct de vedere 
deplin formulat. El a contrazis doar susţinerile emfatice ale 
unora din teoreticienii mecanicii cuantice, şi eu sînt întru 
totul de acord cu el. Iar cînd dumneata îmi citezi oameni care 
vorbesc de liber arbitru în natură, îmi vine greu să găsesc 
o replică potrivită. Ideea e, fireşte, absurdă. 

Murphy: îmi închipui, deci, că ai fi de acord că fizica nu 
oferă nici un fel de temeiuri pentru această aplicare extra¬ 
ordinară a ceea ce pentru comoditate am putea numi prin¬ 
cipiul indeterminării. 

Einstein: Fireşte că sînt de acord. 

Murphy: Totuşi ştii că anumiţi fizicieni englezi de foarte 
mare prestigiu şi care se bucură totodată de o mare populari¬ 
tate au susţinut în mod energic ceea ce dumneata şi Planck, 
ca şi mulţi alţii, numiţi concluzii neîntemeiate 5 . 

Einstein: Trebuie să faci deosebire între fizician şi litte- 
rateur atunci cînd cele două profesii se îmbină în aceeaşi 
persoană. Voi aveţi în Anglia o mare literatură engleză şi 
o mare disciplină a stilului. 

Murphy: Literatura detestă acel amor intellectualis pen¬ 
tru adevărul logic, care pasionează pe omul de ştiinţă. 
Poate că omul de ştiinţă englez îşi schimbă culoarea în 
pajiştile literare pentru ca, asemeni omizii de pe frunză, 
să nu poată fi recunoscut. 

Einstein ; Ceea ce vreau să spun este că există în Anglia 
autori cu formaţie ştiinţifică care în cărţile lor de populari¬ 
zare devin ilogici şi romantici, pe cînd în munca lor ştiinţi¬ 
fică păstrează rigoarea raţionamentului logic. 

Ceea ce urmăreşte omul de ştiinţă este să obţină o des¬ 
criere logic coerentă a naturii. Logica este pentru el ceea ce 

pentru pictor sînt legile proporţiei şi ale perspectivei, iar 
hi cred, împreună cu Poincare, că merită trudit pe tărîmul 
ştiinţei pentru că ea ne dezvăluie frumuseţea naturii. Aş 
spune, legat de aceasta, că omul de ştiinţă îşi află răsplata 
In ceea ce Henri Poincare numeşte bucuria înţelegerii şi nu 
în aplicaţiile la care poate să ducă o descoperire sau alta. 
Eu cred că omul de ştiinţă e mulţumit să construiască o 
imagine perfect armonioasă pe un eşafodaj matematic şi 
e&te întru totul satisfăcut să lege între ele, prin formule 
matematice, diferitele ei părţi fără a se întreba dacă şi în ce 
măsură acestea sînt o dovadă că legea cauzalităţii acţionează 
în lumea externă. 

Murphy: Aş vrea, d-le profesor, să-ţi atrag luarea aminte 
asupra unui fenomen ce se produce uneori aci pe lac cînd 
faci plimbări cu iahtul dumitale. Fireşte, e un fenomen ce nu 
survine prea des pe apele liniştite ale lacului Caputh, fiindcă 
de jur împrejurul său e cîmpie şi de aceea nu se stîrnesc pe 
neaşteptate vijelii. Dacă te afli însă cu o barcă cu pînze pe 
unul din lacurile noastre din nord, rişti oricînd să întîlneşti 
un curent de aer neaşteptat, a cărui rafală să te răstoarne. 
Vreau să sugerez prin asta că pozitivistul ar putea foarte 
lesne aici să te ia la ochi şi să te surprindă între vînt şi apă. 
Dacă spui că omul de ştiinţă se mulţumeşte să asigure cons- 
tructului său mental armătura logicii matematice, vei fi 
citat numaidecît în sprijinul idealismului subiectiv propagat 
de oameni de ştiinţă moderni de felul lui Sir Arthur Edding- 
ton. 

Einstcin: Dar ar fi ridicol. 

Murphy: Desigur că ar fi o concluzie neîntemeiată; 
numai că în presa britanică ai fost deja frecvent citat ca 
adept al teoriei după care lumea externă e un derivat al 
conştiinţei. A trebuit să atrag atenţia asupra acestui fapt 
unui prieten de-al meu din Anglia, d-1 Joad, care a scris o 
foarte izbutită carte intitulată Aspectele filozofice ale ştiinţei . 
Cartea polemizează cu atitudinile adoptate de Sir Arthur 
Eddington şi Sir James Jeans, iar numele dumitale este 
menţionat printre cei ce sprijină teoriile lor. 

Einstein ; Nici un fizician nu gîndeşte aşa. Pentru că 
atunci n-ar fi fizician. Nu gîndesc aşa nici fizicienii pe care 
i-ai menţionat. Trebuie să faci deosebire între modă literară 
şi rostire ştiinţifică. Aceşti oameni sînt savanţi autentici, iar 
formulările lor literare nu trebuie considerate drept expresii 

jiI(‘ convingerilor lor ştiinţifice. De ce s-ar mai osteni cineva 
sa scruteze stelele dacă n-ar crede că ele există cu adevărat 6 . 
\ ici sînt în întregime de acord cu Planck. Nu putem dovedi 
logic existenţa lumii externe, întocmai cum dumneata nu 
poţi dovedi logic că eu stau acum de vorbă cu dumneata 
sau că mă aflu aici. Dar ştii bine că mă aflu aici şi nici un 
idealist subiectiv nu te va putea convinge de contrariul. 

Murphy: Această chestiune a fost integral elucidată cu 
mult timp în urmă, de către scolastici, şi nu mă pot împiedica 
să cred că lumea ar fi fost scutită de o bună parte din con¬ 
fuzia apărută în secolul al nouăsprezecelea şi care dăinuie 
şi astăzi, dacă în secolul al şaptesprezecelea nu s-ar fi produs 
o ruptură atît de adîncă cu tradiţia filozofică. Scolasticii au 
soluţionat foarte clar problema fizicianului modern spunînd 
despre imaginile mentale ale realităţii externe că există 
fundamentalitcr in re, formaliter in mente. 

Nu-mi mai amintesc cum s-a întrerupt discuţia asupra 
acestei probleme. In stenogramă, alineatul următor începe 
cu PLANCK*. 


NOTE 

1. Acest text exprimă, poate mai clar şi mai net decît oricare altul, 
punctul de vedere al lui Einstein în mult discutata problemă a determi¬ 
nismului cuantic. Determinismul strict pare să fie pentru Einstein o idee 
regulativă pe care nu o poate clinti nici o experienţă. El nu crede că 
relaţiile de nedeterminare ale lui Heisenberg ar impune reconsiderarea 
concepţiei statornicite asupra determinismului naturii. O abatere de la 
determinismul strict, ceea ce se desemnează de obicei prin termenul inde- 
terminism, nu poate fi niciodată o trăsătură a naturii. „Indeterminiştii" 
ar transfera asupra naturii anumite insuficienţe temporare ale cunoaşterii 
noastre despre natură. Punctul de vedere susţinut de Einstein în acest 
text este un punct de vedere în' esenţă laplacean. 

2. Determinarea evenimentelor fizice prin legi de cîmp este caracte¬ 
rizată drept una mai „strictă" decît cea pe care o exprimă principiul 
comun al cauzalităţii. Autorul crede de asemenea că determinarea 
evenimentelor prin legi de cîmp este mai cuprinzătoare decît acea deter- 


♦ Ultimele cîteva pagini din originalul „dialogului socratic" cuprind 
o discuţie între Planck şi Murphy, fără o legătură directă cu opiniile 
exprimate pînă aci de Einstein. De aceea nu le-am tradus pentru volu¬ 
mul de faţă (n . trad.). 

minare pe care o exprimă o relaţie cauzală între două evenimente ce se 
succed în timp. 

3. Această explicaţie a reacţiei negative a mediului cultural al 
vremii faţă de ideea universalităţii determinării cauzale aduce aminte 
de o încercare mai recentă de a explica tendinţa unor fizicieni de a slăbi 
principiul determinismului ca rezultat al influenţei unei mişcări de idei 
care s-a impus în Germania după primul război mondial. într-un mult 
discutat articol al lui P. Forman, Weim.ar culture, causality and cuantum 
theory , 1918—1927 , publicat în 1971, indeterminismul în mecanica 
cuantică este pus în relaţie cu tendinţele iraţionaliste ce dominau at¬ 
mosfera spirituală a epocii. Forman susţine că ofensiva curentului 
de gîndire mistic şi romantic al vremii împotriva spiritului ştiinţific, 
considerat drept mecanicist şi raţionalist, s-a concentrat asupra prin¬ 
cipiului cauzalităţii. El apreciază că interpretarea statistică a mecanicii 
cuantice ar putea fi înţeleasă mai bine drept o concesie făcută de fizicieni 
tendinţei iraţionaliste dominante. „Deşi acordul de a vedea procesele 
atomice ca implicînd un «eşec al cauzalităţii» s-a dovedit şi a rămas 
o abordare fertilă — scrie Forman — înaij.te de introducerea unei me¬ 
canici cuantice raţionale acauzale, tendinţa de a renunţa la cauzalitate 
exprimă mai puţin un program de cercetare cît o propunere de a sacrifica 
fizica, de fapt întreprinderea ştiinţifică, Zeitgeist- ului (spiritul timpu¬ 
lui)". (Vezi, Historical Studies in the Physical Science, no. 3, p. 112.) 

4. Acest pasaj arată clar cît de departe mergea Einstein în contes¬ 
tarea noutăţii situaţiei conceptuale create în fizică prin formularea 
relaţiei de nedeterminare. El considera că aici, ca şi în alte cazuri, for¬ 
mularea unei regularităţi cu caracter statistic suplineşte imposibilitatea 
de a descrie situaţia reală prin legi stricte. 

5. Este o aluzie clară la lucrări de filozofia ştiinţei, destinate unui 
public larg, care au fost publicate în acea vreme de cunoscuţii oameni 
de ştiinţă englezi A. Eddington şi J. Jeans. Pe marginea lor se discuta 
foarte mult în anii cînd a avut loc această convorbire. 

6. Einstein exprimă deosebit de clar opinia că orice cercetător al 
naturii este în mod spontan un realist, în sensul că atribuie obiectelor 
cercetării o existenţă independentă de experienţă. Este îndoielnic însă 
că Eddington şi Jeans ar fi susţinut ca scriitori lucruri în care nu credeau 
cîtuşi de puţin ca cercetători ai naturii, aşa cum afirmă Einstein. în 
acest text Einstein formulează probabil pentru prima dată aderenţa sa 
fără echivoc la concepţia realistă apărată în acel timp de Planck, o 
temă care va ocupa un loc tot mai însemnat în reflecţiile filozofice din 
ultima perioadă a vieţii sale. Lui M. Solovine, Einstein îi scria la 10 aprilie 
1938: „Tot astfel cum în vremea lui Mach domina într-un mod dăunător 
un punct de vedere materialist dogmatic, în zilele noastre domină 
într-un mod excesiv punctul de vedere subiectivist şi pozitivist. “ 
(Op. cit., p. 71) Einstein socotea că se impune combaterea acestei 
tendinţe în primul rînd deoarece ea ameninţă dezvoltarea sănătoasă 
a gîndirii ştiinţifice. 



DESPRE METODA FIZICII TEORETICE 


Dacă doriţi să învăţaţi de la fizicienii teoreticieni ceva 
despre metodele pe care le folosesc, vă propun să urmaţi prin¬ 
cipiul: nu le ascultaţi cuvintele, observaţi faptele lor 1 . 
Deoarece produsele propriei sale imaginaţii îi apar celui care 
este un creator în acest domeniu atît de necesare şi naturale 
încît el le consideră — şi ar dori ca şi alţii să le considere tot 
astfel — nu ca plăsmuiri ale gîndirii, ci ca realităţi date. 

Aceste cuvinte par menite să vă determine să părăsiţi 
această conferinţă; veţi spune: cel care vă vorbeşte este şi el 
un fizician ce construieşte; de aceea ar trebui şi el să lase 
reflecţia asupra structurii ştiinţei teoretice în seama episţe- 
mologilor. 

împotriva unei asemenea obiecţii m-aş putea apăra din- 
tr-un punct de vedere personal, asigurîndu-vă că nu a fost 
o iniţiativă a mea, ci o invitaţie amabilă de a urca la această 
catedră dedicată memoriei unui om care a luptat întreaga 
viaţă pentru unitatea cunoaşterii. Din punct de vedere 
obiectiv, strădania mea ar putea fi justificată totuşi prin 
interesul pe care l-ar putea prezenta cunoaşterea modului în 
care gîndeşte asupra ştiinţei sale un om care o viaţă întreagă 
şi-a consacrat toate forţele clarificării şi perfecţionării prim 
cipiilor ei. Modul în care el priveşte trecutul şi prezentul 
acestei ştiinţe poate să depindă prea mult de ceea ce el 
aşteaptă de la viitor şi aspiră să realizeze în prezent; dar 
aceasta este soarta inevitabilă a oricărui om angajat intens 
într-o lume a ideilor. El se află în aceeaşi situaţie cu istoricul, 
care, de asemenea, ordonează evenimentele reale — chiar 



dacă, poate, inconştient — conform idealurilor pe care şi le-a 
format cu privire la societatea umană 2 . 

Să aruncăm o privire rapidă asupra dezvoltării sistemului 
teoretic, concentrîndu-ne atenţia asupra relaţiei dintre 
conţinutul teoriei şi totalitatea faptelor experienţei. Aveam 
de-a face — în propriul nostru domeniu — cu eterna opoziţie 
între cele două componente inseparabile ale cunoaşterii, 
empiria şi raţiunea. 

Cu toţii admirăm Grecia antică ca leagăn al ştiinţei apu¬ 
sene. Acolo,, pentru prima oară a fost creat miracolul raţional 
al unui sistem logic ale cărui enunţuri se deduceau cuatîta 
precizie încît nici una dintre propoziţiile demonstrate nu 
admitea nici cea mai mică îndoială — geometria lui Euclid. 
Acest triumf admirabil al raţiunii i-a dat spiritului uman 
încrederea în sine necesară pentru realizările ulterioare. Cel 
care, in tinereţea sa, n-a fost entuziasmat de această operă, 
nu s-a născut pentru a deveni om de ştiinţă teoretician. 

Dar, pentru a fi la nivelul unei ştiinţe ce năzuieşte să 
reprezinte realitatea, era nevoie de o a doua cunoştinţă 
fundamentală, care, pînă la Kepler şi Gabiei, nu devenise 
încă un bun comun al filozofilor. Prin simpla gîndire logică 
nu putem dobîndi nici o cunoaştere asupra lumii experienţei; 
orice cunoaştere a realităţii porneşte de la experienţă şi 
se împlineşte în ea. Propoziţiile obţinute exclusiv prin mijloace 
logice sînt, în raport cu realitatea, complet vide. Tocmai 
pentru că a recunoscut acest fapt şi, în special, pentru că 1 a 
impus în lumea ştiinţei Gabiei a devenit fondatorul fizicii 
moderne, ba chiar al ştiinţei moderne în general*. 

Dacă experienţa este începutul şi sfirşitul întregii noastre 
cunoaşteri privitoare la realitate, ce funcţie îi revine atunci 
raţiunii in ştiinţă? 

Un sistem încheiat al fizicii teoretice este alcătuit din 
concepte, legi fundamentale, presupuse a fi valabile pentru 
aceste concepte, şi din concluzii obţinute prin deducţie logică. 
Tocmai aceste concluzii sînt cele care trebuie să corespundă 
experienţelor noastre individuale. Derivarea lor logică ocupă 
cea mai mare parte din oricare tratat teoretic. 

Lucrurile stau exact la fel ca în geometria euclidiană, 
cu excepţia faptului că aici legile fundamentale se cheamă 
axiome şi nu se pune problema corespondenţei consecinţelor 
logice ale teoriei cu vreun gen determinat de experienţă. 
Dacă vom concepe însă geometria euclidiană ca ştiinţă a 

relaţiilor reciproce posibile ale corpurilor practic rigide în 
spaţiu, cu alte cuvinte, dacă o interpretăm ca ştiinţă fizică, 
fără a face abstracţie de conţinutul ei empiric originar, 
omogenitatea logică a geometriei şi fizicii teoretice devine 
completă. 

Am atribuit raţiunii şi experienţei locul lor determinat 
în cadrul sistemului fizicii teoretice. Structura sistemului este 
opera raţiunii, datele experienţei şi relaţiile lor reciproce 
trebuie să-şi găsească reprezentarea în concluziile teoriei. 
Tocmai pe posibilitatea unei asemenea reprezentări se înte¬ 
meiază valoarea şi justificarea întregului sistem şi, în mod 
special, valoarea conceptelor şi legilor fundamentale care 
alcătuiesc baza sa. Acestea din urmă sînt de altfel creaţii 
libere ale spiritului uman, care nu pot fi justificate a priori 
nici prin natura spiritului uman, nici în vreo altă modalitate. 

Aceste concepte şi legi fundamentale, care nu pot fi mai 
departe reduse logic, constituie partea esenţială a unei teorii, 
care nu poate fi concepută pe cale raţională. Obiectivul 
principal al oricărei teorii este să facă din aceste elemente 
fundamentale ireductibile pe cît posibil o mulţime minimă 
de elemente simple, fără a se renunţa astfel la reprezentarea 
adecvată a vreunui dat empiric oarecare. 

Concepţia pe care am schiţat-o aici cu privire la caracterul 
de pură invenţie al principiilor teoriei ştiinţifice nu era nici 
pe departe cea dominantă în secolul al XVIII-lea, nici 
chiar în secolul al XlX-lea. Dar ea cîştigă din ce în ce mai 
mult teren prin faptul că distanţa raţională între conceptele 
şi legile fundamentale, pe de o parte, şi, pe de altă parte, 
concluziile pe care trebuie să le punem în raport cu experienţa 
creşte mereu, pe măsură ce structura logică devine mai uni¬ 
tară, cu alte cuvinte, cu cît este mai mic numărul elementelor 
conceptuale logic independente pe care se întemeiază struc¬ 
tura întregului sistem 4 . 

Newton, primul creator al unui sistem cuprinzător şi 
efectiv al fizicii teoretice, încă mai credea că noţiunile şi 
legile de bază ale sistemului său ar putea fi derivate din 
experienţă. Dictum -ul său, hypotheses non fingo, poate fi 
înţeles, probabil, în acest sens. 

De fapt, în acea vreme, conceptele de spaţiu şi timp nu 
păreau să aibă ceva problematic, iar conceptele de masă, 
inerţie şi forţă şi corelaţia lor legică păreau a fi scoase direct 

75 



din experienţă. De îndată ce este admisă această bază, 
expresia forţei gravitaţiei apărea ca derivată nemijlocit din 
experienţă, şi acelaşi lucru era de aşteptat şi pentru alte 
forţe. 

Din formularea lui Newton, putem deduce că ideea de 
spaţiu absolut, care includea în sine şi pe aceea de repaus 
absolut, i-a creat dificultăţi; el era conştient de faptul .că, 
în experienţă, nimic nu părea să corespundă acestui ultim 
concept. De asemenea, s-a simţit stînjenit de introducerea 
unor forţe care acţionează la distanţă. Dar succesul practic 
enorm al teoriei sale l-a împiedicat, ca şi pe fizicienii secolelor 
al XVIII-lea şi al XlX-lea, să accepte caracterul fictiv al 
principiilor sistemului său. 

Dimpotrivă, majoritatea fizicienilor din acea epocă erau 
pătrunşi de ideea că noţiunile de bază şi legile fundamentale 
ale fizicii n-ar fi, din punct Je vedere logic, creaţii libere ale 
spiritului uman, ci că ar putea fi deduse din experienţă prin 
„abstracţie 44 , adică pe o cale logică. Recunoaşterea clară a 
caracterului eronat al acestei concepţii a venit doar o dată 
cu teoria generală a relativităţii, deoarece aceasta a arătat 
că se poate explica domeniul respectiv de fapte ale experienţei, 
şi anume într-o modalitate mai satisfăcătoare şi completă, 
pe o bază cu totul diferită de cea newtoniană. Dar, lăsînd 
cu totul la o parte problema superiorităţii uneia sau alteia 
dintre teorii, caracterul fictiv al principiilor fundamentale 
devine pe deplin evident din faptul că putem prezenta două 
principii esenţial diferite, ambele fiind în mare măsură în 
acord cu experienţa. Aceasta dovedeşte în acelaşi timp că 
orice încercare de a deduce logic conceptele de bază şi legile 
fundamentale ale mecanicii din experienţe elementare este 
sortită eşecului. 

Dar dacă e adevărat că baza axiomatică a fizicii teoreti¬ 
ce nu poate fi derivată din experienţă, ci trebuie inventată 
în mod liber, mai putem noi oare spera în general să găsim 
calea cea corectă ? Sau această cale corectă nu există decît 
în imaginaţia noastră ? Putem oare spera în general a fi 
ghidaţi în mod sigur de experienţă, atunci cînd există teorii 
(cum este mecanica clasică) care concordă cu experienţa 
într-o mare măsură, chiar dacă n-au pătruns pînă la temeiul 
lucrurilor ? 5 La aceasta răspund cu toată încrederea că 
există, după părerea mea, calea corectă şi că noi sîntem ; în 
stare s-o găsim. De altfel, după experienţa de pînă acum 

sîntem îndreptăţiţi să credem că natura este o realizare 
a oelor mai simple idei matematice pe care le putem imagina. 
Convingerea mea este că putem descoperi cu ajutorul unor 
construcţii pur matematice acele concepte şi acele corelaţii 
legice dintre ele care ne oferă cheia înţelegerii fenomenelor 
naturale. Experienţa ne poate sugera concepte matematice 
utile; dar în nici un caz acestea nu pot fi deduse din ea. 
Experienţa rămîne, desigur, singurul criteriu al utilităţii 
unei construcţii matematice pentru fizică. Principiul propriu- 
zis creator se află însă în matematică 6 . Intr-un anumit 
sens, consider aşadar adevărat faptul că gîndirea pură este 
aptă să pătrundă realul, aşa cum au visat anticii. 

Pentru a justifica această încredere sînt obligat să folo¬ 
sesc concepte matematice. Lumea fizică va fi reprezentată 
printr-un continuu cvadridimensional. Dacă vom accepta 
că aceasta are o metrică riemanniană şi vom căuta cele mai 
simple legi pe care le poate satisface o asemenea metrică, 
vom ajunge la teoria relativistă a gravitaţiei în spaţiul vid. 
Dacă în acest spaţiu vom lua un cîmp de vectori, respectiv 
cîmpul de tensori antisimetrici care se poate deduce din 
el şi ne vom întreba care sînt cele mai simple legi pe care le 
poate satisface un asemenea cîmp, vom ajunge la ecuaţii¬ 
le lui Maxwell ale spaţiului vid. 

Aici ne lipseşte încă o teorie pentru acele părţi ale spaţiu¬ 
lui în care densitatea electrică nu se anulează. L. de Broglie 
a propus ipoteza unui cîmp de unde care a putut fi aplicată 
la interpretarea anumitor proprietăţi cuantice ale materiei. 
Dirac a găsit în spinorii săi mărimi de cîmp de un gen nou, 
ale căror ecuaţii foarte simple ne permit într-o mare măsură 
să deducem proprietăţile electronului. Eu am descoperit, 
împreună cu colaboratorul meu, că aceşti spinori reprezintă 
un caz particular al unui tip de cîmp, legat matematic cu 
un 1 sistem cvadridimensional, pe care l-am desemnat prin 
expresia „semivectori“. Cele mai simple ecuaţii la care pot 
fi: supuşi aceşti semivectori oferă o cheie pentru înţelegerea 
existenţei celor două geauri de particule elementare, cu mase 
ponderabile diferite şi cu sarcini electrice egale, dar de semn 
contrar. Aceşti semivectori sînt, după vectorii obişnuiţi, 
cele mai simple structuri de cîmp matematice care sînt 
posibile într-un continuu metric cu patru dimensiuni, şi 
s-ar părea că ei descriu, într-o modalitate naturală, anumite 
proprietăţi esenţiale ale particulelor electrice elementare. 

Pentru felul nostru de a vedea lucrurile este important 
că toate aceste construcţii şi legile care le corelează pot fi 
obţinute conform principiului căutării celor mai simple con¬ 
cepte matematice şi a legăturilor dintre ele. Pe ideea limitării 
varietăţii tipurilor de cîmpuri simple matematic existente 
şi a ecuaţiilor simple care sînt posibile între ele se întemeiază 
speranţa teoreticianului de a pătrunde raţional realul în 
toată profunzimea lui. 

Punctul cel mai dificil al unei asemenea teorii de cimp 
constă în momentul de faţă în înţelegerea structurii atomice 
a materiei şi energiei. Teoria, în principiile sale, nu este una 
atomistă, în măsura în care operează exclusiv cu funcţii 
continue de spaţiu, în contrast cu mecanica clasică, al cărei 
element cel mai important, punctul material, justifică prin 
sine structura atomică a materiei. 

Teoria cuantică modernă în forma asociată cu numele lui 
de Broglie, Schrodinger şi Dirac, care operează cu funcţii 
continue, a depăşit această dificultate printr-o ingenioasă 
interpretare formulată în mod clar mai întîi de Max Born. 
După aceasta, funcţiile spaţiale care apar în ecuaţii nu pretind 
a fi un model matematic al unor structuri atomice; ele deter¬ 
mină prin calcul doar probabilităţile pentru apariţia unor 
asemenea structuri dacă se efectuează măsurători într-un 
loc dat sau asupra unei stări date a mişcării. Această con¬ 
cepţie este logic ireproşabilă şi a dat naştere unor rezultate 
importante. Din păcate, ea ne obligă totuşi să folosim un con 
tinuu cu un număr de dimensiuni diferit de cel atribuit 
spaţiului de fizică pînă în prezent (patru), număr care creşte 
nelimitat o dată cu numărul particulelor ce constituie siste¬ 
mul considerat. Nu pot să nu recunosc că atribui doar o 
semnificaţie provizorie acestei interpretări. Eu cred încă 
în posibilitatea unui model al realităţii — cu alte cuvinte, 
a unei teorii care să reprezinte lucrurile însele şi nu doar 
probabilitatea manifestării lor 7 . 

Pe de altă parte, mi se pare cert că va trebui să abandonăm 
ideea unei localizări complete a particulelor într-un model 
teoretic. Aceasta mi se pare a fi rezultatul durabil al principiu¬ 
lui de nedeterminare al lui Heisenberg. Dar, se poate concepe 
foarte bine o teorie atomistă în sensul propriu al cuvîntului 
(nu doar pe baza unei interpretări) fără localizarea particule¬ 
lor într-un model matematic. De exemplu, pentru a explica 
natura atomică a electricităţii, ecuaţiile de cîmp vor trebui 

să conducă la următoarele concluzii: o parte a spaţiului 
(tridimensional), la limitele căruia densitatea electrică se 
anulează peste tot, conţine întotdeauna o sarcină electrică 
totală a cărei mărime e reprezentată printr-un număr întreg, 
într-o teorie a continuului caracteristicile atomice vor fi 
exprimate în mod satisfăcător prin legi integrale fără locali¬ 
zarea acelor construcţii ce constituie structura atomică. 

Numai atunci cînd o asemşnea reprezentare a structurii 
atomice va reuşi, voi considera dezlegat misterul cuantic. 


NOTE 

1. Einstein sugerează că poate exista o nepotrivire între semnificaţia 
generală a activităţii unui creator de ştiinţă teoretică şi concepţiile sale 
metodologice. Mari fizicieni creatori din secolele trecute, în frunte cu 
Newton, au susţinut că teoriile lor ar fi derivate din fapte prin inducţie. 
Mai departe, Einstein arată că dezvolţarea ştiinţei teoretice în secolul 
nostru, în particular elaborarea teoriei generale a relativităţii ca o nouă 
teorie a gravitaţiei, deosebită de cea a lui Newton, probează că teoriile 
fizice sînt inventate şi nu pur şi simplu descoperite de oameni. 

2. Cercetătorul gîndeşte asupra naturii ştiinţei teoretice din per¬ 
spectiva unor idealuri de cunoaştere şi experienţe care pot să aibă un 
caracter destul de personal. Modul lui de a vedea ştiinţa nu va putea fi 
întotdeauna împărtăşit de alţi cercetători cu preferinţe şi experienţe 
diferite. Einstein compară această situaţie cu cea a unor istorici compe¬ 
tenţi şi experimentaţi care ar putea reconstitui în moduri diferite ace¬ 
laşi episod al trecutului dacă reprezentările lor spontane sau conştiente 
asupra obiectului cercetării istorice vor fi sensibil diferite. Einstein a 
avertizat nu o dată că reflecţiile sale asupra ştiinţei nu pot fi bine înţelese 
decît în contextul aspiraţiilor şi speranţelor care au orientat strădaniile 
sale ca cercetător al naturii, a ceea ce a putut învăţa din succesele şi 
eşecurile acestor strădanii. Vezi în această privinţă şi Observaţii asupra 
articolelor reunite in acest volum , nota (19), precum şi pasajul la care se 
referă această notă. 

3. Punctul de vedere că recunoaşterea necesităţii de a supune spe¬ 
culaţiile teoretice despre natură controlului experienţei ar distanţa 
în primul rînd fizica galileană de fizica de tradiţie aristotelică era 
general acceptat în epoca în care a fost scris acest text. O schimbare 
radicală de perspectivă în înţelegerea noutăţii şi originalităţii concepţiei 
galileene asupra ştiinţei naturii s-a produs ulterior în istoria ştiinţei, 
îndeosebi sub influenţa lucrărilor de pionierat ale lui Alexandre Koyră. 

4. Aceasta este una din cele mai clare formulări ale principiului 
simplităţii logice căruia Einstein îi acordă o mare greutate în aprecierea 
gradului de „perfecţiune internă a unei teorii“. Vezi în acest sens şi 
pasajul din Note autobiografice care se referă la criteriile interne de 
apreciere a teoriilor fizice, precum şi postfaţa „Idealul cunoaşterii 
şi idealul umanist la Albert Einstein". 

5. Exprimări de acest fel pot fi întîlnite nu o dată în scrierile lui 
Einstein. Ele semnalează distanţarea autorului de punctul de vedere 
potrivit căruia o teorie fizică va fi declarată „adevărată" de cîte ori 
se constată un acord sistematic al consecinţelor derivate din ea cu fap¬ 
tele unui domeniu determinat al experienţei. Din acest punct de vedere, 
două teorii fizice ale căror consecinţe sînt confirmate sistematic de ace¬ 
leaşi date de observaţie .sau experimentale sînt în egală măsură „adevă¬ 
rate". Exprimarea atît de caracteristică a lui Einstein relevă că el pri¬ 
veşte teoriile fizice în primul rînd ca descrieri ale realităţii fizice, o reali¬ 
tate care există independent de construcţiile fizicianului teoretician. 
Dacă două teorii fizice au principii diferite, înseamnă că ele sînt descrieri 
diferite ale realităţii fizice. Teoria newtoniană şi teoria relativistă a 
gravitaţiei nu pot fi, aşadar, în egală măsură „adevărate", chiar dacă 
pot să dea socoteală de aceleaşi date ale observaţiei astronomice. în 
raport cu prima teorie, care „n-a pătruns pînă la temeiul lucrurilor", 
teoria generalizată a relativităţii va fi apreciată drept o descriere mai 
adecvată a realităţii fizice. 

b. Acest pasaj oferă o indicaţie importantă cu privire la felul în care 
vedea Einstein rolul gîndirii matematice în înaintarea spre 6 cunoaştere 
mai adecvată a realităţii fizice. Dacă adoptăm supoziţia că structurile 
fundamentale, de adîncime ale lumii sînt simple, atunci consideraţii for- 
male, de simplitate matematică ne pot conduce spre descoperirea aces¬ 
tor structuri. 

7. Einstein afirmă clar că aderenţa lui necondiţionată la o concepţie 
de tip clasic asupra teoriei ca descriere a realităţii fizice 11 determină 
să nu accepte teoria cuantică, în interpretarea ei curentă, ca o teorie 
fizică fundamentală. Programul lui Einstein a fost, după cum se ştie, 
deducerea efectelor cuantice din legile unei teorii generale a cîmpului 
care descriu un spaţiu cu patru dimensiuni. 



OBSERVAŢII ASUPRA TEORIEI CUNOAŞTERII 
A LUI BERTRAND RUSSELL * 


Cînd editorul mi-a solicitat să scriu ceva despre Bertrand 
Russell, admiraţia şi respectul pe care le port acestui autor 
m-au făcut să accept de îndată. Datorez lecturii lucrărilor 
lui Russell nenumărate ceasuri fericite, ceea ce n-aş putea 
spline despre nici un alt autor contemporan de lucrări 
ştiinţifice, cu excepţia lui Thorstein Veblen. Curînd am în¬ 
ţeles însă că o asemenea promisiune este mai uşor de făcut 
decît de împlinit. Promisesem să spun ceva despre Russell 
ca filozof şi epistemolog. Apucîndu-mă, încrezător, de această 
sarcină, mi-am dat repede seama pe ce teren alunecos mă 
aventuram, ca un novice, care pînă acum se limitase prudent 
la domeniul fizicii. Fizicianul este nevoit, din pricina dificub 
tăţilor actuale ale ştiinţei sale, să se confrunte cu probleme 
filozofice într-o măsură mai mare decît a fost cazul cu gene 1 - 
raţiile anterioare. Deşi aici n-am să vorbesc despre aceste 
dificultăţi, reflecţia asupra lor este mai cu seamă cea care 
m-a condus la punctul de vedere schiţat în cele ce urmează. 

în evoluţia gîndirii filozofice de-a lungul secolelor, un 
rol major l-a jucat întrebarea: „Ce fel de cunoştinţe poate 
să ofere gîndirea pură, indiferent de impresiile senzoriale ? 
Există asemenea cunoştinţe ? Iar dacă nu, în ce relaţie stă 
cunoaşterea noastră cu materialul pe care-1 oferă simţurile ? *. 
Acestor întrebări şi altor cîtorva strîns legate de ele le co- 


* Bemerkungen zu Bertrand Bussell Erkennlnis-Theorie (tipărită 
împreună cu traducerea engleză făcută de P. A. Schilpp sub titlul 
Bemarks on Bertrand BusselVs Theory of Knowledge) în voi. The Phylo- 
sophy of Bertrand Rusell, ed. P. A. Schilpp, Tudor Publishing Co. T 
New York, edition, 1951, p. 278 — 291 (n. trad.). 

respunde un haos imens de opinii filozofice. In desfăşurarea 
acestor străduinţe eroice, dar relativ infructuoase se poate 
discerne totuşi o tendinţă sistematică de evoluţie, şi anume 
un scepticism crescînd în privinţa oricărei încercări de a 
afla ceva pe calea gindirii pure despre „lumea obiectivă u , 
despre lumea „lucrurilor 4 * ca opusă lumii simplelor „repre¬ 
zentări şi idei 44 . In paranteză fie spus, ghilimelele le-am folosit 
aici in felul filozofilor veritabili, pentru a introduce un con¬ 
cept nelegitim, pe care cititorul este rugat să-l îngăduie pen¬ 
tru moment, cu toate că e suspect în ochii poliţiei filozofice. 

Credinţa că tot ce este demn de a fi cunoscut poate fi 
dobîndit pe calea simplei reflecţii a fost aproape generală 
in perioada începuturilor filozofiei. A fost o iluzie pe care 
oricine o poate înţelege dacă lasă de o parte, pentru o clipă, 
tot ce a învăţat din filozofia de mai t-îrziu şi din ştiinţele 
naturii; el nu se va mira de faptul că Platon atribuia un fel 
de realitate superioară „Ideilor 44 faţă de lucrurile aşa cum 
le cunoaştem în experienţa senzorială. Şi la Spinoza şi, mai 
tîrziu încă, la Hegel, această prejudecată se pare că a fost 
forîa stimulatoare care a jucat rolul principal. Cineva ar 
put^a chiar să pună întrebarea dacă fără ceva din această 
iluzie s-ar putea în general edifica ceva măreţ pe tărimul 
gindirii filozofice — noi însă nu ne vom pune această între¬ 
bare. 

Faţă cu această iluzie mai aristocrată privind puterea 
de pătrundere nelimitată a gindirii stă iluzia mai plebee a 
realismului naiv, după care lucrurile „sint 44 aşa cum le per¬ 
cepem prin simţuri. Această iluzie domină viaţa cotidiană 
a oamenilor şi animalelor: ea constituie şi punctul de plecare 
al ştiinţelor, în special al ştiinţelor naturii. 

Eforturile de depăşire a acestor două iluzii nu sînt in 
dependente unul de altul. Depăşirea realismului naiv a fost 
relativ simplă. In introducerea cărţii sale An Inquiry inia 
Mcaning and Truth . Russell a concretizat acest proces în 
ouvinte de o admirabilă pregnanţă: 

„Pornim cu toţii de la «realismul naiv», adică de la doc¬ 
trina că lucrurile sînt ceea ce par că sînt. Credem că iarba 
e verde, că pietrele sînt tari şi că zăpada e rece. Fizica ne 
arată insă că verdele ierbii, duritatea pietrelor şi recele ză 
pezii nu sînt acel verde, acea duritate şi acel rece pe care le 
ştim din proprie experienţă, ci sînt ceva mult diferit. Dacă 
e să dăm crezare fizicii, observatorul, cînd are impresia că 

observă o piatră, observă de fapt efectele pietrei asupra lui. 
Ştiinţa pare, astfel, a se război cu sine însăşi: cînd urmăreşte 
cel mai mult să fie obiectivă, se vede plonjînd fără voie în 
subiectivitate. Realismul naiv duce la fizică, iar fizica — 
dacă e adevărată — arată că realismul naiv este fals. Prin 
urmare, realismul naiv, dacă e adevărat, este fals; deci este 
fals” /p. 14-15/*. 

Lăsînd de o parte măiestria formulării, aceste rînduri 
spun ceva la care nu mă gîndisem niciodată înainte. La o 
privire superficială, modul de gîndire al lui Berkeley şi Hume 
pare a sta în opoziţie cu modul de gîndire al ştiinţelor naturii. 
Observaţia lui Russell din fragmentul citat dezvăluie însă 
o legătură: dacă Berkeley se sprijină pe faptul că noi nu 
sesizăm direct prin simţuri „lucrurile 44 lumii exterioare, ci că 
doar evenimente legate cauzal de prezenţa „lucrurilor 44 ajung 
la organele noastre de simţ, aceasta este o consideraţie ce-şi 
dobîndeşte forţa de convingere din încrederea pe care o avem 
în modul de gîndire fizic. Căci dacă ne-am îndoi de modul 
de gîndire fizic chiar în privinţa trăsăturilor lui celor mai 
generale, nu ar exista nici o necesitate de a interpune între 
obiect şi actul vederii ceva ce separă obiectul de subiect şi 
face problematică „existenţa obiectului 44 . 

Acelaşi mod de gîndire fizic şi succesele lui practice au 
zdruncinat însă şi încrederea în posibilitatea de a înţelege 
lucrurile şi relaţiile dintre ele prin simpla gîndire speculativă. 
Treptat şi-a croit drum convingerea că toate cunoştinţele 
despre lucruri sînt exclusiv rezultatul prelucrării materia¬ 
lului brut furnizat de simţuri. In această formă generală 
(şi enunţată anume întrucîtva vag), această propoziţie este 
astăzi, probabil, unanim acceptată. Dar această convingere 
nu se bazează pe supoziţia că cineva ar fi demonstrat impo 
sibilitatea dobîndirii unor cunoştinţe despre realitate pe 
calea speculaţiei pure, ci pe faptul că numai calea empirică 
(în sensul precizat mai sus) s-a dovedit a fi sursa cunoaşterii. 
Galilei şi Hume au fost primii care au susţinut acest prin¬ 
cipiu cu toată claritatea şi fermitatea. 

Hume a văzut că din materialul furnizat de simţuri nu 
pot fi dobîndite concepte pe care le considerăm esenţiale,, 
cum este, de exemplu, cel de conexiune cauzală. Această 
constatare l a condus la o atitudine sceptică faţă de orice 

* în textul original citatul e dat în engleză [n. trad.). 

fel de cunoaştere. Cînd citeşti cărţile lui Hume, te cuprinde 
mirarea că după el atîţia filozofi, între care unii de mare 
prestigiu, au putut să scrie atîtea obscurităţi şi chiar să gă¬ 
sească pentru ele cititori recunoscători. Hume a influenţat 
în mod durabil dezvoltarea celor mai buni filozofi de după 
el. Il simţi mereu prezent cînd citeşti analizele filozofice 
ale lui Russell, a căror perspicacitate şi simplitate în expresie 
mi au amintit adesea de Hume L 

Omul are o puternică năzuinţă spre cunoaştere asigurată. 
Tocmai de aceea a părut zdrobitor mesajul limpede al lui 
Hume că materialul brut furnizat de simţuri, singura sursă 
a cunoştinţelor noastre, ne poate duce prin obişnuinţă la 
credinţă şi aşteptare, nu însă la cunoaşterea unor relaţii 
legice, şi cu atît mai puţin la înţelegerea lor. Atunci a apărut 
pe scenă Kant, cu o idee care, deşi este cu siguranţă de ne¬ 
susţinut în forma pe care i-a dat-o el, a însemnat un pas spre 
rezolvarea dilemei lui Hume: tot ce este de origine empirică 
în cunoaştere nu este niciodată cert /Hume/. Dacă, deci, 
posedăm o cunoaştere certă, ea trebuie să-şi aibă temeiul 
în raţiunea însăşi. Acesta este cazul — după Kant — cu pro¬ 
poziţiile geometriei şi cu principiul cauzalităţii. Aceste cuno¬ 
ştinţe şi anumite altele sînt, aşa-zicînd, o parte a instrumen¬ 
tarului gîndirii şi ca atare nu urmează a fi dobîndite abia 
din datele simţurilor. (Altfel spus, ele sînt cunoştinţe „a 
priori 44 ). Astăzi, fireşte, oricine ştie că cunoştinţele menţio¬ 
nate n-au nimic din certitudinea, din necesitatea internă, 
pe care le-o atribuia Kant. Ceea ce mi se pare însă corect 
in felul cum a pus el problema este constatarea că noi facem 
uz în gîndire, cu o anumită „îndreptăţire 44 , de concepte la 
care nu se poate ajunge de la materialul oferit de experienţa 
senzorială, dacă privim situaţia din punct de vedere logic. 

în ce mă priveşte, sînt convins că trebuie să susţinem 
chiar mult mai mult, şi anume, că toate conceptele care in¬ 
tervin în gîndirea şi în exprimările noastre lingvistice sînt 
— vorbind din punct de vedere logic — creaţii libere ale 
gîndirii şi nu pot fi dobîndite inductiv din experienţele sen¬ 
zoriale. Lucrul acesta nu este atît de uşor de observat numai 
pentru că sîntem obişnuiţi să legăm în mod atît de strîns 
anumite concepte şi combinaţii de concepte (propoziţii) cu 
anumite experienţe senzoriale, încît nu devenim conştienţi 
de prăpastia — de netrecut din punct de vedere logic — ce 

desparte lumea trăirilor senzoriale de cea a conceptelor şi 
propoziţiilor. 

Astfel, de exemplu, şirul numerelor întregi este evident 
o invenţie a spiritului uman, un instrument oreat de om 
care înlesneşte ordonarea anumitor experienţe senzoriale. 
Pe nici o cale însă acest concept nu s-ar putea cristaliza din 
experienţa senzorială. Am ales aici conceptul de număr, 
fiindcă el aparţine gîndirii preştiinţifice şi, cu toate acestea, 
este uşor de recunoscut caracterul lui constructiv. Cu oît 
ne adresăm însă mai mult conceptelor celor mai primitive 
din viaţa de toate zilele, cu atît masa obişnuinţelor înrădă¬ 
cinate ne îngreuiază mai mult recunoaşterea în concept a 
unei creaţii de-sine-stătătoare a gîndirii. Aşa se face că a 
putut să apară concepţia — nefastă pentru înţelegerea rela¬ 
ţiilor existente aici — după care conceptele s-ar degaja din 
experienţă prin „abstractizare 44 , adică prin omiterea unei 
părţi a conţinutului acesteia 2 . Vreau să arăt acum de ce mi se 
pare atît de nefastă această concepţie. 

Odată ce ţi-ai însuşit critica lui Hume, ajungi uşor la 
ideea că toate acele concepte şi propoziţii care nu pot fi deri¬ 
vate din materialul senzorial, ar trebui înlăturate din gîn- 
dire ca fiind „metafizice 44 . Căci orice gîndire îşi primeşte 
conţinutul material numai prin legătura sa cu acest material 
senzorial. Această din urmă aserţiune o consider întru totul 
adevărată, dar consider greşită prescripţia formulată, pe 
baza ei, pentru gîndire. Fiindcă, dacă ar fi aplicată cu con¬ 
secvenţă, această prescripţie ar exclude absolut orice gîndire 
ca fiind „metafizică 44 . 

Pentru ca gîndirea să nu degenereze în „metafizică 44 , res¬ 
pectiv în vorbărie găunoasă 3 , este necesar doar ca un număr 
suficient de mare de propoziţii ale sistemului conceptual 
să fie legate îndeajuns de strîns de experienţele senzoriale 
şi. ca sistemul conceptual, dată fiind sarcina sa de a ordona 
şi a permite cuprinderea conţinuturilor sensibile, să posede 
o cît mai mare unitate şi economicitate cu putinţă. In rest 
însă, „sistemul 44 este (din punct de vedere logic) un joc liber 
cu simboluri după reguli adoptate în mod arbitrar (din punct 
de vedere logic). Toate acestea sînt valabile deopotrivă pen¬ 
tru gîndirea din viaţa de toate zilele, ca şi pentru gîndirea 
mai conştient-sistematic-structurată din domeniul ştiinţei. 

Acum va.fi clar ce am în vedere spunînd următoarele: 
prin critica sa clară, Hume nu a marcat numai un avans. 

decisiv în filozofie, ci a creat totodată — fără vina sa — un 
pericol pentru filozofie, prin aceea că, pe baza criticii sale 
a luat naştere o nefastă „teamă de metafizică 44 , devenită 
o boală a filozofiei empiriste contemporane; această boală 
constituie replica acelei filozofări nebuloase de odinioară care 
credea că se poate dispensa de datele senzoriale şi că le poate 
neglija 4 . 

Cu toată admiraţia pe care o am pentru analiza pătrun¬ 
zătoare pe care ne-a dăruit-o Russell în ultima sa carte, Mea- 
ning and Truth , mi se pare totuşi că şi aici spectrul temerii 
de metafizică a pricinuit unele pagube. Mi se pare, bunăoară, 
că teama de metafizică este cea care i-a sugerat autorului 
să conceapă „lucrul" ca un „mănunchi de calităţi 44 , aceste 
„calităţi 44 urmînd să fie luate din materialul senzorial. Faptul 
că două lucruri sînt unul şi acelaşi lucru dacă toate calităţile 
lor sînt identice, impune ca şi relaţiile geometrice dintre 
lucruri să fie incluse printre calităţile lor. (Altminteri am fi 
nevoiţi să considerăm Turnul Eiffel din Paris şi pe cel din 
New York ca fiind „acelaşi lucru 44 )*. Contrar acestei poziţii, 
eu nu văd nici un pericol „metafizic 44 în a lua lucrul (obiectul 
în sensul fizicii) ca pe un concept de-sine-stătător în sistem, 
împreună cu structura spaţio-temporală respectivă. 

Legat de aceasta, m-am bucurat întîlnind în capitolul 
final constatarea că nu ne putem dispensa de „metafizică 44 . 
Dacă mă nemulţumeşte ceva, este stînjeneala intelectuală 
care, în legătură cu aceasta, se face uneori simţită printre 
rînduri 5 . 


NOTE 

1. De cîte ori Einstein îşi exprimă preţuirea pentru un filozof, 
primul impuls îl constituie sentimentul că a putut învăţa ceva impor¬ 
tant de la el. Din scrierile lui Hume, pe care le-a studiat în tinereţe 
în cadrul aşa-numitului cerc Olimpia , împreună cu M. Solovine şi 
C. Habicht, Einstein pare să fi desprins cîteva învăţăminte care i-au 
orientat judecata, cu deosebire în problemele ştiinţei teoretice. Primul 
dintre ele este că realismul naiv nu poate fi susţinut şi că, din acest 
punct de vedere, experienţa istorică a dezvoltării ştiinţelor naturi 
sprijină concluziile filozofilor empirişti. Al doilea învăţămînt este că nic 
o cunoaştere despre realitate nu poate fi dobîndită şi asigurată num a 


* Cf. B. Russell, An Inquiry into Meaning and Truth , p. 119 — 120, 
cap. „Proper Names“. 

prin raţiune. în sfîrşit, citindu-1 pe Hume, Einstein a înţeles mai bine 
că nu există condiţii a priori , date o dată pentru totdeauna, ale cunoaş¬ 
terii prin experienţă, necesităţi absolute ale gîndirii, ci numai forme de 
gîndire relativ adecvate pentru un domeniu determinat al experienţei, 
care devin obişnuinţe de gîndire adînc înrădăcinate ori de cîte ori cer¬ 
cetarea nu depăşeşte o lungă perioadă de timp limitele acestui domeniu. 
Categoriile gîndirii fizice mecaniciste sînt tocmai asemenea forme ale 
gîndirii. Einstein lasă clar să se înţeleagă că s-a apropiat mai mult de 
Hume decît de alţi filozofi empirişti atras de sobrietatea şi profunzimea 
analizelor sale, precum şi de farmecul aparte al scrisului acestui 
autor. Am greşi dacă am înţelege omagiul pe care îl aduce aici Einstein 
lui Hume crezînd că felul în care gîndeşte el asupra problemelor cu¬ 
noaşterii este cel al filozofului scoţian. Einstein recunoaşte cu plăcere 
influenţa pe care au exercitat-o unele lecturi filozofice asupra modului 
său de a gîndi, dar indică în mod clar, atît în acest text, cît şi în altele, 
că a ajuns în cele din urmă prin reflecţie asupra propriei sale experienţe 
ca cercetător al naturii la un punct de vedere propriu. Acest punct de 
vedere prezintă convergenţe parţiale cu mari orientări din teoria cunoaş¬ 
terii, dar se delimitează totodată în mod clar de marile tradiţii filo¬ 
zofice. 

2. în acest pasaj accentul cade pe critica tezei atît ie familiare a em¬ 
pirismului tradiţional, necritic, după care noţiunile iau naştere din datele 
simţurilor pe o cale logică, prin generalizare sau inducţie. Ceea ce ne re¬ 
ţine cu deosebire atenţia este încercarea lui Einstein de a arăta de ce 
această idee ne apare atît de naturală şi de familiară. Ori de cîte ori 
anumite noţiuni funcţionează bine şi o perioadă mai lungă de timp în 
coordonarea informaţiilor pe care ni le dau simţurile ne permit să siste¬ 
matizăm aceste informaţii şi să anticipăm evenimentele viitoare, în pri¬ 
mul rînd rezultatele acţiunilor noastre, se creează impresia că aceste 
noţiuni au luat naştere prin neglijarea trăsăturilor individuale şi prin 
generalizarea a ceea ce este comun în informaţiile despre stări şi eveni¬ 
mente particulare furnizate de organele de simţ. Nu este de mirare că 
această impresie este mai puternică în cazul noţiunilor gîndirii comune. 
Deşi respinge aserţiunile specifice ale apriorismului kantian, Einstein 
apreciază că familiarizarea cu ideile filozofului german poate contribui 
în mod salutar la slăbirea autorităţii concepţiei inductiviste cu privire 
la originea şi natura noţiunilor ce constituie cadrele generale ale gîndirii 
comune şi ştiinţifice. Pentru o apreciere mai explicită a modului cum 
înţelegea Einstein, ca fizician teoretician, meritele teoriei cunoaşterii 
a lui Kant, vezi şi Observaţii asupra articolelor reunite în acest volum, 
cu deosebire pasajul indicat de nota (15). 

3. Cum indică şi ghilimelele, autorul foloseşte aici termenul metafizică 
într-un sens peiorativ, sensul în care termenul era folosit adesea în 
literatura filozofică şi ştiinţifică de limbă engleză din acel moment. 

4. în această a doua parte a textului Einstein se delimitează în mod 
clar de concepţia empiristă asupra cunoaşterii pentru care a găsit atîtea 
cuvinte de apreciere la începutul articolului. Teza că noţiunile gîndirii 
comune şi ştiinţifice, în particular principiile ştiinţei teoretice, pot fi 
derivate prin abstractizare şi generalizare din „materialul furnizat de 
simţuri" î se pare în aceeaşi măsură greşită ca şi teza că am putea avea 
o cunoaştere despre realitate în mod a priori , adică independent de 
orice experienţă. 

5. Ceea ce Einstein numeşte aici „metafizică" este punctul de vedere 
•eă, prin concepte ce nu pot fi derivate din cunoştinţe despre fapte 
particulare, căre trec mult dincolo de ceea ce ne este dat prin simţuri, 
putem ajunge la cunoştinţe tot mai adecvate despre existenţa reală. 
Acest fel de a vedea lucrurile îi apare drept premisă a activităţii omului 
d£ ştiinţă teoretică. Pentru Einstein atitudinea reticentă şi chiar nega¬ 
tivă faţă de gîndirea constructivă pe care o generează „teama de meta¬ 
fizică" este tot atît de potrivnică spiritului cunoaşterii ştiinţifice ca şi 
speculaţiile ce se sustrag în principiu controlului experienţei. 



II 


FUNDAMENTELE FIZICII TEORETICE: 
TEORIA RELATIVITĂŢII 
SI MECANICA CUANTICĂ 

3 



CE ESTE TEORIA RELATIVITĂŢII? 


Vin cu plăcere în întîmpinarea cererii colaboratorului 
dumneavoastră de a scrie pentru Tiines ceva despre „relativi - 
tate u . Căci, după regretabila ruptură a relaţiilor internaţionale 
altădată vii, între savanţi x , aceasta este pentru mine o bine¬ 
venită ocazie de a-mi exprima sentimentele de bucurie şi 
recunoştinţă faţă de astronomii şi fizicienii englezi. Faptul 
că cercetători de seamă au cheltuit mult timp şi şi-au dat 
multă osteneală, că institutele dumneavoastră ştiinţifice au 
investit mari mijloace materiale pentru a verifica o consecinţă a 
unei teorii care a fost elaborată şi publicată în ţara duşmanilor 
dumneavoastră în timpul războiului este cu totul în spiritul 
marilor şi înaltelor tradiţii ale muncii ştiinţifice din ţara 
dumneavoastră. Dacă în cazul cercetării influenţei cîmpului 
gravitaţional al Soarelui asupra razelor de lumină era vorba 
şi de o chestiune pur obiectivă, simt totuşi nevoia să exprim 
colegilor englezi şi mulţumirile mele personale pentru munca 
depusă de ei, fără de care nu aş mai fi apucat, desigur, să 
văd verificarea celor mai însemnate consecinţe ale teoriei 
mele 2 . 

în fizică pot fi deosebite teorii pe diferite genuri. Cele 
mai multe sînt teorii constructive. Acestea încearcă să con¬ 
struiască o reprezentare a fenomenelor mai complexe por¬ 
nind de la un formalism relativ simplu, luat ca bază. Astfel, 
teoria cinetică a gazelor încearcă să reducă fenomenele meca¬ 
nice, termice şi de difuziune la mişcări ale moleculelor, adică 
să le construiască pe baza ipotezei mişcării moleculare. Cind 
se spune că s-a reuşit să se înţeleagă un grup de fenomene ale 

naturii, prin aceasta se iiiţelege întotdeauna că s-a găsit 
o teorie constructivă ce cuprinde fenomenele în discuţie. 

Dar alături de această importantă clasă de teorii există 
o a doua, a teoriilor pe care la voi numi teorii de principii 
(Prinzip-Theorien). Acestea nu folosesc metoda sintetică, 
ci metoda analitică. Punctul de plecare şi baza nu sînt con¬ 
stituite de elemente de construcţie ipotetice, ci de însuşiri 
generale ale fenomenelor naturii, descoperite empiric, principii, 
din care decurg apoi criterii formulate matematic, ce trebuie 
satisfăcute de fenomenele individuale, respectiv de imaginile 
lor teoretice. Astfel, pornind de la rezultatul empiric general 
că un perpetuum mobile este imposibil, termodinamica în¬ 
cearcă să stabilească pe căi analitice condiţiile pe care feno¬ 
menele individuale trebuie să le satisfacă. 

Avantajul teoriilor constructive este completitudinea, ca¬ 
pacitatea de adaptare şi intuitivitatea, în timp ce avantajul 
teoriilor de principii este perfecţiunea logică şi siguranţa 
fundamentelor 3 . 

Teoria relativităţii aparţine teoriilor de principii. Pentru 
a-i înţelege esenţa trebuie mai întîi să cunoaştem principiile 
pe care se sprijină. înainte însă de a mă referi la acestea, 
trebuie să observ că teoria relativităţii seamănă cu o clădire 
alcătuită din două etaje separate, teoria specială şi teoria 
generală a relativităţii. Teoria specială a relativităţii, pe care 
se sprijină cea generală, se raportează la toate fenomenele 
fizice cu excepţia gravitaţiei; teoria generală a relativităţii 
oferă legea gravitaţiei şi relaţiile ei cu celelalte forţe ale naturii. 

încă din antichitatea greacă este bine cunoscut că pentru 
descrierea mişcării unui corp avem nevoie de un al doilea la 
care se raportează mişcarea celui dinţii. Mişcarea unei trăsuri 
este raportată la suprafaţa Pămîntului, mişcarea unei planete 
la totalitatea stelelor fixe vizibile. în fizică corpul la care 
sînt raportate fenomenele din punct de vedere spaţial este 
numit sistem de coordonate. Bunăoară legile mecanicii ale 
lui Galilei şi Newton au putut fi formulate numai prin uti¬ 
lizarea unui sistem de coordonate. 

Starea de mişcare a sistemului de coordonate nu poate fi 
însă aleasă în mod arbitrar, dacă este vorba ca legile meca¬ 
nicii să fie valabile (Sistemul de coordonate trebuie să fie 
„fără mişcare de rotaţie 44 şi „fără mişcare de acceleraţie"). 
Sistemul de coordonate admis în mecanică este numit un 
„sistem inerţial 44 . Starea de mişcare a unui sistem-inerţial 

nu i^ste însă, potrivit mecanicii, stabilită univoc de natură. 
Există mai degrabă principiul: un sistem de coordonate ce 
se mişcă rectiliniu şi uniform faţă de un sistem inerţial este 
de asemenea un sistem inerţial. Prin „principiul special al 
relativităţii 44 se înţelege generalizarea acestui principiu asu¬ 
pra oricăror fenomene ale naturii: orice lege generală a naturii 
valabilă în raport cu un sistem de coordonate C trebuie să 
rămînă valabilă, fără vreo schimbare, în raport cu un sistem 
de coordonate C x care este în mişcare de translaţie uniformă 
faţă de C. 

Al doilea principiu pe care se sprijină teoria specială 
relativităţii este principiul „constanţei vitezei luminii în 
vid 4 -. Acesta spune: în vid lumina are întotdeauna o viteză 
de propagare determinată (independent de starea de mişcare 
şi,de sursa luminii). încrederea fizicianului în acest principiu 
îşi are originea în succesele electrodinamicii lui Maxwell 
şi Lorentz. 

Amîndouă principiile amintite sînt susţinute cu putere 
de experienţă, dar par să nu fie logic compatibile unul cu 
celălalt. Unificarea lor logică a fost realizată, în cele din urmă, 
în teoria specială a relativităţii printr-o schimbare a cine 
matioii, adică a teoriei despre legile ce privesc (din punct de 
vedere fizic) spaţiul şi timpul. S-a dovedit că enunţul simul 
taneităţii a două evenimente nu are sens decît prin rapor¬ 
tare la un sistem de coordonate, că forma etaloanelor de 
măsurare şi viteza de mişcare a ceasornicelor trebuie să 
depindă de starea lor de mişcare faţă de srstenvul^de coordo¬ 
nate. 

Vechea fizică, inclusiv legile de mişcare galileo-newto- 
niene, nu se potriveau însă cinematicii relativiste despre 
care * a fost vorba. Din cea din urmă decurg condiţii mate¬ 
matice generale cărora trebuie să le corespundă legile naturii, 
dacă este vorba ca cele două principii generale amintite 
să fie valabile. Acestora trebuia să le fie adaptată fizica 4 . 
S-a. ajuns astfel în particular la o nouă lege a mişcării pen¬ 
tru, puncte .materiale ce se mişcă rapid, lege care a fost pe 
deplin confirmată în cazul particulelor încărcate electric. 
Cel mai însemnat rezultat al teoriei speciale a relativităţii 
privea masa inertă a sistemelor materiale. A rezultat că 
inerţia unui sistem trebuie să depindă de conţinutul său 
în energie (Energie-Inhalt) şi s-a ajuns de-a dreptul la 
concepţia că masa inertă nu este altceva decît energie la^ 

tentă. Principiul conservării masei şi-a pierdut indepen¬ 
denţa şi s-a contopit cu principiul conservării energiei. 

Teoria specială a relativităţii, care nu a fost nimic 
altceva decît o continuare sistematică a electrodinamicii 
lui Maxwell şi Lorentz, a ridicat însă probleme ce nu au 
putut fi soluţionate în cadrul ei. Independenţa legilor 
fizice de starea de mişcare a sistemului de coordonate tre¬ 
buia oare să fie limitată la mişcări de translaţie uniforme 
ale sistemelor de coordonate unele faţă de altele? Ce are 
comun natura cu sistemele de coordonate introduse de noi 
şi cu starea lor de mişcare? Dacă pentru descrierea naturii 
este necesar să folosim un sistem de coordonate . introdus 
în mod arbitrar, atunci alegerea stării sale de mişcare trebuie 
să nu fie supusă nici unei restricţii: legile ar trebui să fie 
cu totul independente de această alegere (principiul general 
al relativităţii). 

Stabilirea acestui principiu general al relativităţii devine 
uşor de înţeles prin raportare la o experienţă de mult cunos¬ 
cută, după care greutatea şi inerţia unui corp sînt guvernate 
de aceeaşi constantă (egalitatea masei inerte şi grele). 
Să ne gîndim la un sistem de coordonate care este conceput 
în mişcare de rotaţie uniformă faţă de un sistem inerţial 
în sensul lui Newton. Forţele centrifugale ce intervin 
în raport cu acest sistem trebuie să fie concepute, în sensul 
teoriei lui Newton, ca efecte ale inerţiei. Aceste forţe cen¬ 
trifugale sînt însă, întocmai ca şi forţele gravitaţionale, 
proporţionale cu masa corpului. Nu s-ar putea să conce¬ 
pem sistemul de coordonate ca imobil, iar forţele centrifu¬ 
gale ca forţe gravitaţionale? Concluzia este evidentă, dar 
mecanica clasică o interzice. 

Această reflecţie fugară ne lasă să bănuim că o teorie 
generală a relativităţii trebuie să ofere legile gravitaţiei, 
iar urmărirea consecventă a ideii a îndreptăţit speranţa. 

Dar drumul a fost mai greu decît s-ar putea crede, 
deoarece cerea renunţarea la geometiia euclidiană. Aceasta 
înseamnă că legile după care se dispun în spaţiu corpurile 
solide nu concordă perfect cu legile de aşezare pe care le 
prescrie corpurilor geometria euclidiană. Aceasta se înţelege 
cînd se vorbeşte de „curbura spaţiului 44 . Conceptele de 
bază „linie 44 , „suprafaţă 44 etc. pierd prin aceasta semni¬ 
ficaţia lor exactă în fizică. 

în teoria generală a relativităţii, teoria spaţiului şi 
timpului, cinematica, nu mai joacă rolul unui fundament 
independent de restul fizicii. Comportarea geometrică a 
corpurilor şi mersul ceasornicelor depind mai degrabă de 
cîmpurile gravitaţionale care, la rîndul lor, sînt generate 
de însăşi substanţa materială. 

Din punct de vedere principial, noua teorie a gravitaţiei 
se îndepărtează considerabil de teoria lui Newton. Dar 
rezultatele ei practice sînt într-un acord atît de strîns cu 
cele ale teoriei newtoniene încît este greu să găsim criteriile 
de distincţie care sînt accesibile experienţei 5 . S-au găsit 
pînă acum următoarele: 

1) In rotaţia elipselor traiectoriilor planetelor în jurul 
Soarelui (rotaţie confirmată la planeta Mercur). 

2) în curbura razelor de lumină datorată cîmpurilor 
gravitaţionale (confirmată de imaginile luate de englezi 
cu ocazia eclipsei de soare). 

3) într-o deplasare a liniilor spectrale spre extremitatea 
roşu a spectrului luminii transmise nouă de stele cu o masă 
considerabilă (pînă acum neconfirmată *). 

Puterea de atracţie principală a teoriei stă în coerenţa 
ei logică. Dacă una singură din consecinţele deduse din ea 
se va dovedi inexactă, ea va trebui să fie părăsită; o modi¬ 
ficare pare să nu fie cu putinţă fără distrugerea întregului 6 . 

Nimeni nu trebuie însă să-şi închipuie că prin această 
teorie sau prin oricare alta marea creaţie a lui Newton ar 
putea fi dată la o parte în sensul propriu al cuvîntului. 
Ideile sale clare şi mari îşi vor păstra întotdeauna însemnă¬ 
tatea lor eminentă ca fundament al întregii noastre con¬ 
strucţii conceptuale moderne în domeniul filozofiei naturale. 

Notă suplimentară: Observaţiile ziarului dumneavoas 
tră privitoare la persoana mea şi la împrejurările vieţii 
mele izvorăsc în parte din fantezia demnă de invidiat 
a autorului lor. Iată încă o probă de aplicare a principiu¬ 
lui relativităţii, spre desfătarea cititorului: astăzi eu sînt 
numit în Germania un „savant german 44 , iar în Anglia 
un „evreu elveţian 44 ; dacă însă, la un moment dat, s-ar 
ajunge la situaţia să fiu prezentat ca „bete noire 44 , atunci 
aş fi, invers, pentru germani un „evreu elveţian 44 iar pentru 
englezi un „savant german 44 . 


* Şi acest criteriu a fost între timp confirmat (nota editorului din 
anul 1934). 

NOTE 


1. La 6 noiembrie 1919 a avut loc la Londra o şedinţă comună a 
Societăţii Regale de Ştiinţe şi a Societăţii Astronomice Regale, în care 
au fost anunţate constatările făcute de expediţiile astronomice engleze 
din Brazilia şi Africa de Vest cu ocazia eclipsei totale de soare din 29 
martie a aceluiaşi an. Ele au confirmat o predicţie a teoriei generale 
a relativităţii. Ecoul public al acestui eveniment pur ştiinţific q fost 
neobişnuit de mare. Mai întîi, deoarece confirmarea prin observaţii 
astronomice a teoriei lui Einstein punea într-o lumină nouă teoria'gra¬ 
vitaţiei a Tui Newton, o teorie care a fost aplicată Cu succes mai mult 
de două secole. în al doilea rînd, fiindcă această confirmare a unei. teării 
îndrăzneţe formulate de către un om de ştiinţă german a fost reaţlizată 
de cercetători englezi la puţin timp după încheierea unui lung şi sîn- 
geros conflict între cele două ţări. în ziarul Times din 7 noiembrie 
1919, alături de evenimentele politice ale zilei, era inserat şi următorul 
titlu: Răsturnare in ştiinţă. Teoria lui Newton a fost infirmată. în zilele 
următoare Times şi alte ziare engleze, ca şi presa internaţională în 
general, au scris mult despre Einstein, care a devenit astfel primul.om 
de ştiinţă din istorie cunoscut unui cerc foarte larg de oameni‘fără 
preocupări ştiinţifice. Curînd Einstein a răspuns solicitării ziarulili de 
a scrie un articol de popularizare asupra teoriei relativităţii apreciind 
că poate contribui în acest fel la reluarea relaţiilor de colaborare dintre 
oamenii de ştiinţă din cele două ţări. Sforţările sale au fost încununate 
de succes. în vara anului 1921, Einstein a fost primul savant german 
care a vizitat după război Anglia. 

2. Autorul se referă la verificarea uneia din predicţiile teoriei gene- 
rale a relativităţii, curbura razelor de lumină în cîmpul gravitaţional 
al Soarelui, care a fost întreprinsă cu ocazia eclipsei de soare din 29 
martie 1919. Două expediţii echipate de Societatea Regală de Ştiinţe 
din Londra, sub conducerea astronomilor Eddington şi Cromrţielin, 
au luat forografii la Sobral, în nordul Braziliei, şi pe insula Principe, 
în golful Guineei. Unele fotografii au arătat clar că razele de lumină 
emanate de la stelele fixe apropiate de soare au fost deviate cînd au 
trecut prin cîmpul gravitaţional al soarelui. Einstein a calculat o abatere 
de 1,75 secunde de arc, iar măsurătorile au indicat o abatere de epro- 
xiiriativ 1,70 secunde de arc. Observaţiile au fost repetate în 1952 în 
Sudan cu o aparatură mai fină, dînd rezultate apropiate de cele prfezise 
de teorie. Confirmarea unei predicţii atît de riscante a contribuit 
mult la creşterea reputaţiei lui Einstein în afara unor cercuri ştiinţifice 
mai înguste. Einstein îi scria lui Planck: „Este totuşi o favoare a sorţii 
că am putut să trăiesc această clipă“. 

3. Pentru o altă referire la distincţia dintre teorii constructive 
teorii de principii şi pentru caracterizarea teoriei relativităţii ca o teorie 
de principii, vezi şi Notele autobiografice. 

4. Einstein reia aici observaţii formulate şi în alte texte cu privire 
la rolul pe care l-au jucat consideraţiile de principiu în elaborarea 
teoriei restrînse şi generale a relativităţii. Teoria restrîrisă a relativităţii 
a izvorît din străduinţele de a armoniza două principii fizice confirmate 
de experienţă, dar aparent incompatibile, principiul relativităţii miş¬ 
cării şi principiul constanţei vitezei luminii în vid. Deducţia matertisltiGă 

a fost în măsură să arate că preţul ce trebuie plătit pentru formularea 
unei teorii mai generale a mişcării este revizuirea conceptelor de spaţiu 
şi timp ale cinematicii clasice. Vezi şi nota 5 la Discurs de recepţie 
la Academia prusacă de ştiinţe. 

5. Este o formulare simplă şi clară a relaţiei de corespondenţă între 
două teorii fizice pe care Einstein le caracterizează drept esenţial deo¬ 
sebite în principiile lor. Dacă cele două teorii pot fi distinse ca 
descrieri ale lumii fizice reale, ele coincid în predicţiile lor într-un 
domeniu cuprinzător al experienţei, adică pentru acele regiuni ale uni¬ 
versului în care intensitatea cîmpului gravitaţional nu depăşeşte o 
anumită limită. 

6. Această apreciere ni se pare deosebit de importantă pentru 
înţelegerea aspiraţiilor care au animat cercetările teoretice ale lui 
Einstein şi a concluziilor pe care le-a tras el din succesul unora din 
strădaniile sale ştiinţifice. Valoarea teoriei generale a relativităţii stă, 
după Einstein, în relaţia logică deosebit de strînsă dintre principii şi 
consecinţe, în particular dintre principii şi consecinţele experimentale 
deduse din teorie. Acordul unei asemenea teorii cu datele experienţei 
nu va putea fi restabilit prin modificări ale unor ipoteze auxiliare, lăsînd 
neatinse principiile teoriei. Dacă fie şi o singură consecinţă empirică de¬ 
dusă din teorie va fi contrazisă de datele experienţei, teoria va trebui 
considerată drept infirmată. în încheierea foarte instructivei sale 
lucrări de popularizare, Vber die spezielle und die allgemeine Belati- 
vitătstheorie [gemeinverstăndlich ), a cărei primă ediţie apare în 1917, 
Einstein preciza: „Dacă deplasarea spre roşu a liniilor spectrale dato¬ 
rită cîmpului gravitaţional nu ar exista, teoria generală a relativităţii 
ar fi de nesusţinut.“ Einstein sugerează clar că severitatea textelor 
empirice cărora poate să le fie supusă o teorie fizică sporeşte pe măsură 
ce creşte gradul de coerenţă internă al teoriei. Pe de altă parte, dacă 
consecinţele deduse dintr-o teorie atît de abstractă, care a fost elabo¬ 
rată pe baza unor consideraţii de principiu şi nu sub presiunea experienţei, 
sînt în mod sistematic de acord cu datele experienţei, rezultă că există 
un acord între consideraţii de simplitate logică şi frumuseţe matematică, 
pe de o parte, şi natura realităţii, pe de altă parte. Ideea caracterului 
„inteligibil 4 *, „raţional 44 al realităţii, idee care revine în mai multe 
texte scrise de Einstein după 1920, exprimă în primul rînd modul cum 
a înţeles şi a interpretat el succesul strădaniilor sale de generalizare 
a teoriei relativităţii. Sommerfeld îşi aminteşte că în faţa unei teorii 
ce i se părea arbitrară sau forţată, în contradicţie cu credinţa sa în 
simplitatea şi armonia raţională a naturii, Einstein obişnuia să spună: 
„So etwas tut der liebe Gott nicht 44 (Bunul Dumnezeu nu face aşa ceva). 
(Vezi A. Sommerfeld, Albert Einstein , în (ed.) P. A. Schilpp, Albert 
Einstein als Philosoph und Naturforscher, W. Kohlhammer Verlag, 
Stuttgart, 1955, p. 40.) 



FIZICA ŞI REALITATEA 


1. Consideraţii generale despre metoda ştiinţei 

S-a spus deseori şi, desigur, nu pe nedrept, că omul de 
ştiinţă este un slab filozof. De ce atunci n-ar fi mai bine ca 
şi fizicianul să lase filozofarea în seama filozofilor? Se prea 
poate că lucrul acesta să fi fost valabil într-o epocă în care 
fizicienii credeau că dispun de un sistem solid de concepte 
fundamentale şi de legi fundamentale în afara oricărei îndoieli, 
nu însă într-o epocă în care întreg fundamentul fizicii a 
devenit problematic, cum se întîmplă astăzi. Intr-o epocă 
cum este a noastră, cînd experienţa ne obligă să căutăm o 
bază nouă, mai solidă, fizicianul nu poate să lase pur şi 
simplu în seama filozofiei examinarea critică a fundamente¬ 
lor teoretice, căci numai el cunoaşte şi simte cel mai bine 
punctul nevralgic; căutînd un nou fundament, el trebuie 
să se edifice cît mai bine asupra justificării şi necesităţii 
conceptelor pe care le foloseşte x . 

întreaga ştiinţă nu esie altceva decît o rafinare a gîndirii 
de toate zilele. Ca urmare, gîndirea critică a fizicianului nu 
se poate limita la examinarea conceptelor din propriul său 
domeniu special, ci trebuie să se oprească şi asupra gîndirii 
de toate zilele, care este mult mai greu de analizat 2 . 

Pe scena vieţii noastre psihice se perindă într-un şir pes¬ 
triţ experienţe senzoriale, amintiri despre ele, reprezentări şi 
sentimente. Spre deosebire de psihologie, fizica are de-a face 
(în mod direct) numai cu experienţe senzoriale şi cu „înţele- 
gerea“ conexiunilor dintre ele. Dar pînă şi conceptul de „lume 
exterioară reală u din gîndirea de toate zilele se bazează 
exclusiv pe impresii senzoriale. 

Să observăm mai întîi că nu se poate face o deosebire, 
în orice caz nu una certă, între impresiile senzoriale (senzaţii) 
şi reprezentări. Aici vom lăsa însă de o parte această proble¬ 
matică, ce priveşte şi conceptul de realitate, şi vom lua 
experienţele senzoriale ca perceptibile şi date, ca trăiri psihice 
de un fel deosebit. 

Cred că primul pas spre postularea unei „lumi exterioare 
reale 44 îl constituie formarea noţiunii de obiect corporal, 
respectiv de obiecte corporale de diverse feluri. Noi desprin¬ 
dem mental, în mod arbitrar, din multitudinea experienţe¬ 
lor noastre senzoriale, anumite complexe de senzaţii care se 
repetă (în parte asociate cu senzaţii ce sînt interpretate ca 
semne ale experienţelor senzoriale ale altor oameni) şi le 
ataşăm un concept — acela de obiect corporal. Din punct 
de vedere logic, conceptul acesta nu este identic cu totalitatea 
acelor impresii senzoriale, ci este o creaţie liberă a spiritului 
uman (sau animal). Pe de altă parte însă, acest concept îşi 
datorează in mod exclusiv semnificaţia şi justificarea totalităţii 
acelor impresii senzoriale cărora le este asociat 3 . 

Al doilea păs constă în aceea că în gîndirea noastră care 
ne (determină aşteptările), atribuim respectivului concept 
de obiect corporal o semnificaţie in mare măsură independentă 
de impresiile senzoriale în legătură cu care a luat fiinţă. 
Asta este ceea ce avem în vedere atunci cîml atribuim obiectu¬ 
lui corporal „existenţă reală 44 . îndreptăţirea acestei postulări 
constă exclusiv în faptul că prin intermediul conceptelor 
de acest fel şi al relaţiilor mintale dintre ele izbutim să ne 
orientăm în labirintul impresiilor senzoriale. Aceste concepte 
şi relaţii — deşi sînt construcţii libere ale gîndirii — ni se 
par mai solide şi mai statornice decît o experienţă senzorială 
individuală, de care nu sîntem niciodată absolut siguri că 
n-are caracterul unei iluzii sau al unei halucinaţii 4 . Pe de 
altă parte, aceste concepte şi relaţii, îndeosebi postularea 
unor obiecte reale şi în general a unei „lumi reale 44 , se justifică 
numai în măsura în care sînt legate de experienţe senzoriale, 
între care stabilesc legături mentale. 

Faptul însuşi că totalitatea experienţelor noastre senzori¬ 
ale este de aşa natură încît poate fi ordonată prin gîndire 
(prin operaţii cu concepte şi prin crearea şi aplicarea anumitor 
legături funcţionale dintre acestea, precum şi prin coordona¬ 
rea experienţelor senzoriale cu conceptele) poate, desigur, 

să ne mire, dar niciodată nu va fi înţeles. S-ar putea 
spune că ceea ce va rămîne veşnic neinteligibil în privinţa 
lumii este inteligibilitatea ei. Lui Immanuel Kant îi revine 
marele merit de a-şi fi dat seama că fără această inteligibili- 
tate recunoaşterea unei lumi exterioare reale ar fi lipsită de 
sens. 

Expresia „inteligibilitate 44 („Begreiflichkeit 44 ), aşa cum 
o folosim aici, trebuie luată în accepţiunea ei cea mai modestă. 
Ea înseamnă: realizarea unei ordini între experienţele senzori' 
ale, prin crearea de concepte generale şi de relaţii între aceste 
concepte, ca şi prin relaţii stabilite într-un fel oarecare între 
concepte şi experienţele senzoriale. In sensul acesta este 
inteligibilă lumea experienţelor noastre senzoriale, iar faptul 
că e inteligibilă este un miracol 6 . 

Despre modul în care trebuie construite şi legate între 
ele conceptele, ca şi despre modul cum trebuie să le coordonăm 
cu experienţele senzoriale, nu se poate spune, după părerea 
mea, nimic a priori. Numai succesul în edificarea unei ordini 
în experienţele senzoriale este cel care decide. Necesară 
este doar enunţarea de reguli privind legăturile dintre con¬ 
ceptele respective, căci altminteri nu ar fi posibilă o cunoaşte¬ 
re ca aceea spre care năzuim. Aceste reguli au fost comparate 
cu regulile unui joc, care sînt ca atare arbitrare, dar a căror 
precizie face însă abia cu putinţă jocul. Fixarea acestor 
reguli nu va fi insă niciodată definitivă, ci se poate pretinde 
valabilă numai pentru un domeniu de aplicaţie determinat 
(cu alte cuvinte, nu există categorii definitive în sensul lui 
Kant). 

Corelaţiile conceptelor elementare din gîndirea curentă 
cu complexe de senzaţii pot fi sesizate numai în mod intuitiv 
şi nu sînt susceptibile de o determinare logic-ştiinţifică. 
Totalitatea acestor legături — inexprimabile ele însele con¬ 
ceptual — este singurul lucru ce deosebeşte edificiul ştiinţei 
de o schemă logică conceptuală goală; graţie acestor corelaţii, 
propoziţiile pur conceptuale ale ştiinţei devin enunţuri 
generale despre complexe de experienţe senzoriale. 

Conceptele legate în mod direct şi intuitiv cu complexe 
tipice de experienţe senzoriale le vom numi „concepte pri¬ 
mare 44 . Toate celelalte concepte au sens — considerate din 
punct de vedere fizic — numai în măsura în care se leagă, 
prin propoziţii, cu „conceptele primare 44 . Aceste propoziţii 

sînt în parte definiţii ale conceptelor (şi enunţuri deductibile 
logic din acestea), iar în parte propoziţii ce nu decurg din defi¬ 
niţii, ci enunţă, cel puţin indirect, relaţii între „concepte pri¬ 
mare" şi deci între experienţe senzoriale. Propoziţiile de acest 
din urmă fel sînt „aserţiuni despre realitate 44 sau „legi ale 
naturii 44 , adică propoziţii care trebuie să fie confirmate (sich 
zu bewăhren haben) prin raportare la experienţe senzoriale 
cuprinse sub concepte primare 6 . Care dintre propoziţii trebuie 
considerate drept definiţii şi care drept legi ale naturii, depinde 
în mare măsură de formularea aleasă; o atare diferenţiere 
este însă cu adevărat necesară numai atunci, cînd vrem 
să aflăm în ce măsură întreg sistemul conceptual considerat 
posedă, din punct de vedere fizic, un conţinut. 


2. Stratificarea sistemului ştiinţific 

Scopul ştiinţei este, întîi, cuprinderea şi conectarea con¬ 
ceptuală cît mai completă a experienţelor senzoriale în 
toată diversitatea lor, iar în al doilea rînd, atingerea acestui 
scop prin folosirea unui minim de concepte şi relaţii primare 
(năzuind spre unitatea cît mai logică a imaginii despre lume, 
adică spre simplitatea logică a bazei sale) 7 . 

Ştiinţa se foloseşte de întreaga multitudine a conceptelor 
primare, adică a conceptelor legate nemijlocit de experienţe 
senzoriale, ca şi de multitudinea propoziţiilor care leagă între 
ele aceste concepte. In primul ei stadiu de dezvoltare ea nu 
conţine nimic mai mult. Gîndirea noastră de toate zilele 
se mulţumeşte, în linii mari, să rămînă la această treaptă. 
Un spirit cu adevărat ştiinţific nu se poate împăca însă cu 
această situaţie, deoarece mulţimea de concepte şi relaţii 
ce se pot dobîndi astfel este total lipsită de unitate logică. 
Pentru a remedia acest neajuns, el inventează un sistem 
mai sărac în concepte şi relaţii, ce cuprinde conceptele şi 
relaţiile primare din „primul strat 44 în calitate de concepte 
şi relaţii logic derivate. Preţul care se plăteşte pentru gradul 
mai înalt de unitate logică al acestui nou sistem, „secundar 44 , 
constă în faptul că noţiunile sale iniţiale (conceptele din 
„stratul al doilea 44 ) nu mai sînt legate nemijlocit de complexe 
de experienţe senzoriale. Năzuinţa continuă spre simplitate 
logică duce la edificarea unui sistem terţiar, cu un număr şi 

mai mic de concepte şi relaţii, din care să poată fi deduse 
conceptele şi relaţiile aparţinînd stratului secundar (şi astfel, 
indirect, şi cele din stratul primar). Lucrurile continuă In 
acest fel, pînă cînd ajungem la un sistem a cărui bază logică 
se caracterizează prin cea mai mare unitate şi economie de 
concepte imaginabilă, compatibil cu ansamblul datelor 
furnizate de simţuri. Nu ştim dacă in felul acesta vom ajunge 
vreodată la un sistem definitiv. Cînd ni se cere părerea, 
înclinăm să răspundem că nu ; dar cind ne confruntăm efectiv 
cu problemele, sîntem animaţi de speranţa că acest ţel su¬ 
prem poate realmente să fie atins într-o mare măsură. 

Un adept al teoriei abstracţiei sau a inducţiei ar numi 
straturile despre care a m vorbit mai înainte grade de abstrac¬ 
tizare^ Mie însă mi se pare greşit să disimulăm independenţa 
logică a conceptelor faţă de experienţele senzoriale; nu avem 
de-a face aici cu o relaţie cum este cea dintre supă şi carnea 
din care este preparată, ci mai degrabă cu una de felul celei 
ce există între numărul de la garderobă şi pardesiu. 

In plus, straturile nu sînt net delimitate între ele. Nu 
este cu totul clară nici apartenenţa unui concept la stratul 
primar. De fapt, este vorba de concepte construite în mod 
liber, legate in mod intuitiv de complexe de experienţe senzori¬ 
ale cu o siguranţă suficientă pentru aplicare, astfel încît să 
nu existe incertitudine în constatarea acordului sau deza¬ 
cordului unei propoziţii cu o experienţă particulară. Esenţială 
este doar năzuinţa de a reprezenta multitudinea conceptelor 
şi propoziţiilor apropiate de experienţă (ia fiind deduse logic 
dintr-o bază cît mai restrînsă de concepte şi relaţii fundamen¬ 
tale, care pot fi, ele însele, liber alese (axiome). Această 
libertate de alegere nu este însă fără limite; ea nu seamănă 
cu libertatea unui romancier, ci mai curînd cu libertatea 
unui om căruia i s-a dat să rezolve un joc de cuvinte încruci¬ 
şate bine conceput. El poate propune, ce-i drept, ca soluţie 
orice cuvint vrea; dar de fapt există unul singur care real¬ 
mente rezolvă jocul în toate părţile lui. Că natura, aşa cum 
este ea accesibilă simţurilor noastre, are caracterul unui 
asemenea joc de cuvinte încrucişate bine făcut este o cre¬ 
dinţă pe care, ce-i drept, succesele de pînă acum ale ştiinţei 
o încurajează întrucîtva 8 . 

Multitudinea de straturi despre care am vorbit mai sus 
corespunde progreselor realizate în cursul dezvoltării în lupta 
pentru unitatea bazei. Din perspectiva ţelului final, straturile 

intermediare au doar o valoare temporară, urmînd să dis¬ 
pară la sfirşit ca irelevante. Noi avem de-a face însă cu ştiinţa 
de astăzi, în care aceste straturi reprezintă succese parţiale 
problematice, care se susţin reciproc, dar se şi primejduiesc 
reciproc; căci sistemul conceptual de astăzi conţine incon- 
gruităţi profunde, de care ne vom izbi mai tîrziu. 

Scopul rândurilor care urmează este să arăt pe ce căi 
a păşit spiritul uman constructor spre a ajunge la o bază 
conceptuală cît mai unitară din punct de vedere logic a fizicii. 


3. Mecanica şi încercarea de a întemeia pe ea 
întreaga fizică 

O proprietate importantă a experienţelor noastre senzori¬ 
ale, ca şi a experienţelor noastre în general, este ordinea lor 
temporală. Această proprietate de ordine duce la construirea 
mentală a timpului subiectiv, o schemă ordonatoare pentru 
experienţele noastre. Timpul subiectiv, cum vom vedea mai 
departe, duce apoi, prin conceptul de obiect corporal şi de 
spaţiu, la conceptul de timp obiectiv. 

Conceptului de timp obiectiv îi precede însă cel de spaţiu, 
iar acestuia îi precede conceptul de obiect corporal; ultimul 
este legat în mod direct cu complexe de experienţe senzoriale. 
O proprietate caracteristică a conceptului de „obiect corporal 14 
constă, după cum s-a arătat, în aceea că noi corelăm cu un 
asemenea obiect o existenţă independentă de timp (de „timpul 
subiectiv") şi independentă de perceperea lui senzorială. 
Facem asta în ciuda faptului că percepem în el schimbări 
temporale. După cum a evidenţiat pe bună dreptate Poin- 
care, la obiectele corporale deosebim două feluri de schim¬ 
bări — „schimbări de stare" şi „schimbări de poziţie"; acestea 
din urmă sînt, spunea el, acele schimbări pe care le putem 
anula prin mişcări arbitrare ale corpului nostru. 

Că există obiecte corporale cărora înăuntrul unui anumit 
domeniu perceptual nu trebuie să le atribuim nici un fel de 
schimbări de stare, ci doar schimbări de poziţie, este un fapt 
de importanţă fundamentală pentru formarea conceptului 
de spaţiu (iar într-o anumită măsură chiar şi pentru justifi¬ 
carea noţiunii de obiect corporal); vom*; conveni să spunem 
despre un asemenea obiect că estej„practic rigid". 

Dacă considerăm simultan ca obiect al percepţiei noastre 
două corpuri practic rigide, altfel spus, dacă considerăm 
două asemenea corpuri ca formînd un întreg, pentru acest 
întreg vor exista schimbări ce na vor putea ti considerate 
drept schimbări de poziţie ale întregului, deşi ele sînt schim¬ 
bări de poziţie pentru fiecare dintre componente. Aceasta 
duce la noţiunea de „schimbare a poziţiei relative 44 a celor 
două obiecte, şi implicit şi la noţiunea de „poziţie relativă 44 
a celor două obiecte. Se vădeşte, mai departe, că printre 
poziţiile relative există una de un fel aparte, pe care o numim 
„contact 44 *. Contactul permanent între două corpuri în 
trei sau mai multe „puncte 44 înseamnă unirea lor într-un 
corp compus (cvasi-rigid). Se poate spune că primul corp 
a fost prelungit în mod cvasi-rigid prin cel de-al doilea, care 
poate fi şi el, la rîndul său, prelungit în mod cvasi-rigid. 
Posibilitatea prelungirii cvasi rigide a unui corp este nelimi¬ 
tată. Esenţialul imaginarei prelungiri cvasi-rigide a unui 
corp K 0 îl constituie „spaţiul 44 infinit determinat de ea. 

După părerea mea, faptul că fiecaTe corp, situat îrtt>r-un 
fel oarecare, poate fi pus în contact cu prelungirea cvasi-rigidă 
a unui anumit corp K 0 arbitrar ales (corpul de referinţă) 
constituie baza empirică a conceptului nostru de spaţiu. 
In gîndirea preştiinţifică, scoarţa solidă a Pămîntului joacă 
rolul lui K 0 şi al prelungirii sale. însuşi numele de geometrie 
ne sugerează că noţiunea de spaţiu este legată psihologic 
cu Pămîntul în calitate de corp de referinţă 9 . 

îndrăzneaţă noţiune de spaţiu, care a precedat orice geo¬ 
metrie ştiinţifică, a transformat pe plan mintal conceptul 
de relaţii: de poziţie între obiecte corporale în conceptul de 
poziţie a obiectelor corporale „în spaţiu 44 . Aceasta reprezintă, 
in sine, deja o mare simplificare formală. Graţie acestei 
transformări, orice enunţ referitor la poziţie este implicit 
un enunţ privitor la contact; enunţul că un punct al unui 
obiect corporal se află în punctul P din spaţiu înseamnă că 
obiectul atinge cu punctul respectiv punctul P al corpului 
de referinţă K 0 (pe care-1 presupunem prelungit în mod 
corespunzător). 


* Ţine de natura lucrurilor că nu putem vorbi despre toate acestea 
decît folosind concepte construite de noi, ce nu pot fi definite. Esenţial 
e însă că folosim numai concepte de a căror coordonare cu materialul 
experienţei noastre avem dreptul să ne socotim siguri. 

In geometria grecilor spaţiul joacă numai un rol aşa-zi- 
cînd calitativ: poziţia corpurilor era gîndită, ce-i drept, în 
raport cu el, dar nu era descrisă prin numere. Descartes 
a fost primul care, mai tîrziu, a făcut acest lucru. In limbajul 
său, întregul conţinut al geometriei euclidiene poate fi înte¬ 
meiat axiomatic pe următoarele enunţuri: (1) Două puncte 
specificate ale unui corp rigid determină un segment de 
dreaptă. (2) Putem asocia punctelor din spaţiu triplete de 
numere X 1? X 2 , X 3 , astfel încît pentru orice segment P'-P" 
«ale cărui capete au coordonatele XJ, X 2 , X 3 , XJ, X 2 , X 3 
•expresia 

s* = (x: - x \) 2 + (x; - X ' 2 ) 2 + (Xî— x ' 3 ) 2 

să fie independentă de poziţia corpului respectiv şi a tuturor 
celorlalte corpuri. Numărul (pozitiv) s se numeşte lungimea 
segmentului sau distanţa dintre cele două puncte spaţiale 
P' şi P" (care coincid cu punctele P' şi P" ale segmentului). 

Formularea este anume aleasă de aşa manieră, încît să 
evidenţieze clar nu numai conţinutul logico-axiomatic, ci şi 
pe cel empiric al geometriei euclidiene. Prezentarea pur 
logică (axiomatică) a geometriei euclidiene are, ce-i drept, avan¬ 
tajul unei mai mari clarităţi şi simplităţi. Avantajul acesta este 
plătit însă prin renunţarea la reprezentarea legăturii dintre 
construcţia conceptuală şi experienţa senzorială, legătură 
pe care se sprijină în mod exclusiv semnificaţia geometriei 
pentru fizică. Eroarea fatală de a crede că geometria eucli¬ 
diană şi conceptul de spaţiu cu care operează ea au la bază 
o necesitate a gîndirii anterioară oricărei experienţe a izvorît 
din faptul că a fost dată uitării baza empirică pe care se 
sprijină construcţia axiomatică ă geometriei euclidiene 10 . 

In măsura în care putem vorbi de existenţa corpurilor 
rigide în natură, geometria euclidiană este o ştiinţă fizică 
ce trebuie confirmată prin confruntarea cu experienţa sen¬ 
iorială. Ea se referă la totalitatea propoziţiilor ce trebuie 
să fie valabile pentru poziţiile relative ale corpurilor rigide 
independent de timp. După cum se vede, conceptul fizic 
de spaţiu, aşa cum a fost folosit iniţial în fizică, este legat 
şi el de existenţa corpurilor rigide. 

Din punct de vedere fizic, importanţa centrală a geome¬ 
triei euclidiene constă în aceea că, independent de natura 
specifică a corpurilor despre a căror poziţie relativă este 
vorba, enunţurile ei pretind a fi valabile. Simplitatea ei 

formală este caracterizată prin proprietăţile de omogeni¬ 
tate şi izotropie (şi existenţa unor entităţi asemănătoare). 

Pentru geometria propriu-zisă, adică pentru formularea 
regularităţilor privitoare la poziţiile relative ale corpurilor 
rigide, conceptul'de spaţiu este, ce-i drept, util, însă nu şi in¬ 
dispensabil. In schimb, conceptul de timp obiectiv, fără de 
care nu este posibilă formularea fundamentelor mecanicii 
clasice, este legat de conceptul de continuu spaţial. 

Introducerea timpului obiectiv constă din două aserţiuni 
reciproc independente: 

(1) Introducerea timpului local obiectiv, prin corelarea 
şirului temporal al experienţelor cu indicaţiile unui „ceasor- 
nic“, adică ale unui sistem închis cu mişcare periodică. 

(2) Introducerea conceptului de timp obiectiv pentru 
evenimentele din întregul spaţiu , prin care, abia, noţiunea 
de timp local este lărgită pînă la noţiunea de timp din fizică. 

Observaţie la (t). După părerea mea, nu comitem un 
petitio principii punînd noţiunea de mişcare periodică înaintea 
celei de timp, cînde vorba de clarificarea originii şi a conţinutu¬ 
lui empiric al noţiunii de timp. Această concepţie corespunde 
întru totul primordialităţii conceptului de corp rigid (respec¬ 
tiv cvasi-rigid) în interpretarea noţiunii de spaţiu. 

Dezvoltare la punctul (2). Iluzia care a domnit înainte 
de formularea teoriei relativităţii, că ar fi a priori clar din 
punctul de vedere al experienţei ce înseamnă simultaneitatea 
în raport cu evenimente distanţate în spaţiu şi ce înseamnă 
timpul fizic în general îşi are originea în faptul că în experienţa 
cotidiană putem neglija timpul de propagare a luminii. Sîntem 
obişnuiţi de aceea să nu deosebim între „simultan 14 şi ,.a se 
Intîmpla simultan^, ceea ce duce la ştergerea deosebirii 
dintre timp şi timp local. 

Imprecizia ce afectează noţiunea de timp a mecanicii cla¬ 
sice, din punctul de vedere al semnificaţiei ei empirice, a fost 
ascunsă în prezentările axiomatice, prin aceea că ele au 
tratat spaţiul şi timpul ca pe undat independent de experienţe¬ 
le senzoriale. O asemenea ipostaziere (autonomizare) a 
unor noţiuni nu este neapărat păgubitoare pentru ştiinţă; 
ea poate însă lesne să genereze eroarea de a uita originea 
empirică a acestor noţiuni şi de a le considera drept necesi¬ 
tăţi înscrise în structura gîndirii şi prin aceasta imuabile, 
ceea ce poate deveni o primejdie reală pentru progresul 
ştiinţei n . 

Pentru dezvoltarea mecanicii şi implicit a fizicii în general 
a fost un noroc că gînditorilor mai de demult le-a rămas as¬ 
cunsă imprecizia aferentă conceptului de timp obiectiv în pri¬ 
vinţa interpretării lui empirice. Cu deplină încredere în semni¬ 
ficaţia reală a construcţiei spaţio-temporale a fost edificat 
fundamentul mecanicii, care poate fi caracterizat în felul 
următor: 

(a) Conceptul de punct material: obiect corporal care, 
in ce priveşte poziţia şi mişcarea, poate fi descris cu sufi¬ 
cientă precizie drept un punct cu coordonatele x v .r 2 , x 3 . 
Descrierea mişcării sale (în raport cu „spaţiul“ K 0 ) luînd 
x v x 2 , x 3 ca funcţii de timp. 

(b) Legea inerţiei: dispariţia componentelor acceleraţiei 
pentru un punct material care este suficient depărtat de 
toate celelalte. 

(c) Legea mişcării (punctului material): forţa = masa X 
acceleraţia. 

(d) Legile forţei (ale acţiunii reciproce între puncte 
materiale). 

Aici (b) nu este decît un caz special important al lui 
(c). O teorie reală există doar atunci cînd sînt date legile 
forţei; forţele trebuie mai intli să satisfacă doar legea ega¬ 
lităţii acţiunii şi reacţiei, pentru ca un sistem de puncte — 
legate permanent în spaţiu prin forţe unul de altul — să se 
comporte ca un singur punct material. Aceste legi funda¬ 
mentale, împreună cu legea newtoniană a forţei gravita¬ 
ţionale, formează baza mecanicii cereşti clasice. în această 
mecanică a lui Newton, prin contrast cu concepţia despre 
spaţiu expusă mai sus şi derivată din ideea de corp rigid, 
spaţiul K 0 intervine într-un mod ce pune în joc un element 
nou: valabilitatea lui (b) şi (c) nu este cerută (considerînd 
dată legea forţei) pentru orice K 0 , ci numai pentru asemenea 
K 0 care se află într-o stare de mişcare corespunzătoare 
(sistemele inerţiale)*. Prin aceasta, spaţiul de coordonate 
dobîndeşte o proprietate fizică independentă, absentă din 


* Acest defect al teoriei ar fi putut fi remediat numai printr-o 
asemenea formulare a mecanicii, care să rămînă valabilă pentru orice 
Kq. Acesta este unul din paşii care au condus la teoria generală a rela¬ 
tivităţii. Un al doilea defect, care se elimină tot aşa, numai prin intro¬ 
ducerea teoriei generale a relativităţii, constă în aceea că în cadrul me¬ 
canicii nu există nici o raţiune pentru egalitatea masei inerţiale a 
punctului material cu masa lui gravitaţională. 

noţiunea pur geometrică de spaţiu-fapt care i-a dat multă 
bătaie de cap lui Newton (experimentul cu vasul). 

Mecanica clasică ete doar o schemă generală; ea devine 
o teDrie abia prin indicarea explicită a legilor forţei (d), aşa 
cum a făcut cu atîta succes Newton pentru mecanica cerească. 
Din punctul de vedere al obiectivului maximei simplităţi 
logice a fundamentelor, această metodă teoretică prezintă 
neajunsul că legile forţei nu pot fi obţinute prin consideraţii 
logice şi formale, astfel încît, alegerea lor este în mare măsură 
a priori arbitrară. Legea gravitaţională a forţei formulată 
de Newton se deosebeşte exclusiv prin succesul ei de alte 
legi ale forţei care se pot concepe. 

în ciuda faptului că astăzi ştim în mod pozitiv că meca¬ 
nica clasică nu oferă un fundament satisfăcător pentru 
întreaga fizică, ea continuă să stea în centrul întregii noastre 
gîndiri în fizică. Motivul e că, cu tot progresul important 
realizat de la Newton încoace, noi nu am ajuns încă la un nou 
fundament al fizicii din care să fim siguri că s-ar putea deduce 
logic întreaga complexitate a fenomenelor cercetate şi a 
sistemelor teoretice parţiale încununate de succes.Voi încerca r 
în cele ce urmează, să descriu pe scurt cum stau lucrurile în 
această privinţă. 

Să încercăm mai întîi să stabilim clar în ce măsură sis¬ 
temul mecanicii clasice s-a dovedit apt să servească drept 
bază pentru întreaga fizică. Cum ceea ce ne preocupă aici 
sînt numai fundamentele fizicii şi evoluţia lor, putem lăsa 
de o parte progresele pur formale ale mecanicii (ecuaţiile lui 
Lagrange, ecuaţiile canonice etc.). Doar o observaţie pare a fi 
indispensabilă. Noţiunea de „punct material 44 este funda¬ 
mentală pentru mecanică. Dacă vom căuta acum mecanica 
unui obiect corporal ce nu poate fi tratat el însuşi ca punct 
material — or, strict vorbind, orice obiect „perceptibil prin 
simţuri 44 aparţine acestei categorii — se pune întrebarea: 
Cum ne vom imagina obiectul ca alcătuit din puncte mate¬ 
riale şi ce forţe trebuie să admitem că acţionează între ele? 
Formularea acestei întrebări este indispensabilă, dacă 
mecanica pretinde să ofere o descriere completă a obiectelor. 

Stă în tendinţa firească a mecanicii să presupună că 
aceste puncte materiale şi legile forţelor ce acţionează între 
ele sînt invariabile, dat liind că modificările temporale 
s-ar afla în afara domeniului explicaţiei mecanice. Vedem 
de aici că mecanica clasică trebuie să ne ducă în mod necesar 

Ia o construcţie atomistă a materiei. înţelegem acum cu 
deosebită claritate cît de mult greşesc acei teoreticieni ai 
•cunoaşterii care cred că teoria ia naştere inductiv din ex¬ 
perienţă. Nici măcar marele Newton n-a putut evita această 
•eroare („Hypotheses non fingo“) 12 . 

Spre a nu se pierde fără speranţă în această linie de gîndire 
{atomistă), ştiinţa procedează mai întîi în felul următor. 
Mecanica unui sistem este determinată dacă energia lui 
potenţială este dată ca funcţie de configuraţia lui. în cazul 
cînd forţele ce acţionează în el sînt de aşa natură încît garan¬ 
tează menţinerea anumitor calităţi de ordine ale configu¬ 
raţiei sistemului, atunci configuraţia poate fi descrisă cu 
destulă acurateţe printr-un număr relativ mic de variabile 
•de configuraţie qr; energia potenţială este considerată 
numai în măsura în care depinde de aceste variabile de con¬ 
figuraţie (de exemplu, descrierea configuraţiei unui corp 
practic rigid cu ajutorul a şase variabile). 

Un al doilea mod de aplicare a mecanicii care evită 
-considerarea unei divizări a materiei ce-ar merge pînă 
la punctele ei materiale „reale“ este mecanica aşa-numitelor 
medii continue. Aceasta se caracterizează prin ficţiunea că 
densitatea materiei şi viteza ei sînt continuu dependente de 
coordonate şi timp şi că acea parte a interacţiunilor care 
nu este dată în mod explicit poate fi considerată drept forţe 
superficiale (forţe de presiune) ce sînt de asemenea funcţii 
continue ale poziţiei. De aceasta ţin teoria hidrodinamică şi 
teoria elasticităţii corpurilor solide. Aceste teorii evită 
introducerea explicită a punctelor materiale, prin ficţiuni 
care, în raport cu fundamentul mecanicii clasice, nu pot 
avea decît o semnificaţie aproximativă. 

Pe lîngă marea lor însemnătate practică , aceste disci¬ 
pline ştiinţifice au creat — prin extinderea universului ideilor 
matematice — acele instrumente formale auxiliare (ecuaţiile 
diferenţiale parţiale) de care era nevoie pentru încercările 
ulterioare de a da o nouă fundamentere a întregii fizici în 
comparaţie cu cea a lui Newton. 

Aceste două moduri de aplicare a mecanicii aparţin 
aşa-numitei fizici „fenomenologice 44 . Pentru acest fel de 
fizică este caracteristic că uzează de concepte cît mai apro¬ 
piate de experienţă, dar care, tocmai de aceea, trebuie să 
renunţe în mare măsură la unitatea fundamentelor. Căl¬ 
dura, electricitatea şi lumina sînt descrise prin variabile 

de stare speciale şi prin constante speciale ale materiei 
alături de stările mecanice iar determinarea tuturor acestor 
variabile în dependenţa lor reciprocă şi temporală a fost 
o problemă care a putut fi soluţionată în esenţă numai pe 
căi empirice. Mulţi dintre contemporanii lui Maxwell vedeau 
in modul acesta de prezentare scopul ultim al fizicii, la 
care îşi închipuiau că se poate ajunge pe cale pur inductivă 
prin experienţă, dată fiind relativa proximitate de experienţă 
a conceptelor utilizate. Din punct de vedere gnoseologic r 
J. St. Mill şi E. Mach au susţinut oarecum acest punct de 
vedere 13 . 

In ce mă priveşte, cred că cea mai mare realizare a 
mecanicii lui Newton constă în faptul că aplicarea ei consec¬ 
ventă a dus la depăşirea acestui punct de vedere fenomeno¬ 
logic, îndeosebi în studiul fenomenelor termice. Aceasta s-a 
realizat prin teoria cinetică a gazelor şi, în general, prin 
mecanica statistică. Prima a legat ecuaţia de stare a gazelor 
ideale, vîscozitatea, difuziunea şi conductivitatea termică, 
a gazelor şi fenomenelor radiometrice ale gazelor, stabilind 
o conexiune logică intre fenomene care, din punctul de vedere 
al experienţei nemijlocite, n-aveau nimic comun. Cea din 
urmă a condus la o interpretare mecanică a ideilor şi legilor 
termodinamicii, ca şi la descoperirea limitei de aplicabilitate 
a ideilor şi legilor teoriei clasice a căldurii. Această teorie 
cinetică nu numai că a depăşit cu mult fizica fenomeno¬ 
logică în privinţa unităţii logice a fundamentelor, dar a 
produs pe deasupra şi valori determinate pentru mărimile 
adevărate ale atomilor şi moleculelor, obţinute prin citeva 
metode independente, în afara oricărei îndoieli rezona¬ 
bile. Aceste progrese decisive au fost obţinute cu preţul 
corelării punctelor materiale cu configuraţii reale (atomi, 
respectiv molecule) al căror caracter [constructiv-speculativ 
era evident. Nimeni nu putea spera că va putea vreodată 
„să perceapă direct“ un atom. Legi referitoare la mărimi de- 
stare situate aproape de nivelul observaţiei (cum sînt tem¬ 
peratura, presiunea, viteza) erau deduse din ideile funda¬ 
mentale prin calcule complicate. în felul acesta fizica (sau 
cel puţin o parte a ei), construită iniţial într-o manieră 
mai „fenomenologică^, a fost redusă, prin fundarea ei pe 
mecanica newtoniană a atomilor şi moleculelor, la o bază. 
şi mai îndepărtată de experienţă, dar avind un caracter 
mai uniform. 

4. Conceptul de cîmp 


Mecanica newtoniană a izbutit mult mai puţin în expli¬ 
carea fenomenelor optice şi electrice decît în domeniile dis¬ 
cutate în cele de mai sus. E adevărat că Newton, în teoria 
sa corpusculară a luminii, a încercat să reducă lumina la 
mişcarea unor puncte materiale. Ulterior însă, pe măsură 
ce fenomenele de polarizare, difracţie şi interferenţă a luminii 
au impus teoriei sale modificări din ce în ce mai nefireşti, 
s-a impus teoria ondulatorie a luminii a lui Huyghens. 
Naşterea acestei teorii s-a datorat în primul rînd fenome¬ 
nelor optice ale cristalelor şi teoriei sunetului, pe atunci 
deja elaborată într-o anumită măsură. Este adevărat că 
şi teoria lui Huyghens s-a bazat la început pe mecanica 
clasică. Dar ca purtător al mişcărilor ondulatorii a trebuit 
introdus eterul ce pătrunde toate corpurile şi a cărui cons¬ 
tituţie bazată pe particule materiale nu putea fi explicată 
prin nici un fenomen cunoscut. Nu s-a putut ajunge nicio¬ 
dată la o imagine clară asupra forţelor interne ce guvernează 
eterul, nici asupra forţelor ce acţionează între eter şi materia 
„ponderabilă 44 . Aşa se face că fundamentele acestei teorii 
au rămas tot timpul învăluite în beznă. Adevărata bază 
era o ecuaţie diferenţială parţială a cărei reducere la elemente 
mecanice a rămas întotdeauna problematică. 

Pentru înţelegerea teoretică a fenomenelor electrice 
şi magnetice au fost introduse din nou mase de un fel deo¬ 
sebit şi s-a admis existenţa între aceste mase a unor forţe 
cu acţiune la distanţă, similare forţelor gravitaţionale ale 
lui Newton. Aceste feluri speciale de materie păreau, însă, 
lipsite de proprietatea fundamentală a inerţiei; iar forţele 
ce acţionau între aceste mase şi materia ponderabilă rămî- 
neau obscure. Acestor dificultăţi li s-a adăugat caracterul 
polar al respectivelor teluri de materie, ce nu se încadra în 
schema mecanicii clasice. Baza teoriei a ajuns şi mai nesa¬ 
tisfăcătoare atunci cînd au devenit cunoscute fenomenele 
electrodinamice, cu toate că aceste fenomene îl conduceau 
pe fizician la explicarea fenomenelor magnetice prin cele 
electrodinamice, făcînd astfel de prisos ipoteza maselor 
magnetice. Acest progres s-a realizat cu preţul sporirii 
complexităţii forţelor de interacţiune ce trebuiau admise ca 
existînd între masele electrice în mişcare. 

Ieşirea din această situaţie supărătoare graţie teoriei 
cîmpului electric a lui Faraday şi Maxwell reprezintă probabil 
cea mai profundă transformare suferită de fundamentele 
fizicii de la Newton încoace. S-a făcut din nou un pas în 
direcţia speculaţiei constructive, care a mărit distanţa 
dintre fundamentul teoriei şi nivelul percepţiei senzoriale. 
Intr-adevăr, existenţa cîmpului se manifestă numai cînd în 
el sînt introduse corpuri încărcate electric. Ecuaţiile dife¬ 
renţiale ale lui Maxwell leagă coeficienţii diferenţiali spa¬ 
ţiali şi temporali ai cîmpurilor electric şi magnetic. Masele 
electrice nu sînt altceva decît locuri în care divergenţa 
cîmpului electric nu 'dispare. Undele optice apar ca procese 
de cîmp ondulatorii electromagnetice ce se desfăşoară în spaţiu. 

Maxwell a încercat, ce-i drept, să dea o interpretare 
mecanică teoriei sale a cîmpului, cu ajutorul unor modele 
mecanice ale eterului. Aceste încercări au fost însă treptat 
împinse în umbră în urma reprezentării — purificate de orice 
adaosuri superflue—a lui Heinrich Hertz, astfel încît în aceas¬ 
tă teorie cîmpul a ocupat în cele din urmă poziţia fundamen¬ 
tală pe care în mecanica newtoniană o deţinuseră punctele 
materiale. Iniţial însă aceasta se aplică numai pentru cîm- 
puri electromagnetice în spaţiul vid. 

La început teoria a fost total inoperantă pentru interiorul 
materiei, fiindcă aci trebuiau introduşi doi vectori electrici 
legaţi prin relaţii dependente de natura mediului şi inacce¬ 
sibile analizei teoretice. O situaţie analogă s-a ivit în legătură 
cu cîmpul magnetic, ca şi în relaţia dintre densitatea curen¬ 
tului electric şi cîmp. 

H. A. Lorentz a găsit aici o ieşire care a arătat în acelaşi 
timp calea spre o teorie electrodinamică a corpurilor în 
mişcare, teorie într-o anumită măsură liberă de supoziţii 
arbitrare. Teoria sa a fost construită pe următoarea ipoteză 
fundamentală: 

Pretutindeni (inclusiv în interiorul corpurilor ponde¬ 
rabile) sediul cîmpului este spaţiul vid. Participarea mate¬ 
riei la fenomene electromagnetice îşi are originea numai în 
faptul că particulele elementare de materie poartă sarcini 
electrice imuabile, fiind de aceea supuse pe de o parte : la 
acţiunile unor forţe ponderomotoare, iar pe de altă parte 
avînd proprietatea de a genera un cîmp. Particulele ele¬ 
mentare ascultă de legea newtoniană a mişcării pentru 
punctul material. 

Aceasta este baza pe care H. A. Lorentz a realizat sin- 
teza sa între mecanica lui Newton şi teoria cîmpului a lui 
Maxwell. Neajunsul acestei teorii ţine de faptul că ea în¬ 
cearcă să determine fenomenele combinînd ecuaţii diferen¬ 
ţiale parţiale (ecuaţiile maxwelliene ale cîmpului pentru 
spaţiul vid) cu ecuaţii diferenţiale totale (ecuaţiile de miş¬ 
care a punctelor), procedeu evident nenatural. Partea nesa¬ 
tisfăcătoare a acestei concepţii s-a vădit în exterior prin 
necesitatea admiterii unor dimensiuni finite pentru par¬ 
ticule, pentru a împiedica astfel cîmpul electromagnetic 
existent pe suprafeţele lor să devină infinit de mare. In 
plus, teoria n-a izbutit să ofere nici o explicaţie asupra 
naturii uriaşelor forţe ce ţin sarcinile electrice în parti¬ 
culele individuale. H. A. Lorentz a acceptat aceste slăbi¬ 
ciuni ale teoriei sale, care-i erau bine cunoscute, pentru a 
putea explica fenomenele corect măcar în liniile lor generale. 

Următoarea consideraţie a permis ieşirea dincolo de 
cadrele lui Lorentz. în vecinătatea unui corp încărcat elec¬ 
tric există un cîmp magnetic ce contribuie (aparent) la 
inerţia lui. N-ar fi oare posibil să se dea o explicaţie electro¬ 
magnetică inerţiei totale a particulelor ? Este clar că această 
problemă nu putea fi soluţionată satisfăcător decît dacă 
particulele puteau fi interpretate drept soluţii regulate ale 
ecuaţiilor diferenţiale parţiale electromagnetice. Or, ecuaţiile 
lui Maxwell în forma lor originară nu permit o asemenea 
descriere a particulelor, deoarece soluţiile lor corespunză¬ 
toare conţin o singularitate. Fizicienii teoreticieni au încer¬ 
cat de aceea mult timp să atingă scopul menţionat printr-o 
modificare a ecuaţiilor lui Maxwell. Aceste încercări însă 
n-au fost încununate de succes. Aşa se face că obiectivul 
edificării unei teorii a materiei sub forma unei teorii electro¬ 
magnetice pure a cîmpului n-a putut fi atins pentru moment, 
deşi în principiu nu se putea ridica nici o obiecţie împotriva 
posibilităţii realizării unui asemenea obiectiv. Ceea ce a 
descurajat continuarea încercărilor în această direcţie a 
fost lipsa oricărei metode sistematice care să ducă la o soluţie. 
Un lucru mi se pare, însă, sigur: în fundamentele unei teorii 
consecvente a cîmpului nu este permis să intervină, alături 
de conceptul de cîmp, conceptul de particulă. întreaga teorie 
trebuie bazată numai pe ecuaţii diferenţiale parţiale şi pe- 
soluţiile lor fără singularităţi 14 . 

5. Teoria relativităţii 


Nu există nici o metodă inductivă pe baza căreia să 
se obţină conceptele fundamentale ale fizicii. Neînţelegerea 
acestui fapt a reprezentat eroarea filozofică principală a 
unui mare număr de cercetători din secolul al XÎX-lea. 
Aceasta a fost probabil cauza pentru care teoria moleculară 
şi teoria lui Maxwell s-au putut impune numai la o dată 
relativ tîrzie 15 . Gîndirea logică este în mod necesar deductivă; 
ea se întemeiează pe concepte şi axiome ipotetice. Ce ne 
îndreptăţeşte aşteptarea că le-am putea alege pe acestea din 
urmă în aşa fel încît să sperăm în confirmarea consecin 
ţelor lor? 

Situaţia cea mai satisfăcătoare se poate întîlni, evident, 
în acele cazuri în care noile ipoteze fundamentale sînt suge¬ 
rate de însăşi lumea experienţei. Ipoteza inexistenţei unui 
perpetuum mobile — ca bază a termodinamicii — este un 
asemenea exemplu de ipoteză fundamentală sugerată de 
experienţă; tot astfel şi principiul inerţiei al lui Galilei. 
De acelaşi gen sînt şi ipotezele fundamentale ale teoriei 
relativităţii, teorie care a condus la o extindere nebănuită 
şi la o dezvoltare a teoriei cîmpului şi în final la depăşirea 
bazelor mecanicii clasice 16 . 

Succesele teoriei Maxwell-Dorentz au dat o mare încre¬ 
dere în validitatea ecuaţiilor electromagnetismului pentru 
spaţiul vid şi, de asemenea, în particular, în ideea că lumina 
se propagă „în spaţiu 44 cu o anumită viteză constantă c. 
Această afirmaţie asupra constanţei vitezei de propagare a 
luminii este validă în raport cu orice sistem inerţial? Dacă 
n-ar fi, atunci un anumit sistem inerţial special, mai exact 
•o anumită stare a mişcării (a unui corp de referinţă) ar fi 
privilegiată în raport cu toate celelalte. împotriva acestei 
idei pledează, totuşi toate faptele de experienţă mecanice, 
electromagnetice şi optice. 

A fost, de aceea, necesar ca validitatea legii constanţei 
vitezei luminii să fie ridicată la rangul de principiu pentru 
•toate sistemele inerţiale. Din aceasta decurgea necesitatea 
transformării coordonatelor spaţiale x v x 2 , x 3 şi a timpului x 
în cazul trecerii de la un sistem inerţial la altul în confor- 

mitate cu „transformarea Lorentz 44 ce se caracterizează 
prin invarianta expresiei: 

dv 2 = dxf + dx| + dxg ~ dxf 

(dacă se alege unitatea pentru timp astfel incit viteza Iu- 
minii c — 1) 

Prin aceasta timpul şi-a pierdut caracterul lui absolut 
şi a fost inclus printre coordonatele „spaţiale 44 avînd natură 
algebrică (aproape) similară. Caracterul absolut al timpului 
şi în special al simultaneităţii a fost distrus, iar descrierea 
evadridimensională a fost introdusă ca singura adecvată. 

Pentru a explica echivalenţa tuturor sistemelor inerţiale 
în raport cu toate fenomenele naturii este necesar să se 
postuleze invarianţa tuturor sistemelor de ecuaţii fizice ce 
exprimă legi generale în raport cu transformarea-Lorentz. 
Realizarea acestei exigenţe formează conţinutul teoriei 
speciale a relativităţii. 

Această teorie este compatibilă cu ecuaţiile lui Maxwell: 
dar ea este incompatibilă cu bazele mecanicii clasice. Este 
adevărat că ecuaţiile de mişcare ale punctului material pot 
fi modificate (şi o dată cu ele şi expresiile momentului şi 
energiei 'cinetice ale punctului material) intr-o asemenea 
manieră incit să fie satisfăcută teoria; dar conceptul forţei 
de interacţiune şi, o dată cu el, concept ul de energie potenţială 
a unui sistem îşi pierd temeiul dfeoarece aceste concepte se 
bazează pe ideea caracterului absolut al simultaneităţii. 
Cîmpul, aşa cum este el determinat de ecuaţiile diferenţiale, 
ia locul forţei. 

Întrucîl teoria de mai sus permite interacţiunile reci¬ 
proce numai prin mijlocirea cîmpurilor, ea cere o teorie de 
cîmp a gravitaţiei. înlr-adevăr, nu e dificil să se formuleze 
o asemenea teorie în care, ca şi în teoria lui Newton, cîmpul 
gravitaţional să se poată reduce la un scalar care reprezintă 
soluţia unei ecuaţii diferenţiale cu derivate parţiale. Cu 
toate acestea, faptele experimentale pe care le exprimă 
teoria newtoniană a gravitaţiei ne conduc în altă direcţie, 
aceea a teoriei generale a relativităţii. 

Un aspect nesatisfăcător al fundamentelor mecanicii 
clasice constă în dublul rol în care apare aceeaşi constantă 
a masei: ca „masă inerţială 44 , in legea de mişcare şi ca „masă 
gravitaţională 44 , în legea gravitaţiei. Ca urmare a acestui fapt 

acceleraţia unui corp într-un cîmp gravitaţional pur este 
independentă de natura lui materială; sau, într-un sistem 
de coordonate în acceleraţie uniformă (accelerat în raport cu un 
„sistem inerţial 44 ) mişcările se desfăşoară ca şi cînd ar avea 
loc într-un cîmp gravitaţional omogen (în raport cu un sis¬ 
tem de coordonate „în repaus 44 ). Dacă se admite că echiva¬ 
lenţa acestor două cazuri este completă, atunci se obţine 
o adaptare a gîndirii noastre teoretice la faptul că masa 
gravitaţională şi cea inerţială sînt identice. 

Cu aceasta cade privilegierea ca principiu fundamental 
a „sistemelor inerţiale 44 ; va trebui să admitem ca egal îndrep¬ 
tăţite şi transformările de coordonate neliniare (x x , x 2 , x 3 , x 4 ). 
Dacă facem o asemenea transformare a unui sistem de coordo¬ 
nate al teoriei speciale a relativităţii, atunci metrica 

ds 2 = dx 2 -f dxf + dx| — dxf 

trece într-o metrică generală (riemanniană a lui Baue) 

ds 2 = guv dxjji dx v (însumaţi după pi şi v) 
undegn v , simetrice în raport cu pi şi v, sînt anumite funcţii de 
x x ... x 4 care descriu atît proprietăţile metrice cît şi cîmpul 
gravitaţional al spaţiului în raport cu noul sistem de coor¬ 
donate. 

Acest progres în interpretarea fundamentelor mecanicii 
va trebui să fie plătit însă prin aceea că — după cum va deveni 
evident la o analiză mai atentă — noile coordonate nu mai 
pot fi interpretate nemijlocit, ca rezultate ale unor măsu¬ 
rători cu corpuri rigide şi ceasornice, cum se putea face în 
sistemul original (un sistem inerţial cu cîmp gravitaţional 
care se anulează). 

Trecerea la teoria generală a relativităţii se înfăptuieşte 
prin supoziţia că o asemenea reprezentare a proprietăţilor 
(adică printr-o metrică riemanniană) se justifică de asemenea 
şi în cazul general în care nu există un sistem de coordonate 
în raport cu care metrica să ia forma cvasieuclidiană simplă 
a teoriei speciale a relativităţii. 

Acum coordonatele, în sine, nu mai exprimă relaţii me¬ 
trice, ci doar „vecinătăţi 44 ale lucrurilor descrise, ale căror 
coordonate diferă puţin una de alta. Toate transformările 
de coordonate trebuie admise atîta timp cît aceste trans¬ 
formări nu au singularităţi. Numai acele ecuaţii pot să fie 
.admise ca expresii ale legilor generale ale naturii care sînt 

covariante în raport cu transformări arbitrare în acest sens 
(postulatul covarianţei generale). 

Primul obiectiv al teoriei generale a relativităţii a fost 
stabilirea unei formulări preliminare care, în condiţiile re¬ 
nunţării la anumite exigenţe ale închiderii interne, poate fi 
corelată în cea mai simplă manieră posibilă cu „faptele 
percepute direct 44 . Teoria newtoniană a gravitaţiei oferea 
un exemplu prin restrîngerea sa la mecanica pură a gra¬ 
vitaţiei. Această formulare preliminară poate fi caracteri¬ 
zată prin următoarele: 

(1) Conceptul de punct material şi al masei lui sînt men¬ 
ţinute. Legea de mişcare pentru el reprezintă traducerea 
legii inerţiei în limbajul teoriei generale a relativităţii. Această 
lege este un sistem de ecuaţii diferenţiale totale ce carac¬ 
terizează o linie geodezică. 

(2) în locul legii newtoniene a interacţiunii gravitaţionale 
se găseşte sistemul celor mai simple ecuaţii diferenţiale 
general covariante pe care le putem stabili pentru tensorul gn V . 
El ia naştere făcînd egal cu zero tensorul de curbură rie- 
mannian contractat (R^ v = 0). 

Această formulare ne permite să tratăm problema pla¬ 
netelor. Mai exact spus, ea permite examinarea problemei 
mişcării punctelor materiale de masă practic neglijabilă 
într-un cîmp gravitaţional (central simetric) produs de un 
punct material presupus „în repaus 44 . Ea nu ia în considerare 
reacţia punctelor materiale „în mişcare 44 asupra cimpului 
gravitaţional, nici nu consideră modul în care masa cen¬ 
trală produce acest cîmp gravitaţional. 

Analogia cu mecanica clasică ne arată că teoria poate fi 
completată pe calea următoare. Se ia ca ecuaţie de cîmp! 

R»* — 1/2 gtfcR = —T ac 

unde R reprezintă scalarul curburii riemanniene, T lt tenso¬ 
rul — energie al materiei într-o reprezentare fenomenologică, 
Partea stingă a ecuaţiei este aleasă astfel încît divergenţa 
ei este simultan egală cu zero. Rezultatul obţinut prin această 
anulare a divergenţei membrului drept ne dă „ecuaţiile de 
mişcare 44 ale materiei sub forma ecuaţiilor diferenţiale cu 
derivate parţiale pentru cazul în care T îfc introduce, pentru 
descrierea materiei, numai patru alte funcţii reciproc inde¬ 
pendente (de exemplu, densitatea, presiunea şi componentele 
vitezei, unde între ultimele are loc o identitate, iar între, 
presiune şi densitate o ecuaţie de condiţie). 

Prin această formulare se reduce întreaga mecanică a 
gravitaţiei la soluţionarea unui singur sistem de ecuaţii dife¬ 
renţiale parţiale covariante. Teoria înlătură toate dificultăţile 
interne de care era afectată baza mecanicii clasice. Ea este 
suficientă — după cîte ştim — pentru reprezentarea faptelor 
observate ale mecanicii cereşti. Dar ea se aseamănă unei clădiri 
care are o aripă din marmură fină (partea stingă a ecuaţiei), 
pe cînd o altă aripă este făcută din lemn lipsit de valoare 
(partea dreaptă a ecuaţiei). Reprezentarea fenomenologică 
a materiei nu este decît un substitut imperfect pentru o 
reprezentare care ar corespunde tuturor proprietăţilor cu¬ 
noscute ale materiei. 

Nu este greu să se unifice teoria cîmpului electromagnetic 
a lui Maxwell cu teoria cîmpului gravitaţional, atîta vreme 
cît ne restrîngem la spaţiul fără materie ponderabilă şi fără 
densitate electrică. Tot ceea ce este necesar să se facă este 
să se ia în al doilea membru al ecuaţiei de mai sus pentru 
Ti*, tensorul energiei pentru cîmpul electromagnetic în spaţiul 
vid, si să se asocieze cu sistemul ecuaţiilor astfel modificate 
ecuaţia de cîmp a lui Maxwell pentru spaţiul vid, scrisă 
în forma generală covariantă. In aceste condiţii va exista 
între toate aceste ecuaţii un număr suficient de identităţi 
diferenţiale pentru a garanta compatibilitatea sistemului. Pu¬ 
tem adăuga că această proprietate formală necesară a siste¬ 
mului total de ecuaţii lasă deschisă alegerea semnului mem¬ 
brului Tik, fapt ce s-a dovedit ulterior a fi important. 

Năzuinţa spre cea mai înaltă unitate posibilă a fundamen¬ 
telor unei teorii a determinat cîte va încercări de a include 
cîmpul gravitaţional şi cîmpul electromagnetic într-o singură 
imagine formală omogenă. în acest sens trebuie să men¬ 
ţionăm în special teoria cu 5 dimensiuni a lui Kaluza şi Klein. 
După ce am examinat cu mare atenţie această posibilitate, 
cred că este mai potrivit să se accepte lipsa de uniformitate 
internă a teoriei originale, deoarece nu consider că totalitatea 
ipotezelor de bază ale teoriei cu 5 dimensiuni conţine mai 
puţine elemente arbitrare decît conţine teoria originală. 
Aceeaşi afirmaţie se poate face şi despre varianta degenerată 
proiectivă a teoriei, care a fost elaborată atent în special 
de van Dantzig şi Pauli. 

Consideraţiile de mai sus se referă exclusiv la teoria cîm¬ 
pului fără materie. Cum trebuie să procedăm mai departe 
pentru a obţine o teorie completă a materiei constituite 

din atomi ? Intr-o asemenea teorie trebuie, în orice caz r 
să fie excluse singularităţile, deoarece altminteri ecuaţiile' 
diferenţiale n ar determina complet cîmpul total. Aici, în 
teoria de cîmp a relativităţii generale, întîlnim aceeaşi pro¬ 
blemă a reprezentării teoretice de cîmp a materiei, aşa cum 
au apărut originar numai pentru teoria lui Maxwell. 

Şi aici încercarea de a construi particulele pornind de la 
teoria cîmpului conduce, evident, la singularităţi. Şi aici 
a fost făcută încercarea de a se depăşi acest inconvenient prin 
introducerea unor noi variabile de cîmp şi prin complicarea 
şi extinderea sistemului ecuaţiilor cîmpului. Recent, am des¬ 
coperit, totuşi, în colaborare cu dr. Nathan Rosen, că cea 
mai simplă combinaţie între ecuaţiile de cîmp ale gravitaţiei 
şi electricităţii menţionată mai sus produce soluţii central- 
simetrice pe care le putem considera fără singularităţi (bine¬ 
cunoscutele soluţii central-simetrice ale lui Schwartzschild 
pentru cîmpul gravitaţional pur şi cele ale lui Reissner pentru 
cîmpul electric luînd în considerare acţiunea sa gravitaţio¬ 
nală). Mă voi referi pe scurt la acestea în paragraful 6. In felul 
acesta pare posibil să se obţină pentru materie şi interacţiu¬ 
nile ei o teorie pură a cîmpului fără ipoteze adiţionale, teorie 
ce poate fi supusă controlului experimental fără să producă 
alte dificultăţi decît cele de ordin pur matematic, e adevărat 
foarte serioase. 


6. Teoria cuantică şi fundamentele fizicii 

Fizicienii teoreticieni ai generaţiei noastre speră în edi¬ 
ficarea unei noi baze teoretice pentru fizică în care se vor 
utiliza concepte fundamentale, mult diferite de cele ale teo¬ 
riei cîmpului la care ne-am referit pînă acum. Aceasta dato 
rită faptului că s-a dovedit necesar — pentru reprezentarea 
matematică a aşa-ziselor fenomene cuantice — să se folo¬ 
sească abordări de un tip nou. 

In timp ce eşecul mecanicii clasice, aşa cum a fost acesta 
relevat de teoria relativităţii, este legat de viteza finită a 
luminii (excluderea vitezei infinite), la începutul secolului 
nostru s-a descoperit existenţa unui alt gen de dezacord între 
consecinţele deductive ale mecanicii şi faptele experimentale, 
corelat cu mărimea finită (excluderea valorii zero) a con¬ 
stantei h a lui Planck, şi anume că, în timp ce mecanica mole- 

oulară cere ca atît căldura cît şi densitatea radiaţiei (mono- 
oromatice) ale corpurilor solide să descrească proporţional 
ou descreşterea temperaturii absolute, experienţa a arătat 
oă ele descresc mult mai rapid o dată cu descreşterea tempe¬ 
raturii. Pentru a explica teoretic acest comportament a fost 
necesar să se admită că energia unui sistem mecanic nu poate 
lua orice valoare, ci anumite valori discrete ale căror expresii 
matematice depindeau mereu de constanta h a lui Planck. 
Această concepţie s-a dovedit esenţială şi pentru teoria ato¬ 
mului (teoria lui Bohr). Pentru tranziţia atomilor dintr-o 
•stare în alta — cu sau fără emisie sau absorbţie de radiaţie 
— nu se pot da legi cauzale, ci numai unele statistice; o con¬ 
cluzie similară e validă pentru dezintegrarea radioactivă 
a atomilor, care fusese atent studiată în aceeaşi perioadă. 
Mai mult de două decenii fizicienii au încercat fără succes 
să găsească o intepretare unitară a acestei „mecanici cuan- 
tice“ a sistemelor şi fenomenelor. O asemenea încercare a 
reuşit însă cu vreo zece ani în urmă, prin două metode teo¬ 
retice aparent complet diferite. Una dintre acestea o datorăm 
lui Heisenberg şi Dirac, iar pe cealaltă lui de Broglie şi Schro- 
dinger. Echivalenţa matematică a acestor două metode a 
fost repede recunoscută de către Schrodinger. Voi încerca 
să schiţez aici linia de gîndire a lui de Broglie şi Schrtidin- 
ger, care e mai apropiată de modul de gîndire al fizicianului, 
şi voi însoţi această descriere de anumite consideraţii mai 
generale. 

Mai întîi problema se pune astfel: cum se poate atribui o 
succesiune discretă de valori ale energiei H 0 unui sistem deter¬ 
minat în sensul mecanicii clasice (energia este o funcţie dată 
de coordonatele q r şi impulsurile corespunzătoare p r ) ? Con¬ 
stanta h a lui Planck corelează valorile frecvenţei l/h H 0 cu va¬ 
lorile energiei H 0 . Este caurmare suficient, să se dea unui sistem 
o serie discretă de valori, ale frecvenţei. Aceasta ne aminteşte de 
faptul că în acustică o serie de valori discrete de frecvenţă cores¬ 
pund unei ecuaţii diferenţiale parţiale liniare (dacă se cunosc 
condiţiile la limită) şi anume soluţii sinusoidale periodice. 
Schrodinger şi-a pus problema de a pune în corespondenţă cu 
funcţia de energie dată e(gv,p r ), o ecuaţie diferenţială par¬ 
ţială pentru o funcţie scalară unde q r şi timpul t sînt varia¬ 
bile independente. El a reuşit să facă aceasta (pentru o func¬ 
ţie complexă) astfel încît valorile teoretice ale energiei H 0 , 

aşa cum erau cerute de teoria statistică, să reprezinte efectiv 
Intr-o manieră satisfăcătoare soluţiile periodice ale ecuaţiei. 

Se înţelege, n-a fost posibil să se asocieze unei soluţii 
determinate ^ (q r , t) a ecuaţiei lui Schrodinger o mişcare 
determinată în sensul mecanicii punctelor materiale. Aceasta 
înseamnă că funcţiei nu-i corespunde, în orice caz ei nu-i 
corespunde exact, o reprezentare a lui q r ca funcţie de timp t . 
Totuşi, urmîndu-1 pe Born, semnificaţia fizică a funcţiei ^ 
poate fi interpretată astfel: (pătratul valorii absolute a 

unei funcţii complexe 40 reprezintă densitatea de probabili¬ 
tăţi în punctul considerat în spaţiul configuraţiilor al lui 
q r la timpul t. Inductiv, dar oarecum imprecis se poate carac¬ 
teriza conţinutul ecuaţiei lui Schrodinger în modul următor: 
ea determină felul în care se modifică în timp densitatea de 
probabilităţi a unui ansamblu statistic de sisteme în spaţiul 
configuraţiilor. Pe scurt: ecuaţia lui Schrodinger determină 
modificarea funcţiei q r în timp. 

Trebuie să amintim că rezultatele acestei teorii conţin 
drept cazuri limită rezultatele mecanicii particulelor dacă 
lungimea de undă cu care ne întîlnim în rezolvarea problemei 
lui Schrodinger este peste tot suficient de mică, încît energia 
potenţială variază cu o mărime practic infinit mică pentru 
o schimbare a unei lungimi de undă în spaţiul configuraţiilor. 
In aceste condiţii se pot demonstra următoarele. Alegem 
o regiune G 0 în spaţiul configuraţiilor care, deşi este mare 
(în orice direcţie) în raport cu lungimea de undă este mică 
in raport cu dimensiunile practice ale spaţiului configura¬ 
ţiilor. In aceste condiţii este posibil să se aleagă o funcţie ^ 
pentru momentul iniţial t Q , astfel încît ea se anulează în afara 
regiunii G 0 , şi se comportă, conform ecuaţiei lui Schrodinger, 
de aşa manieră încît ea îşi menţine această proprietate — 
cel puţin aproximativ — de asemenea şi pentru un moment 
ulterior al timpului, dar pentru o regiune G 0 care a trecut la 
timpul t într-o altă regiune G. In acest fel se poate vorbi, 
cu un anumit grad de aproximaţie, de „mişcarea^ regiunii 
G ca întreg şi se poate aproxima această mişcare prin mişcarea 
unui punct în spaţiul configuraţiilor. Această mişcare va 
coincide atunci cu mişcarea cerută de ecuaţiile mecanicii 
clasice. 

Experimentele de interferenţă cu raze corpusculare au 
adus o confirmare strălucită a faptului că natura ondulatorie 
a fenomenelor de mişcare, aşa cum apare ea în teorie, co- 

respunde realmente cu faptele. In plus, teoria a reuşit să 
reprezinte cu uşurinţă legile statistice ale tranziţiei unui 
sistem de la o condiţie cuantică la alta sub acţiunea forţelor 
externe, ceea ce, din punctul de vedere al mecanicii clasice, 
apărea ca un miracol. Forţele exterioare erau reprezentate 
aici prin mici adaosuri, dependente de timp, la energia .poten¬ 
ţială. In timp ce în mecanica clasică asemenea adaosuri pot 
produce doar schimbări corespunzător de mici ale stării 
sistemului, în mecanica cuantică ele produc schimbări oricît 
de mari, dar cu probabilitatea corespunzător de mică, o 
consecinţă în perfectă armonie cu experienţa. 

Teoria a oferit chiar şi o înţelegere a legilor dezintegrării 
radioactive, cel puţin în linii esenţiale. 

Niciodată pînă acum nu a fost elaborată o teorie care să 
ofere cheia interpretării şi calculării unui grup atît de etero¬ 
gen de fenomene de experienţă cum a făcut mecanica cuan¬ 
tică. Totuşi, în ciuda acestui fapt, cred că teoria poate să ne 
poarte pe căi eronate, în căutarea unor fundamente unitare, 
pentru fizică, deoarece în opinia mea, ea este o reprezentare 
incompletă a lucrurilor reale 17 , deşi este singura ce poate fi 
construită pe baza conceptelor fundamentale de forţă şi 
punct material (corectura cuantică a mecanicii clasice). 
Incompletitudinea reprezentării este un rezultat al naturii 
statistice (incompletitudinea) a legilor. Voi încerca să justific 
această opinie. 

La început, vom întreba: în ce măsură funcţia ^ descrie 
starea reală a unui sistem mecanic ? Să admitem că ijv re¬ 
prezintă soluţii periodice (luate în ordinea creşterii valorilor 
energiei) ale ecuaţiei lui Schrodinger. Vom lăsa deschisă, 
pentru moment, problema în ce măsură luate individual 
sînt descrieri complete ale stărilor fizice. La început sistemul 
se află în starea cu cea mai mică energie Apoi, după 
un interval finit de timp, o forţă perturbatoare mică acţio¬ 
nează asupra sistemului. La un moment ulterior se obţine 
deci din ecuaţia lui Schrodinger o funcţie de forma 

^ = S Cuf¬ 
unde G r sînt constante (complexe). Dacă sînt „normalizate 44 , 
atunci |Ci| este aproape egal cu 1, |C 2 | etc. sînt mici în com¬ 
paraţie cu 1; acum ne putem întreba: descrie o stare reală 
a sistemului ? Dacă răspunsul este da, atunci singurul lucru 

care ne mai rămîne este să-i atribuim* o asemenea energie de¬ 
terminată de z şi în particular, o asemenea energie ce depăşeşte 
Ej cu puţin (in orice caz z 1 < e < O asemenea supoziţie 
este însă în contradicţie cu experienţele realizate mai întii 
de J. Franck şi G. Hertz asupra ciocnirii electronilor, 
dacă vom accepta în plus demonstraţia lui Millikan asupra 
naturii discrete a electricităţii. De fapt, aceste experimente 
duc la concluzia că nu există stări ale energiei unui sistem 
care să se afle între valorile cuantice. Din aceasta decurge 
faptul că funcţia noastră 4 nu descrie în nici un caz o stare 
unitară a corpului, ci constituie mai degrabă o descriere 
statistică în care C r reprezintă probabilităţi ale valorilor in¬ 
dividuale ale energiei. Pare clar deci că interpretarea sta 
tistică a teoriei cuantice a lui Born este singura posibilă. 
Funcţia 4 nu descrie o stare care ar putea fi aceea a unui 
singur sistem; ea se raportează mai degrabă la mai multe 
sisteme, la un „ansamblu de sisteme“, în sensul mecanicii 
statistice. Dacă, exceptînd anumite cazuri speciale, funcţia 
furnizează doar date statistice privind mărimi observabile, 
cauza se află nu doar în aceea că operaţia de măsurare intro¬ 
duce elemente necunoscute, care pot fi înţelese doar statistic, 
ci şi în însuşi faptul că funcţia y nu descrie, în nici un sens, 
starea unui singur sistem. Ecuaţia lui Schrodinger determină 
modificările in timp pe care le suferă ansambluri de sisteme, 
variaţii ce pot exista indiferent de acţiunea exterioară asupra 
unui sistem singular 18 . 

O asemenea interpretare elimină de asemenea paradoxul 
formulat recent de mine împreună cu doi colaboratori, care 
se referă la următorul caz: 

Să considerăm un sistem mecanic alcătuit de două sisteme 
parţiale A şi B care au interacţionat reciproc numai într-un 
interval de timp limitat. Fie dată funcţia 4 înainte de interac¬ 
ţiunea lor. Atunci ecuaţia lui Schrodinger va furniza funcţia 
4 după ce interacţiunea a avut loc. Să determinăm acum 
prin măsurători complete starea fizică a sistemului parţial A. 
Atunci mecanica cuantică ne permite să determinăm funcţia 
4 a sistemului parţial B din aceste măsurători şi din funcţia 
4 a sistemului total. Această determinare va oferi, însă, un 


* Deoarece, conform unei consecinţe bine fundate a teoriei relati¬ 
vităţii, energia unui sistem complet (în repaus) este egală cu inerţia 
lui (ca întreg). Iar aceasta, desigur, trebuie să posede o anumită va¬ 
loare bine determinată. 

rezultat ce va depinde de care anume dintre mărimile deter¬ 
minate ce specifică starea sistemului A a fost măsurată (d* 
exemplu, coordonatele sau impulsul). Dar întrucît nu poate- 
exista decît o singură stare fizică a lui B după interacţiunea 
cu A, stare care în mod raţional nu poate fi considerată de- 
pendentă de măsurătorile speciale pe care le efectuăm asupra 
sistemului A, separat de B, vom putea trage concluzia că 
funcţia nu corespunde fără echivoc stării fizice. Corespon¬ 
denţa unui număr mai mare de funcţii cu aceeaşi stare- 
fizică a sistemului B, ne arată din nou că funcţia nu poate 
fi interpretată ca o descriere (completă) a unei stări fizice 
a unui singur sistem. Şi aici, punerea în corespondenţă a 
funcţiei cu un ansamblu de sisteme elimină orice dificul¬ 
tate*. 

Faptul că mecanica cuantică permite, într-o manieră 
atît de simplă, concluzii referitoare la tranziţii (aparent) 
discontinue de la o stare fizică la alta fără a ne oferi realmente 
o reprezentare a poceselor specifice, este corelat cu un altul* 
şi anume faptul că teoria nu operează în realitate cu sisteme 
singulare, ci cu ansambluri de sisteme. Coeficienţii C r din 
primul nostru exemplu sînt efectiv modificaţi foarte puţin 
prin acţiunea unei forţe exterioare. O asemenea interpretare 
a mecanicii cuantice ne permite să înţelegem de ce această 
teorie explică uşor capacitatea unor forţe perturbatoare mici 
de a provoca modificări oricît de mari ale stării fizice a sis¬ 
temului. Asemenea forţe perturbatoare produc, într-adevăr, 
doar alterări corespunzătoare mici ale densităţii statistice 
în ansambluri de sisteme, şi deci numai modificări infinit 
mici ale ^ funcţiilor, ale căror descrieri matematice prezintă 
dificultăţi mult mai mici decît cele pe care le-ar implica re¬ 
prezentarea matematică a modificărilor finite produse asu¬ 
pra unor părţi ale sistemelor singulare. Fenomenul ce se 
întîmplă în sistemul singular rămîne, e drept, complet neclari¬ 
ficat prin acest mod de a considera lucrurile; el este eliminat 
complet din reprezentare de modalitatea statistică de abor¬ 
dare. 

Dar acum vom întreba: Există realmente vreun fizician 
care să creadă că noi nu vom obţine niciodată o cunoaştere 


* Operaţia de măsurare a lui A, de exemplu, conţine în sine deja o 
tranziţie la un ansamblu mai limitat de sisteme. Ultimul (şi deci şi 
funcţia sa <ţ) depinde de punctul de vedere conform căruia se face 
această limitare a ansamblului de sisteme. 

asupra acestor modificări importante ale sistemelor singulare, 
asupra structurii lor şi a conexiunilor lor cauzale, şi aceasta 
independent de faptul că aceste procese individuale ne-au 
fost aduse atît de aproape graţie minunatelor invenţii ale 
camerei cu bule Wilson şi contorului Geiger ? A crede aceas¬ 
ta este o posibilitate logic necontradictorie; dar ea se opune 
cu atîta putere instinctului meu ştiinţific, încît nu pot să re¬ 
nunţ la căutarea unei concepţii mai cuprinzătoare 19 . 

Acestor consideraţii am dori să le adăugăm unele de alt 
gen care se ridică de asemenea împotriva ideii că metodele 
introduse de mecanica cuantică ar fi apte de a oferi o bază 
utilă pentru întreaga fizică. In ecuaţia lui Schrodinger, tim¬ 
pul absolut, respectiv energia potenţială joacă un rol decisiv, 
deşi aceste două concepte au fost recunoscute de teoria rela¬ 
tivităţii ca inadmisibile în principiu. Dacă dorim să scăpăm 
de această dificultate ar trebui să întemeiem teoria pe noţi¬ 
unea de cimp şi pe legi ale cîmpului, în locul forţelor de inter¬ 
acţiune. Aceasta ne conduce la transpunerea metodelor sta¬ 
tistice ale mecanicii cuantice la cîmpuri, cu alte cuvinte la 
sisteme cu un număr infinit de grade de libertate. Deşi în¬ 
cercările făcute pînă acum se limitează la ecuaţii liniare, 
care, aşa cum ştim din teoria generală a relativităţii, sînt 
insuficiente, complicaţiile apărute pînă acum în cadrul celor 
:mai ingenioase încercări sînt de-a dreptul îngrozitoare. Ele 
ar deveni uriaşe în cazul în care s-ar dori să se satisfacă exi¬ 
genţele teoriei generale a relativităţii, asupra justeţei prin¬ 
cipiale a acestora neîndoindu-se nimeni. 

Trebuie să observăm, în fine, că introducerea continuului 
spaţiu-timp poate fi considerată nefirească, dată fiind struc¬ 
tura moleculară a oricărui proces ce se desfăşoară la scară 
mică. Se susţine că succesul metodei lui Heisenberg justifică 
poate o metodă algebrică pură de descriere a naturii, cu 
-alte cuvinte eliminarea funcţiilor continue din fizică. Dar 
atunci va trebui să renunţăm, în principiu, la folosirea con¬ 
tinuului spaţiu-timp. Nu este de neimaginat că ingenio¬ 
zitatea umană va găsi cîndva metode ce ne vor da posibili¬ 
tatea să mergem pe această cale. In momentul actual un 
asemenea program ne pare totuşi asemănător cu o încercare 
de a respira într-un spaţiu vid. 

Nu este nici o îndoială că în mecanica cuantică se găseşte 
un important element de adevăr şi că ea va reprezenta o 
piatră de încercare pentru orice fundament teoretic viitor, 

deoarece ea va trebui dedusă ca un caz particular din acest 
fundament, la fel cum se deduce electrostatica din ecuaţiile 
lui Maxwell pentru cîmpul electromagnetic sau termodinami¬ 
ca din mecanica clasică. Cu toate acestea nu cred.că mecanica 
cuantică va reprezenta punctul do plecare în căutarea acestui 
fundament, la fel cum, viceversa, nu se poate merge de la 
termodinamică (respectiv, mecanica statistică) la fundamen¬ 
tele mecanicii 20 . 

Dată fiind această situaţie, pare a fi complet îndreptă¬ 
ţită considerarea serioasă a problemei în ce măsură funda¬ 
mentele fizicii cîmpului ar putea fi puse de acord cu faptele 
teoriei cuantice. Aceasta reprezintă singura bază care, în 
stadiul actual al mijloacelor noastre de expresie matematică, 
poate fi adaptată la postulatul teoriei generale a relativi¬ 
tăţii; convingerea, dominantă printre fizicienii actuali, că o 
asemenea încercare este sortită eşecului şi-ar putea avea 
rădăcinile în ideea nejustificată că o asemenea teorie va 
duce, într-o primă aproximaţie, la ecuaţiile mecanicii clasice 
pentru mişcarea particulelor sau cel puţin la ecuaţiile dife¬ 
renţiale totale. De fapt pînă acum n-am reuşit niciodată să 
reprezentăm teoretic particule prin cîmpuri fără singulari¬ 
tăţi şi nu putem să spunem nimic a priori cu privire la com¬ 
portarea unor asemenea entităţi. Un lucru este, totuşi, cert; 
dacă o teorie a cîmpului va duce la reprezentarea particulelor 
fără singularităţi, atunci comportarea acestor particule in 
timp este determinată exclusiv de ecuaţiile diferenţiale ale 
cîmpului. 


7. Teoria relativităţii şi particulele 

Aş dori acum să demonstrez că, în conformitate cu teoria 
generală a relativităţii, există soluţii fără singularităţi ale 
ecuaţiilor de cîmp ce pot fi interpretate ca reprezentări ale 
particulelor 21 . Mă voi limita aici la particulele neutre de¬ 
oarece intr-o altă lucrare recent publicată împreună cu drv 
Nafhan Rosen am analizat această problemă într-o manieră 
mai detaliată şi deoarece în acest caz special putem eviden¬ 
ţia în mod complet ceea ce este esenţial în problemă. 

Cimpul gravitaţional este în întregime descris de tensorul 
g^. In simbolul triplu indexat 1^,°, apar de asemenea şi 
contravariante g^ v care sînt definiţi ca minorii lui g^ divi- 

zaţi prin determinantul g(=|g aQ |). Pentru ca elementele lui 
Rjk să fie definite şi finite nu este suficient numai să existe, 
pentru vecinătate oricărui punct al continuului, un sistem 
de coordonate în care şi derivatele lor de ordinul întli să 
fie continue şi diferenţiabile, dar este de asemenea necesar 
ca determinantul g să nu se anuleze nicăieri. Această ultimă 
restricţie poate fi eliminată dacă se înlocuiesc ecuaţiile dife¬ 
renţiale Rik = 0, prin g 2 R ik = 0, partea din stînga fiind alcă¬ 
tuită din funcţii raţionale întregi ale lui g ik şi ale derivatelor 
lor. 

Aceste ecuaţii au soluţiile central simetrice indicate de 
Schwartzschild. 

ds 2 =-î-dr 2 — r 2 (d0 2 + sin 2 0d<p 2 ) + il — dt 2 . 

I — 2 m/r V r / 


Această soluţie are o singularitate pentru r = 2m, de¬ 
oarece coeficienţii lui dr 2 (adică g^') devin infiniţi pe această 
hipersuprafaţă. Dacă, totuşi, vom înlocui A'ariabila r prin p 
definită prin ecuaţia 


p 2 = r — 2 m 

obţinem 

ds 2 = - 4(2m + p 2 )dp 2 —(2m + p 2 ) 2 (d0 2 + sin 2 0 d q> 2 ) + 


+ 


2m + p 2 


•dt 2 . 


Această soluţie se comportă regulat pentru toate valorile 
lui p. Anularea coeficienţilor lui dt 2 , adică (g 44 ) pentru p = 
= 0 rezultă, e adevărat, datorită faptului că determinantul 
g se anulează pentru această valoare; ceea ce însă pentru 
metodele de scriere a ecuaţiilor de cîmp actualmente adop¬ 
tate nu constituie o singularitate. 

Dacă p se extinde de la — oo la + oo, atunci r se extinde 
de la + oo la r = 2 m şi după aceea înapoi la + oo, pe cînd 
pentru asemenea valori ale lui r corespunzînd lui r < 2 m 
nu există valori reale corespunzătoare pentru p. De aici, 
decurge că soluţia Schwartzschild devine o soluţie regulată 
dacă ne reprezentăm spaţiul fizic constînd din două ,,pături" 
identice care ^ învecinează pe hipersuprafaţa p = 0, adică 
r = 2 m, în timp ce determinantul g pentru această hiper¬ 
suprafaţă devine nul. Vom numi o asemenea conexiune între 
două pături (identice) un „pod u . Ca urmare, existenţa unui 

asemenea „pod“ între cele două pături în domeniul finit 
corespunde existenţei unei particule materiale neutre care 
e descrisă fără singularităţi. 

Rezolvarea problemei mişcării particulelor neutre con¬ 
duce în mod evident la descoperirea unor asemenea soluţii 
ale ecuaţiilor gravitaţionale (scrise fără numitori), care 
conţin cîteva poduri. 

Concepţia schiţată mai sus corespunde a priori structurii 
atomice a materiei în măsura în care „podul 44 este prin 
natura sa un element discret. Mai mult, constanta de 
masă m a particulelor neutre trebuie să fie în mod necesar 
pozitivă, deoarece nici o soluţie fără singularităţi nu poate 
să corespundă soluţiei Schwartzschild pentru o valoare 
negativă a lui m. Numai cercetarea problemei mai multor 
poduri ne poate arăta dacă această metodă teoretică oferă 
o explicaţie a egalităţii probate empiric a maselor particm 
lelor găsite în natură, şi dacă ea poate explica faptele pe care 
mecanica cuantică le-a interpretat minunat. 

Intr-o manieră analogă este posibil să se demonstreze 
că ecuaţiile combinate ale gravitaţiei şi electricităţii (cu ale¬ 
gerea corespunzătoare a semnului membrului electric în 
ecuaţiile'gravitaţiei) produc o_ reprezentare — pod fără sin¬ 
gularităţi a unei particule electrice. Cea mai simplă soluţie 
de acest gen este aceea pentru o particulă electrică fără masă 
gravitaţională. 

Atîta vreme cît dificultăţile matematice importante le¬ 
gate de rezolvarea problemei „mai multor poduri 44 nu sînt 
depăşite nu putem spune nimic cu privire la utilitatea teo¬ 
riei din punct de vedere fizic. Cu toate acestea, ea reprezintă 
prima tentativă de elaborare consecventă a unei teorii de 
cîmp care oferă posibilitatea explicării proprietăţilor mate¬ 
riei. în favoarea acestei încercări trebuie să adăugăm, de 
asemenea, că ea se întemeiază pe cele mai simple ecuaţii 
relativiste de cîmp cunoscute azi. 


8. Rezumat 

Fizica reprezintă un sistem logic de idei aflat în stare 
de evoluţie, a cărui bază nu se poate obţine distilînd-o prin 
vreo metodă inductivă din datele experienţei, ci numai prin 

invenţie liberă. Justificarea (conţinutul de adevăr) sis- 
terrîului se întemeiază pe confirmarea de către datele expe¬ 
rienţei a utilităţii teoremelor deduse; relaţia dintre ultimele 
şi primele poate fi înţeleasă numai intuitiv. Evoluţia siste¬ 
mului se desfăşoară în direcţia- creşterii simplicităţii bazei 
logice. Pentru a ne apropia de acest ţel trebuie să ne împă¬ 
căm cu faptul că fundamentele logice se îndepărtează tot 
mai mult de faptele experienţei şi că drumul gîndirii noastre 
de la fundamente la teoremele rezultate corelate cu expe¬ 
rienţa devine tot mai lung şi greu 22 . 

Scopul nostru a fost acela de a schiţa cît mai concis 
evoluţia conceptelor fundamentale, evoluţie dependentă de 
faptele experienţei şi de tendinţa spre atingerea perfecţiunii 
interne a sistemului. Mi se pare că starea actuală a lucrurilor 
va fi clarificată cu ajutorul acestor consideraţii. (în mod 
inevitabil această reprezentare istorică schematică a avut 
o anumită coloratură personală) 23 . 

M-am străduit să arăt cum sînt corelate reciproc şi cu 
natura experienţei conceptele de obiect corporal, spaţiu, 
timpul subiectiv şi obiectiv. în mecanica clasică conceptele 
de spaţiu şi timp sînt independente unul de altul. Conceptul 
de obiect corporal este înlocuit în fundamente de conceptul 
de punct material, prin care mecanica a devenit esenţial 
atomistă. Lumina şi electricitatea au produs dificultăţi 
insurmontabile atunci cînd s-a încercat să se facă din meca¬ 
nică fundamentul întregii lizici. Aceasta a condus la teoria 
de cîmp a electricităţii şi, ulterior, la încercarea de a înte¬ 
meia fizica în întregime pe conceptul de cîmp (după o încer¬ 
care de compromis cu mecanica clasică). Această încercare 
a dus la teoria relativităţii (transformarea noţiunilor de spa¬ 
ţiu şi timp în noţiunea unui continuu'cu o structură metrică). 

Am încercat mai departe să arăt de ce, în opinia mea, 
teoria cuantică nu pare a fi capabilă să ofere un fundament 
util pentru fizică: încercarea de a considera teoria cuantică 
drept o descriere completă a sistemelor sau proceselor fizice 
individuale conduce în mod inevitabil la contradicţii. 

Pe de altă parte, în momentul de faţă teoria cîmpului 
nu este în stare să ofere o explicaţie a structurii moleculare 
a materiei şi a fenomenelor cuantice. Convingerea că teo¬ 
ria cimpului n-ar fi capabilă să ofere, cu metodele ei, o solu¬ 
ţie acestor probleme se dovedeşte a fi bazată pe o prejude¬ 
cată. 

NOTE 


1. Einstein îşi previne cititorul că reflecţiile fizicianului teoretician 
asupra cunoaşterii ştiinţifice şi asupra cunoaşterii omeneşti în genere 
nu sînt făcute pur şi simplu de dragul filozofiei. Dimpotrivă, conside¬ 
raţiile filozofice de acest fel urmăresc să creeze cadrul necesar pentru 
o examinare critică a fundamentelor teoretice ale disciplinei. Ele sînt 
inspirate, aşadar, de o intenţie mai „practică". 

2. Einstein a afirmat nu o dată că natura conceptelor şi raportul 
lor cu impresiile senzoriale sînt în esenţă aceleaşi în gîndirea ştiinţifică 
şi în gîndirea comună. Orice încercare de clarificare a naturii cunoaşterii 
ştiinţifice trebuie să pornească, prin urmare, de la examinarea cunoaş¬ 
terii comune. 

3. Einstein face aici două consideraţii asupra relaţiei dintre noţiuni 
şi impresiile senzoriale, consideraţii pe care le va relua şi în alte scrieri, 
în primul rînd, se afirmă că relaţia dintre noţiuni şi impresii senzoriale 
corespunzătoare nu este una logică ; noţiunile nu sînt derivate din im¬ 
presiile senzoriale printr-un proces logic oarecare, cum ar fi abstracti¬ 
zarea şi generalizarea. în al doilea rînd, se susţine că noţiunile despre 
obiecte corporale, despre însuşiri, şi relaţii ale acestor obiecte, devin 
lipsite de semnificaţie de îndată ce nu pot fi puse într-o relaţie de cores¬ 
pondenţă cu anumite impresii senzoriale. Vezi în această privinţă şi 
Fundamentele fizicii teoretice , Observaţii asupra teoriei cunoaşterii a lui 
Bertrand Russell şi Note autobiografice . 

4. în opoziţie cu realismul gîndirii comune, Einstein subliniază că 
„obiectele corporale" nu ne sînt date ca atare, ci sînt „postulate" de 
gîndire. Nu există probe directe, ci doar indirecte în favoarea existenţei 
obiectelor corporale independent de experienţa noastră. Prin postularea 
obiectelor corporale, ca realităţi obiective, putem să explicăm capacitatea 
noţiunilor de a coordona şi anticipa în mod sistematic impresiile senzo¬ 
riale. Este cea mai simplă şi mai naturală explicaţie, dacă nu -cumva 
ne resemnăm să renunţăm la explicaţia funcţiei ordonatoare eminente 
a noţiunilor comune şi ştiinţifice. Einstein nu formulează clar această 
idee. El evită să o facă probabil deoarece simte că o asemenea presu¬ 
punere este, pe de o parte, firească, naturală iar, pe de altă parte, in- 
controlabilă şi în acest sens „metafizică". 

5. în contextul consideraţiilor sumare de mai sus, această sentinţă 
atît de mult invocată a lui Einstein ne apare ca enigmatică. Sensul ei 
ni se dezvăluie atunci cînd Einstein asociază „inteligibilitatea" sau 
„raţionalitatea" universului cu ideea că structurile sale de adîncime sînt 
simple. Tocmai aceasta explică succesul uimitor al activităţilor ordo¬ 
natoare pe care le realizează gîndirea comună şi apoi ştiinţa prin postu¬ 
larea unor noţiuni şi principii de un nivel tot mai înalt de generalitate. 
„Găsiţi curios — îi scria Einstein lui Solovine — că eu consider posibili¬ 
tatea de a înţelege lumea ca un miracol sau ca un mister etern. Ei bine, 
a priori ne putem aştepta la o lume haotică care nu poate fi surprinsă 
în nici un fel de gîndire. Am putea să ne aşteptăm ca lumea să fie siipusă 
legii numai în măsura în care intervenim noi cu inteligenţa noastră 
ordonatoare .. . Felul de ordine creat de teoria generală a relativităţii 
este, dimpotrivă, de cu totul altă natură. Chiar dacă axiomele teoriei 
sînt formulate de oameni, succesul unei asemenea întreprinderi pre- 

supune un înalt grad de ordine a lumii obiective, pe care nu am fi auto¬ 
rizaţi cîtuşi de puţin să o aşteptăm în mod a priori. Acesta este «mira¬ 
colul» ce se întăreşte tot mai mult o dată cu dezvoltarea cunoştinţelor 
noastre.“ (A. Einstein, Lettres d M. Solovine, p. 115.) 

6. Consideraţiile de mai sus au constituit punctul de plecare pentru 
elaborarea unei problematici care a devenit consacrată în filozofia ana¬ 
litică a ştiinţei de la mijlocul secolului, îndeosebi datorită lucrărilor lui 
R. Carnap. Este vorba de problematica raporturilor dintre conceptele 
de observaţie şi conceptele teoretice. Logicienii ştiinţei s-au concentrat 
îndeosebi asupra analizei aşa-numitelor reguli de corespondenţă ce sta¬ 
bilesc corelaţii între aceste două tipuri de concepţii. Vezi în această 
privinţă articolul clasic al lui Carnap, The Methodological Character of 
Theoretical Concepts, în (eds.) H. Feigl, M. Scriven, Minnesota Studies 
in ihe Philosophy of Science , voi. I, 1956. 

7. Aceasta este o formulare deosebit de limpede a principiului 
simplităţii logice, un principiu care este pentru Einstein o exigenţă 
fundamentală în construcţia reprezentării conceptuale a unui domeniu 
al experienţei. Cunoaşterea ştiinţifică se impune în raport cu gîndirea 
comună tocmai fiindcă realizează o unificare incomparabil mai mare a 
experienţelor disparate. Einstein vede progresul teoriilor în dezvoltarea 
istorică a cunoaşterii fizice tocmai în satisfacerea într-o măsură tot mai 
mare a acestei cerinţe. 

8. Einstein califică punctul de vedere că structurile fundamentale 
ale universului sînt simple, că lumea naturală realizează idealul simpli¬ 
tăţii matematice, drept o „credinţă». Este un punct de vedere ce nu 
poate fi întemeiat în mod constrîngător. Einstein afirmă totuşi că succe¬ 
sele de pînă acum ale ştiinţei matematice a naturii fac ca o asemenea 
credinţă să ne apară plauzibilă. 

9. Pentru alte consideraţii de acest fel vezi şi prima parte a arti¬ 
colului Geometrie şi experienţă. 

10. O expresie clasică a „erorii" la care se referă Einstein aici este 
concepţia lui Kant despre caracterul sintetic a priori al enunţurilor 
geometriei euclidiene. Pentru critica acestei concepţii pornind de la un 
punct de vedere antiintuiţionist, formalist asupra naturii geometriei 
matematice, vezi şi Geometrie şi experienţă. 

11. Pentru dezvoltarea acestei idei, vezi îndeosebi articolul Ernst 
Mach. 

12. Pentru consideraţii asemănătoare, vezi şi Despre metoda fizicii 
teoretice. 

13. Mach, spre deosebire de Mill, nu a fost de fapt un inductivist. 
El credea că introducerea noţiunilor şi principiilor fizicii este guvernată 
de cerinţa „economiei gîndirii". Esenţiale nu sînt însă aici asemenea 
nuanţe epistemologice, ci caracterizarea punctului de vedere fundamen¬ 
tal al orientării fenomenologice în fizică, o orientare care acordă pre¬ 
ferinţe conceptelor şi corelaţiilor ce sînt cît mai apropiate de datele 
observaţiei şi experimentului. ^Poziţia lui Einstein, care consideră că des¬ 
crierea unei varietăţi cît mai mari de experienţe cu un număr cît mai 
mic de concepte de bază reprezintă ţelul fundamental al cunoaşterii 
teoretice, este radical opusă orientării fizicii fenomenologice. Din acest 

punct de vedere concepţiile lui Einstein asupra direcţiei de dezvoltare 
a cunoaşterii fizice au fost, încă de la începuturile activităţii sale ştiin¬ 
ţifice, net deosebite de cele ale lui Mach. într-adevăr, deja primele sale 
cercetări s-au integrat acelei orientări antifenomenologice care este bine 
caracterizată în aliniatele ce urmează. 

14. Acesta este programul unificării cunoaşterii fizice pe baza ideii 
de cîmp, un program a cărui înfăptuire a constituit ţinta supremă a acti¬ 
vităţii ştiinţifice a lui Einstein. 

15. Einstein nu se interesează atît de interpretarea filozofică a unei 
ştiinţe gata făcute, cît de acele vederi filozofice care influenţează 
într-un fel sau altul orientarea cercetării naturii. Din acest punct de 
vedere discută el şi ceea ce califică drept „eroarea inductivistă 44 . Consti¬ 
tuirea unor teorii „speculative 44 , cum sînt teoria moleculară sau teoria 
cîmpului a lui Maxwell, nu a fost favorizată de prejudecăţile inducti- 
viste dominante în rîndul cercetătorilor naturii. Pentru alte conside¬ 
raţii asupra acestui subiect, vezi îndeosebi Despre metoda fizicii teore¬ 
tice. 

16. Teoria relativităţii este descrisă aici ca o teorie de principii. 
Pentru caracterizarea teoriilor de principii, în opoziţie cu teoriile con¬ 
structive ,vezi Ce este teoria relativităţii ? şi Notele autobiografice. 

17. Einstein.i u pune la îndoială cîtuşi de puţin valoarea ştiinţifică 
a mecanicii cuantice, ca teorie fizică. El apreciază însă că mecanica 
cuantică reprezintă o descriere incompletă a realităţii fizice şi că nu 
poate din acest motiv să ofere o bază pentru unificarea cunoaşterii fizice. 
Pentru argumentarea acestei teze a lui Einstein, vezi îndeosebi Mecanica 
cuantică şi realitatea , Notele autobiografice şi Observaţii asupra articolelor 
reunite in acest volum. 

18. în opoziţie cu interpretarea şcolii de la Copenhaga, Einstein 
nu atribuie caracterul statistic al legilor teoriei cuantice în primul rînd 
interacţiunii incontrolabile dintre microobiecte şi instalaţiile experi¬ 
mentale, ci împrejurării că funcţia de undă a lui Schrodinger nu descrie 
un sistem individual, ci o totalitate de sisteme. Tocmai în acest sens 
este mecanica cuantică o descriere incompletă a realităţii fizice. 

19. Einstein subliniază că ceea ce îl opune interpretării larg accep¬ 
tate a mecanicii cuantice este concepţia sa generală asupra condiţiilor 
descrierii teoretice a realităţii fizice. în disputa dintre asemenea concepţii 
nu se poate decide prin apel la faptele experienţei şi cu atît mai puţin 
prin demonstraţie. Numai dezvoltarea viitoare a cunoaşterii fizice va 
putea arăta, pînă la urmă, cine are dreptate. 

20. Pentru indicarea prin analogii a locului pe care îl va ocupa teoria 
statistică a cuantelor în cadrul unei teorii fizice mai cuprinzătoare, care 
ar permite descrierea completă a sistemelor cuantice individuale, vezi 
şi Mecanica cuantică şi realitatea şi Observaţii asupra articolelor reunite 
tn acest wolum. 

21. Ultima parte a articolului este consacrată argumentării posi¬ 
bilităţii derivării fenomenelor cuantice din ecuaţiile unei teorii generale 
a cîmpului, un program de cercetare căruia Einstein i-a consacrat toate 
forţele sale în a doua perioadă ă activităţii sale ştiinţifice. 

22. Progresul descrierii teoretice se realizează în concepţia lui 
Einstein prin creşterea continuă a distanţei dintre principii şi consecin- 

ţele ce pot fi confruntate cu datele de observaţie. Pe măsură ce înaintăm 
spre o descriere teoretică cu o bază logică mai simplă se adînceşte 
„prăpastia logică“ dintre principii şi datele experienţei. Pentru expu¬ 
nerea reprezentării lui Einstein asupra sensului dezvoltării istorice 
a fizicii teoretice, vezi Despre metoda fizicii teoretice. 

23. înţelegerea tendinţei istorice de dezvoltare a cunoaşterii fizice 
are după părerea autorului o însemnătate esenţială pentru clarificarea 
stării actuale a teoriei şi indicarea căilor dezvoltării ei viitoare. Conside¬ 
raţiile principiale formulate de Einstein în acest text, ca şi în alte scrieri 
consacrate acestei teme, sînt, aşadar, subordonate fundamentării unei 
anumite orientări strategice a cercetării. 



FUNDAMENTELE FIZICII TEORETICE 


Ştiinţa este încercarea de a face ca diversitatea haotică 
a experienţei noastre senzoriale să corespundă unui sistem 
de gîndire uniform din punct de vedere logic. în cadrul aces¬ 
tui sistem experienţele singulare trebuie corelate cu struc¬ 
tura teoretică în aşa fel încît coordonarea realizată să fie 
unică şi convingătoare. 

Trăirile senzoriale constituie ceea ce ne este dat. în 
schimb, teoria menită să le interpreteze este făcută de om 1 . 
Ea este rezultatul unui proces de adaptare extrem de labo¬ 
rios, ipotetic, niciodată deplin încheiat, totdeauna supus 
întrebărilor şi îndoielii. 

Modul ştiinţific de formare a conceptelor diferă de cel 
folosit în viaţa noastră de toate zilele, dar nu în mod fun¬ 
damental, ci doar prin definirea mai precisă a conceptelor 
şi prin determinarea mai precisă a consecinţelor, prin ale¬ 
gerea mai meticuloasă şi mai sistematică a materialului 
experimental şi printr-o mai mare economie logică 2 . Prin 
aceasta din urmă înţelgem efortul de reducere a tuturor 
conceptelor şi corelaţiilor la un număr cît mai mic cu pu¬ 
tinţă de concepte de bază şi axiome independente din punct 
de vedere logic. 

Ceea ce numim fizică cuprinde acel grup de ştiinţe ale 
naturii care îşi întemeiază conceptele pe măsurători şi ale 
căror concepte şi propoziţii se pretează la formulare mate¬ 
matică. Domeniul ei se defineşte deci ca fiind acea parte 
din totalul cunoştinţelor noastre care poate fi exprimată 
In termeni matematici. O dată cu progresul ştiinţei, dome. 

niul fizicii s-a lărgit într-atît încît pare a fi limitat doar de 
limitările metodei înseşi 3 . 

Cea mai mare parte a cercetării fizice este consacrată 
dezvoltării diferitelor ramuri ale fizicii, avînd fiecare ca 
obiect înţelegerea teoretică a unor cîmpuri mai mult sau 
mai puţin restrînse ale experienţei, legile şi conceptele fie¬ 
căreia rămînînd cît mai strîns posibiblegate de experienţă. 
Acest sector al ştiinţei, cu specializarea lui crescîndă, este 
cel ce a revoluţionat viaţa practică în secolele din urmă şi a 
generat posibilitatea ca omul să se elibereze în cele din urmă 
de povara trudei fizice. 

Pe de altă parte, încă de la bun început s-a încercat tot 
timpul să se găsească pentru toate aceste ştiinţe particulare 
o bază teoretică unificatoare, constînd dintr-un minim 
de. concepte şi relaţii fundamentale, din care să poată fi 
derivate logic toate conceptele şi relaţiile disciplinelor par¬ 
ticulare. Iată ce înţelegem prin căutarea -unui fundament 
pentru întreaga fizică. Credinţa profundă că acest scop ultim 
poate fi atins constituie principala sursă a devotamentului 
pasionat ce l-a însufleţit dintotdeauna pe cercetător 4 . Ob¬ 
servaţiile care urmează sînt consacrate, în acest sens, funda¬ 
mentelor fizicii. 

Din cele spuse reiese clar că termenul fundamente , folo¬ 
sit în acest context, nu înseamnă ceva analog în toate pri¬ 
vinţele cu fundamentul unei clădiri. Desigur că, din punct 
de vedere logic, diferitele legi ale fizicii se sprijină pe acest 
fundament. Dar, în timp ce o clădire poate fi grav avariată 
de o furtună puternică sau de o viitură, fundamentul ei 
rămînînd totuşi intact, în ştiinţă totdeauna noile experienţe 
sau noile cunoştinţe primejduiesc fundamentul logic în mai 
mare măsură decît în disciplinele particulare, care sînt în 
contact mai strîns cu datele experimentale. In legătu¬ 
ra pe care fundamentul o are cu toate părţile individuale 
rezidă marea lui însemnătate, dar şi pericolul mai mare la 
care este expus în faţa oricărui nou fapt. O dată ce am înţe¬ 
les acest lucru, mi se pare de mirare că aşa-numitele epoci 
revoluţionare ale ştiinţei fizicii n-au dus la schimbări mai 
frecvente şi mai substanţiale în fundamentul ei decît s-a 
întîmplat în realitate. 

Prima încercare de a dura un fundament teoretic uni¬ 
form a constituit-o opera lui Newton. în sistemul său totul 

se reduce la următoarele concepte: (1) puncte materiale cu ma¬ 
să invariabilă; (2) acţiune la distanţă intre orice pereche de 
pi cte materiale; (3) lege de mişcare pentru punctele mate¬ 
riale. Strict vorbind, aici nu exista nici un fundament atot¬ 
cuprinzător, fiindcă o lege explicită a fost formulată numai 
pentru acţiunile la distanţă ale gravitaţiei, în timp ce pen¬ 
tru alte acţiuni la distanţă nu era stabilit nimic a priori 
în afară de legea egalităţii dintre adio şi rcadio. In plus, 
Newton însuşi a înţeles cît se poate de bine că timpul şi spa¬ 
ţiul, ca factori efectivi din punct de vedere fizic, interveneau 
în mod esenţial în sistemul său, chiar dacă numai implicit. 

Acv tă bază newtoniană s-a dovedit deosebit de fecundă 
şi pînă ia finele secolului al nouăsprezecelea a fost considerată 
definitivă. Ea nu numai că a dat rezultate legate de miş¬ 
cările corpurilor cereşti pînă la cele mai mici detalii, dar a 
oferit şi o teorie a mecanicii maselor discrete şi continue, o 
explicaţie simplă a principiului conservării energiei şi o 
teorie completă şi strălucită a căldurii. Explicarea feno¬ 
menelor electrodinamice în cadrul sistemului newtonian era 
mai forţată; iar cel mai puţin convingătoare din toate a fost 
din capul locului ,:'ia luminii 5 . 

Nimic surprinzător în faptul că Newton nici nu voia să 
audă de o teorie ondulatorie a luminii; fiindcă o asemenea 
teorie era în cea mai mare discordanţă cu fundamentul teo¬ 
retic construit de el. Ipoteza că spaţiul este umplut cu un 
mediu constînd din puncte materiale ce propagă unde lumi¬ 
noase fără a manifesta nici un fel de alte proprietăţi mecanice 
trebuie să i se fi părut absolut artificială. Cele mai puternice 
argumente empirice în sprijinul naturii ondulatorii a lumi¬ 
nii — vitezele determinate de propagare, interferenţa, difrac¬ 
ţia, polarizarea — nu erau cunoscute ori nu erau cunoscute 
în mod sistematic. Newton avea dreptate să rămină fidel 
teoriei sale corpusculare a luminii. 

în secolul al XlX-lea disputa a fost decisă în favoarea 
teoriei ondulatorii. Cu toate acestea în legătură cu funda¬ 
mentul mecanic al fizicii n-au apărut îndoieli serioase, in 
primul rînd pentru că nimeni nu ştia unde s-ar putea găsi 
un astfel de fundament. Doar încetul cu încetul, sub pre¬ 
siunea irezistibilă a faptelor, s-a dezvoltat un nou funda¬ 
ment al fizicii, fizica cîmpului. 

Incepînd încă din vremea lui Newton, teoria acţiunii- 
la-distanţă a fost în mod constant considerată drept arti¬ 
ficială. N-au lipsit eforturile de a explica gravitaţia printr-o 
teorie cinetică, adică pe baza forţelor de coliziune ale unor 
ipotetice particule materiale. încercările au fost însă super¬ 
ficiale şi nu au dat roade. Rolul straniu jucat de spaţiu 
{respectiv sistemul inerţial) în fundamentele mecanicii a 
îost de asemenea clar recunoscut în mod evident şi criticat 
cu deosebită claritate de către Ernst Mach. 

Marea schimbare a fost determinată de Faradav> 
Maxwell şi Hertz — într-un mod aproape inconştient şi 
fără voia lor. Toţi trei s-au considerat, toată viaţa, adepţi 
ai teoriei mecanice. Hertz a găsit forma cea mai simplă 
a ecuaţiilor cîmpului electromagnetic şi a declarat că orice 
teorie care duce la aceste ecuaţii este o teorie maxwelliană. 
Totuşi, spre sfirşitul scurtei sale vieţi el a scris o lucrare în 
care a prezentat drept fundament al fizicii o teorie meca¬ 
nică din care era eliminat conceptul de forţă. 

Nouă, celor care am primit ideile lui Faraday, ca să 
spunem o dată cu laptele matern, ne este greu să ne dăm 
seama de importanţa şi cutezanţa lor. Faraday trebuie să 
fi sesizat cu un instinct infailibil caracterul artificial al 
tuturor încercărilor de a raporta fenomenele electromag¬ 
netice la acţiunile - la - distanţă dintre particule electrice 
ce acţionează unele asupra celorlalte. Cum se poate ca 
fiecare firicel de fier din pilitura presărată pe o bucată de 
hîrtie să ştie despre particulele electrice individuale ce trec 
printr-un conductor din apropiere? Toate aceste particule 
electrice laolaltă păreau să creeze în spaţiul înconjurător 
o stare care la rîndul ei producea o anumită ordine în 
pilitură. Faraday era convins că aceste stări spaţiale, nu¬ 
mite astăzi cîmpuri, odată ce structura lor gepmetrică şi 
interacţiunea lor erau corect determinate, aveau să ofere 
cheia misterioaselor interacţiuni electromagnetice. El 
concepea aceste cîmpuri ca pe nişte stări de tensiune meca¬ 
nică într-un mediu ce umple spaţiul, asemeni stărilor de 
tensiune într-un corp întins elastic. Pe atunci acesta era 
singurul mod în care puteau fi concepute stări distribuite 
aparent continuu în spaţiu. Tipul particular de interpre¬ 
tare mecanică a acestor cîmpuri rămînea, pentru a spune 
aşa, în fundal — ca un fel de liniştire a conştiinţei ştiinţifice 
ţinînd^seamă de tradiţia mecanică din epoca lui Faraday. 

Cu ajutorul acestui nou concept de cîmp, Faraday a 
izbutit să formuleze un concept calitativ despre întregul 
complex de efecte electromagnetice descoperite de el şi 
de predecesorii săi. Formularea precisă a legilor spaţio- 
temporale ale acestor cîmpuri a fost opera lui MaxwelL 
Să ne închipuim ce a putut să simtă atunci cînd ecuaţiile 
sale diferenţiale i-au arătat că aceste cîmpuri electromag¬ 
netice se propagau sub formă de unde polarizate şi cu viteza 
luminii! Nu mulţi sînt muritorii cărora le-a fost hărăzită 
o asemenea experienţă. In acel moment emoţionant,. 
Maxwell n-ar fi putut în mod cert să-şi închipuie că lu¬ 
mina, a cărei natură părea lămurită complet, avea să 
preocupe în continuare generaţie după generaţie. în tot 
acest timp, fizicienii au avut nevoie de cîteva decenii 
pentru a sesiza întreaga semnificaţie a descoperirii lui 
Maxwell, atît de îndrăzneţ a fost saltul impus de geniul 
său concepţiilor colegilor săi de breaslă. Abia după ce Hertz a 
demonstrat experimental existenţa undelor electromagnetice 
maxwelliene, a încetat orice rezistenţă faţă de noua teorie. 

Dacă însă cîmpul electromagnetic putea să existe ca 
undă independent de sursa materială, interacţiunea electro¬ 
statică nu mai putea fi interpretată ca acţiune-la-distanţă. 
Iar ceea ce era valabil pentru acţiunea electrică nu putea 
fi negat în gravitaţie. Pretutindeni acţiunile - la - distanţă 
newtoniene făceau loc cîmpurilor ce se propagă cu viteză 
finită. 

Din fundamentul newtonian nu mai rămîneau acum 
decît punctele de masă materiale supuse legii de mişcare. 
J. J. Thompson a arătat însă că un corp încărcat electric 
aflat în mişcare trebuie, potrivit teoriei lui Maxwell, să 
posede un cîmp magnetic a cărui energie se comportă 
întocmai ca un adaos la energia sa cinetică. Iar dacă o 
parte a energiei cinetice constă din energia cîmpului, n-ar 
putea fi valabil lucrul acesta pentru întreaga energie 
cinetică ? Nu cumva inerţia substanţei materiale, proprietate 
de bază a acesteia, ar putea fi explicată în cadrul teoriei 
cîmpului? Această întrebare a dus la problema interpre¬ 
tării substanţei materiale în termeni de teorie a cîmpului y 
problemă a cărei rezolvare ar fi oferit şi o explicaţie a struc¬ 
turii atomice a materiei. Fizicienii şi-au dat curînd seama 
că teoria lui Maxwell nu putea îndeplini un asemenea pro¬ 
gram. De atunci mulţi oameni de ştiinţă au depus mari 

strădanii pentru a completa teoria cîmpului printr-o gene¬ 
ralizare menită să cuprindă o teorie a substanţei materiale; 
deocamdată însă eforturile în acest sens nu au fost încu¬ 
nunate de succes. Pentru a construi o teorie, nu e de-ajuns 
să ai o concepţie clară asupra scopului. Trebuie să mai ai 
şi un punct de vedere formal care să restrîngă suficient 
de mult, varietatea nelimitată a posibilităţilor. Pînă în 
prezent acesta nu a fost găsit, astfel încît teoria cîmpului 
nu a izbutit să ofere un fundament pentru întreaga fizică. 

Timp de cîteva decenii majoritatea fizicienilor au fost 
oonvinşi că se va găsi o substructură mecanică pentru teoria 
lui Maxwell. Rezultatele nesatisfăcătoare ale eforturilor 
lor au dus însă la acceptarea treptată a noilor concepte 
de cîmp ca fundamente ireductibile — cu alte cuvinte, 
fizicienii s-au resemnat să abandoneze ideea unei funda¬ 
mentări mecanice. 

Astfel, fizicienii au aderat la programul teoriei cîmpului. 
Acesta nu putea însă fi numit un fundament, fiindcă ni¬ 
meni nu putea să spună dacă o teorie a cîmpului consistentă 
va putea să explice vreodată pe de o parte gravitaţia, iar 
pe de altă parte componentele elementare ale materiei. 
In această situaţie era necesar ca particulele materiale să 
fie gîndite ca puncte materiale supuse legilor de mişcare 
newtoniene. Acesta a fost procedeul prin care Lorentz a 
creat teoria despre electron şi teoria fenomenelor electro¬ 
magnetice ale corpurilor în mişcare. 

Iată punctul în care ajunseseră concepţiile fundamentale 
în pragul secolului nostru. Fusese înregistrat un progres 
imens în pătrunderea şi înţelegerea teoretică a unor grupuri 
întregi de fenomene noi; dar stabilirea unui fundament 
unificat pentru fizică părea un obiectiv îndepărtat. Evo¬ 
luţia ulterioară a agravat şi mai mult această stare de 
lucruri. Dezvoltarea înregistrată în acest secol se caracte¬ 
rizează prin elaborarea a două sisteme de gîndire inde¬ 
pendente în esenţă unul de altul, teoria relativităţii şi 
mecanica cuantică. Cele două sisteme nu se contrazic 
în mod direct între ele; ele par însă puţin adaptate pentru 
a fuziona într-o teorie unificată. Acum va trebui să discu¬ 
tăm pe scurt ideea de bază a acestor două sisteme. 

Teoria relativităţii a luat naştere din eforturile de a 
îmbunătăţi, sub aspectul economiei logice, fundamentele 
fizicii aşa cum se prezentau la începutul secolului; Aşa- 

numita teorie specială sau restrînsă a relativităţii se ba¬ 
zează pe faptul că ecuaţiile lui Maxwell (şi, deci, legea de 
propagare a luminii în vid) se convertesc în ecuaţii de 
aceeaşi formă atunci cînd suferă transformări Lorentz. 
Acestei proprietăţi formale a ecuaţiilor lui Maxwell i se 
adaugă cunoaşterea noastră empirică destul de sigură, 
potrivit căreia legile fizicii sînt aceleaşi în raport cu toate 
sistemele inerţiale. Toate acestea au drept rezultat faptul 
că transformările Lorentz — aplicate coordonatelor spaţiale 
şi temporale — trebuie să guverneze tranziţia de la un sistem 
inerţial la oricare altul. Conţinutul teoriei restrînse a relati¬ 
vităţii poate fi rezumat, deci, printr-o propoziţie: toate legi¬ 
le naturale trebuie să fie astfel formulate încît să fie covari- 
ante în raport cu transformările Lorentz. De aici urmează că 
simultaneitatea a două evenimente distincte nu este un con¬ 
cept invariant şi că dimensiunile corpurilor rigide şi vitezele 
ceasornicelor depind de starea lor de mişcare. O altă conse¬ 
cinţă a fost modificarea legii de mişcare newtoniene în cazu¬ 
rile în care viteza corpului dat nu este mică în comparaţie cu 
viteza luminii. Decurgea de asemenea principiul echivalenţei 
masei şi energiei, legile de conservare a masei şi energiei 
devenind una şi aceeaşi lege. Odată ce s-a arătat că simul¬ 
taneitatea este relativă şi depinde de cadrul de referinţă, 
a dispărut orice posibilitate de a menţine acţiunile la 
distanţă în fundamentul fizicii, dat fiind că acest concept 
presupunea caracterul absolut al simultaneităţii (trebuie să 
fie posibil să se precizeze localizarea a două puncte materi¬ 
ale în interacţiune „în acelaşi moment“). 

Teoria generală a relativităţii îşi are originea în încer¬ 
carea de a explica un fapt ce era cunoscut de pe vremea lui 
Galilei şi Newton, dar care s-a sustras oricărei interpretări 
teoretice: inerţia şi greutatea unui corp, care sînt în ele 
însele două lucruri total distincte, se măsoară cu una şi 
aceeaşi constantă — masa. Din această corespondenţă de¬ 
curge că, pe cale experimentală este imposibil să se desco¬ 
pere dacă un sistem de coordonate dat este accelerat sau 
dacă mişcarea sa este rectilinie şi uniformă, faptele obser¬ 
vate datorîndu-se unui cîmp gravitaţional (acesta este 
principiul echivalenţei din teoria generală a relativităţii). 
Prin acest fapt conceptul de sistem inerţial este zdruncinat 
de îndată ce intervine gravitaţia. Aici putem'face observaţia 
că sistemul inerţial constituie un punct slab^al mecanicii 

galileo-newtoniene. Căci se presupune astfel o proprietate 
misterioasă a spaţiului fizic, ce condiţionează tipul de 
sisteme de coordonate pentru care rămîn valabile legea 
inerţiei şi legea de mişcare newtoniană. 

Aceste dificultăţi pot fi evitate prin următorul postulat: 
legile naturii trebuie formulate în aşa fel încît forma lor să 
fie identică pentru sisteme de coordonate în orice fel de 
stare de mişcare. Realizarea acestui obiectiv este sarcina 
teoriei generale a relativităţii. Pe de altă parte, din teoria 
restrînsă deducem existenţa unei metrici riemanniene în 
cadrul continuului spaţio-temporal, care, conform prin¬ 
cipiului echivalenţei, descrie atît cimpul gravitaţional, cît 
şi proprietăţile metrice ale spaţiului. Admiţînd că ecuaţiile 
cîmpului pentru gravitaţie sînt diferenţiale de ordinul al 
doilea, legea cîmpului este clar determinată. 

Dincolo de acest rezultat, teoria eliberează fizica cimpu- 
lui de un neajuns de care suferea deopotrivă cu mecanica 
newtoniană — neajunsul de a atribui spaţiului acele pro¬ 
prietăţi fizice independente care fuseseră pînă atunci disi¬ 
mulate prin folosirea unui sistem inerţial. Nu se poate 
pretinde însă că acele părţi ale teoriei generale a relativităţii 
oare pot fi considerate astăzi ca definitive, au oferit fizicii 
un fundament complet şi satisfăcător. In primul rînd, 
în ea cîmpul total apare ca fiind compus din două părţi 
neconectate logic — cîmpul gravitaţional şi cîmpul electro¬ 
magnetic. Iar în al doilea rînd, această teorie, la fel ca şi 
teoriile anterioare ale cîmpului, n-a furnizat deocamdată 
o explicaţie a structurii atomice a materiei. Acest insucces 
are probabil o legătură cu faptul că pînă acum teoria nu 
a contribuit cu nimic la înţelegerea fenomenelor cuantice. 
Pentru a putea înţelege aceste fenomene, fizicienii au fost 
nevoiţi să adopte metode cu totul noi, ale căror caracteristici 
de bază le vom discuta acum. 

In anul 1900, în cursul unei investigaţii pur teoretice, 
Max Planck a făcut o descoperire cu adevărat remarcabilă; 
legea radiaţiei corpurilor în funcţie de temperatură nu putea 
fi derivată exclusiv din legile electrodinamicii maxwelliene. 
Pentru a ajunge la rezultate consistente pe baza unor 
experimente relevante, radiaţia de o frecvenţă dată 
trebuia tratată ca şi cum ar consta din atomi de energie 
eu energia individuală Av, unde h este constanta universală 
a lui Planck. In anii care au urmat s-a arătat că pretu- 

tindeni lumina este produsă şi absorbită în astfel de cuante 
de energie. Mai cu seamă, Niels Bohr a putut să înţeleagă 
în linii mari structura atomului, pornind de la ipoteza că 
atomii pot avea numai valori energetice discrete şi că 
tranziţiile discontinue dintre ele sînt legate de emisia sau 
absorbţia unei asemenea cuante de energie. Aceasta arunca 
o anumită lumină asupra faptului că în stările lor gazoase 
elementele şi compuşii lor radiază şi absorb numai lumină 
cu frecvenţe precis determinate. Toate acestea nu-şi gă¬ 
seau nici o explicaţie în cadrul teoriilor existente atunci. 
Era clar că cel puţin în domeniul fenomenelor atomice ca¬ 
racterul a tot ce se întîmplă este determinat de stări discrete 
şi de tranziţiile aparent discontinue dintre ele, constanta 
lui Planck, A, jucînd pretutindeni un rol decisiv. 

Pasul următor l-a făcut de Broglie. El şi-a pus între¬ 
barea, cum ar putea fi înţelese stările discrete cu ajutorul 
conceptelor curente şi i-a venit ideea unei paralele cu undele 
staţionare, ca de exemplu în cazul frecvenţelor proprii ale 
tuburilor de orgă şi ale coardelor în acustică. Ce-i drept, 
acţiuni ondulatorii de felul celor cerute aici nu erau cu¬ 
noscute ; dar puteau fi construite, şi legile lor matematice 
puteau fi formulate, folosind constanta lui Planck, h. 
De Broglie a conceput un electron ce se roteşte în jurul 
nucleului atomic ca fiind legat de un asemenea cîmp de 
unde ipotetic şi a făcut inteligibil pînă la un punct carac¬ 
terul discret al orbitelor „permise 44 ale lui Bohr prin carac¬ 
terul staţionar al undelor corespunzătoare. 

In mecanică, mişcarea punctelor materiale este determi¬ 
nată de forţe sau cîmpuri de forţă ce acţionează asupra lor. 
Era deci de aşteptat ca aceste cîmpuri de forţă să influenţeze 
într-un mod analog şi cîmpurile de unde ale lui de Broglie. 
Erwin Schrâdinger a arătat cum trebuia luată în considerare 
această influenţă, reinterpretînd printr-o metodă inge¬ 
nioasă anumite formulări ale mecanicii clasice. El a reuşit 
chiar să lărgească într-atît teoria mecanicii ondulatorii 
astfel încît, fără introducerea vreunei ipoteze adiţionale, 
ea a devenit aplicabilă oricărui sistem mecanic constînd 
dintr-un număr arbitrar de puncte materiale, adică avînd 
un număr arbitrar de grade de libertate. Lucrul acesta a fost 
posibil, dat fiind că un sistem mecanic constînd din n 
puncte materiale este într-o măsură considerabilă echiva- 

lent din punct de vedere matematic cu un singur punct 
material ce se mişcă într-un spaţiu cu 3 n-dimensiuni. 

Pe baza acestei teorii s-a obţinut o reprezentare sur¬ 
prinzător de bună a unei imense varietăţi de fapte care 
altminteri apăreau cu totul de neînţeles. In mod curios, 
totuşi, într-un punct se înregistra un eşec: s-a dovedit 
imposibil să se coreleze cu aceste unde Schrodinger miş¬ 
cări definite ale punctelor materiale — or, tocmai aces¬ 
ta fusese scopul iniţial al întregii construcţii. 

Dificultatea părea insurmontabilă, pînă cînd a fost 
depăşită de Bohr într-un mod pe cît de simplu pe atît 
de neaşteptat. Cîmpurile de unde de Broglie —Schrodinger 
urmau a fi interpretate nu ca o descriere matematică a felului 
în care un eveniment se produce efectiv în timp şi spaţiu 
— cu toate că, fireşte, ele se referă la un asemenea eveni¬ 
ment — , ci, mai degrabă, ca descriere matematică a 
ceea ce putem cunoaşte efectiv despre sistem. Ele servesc 
doar pentru formularea de enunţuri şi predicţii statistice 
ale rezultatelor tuturor măsurătorilor pe care le putem 
efectua asupra sistemului. 

Aş vrea să ilustrez aceste trăsături generale ale mecanicii 
cuantice printr-un exemplu simplu: să considerăm un 
punct material ţinut înăuntrul unei regiuni restrînse G prin 
forţe de mărime finită. Dacă energia cinetică a punctului 
material se situează sub o anumită limită, atunci conform 
mecanicii clasice el nu poate părăsi niciodată regiunea G. 
In schimb, conform mecanicii cuantice, punctul material, 
după o perioadă ce nu este imediat predictibilă, poate părăsi 
regiunea G, într-o direcţie imposibil de prevăzut, evadînd 
in spaţiul înconjurător. După Gamow, cazul acesta este 
un model simplificat al dezintegrării radioactive. 

Mecanica cuantică tratează acest caz în felul următor: 
în momentul t 0 avem un sistem de unde Schrodinger aflat 
în întregime înăuntrul lui G. După momentul t 0 , însă, 
undele părăsesc interiorul lui G îndreptîndu-se în toate 
direcţiile, în aşa fel încît amplitudinea undei care iese este 
mică în comparaţie cu amplitudinea iniţială a sistemului 
de unde din interiorul lui G. Cu cît aceste unde se propagă 
mai departe, cu atît scade amplitudinea undelor înăuntrul 
lui G şi în mod corespunzător scade intensitatea undelor 
ulterioare care ies din G. Numai după trecerea unui timp 

infinit rezerva de unde din G va fi epuizată, iar unda exteri¬ 
oară se va fi propagat într-un spaţiu din ce în ce mai mare. 

Dar ce are a face acest proces ondulatoriu cu primul 
obiect al interesului nostru, particula cuprinsă iniţial în G? 
Pentru a răspunde la această întrebare, trebuie să ne 
imaginăm un aranjament care să ne permită efectuarea 
de măsurători asupra particulei. De pildă, să ne imaginăm 
undeva în spaţiul înconjurător un ecran în aşa fel făcut 
încît particula să rămînă fixată de el atunci cînd vine în 
contact cu el. Atunci, din intensitatea undelor care lovesc 
ecranul într-un anumit punct, tragem concluzii cu privire 
la probabilitatea ca particula să lovească ecranul în cutare 
loc şi moment. De îndată ce particula a lovit un punct 
determinat al ecranului, întreg cîmpul de unde îşi pierde 
cu totul semnificaţia fizică; singura lui menire a fost să per¬ 
mită predicţii probabilistice cu privire la locul şi timpul în 
care particula va lovi ecranul (sau, de exemplu, impulsul 
ei în momentul cînd loveşte ecranul). 

Toate celelalte cazuri sînt analoge. Scopul teoriei este 
să determine probabilitatea rezultatelor măsurătorii efec¬ 
tuate asupra sistemului la un moment dat. Pe de altă parte, 
ea nu încearcă să dea o reprezentare matematică a ceea ce 
există sau a ceea ce se petrece efectiv în spaţiu şi timp. 
In această privinţă actuala teorie cuantică diferă funda¬ 
mental de toate teoriile anterioare ale fizicii, atît cele meca¬ 
nice, cît şi cele ale cîmpului. In locul unei descrieri prin 
modele a evenimentelor spaţio-temporale efective, ea dă 
desfăşurarea în timp a distribuţiilor probabiliste pentru 
măsurători posibile. 

Trebuie admis că noua concepţie teoretică îşi datorează 
originea nu vreunui joc al fanteziei, ci forţei constrîngă- 
toare a faptelor de experienţă. Pînă în prezent toate încer¬ 
cările de a reprezenta direct trăsăturile corpusculare şi 
ondulatorii manifestate în fenomenele luminii şi ale sub¬ 
stanţei materiale printr-un model spaţio-temporal au eşuat. 
După cum a arătat în mod convingător Heisenberg, din 
punct de vedere empiric orice decizie privind o structură 
riguros determinată a naturii este categoric exclusă, din 
cauza structurii atomice a aparatului nostru experimental. 
De aceea, probabil, nici vorbă nu poate fi ca vreo cunoş¬ 
tinţă dobîndită în viitor să oblige din nou fizica să abando¬ 
neze actualul fundament teoretic statistic în favoarea 

unuia determinist legat direct de realitatea fizică. Consi- 
derînd lucrurile din punct de vedere logic, problema pare- 
a oferi două posibilităţi între care putem în principiu să ale¬ 
gem. In ultimă instanţă, alegerea va fi făcută în funcţie de 
tipul de descriere care facilitează, logic vorbind, formularea 
celui mai simplu fundament. In prezent nu dispunem de 
nici o teorie determinată care ar descrie direct evenimentele 
înseşi şi ar fi în concordanţă cu faptele. 

Deocamdată trebuie să recunoaştem că, în cazul fizicii, 
nu posedăm nici o bază teoretică generală care să poată 
fi privită drept fundamentul ei logic. Teoria cîmpului a 
eşuat pînă acum în sfera moleculară. Pe de altă parte, şi 
teoria cuantică stă în faţa unor greutăţi ce par să aibă 
rădăcini adînci. Toată lumea este de acord că doar o ase¬ 
menea formulare a teoriei cuantice ar putea să fie pusă 
ca fundament, care ar constitui o traducere a teoriei cîm¬ 
pului în schema statisticii cuantice. Nimeni nu poate să 
prevadă dacă lucrul acesta va putea fi realizat într-un 
mod satisfăcător. 

Unii fizicieni, între care mă număr şi eu, nu pot să 
creadă că trebuie să abandonăm, efectiv şi pentru tot¬ 
deauna, ideea reprezentării directe a realităţii fizice în 
spaţiu şi timp; sau că trebuie să acceptăm punctul de' 
vedere după care evenimentele din natură sînt analoge 
unui joc de noroc. Orice om e liber să aleagă în ce sens să-şi 
orienteze străduinţele; de asemenea, orice om se poate* 
mîngîia cu vorba lui Lessing că mai de preţ este căutarea 
adevărului decît stăpînirea lui 6 . 


NOTE 

1. Einstein pare să aibă în vedere că trăirile senzoriale reprezintă' 
„obiectul ce ne este dat“ în sensul că ele sînt determinate de natura 
stimulilor, de structura sistemului nostru nervos şi de o anumită pro¬ 
gramare a sistemului nervos care este rezultatul învăţării individuale. 
Experienţele senzoriale se constituie, aşadar, prin procese mai mult 
sau mai puţin automate, inconştiente. Dimpotrivă, teoriile ştiinţifice 
sînt produsul activităţii conştiente a cercetătorilor. Se lasă să se în¬ 
ţeleagă că cercetători ale căror experienţe senzoriale nu diferă în mod 
esenţial pot să le „interpreteze" foarte diferit, dacă le raportează la< 
teorii incompatibile. 

2. Einstein se delimitează aici, ca şi în alte texte, de punctul de* 
vedere curent, potrivit căruia noţiunile cunoaşterii comune se constituie- 
pornind de la informaţii despre obiecte, însuşiri şi relaţii particulare* 

145 



prin abstractizare şi generalizare, adică comparînd aceste informaţii, 
lăsînd la o parte ceea ce este specific, diferit şi reţinînd ceea ce este 
comun. El subliniază cu insistenţă că toate noţiunile, atît noţiunile 
gîndirii comune, cît şi cele ale ştiinţei sînt creaţii ale gîndirii omeneşti, 
produse ale unei activităţi imaginative şi constructive şi nu rezultate 
ale unor demersuri logice. Acest punct de vedere reprezintă unul din 
clementele cele mai originale ale concepţiei lui Einstein despre cunoaş¬ 
tere, care o detaşează atît de concepţia inductivistă curentă, cît şi de 
realismul simţului comun. într-o scrisoare din 15 iunie 1950, Einstein 
observă că el subliniază distincţia dintre „trăiri senzoriale" şi „noţiuni" 
care i se pare banală, „pentru a arăta că alegerea liberă a elementelor 
constructive inteligibile postulate în mod liber şi imposibil de dedus 
în mod empiric nu începe în ştiinţa propriu-zisă, ci aparţine vieţii inte¬ 
lectuale de toate zilele". (A. Einstein, M. Besso, Op. cit., p. 263). într-o 
altă scrisoare din 20 martie 1952 către acelaşi Besso, Einstein încearcă 
să explice consideraţiile sale sumare pe această temă din Notele auto¬ 
biografice , propunînd un exemplu: noţiunea de număr, ca noţiune a 
gîndirii comune, nu este abstrasă din experienţă cum crede, de exemplu, 
J. S. Mill, ci reprezintă o creaţie a minţii omeneşti care a fost selecţionată 
şi păstrată datorită capacităţii sale de a coordona experienţele noastre. 
Einstein conchide: drumul ce duce de la particular la general este unul 
intuitiv, cel ce duce de la general la particular este unul logic". [Op. 
cit., p. 274). Pentru consideraţii asemănătoare vezi şi Observaţii asupra 
teoriei cunoaşterii la Berlrand Russell , precum şi nota (2) la acest text. 

3. Este îndoielnic că o asemenea caracterizare a domeniului cunoaş¬ 
terii fizice ar mai putea fi acceptată în zilele noastre. Unele determinări 
ale fenomenelor biologice şi sociale au putut fi măsurate. Au fost de 
asemenea elaborate teorii şi modele matematice utile ale unor procese 
biologice şi sociale. Asemenea rezultate nu aparţin totuşi fizicii, ci 
ştiinţelor biologice sau sociale. Domeniul ştiinţei fizice nu poate fi deli¬ 
mitat exclusiv prin metodă, prin caracteristici generale ale demersuri¬ 
lor cercetării, cum afirmă aici Einstein. 

4. Vorbind în general de cercetător , Einstein nu are, desigur, în 
vedere aici pe toţi oamenii care şi-au consacrat talentul şi forţele stu¬ 
diului naturii. El se gîndeşte în primul rînd la acei cercetători a căror 
activitate crede că a ilustrat cel mai bine acest ideal de cunoaştere, cei 
pe care i-a admirat în mod deosebit, personalităţi creatoare ca Newton, 
Faraday, Maxwell sau Lorentz. Einstein se simţea străin de acei fizicieni 
reprezentativi din generaţia sa care nu vedeau în unificarea cercetării 
fizice ţelul fundamental al activităţii lor teoretice. El s-a explicat de 
nenumărate ori în această privinţă, îndeosebi atunci cînd s-a referit, 
cum va face doar aluziv în partea finală a acestui text, la ceea ce îl 
desparte de susţinătorii „interpretării ortodoxe" a mecanicii cuantice. 

5. Pentru consideraţii asemănătoare, cu remarcabile deosebiri 
în nuanţe, vezi şi Notele autobiografice , mai ales pasajul consacrat 
caracterizării generale a situaţiei din fizică la sfîrşitul secolului al 
XlX-lea cînd autorul şi-a încheiat studiile şi a făcut primii paşi spre 
o activitate de cercetare independentă. 

6. Einstein admite că faptele cunoscute atunci în fizica atomică 
sînt compatibile cu două interpretări care decurg din reprezentări dife¬ 
rite asupra obiectivelor cercetării teoretice. Potrivit primei interpretări, 

descrierea teoretică, în măsura în care nu urmăreşte decît prevederea 
şi explicarea rezultatelor experimentelor, va fi una ireductibil sta¬ 
tistică. A doua interpretare porneşte, dimpotrivă, de la premisa că teoria 
fizică trebuie să ofere o descriere a realităţii în spaţiu şi timp şi conduce 
la concluzia că legile mecanicii cuantice vor trebui deduse drept conse¬ 
cinţe din ecuaţiile unei teorii generale a cîmpului. în opoziţie cu marea 
majoritate a fizicienilor contemporani, Einstein a susţinut cu consecvenţă 
cea de-a doua interpretare apreciind că dezvoltarea viitoare a cunoaşterii 
fizice va fi în măsură să determine dacă această opţiune s-a dovedit 
sau nu fertilă. Einstein lasă clar să se înţeleagă că orientarea strategică 
a cercetării fizice depinde în mod hotărîtor de idealul de cunoaştere pe 
care îl adoptă teoreticienii. 



MECANICA CUANTICĂ ŞI REALITATEA 


In cele ce urmează voi explica pe scurt şi într-un mod 
^elementar de ce eu nu consider metoda mecanicii cuantice 
-ca fiind, în principiu, satisfăcătoare. Voi observa însă de la 
început că nu neg în nici un caz faptul că această teorie 
reprezintă un progres semnificativ, iar într-un anumit sens 
chiar definitiv, al cunoaşterii fizice. îmi închipui că această 
teorie va fi inclusă într-o teorie ulterioară, la fel cum optica 
razelor de lumină a fost inclusă în optica ondulatorie; relaţiile 
vor rămîne, baza lor va fi însă adîncită, respectiv înlocuită 
•ou alta mai cuprinzătoare. 


I 

îmi imaginez o particulă în mişcare liberă într-un anumit 
moment al timpului ca fiind descrisă (complet, în sensul 
mecanicii cuantice) printr-o funcţie spaţial limitată. 
'Conform unei asemenea reprezentări, particula nu are nici 
un impuls bine determinat, nici o poziţie bine determi¬ 
nată. 

In ce sens trebuie să consider că această descriere reprezin¬ 
tă o situaţie individuală reală? îmi apar ca posibile două 
•concepţii ce se impun imediat, pe care aş dori să le examinez 
în relaţia lor reciprocă: 

a) Particula (liberă) are în realitate o poziţie determinată 
şi un impuls determinat, chiar dacă acestea nu pot fi constata¬ 
te simultan prin măsurare în acelaşi caz individual. Funcţia 

oferă după această concepţie o descriere incompletă a unei» 
stări de lucruri reale. 

Această concepţie nu este cea acceptată de fizicieni. Accep¬ 
tarea ei ar conduce la tendinţa de a căuta în fizică, pe lingă* 
descrierea incompletă, şi o descriere completă a stărilor de 
lucruri, respectiv de a căuta legile unei asemenea descrieri. 
Cu aceasta însă s-ar sparge cadrul teoretic al mecanicii cuan¬ 
tice. 

b) Particula nu are în realitate nici un impuls determinat 
şi nici o poziţie determinată; descrierea prin funcţia 
este o descriere principial completă. Poziţia precisă a parti¬ 
culei pe care o obţinem printr-o măsurare de poziţie nu poate 
fi interpretată ca fiind poziţia particulei înainte de măsurare. 
Localizarea precisă, care apare în cazul măsurării, se va 
produce numai prin intervenţia (esenţială) a măsurării. 
Rezultatul măsurării nu depinde doar de situaţia reală a 
particulei, ci şi de natura principial incomplet cunoscută a 
mecanismului măsurării. In mod analog se petrec lucrurile 
cîndjse măsoară impusul sau o observabilă corespunzătoare 
a particulei. Această interpretare este cea favorizată actual¬ 
mente de fizicieni şi trebuie să recunoaştem că numai ea 
este aptă să dea seama în cadrul mecanicii cuantice de situaţia 
empirică exprimată de principiul lui Heisenberg. 

Conform acestei concepţii două funcţii ^ deosebite 
(nu doar trivial) descriu întotdeauna două situaţii reale 
diferite (de exemplu, particule cu poziţii precise, respectiv 
cu impulsuri precise). 

Cele afirmate mai sus sînt valabile mutatis mutandis şi- 
pentru descrierea sistemelor constituite din mai multe puncte 
materiale. Şi aici trebuie să admitem (în sensul interpretării 
Ib) că funcţia ^ descrie complet o stare de lucruri reală* 
şi că două funcţii ^ (esenţial) deosebite descriu două stări 
de lucruri diferite; chiar dacă ele pot duce, atunci cînd se 
realizează o măsurare completă, la rezultate ce coincid m r 
coincidenţa rezultatelor de măsură va fi atribuită influenţei 
parţial necunoscute a aranjamentului experimental de* 
măsurare. 

II 


Dacă ne vom întreba, ce este caracteristic, independent 
de teoria cuantică, pentru lumea ideilor a fizicii, atunci ne 
apar imediat următoarele: conceptele fizicii se raportează 
la o lume exterioară reală, cu alte cuvinte sînt idei asupra 
unor lucruri (corpuri, cîmpuri etc.) ce pretind o „existenţă 
reală 44 independentă de subiectul perceptiv, idei care pe de 
altă parte sînt aduse în cea mai sigură relaţie cu impresiile 
senzoriale. Caracteristic pentru aceste obiecte fizice este 
apoi faptul că ele sînt gîndite ca situate într-un continuu 
spaţio-temporal. Esenţial pentru această situare spaţio-tem- 
porală a obiectelor introduse în fizică este faptul că, la un 
moment dat al timpului, aceste obiecte pretind o existenţă 
independentă, în măsura în care aceste obiecte „se află în 
părţi diferite ale spaţiului 44 . Fără acceptarea unei asemenea 
independenţe a existenţei (a „Fiinţei-determinate 44 , ,,So-Sein u ) 
a obiectelor distanţate spaţial unul de altul, care provine la 
început din gîndirea comună, n-ar fi posibilă gîndirea fizică 
în sesnsul obişnuit. Fără o asemenea despărţire netă nu vedem 
cum s-ar putea formula şi verifica legi fizice. Teoria cîmpului 
a realizat acest principiu în mod exemplar, prin aceea că ea 
a localizat în elemente-de-spaţiu infinite (cvadridimensionale) 
obiectele elementare existente reciproc independent, care 
sînt puse ca fundament, ca şi legile elementare postulate 
pentru ele. 

Pentru independenţa relativă a obiectelor spaţial distan¬ 
ţate (A şi B) este caracteristică ideea: influenţarea exterioară 
a lui A nu are nici un efect nemijlocit asupra lui B; această 
idee este cunoscută ca „Principiul acţiunii din aproape în 
aproape 44 (Prinzip der Nahewirkung), care nu este aplicat 
în mod consecvent decît în teoria cîmpului. Abandonarea 
completă a acestui principiu (Grundsatz) ar face imposibilă 
ideea existenţei sistemelor (cvasi-) închise şi, prin aceasta, 
stabilirea legilor empiric verificabile, luate în sensul obişnuit. 


III 

Afirm că mecanica cuantică, în interpretarea ei în acord 
cu Ib, nu este compatibilă cu principiul II. 

Vom considera un sistem fizic S l2 , compus din două sub¬ 
sisteme, S x şi S 2 . Aceste două subsisteme s-au aflat într-un 

moment anterior al timpului în interacţiune fizică. Le vom» 
considera însă într-un anumit moment t în care această 
interacţiune a dispărut. Sistemul total va fi descris complet* 
în sensul mecanicii cuantice, printr-o funcţie 4 » 4i2 de 
coordonate q x . .., respectiv q 2 .. . ale celor două subsisteme 
(^12 nu va putea fi reprezentată ca un produs de forma 4 i 
(q x ...) ^2 (q 2 -- •)» ci doar ca o sumă a unor asemenea produse). 
Să considerăm că la momentul t cele două subsisteme sînt 
spaţial reciproc separate, astfel încît 4i2 este diferită de zero 
numai dacă q^.. aparţin unui domeniu spaţial limitat R x 
şi q 2 .. . aparţin de asemenea unui domeniu spaţial R 2t 
separat de R v 

Funcţiile 4 a l e subsistemelor particulare S 2 şi S 2 sînt 
atunci mai întîi necunoscute, respectiv ele nu există în genere. 
Metodele mecanicii cuantice permit însă să determinăm 
funcţia 4*2 a sistemului S 2 pornind de la funcţie 4 i 2 da¬ 
că, în plus, se efectuează o măsurare completă, în sensul 
mecanicii cuantice, asupra subsistemului Se obţine, 

astfel, în locul funcţiei 4 originale a lui S 12 funcţia 4 ? ^2 
a subsistemului S 2 . 

în această determinare este însă esenţial ce gen de măsu¬ 
rare completă, în sensul mecanicii cuantice, se întreprinde- 
asupra lui S x , adică ce gen de observabilă măsurăm. Dacă, 
de exemplu, S 2 este o particulă individuală, atunci putem 
alege, să măsurăm fie poziţia sa, fie componentele impulsu¬ 
lui. în funcţie de alegerea făcută vom obţine pentru 
o reprezentare diferită pentru 42» Ş* anume pentru fiecare 
alegere a măsurării asupra lui S 2 rezultă predicţii (statistice) 
diferite asupra măsurărilor ulterior întreprinse asupra lui 
S 2 . Din punctul de vedere al interpretării Ib aceasta înseamnă 
că în funcţie de alegerea măsurării directe asupra lui S x 
se produce o situaţie reală diferită cu privire la S 2 , care va 
fi descrisă prin funcţii 4 diferite, 42» +2 ctc. 

Din punctul de vedere al mecanicii cuantice, considerată 
in sine, aceasta nu reprezintă nici o dificultate. Pentru fiecare 
alegere diferită a măsurării asupra lui S 2 se va crea o situaţie 
reală şi nu apare necesară punerea în corespondenţă simultană 
a aceluiaşi sistem S 2 cu mai multe funcţii 4 diferite,, 

+2. 4*2* 

Cu totul alta este însă situaţia dacă, în acelaşi timp cu 
principiile mecanicii cuantice vom încerca să menţinem şi 
Principiul II cu privire la existenţa independentă a stărilor 
prezente în două părţi separate ale spaţiului, R x şi R 2 . în 
exemplul nostru, o măsurare completă asupra lui S x va 
însemna o intervenţie fizică care nu afectează decît partea 
spaţiului R x . O asemenea intervenţie nu poate influenţa 
însă nemijlocit realitatea fizică (das Physikalisch-Reale) 
din partea spaţială R 2 independentă de ea. De aici ar decurge 
că acel enunţ referitor la S 2 la care putem ajunge pe baza 
unei măsurări complete asupra lui Si trebuie să fie valabil 
pentru S 2 şi atunci cînd nu se face nici o măsurare asupra 
lui Aceasta ar însemna că pentru S 2 ar trebui să fie valabile 
toate enunţurile ce ar putea fi derivate prin stabilirea lui 
4*2 sau 4*2 etc. Acest fapt este însă evident imposibil, dacă 
4 2 > ^2 etc. vor trebui să se refere la stări reale diferite, cu 
alte cuvinte intrăm în contradicţie cu interpretarea Ib a 
funcţiei 4 .. 

Nu mi se pare că ar exista vreo îndoială asupra faptului 
c k fizicienii care consideră modul de descriere al mecanicii 
cuantice în principiu definitiv vor reacţiona la aceste con¬ 
sideraţii astfel: ei vor abandona Exigenţa II asupra exis¬ 
tenţei independente a realităţii fizice prezente în părţi ale 
spaţiului diferite; ei se vor putea întemeia în aceasta, pe 
lună dreptate, pe faptul că mecanica cuantică nu foloseşte 
nicăieri în mod explicit această exigenţă. 

Admit lucrul acesta, nu însă fără a observa: dacă vom 
•considera fenomenele fizice cunoscute, chiar şl pî acelea pe 
•care le-a explicat atît de bine mecanica cuantică, atunci nu 
vom găsi nicăieri un fapt în urma căruia să-mi apară ca 
probabilă abandonarea Exigenţei II. De aceea sînt înclinat 
să cred că descrierea mecanicii cuantice trebuie considerată, 
in sensul lui Ia, ca o descriere incompletă şi indirectă a reali¬ 
tăţii, care va fi înlocuită mai tîrziu printr-una completă şi 
directă. 

în orice caz, după opinia mea va trebui să ne ferim ca în 
■căutarea unei baze unitare pentru întreaga fizică să ne 
cramponăm dogmatic de schema teoriei actuale. 

Rezumat 


Dacă se concepe funcţia în mecanica cuantică ca o 
descriere (în principiu) completă a unei stări reale, atunci 
este implicată ipoteza unei acţiuni la distanţă greu de admis. 
Dacă se concepe* însă funcţia ^ ca o descriere incompletă 
a unei stări reale, atunci este greu de crezut că pentru o 
descriere incompletă sînt valabile legi stricte asupra depen¬ 
denţei temporale. (A.E.) 



NOTE AUTOBIOGRAFICE 


Iată-mă stînd aici şi scriind, la şaizeci şi şapte de ani v 
ceva care seamănă cu propriul meu necrolog. Fac aceasta 
nu numai deoarece doctorul Schilpp m-a convins să o fac, 
ci şi fiindcă cred şi eu Însumi că este bine să arăţi celor ce 
se străduiesc alături de tine cum îţi apare, în retrospectivă, 
propria strădanie şi căutare. După o anumită chibzuinţă, 
mi-am dat seama cît de imperfect trebuie să fie rezultatul 
unei asemenea încercări. Căci oricît ar fi de scurtă şi de 
limitată o viaţă de muncă şi oricît de mult ar precumpăni 
în ea greşelile, nu este deloc uşor să înfăţişezi ceea ce este 
vrednic de a fi împărtăşit; omul de astăzi, la şaizeci şi şapte 
de ani, nu este acelaşi cu cel de la cincizeci, treizeci sau 
douăzeci de ani. Fiecare amintire este colorată de ceea ce 
sîntem astăzi, aşadar de o perspectivă înşelătoare x . O ase¬ 
menea apreciere ar putea fi descurajantă. Şi, totuşi, cred 
că, din experienţa proprie putem să ne alegem cu ceva ce nu 
este accesibil unei alte conştiinţe. 

Pe cînd eram încă un tînăr destul de precoce am trăi^ 
intens sentimentul zădărniciei speranţelor şi străduinţelo r 
care îi gonesc în viaţă, fără răgaz, pe cei mai mulţi dintr e 
oameni. Am înţeles curînd şi cruzimea acestei goane, care> 
în acei ani, era acoperită cu mai multă grijă ca acum de 
ipocrizie şi vorbe mari. Fiecare era condamnat, prin simpla 
existenţă a burţii sale, să ia parte la această goană. Burta 
putea fi astfel pe deplin satisfăcută, dar nu şi omul, ca fiinţă 
care gîndeşte şi simte. O primă cale de a scăpa din această 
situaţie o oferea religia, care îi era implantată fiecărui copil 
de maşinăria educaţiei tradiţionale. Aşa am ajuns şi eu 

la o religiozitate profundă — deşi eram copilul unor părinţi 
oomplet nereligioşi (evrei) — care a cunoscut însă un sfîrşit 
subit încă la vîrsta de doisprezece ani. Lectura cărţilor de 
popularizare a ştiinţei m-a condus curînd la convingerea 
că multe din cele ce se povestesc în Biblie nu pot fi adevărate. 
Urmarea a fost o veritabilă euforie a liberei cugetări, împinsă 
pînă la fanatism, unită cu impresia că tineretul este minţit 
cu bună ştiinţă de către stat; era o impresie zdrobitoare. 
Neîncrederea faţă de orice fel de autoritate, care a crescut 
din această experienţă, o atitudine sceptică faţă de convin¬ 
gerile care erau vii în ambianţa socială din acea vreme,nu 
m-au mai părăsit niciodată, chiar dacă şi-au pierdut mai 
tîrziu din ascuţime, datorită unei mai bune înţelegeri a 
corelaţiilor cauzale. 

îmi este clar că paradisul religios al copilăriei, pe care 
l-am pierdut în acest fel, a fost o primă încercare de a mă 
elibera de cătuşele unei existenţe „strict personale 44 , ale 
unei existenţe dominată de dorinţe, speranţe şi sentimente 
primitive. Căci există această lume mare, care este indepen¬ 
dentă de noi oamenii şi stă în faţa noastră ca o mare şi veşnică 
enigmă, măcar în parte accesibilă vederii şi gindirii noastre. 
Contemplarea ei are efectul unei eliberări şi curînd mi-am 
dat seama că mulţi dintre oamenii pe care am învăţat să-i 
preţuiesc şi să-i admir şi-au găsit libertatea şi siguranţa 
interioară dăruindu-se pe de-a-ntregul cercetării ei. Cuprin¬ 
derea prin gîndire a acestei lumi extrapersonale 2 , în cadrul 
posibilităţilor ce ne stau la îndemînă, mi-a apărut, pe jumă¬ 
tate conştient, pe jumătate inconştient, drept cel mai înalt 
ţel al vieţii. Oamenii cu aceeaşi atitudine, din prezent şi din 
trecut, ca şi judecăţile la care au ajuns ei, au fost pentru 
mine bucurii ce nu se pot pierde. Calea spre acest paradis 
nu era atît de comodă şi de atrăgătoare ca şi calea spre para¬ 
disul religios; dar ea s-a dovedit demnă de încredere şi nu 
am regretat niciodată că am ales-o. 

Ceea ce am spus aici este adevărat numai într-un anumit 
sens, tot aşa cum un desen care constă din, cîteva linii nu 
poate să reprezinte decît într-un sens restrîns un obiect 
oomplicat, caracterizat printr-o diversitate deconcertantă 
de detalii. Dacă unui om gîndurile bine ordonate îi produc 
bucurie este posibil ca această latură a fiinţei sale să se 
contureze mai puternic pe socoteala celorlalte şi să influenţeze 
astfel într-o măsură mai mare mentalitatea lui. în asemenea 

cazuri, este cu putinţă ca acest om să vadă în retrospectivă 
o dezvoltare unitară şi sistematică, in timp ce experienţele 
lui reale se desfăşoară în situaţii particulare care au un caracter 
caleidoscopic. Varietatea situaţiilor exterioare şi îngustimea 
conţinutului momentan al conştiinţei atrag după ele un 
anumit fel de atomizare a vieţii fiecărui om. Pentru un om 
ca mine punctul de cotitură al dezvoltării constă în aceea 
că interesul principal se desprinde treptat, într-o măsură 
tot mai mare, de ceea ce este momentan şi strict personal 
şi se orientează spre cuprinderea lucrurilor cu ajutorul gîn- 
dirii. Privite din acest punct de vedere, consideraţiile sche¬ 
matice de mai sus cuprind atîta adevăr cît poate fi exprimat 
în atît de puţine cuvinte. 

Ce înseamnă de fapt „gindire 44 ? Atunci cînd la, recepţiona- 
rea impresiilor senzoriale, iau naştere reprezentări, acestea 
nu sînt încă „gîndire 44 . Dacă aceste imagini formează serii 
în care fiecare membru evocă un altul, nici acestea nu sînt 
încă „gindire 44 . Cînd însă o anumită imagine revine în multe 
asemenea şiruri, ea devine, prin însuşi faptul revenirii ei, 
un element ordonator pentru asemenea şiruri, în măsura în 
care leagă între ele şiruri lipsite de continuitate. Un aseme¬ 
nea element devine un instrument, un concept (Begriff). 
Consider că trecerea de la asocieri libere sau „vise 44 la gîn- 
dire este caracterizată prin rolul mai mult sau mai puţin do¬ 
minant pe care îl joacă aici „conceptul“. Nu este în sine ne¬ 
cesar ca un concept să fie legat de un semn (cuvînt) per¬ 
ceptibil şi reproductibil; dacă însă se întîmplă aşa, gîndirea 
poate, datorită acestui fapt, să fie comunicată. 

Cu ce drept — se va întreba acum cititorul — operează 
acest om într-un mod atît de nepăsător şi primitiv cu idei 
într-un domeniu atît de problematic, fără să facă cea mai 
mică încercare de a dovedi ceva? Apărarea mea este: întreaga 
noastră gîndire e ceva de felul unui joc liber cu conceptele; 
îndreptăţirea acestui joc constă în acea măsură a privirii 
de ansamblu asupra trăirilor senzoriale pe care o putem 
atinge cu ajutorul lui 3 . Conceptul „adevăr 44 nu poate fi 
încă aplicat unei asemenea conformaţii; acest concept poate 
fi luat în consideraţie, după părerea mea, numai atunci cînd 
există un acord (o convenţie) cuprinzător cu privire la ele¬ 
mentele şi regulile jocului. 

Mi se pare neîndoielnic că gîndirea noastră se desfăşoară In 
cea mai mare parte fără aplicarea semnelor (cuvintelor) şi 

pe deasupra, în mare măsură, inconştient. Căci cum am 
putea altfel ajunge să ne ,,mirăm“ în mod absolut spontan 
de o trăire? Această „mirare 44 pare să se producă atunci cînd 
o trăire intră în conflict cu o lume de concepte suficient de 
bine fixată în noi. Cînd un asemenea conflict este trăit cu 
putere şi intens, el se răsfrînge, într-un mod hotărîtor, asupra 
lumii gindirii noastre. Dezvoltarea acestei lumi a gindirii este, 
intr-un anumit sens, o fugă continuă din starea de „mirare 44 4 . 

O mirare de acest fel am trăit eu la patru sau cinci ani, 
cînd tatăl meu mi-a arătat o busolă. Faptul că acest ac se 
comporta într-un mod atît de determinat nu se potrivea 
deloc cu felul de evenimente care-şi puteau găsi un loc în 
lumea inconştientă a conceptelor (a efectelor legate de „atinge¬ 
re 44 ). îmi mai amintesc şi acum, sau cred că îmi amintesc, 
că această experienţă a avut asupra mea o influenţă pro¬ 
fundă şi statornică. Trebuia să fie ceva dincolo de lucruri, 
ceva care să fie profund ascuns. Omul nu reacţionează în 
feiu! acesta faţă de ceea ce se petrece sub ochii lui încă din 
copilărie; el nu se miră de căderea corpurilor, de vînt şi de 
ploaie, de lună, nici de faptul că aceasta nu cade, nici de 
deosebirea dintre cele însufleţite şi neînsufleţite. 

La virsta de doisprezece ani am trăit o a doua mirare, 
de un fel cu totul deosebit, legată de o cărticică despre 
geometria plană euclidiană care mi-a căzut în mină la în¬ 
ceputul unui an şcolar. Am întîlnit aici enunţuri, de exem* 
piu despre intersecţia celor trei înălţimi ale unui triunghi 
Intr-un punct, care, deşi nu erau în sine cîtuşi de puţin 
evidente, puteau fi demonstrate cu asemenea certitudine 
Incît orice îndoială părea să fie exclusă. Această claritate şi 
siguranţă a făcut asupra mea o impresie ce nu poate fi 
descrisă. Faptul că axiomele trebuiau acceptate fără demon¬ 
straţie nu m-a neliniştit. In general eram pe deplin satis¬ 
făcut cînd puteam să sprijin demonstraţiile pe propoziţii 
a căror valabilitate nu mi se părea îndoielnică. îmi amin¬ 
tesc, bunăoară, că un unchi mi-a vorbit despre teorema lui 
Pitagora înainte ca acea minunată cărticică de geometrie 
să fi ajuns in mîinile mele. Printr-un efort considerabil am 
reuşit să „demonstrez 44 această teoremă pe temeiul ase¬ 
mănării triunghiurilor; procedind astfel mi s-a părut „evi¬ 
dent 44 că raporturile dintre laturile unui triunghi drept¬ 
unghiular trebuie să fie pe de-a întregul determinate de 
unul din unghiurile ascuţite. Doar ceea ce nu apărea ca 

157 



„evident / 4 într-un mod asemănător mi se părea că necesită, 
în genere, o demonstraţie. De asemenea, obiectele de care 
se ocupă geometria mi s-au părut a nu fi de altă natură 
decît obiectele percepţiei senzoriale, „pe care putem să le 
vedem şi să le atingem 44 . Această concepţie primară, eare 
stă şi la baza cunoscutei întrebări kantiene privitoare la 
posibilitatea „judecăţilor sintetice a priori 44 , se sprijină, 
fireşte, pe faptul că relaţia conceptelor geometrice cu obiec¬ 
tele experienţei (etalon rigid, linie dreaptă etc.) era în mod 
inconştient prezentă 5 . 

Dacă pare astfel posibil să obţinem prin gîndire pură 
o cunoaştere certă despre obiectele experienţei, atunci 
această „mirare 44 se sprijină pe o eroare 6 . Dar pentru cel ce 
trăieşte pentru prima dată aşa ceva, este destul de surprin¬ 
zător că omul este, în general, în stare să atingă un ase¬ 
menea grad de certitudine şi puritate în gîndirea pură 
ca acela pe care ni l-au revelat pentru prima dată Grecii 
în geometrie. 

Odată ce m-am lăsat deja abătut pentru a întrerupe 
necrologul de-abia început, nu ezit să enunţ aici, în cîteva 
propoziţii, credo -ul meu epistemologic, cu toate că în cele 
de mai sus s-a mai spus, în treacăt, cîte ceva în această 
privinţă. Acest credo s-a conturat abia mult mai tîrziu şi 
încet ; el nu corespunde punctului de vedere pe care l-am 
adoptat în anii mai tineri 7 . 

Yăd, pe de o parte, totalitatea trăirilor senzoriale, pe de 
altă parte, totalitatea conceptelor şi enunţurilor ce sînt 
expuse în cărţi. Relaţiile dintre concepte şi enunţuri sînt 
de natură logică, iar sarcina gîndirii logice se limitează 
strict la producerea conexiunilor dintre concepte şi enun¬ 
ţuri după reguli stabilite, de care se ocupă logica. Conceptele 
şi enunţurile capătă „sens 44 , adică „conţinut 44 , numai prin 
relaţiile lor cu trăirile senzoriale. Conexiunea acestora din 
urmă cu primele este pur intuitivă, cu alte cuvinte, nu este 
ea însăşi de natură logică. Gradul de certitudine cu care 
poate.fi asumată această relaţie, adică această înlănţuire 
intuitivă, şi nu altceva, deosebeşte fantezia goală de „ade¬ 
vărul 44 ştiinţific 8 . Sistemul de concepte este o creaţie a omu¬ 
lui împreună cu regulile sintactice, care constituie structura 
sistemelor de concepte. Deşi sistemele de concepte, con¬ 
siderate din punct de vedere logic, sînt pe de-a întregul arbi¬ 
trare, ele sînt legate prin ţelul de a face posibilă o coordonare 

cit mai sigură (intuitivă) şi completă cu totalitatea trăirilor 
senzoriale; în al doilea rînd, ele tind spre o cît mai mare 
economie în ceea ce priveşte elementele lor logic indepen¬ 
dente (concepte fundamentale şi axiome), adică concepte 
nedefinite şi enunţuri nederivate 10 . 

Un enunţ este corect dacă este derivat, înăuntrul unui 
sistem logic, după regulile logice acceptate. Un sistem are 
conţinut de adevăr (Wahrheitsgehalt) corespunzător certi¬ 
tudinii şi completitudinii capacităţii sale de a se coordona 
cu totalitatea trăirilor senzoriale. Un enunţ corect îşi împru¬ 
mută „adevărul“ din conţinutul de adevăr al sistemului 
căruia îi aparţine. 

O remarcă cu privire la dezvoltarea istorică. Hume 
a înţeles clar că anumite noţiuni, de exemplu cea de cauza¬ 
litate, nu pot fi derivate din materialul experienţei prin 
metode logice. Kant, pe de altă parte, pătruns de faptul că 
anumite noţiuni sînt indispensabile, le considera, aşa cum 
sînt ele alese, drept premise necesare ale oricărei gîndiri 
şi le distingea de noţiunile care au o origine empirică. Eu 
sînt însă convins că această distincţie este greşită, adică 
nu răspunde într-un mod natural problemei. Toate noţi¬ 
unile, chiar şi cele mai apropiate de trăiri, sînt, din punct de 
vedere logic, postulate adoptate liber (freie Setzungen), 
exact ca şi noţiunea de cauzalitate, în legătură cu care a fost 
pentru prima dată pusă problema 11 . 

Şi acum, înapoi la necrolog. La vîrsta de 12 — 16 ani 
m-am familiarizat cu elementele matematicii, inclusiv cu 
principiile calculului diferenţial şi integral. în această pri¬ 
vinţă am avut norocul să dau peste cărţi în care nu se exa¬ 
gera cu stringenţa logică, în schimb, ideile principale erau 
evidenţiate sistematic. Această ocupaţie a fost, în ansamblu, 
Intr-adevăr fascinantă; în ea existau culmi care se puteau 
compara foarte bine, din punctul de vedere al impresiei 
pe care au făcut-o asupra mea, cu geometria elementară: 
ideile fundamentale ale geometriei analitice, seriile infinite, 
noţiunile de diferenţială şi integrală. Am avut de asemenea 
norocul să iau cunoştinţă de rezultatele şi metodele esen¬ 
ţiale ale ştiinţelor naturii, în întregul lor, într-o excelentă 
expunere populară care se limita aproape în întregime la 
aspectele calitative, cărţile populare de ştiinţă a naturii 
ale lui Bernstein, o lucrare în cinci sau şase volume, pe 
care am citit-o pe nerăsuflate. Studiasem deja şi ceva fizică 

teoretică cînd am intrat, la şaptesprezece ani, în Institutul 
Politehnic din Ziirich, ca student la matematică şi fizică. 

Acolo am avut profesori extraordinari, de exemplu 
Hurwitz, Minkowski, astfel încit aş fi putut realmente să-mi 
formez o cultură matematică profundă. Eu lucram insă 
majoritatea timpului în laboratorul de fizică, fascinat de 
contactul direct cu experienţa. Restul timpului îl foloseam 
în primul rînd pentru a studia acasă lucrările lui Kirchhoff, 
Helmholtz, Hertz ş.a. Dacă am neglijat într-o anumită 
măsură matematica, aceasta se datora nu numai faptului 
că mă interesau mai mult ştiinţele naturii decit matema¬ 
tica, ci şi următoarei experienţe mai deosebite: mi-am 
dat seama că matematica se compunea din multe dome¬ 
nii speciale, fiecare din ele putînd să ne ceară această 
scurtă viaţă care ne-a fost hărăzită. M-am văzut astfel 
în situaţia măgarului lui Buridan, care nu se putea hotărî 
pentru o anumită căpiţă de fîn. Aceasta se datora evident 
faptului că intuiţia mea în domeniul matematicii nu era 
destul de puternică pentru a-mi permite să disting în mod 
sigur ceea ce era fundamental important, de bază, de restul 
erudiţiei care era mai mult sau mai puţin de prisos. în 
afară de aceasta, şi interesul meu pentru cunoaşterea naturii 
era necondiţionat mai mare. Şi nu mi-a fost clar, pe cînd 
eram încă student, că accesul la principii mai profunde ale 
cunoaşterii fizice se lega de stăpînirea celor mai complicate 
metode matematice. Am început să pricep acest lucru abia 
treptat, după ani de muncă ştiinţifică independentă 12 . 
Desigur, fizica era şi ea împărţită în domenii speciale, dintre 
care fiecare putea să înghită o viaţă scurtă de muncă fără 
ca setea de cunoaştere mai profundă să fie astîmpărată. 
Masa faptelor experimentale, insuficient legate între ele y 
era şi aici copleşitoare. Am învăţat însă curînd să dau de 
urma căii care putea duce spre profunzimi, lăsînd la o parte 
restul, multitudinea de lucruri care umplu spiritul şi îl abat 
de la ceea ce este esenţial. Partea proastă era desigur că, pen¬ 
tru examene, toate acestea trebuiau să fie înghiţite, de 
voie sau de nevoie. Această constrîngere a avut un efect 
atit de descurajator încît, după examenul final, interesul 
pentru probleme ştiinţifice mi-a pierit pentru un an întreg. 
La aceasta trebuie să adaug că noi în Elveţia am avut mai 
puţin de suferit decît în multe alte locuri de pe urma acestei 
constrîngeri care înăbuşe adevăratul instinct ştiinţific. 

160 



Nu erau, în total, decît două examene: în rest puteai să-ţi 
foloseşti timpul cum credeai de cuviinţă. Aşa se întîmpla 
îndeosebi atunci cînd aveai, cum am avut eu, un prieten 
bun care frecventa cu regularitate prelegerile şi prelucra 
conştiincios conţinutul acestora 13 . Mi se oferea astfel liber¬ 
tate în alegerea ocupaţiilor pînă la puţine luni înaintea exa¬ 
menului, o libertate de care m-am bucurat din plin, accep- 
tînd cu plăcere, ca pe răul de departe cel mai mic, remuş- 
cările ce o însoţeau. Este pur şi simplu un miracol că meto¬ 
dele moderne de învăţ ămînt nu au sugrumat încă pe de-a-ntre- 
gul curiozitatea sfîntă a cercetării; căci această plantă firavă 
cere, în afară de încurajare, în primul rînd libertate; fără 
aceasta, ea piere negreşit. Este o mare greşeală să se creadă 
că bucuria de a privi şi de a căuta poate fi stimulată prin 
constrîngere şi prin apel la simţul datoriei. îmi închipui că pînă 
şi un animal de pradă sănătos ar putea fi lecuit de lăcomie* 
dacă ar fi silit, cu ajutorul biciului, să mănînce în continuare 
cînd nu îi mai este foame, în special dacă hrana care i se 
oferă în aceste condiţii de constrîngere ar fi aleasă în mod 
corespunzător. 

Acum despre fizică, aşa cum se prezenta ea în acea 
vreme. In ciuda fertilităţii ei în detalii, în aspectele prin¬ 
cipiala domina rigiditatea dogmatică. La început (dacă a 
existat aşa ceva), Dumnezeu a creat legile mişcării ale lui 
Newton, împreună cu masele şi forţele necesare. Aceasta 
este totul; restul rezultă prin deducţie, datorită dezvoltării 
unor metode matematice adecvate 14 . Ceea ce a realizat se¬ 
colul al XlX-lea, sprijinindu-se pe această bază, mai ales 
prin aplicarea ecuaţiilor cu derivate parţiale, trebuia să 
trezească admiraţia oricărui om receptiv. Newton a fost 
probabil primul care a scos în evidenţă posibilităţile ecua¬ 
ţiilor cu derivate parţiale în teoria lui asupra propagării 
sunetului. Deja Euler a creat fundamentul hidrodinamicii. 
Dar desăvîrşirea pînă în detalii a construcţiei mecanicii 
maselor discrete, ca bază a întregii fizici, a fost opera seco¬ 
lului al XlX-lea. Cercetătorii au fost mai puţin impresionaţi 
de desăvîrşirea tehnică a mecanicii şi rezolvarea problemelor 
mai complicate, cît de realizările mecanicii în domenii care, 
la prima vedere, nu aveau nimic de a face cu mecanica: 
teoria mecanică a luminii, care concepea lumina ca mişcare 
ondulatorie a unui eter elastic cvasirigid, şi, înainte de toate, 
teoria cinetică a gazelor: independenţa căldurii specifice 

a gazelor constituite dintr-un singur fel de atomi în raport 
•cu greutatea atomică, derivarea ecuaţiei de stare a gazului 
şi relaţia ei cu căldura specifică, teoria cinetică a disocierii 
gazelor, şi, mai ales, corelaţia cantitativă dintre vîscozitatea, 
■conductibilitatea termică şi difuziunea gazelor, care furniza 
şi mărimea absolută a atomilor. Aceste rezultate susţineau 
totodată mecanica drept bază a fizicii şi a ipotezei atomi¬ 
ce, cea din urmă fiind deja bine ancorată în chimie. în 
chimie numai raporturile dintre atomi jucau un rol, nu 
şi mărimea lor absolută, aşa că teoria atomică putea fi 
considerată aici mai mult ca o imagine intuitivă decît 
drept o cunoaştere despre constituţia reală a substanţei. 
Făcînd abstracţie de aceasta, de un mare interes era şi fap¬ 
tul că teoria statistică a mecanicii clasice a fost în stare 
să deducă legile fundamentale ale termodinamicii, ceea ce, 
in esenţă, realizase deja Boltzmann. 

Iată de ce nu trebuie să ne mirăm că, putem spune, toţi 
fizicienii ultimului secol au văzut în mecanica clasică o 
temelie solidă şi definitivă a întregii fizici, ba chiar a întregii 
ştiinţe a naturii, şi că nu şi-au cruţat puterile încercînd să 
Întemeieze pe mecanică pînă şi teoria electromagnetică a 
lui Maxwell, care se impunea între timp încetul cu încetul. 
Maxwell şi H. Hertz, care, priviţi retrospectiv, ne apar pe 
bună dreptate, ca cei care au zdruncinat încrederea în meca¬ 
nică ca bază definitivă a întregii gîndiri fizice, s-au cram¬ 
ponat şi ei, în gîndirea lor conştientă, de mecanică, ca bază 
asigurată a fizicii. Ernst Mach a fost acela care în Istoria 
mecanicii , a zguduit această credinţă dogmatică; tocmai 
din acest punct de vedere, cartea lui a avut asupra mea, pe 
vremea cînd eram student, o influenţă profundă. Adevărata 
măreţie a lui Mach eu o văd în scepticismul şi independenţa 
lui de neclintit; în tinereţe m-a impresionat puternic şi pozi¬ 
ţia sa epistemologică, care îmi apare însă astăzi ca fiind în 
principiu de nesusţinut. Anume, el nu a pus just în lumină na¬ 
tura, în esenţa ei, constructivă şi speculativă a oricărei gîn¬ 
diri, îndeosebi a gîndirii ştiinţifice; ca urmare, el a respins 
teoria tocmai în acele domenii în care caracterul ei con- 
structiv-speculativ iese cel mai bine în evidenţă, de exem¬ 
plu, în teoria cinetică moleculară 15 . 

înainte de a trece la o critică a mecanicii ca bază a fizicii, 
trebuie spus ceva de ordin general cu privire la punctele 
de vedere din care pot fi criticate, în principiu, teoriile fizice. 

Primul punct de vedere este evident: teoria nu are voie să 
contrazică faptele experienţei. Pe cît de vădită apare la 
prima vedere această cerinţă, pe atit de subtil se structurează 
ea in aplicare. Astfel, putem deseori, poate chiar Întotdeauna, 
să menţinem o temelie teoretică generală în măsura în care 
facem posibilă adaptarea ei la fapte prin ipoteze suplimentare r 
introduse în mod artificial. în orice caz, acest prim punct de 
vedere priveşte confirmarea bazei teoretice de către un 
material empiric disponibil. 

Al doilea punct de vedere nu priveşte relaţia cu mate¬ 
rialul de observaţie, ci premisele teoriei înseşi, ceea ce desem¬ 
năm pe scurt, dar vag, ca „naturaleţe 14 („A atiXrlichkeit u ) 
sau „simplitatea logică 44 a premiselor (a conceptelor funda¬ 
mentale şi a relaţiilor dintre acestea, care sint luate ca punct 
de plecare). Acest punct de vedere, a cărui formulare exactă 
se loveşte de mari dificultăţi, a jucat dintotdeauna un rol 
important în alegerea şi evaluarea teoriilor. Aici este vorba 
pur şi simplu de un fel de enumerare a premiselor logic 
independente (presupunînd că aceasta ar putea fi în genere 
realizată într-un mod univoc), ci de un fel de evaluare reci¬ 
procă a unor calităţi incomensurabile. Dintre teoriile cu o 
bază la fel de simplă, superioară va trebui considerată,, 
în cele din urmă, aceea care limitează în modul cel mai 
strict calităţile în sine posibile ale sistemelor (adică conţine 
cerinţele cele mai precise) 16 . Despre „domeniul 44 teoriilor nu 
trebuie să spun aici nimic, deoarece noi ne limităm la 
teoriile ale căror obiect îl 'constituie totalitatea fenomenelor 
fizice. Al doilea punct de vedere ar putea fi caracterizat 
pe scurt ca cel ce priveşte „perfecţiunea internă 44 (innere 
Vollkommenheit) a teoriei, în timp ce primul punct de ve¬ 
dere se referă la „confirmarea externă 44 . De „perfecţiunea 
internă 44 a unei teorii ţine, cred eu, şi următorul fapt: preţuim 
mai mult o teorie dacă ea nu este din punct de vedere logio 
rezultatul unei alegeri arbitrare, între teorii de valoare 
egală şi construite analog. 

Nu voi încerca să scuz prin lipsa de spaţiu tipografie 
insuficienta precizie a enunţurilor ce sînt conţinute în ulti¬ 
mele două alineate; dimpotrivă, recunosc că nu prea sînt 
capabil, sau poate nu sînt deloc să înlocuiesc aceste indicaţii 
prin definiţii mai precise. Cred totuşi că ar fi posibilă o- 
formulare mai precisă. în orice caz, se poate constata 
că între „auguri“ există de cele mai multe ori un acord 

in ceea ce priveşte aprecierea „perfecţiunii interne 44 a teorii¬ 
lor şi tocmai de aceea asupra gradului „confirmării externe 44 . 

Şi acum desnre critica mecanicii ca bază a fizicii. 

Din primul punct de vedere (confirmarea prin fapte), 
încorporarea opticii ondulatorii în imaginea mecanică a 
lumii trebuia să trezească îndoieli serioase. Dacă urma ca 
lumina să fie concepută ca mişcare ondulatorie într-un corp 
elastic (eterul), atunci acesta trebuia să fie un mediu care 
pătrunde totul; ţinînd seama de transversalitatea undelor 
luminoase, el trebuia să semene în ceea ce este esenţial cu un 
corp solid, dar incompresibil, astfel încît să nu existe unde 
longitudinale. Acest eter trebuia să ducă o existenţă fanto¬ 
matică alături de restul materiei în măsura în care nu părea 
să opună nici o rezistenţă faţă de mişcarea corpurilor 
„ponderabile 44 . Pentru a explica indicele de refracţie al 
corpurilor transparente, ca şi procesele de emisie şi absorbţie 
a radiaţiei, trebuia să presupunem existenţa unor interac¬ 
ţiuni complicate între cele două tipuri de materie, ceea ce 
nici măcar nu s-a încercat în mod serios, pentru a nu mai 
vorbi de realizarea a aşa ceva. 

în plus, forţele electromagnetice cereau introducerea 
unor mase electrice, care, deşi nu posedau o inerţie demnă de 
luat în seamă, exercitau acţiuni reciproce unele asupra 
celorlalte, şi anume, în opoziţie cu forţele gravitaţionale, 
acţiuni de tip polar. 

Ceea ce i-a determinat pe fizicieni, după multe ezitări, 
să părăsească credinţa în posibilitatea întemeierii întregii fizici 
pe mecanica lui Newton a fost electrodinamica lui Faraday- 
Maxwell. Această teorie precum şi confirmarea ei prin expe¬ 
rimentele lui Hertz au arătat că există procese electromag¬ 
netice care prin esenţa lor sînt desprinse de orice materie 
ponderală, şi anume undele în spaţiul gol care constau din 
„cîmpuri 44 electromagnetice. Dacă se voia menţinerea me¬ 
canicii ca bază a fizicii, atunci ecuaţiile lui Maxwell trebuiau 
să fie interpretate mecanic. în timp ce se lucra cu multă 
rîvnă, dar fără succes în această direcţie, ecuaţiile îşi dove¬ 
deau în măsură tot mai mare fertilitatea. Cu timpul, oamenii 
s-au obişnuit să opereze cu aceste cîmpuri ca entităţi inde¬ 
pendente fără să mai considere necesară justificarea naturii 
lor mecanice; astfel ideea mecanicii ca bază a fizicii a fost 
părăsită aproape pe neobservate, fiindcă punerea ei de acord 
cu faptele s-a dovedit a fi, în cele din urmă, lipsită de orice 

perspective. De atunci există două tipuri de elemente con¬ 
ceptuale: pe de o parte, puncte materiale cu forţe care ac¬ 
ţionează la distanţă între ele, pe de altă parte, cîmpul conti¬ 
nuu. Este o stare intermediară a fizicii, fără o bază unitară 
pentru întreg, care, deşi nesatisfăcătoare, este încă departe 
de a fi depăşită 17 . 

Şi acum cîteva observaţii cu privire la critica mecanicii 
ca bază a fizicii din al doilea punct de vedere, punctul de 
vedere intern. In actualul stadiu de dezvoltare a ştiinţei, 
adică după abandonarea ideii fundamentului mecanic, 
această critică prezintă doar un interes metodologic. Ea 
este însă foarte potrivită pentru a pune în evidenţă un mod 
de a argumenta care în viitor va trebui să joace un rol cu 
atît mai mare în alegerea teoriilor cu cît conceptele de bază 
şi axiomele se îndepărtează mai mult de ceea ce este direct 
perceptibil, astfel încît confruntarea implicaţiilor teoriei 
cu faptele va deveni tot mai anevoioasă şi va cere tot mai 
mult timp. Aici trebuie pomenit în primul rînd argumentul 
lui Mach, care de altfel a fost recunoscut fără echivoc încă 
de către Newton (experimentul cu vasul) 18 . 

Din punctul de vedere al descrierii pur geometrice, 
toate sistemele de coordonate „rigide 44 sînt, logic echivalente 
unele în raport cu celelalte. Ecuaţiile mecanicii (de exemplu 
legea inerţiei) pretind valabilitate numai faţă de o anumită 
clasă a acestor sisteme şi anume faţă de „sistemele inerţiale 44 . 
Sistemul de coordonate, ca obiect corporal, este, aici, fără 
importanţă. Pentru a justifica necesitatea acestei alegeri 
trebuie căutat ceva în afara obiectelor (mase, distanţe), 
cu care se ocupă teoria. De aceea, Newton a introdus cît 
se poate de explicit, în calitate de factor cauzal determinant, 
„spaţiul absolut 44 , ca participant activ, prezent în toate 
procesele mecanice; prin „absolut 44 el înţelege, evident, 
neinfluenţat de mase şi de mişcările lor. Ceea ce făcea ca 
situaţia să apară deosebit de neplăcută era faptul că trebuia 
să existe infinit de multe sisteme inerţiale în mişcare uni¬ 
formă unele în raport cu altele şi libere de efecte de rotaţie, 
sisteme care trebuiau să fie distinse în raport cu toate 
celelalte sisteme rigide. 

Mach presupunea că într-o teorie cu adevărat raţională 
inerţia, la fel ca şi celelalte forţe la Newton, trebuia să se bazeze 
pe interacţiunea maselor, o concepţie pe care am considerat-o 
mult timp ca fiind, în principiu, concepţia justă. Ea pre- 

supunea însă implicit că teoria fundamentală trebuie să 
fie una de tipul general al mecanicii lui Newton; conceptele 
ei iniţiale trebuie să fie masele şi interacţiunile dintre ele. 
O asemenea încercare de rezolvare nu îşi are însă locul 
într-o teorie consecventă a cîmpului, cum se va vedea de 
îndată. 

Cît de întemeiată este însă în sine critica lui Mach se 
poate observa deosebit de clar din următoarea analogie. 
Să ne închipuim că oamenii care formulează o teorie mecani¬ 
că nu cunosc decît o mică parte din suprafaţa Pămîntului 
şi nu pot percepe stelele. Ei vor fi înclinaţi să atribuie di¬ 
mensiunii verticale a spaţiului proprietăţii fizice deosebite 
(direcţia acceleraţiei corpurilor în cădere) şi să argumenteze, 
sprijinindu-se pe această bază conceptuală, că Pămîntul 
este în mai multe locuri orizontal. Ei nu vor fi dispuşi să 
se lase influenţaţi de argumentul că, sub raportul proprie¬ 
tăţilor geometrice, spaţiul este izotrop şi că, din acest motiv, 
este nesatisfăcător să formulăm legi fizice potrivit cărora 
trebuie să existe o direcţie privilegiată; ei vor fi probabil 
înclinaţi (ca şi Newton) să declare că verticala are o valoare 
absolută, că aceasta o dovedeşte însăşi experienţa şi că trebuie 
să ne împăcăm cu acest fapt. Privilegierea verticalei în 
raport cu toate celelalte direcţii spaţiale este strict analogă 
cu privilegierea sistemelor inerţiale în raport cu alte sisteme 
de coordonate rigide. 

Să examinăm acum alte argumente care se referă tot la 
simplitatea internă, respectiv la naturaleţea mecanicii. 
Dacă preluăm, fără nici o îndoială critică, conceptele de 
spaţiu (inclusiv geometria) şi de timp, nu există în sine nici 
un temei pentru a obiecta împotriva punerii la bază a ac¬ 
ţiunilor la distanţă, chiar dacă un asemenea concept nu se 
potriveşte cu acele idei care sînt constituite pe baza expe¬ 
rienţei brute a vieţii de fiecare zi. In schimb, există o altă 
reflecţie care face ca ideea după care mecanica este baza 
fizicii să ne apară drept primitivă. Există în esenţă două legi: 

1) legea mişcării 

2) expresia pentru forţă sau energie potenţială. 

Legea mişcării este precisă, dar lipsită de conţinut atît 

timp cît nu este dată expresia pentru forţe. In postularea 
•celei din urmă există însă mai mult loc pentru arbitrar, îndeo¬ 
sebi dacă se renunţă la cerinţa, care nu este în sine naturală, 

că forţele depind numai de coordonate (şi nu, de exemplu, 
de derivatele lor în raport cu timpul). In cadrul teoriei este 
pe de-a întregul arbitrar că forţele de gravitaţie (şi electrice), 
care emană dintr-un punct, sînt guvernate de funcţia po¬ 
tenţială (l/r). O remarcă suplimentară: se ştie deja de mult 
că această funcţie reprezintă soluţia cu simetrie sferică 
a celei mai simple ecuaţii diferenţiale Acp = 0 (invarianţă 
faţă de rotaţii); ar fi fost deci firesc ca acest fapt să fie 
considerat drept un indiciu că respectiva funcţie trebuie 
privită ca fiind determinată de o lege a spaţiului, care ar 
fi eliminat arbitrarul în alegerea legii energiei. Aceasta este 
de fapt primul indiciu care recomandă renunţarea la teoria 
forţelor care acţionează la distanţă, o dezvoltare iniţiată 
de Faraday, Maxwell şi Hertz, dar care se instituie abia 
mai tîrziu sub presiunea exterioară a experienţei. 

Aş dori să menţionez, de asemenea, drept o nesimetrie 
internă a teoriei, că masa inertă care intervine în legea miş¬ 
cării, intervine şi în expresia forţei gravitaţiei, dar nu în 
expresia celorlalte forţe. în sfirşit, aş dori să atrag atenţia 
asupra faptului că diviziunea energiei în. două părţi esenţial 
distincte, energie cinetică şi energie potenţială, trebuie să 
apară ca lipsită de naturaleţe. Pentru H. Hertz acest fapt 
a fost atît de stînjenitor, încît el a încercat, în ultima lui lu¬ 
crare, să elibereze mecanica de conceptul de energie poten¬ 
ţială (adică de conceptul de forţă). 

Dar destul despre acestea. Iartă-mă, Newton; tu ai 
găsit singurul drum care mai era încă posibil în vremea ta 
pentru un om cu cea mai înaltă capacitate de gîndire şi de 
creaţie. Conceptele pe care le-ai creat ne călăuzesc şi astăzi 
în gîndirea noastră fizică, deşi acum ştim că ele trebuie 
înlocuite cu altele, care sînt situate mai departe de sfera 
experienţei nemijlocite, dacă ţintim spre o înţelegere mai 
profundă a conexiunilor^ 9 . 

„Să fie, oare, acesta un necrolog ?“ se poate întreba cititorul 
uimit. In esenţă da, mi-ar plăcea să răspund. Căci esenţialul 
în existenţa unui om ca mine stă în ce şi cum gîndeşte, nu 
în ceea ce face sau resimte. Aşadar, necrologul se poate 
mărgini în principal la comunicarea unor gînduri care au 
jucat un rol considerabil în strădaniile mele. O teorie este 
cu atît mai impresionantă cu cît este mai mare simplitatea 
premiselor ei, cu cît sînt mai diferite lucrurile pe care le 
leagă, cu cît este mai cuprinzător domeniul ei de aplicare* 

Acestui fapt i se datoreşte impresia profundă pe care a 
făcut-o asupra mea termodinamica clasică. Este singura 
teorie fizică cu conţinut universal despre care sînt convins 
că, în domeniul de aplicare al conceptelor ei fundamentale, 
nu va fi niciodată răsturnată (în atenţia deosebită a celor 
ce sînt din principiu sceptici) 20 . 

In perioada studiilor mele domeniul cel mai fascinant 
era teoria lui Maxwell. Ceea ce o făcea să apară drept re¬ 
voluţionară era tranziţia de la acţiuni la distanţă la cîmpuri 
ca mărimi fundamentale. încorporarea opticii în teoria 
electromagnetismului, caracterizată prin corelarea vitezei 
luminii cu sistemul absolut de unităţi de măsură electrice 
şi magnetice, ca şi a coeticientului de refracţie cu constanta 
dielectrică, prin relaţia calitativă dintre capacitatea de 
reflecţie şi conductibilitatea metalică a corpului a fost ca o 
revelaţie. Făcînd abstracţie de tranziţia la teoria cîmpului, 
adică de exprimarea legilor elementare prin ecuaţii dife¬ 
renţiale, Maxwell nu avusese nevoie decît de un singur pas 
ipotetic, introducerea curentului electric de deplasare în 
vid şi în substanţele dielectrice şi în efectul lor magnetic, 
o inovaţie care a fost aproape prescrisă de proprietăţile 
formale ale ecuaţiilor diferenţiale. în acest context, nu pot 
să-mi reprim o remarcă, şi anume că perechea Faraday- 
Maxwell prezintă o asemănare internă remarcabilă cu pere¬ 
chea Galilei- Newton; primul din fiecare pereche surprinde 
intuitiv o corelaţie, al doilea o formulează exact şi o aplică 
apoi sub aspect cantitativ principal. 

Ceea ce îngreuna pe atunci înţelegerea esenţei teoriei 
electromagnetice era următoarea împrejurare caracteris¬ 
tică. „Intensităţile 44 cîmpului electric şi magnetic, precum 
şi „deplasările 44 au fost tratate drept mărimi la fel de ele¬ 
mentare, spaţiul gol ca un caz particular al unui corp die- 
lectric. Materia apărea ca purtător (Trăger) al cîmpului, 
nu spaţiul. Prin aceasta era implicat că purtătorul cîmpului 
posedă o viteză, lucru care trebuia să fie valabil, fireşte, 
şi pentru „vacuum 44 (eter). Electrodinamica corpurilor în 
mişcare a lui Hertz este întemeiată în întregime pe acest 
punct de vedere principial. 

Marele merit al lui H.A. Lorentz a fost că el a realizat 
aici, într-un mod convingător, o schimbare. în principiu 
exista, după el, un cîmp numai în spaţiul gol. Materia con¬ 
cepută atomist este singurul sediu al sarcinilor electrice; 

Intre particulele materiale există spaţiu gol, sediul cîmpului 
electromagnetic, care este produs prin poziţia şi viteza 
sarcinilor punctiforme localizate în particulele materiale. 
Dielectricitatea, conductibilitatea etc. sînt determinate ex¬ 
clusiv de tipul legăturii mecanice a particulelor din care 
constau corpurile. Sarcinile particulelor creează cîmpul care, 
pe de altă parte, exercită forţe asupra sarcinii particulelor, 
determinînd mişcarea acestora din urmă după legea miş¬ 
cării formulată de Newton. Dacă comparăm această teo¬ 
rie cu teoria lui Newton, schimbarea constă în faptul că forţele 
care acţionează la distanţă sînt înlocuite cu cîmpul ce de¬ 
scrie şi radiaţia. Dată fiind valoarea ei relativ mică, de cele 
mai multe ori gravitaţia nu mai este luată în seamă; con¬ 
siderarea ei era însă întotdeauna posibilă prin îmbogăţirea 
structurii cîmpului, adică prin extinderea legii cîmpului 
a lui Maxwell. Fizicianul generaţiei actuale consideră punc¬ 
tul de vedere la care a ajuns Lorentz ca singurul posibil; 
în acea vreme el a reprezentat însă un pas surprinzător şi 
îndrăzneţ, fără de care dezvoltarea ulterioară nu ar fi fost 
posibilă. 

Dacă examinăm critic această fază a dezvoltării teoriei, 
ne sare în, ochi dualismul care constă în aceea că punctul 
material conceput în sens newtonian şi cîmpul gîndit drept 
continuu sînt utilizate unul alături de celălalt, în calitate 
de concepte elementare. Energia cinetică şi energia cîmpului 
apar ca lucruri principial diferite. Această situaţie apare 
cu atît mai nesatisfăcătoare cu cît, potrivit teoriei lui 
Maxwell, cîmpul magnetic al unei sarcini electrice în miş¬ 
care reprezintă inerţie. De ce, deci, nu întreaga inerţie ? 
Intr-un asemenea caz, nu ar mai exista decît energia cîm¬ 
pului şi particula nu ar mai fi decît un domeniu de densi¬ 
tate deosebit de mare al energiei cîmpului. Intr-un asemenea 
caz, s-ar putea spera derivarea conceptului de punct material, 
împreună cu ecuaţiile de mişcare ale particulei, din ecuaţiile 
cîmpului; dualismul stînjenitor ar fi înlăturat. 

H.A. Lorentz ştia foarte bine acest lucru. Totuşi ecua¬ 
ţiile lui Maxwell nu permiteau derivarea acelui echilibru al 
electricităţii ce constituie o particulă. Numai alte ecuaţii, 
ecuaţiile neliniare ale cîmpului, puteau eventual să reali¬ 
zeze aşa ceva. Nu exista însă nici o metodă pentru găsirea 
unor asemenea ecuaţii ale cîmpului fără a aluneca într-un 
arbitrar aventuros. In orice caz, se putea crede că, mergînd 

pe calea deschisă cu atîta succes de Faraday şi Maxwell, se 
va găsi, cu timpul, o temelie nouă şi sigură pentru Întreaga 
fizică. 

Revoluţia începută prin introducerea cîmpului nu s-a 
încheiat cîtuşi de puţin aici. S-a întîmplaţ ca, independent 
de cele discutate, la limita dintre cele două secole să 
se instaleze o a doua criză fundamentală, a cărei seriozitate 
a fost dintr-o dată recunoscută datorită cercetărilor lui Max 
Planck asupra radiaţiei calorice (1900). Istoria acestui eve¬ 
niment este cu atît mai remarcabilă cu cît, cel puţin în 
prima ei fază, ea nu a fost influenţată de nici o descoperire 
surprinzătoare de natură experimentală. 

Pornind de la consideraţii termodinamice, Kirchhoff a 
conchis, că densitatea energiei şi compoziţia spectrală a 
radiaţiei într-o incintă închisă de pereţi impermeabili la 
temperatura T sînt independente de natura pereţilor. 
Aceasta înseamnă că densitatea non-cromatică a radiaţiei p 
este o funcţie universală de frecvenţa v şi de temperatura 
absolută T. Aşa a luat naştere interesanta problemă a deter¬ 
minării acestei funcţii p (v, T). Ce se putea stabili pe cale 
teoretică despre această funcţie? Potrivit teoriei lui Maxwell 
radiaţia trebuia să exercite asupra pereţilor o presiune deter¬ 
minată de densitatea totală a energiei. De aici Boltzmann a 
conchis pe căi pur termodinamice că densitatea totală a 
energiei radiaţiei (Jpdv) este proporţională cu T 4 . El a găsit 
astfel o întemeiere teoretică unei legi descoperite empiric 
încă de către Ştefan, adică a legat-o de fundamentul teo¬ 
riei lui Maxwell. Apoi, W. Wien a descoperit printr-o inge¬ 
nioasă reflecţie termodinamică, care utiliza de asemenea teo¬ 
ria lui Maxwell, că funcţia universală p a variabilelor v şi 
T trebuie să fie de forma 



unde J(v/T) desemnează o funcţie universală de o singură 
variabilă v/T. Era clar că determinarea teoretică a acestei 
funcţii universale J avea o însemnătate fundamentală şi 
tocmai aceasta era sarcina în faţa căreia stătea Planck. Măsu¬ 
rători scrupuloase au dus la o determinare empirică foarte 
exactă a funcţiei J. Sprijinindu-se*peTaceste măsurători em- 

pirice, el a reuşit mai întîi să găsească un enunţ care redă 
foarte bine măsurătorile: 

87thv 3 1 

^ c 3 exp(hv/kT — 1) 

unde h şi k sînt două constante universale, dintre care prima 
a condus la teoria cuantică. Această formulă arată oarecum 
ciudat din cauza numitorului. Putea ea să fie derivată teo¬ 
retic? Planck a găsit într-adevăr o derivare ale cărei imper¬ 
fecţiuni au rămas la început ascunse; acest din urmă fapt 
a fost un adevărat noroc pentru dezvoltarea fizicii. Dacă 
această formulă era corectă, ea permitea, cu ajutorul teo¬ 
riei lui Maxwell, calcularea energiei medii E a unui oscila¬ 
tor cvasi-monocromatic aflat în cîmpul de radiaţie: 



exp (hv/kT) — 1 


Planck a preferat să încerce calculul teoretic al acestei din 
urmă mărimi. în această strădanie, termodinamica nu i-a 
fost, mai întîi, de folos şi tot atît de puţin teoria lui Max¬ 
well. Dar ceea ce apărea neobişnuit de încurajator în 
această formulă era următoarea împrejurare. Ea furniza 
pentru valori înalte ale temperaturii (pentru un v constant) 
expresia: 

E = kT. 

Este aceeaşi expresie cu cea pe care o furnizează teoria cine¬ 
tică a gazelor pentru energia medie a unui punct material 
capabil să oscileze elastic într-o dimensiune şi anume ea fur¬ 
nizează expresia: 

E = (R/N) T, 

unde R desemnează constanta ecuaţiei de stare a unui gaz, 
iar N numărul de molecule în molecula gram. Constanta 
exprintă mărimea absolută a atomului. Echivalarea celor 
două expresii furnizează 

N = R/K. 

Una din constantele formulei lui Planck furnizează deci în 
mod exact mărimea adevărată a atomului. Valoarea nume- 
ricăjera în acord satisfăcător cu determinarea lui N cu aju- 

torul teoriei cinetice a gazelor, chiar dacă această din urmă 
determinare nu era prea precisă. 

Acesta a fost un mare succes pe care Planck l-a recunoscut 
In mod clar. Lucrul avea însă un revers neconvenabil pe care 
Planck, din fericire, nu l-a observat de la început. Reflecţia cere 
ca relaţia E = kT să fie valabilă şi pentru temperaturi mici. 
în acest caz s-a isprăvit însă cu formula lui Planck şi cu 
constanta h. Consecinţa corectă ce rezultă din teoria exis¬ 
tentă ar fi fost deci: fie că energia cinetică medie a oscila¬ 
torului nu este furnizată corect de teoria gazelor, ceea ce 
ar însemna o infirmare a mecanicii (statistice), fie că ener¬ 
gia medie a oscilatorului nu este dată corect de teoria lui 
Maxwell, ceea ce ar însemna o infirmare a acesteia din urmă. 
Aşa stînd lucrurile, cel mai probabil este că ambele teorii 
sînt corecte numai la limită şi sînt false în celelalte cazuri; 
aceasta şi este în realitate situaţia, după cum vom vedea* în 
cele ce urmează. Dacă Planck ar fi urmat însă acest raţiona¬ 
ment el nu şi-ar fi realizat poate marea lui descoperire, 
fiindcă reflecţiei sale i-ar fi fost retras fundamentul. 

înapoi acum la raţionamentele lui Planck. Pe baza teo¬ 
riei cinetice a gazelor Boltzmann a descoperit că entropia, 
făcînd abstracţie de un factor constant, este egală cu loga¬ 
ritmul „probabilităţii 44 stării avute în vedere. El a identi¬ 
ficat astfel esenţa proceselor „ireversibile 44 în sensul termo¬ 
dinamicii. Considerate din punct de vedere mecanic-mole- 
cular, toate procesele sînt, dimpotrivă, reversibile. Dacă o 
stare definită molecular-teoretic este numită o stare de¬ 
scrisă microscopic sau pe scurt microstare, iar o stare descrisă 
în termenii termodinamicii o macrostare, atunci unei stări 
macroscopice îi aparţin nenumărate stări (S). Seste atunci 
măsura probabilităţii unei macrostări date. însemnătatea 
covîrşitoare a acestei idei apare şi în faptul că aplicabili¬ 
tatea ei nu este limitată la descrierea microscopică pe baza 
mecanicii. Planck a înţeles acest lucru şi a aplicat princi¬ 
piul lui Boltzmann unui sistem care consta din foarte mulţi 
rezonatori de aceeaşi frecvenţă v. Starea macroscopică este 
dată de energia totală a oscilaţiei tuturor rezonatorilor, iar 
microstarea prin indicarea energiei (momentane) a fiecărui 
rezonator individual. Pentru a putea exprima numărul mi- 
crostărilor ce aparţin unei macrostări printr-un număr fi¬ 
nit, el a împărţit energia totală într-un număr mare, dar 
finit, de elemente de energie (Energie — Elemenien) e iden- 

tice şi a întrebat: în cîte feluri pot fi împărţite aceste ele¬ 
mente de energie între rezonatori? Logaritmul acestui nu¬ 
măr furnizează apoi entropia şi cu aceasta (pe cale termodi¬ 
namică) temperatura sistemului. Planck obţinea acum for¬ 
mula pentru radiaţie alegîndu-şi elementele de energie e de 
mărimea e = hv. Hotărîtor este aici că rezultatul este condi¬ 
ţionat de faptul că se ia pentru e o anumită valoare finită, 
adică de faptul că nu se trece la limita e = 0. Această formă 
a raţionamentului nu lasă să se înţeleagă clar că el este în 
contradicţie cu baza mecanică şi electrodinamică, pe care 
se sprijină, de altfel, derivarea. în realitate, derivarea pre¬ 
supune implicit că energia poate fi absorbită şi emisă de rezo¬ 
natori individuali numai în „cuante 44 de mărimea hv şi că 
deci energia unei structuri mecanice ce are capacitatea de a 
oscila, ca şi energia radiaţiei, pot fi transmise numai în ase¬ 
menea cuante, în opoziţie cu legile mecanicii şi electrodina- 
micii. Aici contradicţia cu dinamica era fundamentală, în 
timp ce contradicţia cu electrodinamica putea să iie mai 
puţin fundamentală. Expresia pentru densitatea energiei 
radiaţiei este, ce-i drept, compatibilă cu ecuaţiile lui Maxwell, 
dar ea nu este o consecinţă necesară a acestor ecuaţii. Că 
această expresie furnizează importante valori medii, rezultă 
din faptul că legile lui Stefan-Boltzmann şi Wien, care se 
sprijină pe ea, concordă cu experienţa. 

Am înţeles toate acestea la puţin timp după apariţia 
lucrării fundamentale a lui Planck, astfel încît, fără a avea 
un înlocuitor pentru mecanica clasică, puteam totuşi să-mi 
dau seama ce consecinţe are această lege a radiaţiei tem¬ 
peraturii pentru efectul fotoelectric şi alte fenomene înru¬ 
dite de transformare a energiei radiaţiei, ca şi pentru căl¬ 
dura specifică (mai ales) a corpurilor solide. Toate încercă¬ 
rile mele de a adapta fundamentul teoretic al fizicii la aceste 
■cunoştinţe au eşuat însă în întregime. Era ca şi cum cuiva 
i-ar fi fugit pămîntul de sub picioare, fără ca undeva să se 
întrezărească un teren solid, pe care s-ar fi putut clădi. Fap¬ 
tul că această temelie şubredă şi contradictorie i-a fost sufi¬ 
cientă unui om cu instinctul unic, în felul său, şi cu sensibili¬ 
tatea lui Bohr pentru a descoperi legile esenţiale ale liniilor 
spectrale şi ale învelişurilor electronice ale atomului, îm¬ 
preună cu semnificaţia lor pentru chimie, mi s-a părut a fi 

o minune şi tot aşa mi se pare şi astăzi. Este cea mai înaltă 
formă a muzicalităţii in domeniul gîndirii 21 . 

In acei ani propriul meu interes era îndreptat mai puţin 
spre consecinţele particulare ale descoperirii lui Planck, ori- 
cît de importante puteau să fie acestea. Problema mea prin¬ 
cipală era: ce consecinţe generale puteau fi derivate din 
formula radiaţiei în ceea ce priveşte structura radiaţiei şi y 
în genere, în ceea ce priveşte întemeierea fizicii pe electromag¬ 
netism ? înainte de a mă referi la aceasta, trebuie să amintesc 
pe scurt anumite cercetări legate de mişcarea browniană 
şi de alte subiecte înrudite (fenomene de fluctuaţie) care se 
întemeiau în principal pe mecanica moleculară clasică. Necu- 
noscînd cercetările lui Boltzmann şi Gibbs, care apăruseră 
mai înainte, şi care epuizaseră într-adevăr subiectul, am dez¬ 
voltat mecanica statistică şi teoria cinetică-moleculară a 
termodinamicii, întemeiată pe prima. Scopul meu princi¬ 
pal în aceste cercetări era să găsesc fapte care să asigure pe 
cît posibil existenţa atomilor cu mărimi finite determinate. 
Am descoperit astfel că, după teoria atomistă, trebuie să 
existe o mişcare a particulelor microscopice suspendate, acce¬ 
sibilă observaţiei, fără să ştiu că observaţii asupra „mişcării 
browniene“ erau deja de mult timp cunoscute. Cea mai sim¬ 
plă derivare se sprijinea pe următorul considerent. Dacă 
teoria cinetică-moleculară este în principiu corectă, atunci 
o suspensie de particule vizibile trebuie să posede acelaşi 
fel de presiune osmotică, care satisface legile gazelor, ca şi 
o soluţie de molecule. Această presiune osmotică depinde de 
mărimea reală a moleculelor, adică de numărul moleculelor 
într-un echivalent gram (Gramm-Acquivalent). Dacă solu¬ 
ţia este de o densitate neomogenă, atunci presiunea osmo¬ 
tică este de asemenea neomogenă şi generează o mişcare 
de difuziune compensatoare, care poate fi calculată pe baza 
mobilităţii cunoscute a particulelor. Acest proces de difu¬ 
ziune poate fi conceput, pe de altă parte, şi ca rezultatul de¬ 
plasării întîmplătoare, iniţial necunoscută sub aspectul mă¬ 
rimii, a particulelor suspendate, sub acţiunea agitaţiei ter¬ 
mice. Prin compararea valorilor pentru curentul de difu¬ 
ziune, obţinute prin cele două raţionamente, se ajunge din 
punct de vedere cantitativ la legea statistică pentru aceste 
deplasări, adică la legea mişcării browniene. Concordanţa 
acestor consideraţii cu experienţa, împreună cu determina¬ 
rea dată de Planck mărimilor moleculare reale pe baza legii 
radiaţiei (pentru temperaturi înalte), i-a convins pe numero¬ 
şii sceptici din acea vreme (Ostwald, Mach), de realitatea ato- 

milor. Aversiunea acestor cercetători faţă de teoria atomistă 
se datorează, fără Îndoială, poziţiei lor filozofice pozitiviste. 
Aceasta este o ilustrare interesantă a faptului că chiar şi 
cercetători cu spirit îndrăzneţ şi cu un instinct fin pot să 
fie împiedicaţi în interpretarea faptelor de prejudecăţi filo¬ 
zofice. Prejudecata, care nu a dispărut cîtuşi de puţin între 
timp, constă în credinţa că faptele pot şi trebuie să furnizeze 
singure, fără construcţii conceptuale libere, cunoaştere 
ştiinţifică. O asemenea eroare se datorează numai faptului 
că este greu să ne dăm seama că noţiuni care, prin confir¬ 
mare şi folosire îndelungată, par să fie legate nemijlocit de 
materialul empiric, sînt rezultatul unei alegeri libere 22 . 

Succesul teoriei mişcării browniene a arătat din nou în 
mod clar că mecanica clasică furnizează întotdeauna rezul¬ 
tate ce sînt demne de încredere cînd este aplicată unor miş¬ 
cări la care derivatele temporale înalte ale vitezei sînt negli¬ 
jabile. Pornind de aici, poate fi întemeiată o metodă rela¬ 
tiv directă pentru a afla din formula lui Planck ceva despre 
constituţia radiaţiei. Se poate intr-adevăr conchide că într-un 
spaţiu umplut cu radiaţie o oglindă mişcată liber (vertical 
faţă de planul ei), care reflectă cvasi-monocromatic, trebuie 
să efectueze un fel de mişcare browniană a cărei energie ci- 

i 

netică medie este egală cu —- (R/N) T (R = constanta ecua¬ 
ţiei gazului pentru o moleculă gram, N = numărul molecu¬ 
lelor într-o moleculă gram, T = temperatura absolută). Dacă 
radiaţia nu ar fi supusă unor oscilaţii locale, oglinda ar ajunge 
treptat în repaus, fiindcă datorită mişcării ei faţa reflectă 
mai multă radiaţie decît spatele ei. Oglinda trebuie însă să 
înregistreze anumite oscilaţii neregulate ale presiunii exer¬ 
citate asupra ei, calculabile pe baza teoriei lui Maxwell, dato¬ 
rită faptului că pachetele de unde ce constituie radiaţia 
interferează unele cu altele. Calculul arată însă că aceste 
oscilaţii ale presiunii (îndeosebi în cazul unor densităţi mici 
ale radiaţiei) nu sînt cîtusi de puţin suficiente pentru a da 

1 

oglinzii energia cinetică medie — (R/N) T. Pentru a ajunge 

2 

la acest rezultat trebuie să presupunem mai degrabă că 
există un al doilea tip de oscilaţie a presiunii, care nu rezultă 
din teoria lui Maxwell, ceea ce corespunde presupunerii că 
energia radiaţiei constă din cuante de energie indivizibile, 

localizate punctiform, de energie hv şi de impuls hv/c (c = 
viteza luminii), care sînt reflectate nedivizate. O asemenea 
abordare arată in mod drastic şi direct că cuantelor lui Planck 
trebuie să li se atribuie o realitate nemijlocită, că, prin ur¬ 
mare, radiaţia trebuie să posede din punct de vedere ener¬ 
getic, un fel de structură moleculară, ceea ce este, fireşte, 
în contradicţie cu teoria lui Maxwell. Şi consideraţiile asupra 
radiaţiei întemeiate nemijlocit pe relaţia dintre entropie şi 
probabilitate a lui Boltzmann (probabilitatea = frecvenţă 
statistică în timp) conduceau la acelaşi rezultat. Această 
natură dublă a radiaţiei (şi a corpusculilor materiali) este o 
însuşire fundamentală a realităţii pe care mecanica cuantică 
a interpretat-o într-un mod ingenios şi cu un succes uluitor. 
Această interpretare, pe care aproape toţi fizicienii contem¬ 
porani o consideră ca fiind în esenţă definitivă mi se pare 
doar o soluţie temporară; urmează mai jos unele observa¬ 
ţii asupra acestei chestiuni. 

Imediat după 1900, adică la scurt timp după lucrarea 
deschizătoare de drumuri a lui Planck, am ajuns, în urma 
unor asemenea reflecţii, la concluzia că nici mecanica, nici 
electrodinamica nu pot pretinde o valabilitate exactă (în 
afara unor cazuri limită). Cu timpul, mi-am pierdut nădej¬ 
dea că s-ar putea descoperi adevăratele legi prin eforturi 
constructive, sprijinite pe faptele cunoscute. Cu cît stră¬ 
daniile mele erau mai îndelungate şi mai disperate, cu atît 
mi se întărea mai mult convingerea că numai găsirea 
unui principiu formal general putea să ne conducă la rezul¬ 
tate sigure. Ca model mi-a servit termodinamica. Acolo, prin¬ 
cipiul general era dat în propoziţia: legile naturii sînt de 
aşa fel încît este imposibil să se construiască un perpetuum 
mobile (de speţa întîi şi de speţa a doua) 23 . Cum putea fi 
găsit însă un asemenea principiu general ? Un asemenea 
principiu a rezultat, după zece ani de reflecţie, dintr-un 
paradox de care mă lovisem încă la vîrsta de şaisprezece 
ani: dacă alerg după o rază de lumină cu viteza c (viteza 
luminii în vid), va trebui să percep lumina ca un cîmp elec¬ 
tromagnetic în repaus, care oscilează în spaţiu. Se părea 
însă că aşa ceva nu putea să existe, nici pe temeiul experien¬ 
ţei, nici potrivit ecuaţiilor lui Maxwell. Mi s-a părut de la 
început clar din punct de vedere intuitiv că judecind de pe 
poziţia unui asemenea observator, totul ar trebui să se des- 
făşoare după aceleaşi legi ca şi pentru un observator 

aflat în repaus în raport cu pămîntul. Căci cum ar pu¬ 
tea primul observator să ştie, adică să constate, că este într-o^ 
stare de mişcare uniformă, rapidă? 

Se poate vedea că în acest paradox este cuprins deja. 
germenele teoriei speciale a relativităţii. Astăzi ştim, fireşte, 
că orice încercare de a explica în mod satisfăcător acest 
paradox era sortită eşecului atît timp cît axioma caracte¬ 
rului absolut al timpului, respectiv al simultaneităţii, era 
fixată în inconştientul nostru, fără a fi recunoscută ca atare. 
A recunoaşte în mod clar această axiomă şi caracterul ei 
arbitrar reprezintă, de fapt, deja rezolvarea problemei. Gîn- 
direa critică pe care o reclama descoperirea acestui punct 
central a fost, în cazul meu, stimulată în mod decisiv, în spe¬ 
cial de lectura lucrărilor filosofice ale lui David Hume şi 
Ernst Mach 24 . 

Trebuia să ne clarificăm asupra a ceea ce înseamnă coordo¬ 
natele spaţiale şi durata temporală ale unui eveniment în 
fizică. Interpretarea fizică a coordonatelor spaţiale presu¬ 
punea un corp de referinţă rigid care, în plus, trebuia să 
se afle într-o stare de mişcare mai mult sau mai puţin deter¬ 
minată (sistem inerţial). în raport cu un sistem inerţial dat, 
coordonatele sînt rezultate ale unor măsurători determi¬ 
nate, făcute cu etaloane rigide (staţionare). (Trebuie să fim 
totdeauna conştienţi că presupunerea existenţei principiale 
a unor etaloane rigide este o supoziţie uşor de înţeles printr-o 
experienţă aproximativă, dar în ea rămîne în esenţă arbi¬ 
trară). Pentru o asemenea interpretare a coordonatelor spa¬ 
ţiale problema valabilităţii geometriei euclidiene devine o 
problemă fizică. _ 

Dacă încercăm, acum, să interpretăm în mod asemănător 
timpul unui eveniment, avem nevoie de un mijloc de măsu¬ 
rare a intervalului temporal (un proces periodic, determinat 
în sine, realizat printr-un sistem de dimensiuni spaţiale sufi¬ 
cient de mici). Un ceasornic aflat în repaus în raport cu sis¬ 
temul inerţial defineşte un timp local. Timpurile locale ale 
tuturor punctelor spaţiale, luate împreună, reprezintă „timpul 44 , 
care aparţine sistemului inerţial ales, dacă s-a mai dat şi 
un mijloc pentru a „regla 44 aceste ceasornice unele în ra¬ 
port cu celelalte. Se vede că nu este cîtuşi de puţin necesar 
a priori, ca „timpurile 44 diferitelor sisteme inerţiale, definite 
în acest fel, să fie în concordanţă unele cu celelalte. Acest 
lucru ar fi fost de mult observat, dacă pentru experienţa 

practică de toate zilele lumina nu ar fi apărut (datorită va¬ 
lorii Înalte a lui c) ca mijloc pentru constatarea unei simul¬ 
taneităţi absolute. 

Presupoziţiile cu privire la existenţa (principială) a unor 
etaloane şi ceasornice (ideale, adică perfecte) nu sînt inde¬ 
pendente una faţă de cealaltă; căci un semnal luminos, care 
este reflectat înainte şi înapoi, de la un capăt la celălalt ca¬ 
păt al unui etalon rigid, reprezintă un ceasornic ideal, dacă 
admitem că presupoziţia cu privire la constanţa vitezei 
luminii în vid nu duce la contradicţii. 

Paradoxul de mai sus poate fi formulat acum după cum 
urmează. Potrivit regulilor de corelare a coordonatelor spa¬ 
ţiale şi a timpului evenimentelor în trecerea de la un sis¬ 
tem inerţial la altul, utilizate în fizica clasică, cele două pre¬ 
supuneri 

1) constanţa vitezei luminii, 

2) independenţa legilor (aşadar, în special, şi a legii cons¬ 
tanţei vitezei luminii) de alegerea sistemului inerţial (prin¬ 
cipiul relativităţii speciale) 

sînt incompatibile una cu cealaltă (deşi fiecare dintre ele, 
în mod separat, este sprijinită de experienţă). 

Ideea care stă la temelia teoriei speciale a relativităţii 
este: presupunerile 1) şi 2) sînt compatibile una cu alta dacă 
pentru recalcularea coordonatelor şi a timpurilor evenimen¬ 
telor sînt adoptate relaţii de un tip nou („transformări 
Lorentz“). în cazul interpretării fizice date a coordonate¬ 
lor şi timpului, aceasta nu înseamnă un pas pur şi simplu 
convenţional, ci implică anumite ipoteze despre comportarea 
reală a etaloanelor în mişcare şi a ceasornicelor care pot fi 
confirmate, respectiv infirmate, prin experiment. 

Principiul general al teoriei speciale a relativităţii este 
cuprins în postulatul: legile fizicii sînt invariante în raport 
cu transformările Lorentz (pentru trecerea de la un sistem 
inerţial la oricare alt sistem inerţial). Acesta este un prin¬ 
cipiu restrictiv pentru legile naturii, comparabil cu princi¬ 
piul restrictiv despre inexistenţa unui perpetuum mobile , ce 
stă la temelia termodinamicii. 

Mai întîi, o observaţie cu privire la relaţia teoriei cu „spa¬ 
ţiul cvadridimensional u . Este o eroare răspîndită că teoria 
specială a relativităţii ar fi descoperit oarecum sau ar fi 
introdus pentru prima dată caracterul cvadridimensional 

al continuului fizic. Fireşte, nu acesta este cazul. Conti¬ 
nuul cvadridimensional al spaţiului şi timpului stă şi la te¬ 
melia mecanicii clasice. Doar că în continuul cvadridi¬ 
mensional al fizicii clasice „secţiunile de timp 44 cu valori' 
constante au o realitate absolută, adică independentă de 
alegerea sistemului de referinţă. Datorită acestui fapt, con¬ 
tinuul cvadridimensional se descompune în mod firesc 
într-un continuu tridimensional şi unul unidimensional 
(timpul), astfel încît punctul de vedere cvadridimensional 
nu se impune ca necesar. Teoria specială a relativităţii cre¬ 
ează, dimpotrivă, o dependenţă formală între felul în care' 
trebuie să fie introduse în legile naturii coordonatele spa¬ 
ţiale, pe de o parte, şi coordonata temporală, pe de altă 
parte. 

Contribuţia importantă a lui Minkowski la dezvoltarea 
teoriei constă în următoarele: înaintea cercetărilor lui Min¬ 
kowski o lege trebuia să fie supusă unei transformări Lorentz 
pentru a se controla invarianţa ei în raport cu asemenea 
transformări; Minkowski a reuşit să introducă un asemenea 
formalism încît forma matematică a legii însăşi garantează, 
invarianţa ei în raport cu transformările Lorentz. Prin 
crearea unui calcul tensorial cvadridimensional pentru spa¬ 
ţiul cu patru dimensiuni el a realizat ceea ce realizează cal¬ 
culul vectorial obişnuit pentru cele trei dimensiuni spaţi¬ 
ale. El a arătat, de asemenea, că transformările Lorentz 
(făcînd abstracţie de un semn algebric diferit, datorat carac¬ 
terului special al timpului) nu sînt altceva decît o rotaţie a 
sistemului de coordonate în spaţiul cvadridimensional. 

Mai întîi o observaţie critică cu privire la teorie, aşa cum 
este ea caracterizată mai sus. Atrage atenţia că teoria in¬ 
troduce două feluri de entităţi fizice (în afară de spaţiul 
cvadridimensional) şi anume 1) etaloane şi ceasornice, 2) 
tot felul de alte lucruri, de exemplu, cîmpul electromagne¬ 
tic, punctul material etc. Aceasta este, într-un anumit sens,- 
o inconsecvenţă; etaloanele şi ceasornicele ar fi trebuit, de 
fapt, să fie prezentate ca soluţii ale ecuaţiilor fundamentale' 
(obiecte constînd din configuraţii atomice în mişcare), nu 
ca entităţi într-o anumită măsură independente din punct 
de vedere teoretic. Demersul se justifică totuşi fiindcă de la 
început a fost clar că postulatele teoriei nu au suficientă 
forţă pentru a permite derivarea unor ecuaţii suficient de 

'complete pentru evenimente fizice suficient de nearbitrare, 
astfel încît, pe o asemenea bază, să se poată întemeia o 
teorie a etaloanelor şi a ceasornicelor. Dacă nu dorim să 
renunţăm la o interpretare fizică a coordonatelor (ceea ce 
•în sine ar fi fost posibil), este mai bine să tolerăm o ase¬ 
menea inconsecvenţă, bineînţeles cu obligaţia de a o elimina 
într-un stadiu ulterior al dezvoltării teoriei. Nu trebuie însă 
să mergem atît de departe cu legitimarea păcatului amintit 
încît să ne închipuim că intervalele sînt entităţi fizice de un 
fel special, deosebite în esenţă de celelalte mărimi fizice 
(„reducerea fizicii la geometrie 44 etc.). Ne întrebăm acum care 
sînt rezultatele cu caracter definitiv pe care fizica le dato¬ 
rează teoriei speciale a relativităţii. 

1) Nu există simultaneitate a evenimentelor depărtate; 
nu există, prin urmare, nici o acţiune nemijlocită la distanţă 
în sensul mecanicii newtoniene. Introducerea unor acţiuni 
la distanţă, care se propagă cu viteza luminii, rămîne ce-i 
drept posibilă după această teorie, ea apare însă ca nefi¬ 
rească; într-o asemenea teorie nu ar putea exista o expresie 
raţională pentru principiul energiei. Pare de aceea inevita¬ 
bil ca realitatea fizică să trebuiască descrisă prin funcţii 
spaţiale continue. De aceea punctul material ar putea 
fi acceptat cu greu în calitate de concept fundamental al 
teoriei. 

2) Principiile conservării impulsului şi conservării ener¬ 
giei se vor contopi într-un singur principiu. Masa inertă a 
unui sistem închis este identică cu energia lui, astfel că masa, 
în calitate de concept independent, este eliminată. 

Observaţie. Viteza luminii c este una din mărimile care 
•intervin în ecuaţiile fizice în calitate de „constantă univer¬ 
sală 44 . Dacă introducem însă, ca unitate de timp, în locul 
secundei, timpul în care lumina parcurge 1 cm, atunci c nu 
mai intervine în ecuaţii. Se poate spune, în acest sens, că 
-constanta c este doar o constantă universală aparentă. 

Este evident şi general acceptat că, prin aceasta, putem 
•elimina din fizică încă două alte constante universale intro- 
ducînd în locul gramului şi centimetrului unităţi „naturale 44 , 
alese în mod corespunzător (de exemplu, masa şi raza elec¬ 
tronului). 

Dacă considerăm acestea ca realizate, atunci în ecuaţiile 
fundamentale ale fizicii vor putea interveni numai constante 

180 



„adimensionale“. Legat de acestea, aş dori să formulez uni 
principiu, care nu poate fi întemeiat provizoriu, pe nimic 
altceva decît pe încrederea în simplitatea, respectiv în inte- 
ligibilitatea naturii: nu există asemenea constante arbi¬ 
trare ; aceasta înseamnă că natura este alcătuită în aşa fel 
încît e logic posibil să se formuleze pentru ca legi aiît de 
puternic determinate încît în ele să intervină numai con¬ 
stante pe deplin determinate din punct de vedere raţionat 
(deci nu constante ale căror valori numerice pot fi schim¬ 
bate fără a distruge teoria) 25 . 

* Teoria specială a relativităţii îşi datoreşte apariţia ecua¬ 
ţiilor lui Maxwell pentru cîmpul electromagnetic. La rîndul 
lor, acestea din urmă vor fi înţelese în mod satisfăcător din 
punct de vedere formal numai datorită teoriei speciale a rela¬ 
tivităţii. Ecuaţiile lui Maxwell sînt cele mai simple ecuaţii 
de cîmp invariante faţă de transformările Lorentz care pot 
fi formulate pentru un tensor antisimetric, derivat dintr-ui> 
cîmp vectorial. Aceasta ar fi o situaţie în sine satisfăcătoare, 
dacă nu am şti din fenomenele cuantice că teoria lui Max¬ 
well nu dă socoteală de proprietăţile energetice ale radiaţiei, 
în ce fel ar trebui însă modificată într-un mod natural teo¬ 
ria lui Maxwell, pentru aceasta teoria specială a relativităţii 
nu oferă un punct de plecare mulţumitor. Această teorie* 
nu oferă răspuns nici la întrebarea formulată de Mach: „cum 
se întîmplă că sistemele inerţiale sînt distinse fizic în 
raport cu celelalte sisteme de coordonate ?“ 

Faptul că teoria specială a relativităţii nu constituie de¬ 
cît primul pas într-o dezvoltare necesară mi-a devenit 
pe deplin clar abia cînd m-am străduit să reprezint gravita¬ 
ţia în cadrul acestei teorii. în mecanica clasică, interpre¬ 
tată în termeni de cîmp, potenţialul gravitaţiei apare ca un 
cîmp scalar (cea mai simplă posibilitate teoretică a unui 
cîmp cu o singură componentă). O asemenea teorie scalară 
a cîmpului gravitaţional poate, mai întîi, să fie' făcută cu 
uşurinţă invariantă în raport cu grupul transformărilor 
Lorentz. Următorul program apare, prin urmare, ca natu¬ 
ral: cîmpul fizic total constă dintr-un cîmp scalar (gravita¬ 
ţie) şi un cîmp de vectori (cîmp electromagnetic); conside¬ 
raţii ulterioare pot eventual să facă necesară introducerea 
unor tipuri mai complicate de cîmp, dar nu trebuie să ne* 
batem capul de la început cu aceasta. 

Posibilitatea realizării acestui program a fost însă din 
capul locului îndoielnică, fiindcă teoria trebuia să unifice 
următoarele lucruri: 

1) Din consideraţiile generale ale teoriei speciale a rela¬ 
tivităţii decurge clar că masa inertă a unui sistem fizic creşte 
-o dată cu energia totală (aşadar, de exemplu, cu energia 
cinetică). 

2) Din experimente foarte precise (îndeosebi din expe¬ 
rimentele cu balanţa de torsiune Eotvos) se ştia empiric cu 
o foarte mare precizie că masa grea a unui corp este strict 
.egală cu masa lui inertă. 

Din 1) şi 2) rezulta că greutatea unui sistem depinde 
Intr-un fel cunoscut cu precizie, de energia lui totală. Dacă 
teoria nu dădea acest rezultat sau nu îl dădea într-un mod 
firesc ea trebuia respinsă. Condiţia poate fi exprimată în 
modul cel mai natural astfel: acceleraţia de cădere a unui 
sistem într-un cîmp gravitaţional dat este independentă de 
natura sistemului care cade (cu deosebire, aşadar, de energia 
lui internă). 

A reieşit însă că în cadrul programului schiţat aceste stări 
de lucruri elementare nu pot fi în general prezentate sau, 
în orice caz, nu pot fi prezentate într-un mod natural. M-am 
.convins astfel că, în teoria specială a relativităţii, nu există 
loc pentru o teorie satisfăcătoare a gravitaţiei. 

Atunci mi-a venit ideea: faptul egalităţii masei inerte 
şi grele, respectiv al independenţei acceleraţiei de cădere de 
natura substanţei care cade poate fi exprimat astfel: într-un 
cîmp gravitaţional (de o extensiune spaţială mică) lucrurile 
se petrec la fel ca şi într-un spaţiu lipsit de gravitaţie, dacă 
introducem în acesta, în locul unui „sistem inerţial 44 , un 
sistem de referinţă care este accelerat în raport cu un sistem 
inerţial. 

Dacă concepem comportarea corpurilor în raport cu ulti¬ 
mul sistem de referinţă ca fiind condiţionată de un cîmp 
gravitaţional „real 44 (nu numai aparent), atunci pe bună 
dreptate putem considera acest sistem de referinţă ca un 
„sistem inerţial 44 la fel ca şi sistemul de referinţă iniţial. 

Dacă considerăm drept posibile cîmpuri gravitaţionale 
cît de întinse, care nu sînt restrînse de la început de limite 
spaţiale, conceptul de sistem inerţial îşi pierde complet con¬ 
ţinutul. în acest caz conceptul de „acceleraţie în raport cu 

182 



spaţiul 41 nu va mai avea nici o semnificaţie şi, o dată cu el, 
nici principiul inerţiei împreună cu paradoxul lui Mach. 

Astfel, faptul egalităţii masei inerte şi masei grele condu¬ 
ce absolut firesc la concepţia că cerinţa de bază a teoriei speci¬ 
ale a relativităţii (invarianţa legilor faţă de transformările 
Lorentz) este prea îngustă, adică trebuie să se postuleze 
o invarianţă a legilor şi în raport cu transformări neliniare 
ale coordonatelor în continuul cvadridimensional. 

Aceasta s-a întîmplat în 1908. De ce mi-ap mai trebuit 
încă şapte ani pentru formularea teoriei generale a relati¬ 
vităţii ? Motivul principal rezidă în faptul că nu este aşa de 
uşor să te eliberezi de concepţia că coordonatelor trebuie să ; 
li se acorde o semnificaţie metrică nemijlocită. Transfor¬ 
marea a avut loc aproximativ în felul următor. 

Pornim de la un spaţiu gol, lipsit de cîmp — raportat la 
un sistem de referinţă — în sensul teoriei speciale a relati¬ 
vităţii, aşa cum intervine el ca starea cea mai simplă din 
toate stările fizice ce pot fi gîndite. Să ne imaginăm acum 
un sistem neinerţial, introdus astfel încît noul sistem să fie 
accelerat uniform într-o direcţie (definită adecvat) în raport 
cu sistemul inerţial (într-o descriere t ridimensională); în raport 
cu acest sistem există un cîmp gravitaţional static paralel. 
Sistem de referinţă poate fi ales astfel unul rigid, de tip 
euclidian, în relaţii metrice tridimensionale. Dar acel timp 
în care cîmpul apare static nu este măsurat de ceasornice 
staţionare alcătuite în acelaşi fel. Din acest exemplu special 
ne dăm seama deja că semnificaţia nemijlocit metrică a 
coordonatelor se pierde, dacă admitem, în genere, transfor¬ 
mări neliniare ale coordonatelor. Trebuie să facem însă aceasta 
dacă dorim să explicăm pe baza teoriei egalitatea masei 
grele şi inerte şi dacă voim să depăşim paradoxul lui Mach 
privitor la sistemele inerţiale. 

Dacă trebuie să renunţăm însă să conferim coordonatelor 
o semnificaţie metrică nemijlocită (diferenţe de coordonate 
= lungimi măsurabile, respectiv timpi) vom fi obligaţi să 
tratăm ca echivalente toate sistemele de coordonate ce pot 
fi produse cu ajutorul transformărilor continuie ale coordo¬ 
natelor. 

Teoria generală a relativităţii pleacă, prin urmare, de la 
principiul: legile naturii trebuie să fie exprimate prin ecuaţii 
care sînt covariante faţă de grupul transformărilor continuie 
ale coordonatelor. Acest grup ia, aşadar, aici locul grupului 

transformărilor Lorentz al teoriei speciale a relativităţii, 
ultimul grup constituind un subgrup al primului. 

Această cerinţă nu este in sine, fără Îndoială, suficientă 
ca punct de plecare pentru o derivare a ecuaţiilor fundamen¬ 
tale ale fizicii. într-o primă instanţă se poate chiar contesta 
că această cerinţă, singură, conţine o restricţie reală pentru 
legile fizice; căci va fi Întotdeauna posibil ca o lege, postulată 
mai întîi numai pentru anumite sisteme de coordonate, să fie 
în aşa fel formulată Incit noua formulare să devină, în ceea 
ce priveşte forma, general covariantă. în afară de aceasta, 
este de la început clar că pot fi formulate infinit de multe legi 
de cîmp care posedă această proprietate de covarianţă. Sem¬ 
nificaţia euristică eminentă a principiului general al rela¬ 
tivităţii constă însă în aceea că ne conduce spre căutarea 
acelor sisteme de ecuaţii, care sînt în formularea lor general 
covariantă cele mai simple cu putinţă ; între acestea trebuie 
să căutăm ecuaţiile de cîmp ale spaţiului fizic. Cîmpurile 
care pot fi transformate unele în altele prin asemenea trans¬ 
formări descriu aceeaşi situaţie reală. 

întrebarea principală pentru acela care cercetează în 
acest domeniu este următoarea: de ce fel de tip matematic 
sînt variabilele (funcţii de coordonate) care permit exprimarea 
proprietăţilor "fizice ale spaţiului (a „structurii “ sale) ? Şi 
abia după aceea: ce ecuaţii sînt satisfăcute de aceste varia¬ 
bile ? 

Astăzi nu sîntem cîtuşi de puţin în măsură să răspundem 
cu certitudine la aceste întrebări. Drumul ales în prima for¬ 
mulare a teoriei generale a relativităţii poate fi caracterizat 
după cum urmează: chiar dacă nu ştim prin ce fel de varia¬ 
bile (structură) ale cîmpului trebuie să fie caracterizat spa¬ 
ţiul fizic, cunoaştem însă cu siguranţă un caz special: cel 
al spaţiului „fără cîmp“ în teoria specială a relativităţii. 
Un asemenea spaţiu este caracterizat prin aceea că pentru 
•un sistem de coordonate ales în mod convenabil expresia 

ds 2 = dx 2 + dxi + dx| - dx 2 (1) 

aparţinînd la două puncte învecinate, reprezintă o mărime 
măsurabilă (pătrat al distanţei), şi are, aşadar, o semnificaţie 
fizică reală. Cu referire la un sistem arbitrar, această mărime 
se exprimă astfel: 

ds 2 = g ik dx* dx* 

iunde indicii variază de la 1 la 4. Componentele g ik formează 

un tensor simetric. Dacă, după efectuarea unei transformări 
asupra cimpului (1), derivatele de ordinul I ale componentelor 
lui g ik în raport cu coordonatele nu se anulează, atunci există, 
în relaţie cu acest sistem de coordonate, un cîmp gravitaţional 
în sensul consideraţiei de mai sus, şi anume un cîmp gravi¬ 
taţional de o natură cu totul specială. Datorită cercetărilor 
lui Riemann asupra spaţiilor metrice n-dimensionale acest 
cîmp special poate fi caracterizat ca invariant astfel: 

1) Tensorul de curbură riemannian R ik i m , construit cu 
coeficienţi ai metricii (2), se anulează. 

2) Traiectoria unui punct material este în raport cu sis¬ 
temul inerţial (faţă de care este valabil (1)) o linie dreap¬ 
tă, deci o extremală (geodezică). Ultima este însă deja 
o caracterizare a legii mişcării ce se sprijină pe (2). 

Legea universală a spaţiului fizic trebuie să fie acum o 

generalizare a legii pe care tocmai am caracterizat-o. Pre¬ 
supuneam, deci, că există două trepte de generalizare: 

a) cîmp gravitaţional pur, 

b) cîmp general (în care survin şi mărimi ce corespund 
oarecum cimpului electromagnetic). 

Cazul a) era caracterizat prin aceea că cîmpul poate fi, 
ce-i drept, reprezentat întotdeauna printr-o metrică rieman- 
niană (2), adică printr-un tensor simetric, pentru care nu 
există însă o reprezentare de forma (1) (cu excepţia regiuni¬ 
lor infinitezimale). Aceasta înseamnă că în cazul a), tensorul 
riemannian nu se anulează. Este însă clar că, în acest caz, 
trebuie să fie valabilă o lege de cîmp care este o generalizare 
(slăbire) a acestei legi. Dacă şi această lege trebuie să fie di¬ 
ferenţială de ordinul doi şi cu derivate de ordinul doi li¬ 
niare, atunci numai ecuaţia 

0j= Ria = g tn Riklm 

oare poate fi obţinută printr-o singură contracţie, este luată 
în considerare ca o ecuaţie a cîmpului în cazul a). Pare de alt¬ 
fel firesc să se presupună că şi în cazul a) linia geodezică mai 
reprezintă legea mişcării punctului material. 

Mi s-a părut atunci lipsit de orice perspectivă să îndrăz¬ 
nesc a încerca să reprezint cîmpul total b) şi să stabilesc 
legi de cîmp pentru acesta. Am preferat de aceea să propun 
un cadru formal provizoriu pentru o reprezentare a întregii 
realităţi fizice; acest lucru a fost necesar pentru a putea 

cerceta, cel puţin în mod provizoriu, utilitatea ideii de bază 
a relativităţii generale. Aceasta s-a petrecut în felul următor. 

în teoria newtoniană, legea de cîmp a gravitaţiei poate 
fi scrisă 

A cp = 0 

(cp = potenţial gravitaţional) pentru acele locuri unde den¬ 
sitatea materiei p e nulă. în general s-ar putea scrie (ecuaţia 
lui Poisson) Acp = 4 n kp • (9 = densitatea de masă). în 
cazul teoriei relativiste a cîmpului gravitaţional, R ik ia locul 
lui Acp. Atunci în partea dreaptă trebuie să punem în locul lui 
p un tensor. Ştiind însă din teoria specială a relativităţii că 
masa (inertă) este egală cu energia, va trebui să punem în 
partea dreaptă tensorul densităţii energiei, mai precis al 
densităţii energiei totale, în măsura în care ea nu aparţine 
cîmpului gravitaţional pur. Se ajunge astfel la ecuaţiile 
cîmpului 

Rf*-— gnc R = — k T iA: . 

A 

Cel de al doilea membru din partea stîngă este adăugat din 
motive formale; partea stîngă este scrisă în aşa fel încît 
divergenţa lui să se anuleze în mod identic, în sensul cal¬ 
culului diferenţial absolut. Partea dreaptă este o concentrare 
formală a tuturor lucrurilor a căror înţelegere în sensul teoriei 
cîmpului este încă problematică. Nu m-am îndoit, fireşte, 
nici un moment că această formulare era doar un expedient, 
pentru a da principiului general al relativităţii o formulare 
preliminară închisă. Ea nu era în esenţă mai mult decît o 
teorie a cîmpului gravitaţional, izolat oarecum artificial 
de un cîmp total de o structură încă necunoscută 26 . 

Dacă în teoria schiţată există ceva care ar putea, even¬ 
tual, să pretindă o semnificaţie definitivă — făcînd abstrac¬ 
ţie de cerinţa invarianţei ecuaţiilor în raport cu grupul trans¬ 
formărilor continue ale coordonatelor — aceasta este teoria 
cazului limită al cîmpului gravitaţional pur şi a relaţiei sale 
cu structura metrică a spaţiului. De aceea, în ceea ce urmea¬ 
ză nemijlocit va fi vorba numai de ecuaţiile cîmpului gravi¬ 
taţional pur. 

Particularitatea acestor ecuaţii stă, pe de o parte, în 
structura lor complicată, îndeosebi în caracterul lor neliniar 
în raport cu variabilele de cîmp şi cu derivatele acestora, 

pe de altă parte, în necesitatea aproape constrîngătoare cu 
care grupul de transformări determină această lege com¬ 
plicată a cîmpului. Dacă ne-am fi oprit la teoria specială 
a relativităţii, adică la invarianţa în raport cu grupul Lorentz, 
atunci şi în cadrul acestui grup mai restrîns legea de cîmp 
R ik = 0 ar fi fost invariantă. Dar din punctul de vedere al 
grupului mai restrîns nu ar fi existat, la început, nici un 
motiv pentru ca gravitaţia să trebuiască să fie reprezentată 
printr-o structură atît de complicată ca aceea reprezentată 
de tensorul simetric g ik . Dacă însă am găsi raţiuni suficiente 
pentru aceasta, atunci ar exista un număr imens de legi 
de cîmp pornind de la mărimile g i]c care sînt toate cova- 
riante în raport cu transformările Lorentz (nu însă şi în raport 
cu grupul general). Chiar dacă din toate legile ce pot fi* gîn- 
dite ca Lorentz-invariante, am fi ghicit întîmplător tocmai 
legea care aparţine grupului celui mai larg, nu ne-am afla 
încă pe treapta de cunoaştere atinsă prin principiul general 
al relativităţii. Căci din punctul de vedere al grupului Lorentz 
două soluţii ar fi considerate, în mod fals, ca fizic deosebite 
una de cealaltă, dacă ar putea fi transformate una în alta 
printr-o transformare neliniară a coordonatelor, adică dacă 
ele sînt, din punctul de vedere al grupului mai larg, doar 
reprezentări diferite ale aceluiaşi cîmp. 

încă o observaţie generală despre structura de cîmp şi 
despre grup. Este clar că, în genere, o teorie va fi apreciată 
ca fiind cu atît mai desăvîrşită cu cît „structura 44 care îi stă 
la bază va fi mai simplă şi cu cît va fi mai cuprinzător grupul 
în raport cu care sînt invariante ecuaţiile de cîmp. Se vede 
acum că aceste două cerinţe stau una în calea celeilalte. 
Potrivit teoriei speciale a relativităţii (grupul Lorentz) putem, 
de exemplu, stabili o lege covariantă pentru cea mai simplă 
structură ce poate fi gîndită (un cîmp scalar), în timp ce în 
teoria generală a relativităţii (grupul mai larg al transfor¬ 
mărilor continuie de coordonate) există o lege invariantă a 
cîmpului doar pentru structura mai complicată a tensorului 
simetric. Am indicat deja temeiuri fizice pentru faptul că 
în fizică trebuie să fie cerută invarianţa faţă de grupuri mai 
largi*; din punct de vedere pur matematic nu văd nici o 


* Este o inconsecvenţă naivă să se rămînă la grupul mai restrîns 
şi să se pună, în acelaşi timp, la bază structura mai complicată a teoriei 
generale a relativităţii. Păcatul rămîne păcat chiar dacă este săvîrşit 
de oameni altminteri respectabili. 

constrîngere pentru a sacrifica structura mai simplă în fa¬ 
voarea generalităţii grupului. 

Grupul relativităţii generale cere pentru prima dată ca 
legea invariantă cea mai simplă să nu fie liniară şi omogenă 
faţă de variabilele de cîmp şi de derivatele acestora. Aceasta 
are o importanţă fundamentală din următorul motiv. Dacă 
legea cîmpului este liniară (şi omogenă), atunci suma a două 
soluţii este de asemenea o soluţie; aşa este, de exemplu, în 
cazul ecuaţiilor de cîmp ale lui Maxwell pentru spaţiul gol. 
într-o asemenea teorie nu se poate deduce numai din ecua¬ 
ţiile de cîmp o interacţiune între corpuri care să poată fi re¬ 
prezentată în mod separat prin soluţii ale sistemului, De 
aceea toate teoriile de.pînă acum au cerut, pe lîngă ecuaţii 
de cîmp, ecuaţii speciale pentru mişcarea corpurilor mate¬ 
riale sub influenţa cîmpurilor. In teoria relativistă a gravi¬ 
taţiei s-a postulat iniţial, ce-i drept, în mod independent, 
alături de ecuaţiile legii de cîmp, legea mişcării (linia geo¬ 
dezică). Ulterior, s-a dovedit că legea mişcării nu trebuie 
să fie (şi nu are voie să fie) acceptată în mod independent* 
ci este cuprinsă implicit în legea cîmpului gravitaţional. 

Esenţa acestei situaţii în sine complicate poate fi repre¬ 
zentată intuitiv după cum urmează. Un punct material sin¬ 
gular în repaus va fi reprezentat printr-un cîmp gravitaţio¬ 
nal care este finit şi regulat peste tot, în afară de locul în 
care este situat punctul material; acolo cîmput are o singu¬ 
laritate. Dacă pe baza integrării ecuaţiilor cîmpului, calculăm 
cîmpul aparţinînd la două puncte materiale în repaus, acesta 
are, în afara singularităţilor din locurile în care sînt situate 
punctele materiale, o linie constînd din puncte singulare 
care leagă cele două puncte. Putem însă stipula o mişcare 
a punctelor materiale în aşa fel încît cîmpul gravitaţional 
determinat de ea să nu aibă singularităţi nicăieri în afara 
punctelor materiale. Tocmai acestea sînt mişcările descrise 
într-o primă aproximaţie de legile lui Newton. Se poate, 
aşadar, spune: masele se mişcă astfel încît ecuaţii de cîmp 
nu determină nicăieri în spaţiu singularităţi ale cîmpului, 
în afara punctelor de masă. Această însuşire a ecuaţiilor 
gravitaţionale este nemijlocit legată de neliniaritatea lor, care, la 
rîndul ei, este determinată de grupul mai larg de transformări. 

S-ar putea formula, fireşte, obiecţia: dacă singularităţile 
sînt admise în locurile în care sînt situate punctele materiale, 
ce îndreptăţire există atunci pentru a interzice apariţia sin¬ 
gularităţilor în restul spaţiului ? Această obiecţie ar fi justi- 

ficată dacă ecuaţiile gravitaţiei ar fi considerate ca ecuaţii 
^ale cîmpului total. Dar, cum lucrurile nu stau aşa, va 
trebui să spunem că cîmpul unei particule materiale va 
putea fi privit cu atît mai puţin drept cimp gravitaţional 
pur cu cit ne apropiem mai mult de locul în care este situată 
particula. Dacă am avea ecuaţiile de cimp pentru cîmpul 
total, ar trebui să cerem ca particulele însele să poată fi re¬ 
prezentate pretutindeni ca soluţii fără singularităţi ale ecua¬ 
ţiilor complete de cîmp. Numai atunci teoria generală a rela¬ 
tivităţii ar deveni o teorie completă. 

înainte de a aborda problema desăvîrşirii teoriei generale 
a relativităţii, trebuie să iau poziţie faţă de teoria cu cele 
mai mari succese dintre teoriile fizice ale vremii noastre, teo¬ 
ria statistică, a cuantelor care, aproximativ cu 25 de ani în urmă 
a luat o formă logică consistentă (Schrodinger, Heisenberg, 
Dirac, Born). Este singura teorie contemporană care permite 
Înţelegerea unitară a experienţelor vizînd caracterul cuantic al 
fenomenelor micromecanice. într-un anumit sens, această teo¬ 
rie, pe de o parte, şi teoria relativităţii, pe de altă parte, sînt 
considerate ambele corecte, deşi, în ciuda tuturor strădanii¬ 
lor de pînă acum, încercările de a le contopi au eşuat. Acesta 
este probabil motivul pentru care printre fizicienii teoreticieni 
ai prezentului există păreri cu totul diferite cu privire la felul 
în care va arăta fundamentul teoretic ai fizicii viitorului. 
Va fi o teorie a cîmpului sau o teorie în esenţă statistică ? 27 
Voi spune pe scurt ce cred despre aceasta. 

Fizica este o strădanie de a cuprinde conceptual o exis¬ 
tenţă gîndită ca ceva independent de faptul de a fi observat, 
în acest sens se vorbeşte de „realitate fizică 44 . în fizica pre- 
cuantică nu exista nici o îndoială cu privire la felul cum tre¬ 
buie să fie înţeles acest lucru. în teoria lui Newton realitatea 
era reprezentată de puncte materiale în spaţiu şi timp, în 
teoria lui Maxwell printr-un cîmp în spaţiu şi timp. în meca¬ 
nica cuantică situaţia este mai puţin transparentă. Dacă ne 
întrebăm: reprezintă o funcţie a teoriei cuantice o stare 
reală în acelaşi sens ca şi un sistem de puncte materiale sau 
un cîmp electromagnetic, ezităm să răspundem printr-un 
simplu „da 44 sau „nu 44 . De ce ? Funcţia (într-un anumit 
moment al timpului) enunţă care este probabilitatea de a 
găsi o anumită mărime fizică q (sau p) într-un interval dat, 
dacă o măsurăm în timpul t. Probabilitatea trebuie să fie 

considerată aici drept ceva ce poate fi stabilit empiric, deci 
ca o mărime „reală“ certă, pe care pot să o determin 
dacă produc foarte des aceeaşi funcţie şi realizez de fiecare 
dată o măsurătoare q. Cum stau însă lucrurile cu valoarea 
măsurată a lui q in fiecare caz în parte ? Are sistemul in¬ 
dividual respectiv această valoare q încă înainte de măsurare ? 
La această întrebare nu există un răspuns determinat în 
cadrele teoriei deoarece măsurătoarea este un proces care 
reprezintă o intervenţie exterioară finită asupra sistemului; 
s-ar putea de aceea considera că sistemul primeşte o anumită 
valoare, numerică pentru q (respectiv p), adică valoarea mă¬ 
surată, abia prin măsurătoare. Pentru continuarea discuţiei 
îmi imaginez doi fizicieni A şi B, care susţin concepţii dife¬ 
rite cu privire la situaţia reală descrisă prin funcţia <J; 28 - 

A. Sistemul individual are (înainte de măsurătoare) o 
anumită valoare a lui q (respectiv p) pentru toate variabilele 
sistemului, şi anume acea valoare care este stabilită prin 
măsurarea acestor variabile. Pornind de la această concepţie 
el va declara: funcţia ^ nu reprezintă o descriere completă 
a stării reale a sistemului, ci o descriere incompletă; ea ex¬ 
primă numai ceea ce ştim despre sistem pe baza măsurăto¬ 
rilor anterioare. 

B. Sistemul individual nu are (înaintea măsurătorii) o 
valoare determinată a lui q (respectiv p). Valoarea măsurată 
ia naştere cu concursul probabilităţii specifice care îi este 
acordată, în virtutea funcţiei abia prin actul măsurării. 
Pornind de la această concepţie, el va declara (sau, cel puţin, 
va putea să declare): funcţia este o descriere completă 
a stării reale a sistemului. 

Să prezentăm acum acestor doi fizicieni următorul caz. 
Fie un sistem care, în momentul în care îl examinăm, constă 
din două sisteme parţiale S x şi S 2 , despărţite în spaţiu în acest 
moment (în sensul fizicii clasice), între care nu există o inter¬ 
acţiune considerabilă. Sistemul total este descris complet, 
în sensul mecanicii cuantice, printr-o funcţie cunoscută, 
4»i2- Toţi teoreticienii cuantelor sînt de acord asupra urmă¬ 
toarelor: dacă realizez o măsurătoare completă a lui S 1? 
primesc din rezultatul măsurătorii şi din ty 12 0 funcţie 
pe deplin determinată, funcţia ^2 a sistemului S 2 . Caracterul 
lui ^2 depinde de ce fel de măsurătoare realizezi asupra siste¬ 
mului S v Mie mi se pare însă că putem vorbi de starea de 

fapt reală a sistemului parţial S 2 . Despre această stare de 
fapt reală ştim din capul locului, înaintea măsurării luiS A , 
încă mai puţin decît ştim despre un sistem descris de funcţia 
4». O presupunere trebuie, însă, după părerea mea, în orice 
caz reţinută: starea de fapt reală a sistemului S 2 este inde¬ 
pendentă de ceea ce se întîmplă cu sistemul S v separat în 
spaţiu de acesta 29 . După felul măsurătorii pe care o între¬ 
prind asupra lui S x obţin însă un alt fel de pentru al doilea 
sistem parţial. (tţ> 2 , tJ4 ...). Starea reală a lui S 2 trebuie însă 
să fie independentă de ceea ce se întîmplă cu Sj. Pentru 
aceeaşi stare reală a lui S 2 pot fi găsite (in funcţie de alegerea 
măsurătorii ce se face asupra lui diferite funcţii (Putem 
evita această concluzie numai dacă presupunem, fie că mă¬ 
surătoarea lui S A modifică (pe cale telepatică) starea reală 
a lui S 2 , fie contestînd că lucrurile, care sint despărţite în 
spaţiu ufiele în raport cu celelalte, posedă stări reale inde¬ 
pendente. Ambele supoziţii mi se par cu totul inacceptabile.) 

Dacă fizicienii A şi B acceptă aceste consideraţii ca înte¬ 
meiate, atunci B va trebui să renunţe la punctul său de ve¬ 
dere că funcţia ^ este o descriere completă a unei stări reale 
de fapt. Căci în acest caz ar fi imposibil ca aceleaşi stări de 
fapt (a lui S 2 ) să-i putem atribui două funcţii diferite. 

Dacă aşa stau lucrurile, caracterul statistic al teoriei con¬ 
temporane ar fi o consecinţă necesară a naturii incomplete 
a descrierii sistemelor în mecanica cuantică, iar presupune¬ 
rea că o bază viitoare a fizicii ar trebui să fie fundamentată 
pe statistică 30 nu ar mai avea nici un temei. 

Părerea mea este că teoria cuantică contemporană, utili- 
zînd unele concepte ce sînt luate in esenţă din mecanica 
clasică, constituie o formulare optimă a corelaţiilor. Cred 
însă că această teorie nu oferă un punct de plecare util pentru 
dezvoltarea viitoare. Acesta este punctul în care aşteptările 
mele se deosebesc de cele ale celor mai mulţi fizicieni con¬ 
temporani. Ei sînt convinşi că trăsăturile esenţiale ale feno¬ 
menelor cuantice (schimbări aparent discontinuie şi nedetermi¬ 
nate temporal ale stării unui sistem, însuşiri în acelaşi timp cor- 
pusculare şi ondulatorii ale entităţilor energetice elementare) 
nu pot fi explicate de o teorie ce descrie starea reală a lucru¬ 
rilor prin funcţii continue ale spaţiului pentru care sînt vala¬ 
bile ecuaţii diferenţiale. Ei îşi închipuie, de asemenea, că 
pe această cale nu va putea fi înţeleasă structura atomică 
a substanţei şi a radiaţiei. Ei se aşteaptă ca sistemele de ecua- 

ţii diferenţiale care ar fi luate în considerare într-o asemenea 
teorie să nu aibă în general soluţii care să fie peste tot regu¬ 
late (lipsite de singularităţi) în spaţiul cvadridimensional. 
înainte de toate, ei cred însă că natura aparent discontinuă 
a evenimentelor elementare nu poate fi descrisă decît cu 
ajutorul unei teorii în esenţă statistice, în care se dă soco¬ 
teală de schimbările discontinue ale sistemelor prin schimbări 
continue ale probabilităţii stărilor posibile. 

Toate aceste consideraţii mi se par destui de impresionante, 
întrebarea cu adevărat importantă îmi pare însă a fi aceasta: 
ce se poate încerca, cu anumite şanse de succes, în situaţia 
actuală a teoriei ? în această privinţă experienţele legate 
de teoria gravitaţiei sînt cele care determină orientarea aştep¬ 
tărilor mele. Aceste ecuaţii au, după părerea mea, mai multe 
pespective să enunţe ceva precis decît toate celelalte ecuaţii 
ale fizicii. Să luăm, de exemplu, ca termen de compara¬ 
ţie, ecuaţiile lui Maxwell pentru spaţiul gol. Acestea sînt 
formule în acord cu experienţele în cazul unor cîmpuri elec¬ 
tromagnetice infinit de slabe. Această origine empirică con¬ 
diţionează deja forma lor liniară; s-a subliniat însă mai 
înainte că legile adevărate nu pot fi liniare. Asemenea legi 
satisfac principiul superpoziţiei pentru soluţiile lor, dar nu 
conţin enunţuri despre interacţiunile corpurilor elementare. 
Legile adevărate nu pot fi liniare şi nici un pot fi derivate 
din asemenea legi. Din teoria gravitaţiei am mai învăţat însă 
şi altceva: nici chiar o colecţie oricît de cuprinzătoare de 
fapte empirice nu poate conduce la formularea unor ecuaţii 
atît de complicate. O teorie poate fi testată de experienţă, 
dar nu există o cale de la experienţă la formularea teoriei. 
Ecuaţii de o asemenea complexitate ca ecuaţiile cîmpului 
gravitaţional pot fi găsite numai prin descoperirea unor 
condiţii matematice simple din punct de vedere logic, care 
determină ecuaţiile în mod complet sau aproape complet. 
Odată ce avem aceste condiţii formale suficient de puternice 
ne sînt necesare doar puţine cunoştinţe despre fapte pentru 
formularea teoriei; în cazul ecuaţiilor gravitaţionale acestea 
sînt cvadridimensionalitatea şi tensorul simetric, ca expresie 
pentru structura spaţiului, care, împreună cu invarianţa în 
raport cu grupul transformărilor continuie, determină, practic, 
în mod complet ecuaţiile. 

Sarcina noastră este de a găsi ecuaţiile cîmpului pentru 
cîmpul total. Structura căutată trebuie să fie o generalizare 

a tensorului simetric. Grupul nu trebuie să fie mai restrîns 
decît cel al transformărilor continuie ale coordonatelor. Dacă 
introducem o structură mai bogată, atunci grupul nu va mai 
determina atît de puternic ecuaţiile ca şi în cazul în care struc¬ 
tura este reprezentată de tensorul simetric. De aceea cel mai 
frumos ar fi dacă am reuşi să extindem încă o dată grupul, 
în analogie cu pasul care a condus de la relativitatea restrînsă 
la relativitatea generală. Am încercat, mai precis, să utilizez 
grupul transformărilor complexe ale coordonatelor. Toate 
strădaniile de acest fel au fost lipsite de succes. Am renunţat 
de asemenea la o creştere declarată sau camuflată a nu¬ 
mărului dimensiunilor spaţiului, o încercare care a fost 
întreprinsă pentru prima dată de Kaluza şi care, în varianta 
proiectivă, mai are şi astăzi adepţii ei. Ne-am limitat la spa¬ 
ţiul cvadridimensional şi la grupul transformărilor continuie 
reale ale coordonatelor. După mulţi ani de căutări zadarnice, 
socotesc soluţia care va fi schiţată în cele ce urmează ca cea 
mai satisfăcătoare din punct de vedere logic. 

In locul tensorului simetric g lk (g lk = g kl ) este introdus 
tensorul nesimetric g Jk . Această mărime este constituită 
dintr-o parte simetrică S lk şi dintr-o parte antisimetrică reală 
sau pur imaginară a Ik : 

£ik ~ S Jk -f- a Jk . 

Din punctul de vedere al grupului această combinaţie a lui S 
şi a este considerată arbitrară deoarece tensorii S şi a au, 

fiecare izolat, caracterul de tensor. Se dovedeşte însă că 
aceşti g lk (consideraţi ca întreg) joacă în construcţia noii 
teorii un rol analog cu cel al g lk -urilor simetrici în teoria 
cîmpului gravitaţional pur. 

Această generalizare a structurii spaţiului pare naturală 
şi din punctul de vedere al cunoaşterii noastre fizice deoarece 
ştim că cîmpul electromagnetic implică un tensor antisime- 
tric. 

Pentru teoria gravitaţiei este, în afară de aceasta, esen¬ 
ţial ca din tensorul simetric g ik să poată fi formată densitatea 
scalară V |g ik |, ca şi tensorul contravariant g ik , potrivit 
definiţiei* 

g lk g n = = tensorul lui Kronecker). 

Aceste structuri pot fi definite exact în acelaşi fel pentru 
tensorul nesimetric g ik , şi pentru densităţile tensoriale. 

în teoria gravitaţiei este, în afară de aceasta, esenţial 
ca pentru un cîmp simetric dat g ik să poată fi definit un cîmp 
r /k care este simetric în indicii inferiori şi care, considerat 
geometric, guvernează deplasarea paralelă a unui vector, 
în mod analog, pentru tensorii nesimetrici g ik , poate fi 
definit un cîmp nesimetric T lk după formula 

gik.) - gsk r ?i - gisr 8 = o, ... (A) 

care este în acord cu relaţia respectivă a simetricului g, cu 
precizarea că aici este necesar, desigur, să acordăm atenţie 
poziţiei indicilor inferiori în g şi I\ 

Ca şi în teoria tensorilor simetrici g ik , din T se poate 
forma o curbură Rj lra şi din aceasta o curbură contractată 
R kl . în sfîrşit, prin aplicarea unui principiu de variaţie, 
împreună cu (A), putem găsi ecuaţii ale cîmpului compati¬ 
bile: 


g** = ^ (g ik - g ki ) V - |g lk |) (Bj) 

n. = o(n. = -J- (rf s - r?.)) (b 2 ) 

A 

Ba = 0 (C x ) 

m + + Rmk,\ = o (C 2 ) 


Aici fiecare din cele două ecuaţii (B x ), (B 2 ) este o conse¬ 
cinţă a celeilalte, dacă (A) este • satisfăcută. R kl înseamnă 
partea simetrică, R kl partea antisimetrică a lui R ki . 

în cazul anulării părţii antisimetrice a lui g ik , aceste 
formule se reduc la (A) şi (Cx) — cazul cîmpului gravitaţional 
pur. 

Cred că aceste ecuaţii reprezintă cea mai naturală gene¬ 
ralizare a ecuaţiilor gravitaţiei*. Verificarea utilităţii lor 
fizice este o sarcină deosebit de grea, fiindcă nu poate fi 


* Teoria propusă aici are, după părerea mea, o probabilitate des¬ 
tul de mare de a fi confirmată, în cazul în care calea unei descrieri com* 
plete a realităţii fizice pe baza continuului se va dovedi, în genere, 
practicabilă. 

realizată prin aproximaţii. întrebarea este: care sînt soluţiile 
fără singularităţi ale acestor ecuaţii pentru Întreg spaţiul ? 

Această expunere şi-a atins scopul dacă, îi arată cititorului 
cum se înlănţuie strădaniile unei vieţi şi de ce au dus ele la 
un anumit fel de aşteptări 31 . 


NO.TE 

1. Cititorul este astfel prevenit că atît dezvoltarea gîndirii fizice, 
cît şi strădaniile ştiinţifice ale autorului sînt înfăţişate aici în lumina 
unui ideal de cunoaştere care s-a constituit în timp şi a primit contururi 
clare abia după ce cea mai activă şi creatoare epocă a activităţii sale 
ştiinţifice rămăsese deja în urmă. 

2. Exprimări ca „lume mare, care este independentă de noi oa- 
menii“ sau „lume extrapersonală“ nu sînt simple întorsături stilistice. 
Este vorba de sublinierea distanţării autorului faţă de un mod foarte 
răspîndit de a gîndi ţelul activităţii ştiinţifice: căutarea unor instrumente 
cît mai comode şi convenabile de organizare şi manipulare a experienţelor 
noastre. Apropierea pe calea gîndirii ştiinţifice de structuri în care se 
exprimă cu putere armonia şi raţionalitatea universului devine cu pu¬ 
tinţă numai prin eforturi mereu reînnoite de a adapta modul nostru de 
a gîndi unei lumi „care este independentă de noi“. 

3. Aici apare un motiv fundamental al concepţiei lui Einstein 
asupra naturii gîndirii conceptuale. Toate noţiunile, fie ele comune, fie 
ştiinţifice, nu sînt derivate într-un fel sau altul din impresiile senzoriale, 
ci postulate în mod liber. Ele nu se justifică prin derivarea din ceva 
ce ne este dat nemijlocit, ci prin utilitatea lor, prin capacitatea de a co¬ 
rela şi sistematiza o mare diversitate de date ale experienţei, de a anti¬ 
cipa noi experienţe. Despre raportul unui sistem de concepte cu reali¬ 
tatea sîntem îndreptăţiţi să afirmăm ceva doar indirect, considerînd 
capacitatea comparativă a enunţurilor şi teoriilor, formulate în termenii 
acestor concepte, de a coordona şi anticipa un domeniu tot mai larg şi 
o varietate tot mai mare de experienţe. 

4. Schimbarea conceptelor, introducerea unor concepte noi, îşi 
are sursa în străduinţele de a obţine o coordonare tot mai eficientă 
a experienţelor noastre, de a lărgi sfera experienţelor şi de a asigura 
cuprinderea prin concepte a unor noi experienţe şi corelarea lor cu expe¬ 
rienţe deja familiare. 

5. în „gîndirea primară“, în primul rînd la nivelul cunoaşterii 
comune, puţin elaborate, nu există o distincţie clară între elementele 
de ordin raţional şi empiric. Un enunţ elementar al geometriei ne apare 
intuitiv ca evident şi necesar şi, în acelaşi timp, valabil în lumea expe¬ 
rienţei. Putem înţelege astfel cum a ajuns Kant să considere asemenea 
enunţuri drept sintetice a priori. 

6. Pentru o mai bună clarificare a sensului acestei concluzii, vezi şi 
articolul Geometrie şi experienţă. 

7. Aceasta este o mărturie importantă. Toate pronunţările lui 
Einstein cu privire la cunoaştere în genere, cu privire la natura şi ţelurile 

teoriei fizice datează dintr-o perioadă relativ mai tîrzie. Atît corespon¬ 
denţa, cît şi mărturiile unor oameni apropiaţi sprijină presupunerea că 
în „anii mai tineri" Einstein s-a simţit apropiat de filozofii ale cunoaşterii 
dominate de motive empiriste, cum sînt cele ale lui Hume şi Mach. 
O evoluţie notabilă spre un punct de vedere raţionalist asupra naturii 
cunoaşterii fizice a avut loc, se pare, sub influenţa determinantă a expe¬ 
rienţei pe care a constituit-o elaborarea teoriei generale a relativităţii. 
Einstein s-a îndepărtat astfel tot 3 mai mult de epistemologia lui Mach 
şi s-a apropiat de punctul de vedere filozofic realist al lui Planck. 
Semnificativă din acest punct de vedere este schimbarea aprecierii pe 
care o dă Einstein poziţiilor ce se înfruntă în controversa dintre Mach 
şi Planck. Pentru dezvoltări vezi articolul lui G. Holton, Unde este 
realitatea ? Răspunsurile lui Einstein , şi postfaţa. Idealul cunoaşterii şi 
idealul umanist la Albert Einstein. 

8. Elementele gindirii conceptuale reprezintă cunoştinţe despre 
realitate în măsura în care îşi probează capacitatea de a coordona eficient 
şi de a anticipa în mod sistematic experienţele noastre. Ele vor fi consi¬ 
derate cu atît mai „adevărate" cu cît capacitatea lor de a realiza pres¬ 
taţii de acest fel este mai mare în raport cu cea a altor sisteme de con¬ 
cepte. Relaţia dintre elementele gîndirii conceptuale şi trăirile senzo¬ 
riale, crede Einstein, poate fi caracterizată doar negativ; această re¬ 
laţie nu este una logică. Termenul intuitiv este utilizat aici în acest sens 
negativ pentru a desemna o corelaţie care nu are un caracter lo gic. 

9. Aici este semnalat un element central al reprezentării generale 
a autorului despre cunoaşterea omenească. Raportul dintre concepte 
şi enunţuri cu caracter general, pe de o parte, şi realitatea concretă, 
pe de altă parte, este mijlocit de datele senzoriale. Relaţia conceptelor 
şi enunţurilor cu datele senzoriale este caracterizată drept o relaţie 
intuitivă de corespondenţă sau de coordonare. 

10. Superioritatea unui sistem de concepte în raport cu altul stă 
în capacitatea lui de a coordona şi anticipa sistematic un domeniu cît 
mai larg de experienţe pe baza unui număr cît mai mic de concepte 
de bază. Einstein utilizează expresia „simplitate logică" pentru a de¬ 
semna acest atribut al teoriilor fizice, ca sisteme conceptuale. 

11. Einstein respinge, aşadar, cel puţin în principiu, concepţia că 
ar exista noţiuni ce prescriu condiţii necesare ale oricărei cunoaşteri, 
ale oricărei experienţe posibile şi sînt în acest sens a priori. In înfrun¬ 
tarea istorică dintre empirism şi apriorismul radical el se situează, cum 
se vede, pe poziţiile empirismului. 

12. într-adevăr, primele mari realizări ştiinţifice ale lui Einstein, 
inclusiv teoria restrînsă a relativităţii, nu au cerut cunoştinţe matematice 
deosebite. Einstein a trebuit să-şi însuşească instrumente matematice 
mai complexe abia în perioada elaborării teoriei generale a relativităţii. 
Începînd din acest moment, el a fost silit să ceară ajutorul matematicie¬ 
nilor fiind asistat la Praga (1911 — 12) de G. Pick şi la Ziirich (1912—14) 
de M. Grossmann. Mai tîrziu, la Berlin şi la Princeton, Einstein a avut 
permanent, ca asistenţi, tineri matematicieni. 

13. Prietenul la care se referă aici Einstein este M. Grossmann. 
Coleg de studii al lui Einstein, Marcel Grossmann (1878 — 1936) a de¬ 
venit profesor de geometrie descriptivă la Institutul Politehnic din 
Ziirich. Grossmann l-a ajutat pe Einstein în elaborarea aparatului 
matematic al teoriei generale a relativităţii, atunci cînd acesta din 

urmă s-a întors de la Praga la Ziirich în 1912. Se ştie că tatăl lui 
M. Grossmann l-a sprijinit pe Einstein în obţinerea unei slujbe la 
Biroul Federal de Patente din Berna în 1902. Einstein îl socotea pe 
Grossmann „un prieten foarte drag 44 . 

14. Este o caracterizare succintă şi sugestivă a concepţiei potrivit 
căreia mecanica punctelor materiale constituie baza întregii fizici, o 
concepţie care a fost general împărtăşită pînă la dezvoltarea fizicii 
cîmpului prin opera lui Faraday şi Maxwell. Pentru caracterizarea acestei 
concepţii vezi şi textele Fizica şi realitatea şi Fundamentele fizicii teo¬ 
retice. 

15. Aceasta este o exprimare concisă, dar clară a atitudinii ambi¬ 
valenţe a lui Einstein faţă de ideile lui Mach, o atitudine care s-a con¬ 
turat abia după elaborarea teoriei generale a relativităţii. Pe de o parte, 
critica fundamentelor mecanicii de pe poziţii empiriste a avut un rol 
important în elaborarea teoriei restrînse şi generale a relativităţii. 
Pe de altă parte, orientarea pe care o dădea empirismul lui Mach 
cercetării fizice era în contradicţie flagrantă cu concepţia lui Einstein 
despre ţelul ştiinţei, cu crezul său filozofic. Pentru dezvoltări vezi şi 
articolul Ernst Mach şi notele la acest text, nota (2) la Principiile 
cercetării şi pasajul la care se referă această notă, precum şi postfaţa 
Idealul cunoaşterii şi idealul umanist la Albert Einstein. 

16. „Perfecţiunea internă 4 * a unei teorii fizice nu se limitează, 
prin urmare, la simplitatea ei logică. O teorie este superioară alteia 
din acest punct de vedere, dacă ecuaţiile ei introduc mai multe restricţii 
cu privire la caracteristicile de ordin formal ale structurilor pe care le 
descriu, dacă cerinţele de simetrie şi invarianţă pe care le satisfac aceste 
ecuaţii sînt mai cuprinzătoare. în acest fel, teoria restrînge tot mai mult 
domeniul posibilităţilor. Analizele ce urmează conturează mai bine 
această idee. Vezi şi Despre metoda fizicii teoretice , îndeosebi pasajul 
la care se referă nota (6). Pentru o discuţie mai largă a concepţiei lui 
Einstein despre „perfecţiunea internă 44 ca atribut al teoriilor fizice, 
vezi şi Idealul cunoaşterii şi idealul umanist la AlhtrX Einstein. 

i/. Einstein caracterizează mai jos „dualismul 44 în fundamentele 
fizicii prin aceea că punctul material newtonian şi cîmpul continuu sînt 
utilizate drept concepte elementare, ireductibile unul la celălalt. 
O analiză mai aprofundată a situaţiei fizicii teoretice din acest punct 
de vedere, a ceea ce Einstein numea „o criză în ceea ce priveşte prin¬ 
cipiile fundamentale 44 (vezi, de exemplu, scrisoarea către M. Besso 
din 29 iulie 1953), poate fi găsită în articolele Fizica şi realitatea şi 
Fundamentele fizicii teoretice. 

18. Pentru o referire la acest experiment, vezi şi Ernst Mach şi 
nota (6) la acest text. 

19. Este caracteristic pentru modul de a gîndi al lui Einstein 
că el apreciază progresul pe care îl reprezintă introducerea unei noi 
teorii fizice, de exemplu teoria relativităţii în raport cu teoria newto¬ 
niană a mişcării, nu în primul rînd în sensul că noua teorie explică 
fapte ce nu pot fi explicate de cea veche, ci ţinînd seama de împreju¬ 
rarea că noua teorie face posibilă „o înţelegere mai profundă a cone¬ 
xiunilor 44 . Vezi în această privinţă şi Observaţii asupra articolelor reu¬ 
nite tn acest volum , nota (8) şi pasajul la care se referă această notă. 

20. Pentru dezvoltarea acestei idei, vezi distincţia dintre teorii 
de principii şi teorii constructive , precum şi consideraţiile lui Einstein 
asupra excelenţei teoriilor de principii formulate în textul Ce este teoria 
relativităţii ? 

21. Einstein descrie aici în amănunte ceea ce teoreticienii numesc 
„o criză în fundamentele unei discipline 44 , precum şi starea de spirit 
în care se află cercetătorul care trăieşte o asemenea stare de criză. 
Sugestia lui Einstein este că situaţiile de acest fel supun intuiţia şi 
capacitatea de orientare a cercetătorului celei mai grele probe. 

22. Acest pasaj indică clar că una din temele epistemologice pre¬ 
ferate ale lui Einstein — conceptele (şi teoriile formulate în termenii 
acestor concepte) sînt create în mod liber de gîndirea cercetătorului şi 
nu pur şi simplu derivate din datele experienţei — este îndreptată 
împotriva concepţiei empiriste, pozitiviste asupra cunoaşterii ştiinţifice. 
Propria experienţă de cercetare i-a arătat lui Einstein că există o legătură 
strînsă între comportarea cercetătorului creator şi reprezentările lui 
filozofice mai mult sau mai puţin elaborate asupra naturii cunoaşterii 
ştiinţifice. Controversa asupra ipotezei atomiste în fizică care a avut 
loc la sfirşitul secolului trecut relevă rolul pe care îl pot avea asemenea 
reprezentări filozofice în determinarea unor opţiuni ştiinţifice funda¬ 
mentale. 

23. Einstein explică aici prin experienţe pe care le-a făcut la începu¬ 
turile carierei sale ştiinţifice o particularitate importantă a activităţii 
sale ca fizician teoretician, şi anume, preferinţa sa pentru teorii de prin¬ 
cipii. în această privinţă termodinamica clasică i-a servit ca model şi 
sursă de inspiraţie. Comparaţia ce urmează mai jos între principiul 
general al teoriei restrinse (speciale) a relativităţii, ca principiu restric¬ 
tiv, şi principiul inexistenţei unui perpetuum mobile , ce stă la baza termo¬ 
dinamicii clasice, clarifică mai bine afirmaţiile din acest pasaj. 

24. Einstein crede că din punct de vedere conceptual momentul 
hotărîtor în procesul elaborării teoriei restrinse a relativităţii l-a consti¬ 
tuit distanţarea de concepţia newtoniană a spaţiului şi timpului absolut. 
De aceea, contactul cu filozofia empiristă a cunoaşterii, aşa cum a fost 
ea dezvoltată în lucrările lui Hume şi Mach, a putut avea pentru el 
o considerabilă valoare euristică în măsura în care a favorizat o ase¬ 
menea distanţare. Nu există, prin urmare, nici o contradicţie între invo¬ 
carea repetată a acestei influenţe şi recunoaşterea caracterului ei bine¬ 
făcător, pe de o parte, şi respingerea în principiu a concepţiei empiriste 
asupra cunoaşterii fizice, pe de altă parte. Atît o poziţie, cît şi cealaltă 
sînt exprimate cu destulă claritate în scrierile şi corespondenţa lui 
Einstein din ultima perioadă a vieţii sale. 

25. Aici este formulată explicit convingerea metafizică pe care se 
întemeiază încrederea lui Einstein că numai teoriile ce satisfac într-o 
anumită măsură cerinţele „perfecţiunii interne 44 pot fi acceptate drept 
teorii fundamentale în fizică şi se încearcă caracterizarea sub un anumit 
aspect a „perfecţiunii interne 44 , drept criteriu de excelenţă al teoriilor 
fizice. Vezi şi nota (16) şi pasajul la care se referă această notă. 

26. Aceasta este o mărturie importantă în sensul că Einstein a 
năzuit încă în această perioadă spre formularea unei teorii generale a 
cîmpului, ca bază a fizicii, şi a considerat teoria generalizată a relativităţii 
doar ca o etapă în realizarea proiectului său de unificare a cunoaşterii 

fizice. Formularea ecuaţiilor „cîmpului total“ este calificată de Einstein 
drept o desăvîrşire a teoriei generale a relativităţii. O asemenea „desăvîrşi- 
re“ a fost, de fapt, ţinta tuturor sforţărilor sale ştiinţifice pînă la sfîrşitul 
vieţii. 

27. Rezultă clar că pentru Einstein cercetarea fundamentală în 
fizică are o condiţionare filozofică ireductibilă în măsura în care este 
orientată în raport cu răspunsul pe care îl dau teoreticienii la această 
întrebare. Acest răspuns poate fi considerat drept o opţiune strategică 
a cărei fertilitate va putea fi determinată abia de evoluţia viitoare 
a cunoaşterii ştiinţifice. 

28. Fizicianul A exprimă punctul de vedere care era apărat, în 
acel moment, de cercetători ca Einstein şi Schrodinger, în timp ce fizi¬ 
cianul B susţine interpretarea larg acceptată, interpretarea care a fost 
elaborată în scrierile unor teoreticieni ca Bohr, Heisenberg, Pauli sau 
Born. 

29. Această presupunere, numită astăzi în mod curent principiul 
separ abilităţii, reprezintă o premisă esenţială în argumentarea pe care o 
dă Einstein aici şi în alte texte concluziei că mecanica cuantică este 
o teorie incompletă. Pentru o discuţie largă a acestei teme vezi B. 
d’Espagnat, Quantum Logic and Nonseparability , în (ed.) J. Mehra, 
The Physicist's Conception of Nature , Reidel, Dordrecht, Boston, 
1973 şi The Quantum Theory and Peality , în „Scientific American" 
voi. 241, no. 5, 1979. Pentru prezentar ea unor poziţii contemporane în 
discuţia asupra principiului separabilitaţii vezi şi M. Flonta, Perspectivă 
filosofică şi raţiune ştiinţifică , Editura ştiinţifică şi enciclopedică, 
Bucureşti, 1985, p. 317 — 331. 

30. Dacă se acceptă concluzia că teoria cuantică reprezintă o 
descriere incompletă a realităţii fizice, rezultă că trăsăturile sau carac¬ 
teristicile atomice ale substanţei şi radiaţiei nu sînt ireductibile. Dimpo¬ 
trivă, este de aşteptat, crede Einstein, că o explicaţie mulţumitoare 
a fenomenelor cuantice, ca şi a celorlalte fenomene fizice, va putea fi 
dată numai în cadrul unei teorii generale a cîmpului. O asemenea teorie 
va fi o teorie fizică de tip clasic, în cuvintele lui Einstein „o teorie ce 
descrie starea reală a lucrurilor prin funcţii continue ale spaţiului pentru 
care sînt valabile ecuaţii diferenţiale". Este respinsă în acest fel supo¬ 
ziţia fundamentală ce sprijină interpretarea şcolii de la Copenhaga, 
şi anume că înţelegerea fenomenelor cuantice pretinde abandonarea 
definitivă a cerinţelor de tip clasic ale descrierii realităţii fizice. 

31. Se pare că aceste Note autobiografice şi-au propus în primul rînd 
să evidenţieze temeiurile pe care se sprijină aşteptările autorului lor 
cu privire la direcţia dezvoltării viitoare a cunoaşterii fizice. Ultima 
propoziţie indică clar ceea ce s-a lăsat deja să se înţeleagă pe parcursul 
expunerii: aceste aşteptări exprimă ceea ce a învăţat Einstein din pro¬ 
pria sa experienţă de cercetare cu privire la condiţiile generale pe care 
ar trebui să le satisfacă o teorie care va fi în măsură să constituie un 
progres autentic în dezvoltarea cunoaşterii fizice. 



OBSERVAŢII ASUPRA ARTICOLELOR 
REUNITE IN ACEST VOLUM 1 


De la început trebuie să spun că nu mi-a fost uşor să mă 
achit de îndatorirea de a-mi spune părerea despre articolele 
cuprinse în acest volum. Motivul este că articolele se referă, 
în întregul lor, la prea multe teme, între care, în stadiul actual 
al cunoaşterii noastre, există doar o slabă legătură. Am încer¬ 
cat, mai întîi, să discut articolele unul cîte unul. Am renunţat, 
totuşi, fiindcă nu a rezultat un text cît de cît omogen, aşa 
încît lectura lui ar fi putut cu greu fi utilă sau plăcută pentru 
cineva. De aceea, în cele din urmă, am hotărît să rînduiesc 
aceste observaţii, atît cît a fost posibil, după considerente 
tematice. 

în afară de aceasta, după unele strădanii infructuoase, 
mi-am dat seama că mentalitatea care stă la baza cîtorva 
din aceste articole se deosebeşte atît de mult de propria mea 
mentalitate încît nu îmi stă în putinţă să spun despre ele 
ceva folositor. Să nu se înţeleagă că eu preţuiesc aceste 
articole — în măsura în care înţelesul lor îmi este în general 
clar — mai puţin decît pe cele care sînt mai aproape de 
modul meu de gîndire şi cărora le sînt dedicate observaţiile 
ce urmează 2 . 

Mă voi referi mai întîi la articolele lui Wolfgang Pauli şi 
Max Born. Ei înfăţişează conţinutul cercetărilor mele cu 
privire la cuante şi statistică, în general, sub aspectul coeren¬ 
ţei lor interne şi al contribuţiei la evoluţia fizicii în timpul 
ultimei jumătăţi de veac. Faptul că ei au făcut aceasta este 
demn de toată lauda; căci numai cei care au luptat cu succes 
cu situaţiile problematice ale vremii lor înţeleg în profunzime 
aceste situaţii, spre deosebire de istoricul de mai tîrziu căruia 

ii este greu să facă abstracţie de conceptele şi concepţiile 
oare apar generaţiei sale drept consacrate şi chiar drept 
«vidente. Ambii autori dezaprobă faptul că eu resping ideea 
de bază a teoriei cuantice statistice contemporane în măsura 
in care nu cred că această idee fundamentală va oferi fizicii 
în întregul ei o temelie utilizabilă. Mai mult despre aceasta, 
mai jos. 

Ajung acum la ceea ce este probabil subiectul cel mai 
interesant, care trebuie neapărat discutat în legătură cu 
argumentarea amănunţită a mult stimaţilor mei colegi 
Born, Pauli, Heitler, Bohr şi Margenau. Ei sînt, cu toţii, 
ferm convinşi că enigma dublei naturi a tuturor corpusculilor 
(caracterul corpuscular şi ondulatoriu) şi-a găsit o soluţie 
In principiu definitivă prin teoria cuantică statistică. Pe temeiul 
succesului acestei teorii, ei consideră drept dovedit că o 
descriere completă a unui sistem, în sensul teoriei, poate să 
cuprindă, în principiu, numai aserţiuni statistice cu privire 
la cantităţile măsurabile ale acestui sistem. După cîte se 
pare, ei sînt cu toţii de părere că relaţia de indeterminare 
a lui Heisenberg (a cărei corectitudine este din punctul 
meu de vedere în mod îndreptăţit considerată ca fiind definitiv 
demonstrată) dezvăluie o caracteristică esenţială a tuturor 
teoriilor fizice rezonabile ce pot fi gîndite în sensul menţionat, 
în cele ce urmează, doresc să formulez motivele care mă 
împiedică să mă alătur acestei păreri împărtăşite de aproape 
toţi fizicienii teoreticieni contemporani. Sînt, într-adevăr, ferm 
convins că natura principial statistică a teoriei cuanticii 
contemporane trebuie să fie atribuită exclusiv faptului că 
această teorie operează cu o descriere incompletă a sisteme¬ 
lor fizice 3 . 

înainte de toate, cititorul trebuie să fie însă convins 
că eu recunosc întru totul progresul foarte important pe 
care l-a reprezentat teoria cuantică statistică pentru fizica 
teoretică. în domeniul fenomenelor mecanice — adică oriunde 
este posibil să considerăm interacţiunea structurilor şi a 
părţilor lor cu suficientă precizie, postulînd o energie potenţi¬ 
ală între punctele materiale — ea constituie deja un sistem 
care, prin natura lui închisă, descrie corect relaţiile empirice 
dintre fenomene ce pot fi constatate aşa cum erau ele antici¬ 
pate din punct de vedere teoretic. Teoria aceasta este pînă 
acum singura care unifică caracterul dual, corpuscular şi 
ondulatoriu, al materiei într-un mod satisfăcător din punct 

de vedere logic, iar relaţiile (controlabile) pe care le conţine 
sînt, înăuntrul limitelor naturale fixate de relaţia de inde- 
terminare, complete. Relaţiile formale care sînt date în această 
teorie — adică întregul ei formalism matematic — vor fi 
probabil conţinute, sub forma inferenţelor logice, în orice 
bună teorie viitoare. 

Ceea ce nu mă satisface din punct de vedere principial în 
această teorie este atitudinea ei faţă de ceea ce îmi apare ca 
fiind obiectivul programatic al întregii fizici: descrierea com¬ 
pletă a stărilor reale (individuale), care.sînt posibile potrivit 
legilor naturii. Cînd fizicianul modern înclinat spre pozitivism 
aude o asemenea formulare, el răspunde cu un zîmbet 
cohipătimitor. El îşi spune: „Avem în faţa noastră cea mai 
nudă formulare a unei prejudecăţi metafizice, lipsite de 
conţinut, o prejudecată a cărei înfrîngere constituie realiza¬ 
rea epistemologică majoră a fizicienilor în ultimul sfert de 
secol. A perceput vreun om o « stare fizică reală» ? Cum este 
cu putinţă ca un om rezonabil să mai creadă astăzi că poate 
respinge cunoştinţele noastre fundamentale invocînd o 
asemenea fantomă anemică?“ Dar răbdare! Caracterizarea 
laconică de mai sus nu era menită să convingă pe cineva:; 
ea trebuia mai degrabă să indice punctul de vedere în jurul 
căruia se grupează în mod firesc reflecţiile elementare ce 
vor urma 4 . Voi proceda în felul următor: Voi arăta, mai 
întîi, în cazuri speciale simple, ceea ce mi se pare esenţial, 
şi abia apoi mă voi referi pe scurt la cîteva idei mai generale 
care sînt implicate. 

Considerăm un sistem fizic, mai întîi un atom radioactiv 
cu o perioadă medie de dezintegrare determinată, care este 
localizat în mod exact din punct de vedere practic într-un 
punct al sistemului de coordonate. Procesul radioactiv 
constă din emisiunea unei particule mai uşoare. De dragul 
simplităţii neglijăm mişcarea atomului rezultat din procesul 
de dezintegrare. Urmîndu-1 pe Gamow, putem să înlocuim 
restul atomului printr-un spaţiu de o mărime de ordin atomic, 
înconjurat de o barieră închisă de energie potenţială, ce 
cuprinde în timpul t = o particula ce urmează să fie emisă. 
Procesul radioactiv, schematizat în acest fel, poate fi descris 
în acest caz, după cum se ştie, în sensul mecanicii cuantice 
elementare, printr-o funcţie în trei dimensiuni, care la 
timpul t = o este diferită de zero numai înăuntrul barierei, 
dar care, în desfăşurarea timpului, se extinde în spaţiul 

exterior. Această funcţie 4 dă probabilitatea ca, într-un 
anumit moment ales, particula să fie într-o regiune anume 
a spaţiului (adică să fie găsită aici în cazul unei măsurări a 
poziţiei). Funcţia 4 nu implică însă nici o aserţiune cu privire 
Ici momentul dezintegrării atomului radioactiv. 

Acum formulăm întrebarea: poate această descriere 
teoretică să fie considerată ca o descriere completă a dezinte¬ 
grării unui singur atom individual? Răspunsul imediat 
plauzibil este: nu. Căci sîntem, mai întîi, înclinaţi să presu¬ 
punem că atomul individual se dezintegrează într-un moment 
bine determinat al timpului. O asemenea valoare determinată 
a timpului nu este însă implicată în descrierea prin funcţia 
4 . Dacă, prin urmare, atomul individual are un moment de 
dezintegrare determinat, atunci cît priveşte atomul indivi¬ 
dual descrierea lui cu ajutorul funcţiei 4 trebuie să fie inter¬ 
pretate ca o descriere incompletă. în acest caz, funcţia 4 
trebuie considerată nu ca descrierea unui sistem singularei 
a unui ansamblu ideal de sisteme. în acest caz, ajungem la 
convingerea că o descriere completă a unui sistem singular 
trebuie să fie totuşi posibilă; dar pentru o asemenea descriere 
completă nu există nici un loc în lumea conceptuală a teoriei 
cuantice statistice. 

La acestea, teoreticianul cuantelor va răspunde: Această 
consideraţie rezistă sau cade împreună cu afirmaţia că există în 
realitate un moment de timp bine determinat al dezintegrării 
atomului individual. Dar această afirmaţie este, după părerea 
mea ,nu numai arbitrară, ci realmente lipsită de sens. Afirmaţia 
că există un moment determinat al dezintegrării are sens numai 
dacă eu pot să determin, în principiu, acest moment în mod 
empiric. O asemenea determinare (care este, în cele din urmă, 
echivalentă cu încercarea de a proba existenţa particulei în 
afara barierei de forţă) implică însă o perturbare determinată 
a sistemului care ne interesează, astfel încît rezultatul deter¬ 
minării nu permite o concluzie cu privire la starea sistemului 
neperturbat. Supoziţia că un atom radioactiv are un moment 
de dezintegrare determinat nu este aşadar justificată în 
nici un fel, şi tot atît de puţin este justificată şi consecinţa 
derivată din această supoziţie, şi anume că funcţia 4 nu 
poate fi concepută ca o descriere completă a sistemului indivi¬ 
dual. întreaga pretinsă dificultate decurge din faptul că se 

postulează ceva ce nu este observabil ca „real". (Acesta este 
răspunsul teoreticianului cuantelor.) 

Ceea ce îmi displace In acest mod de argumentare este 
atitudinea pozitivistă fundamentală care, după părerea mea, 
este de nesusţinut şi care îmi pare a coincide cu principiul 
lui Berkeley, esse est percipi. Căci „existenţa" este întotdeauna 
ceva care este construit mintal de către noi, adică ceva postu¬ 
lat în mod liber (în sens logic). îndreptăţirea unor asemenea 
postulări nu stă în derivarea lor din ceea ce este dat prin 
simţuri. O asemenea derivare (în sensul deductibilităţii 
logice) nu are loc niciodată şi niciunde, nici măcar în domeniul 
gîndirii preştiinţifice. Justificarea postulărilor ce reprezintă 
pentru noi „realitate" stă numai In însuşirea lor de a face 
inteligibil ceea ce este dat prin simţuri (caracterul vag al 
acestei exprimări mi-a fost impus aici de străduinţa de a 
realiza concizia). Aplicată la exemplul specific ales, această 
consideraţie ne spune următoarele: 

Nu putem să întrebăm pur şi simplu: „Există un moment 
determinat pentru transformarea unui atom individual?", 
ci numai: „Este rezonabil să postulăm în cadrul construcţiei 
noastre teoretice globale existenţa unui punct determinat al 
timpului pentru dezintegrarea unui atom individual ?“ Nu 
avem voie nici cel puţin să întrebăm ce înţeles are această 
postulare. Putem doar să întrebăm dacă o asemenea postulare 
este rezonabilă sau nu, în cadrul sistemului conceptual ales, 
luînd în considerare capacitatea acestuia de a cuprinde din 
punct de vedere teoretic ceea ce este dat empiric. 

In măsura în care un teoretician al cuantelor adoptă pozi¬ 
ţia că descrierea cu ajutorul funcţiei <\> se referă numai la 
ansamblul ideal de sisteme, şi cîtuşi de puţin la sistemul 
individual, el poate liniştit să presupună existenţa unui 
punct determinat al timpului pentru transformare. Dacă el 
susţine însă presupunerea că această descriere cu ajutorul 
funcţiei trebuie considerată drept descrierea completă a 
sistemului individual, atunci el trebuie să respingă postularea 
unui moment determinat al dezintegrării .El poate in mod 
justificat să arate că o determinare a momentului dezinte¬ 
grării nu este posibilă pentru un sistem izolat; o asemenea 
determinare reclamă perturbări de un aşa fel încît nu pot 
fi neglijate, atunci cînd se examinează critic situaţia. Din 
constatarea empirică potrivit căreia transformarea a avut 
deja loc, nu va fi cu putinţă să conchidem, de exemplu, că 

acesta ar fi fost cazul şi dacă perturbările sistemului nu s-ar 
fi produs. 

După clte ştiu, E. Schrodinger a atras pentru prima dată 
atenţia asupra unei modificări a acestei consideraţii, care 
arată că o interpretare de acest fel este nepotrivită. în loc 
de a considera un sistem ce conţine numai un atom radioactiv 
(şi procesul său de dezintegrare), considerăm un sistem care 
include şi mijloacele pentru a stabili dezintegrarea radioactivă, 
de exemplu un contor Geiger cu un mecanism de înregistrare 
automat. Să presupunem că acesta din urmă include o 
bandă de înregistrare mişcată de un mecanism de ceasornic, 
pe care este făcută o înregistrare prin declanşarea contorului. 
Este adevărat că din punctul de vedere al mecanicii cuantice 
acest sistem total este foarte complex şi că spaţiul lui de 
configuraţie este de dimensiuni foarte mari. Nu există însă 
în principiu vreo obiecţie împotriva tratării întregului sistem 
din punctul de vedere al mecanicii cuantice. Şi aici, teoria 
determină probabilitatea fiecărei configuraţi a tuturor 
coordonatelor sale, pentru fiecare moment al timpului. Dacă 
examinăm toate configuraţiile coordonatelor pentru un 
interval mare de timp în comparaţie cu valoarea timpului 
mediu de dezintegrare a atomului radioactiv va exista (cel 
mult) un asemenea semn înregistrator pe bandă. Fiecărei 
configuraţii a coordonatelor îi corespunde o anumită poziţie 
a semnului pe banda de hîrtie. Cum însă teoria furnizează 
numai probabilitatea relativă a configuraţiilor coordonatelor 
ce pot fi gîndite, ea oferă de asemenea numai probabilităţi 
relative pentru poziţiile semnului pe banda de hîrtie, şi nu 
localizări determinate ale acestui semn. 

în această situaţie localizarea semnului pe bandă joacă 
rolul pe care l-a jucat în situaţia iniţială valoarea momentului 
dezintegrării. Raţiunea introducerii sistemului căruia i s-a 
adăugat mecanismul de înregistrare constă în următoarele. 
Localizarea semnului pe bandă este un fapt care aparţine 
în întregime sferei conceptelor macroscopice, spre deosebire 
de momentul de dezintegrare al unui atom individual. Dacă 
încercăm să lucrăm cu interpretarea potrivit căreia descrierea 
cuantic-teoretică trebuie să fie înţeleasă ca o descriere com¬ 
pletă a sistemului individual, sîntem constrînşi să adoptăm 
interpretarea că localizarea semnului pe bandă nu aparţine 
sistemului ca atare şi că existenţa localizării este în mod 

esenţial dependentă de realizarea unei observaţii făcută pe 
banda de Înregistrare. O asemenea interpretare nu este 
desigur in nici un caz absurdă din punct de vedere pur logic; 
este însă puţin probabil să existe cineva care să fie înclinat 
să o ia în considerare în mod serios. în sfera macroscopică 
considerăm pur şi simplu ca sigur că trebuie să aderăm la 
programul unei descrieri a realităţii în spaţiu şi timp, în 
timp ce în sfera fenomenelor în cazul cărora structura micro¬ 
scopică joacă un rol esenţial sîntem mai uşor înclinaţi să 
abandonăm sau cel puţin să modificăm acest program 5 . 

Scopul acestei discuţii a fost doar să arate următoarele. 
Ajungem la concepţii teoretice foarte puţin plauzibile dacă 
încercăm să susţinem teza că teoria cuantică statistică este, 
în principiu, capabilă să producă o descriere completă a unui 
sistem fizic individual. Pe de altă parte, aceste dificultăţi* 
ale interpretării teoretice dispar dacă considerăm descrierea 
mecanic-cuantică ca descrierea unor ansambluri de sisteme. 

Am ajuns la acest rezultat pe temeiul unor consideraţii 
din cele mai diferite. Sînt convins că orice om care îşi va 
lua osteneala să ducă pînă la capăt, în mod conştiincios? 
asemenea reflecţii se va vedea condus, în cele din urmă, la 
această interpretare a descrierii cuantic-teoretice (şi anume 
că funcţia trebuie înţeleasă ca o descriere nu a unui sistem 
individual, ci a unui ansamblu de sisteme). 

în linii mari, rezultatul este acesta: în cadrul teoriei 
cuantice statistice nu există o descriere completă a sistemului 
individual. Mai precaut, ne-am putea exprima astfel: încer¬ 
carea de a concepe descrierea cuantic-teoretică drept descri¬ 
ere completă a sistemelor individuale conduce la interpre¬ 
tări teoretice nenaturale, care devin lipsite de utilitate de 
îndată ce acceptăm interpretarea că descrierea se referă la 
ansambluri de sisteme şi nu la sisteme individuale. în acest 
caz, întregul „mers pe ouă“ realizat în scopul de a ocoli 
„realul fizic“ (Physikalisch- Realen) devine de prisos. Există 
totuşi un motiv psihologic simplu pentru faptul că această 
interpretare mai evidentă este ocolită. Căci dacă teoria 
cuantică statistică nu pretinde să descrie sistemul individual 
(şi dezvoltarea lui în timp) în mod complet, apare inevitabil 
să căutăm altundeva o descriere completă a sistemului 
individual; în acest caz ar fi clar de la bun început că ele¬ 
mentele unei asemenea descrieri nu sînt conţinute în schema 
conceptuală a teoriei cuantice statistice. Prin aceasta am 

admite că această schemă nu poate servi, în principiu, ca 
hază a fizicii teoretice. Presupunînd că eforturile de a realiza 
o descriere fizică completă vor fi încununate de succes, 
teoria cuantică statistică ar urma să ocupe, în cadrul fizicii 
viitoare, o poziţie aproximativ analogă cu aceea pe care o 
ocupă mecanica statistică în cadrul mecanicii clasice. Sînt 
pe deplin convins că dezvoltarea fizicii teoretice va fi de 
acest tip ; dar drumul va fi lung şi anevoios 6 . 

îmi imaginez acum un teoretician al cuantelor care 
admite, ce-i drept, că descrierea cuantic-teoretică se referă 
la ansambluri de sisteme şi nu la sisteme individuale, dar 
care, cu toate acestea, rămîne credincios ideii că tipul de 
descriere al teoriei cuantice statistice va fi menţinut în viitor 
în trăsăturile lui esenţiale. El va putea argumenta în felul 
următor: Recunosc că descrierea cuantic-teoretică este 
o descriere incompletă a unui sistem individual; recunosc 
chiar şi că o descriere teoretică completă poate fi, în principiu, 
glndită; consider însă drept dovedit că o căutare a unei 
asemenea descrieri complete nu ar avea nici un rost; căci 
legitatea naturii este constituită în aşa fel încît legile pot 
fi formulate în mod complet şi convenabil în cadrul descrierii 
noastre incomplete. 

La acestea pot să răspund doar aşa: Punctul vostru de 
vedere — luat ca posibilitate teoretică — este incontestabil. 
Totuşi, mie mi se pare mai naturală speranţa că formularea 
adecvată a legilor universale va implica toate elementele 
conceptuale care sînt necesare pentru o descriere completă, 
în plus, nu este prea surprinzător că utilizînd o descriere 
incompletă să putem obţine prin ea (în principal) numai 
enunţuri statistice. Dacă ar fi posibil să înaintăm spre o 
descriere completă este probabil că legile ar reprezenta 
relaţii între elementele conceptuale ale acestei descrieri 
care, în sine, nu trebuie să aibă nimic în comun cu statistica. 

încă cîteva observaţii de natură generală cu privire la 
cuncepie şi cu privire la insinuarea că un concept, de exemplu, 
cel al realului, este ceva metafizic (şi trebuie, prin urmare, 
să fie respins). O distincţie conceptuală fundamentală, care 
este premisa necesară a gîndirii ştiinţifice şi preştiinţifice, 
este distincţia dintre „impresii senzoriale 44 (şi reamintirea 
unor astfel de impresii), pe de o parte, şi simple idei (Vorstel- 
lungen), pe de altă parte. Nu există o definiţie conceptuală 
a acestei distincţii (lăsînd la o parte definiţiile circulare, 

adică definiţiile care fac apel, în mod ascuns, la obiectul 
care urmează să fie definit). Nu se poate nici susţine că la baza 
acestei distincţii stă o evidenţă, ca de exemplu cea care susţine 
distincţia dintre roşu şi albastru. Pe de altă parte, avem nevoie 
de această distincţie pentru a putea înfrînge solipsismul. Soluţia: 
ne folosim de această distincţie fără a ţine seama de reproşul 
că, procedînd astfel, ne facem vinovaţi de păcatul metafizic 
originar. Considerăm distincţia drept o categorie, pe care 
o folosim pentru a ne putea orienta mai bine în lumea senzaţii¬ 
lor imediate. „Sensul 44 şi justificarea distincţiei stă pur şi 
simplu în această prestaţie. Aceasta însă este doar un prim 
pas. Ne reprezentăm impresiile senzoriale ca fiind condiţionate 
de un factor „obiectiv 44 şi de unul „subiectiv 44 . O justificare 
logico-filozofică nu există nici pentru această distincţie con* 
ceptuală. Dar dacă o respingem nu putem scăpa de solip¬ 
sism. Distincţia este de asemenea presupoziţia oricărui gen 
de gîndire fizică. Şi aici, singura justificare stă în utilitatea 
ei. Avem de-a face cu „categorii 44 sau scheme de gîndire 
a căror alegere depinde, în principiu, în întregime de noi şi 
a căror îndreptăţire poate fi judecată numai după măsura 
în care folosirea lor face inteligibilă totalitatea conţinuturilor 
conştiinţei. Factorul numit mai sus „obiectiv 44 constă în 
totalitatea acelor concepţii şi relaţii conceptuale ce sînt 
gîndite ca independente de trăiri, adică de percepţii. Cît 
timp ne mişcăm Înăuntrul acestei sfere de gîndire, fixată 
programatic, gîndim în mod fizic. în măsura în care gîndirea 
fizică, în sensul indicat de mai multe ori, se justifică prin 
capacitatea de a cuprinde intelectual trăirile, o considerăm 
drept „cunoaştere a realului 44 . 

Potrivit celor spuse, „realul 44 în* fizică trebuie conceput 
ca un fel de program la care nu sîntem, totuşi, obligaţi să 
aderăm a priori. Nimeni nu este probabil înclinat să aban¬ 
doneze acest program în domeniul „macroscopic 44 (localizarea 
semnului pe banda de hîrtie „reală 44 ). „Macroscopicul 44 şi 
„microscopicul 44 sînt însă intercorelate în aşa fel încît aban¬ 
donarea acestui program în domeniul „microscopicului 44 
apare ca nepotrivită. Nu pot să văd, de asemenea, nici în 
faptele de observaţie ale domeniului cua ntic un motiv pentru 
aceasta, dacă nu adoptăm a priori teza că descrierea naturii 
prin schema statistică a mecanicii cuantice trebuie concepută 
ca una definitivă. 

Concepţia susţinută se deosebeşte de cea a lui Kant numai 
prin faptul că noi nu concepem „categoriile 44 ca imuabile 
(condiţionate de natura intelectului), ci drept postulate 
libere (în sens logic). Ele apar ca fiind a priori numai în 
măsura în care a gîndi fără postularea categoriilor şi, în 
genere, a conceptelor, ar fi tot aşa de imposibil ca şi respiraţia 
în vid. 

Din aceste observaţii sărace se poate vedea că mi se pare 
o greşeală să se admită că descrierea teoretică depinde 
direct de aserţiuni empirice, după cum mi se pare că se 
intenţionează, de exemplu, în principiul complementarităţii 
al lui Bohr, a cărui formulare precisă nu mi-a reuşit de altfel 
în ciuda marilor eforturi pe care le-am depus în acest scop 7 . 
După părerea mea, rezultatele măsurătorilor pot interveni 
numai drept cazuri speciale, adică drept părţi ale descrierii 
fizice, cărora nu le pot atribui vreo poziţie specială în raport 
cu restul. 

Articolele lui Bohr şi Pauli menţionate mai sus conţin 
o apreciere istorică a eforturilor mele în domeniul fizicii 
statistice şi a cuantelor şi, în plus, o învinuire adusă în modul 
cel mai prietenesc. în cea mai scurtă formulare, aceasta din 
urmă ar suna astfel: „Aderenţă fermă la teoria clasică 44 . 
Această învinuire cere fie o apărare, fie recunoaşterea vino¬ 
văţiei. Atît una, cît şi cealaltă, sint însă considerabil îngreu¬ 
nate de faptul că nu este cîtuşi de puţin clar ce se înţelege 
prin „teorie clasică 44 . Teoria lui Newton merită numele de 
teorie clasică. Cu toate acestea, s-a renunţat la ea atunci 
cînd Maxwell şi Hertz au arătat că ideea acţiunii la distanţă 
trebuie părăsită şi că nu putem să ne descurcăm fără ideea 
„cîmpurilor 44 continuie 8 . S-a impus repede părerea potrivit 
căreia cîmpurile continuie par să fie singurele concepte funda¬ 
mentale acceptabile care trebuie să stea la baza teoriei parti¬ 
culelor elementare. Această concepţie a devenit, pentru a 
spune aşa, „clasică 44 , dar din ea nu s-a dezvoltat o teorie 
propriu-zisă şi în principiu completă. Teoria cîmpului electric 
a lui Maxwell a rămas doar un trunchi, fiindcă nu a fost în 
stare să formuleze legi cu privire la comportarea densităţii 
electrice, fără de care nu poate exista, totuşi, cîmp electro¬ 
magnetic. în mod analog, teoria generală a relativităţii a 
oferit o teorie a gravitaţiei bazată pe cîmp (Feldtheorie der 
Gravitation), dar nu o teorie a maselor ce creează cîmp. (Aceste 
observaţii presupun, ca ceva de la sine înţeles, că o teorie 

a cîmpului nu poate să conţină nici un fel de singularităţi, 
adică nici un fel de locuri sau părţi ale spaţiului în care să 
nu fie valabile legile cîmpului.) 

în consecinţă, nu există astăzi, strict vorbind, ceva 
de felul teoriei clasice a cîmpului; nu se poate, aşadar, adera 
în mod ferm la ea. Teoria cîmpuluiexistătotuşi ca un program: 
„funcţii continue în continuu-ul cvadridimensional drept 
concepte fundamentale ale teoriei 44 . Mi se poate atribui pe 
bună dreptate aderenţa fermă la acest program. Temeiul 
mai profund pentru aceasta stă în următoarele. Teoria 
gravitaţiei mi-a arătat că neliniaritatea acestor ecuaţii are 
drept consecinţă faptul că această teorie produce peste tot 
interacţiuni între structuri (lucruri localizate). Căutarea 
pe cale teoretică a ecuaţiilor neliniare este fără speranţă 
(datorită varietăţii prea mari de posibilităţi) dacă nu este 
aplicat principiul general al relativităţii (invarianţă faţă 
de transformări generale, continuie ale coordonatelor). Se 
pare totuşi că deocamdată formularea acestui principiu nu 
este posibilă, dacă se caută să se devieze de la programul de 
mai sus. în aceasta constă constrîngerea pe care nu o pot 
evita. Aceasta centru justificarea a ceea ce fac 9 . 

Mă văd, totuşi, silit să slăbesc această justificare prin- 
tr-o mărturisire. Dacă nu ţinem seama de structura cuantică, 
putem justifica introducerea lui g ik „în mod operaţional' 4 , 
invocînd faptul că ne putem cu greu îndoi de realitatea fizică 
a „conului de lumină 44 elementar care aparţine unui punct. 
Procedînd astfel facem uz în mod implicit de existenţa unui 
semnal luminos oricît de precis. în ceea ce priveşte realităţile 
•cuantice, un asemenea semnal implică, totuşi, frecvenţe şi 
energii infinit de mari şi, prin urmare, o distrugere completă 
a cîmpului ce urmează să fie determinat. O asemenea înte- 
msiere fizică pentru introducerea lui g ik cade, aşadar, dacă 
nu cumva ne limităm la domeniul „macroscopicului 44 . Aplicarea 
bazei formale a teoriei generale a relativităţii la domeniul 
„microscopic 44 poate, prin urmare, să fie întemeiată numai 
pe faptul că acel tensor este structura formală covariantă 
cea mai simplă care poate fi luată în considerare. O asemenea 
argumentare nu are însă nici o greutate pentru cel care se 
îndoieşte că trebuie să aderăm la continuu în general. Tot 
«respectul pentru această îndoială, dar unde altundeva există 
un drum practicabil ? 

Mă voi referi acum la tema relaţiei teoriei relativităţii 
cu filozofia. Aici vine în discuţie lucrarea lui Reichenbach, 
care prin precizia deducţiilor şi ascuţimea afirmaţiilor incită 
în mod irezistibil la un scurt comentariu. Discuţia lucidă 
cuprinsă în articolul lui Robertson este interesantă în primul 
rînd din punct de vedere epistemologic general, cu toate că 
el se limitează la tema mai restrînsă „teoria relativităţii şi 
geometria 44 . La întrebarea: consideri adevărat ceea ce spune 
aici Reichenbach, eu pot răspunde numai cu vestita între¬ 
bare a lui Pilat: „Ce este adevărul? 44 

Să examinăm mai întîi, mai îndeaproape, întrebarea: 
este geometria, considerată din punct de vedere fizic, verifi¬ 
cabilă (adică falsificabilă) sau nu? Reichenbach, împreună 
cu Helmholtz, spune: da, dacă presupunem că există corpuri 
solide date empiric ce satisfac conceptul „distanţă 44 . Poincare 
spune nu şi este de aceea condamnat de Reichenbach. Să 
ne închipuim următoarea discuţie scurtă: 

Poincare : Corpurile date empiric nu sînt rigide şi, în con¬ 
secinţă, nu pot fi utilizate drept întruchipare a intervalelor 
geometrice. Prin urmare, teoremele geometriei nu sînt veri¬ 
ficabile. 

Reichenbach : Admit că nu există corpuri ce pot fi invocate 
nemijlocit pentru „definiţia reală 44 a intervalului. Această 
definiţie reală poate fi totuşi formulată dacă se ia în con¬ 
sideraţie dependenţa de temperatură a volumului, elastici¬ 
tatea, rezistenţa electrică şi magnetică etc. Că aceasta este 
realmente cu putinţă fără contradicţie a arătat-o, totuşi., 
fizica clasică. 

Poincare: Pentru a dobîndi definiţia reală, îmbunătăţită 
de tine, ai utilizat legi fizice, a căror formulare presupune (în 
acest caz) geometria euclidiană. Verificarea despre care ai 
vorbit se referă, aşadar, nu numai la geometrie, ci la întregul 
sistem de legi fizice ce este pus la bază.O testare a geometriei, 
luată izolat, nu poate fi deci gîndită. De ce nu poate fi pe 
de-a întregul la latitudinea mea să aleg geometria în funcţie 
de considerente de comoditate (adică să aleg geometria eucli¬ 
diană) şi să pun de acord celelalte legi („fizice 44 , în sensul 
obişnuit al cuvîntului) cu această alegere, în aşa fel încît 
să nu poată apărea o contradicţie a întregului cu experienţa ? 

(Conversaţia nu poate fi continuată în acest fel deoarece 
respectul celui ce scrie aceste rînduri pentru superioritatea 
lui Poincare ca gînditor şi ca autor nu o permite; de aceea,. 

!n cele ce urmează, Poincare este înlocuit cu un antipozitivist 
-anonim 10 .) 

Reichenbach : Există ceva ispititor în această concepţie. 
Pe de altă parte, este insă demn de atenţie că (în fizica 
prerelativistă) aderenţa la semnificaţia obiectivă a lungimii 
şi la interpretarea diferenţelor dintre coordonate ca distanţe 
nu a dus la complicaţii atît timp cit nu este vorba de acele 
fenomene la care vitezele joacă un rol ce nu este de neglijat 
în raport cu viteza luminii. Nu sîntem oare îndreptăţiţi, 
pe temeiul acestui fapt uimitor, să operăm mai departe, cel 
puţin cu titlu de încercare, cu conceptul lungimii măsurabile, 
ca şi cum ar exista etaloane de măsură rigide ? în orice caz 
lui Einstein i-ar fi fost imposibil de fado (chiar dacă nu în 
mod teoretic) să stabilească teoria relativităţii dacă nu ar 
fi aderat la semnificaţia obiectivă a lungimii „măsurabile 44 n . 

împotriva sugestiei lui Poincare trebuie subliniat că 
ceea ce contează nu este pur şi simplu simplitatea geome¬ 
triei, luată izolat, ci, mai degrabă, cea mai mare simplitate 
posibilă a întregii fizici (inclusiv a geometriei). Este ceea 
ce e implicat, în primă instanţă, în faptul că astăzi va 
trebui să respingem drept nepotrivită sugestia de a adera 
la geometria euclidiană. 

Antipozitivistul: Dacă, în împrejurările amintite, socoţi 
distanţa drept un concept legitim, cum rămîne cu principiul 
tău (semnificaţie = verificabilitate) ? Nu vei fi silit oare să 
tăgăduieşti semnificaţia propoziţiilor geometrice şi să recunoşti 
numai semnificaţia celor ale teoriei pe deplin dezvoltate 
a relativităţii (care, oricum, nu există in genere ca un produs 
finit) ? Nu trebuie oare să recunoşti că noţiunile şi propoziţiile 
izolate ale unei teorii fizice nu au „semnificaţie 44 în sensul 
tău, ci numai sistemul în întregul lui, în măsura în care face 
„inteligibil 44 ceea ce este dat în experienţă? De ce ar avea 
nevoie noţiunile izolate, care intervin într-o teorie, de o 
justificare aparte, dacă ele sînt indispensabile numai în 
cadrul structurii logice a teoriei, iar teoria se validează ca 
întreg ? 

în afară de aceasta, mi se pare că nu apreciezi cum se 
cuvine realizarea filozofică cu adevărat semnificativă a lui 
Kant. De la Hume, Kant a învăţat că există concepte (de 
exemplu, cel al corelaţiei cauzale) care joacă un rol dominant 
în gîndirea noastră şi care, totuşi, nu pot fi deduse cu ajutorul 
unor procese logice din datele empirice (tin fapt pe care unii 

empirişti îl recunosc, ce-i drept, dar pe care pare-se, 11 tot uită. 
Prin ce este îndreptăţită folosirea acestor concepte ? Să presu¬ 
punem că el ar fi răspuns în sensul următor: gîndirea este ne¬ 
cesară pentru a înţelege ceea ce este dat empiric, iar conceptele 
şi „ categoriile “ sint necesare ca elemente de neinlocuit ale gindirii. 
Dacă el s-ar fi mulţumit cu un asemenea răspuns ar fi putut 
evita scepticismul şi nu ar fi trebuit să-l dojeneşti. El a fost 
însă indus în eroare de părerea greşită, greu de ocolit în vremea 
sa, că geometria euclidiană este o necesitate a gîndirii şi oferă 
cunoştinţe sigure (adică independente de experienţa senzorială) 
cu privire la obiectele percepţiei „externe". Pornind de la 
această greşeală uşor de înţeles, el a dedus existenţa judecăţilor 
sintetice a priori , care sînt produse de raţiunea singură şi pot 
pretinde de aceea o validitate absolută. Cred că dojana ta 
este îndreptată mai puţin împotriva lui Kant însuşi decît 
împotriva celor care mai susţin şi astăzi ideile greşite despre 
existenţa „judecăţilor sintetice a priori " 12 . 

Mi-e greu să-mi închipui ceva mai stimulativ ca bază de 
discuţie într-un seminar de teoria cunoaşterii decît acest 
scurt articol al lui Reichenbach (cel mai bine luat împreună 
cu articolul lui Robertson). 

Ceea ce s-a discutat pînă acum este strîns legat de articolul 
lui Bridgman, astfel încît voi putea să mă exprim foarte 
scurt fără a trebui să mă tem prea mult că voi fi prost înţeles. 
Pentru a putea considera un sistem logic drept o teorie fizică 
nu este necesar să se ceară ca toate aserţiunile lui să fie inter¬ 
pretate şi „testate" în mod „operaţional", independent una 
de alta; de facto această cerinţă nu a fost satisfăcută de nici 
o teorie şi nici nu poate fi satisfăcută. Pentru a putea con¬ 
sidera o teorie drept teorie fizică este necesar doar ca ea să 
implice, în genere, enunţuri testabile în mod empiric 13 . 

Această formulare este cu totul imprecisă în măsura în 
care „testabilitatea" este o însuşire care nu se referă doar 
la enunţ, ci la coordonarea conceptelor conţinute în el cu 
(răirile senzoriale. Nu este însă necesar să se intre In discuţia 
acestei probleme complicate în măsura în care nu este probabil 
că există aici deosebiri esenţiale de opinii. 

Margenau . Acest articol conţine cîteva observaţii originale, 
de ordin particular, pe care trebuie să le examinez in mod 
Reparat. 

Privitor la secţiunea 1 a articolului său: „Poziţia lui 
Einstein conţine trăsături de raţionalism şi de asemenea de^ 

empirism extrem..Această observaţie este pe de-a întregul 
corectă. De unde vine această oscilaţie? Un sistem logic de 
concepte este fizică în măsura în care conceptele şi enunţurile 
sale sînt puse în mod necesar în relaţie cu lumea trăirilor 
senzoriale. Oricine încearcă să stabilească un asemenea sistem 
va găsi o piedică primejdioasă în alegerea arbitrară (embarras 
de richesse). De aceea, el încearcă să lege conceptele sale în- 
tr-un mod cît mai direct şi mai necesar cu lumea trăirilor 
senzoriale. în acest sens, atitudinea lui este empiristă. Această 
cale este adesea ferţilă, dar întotdeauna atacabilă, deoarece 
conceptul izolat şi aserţiunea separată pot, pînă la urmă, 
să enunţe ceva ce poate fi confruntat cu ceea ce este dat 
empiric numai prin relaţia lor cu întregul sistem. El recunoaşte 
astfel că nu există o cale logică de la ceea ce este dat empiric 
la acea lume a conceptelor.. Atitudinea lui devine atunci mai 
degrabă raţionalistă deoarece el recunoaşte independenţa 
logică a sistemului. Primejdia legată de această situare stă 
in aceea că în căutarea sistemului se poate pierde orice contact 
cu experienţa. O oscilaţie între aceste extreme mi se pare 
inevitabilă 14 . 

Privitor la secţiunea 2: Nu am crescut în tradiţia kanti¬ 
ană, dar am ajuns să înţeleg abia mai tîrziu elementul preţios 
al acestei doctrine, alături de erorile care sînt astăzi evidente. 
Acest element stă în propoziţia: „realul nu ne este dat, ci 
stă în faţa noastră (ca o enigmă ce urmează să fie dezlegată) 44 . 
Aceasta înseamnă că există ceva de felul unei construcţii 
«conceptuale pentru prinderea a ceea ce are valabilitate inter- 
personală şi că autoritatea acestei construcţii se întemeiază 
în întregime pe confirmarea ei. Această construcţie conceptuală 
se referă tocmai la „real 44 (prin definiţie) şi orice altă între¬ 
bare cu privire la „natura realului 44 pare lipsită de conţinut 15 . 

Privitor la secţiunea 4: Această discuţie nu m-a convins 
deloc. Căci este prin sine clar că orice mărime şi orice enunţ 
al unei teorii pretind „semnificaţie obiectivă 44 (în cadrul teoriei). 
O problemă se ridică abia atunci cînd atribuim unei teorii 
caracteristici de grup (Gruppeneigenschaften), adică presu¬ 
punem sau postulăm că aceeaşi situaţie fizică admite cîteva 
moduri de descriere, ce trebuie să fie considerate la fel de 
îndreptăţite. Căci în acest caz nu putem în mod evident să 
atribuim o semnificaţie obiectivă mărimilor separate care 
nu pot fi eliminate (de exemplu, componentei X a vitezei 
unei particule sau coordonatelor ei X). în această situaţie, 

care a existat întotdeauna în fizică, trebuie să ne limiţăm 
să atribuim semnificaţie obiectivă legilor generale ale teoriei, 
cu alte cuvinte trebuie să cerem ca aceste legi să fie valide 
pentru orice descriere a sistemului, care este recunoscută ca 
îndreptăţită în raport cu grupul. Nu este, aşadar, adevărat 
că „obiectivitatea 44 presupune o caracteristică de grup, ci, 
dimpotrivă, caracteristici de grup ne constrîng la o rafinare 
a conceptului de obiectivitate. Postularea unor caracteristici 
de grup este atît de importantă din punct de vedere euristic 
pentru teorie deoarece aceste caracteristici limitează întot¬ 
deauna considerabil varietatea legilor care sînt semnificative 
din punct de vedere matematic. Caracteristicile de grup, se 
afirmă după aceea, condiţionează faptul că legile trebuie să 
aibă forma ecuaţiilor diferenţiale; nu pot să înţeleg deloc 
acest lucru. Apoi, Margenau afirmă că legile exprimate prin 
ecuaţii diferenţiale (mai ales prin cele parţiale) ar fi „mai 
puţin specifice 44 . Pe ce-şi întemeiază el afirmaţia? Dacă ele 
s-ar dovedi corecte, atunci încercarea de a întemeia fizica pe 
ecuaţii diferenţiale ar fi lipsită de orice perspectivă. Sîntem 
însă, totuşi, departe de a fi în stare de a judeca dacă legi 
diferenţiale de tipul celor considerate au în general soluţii 
care sînt, pretutindeni, lipsite de singularităţi; şi în cazul că 
răspunsul este da, dacă există prea multe asemenea soluţii. 

Şi acum, doar o observaţie cu privire la discuţia asupra 
paradoxului Einstein—Podolski—Rosen. Nu cred că apărarea 
de către Margeanu a poziţiei cuantice „ortodoxe 44 (cuvîntul 
„ortodox 44 se referă la teza că funcţia ^ caracterizează sistemul 
individual în mod exhaustiv) atinge aspectele esenţiale. 
Dintre teoreticienii cuantelor de orientare „ortodoxă 44 a 
căror poziţie o cunosc mi se pare că punctul de vedere al 
lui Niels Bohr se apropie cel mai mult de o înţelegere corectă 
a problemei. Argumentarea lui, tradusă în modul meu de a 
mă exprima, este următoarea: 

Dacă sistemele parţiale A şi B formează un sistem total 
care este descris de funcţia lui ^ ^ ^ I (AB), nu există nici 
un motiv pentru a atribui sistemelor parţiale A şi B, con¬ 
siderate separat, vreo existenţă independentă (stare reală), 
nici chiar atunci cind sistemele parţiale sint separate spaţial 
unul de celălalt intr-un moment al timpului, care este luat 
in consideraţie. Afirmaţia că, în acest ultim caz, situaţia reală 
a lui B nu poate fi influenţată (în mod direct) de nici o măsură- 

toare realizată asupra lui A este, deci, In cadrul teoriei cuan¬ 
tice, neîntemeiată şi (cum arată paradoxul) inacceptabilă. 

Privind lucrurile în acest fel devine evident că paradoxul 
ne sileşte să abandonăm unul din următoarele două enunţuri: 

(1) descrierea cu ajutorul funcţiei ^ este completă ; 

(2) stările reale ale lucrurilor separate spaţial sînt in¬ 
dependente una de alta 16 . 

Este cu putinţă însă să păstrăm enunţul (2) dacă se 
consideră funcţia 4 1 ca descrierea (statistică) unui ansamblu 
de sisteme (renunţînd deci la enunţul (1)). Această concepţie 
distruge însă cadrul „teoriei cuantice ortodoxe 14 . 

încă o observaţie cu privire la secţiunea 7 a articolului 
lui Margenau. In caracterizarea mecanicii cuantice poate fi 
întîlnită următoarea propoziţie scurtă: ea corespunde dina¬ 
micii obişnuite a teoriei clasice. Această afirmaţie este în 
întregime corectă— cum grano salis ; şi tocmai acest granum 
salis este semnificativ pentru problema interpretării. 

Dacă este vorba de mase macroscopice (bile de biliard 
sau stele), atunci avem de-a face cu unde-de Broglie foarte 
scurte, care sînt determinante pentru comportarea centrului 
de greutate al unor asemenea mase. Acesta este motivul 
pentru care putem adopta descrierea cuantic-teoretică pentru 
un anumit interval de timp în aşa fel încîţ ea devine suficient 
de precisă pentru o examinare macroscopică atît în ceea ce 
priveşte poziţia cît şi momentul. Este adevărat, de asemenea, 
că această precizie se menţine pentru o perioadă lungă de 
timp şi că cvasipunctele reprezentate astfel se comportă 
exact ca şi masele punctuale ale mecanicii clasice. Teoria 
arată, totuşi, că după o perioadă destul de lungă de timp 
caracterul punctual al funcţiei se pierde complet pentru 
coordonatele centrelor de greutate, astfel încît nu se mai 
poate vorbi de vreo cvasilocalizare a centrelor de greutate. 
Imaginea devine acum, de exemplu, pentru un macropunct 
de masă izolat, cu totul asemănătoare cu cea pentru un elec¬ 
tron liber izolat. 

Dacă consider, acum, potrivit concepţiei ortodoxe, funcţia 
ca o descriere completă a unei stări reale pentru cazul 
individual, nu mai pot să nu gîndesc imprecizia principial 
nelimitată a stării obiectului (macroscopic) ca fiind reală . 
Pe de altă parte, noi ştim însă că prin iluminarea corpului 
cu ajutorul unei lanterne în repaus în raport cu sistemul de 
coordonate, primim o determinare precisă a poziţiei (judecată 

macroscopic). Pentru a înţelege acest lucru trebuie să presu¬ 
pun că orice localizare precisă nu este determinată doar de 
starea reală a corpului observat, ci şi de actul iluminării. 
Acesta este din nou un paradox (asemănător cu semnul pe 
banda de hîrtie din exemplul amintit mai sus). Năluca dis¬ 
pare numai dacă se renunţă la punctul de vedere ortodox, 
după care funcţia este acceptată ca o descriere completă a 
sistemului singular. 

Toate consideraţiile de acest fel ar putea să apară ca sub¬ 
tilităţi savante de prisos care nu au nimic de-a face cu 
fizica propriu-zisă. Totuşi tocmai de asemenea consideraţii 
depinde în ce direcţie se crede că va trebui să căutăm baza 
conceptuală viitoare a fizicii 17 . 

închei aceste dezvoltări cu privire la interpretarea teoriei 
cuantice, care s-au extins destul de mult, reproducînd o 
scurtă conversaţie pe care am avut-o cu un fizician teoretician 
de seamă. El: „Sînt înclinat să cred în telepatie.“ Eu: „Aceasta 
are probabil mai mult de-a face cu fizica decît cu psihologia. 44 
El: „Da. 4418 . 

Articolele lui Lenzen şi Northrop îşi propun amîndouă să 
trateze în mod sistematic afirmaţiile mele epistemologice 
ocazionale. Pornind de la aceste afirmaţii, Lenzen construieşte 
o imagine sistematică de ansamblu, în cadrul căreia ceea 
ce lipseşte în afirmaţiile mele este completat cu grijă şi cu 
delicată sensibilitate. Tot ce se spune aici mi se pare convingă¬ 
tor şi corect. Northrop ia aceste exprimări ca un punct de 
plecare pentru o critică comparativă a marilor sisteme epis¬ 
temologice. Eu văd în această critică o capodoperă de gîndire 
nepărtinitoare şi descriere concisă, care nu-şi permite nici 
un moment să se abată de la ceea ce este esenţial. 

Relaţia reciprocă dintre teoria cunoaşterii şi ştiinţă este 
de un fel demn de remarcat. Ele depind una de alta. Teoria 
cunoaşterii fără legătură cu ştiinţa devine o schemă goală. 
Ştiinţa fără teoria cunoaşterii, în măsura în care aşa ceva 
poate fi în general gîndit, este primitivă şi confuză 19 . Odată 
ce teoreticianul cunoaşterii, care caută un sistem clar, a ajuns 
la un asemenea sistem, el este înclinat să interpreteze con¬ 
ţinutul de idei al ştiinţei în sensul sistemului lui şi să respingă 
tot ce nu se potriveşte cu acesta. Pe de altă parte, omul 
de ştiinţă nu îşi poate permite să împingă atît de departe 
năzuinţa lui spre sistematizare epistemologică. El acceptă 
cu recunoştinţă analiza epistemologică a conceptelor; dar 

condiţiile exterioare care îi sînt fixate de faptele experienţei 
nu-i permit să se lase limitat prea mult în construcţia lumii 
lui conceptuale de aderenţa la un sistem epistemologic 20 . 
El va trebui să apară, aşadar, teoreticianului sistematic al 
cunoaşterii ca un anume fel de oportunist lipsit de scrupule: 
el apare ca realist în măsura în care încearcă să descrie o 
lume independentă de actele percepţiei; ca idealist în măsura 
în care priveşte conceptele şi teoriile ca invenţii pure ale 
spiritului uman (nederivabile logic din ceea ce este dat 
empiric); ca pozitivist în măsura în care el consideră concepte¬ 
le şi teoriile lui ca fiind întemeiate numai în măsura în care 
ele oferă o reprezentare logică a relaţiilor dintre trăirile senzo¬ 
riale. El poate să apară chiar ca platonist sau pitagorician în 
măsura în care consideră punctul de vedere al simplităţii logice 
ca un instrument indispensabil şi efectiv al cercetării sale 2l . 

Toate acestea sînt explicate foarte bine în articolele lui 
Lenzen şi Northrop. 

Şi acum cîteva consideraţii cu privire la articolele lui 
E. A. Milne, G. Lemaître şi L. Infeld despre problema cosmo¬ 
logică. 

în ce priveşte reflecţiile ingenioase ale lui Milne pot să 
spun doar că găsesc baza lor teoretică ca fiind prea îngustă. 
Din punctul meu de vedere nu se poate ajunge, pe cale teore¬ 
tică, la rezultate demne de încredere în cosmologie, cel puţin 
într-o anumită măsură, dacă nu este utilizat principiul 
general al relativităţii. 

în ceea ce priveşte argumentele lui Lemaître în favoarea 
aşa-numitei „constante cosmologice 41 în ecuaţiile gravitaţiei, 
trebuie să mărturisesc că aceste argumente nu îmi apar drept 
suficient de convingătoare ţinînd seama de starea actuală 
a cunoaşterii. 

Introducerea unei asemenea constante implică renunţarea, 
într-o măsură considerabilă, la simplitatea logică a teoriei, 
o renunţare care mi se pare inevitabilă numai atît timp cît 
nu avem nici un temei să punem la îndoială natura în mod 
esenţial statistică a spaţiului. După descoperirea de către 
Hubble a expansiunii sistemului stelar şi de la descoperirea 
lui Friedmann că ecuaţiile fără adaosuri (zusatzfreie) implică 
posibilitatea existenţei unei densităţi medii (pozitive) a 
materiei într-un univers în- expansiune, introducerea unei 
asemenea constante îmi apare astăzi ca nejustificată din 
punct de vedere teoretic. 

Situaţia este complicată de faptul că întreaga durată a 
expansiunii spaţiului pînă în prezent, dacă luăm ca bază 
ecuaţiile în forma lor cea mai simplă, se dovedeşte a fi mai 
mică decît apare credibil ţinînd seama de vîrsta stabilită, 
într-un mod demn de încredere, a mineralelor terestre. Dar 
introducerea „constantei cosmologice 44 nu oferă cîtuşi de 
puţin o cale naturală de ieşire din această dificultate. Această 
din urmă dificultate este dată prin valoarea numerică a 
constantei de expansiune a lui Hubble şi măsurarea vîrstei 
mineralelor, complet independentă de orice teorie cosmologică, 
presupunînd că interpretăm efectul Hubble ca efect Doppler. 

Totul depinde în cele din urmă de întrebarea: poate o 
linie spectrală să fie considerată ca o măsură a „timpului 
propriu 44 (Eigenzeit) ds (ds 2 = g ik dx { dx k ), dacă luăm 
în considerare regiuni de dimensiuni cosmice? Există în 
genere un obiect natural care încorporează „etalonul de 
măsurare natural 44 , în mod independent de poziţia lui în spa¬ 
ţiul cu patru dimensiuni? Răspunsul afirmativ la această în¬ 
trebare a făcut posibilă, din punct de vedere psihologic , formu¬ 
larea teoriei generale a relativităţii; această supoziţie nu este 
insă necesară din punct de vedere logic. Pentru construcţia 
actualei teorii a relativităţii sînt esenţiale următoarele: 

(1) Obiectele fizice sint descrise prin funcţii continuie, 
variabile ale cîmpului cu patru coordonate. Atît timp cît 
conexiunea topologică este păstrată, acestea din urmă pot 
fi alese în mod liber. 

(2) Variabilele cîmpului sînt componente ale tensorilor; 
printre tensori există un tensor simetric g^ pentru descrierea 
cîmpului gravitaţional. 

(3) Există obiecte fizice care măsoară (în cîmpul macro- 
scopic) invariantul ds. 

Dacă enunţurile (1) şi (2) sînt acceptate, enunţul (3) 
este plauzibil dar nu necesar. Construcţia teoriei matematice 
se sprijină exclusiv pe enunţurile (1) şi (2). 

O teorie completă a fizicii ca totalitate, în acord cu enun¬ 
ţurile (1) şi (2), nu există încă. Dacă ar exista, nu ar fi loc 
pentru supoziţia (3). Căci obiectele folosite ca instrumente 
de măsurare nu duc o existenţă de sine stătătoare, alături 
de obiectele pe care le implică ecuaţiile cîmpului. Nu este 
necesar să ne lăsăm frînaţi în reflecţiile noastre cosmologice 
de o asemenea atitudine sceptică; şi nici nu ar trebui să 
respingem de la început asemenea reflecţii. 

Aceste consideraţii mă conduc la articolul lui Karl Menger^ 
Căci faptele din domeniul cuantelor sugerează bănuiala că va 
trebui să ne îndoim de utiliatea ultimă a programului carac¬ 
terizat de enunţurile (1) şi (2). Există posibilitatea de a pune 
la îndoială numai enunţul (2) şi să ne îndoim astfel de posibili¬ 
tatea unei formulări adecvate a legilor prin ecuaţii diferenţi¬ 
ale/ fără a abandona enunţul (1). Cea mai radicală sforţare 
de a renunţa la enunţurile (1) şi (2) mi se pare mie, şi cred 
şi doctorului Menger, a fi şi mai la îndemînă. Atît timp 
cît cineva nu are noi concepte care i se par destul de rezistente, 
se rămîne la simpla îndoială; acesta este, din păcate, cazul 
meu. Aderenţa mea la continuu nu decurge dintr-o prejudecată, 
ci din împrejurarea că nu am fost în stare să găsesc ceva 
organic care să-i ia locul 22 . Cum se poate păstra în esenţă 
(sau cu aproximaţie) cvadridimensionalitatea şi renunţa în 
acelaşi timp la continuu? 

Articolul lui L. Infeld este o introducere excelentă, care 
poate fi înţeleasă In mod independent în aşa-numita „pro¬ 
blemă cosmologică 44 a teoriei relativităţii, care examinează 
în mod critic toate punctele esenţiale. 

Max von Laue: o cercetare istorică asupra dezvoltării 
principiilor de conservare, care, după părerea mea, are o 
valoare durabilă. Cred că ar merita ca acest articol să fie 
făcut accesibil studenţilor prin publicarea lui separată. 

In ciuda unor străduinţe sîrguincioase, nu am reuşit să 
înţeleg pe deplin articolul lui H. Dingle, nici cel puţin în ceea 
ce priveşte ţelul pe care îl urmăreşte. Trebuie dezvoltată 
ideea teoriei speciale a relativităţii în sensul postulării unor 
noi caracteristici de grup, care nu sînt implicate de invarianţa 
Lorentz? Sînt aceste postulate întemeiate empiric sau doar 
„puse 44 cu titlu de încercare ? Pe ce se întemeiază încrederea 
în existenţa unor asemenea caracteristici de grup? 

Articolul lui Kurt Godel constituie, după părerea mea, 
o însemnată contribuţie la teoria generală a relativităţii, în 
special la analiza conceptului de timp. Problema în discuţie 
aici m-a neliniştit încă în perioada stabilirii teoriei generale 
a relativităţii, fără să fi fost în stare să o clarific. Făcînd cu 
totul abstracţie de relaţia teoriei relativităţii cu filozofia 
idealistă, şi în genere cu orice interogaţie filozofică problema 
se prezintă astfel: 

B 

Fig. 5 


Dacă P este un punct in lume (Weltpunkt), lui îi aparţine 
un „con de lumină 44 (ds 2 = 0). Trasăm prin P o linie a lumii 
„de tip temporal 41 (Zeitartige) şi de-a lungul acestei linii 
observăm punctele în lume apropiate A şi B, separate prin 
P. Are sens să înzestrăm linia lumii cu o săgeată şi să afir¬ 
măm că B este înaintea lui P, iar A după P? Este aceasta 
ceea cerămîne din relaţia temporală între puncte ale lumii în 
teoria relativităţii, o relaţie asimetrică, sau am fi tot atît de 
îndreptăţiţi din punct de vedere fizic să dăm săgeţii direcţia 
opusă şi să afirmăm că A este înaintea lui P, iaţ; B după P? 

Alternativa este decisă, mai întîi, în sens negativ, dacă 
sîntem îndreptăţiţi să spunem: dacă este posibil să transmitem 
un semnal de la B spre A (care trece la o distanţă foarte 
mică de P), dar nu de la A la B, atunci caracterul orientat 
asimetric) al timpului este asigurat, adică nu există o alegere 
liberă a direcţiei săgeţii. Esenţial în această privinţă este 
faptul că transmiterea unui semnal este un proces ireversibil 
în sensul termodinamicii, un proces care este legat de creşterea 
entropiei (în timp ce, potrivit cunoaşterii noastre actuale , toate 
procesele elementare sînt reversibile). 

Dacă Insă B şi A sînt două puncte ale lumii suficient de 
învecinate, care pot fi unite printr-o linie de tip temporal, 
atunci enunţul: „B este înaintea lui A 44 are sens fizic obiectiv. 
Are acest enunţ sens şi atunci cînd punctele care pot fi legate 

printr-o linie de tip temporal sînt arbitrar de îndepărtate 
unul de celălalt ? Desigur că nu, dacă există serii de puncte 
ce pot fi unite de linii de tip temporal astfel încît fiecare punct 
îl precede pe cel anterior din punct de vedere temporal şi 
seria este închisă în ea însăşi. In acest caz, distincţia mai 
devreme-mai tîrziu este abandonată pentru puncte ale lumii 
care sînt situate la distanţe mari în sens cosmologic şi iau 
naştere acele paradoxuri privitoare la conexiunea cauzală 
orientată despre care a vorbit domnul Godel. 

Asemenea soluţii cosmologice ale ecuaţiilor gravitaţiei 
(cu constantă A care nu dispare) au fost găsite de domnul 
Godel. Va fi interesant de cîntărit dacă acestea nu vor trebui 
excluse pe temeiuri fizice. 


* 

Am sentimentul supărător că m-am exprimat în acest 
răspuns nu numai într-un mod oarecum prolix, ci şi destui 
de tăios. Ca dezvinovăţire poate servi această observaţie: te 
poţi certa cu adevărat numai cu fraţii tăi şi cu prietenii apro¬ 
piaţi ; ceilalţi sînt prea străini pentru aşa ceva. 

P. S. Observaţiile de mai sus se referă la articolele care 
au fost în mîinile mele la sfirşitul lui ianuarie 1949. Întrucît 
volumul trebuie să apară în martie, punerea pe hîrtie a 
acestor observaţii nu mai putea fi amînată. 

După ce ele au fost încheiate, am aflat că publicarea volu¬ 
mului va cunoaşte o nouă amînare şi că au sosit alte articole 
importante. Cu toate acestea, am decis să nu mai dezvolt 
observaţiile mele, oricum prea lungi, şi să renunţ să mai iau 
poziţie faţă de acele articole care mi-au ajuns în mîini 
după ce observaţiile mele au fost încheiate. 

Institutul de Studii Superioare 
Princeton, New Jersey 
1 februarie 1949 

NOTE 


1. Acest text al lui Einstein încheie volumul Albert Einstein — filozof 
şi om de ştiinţă, care este deschis prin Notele autobiografice. Este un volum 
din seria Biblioteca filozofilor in viaţă , editată în S.U.A. de către 
P. A. Schilpp. în această serie au apărut, începînd din anul 1939 şi 
pînă astăzi, un număr de volume consacrate unor filozofi ca J. Dewey, 
A. N. Whitehad, B. Russell, G. E. Moore, E. Cassirer, R. Garnap, 
K. R. Popper, W. V. Quine. Volumul Einstein este singurul dedicat 
unui creator de ştiinţă, care nu s-a îndeletnicit în mod profesional cu 
filozofia. Este o recunoaştere şi o subliniere a însemnătăţii dimensiunii 
filozofice a gîndirii lui Einstein. Ga şi celelalte lucrări din seria editată 
de Schilpp, volumul conţine patru părţi: 1) Autobiografia intelectuală 
a autorului; 2) Studii interpretative şi critice consacrate diferitelor 
aspecte ale gîndirii sale; 3) Observaţiile autorului pe marginea acestor 
studii; 4) O bibliografie completă a operei sale. Textul este traducerea 
părţii a treia a lucrării. Majoritatea studiilor din volumul Einstein 
aparţin unor cunoscuţi cercetători în domeniul fizicii, astronomiei şi 
matematicii, ca N. Bohr, A. Sommerfeld, L. de Broglie, W. Pauli, 
M. Born, W. Heitler, Ph. Frank, P. \V. Bridgman, E. A. Milne, G. E. 
Lemaître, K. Menger, M. von Laue, H. Dingle, K. Godel. Un număr de 
articole sînt semnate de filozofi: II. Reichenbach, V. Lenzen, F.S.C. 
Northrop, A. Wenzl, G. Bachelard. 

2. Prin această formulare elegantă, Einstein se dezleagă de îndato¬ 
rirea de a comenta o seamă de articole, cu precădere unele scrise de 
filozofi ce nu sînt în nici un fel implicaţi în cercetarea ştiinţifică. Inte¬ 
resul dominant al lui Einstein nu se îndreaptă spre teme generale ale 
teoriei cunoaşterii şi filozofiei naturii, ci spre clarificarea acelor probleme 
conceptuale şi metodologice ale gîndirii fizice ce sînt în relaţie directă, 
nemijlocită cu opţiunile strategice ale cercetătorilor, aşa cum reiese 
foarte clar din consideraţiile ce urmează. Dincolo de această motivaţie, 
este de presupus că Einstein nu se considera competent pentru a discuta 
teme „pur filozofice”, cum sînt cele ce stau de obicei în centrul atenţiei 
filozofilor profesionişti. 

3. Radicalitatea acestor consideraţii ar putea să fie cu greu supra- 
apreciată. Einstein contesta puncte de vedere şi supoziţii general accep¬ 
tate în lumea fizicii teoretice în jurul anului 1950, cînd scria aceste 
rînduri. El contesta cu deosebire supoziţia că „teoria cuantică statistică” 
oferă o explicaţie satisfăcătoare a faptelor experimentale, îndeosebi 
a naturii duble, corpusculare şi ondulatorii, a particulelor elementare. 
Se pune la îndoială că natura acestor fenomene ar cere o reconsiderare 
a criteriilor generale ale descrierii naturii şi se denunţă supoziţia că 
imposibilitatea explicării lor în cadrul unei teorii fizice de tip clasic ar 
fi fost dovedită. în particular, se susţine că descrierea realităţii fizice 
în cadrul unei teorii ce cuprinde numai aserţiuni statistice nu poate să 
fie una completă. 

4. „Sîmburele discordiei” este deci de natură filozofică. Autorul 
indică clar că ceea ce îl desparte de fizicienii care adoptă interpretarea 
standard a mecanicii cuantice, propusă încă la sfîrşitul deceniului al 
treilea de Bohr, Heisenberg şi Pauli, este în primul rînd o reprezentare 
asupra condiţiilor pe care trebuie să le satisfacă descrierea teoretică 

a realităţii fizice. în linii mari, mersul argumentării lui Einstein este 
următorul. în primul rînd, susţinerea afirmaţiei că mecanica cuantică 
statistică nu reprezintă o descriere completă a realităţii fizice şi nu poate 
constitui, aşadar, baza fizicii teoretice. în al doilea rînd, apărarea ideii 
că numai o teorie completă , în sensul ce se dă aici termenului, o teorie 
în cadrul căreia pot fi descrise sisteme individuale, constituie o descriere 
satisfăcătoare a realităţii fizice. în al treilea rînd, prospectarea căilor 
pe care s-ar putea ajunge la elaborarea unei asemenea teorii şi la recon¬ 
strucţia cunoaşterii fizice pe o bază unitară. 

5. Supoziţia ce susţine întreaga desfăşurare a argumentelor este 
că există condiţii universale ale descrierii teoretice a realităţii fizice, 
valabile în egală măsură în macrocosm şi în microcosm. O descriere 
teoretică ce nu satisface idealul clasic al descrierii, adică nu reprezintă, 
în cuvintele lui Einstein, „o descriere a realităţii în spaţiu şitimp“nu 
va putea fi socotită o descriere completă a realităţii fizice. în acest sens, 
descrierea mecanic-cuantică a realităţii fizice este caracterizată de 
Einstein drept incompletă. Fără îndoială că teoreticienii ce acceptă 
o asemenea concluzie vor cădea de acord că trebuie întreprins ceva 
pentru a face posibilă o descriere completă a realităţii fizice. Dimpotrivă, 
acceptarea mecanicii cuantice statistice ca o descriere completă a reali¬ 
tăţii fizice are, după părerea lui Einstein, o influenţă nefastă în măsura 
în care face ca asemenea nevoie să nu fie resimţită şi să nu se acţioneze 
în direcţia satisfacerii ei. Este tocmai ceea ce se va arăta în paragraful 
următor. 

6. Ţelul străduinţelor lui Einstein pare să fie acela de a-i convinge 
pe fizicienii teoreticieni că acest drum rămîne deschis şi de a-i încuraja 
să-l urmeze. Ţinta atacurilor sale era supoziţia larg împărtăşită că „tipul 
de descriere al teoriei cuantice statistice va fi menţinut în viitor“. 
Convingerea autorului era că pînă la urmă nu argumentele de principiu, 
ci doar dezvoltarea în perspectivă a cunoaşterii fizice va putea dovedi 
justeţea şi fertilitatea programului său şi celor ce îl consideră cu neîncre¬ 
dere şi scepticism. Această convingere este afirmată clar şi mai jos. 
Viitorul va decide în cele din urmă. O asemenea decizie de natură să 
promoveze progresul cunoaşterii fizice va deveni cu putinţă însă numai 
în măsura în care mintea teoreticienilor va fi liberă de orice presupoziţii 
dogmatice şi deschisă pentru toate posibilităţile. Ca şi în alte texte 
asupra fundamentelor gîndirii fizice scrise în a doua parte a vieţii, 
Einstein încearcă aici să promoveze o asemenea atitudine şi stare de 
spirit. 

7. Acest excurs epistemologic general nu este de dragul filozofiei, 
oricît de mult ar putea el să intereseze pe teoreticienii cunoaşterii. 
Principala intenţie a lui Einstein este de a indica sensul în care o teorie 
fizică completă poate fi caracterizată drept descriere a realităţii fizice 
şi, totodată, de a argumenta că acea reprezentare despre teoria fizică 
pe care se întemeiază interpretarea mecanicii cuantice dată de şcoala 
de la Copenhaga este de nesusţinut. Deşi crede că numai evoluţia vii¬ 
toare a cunoaşterii fizice va putea decide, în cele din urmă, în această 
dispută, Einstein se străduieşte totuşi să sprijine poziţia sa prin consi¬ 
deraţii epistemologice mai generale. Proiectul unei teorii generale a 
cîmpului, ca bază a fizicii, ca şi refuzul său de a accepta mecanica cuan¬ 
tică drept o descriere completă a realităţii fizice, par să izvorască dintr-un 
amestec aparte de intuiţii şi consideraţii-epistemologice. 

8. Această formulare este semnificativă cel puţin din două puncte 
de vedere. Mai întîi, ea exprimă în mod clar punctul de vedere realist 
asupra teoriei fizice. Despre o teorie fizică ca teoria lui Newton se 
va putea spune că trebuie să fie părăsită numai dacă ea va fi privită 
drept o descriere a realităţii fizice. în măsura în care fizicianul teore¬ 
tician nu consideră teoriile din acest punct de vedere, el va respinge 
categoric afirmaţia că o teorie ca cea a lui Newton ar fi fost „părăsită" 
sau trebuie să fie „părăsită". „Mecanica clasică este o teorie ştiinţifică 
închisă în sine. Ea este o descriere strict ’corectă’ a naturii pretutindeni 
unde conceptele ei pot li aplicate. Noi atribuim încă şi astăzi mecanicii 
newtoniene un conţinut de adevăr, chiar şi o validitate strictă şi gene¬ 
rală, numai că indicăm prin adaosul «acolo unde conceptele ei pot fi 
aplicate » faptul că vom considera domeniul de aplicabilitate al teoriei 
newtoniene ca fiind limitat." (W. Heisenberg, Paşi peste graniţe, Editura 
Politică, Bucureşti, 1977, p. 87.) Pentru luări de poziţii asemănătoare 
ale lui Einstein vezi şi nota (6) la Discursul de recepţie la Academia 
prusacă de ştiinţe , nota (4) la Ce este teoria relativităţii ?, nota (7) la 
Ernst Mach, precum şi pasajele la care se referă aceste note. în al doilea 
rînd, această formulare exprimă credinţa lui Einstein că o descriere 
teoretică satisfăcătoare a realităţii fizice va putea fi elaborată numai 
pe baza cîmpurilor continuie. Ideea este reluată şi dezvoltată în alte 
pasaje ale acestei lucrări. 

9. Acest pasaj conţine probabil cea mai elaborată explicaţie a con¬ 
secvenţei cu care autorul a urmărit, in ciuda eşecurilor repetate, elabo¬ 
rarea unei teorii generale, unificate a cîmpului. 

10. Nu este vorba aici doar do faptul că lui Einstein i se părea greu 
să continue o imaginară conversaţie în care Heichenbaeh critică punctul 
de vedere al unui gînditor d(i talia lui Poincare. Se pare că introducînd 
acest no personaj, ncopozitivistul, Einstein intenţionează să pună în 
evidenţă sîmburele raţional al filozofiei lui Ivant. (Vezi în această pri¬ 
vinţă ş : G. llolton, Einstein , Michelson et Vexperience „ cruciale ", 
în G. î .olton, L'invention scientifique. Themata et interpretation, P.U.F., 
Paris, 1982, p. 323.) Cît priveşte teza convenţionalistă a lui Poincar6, 
poziţia lui Einstein în acest text pare să fie mult mai nuanţată,dacă nu 
sensibil diferită de cea formulată în Geometrie şi experienţă, un text 
scris cu aproape treizeci de ani mai înainte. în această privinţă vezi 
îndeosebi nota (2) la acest text şi pasajul la care se referă. 

11. Se pare că autorul dezaprobă situarea empirismului modern, 
în speţă a empirismului logic, faţă de filozofia cunoaşterii a lui Kant. 
El sugerează că se acordă o greutate prea mare unor erori istorice expli¬ 
cabile ale lui Kant şi nu se relevă, în schimb, marele progres pe care l-a 
reprezentat teoria kantiană a experienţei în raport cu cea a empirismu¬ 
lui clasic. 

12. Aceste scurte remarci critice la adresa concepţiei operaţio- 
naliste asupra noţiunilor şi enunţurilor fizice exprimă o detaşare clară 
de un punct de vedere care pare să-i fi fost apropiat lui Einstein în 
prima perioadă a activităţii sale ştiinţifice, perioada în care a fost elabo¬ 
rată teoria restrînsă a relativităţii. Einstein a acceptat şi mai tîrziu, 
în expuneri ale teoriei relativităţii scrise în deceniul al doilea, însemnă¬ 
tatea definiţiei operaţionale a timpului. Nu este de mirare că mulţi 
fizicieni i-au atribuit si mai tîrziu lui Einstein acest punct de vedere şi 

au fost surprinşi atunci ctnd au fost dezminţiţi chiar de către creatorul 
teoriei relativităţii. Foarte interesantă este din acest punct de vedere 
relatarea lui Heisenberg asupra unei discuţii cu Einstem în anul 1926. 
Heisenberg apăra în această discuţie noua teorie a cuantelor subliniind 
că în cadrul ei nu intervin decît mărimi observabile, ca frecvenţe de 
oscilaţie şi amplitudini ale electronilor în atom, şi nu traiectorii ale 
electronilor, care nu pot fi observate. La întrebarea lui Einstein dacă 
crede că o teorie fizică nu poate cuprinde decît mărimi observabile, 
tînărul fizician a răspuns: „Credeam că tocmai dumneavoastră aţi 
pus această idee la baza teoriei relativităţii? Aţi subliniat doar că nu 
avem voie să vorbim de timp absolut, căci nu putem observa acest 
timp absolut. Numai indicaţiile ceasornicelor într-un sistem de referinţă 
în mişcare sau în repaus servesc drept criteriu pentru determinarea 
timpului.“ Iată un fragment din răspunsul lui Einstein în reconstituirea 
pe care a dat-o Heisenberg mult mai tîrziu acestei conversaţii: „Poate 
am folosit acest fel de filozofie, dar ea este, în ciuda acestui fapt, un 
nonsens. Sau pot să spun mai precaut că poate avea valoare euristică 
să ne amintim de ceea ce observăm în mod real. Dar din punct de vedere 
principial este fals să dorim a întemeia o teorie numai pe mărimi ce pot 
fi observate. Căci în realitate lucrurile stau tocmai invers. Abia teoria 
decide asupra a ceea ce poate fi observat. . . Numai teoria, adică 
cunoaşterea legilor naturii, ne permite, aşadar, să derivăm, pornind de 
la impresia senzorială, ceva asupra procesului ce-i stă la bază. Afirmaţia 
dumneavoastră că introduceţi numai mărimi observabile este în reali¬ 
tate o presupunere despre o însuşire a teoriei pe care vă străduiţi să o 
formulaţi.“ (W. Heisenberg, Der Teii und das Ganze , Piper Verlag, 
Miinchen, 1969, pp. 91—93). Fără a nega că în opera lui de tinereţe 
a fost în măsură să extragă o inspiraţie ştiinţifică pozitivă din teme ale 
unor filozofii empiriste ale cunoaşterii, Einstein a respins mai tîrziu în 
mod tot mai categoric aceste filozofii. Ph. Frank povesteşte că la sfîrşitul 
unei expuneri în cadrul unui congres al fizicienilor germani care a avut 
loc la Praga în 1929, expunere în care a criticat concepţia realistă asu¬ 
pra teoriei fizice susţinută de Planck în polemica lui cu Mach, a primit 
o replică din partea lui A. Sommerfeld. Acesta a declarat că se situează 
pe punctul de vedere al omului care este pentru el nu numai cel mai mare 
fizician al timpului, ci şi primul filozof al fizicii, şi anume al lui Albert 
Einstein. Einstein, a spus Sommerfeld, respinge teoria pozitivistă a lui 
Mach şi a susţinătorilor săi care văd în propoziţiile fizicii doar 
o corelare a datelor de observaţie. Einstein susţine punctul de 
vedere, împărtăşit şi de Planck, după care enunţurile fizicii teoretice 
descriu o realitate în spaţiu şi timp, independentă de observator şi de actul 
observaţiei. într-o discuţie cu Einstein, în 1932, Franck a reluat 
această temă atunci cînd Einstein s-a exprimat ironic cu privire la 
tendinţa unor fizicieni din tînăra generaţie de a respinge ca „metafizice “ 
orice enunţuri despre mărimi fizice ce nu pot fi măsurate. „I-am spus 
atunci lui Einstein: «Dar metoda de care vorbiţi a fost inventată de 
dumneavoastră încă în 1905». El mi-a răspuns maiîntîi cu umor: «Nu 
avem voie să repetăm prea des o glumă bună». Apoi mi-a explicat în 
mod serios că .. . consideră în teoria relativiăţii cîmpul electromagnetic 
şi gravitaţional ca o realitate fizică, cum s-a considerat înainte sub¬ 
stanţa materială în mecanica lui Newton.“ (P. H. Frank, Einstein . 
Sein Leben und seine Zeit , Fr. Vieweg & Sohn, Braunschweig/Wisbaden, 
1979, p. 350) 

13. Această observaţie a lui Margenau îi oferă lui Einstein o ocazie 
binevenită de a-şi preciza încă o dată poziţia faţă de filozofia empiristă şi 
raţionalistă a cunoaşterii. Concepţia despre teoria ştiinţifică ca sistem 
ipotetic-deductiv este conturată prin detaşare atît faţă de concepţia 
empiristă tradiţională, inductivistă asupra teoriei, cît şi faţă de concepţia 
raţionalistă extremă despre teorie ca o cunoaştere prin raţiune pură. 
(Vezi în această privinţă şi un text scris cu mai mult de treizeci de ani 
înainte, Discursul de recepţie la Academia prusacă de ştiinţe , îndeosebi 
nota (1) şi pasajul la care se referă această notă.) Această concepţie 
reţine, totodată, ca element viabil al empirismului, ideea necesităţii 
controlului teoriei prin confruntare cu datele experienţei senzoriale. 
Ea conţine în acelaşi timp elemente de inspiraţie raţionalistă în măsura 
în care subliniază independenţa relativă a sistemului teoretic faţă de 
experienţă, faptul că acesta se confruntă cu experienţa nu element cu 
element, ci doar prin unele consecinţe particulare deduse din principiile 
teoriei. Menţinerea conceptelor şi principiilor teoretice prea aproape de 
datele experienţei şi, respectiv, sustragerea într-un fel sau altul a siste¬ 
mului teoretic unui control strict al experienţei reprezintă primejdii 
la care cercetătorul naturii se va expune prin supralicitarea situării 
empiriste sau raţionaliste. în termeni hegelieni, s-ar putea spune că 
Einstein apreciază empirismul şi raţionalismul, ca orientări epistemo¬ 
logice tradiţionale, drept adevărate prin ceea ce afirmă sau neagă în 
mod relativ şi false prin ceea ce afirmă sau neagă în mod absolut. 

14. Este desigur o interpretare liberă a semnificaţiei filozofiei kan¬ 
tiene, a cunoaşterii în lumina experienţelor pe care le oferă dezvoltarea 
ştiinţei exacte a naturii în epoca modernă. Descrierea şi înţelegerea 
„realităţii 44 este posibilă numai înlr-un amnnil sistem de concepte 
a cărui valoare cognitivă poale fi validată doar prin consecinţele empi¬ 
rice ce sînt derivate din teorie. în acest sens este adevărat că orice 
experienţă, orice cunoaştere a realităţii, devine posibilă numai prin 
concepte şi scheme de gîndire. Superioritatea unui sistem de concepte 
asupra altuia poate fi deLerminată prin consideraţii interne sau externe, 
prin consideraţii ce privesc atît simplitatea şi coerenţa sistemelor con¬ 
ceptuale alternative, cît şi consecinţele lor empirice. Sistemul teoretic 
care a fost găsit drept cel mai adecvat pe o anumită treaptă de dezvol¬ 
tare a ştiinţei teoretice reprezintă „realitatea 44 . A vorbi despre o cunoaş¬ 
tere a realităţii în sine, independent de construcţiile conceptuale ale 
oamenilor, în particular ale oamenilor de ştiinţă, nu are sens. 

15. Acesta este aşa-numitul principiu al separabilităţii. Autorii 
paradoxului, adică Einstein, Podolski şi Rosen îl consideră neproble¬ 
matic, în afara oricărei discuţii şi îşi întemeiază în acest fel conclu¬ 
zia că descrierea mecanic-cuantică a realităţii fizice trebuie să fie com¬ 
pletă. Pentru discuţia actuală asupra principiului separabilităţii vezi 
nota (11) la Note autobiografice. 

16. Această afirmaţie este fundamentală. Insistenţa cu care a re¬ 
luat Einstein decenii de-a rîndul argumentarea caracterului incomplet 
al descrierii mecanic-cuantice a realităţii fizice poate fi înţeleasă numai 
dacă avem în vedere că el considera, pe drept cuvînt, acceptarea sau 
respingerea acestei concluzii ca fiind de o însemnătate hotărîtoare pentru 
orientarea strategică a cercetării, şi în acest sens, pentru destinele fizicii 
teoretice. El nu vedea controversa cu susţinătorii „interpretării orto- 
doxe“ a mecanicii cuantice ca o discuţie academică între fizicieni cu 

interese filozofice, ci ca o înfruntare al cărei deznodămînt decide asupra 
direcţiei în care se îndreaptă căutările fizicienilor teoreticieni. Vezi şi 
notele (4), (5) (6) şi (7). 

17. O revenire la concluzia de mai sus: interpretarea larg acceptată 
a mecanicii cuantice se susţine numai dacă respingem principiul sepa- 
rabilităţii, al acţiunii fizice din aproape în aproape. 

18. Această ultimă afirmaţie distanţează clar punctul de vedere al 
lui Einstein de mentalitatea pozitivistă a marii majorităţi a oamenilor 
de ştiinţă exactă, cel puţin în epoca formării sale ca cercetător al 
naturii. 

19. Prin asemenea consideraţii Einstein urmăreşte să pună în 
lumină natura particulară, aparte a interesului cercetătorului pentru 
analiza filozofică a cunoaşterii. El întreprinde asemenea analize sau se 
interesează de ele nu atit pentru a aduce o contribuţie la înţelegerea 
sistematică a cunoaşterii, cît pentru clarificarea unor probleme concep¬ 
tuale şi metodologice ce prezintă însemnătate pentru orientarea cer¬ 
cetării. Din acest punct de vedere filozofia cercetătorului naturii se 
deosebeşte prin intenţiile ei de construcţiile filozofului profesionist al 
ştiinţei. 

20. Termeni ca idealist , pozitivist şi platonist sînt utilizaţi aici 
într-un mod destul de liber. Ei nu trebuie să fie luaţi în sensul pe care 
îl au pentru adepţii sau interpreţii unei teorii idealiste , pozitiviste sau 
platonice a cunoaşterii. Autorul vizează prin ei doar o anume temă 
a acestor filozofii, temă ce poate să aibă valoare euristică pentru orien¬ 
tarea gîndirii şi acţiunii omului de ştiinţă în anumite situaţii proble¬ 
matice ale cercetării. 

21. In principiu, Einstein admite că intuiţiile ce orientează gîndirea 
cercetătorului pot fi greşite ; el nu are însă o altă bază pentru activitatea 
sa decît aceste intuiţii. 



OBSERVAŢII PRELIMINARE CU PRIVIRE 
LA CONCEPTELE FUNDAMENTALE 


Aş dori să spun cîteva cuvinte introductive la contri¬ 
buţia pentru acest volum, pe care am redactat-o împreună 
cu doamna F, Kaufman, in singura limbă în care mă pot 
exprima cu o oarecare uşurinţă. Sînt cuvinte de scuză. 
Ele vor să arate de ce eu, deşi am participat în tinereţe cu 
admiraţie la descoperirea vizionară de către Louis de Broglie 
a corelaţiei interne dintre stările cuantice discrete şi stările 
de rezonanţă, am căutat totuşi neîncetat să rezolv pe o 
cu totul altă cale misterul cuantic (das Quantenrătsel) 
sau cel puţin să ajut la pregătirea unei soluţii *. Această 
căutare se întemeiază pe o adîncă nemulţumire de natură 
principială pe care mi-a provocat-o teoria cuantică sta¬ 
tistică. Ştiu bine că un asemenea sentiment nu-i este cu 
totul străin nici lui L. de Broglie. Aceasta reiese cu clari¬ 
tate din încercarea pe care a făcut-o în anii ’20 de a întregi 
teoria cuantică ondulatorie astfel încît ea să ofere o descriere 
completă a configuraţiei unui sistem dependent de timp 
în cadrul conceptelor mecanicii clasice (punct material, ener¬ 
gie potenţială), o idee la care a ajuns de curînd şi domnul 
D. Bohm, fără a cunoaşte lucrările lui de Broglie (Tkâorie 
de Vonde pilote). 

Nu mă îndoiesc de faptul că teoria cuantică actuală 
(mai exact „mecanica cuantică 44 ) este teoria care se află 
în cel mai deplin acord cu experienţa, în măsura în care se 
iau drept concepte de bază ale descrierii cele de punct mate- 

rial şi energie potenţială. Geea ce găsesc însă nesatisfăcător 
la această teorie s-ar putea exprima în mod diferit în funcţie 
de interpretarea ce i se conferă „funcţiei i|/‘- In oricare caz 
însă, concepţia mea are ca punct de plecare o teză pe care 
o neagă decis majoritatea teoreticienilor actuali: 

Există ceva de genul „stării reale 44 a unui sistem fizic, 
a cărui existenţă obiectivă este independentă de orice obser¬ 
vaţie sau măsurare şi care, în principiu, poate fi descrisă 
cu mijloacele de expresie ale fizicii (Ce tip de mijloace de 
expresie sau concepte fundamentale adecvate trebuie să fie 
folosite în această descriere, nu ne sînt după părerea mea, 
cunoscute actualmente — puncte materiale? cîmp? mij¬ 
loace de determinare ce vor trebui de-abia inventate?). 
Această teză a realităţii nu are semnificaţia unui enunţ 
clar prin sine, din cauza naturii lui „metafizice 44 ; el are doar 
un caracter programatic. Toţi oamenii, inclusiv teoreticienii 
mecanicii cuantice, susţin această teză, cu excepţia cazului 
în care ei discută despre fundamentele mecanicii cuantice. 
Nimeni nu se îndoieşte, de exemplu, de faptul că la un 
moment dat există o situaţie determinată a centrului de 
greutate al Lunei, chiar dacă n-ar exista nici un observator 
real sau potenţial. Dacă se renunţă la această teză a reali¬ 
tăţii, ce pare la o analiză logică pur arbitrară, atunci devine 
o problemă dificilă eliberarea de solipsism. în sensul acestor 
afirmaţii nu mă ruşinez să fac din conceptul de „stare reală 
a unui sistem 44 punctul central al consideraţiilor mele 2 . 

Fără îndoială, funcţia i reprezintă un gen de descriere 
a „stării reale 44 . întrebarea este însă, dacă această descriere 
caracterizează în mod complet sau în mod incomplet starea 
reală. Oricare dintre poziţiile ce se pot lua în această pri¬ 
vinţă conduce la dificultăţi. 

Prima ipoteză: descrierea este completă. Atunci un corp 
care pluteşte în spaţiu în absenţa forţelor va avea cu atît 
mai puţin o situaţie determinată (faţă de sistemul inerţial), 
cu cît — după ecuaţia lui Schrodinger — lăsat în sine, el 
se modifică mai mult; observaţia ulterioară cu ajutorul 
lumii ne indică însă o situaţie cvasideterminată. Dacă 
descrierea prin funcţia ar fi realmente o descriere 
completă a sistemului, atunci ar trebui să tragem concluzia 
că situaţia cvasideterminată reprezintă numai o conse¬ 
cinţă, a observaţiei, înainte de observaţie ea neexistînd. 
Această concluzie este însă intuitiv inacceptabilă atunci 

cînd avem de-a face cu un macrocorp şi nu cu vreun electron 
sau atom. (Faptul că producerea unei configuraţii imprecise 
necesită conform teoriei un timp mare, atunci cînd corpul 
are o masă considerabilă, nu ne poate fi de ajutor; deoarece 
aceste intervale de timp nu mai sînt atît de importante 
pentru corpuri vizibile doar microscopic.) Nu este vorba, 
în sensul teoriei, nici de faptul că la momentul iniţial con¬ 
figuraţia trebuia să fie cvasi-precisă. 

Sîntem de aceea obligaţi să considerăm descrierea unui 
sistem printr-o funcţie <{i ca o descriere incompletă a stării 
reale. Există şi alte consideraţii care ne duc la această 
concluzie. Mecanismul teoriei cuantice este astfel alcătuit 
încît funcţia a unui subsistem care reprezintă o parte 
a unui sistem total alcătuit din două subsisteme se poate 
obţine în mod diferit în funcţie de modul în c&re se înfăptu¬ 
ieşte măsurarea (completă) asupra celui de-al doilea sub¬ 
sistem. Lucrul acesta se produce şi atunci cînd cele două 
subsisteme sînt, în timpul măsurării, spaţial separate unul 
de celălalt. Dacă funcţia ^ ar* descrie starea reală în mod 
complet, atunci ar însemna că măsurarea efectuată asupra 
celui de-al doilea subsistem influenţează starea reală a 
primului subsistem, ceea ce ar corespunde unui gen de cu¬ 
plare nemijlocită a unor lucruri spaţial separate. Şi această 
posibilitate trebuie s-o considerăm exclusă pe baza intuiţiei. 
Se ajunge astfel la rezultatul că descrierea stării prin func¬ 
ţia trebuie considerată incompletă *. 

A doua ipoteză: descrierea prin funcţia ^ este incom¬ 
pletă. Aceasta ne conduce la concluzia că trebuie să existe 
o descriere completă, şi la concepţia după care condiţiile 
unei descrieri complete şi nu ale uneia incomplete, ţin de 
înseşi legile veritabile ale naturii. Dar atunci cu greu putem 
evita bănuiala că natura statistică a teoriei este determinată 
de incompletitudinea descrierii, neavînd nimic de-a face cu 
obiectele aşa cum sînt ele în realitate 4 . 

Asemenea reflecţii au contribuit, probabil, şi la formula¬ 
rea „teoriei undei-pilot“; în orice caz, această teorie evită 
dificultăţile descrise mai sus. L. de Broglie a arătat el însuşi, 
de curînd, de ce a părăsit această cale. Pentru mine, teoria 
cuantică statistică oferă la fel de puţin un punct de plecare 
util pentru formularea unei teorii complete, după cum nu 
putea teoria mişcării browniene, bazată pe mecanica clasică 

şi pe legea presiunii osmotice, să ofere un punct de plecare 
util pentru formularea cineticii molecular-mecanice, admi- 
ţînd că teoria mişcării browniene ar fi apărut înaintea aces¬ 
teia din urmă. 

Această opinie mi-a fost întărită de următoarea reflecţie. 
Teoria cuantică statistică îşi datorează apariţia, cel puţin 
parţial, împrejurării că acţiuni oricît de slabe nu pot genera 
decît modificări finite ale stării unui sistem. In cazul efec- 
tului-Compton, de exemplu, se pare că un tren de unde de o 
amplitudine oricît de mică şi o extindere finită nu poate 
transporta pe un electron decît o energie determinată finită. 
Ar părea astfel că un cîmp slab n-ar putea acţiona pentru 
transportul unei energii finite, ci doar pentru probabilitatea 
mică a unui asemenea transport. Dar pentru a putea con¬ 
cepe probabilitatea pentru o modificare ca o schimbare de 
stare efectivă a electronilor ar trebui inventată „starea cuan- 
tică“ ce constă aici dintr-o superpoziţie a stărilor individuale 
de energii diferite ale electronilor, fiecărei stări individuale 
corespunzindu-i o amplitudine de probabilităţi. Se creează 
astfel posibilitatea de a pune în corespondenţă acţiunii cîm- 
purilor slabe modificări mici ale acelor amplitudini de proba¬ 
bilitate, adică a „stărilor 11 şi, prin aceasta, de a se reduce 
matematic procesul aparent discontinuu al modificărilor 
finite ale vitezelor la o modificare continuă a amplitudinilor 
de probabilitate. 

Preţul pe care-1 plătim pentru această reducere este intro¬ 
ducerea stărilor reale compuse dintr-un număr infinit de 
stări energetice diferite. Necesitatea acestei jertfe este con¬ 
diţionată de credinţa într-o cunoaştere efectivă a naturii 
fizice a acţiunii (aici cîmpul de unde slab şi limitat). Iar 
aceasta e corelată cu faptul că în teoria cuantică se menţine 
ferm conceptul clasic de forţă, respectiv, de energie potenţială, 
doar legea de mişcare fiind înlocuită prin ceva de un gen cu 
totul nou. Perfecţiunea mecanismului matematic al teoriei 
şi succesul remarcabil al acesteia au abătut atenţia de la 
tăria jertfei pe care teoria a adus-o. 

Eu consider însă că în cele din urmă va trebui să se recu¬ 
noască necesitatea introducerii în locul conceptului de forţă 
activă sau de energie potenţială (sau pentru efectul-Compton) 
al aceluia de cîmp de unde, care să posede o structură ato- 
mistă, în acelaşi sens ca şi electronul însuşi. „Cîmpuri slabe“, 

respectiv forţe care să reprezinte cauzele active nu vor mai 
exista în general, la fel de puţin ca şi stările mixte. 

O singură observaţie finală: Străduinţele mele de a com¬ 
pleta teoria generală a relativităţii prin generalizarea ecua¬ 
ţiilor gravitaţiei, au drept origine parţială ipoteza că o 
teorie naţională a cîmpului în relativitatea generală ar 
putea eventual oferi cheia pentru o teorie cuantică mai 
bună. Aceasta este o simplă speranţă, şi nu o convin¬ 
gere 5 . Există multe argumente împotriva opiniei că o 
descriere reală, întemeiată pe ecuaţii diferenţiale (teorie 
de cîmp), ar putea da seama în genere de natura atomistă a 
realităţii. Aceste obiecţii nu au însă, în măsura în care le 
pot judeca un caracter constringător; pe de altă parte, pînă 
acum nu avem deloc o altă cale pentru a formula legile rela¬ 
tiviste, generalizate. 

NOTE 

1. Eşecurile repetate ale încercărilor lui Einstein de a elabora o 
teorie unificată a cîmpului, din care să poală fi derivate şi fenomenele 
cuantice, l-au condus, se pare, spre sfîrşitul vieţii, spre o atitudine mai 
reticentă. în acest sens ar putea fi înţeleasă aprecierea că eforturile sale 
reprezintă doar o contribuţie „la pregătirea unei soluţii 44 . 

2. Ca şi în alte texte, Einstein afirmă fără echivoc că sîmburele di¬ 
vergenţelor sale cu fizicienii ce susţineau interpretarea şcolii de la 
Copenhaga este de natură principială, în esenţă filozofică. Dezacordul 
se referă la obiectul descrierii teoretice şi la cerinţele generale ale unei 
descrieri Leoretice în fizică. Einstein este pe deplin conştient că punctul 
de vedere pe care îl adoptă fizicianul teoretician în această privinţă 
reprezintă o opţiune ce nu este susceptibilă să primească o întemeiere 
obiectivă. în acest sens el consideră teza sa realistă drept „mel afizică 44 
şi arbitrară din punct de vedere logic, în sensul că nu poate fi derivată 
dintr-un principiu mai general acceptat de toţi teoreticienii. Referirea 
la existenţa obiectivă a centrului de greutate al Lunii este semnificativă, 
deoarece indică limpede că Einstein nu recunoaşte vreo partic ularitate 
situaţiei de cunoaştere din fizica atomică şi necesitatea de a reconsidera 
conceptul de realitate fizică în lumina noilor corelaţii descoperite în 
acest domeniu. El afirmă că fizicienii care nu acceptă teza lui realistă 
ar fi ameninţaţi de spectrul solipsismului. 

3. Pentru alte expuneri ale acestui paradox al lui Einstein, vezi 
Mecanica cuantică şi realitatea , Note autobiografice şi Observaţii asupra 
articolelor reunite în acest volum. 

4. Ga şi în alte texte pe care le-a scris în anii săi tîrzii asupra 
situaţiei problematice din fundamentele fizicii, argumentarea lui 
Einstein este aici foarte simplă. Ea poate fi redusă la doi paşi: a) evi¬ 
denţierea caracterului incomplet al descrierii realităţii fizice în mecanica 
cuantică; b) necesitatea unei descrieri complete a realităţii fizice, o 

descriere care nu este posibilă decît ieşind în afara cadrului conceptual 
mecanicii cuantice. 

5. Einstein revine la ideea că programul său de cercetare nu are 
o întemeiere obiectivă în măsura în care se sprijină pe o reprezentare 
asupra condiţiilor generale ale descrierii teoretice a realităţii fizice, o 
reprezentare ce nu poate fi susţinută cu argumente constrângătoare de 
ordin formal sau experimental. în acest sens, el îşi califică programul 
drept o „speranţă**. Einstein rămîne deschis faţă de alte posibilităţi 
de a realiza dezideratul a ceea ce el numeşte „o descriere completă a 
realităţii fizice**. El este însă inflexibil în ceea ce priveşte menţinerea aces- 
stei exigenţe. Ataşamentul său faţă de programul teoriei unitare acîmpului 
este motivat exclusiv de considerentul că nu vede o alternativă la acest 
program. Pentru o exprimare clară în această privinţă, vezi Observaţii 
asupra articolelor reunite în acest volum. 



III 

ŞTIINŢĂ ŞI ÎNŢELEPCIUNE: 
CE TREBUIE SĂ FACEM 
ŞI CE PUTEM SPERA 




CUM VĂI) EU LUMEA? 


Cît de ciudată este situaţia noastră, copii ai Pămîntului. 
Fiecare este aici pentru o scurtă vizită. El nu ştie de ce, 
dar uneori crede că o simte. Din punctul de vedere al vieţii 
de fiecare zi, fără o reflexie mai adîncă, se ştie că sîntem aici 
pentru ceilalţi oameni, mai întîi pentru aceia de al căror surîs 
şi sănătate atîrnă în întregime propria fericire, şi apoi şi 
pentru cei mulţi necunoscuţi cu a căror soartă ne înlănţuie 
o legătură a simpatiei. în fiecare zi mă gîndesc de nenumă¬ 
rate ori că viaţa mea lăuntrică şi exterioară se sprijină pe 
munca oamenilor de astăzi, ca şi a celor morţi, că trebuie 
să mă strădui pentru a da în aceeaşi măsură în care am primit 
şi primesc încă. Simt nevoia de cumpătare şi am adesea 
sentimentul apăsător de a pretinde mai mult decît este nece¬ 
sar din munca semenilor mei. Deosebirile sociale de clasă le 
resimt ca nejustificate şi ca sprijinindu-se în cele din urmă 
pe forţă — şi mai cred că o viaţă exterioară simplă şi lip¬ 
sită de pretenţii este bună pentru fiecare, pentru corp şi 
pentru spirit. 

Nu cred în libertatea omului în sens filozofic. Fiecare 
acţionează nu numai sub constrîngeri exterioare, ci şi potrivit 
necesităţii lăuntrice. Sentinţa lui Schopenhauer: „Un om 
poate să facă, ce-i drept, ce vrea, dar nu să voiască ceea ce 
vrea 41 m-a pătruns încă din tinereţe şi mi-a fost întotdeauna 
o alinare la priveliştea asprimii vieţii, un ajutor în îndurarea 
acesteia şi un izvor nesecat de toleranţă. Conştiinţa acestui 
fapt slăbeşte în mod plăcut simţul răspunderii ce poate 
uşor să aibă o acţiune paralizantă şi face să nu ne luăm pe 

noi şi pe ceilalţi prea în serios; ea conduce la o concepţie 
despre viaţă ce face loc şi umorului. 

Mi s-a părut întotdeauna lipsit de sens, dintr-un punct 
de vedere obiectiv, să ne întrebăm asupra semnificaţiei şi 
ţelului propriei existenţe, ca şi a existenţei fiinţelor în general. 
Şi totuşi, fiecare om are anumite idealuri care îi orientează 
străduinţa şi judecata. în acest sens plăcerea şi fericirea 
nu mi-au apărut niciodată ca scopuri în sine (numesc această 
bază etică idealul turmei de porci). Idealurile mele, care m-au 
călăuzit şi mi-au dat curajul de a înfrunta greutăţile vieţii, 
au fost binele, frumosul şi adevărul. Fără sentimentul acor¬ 
dului cu cei care gîndesc la fel, fără îndeletnicirea cu ceea 
ce este obiectiv, cu ceea ce rămîne întotdeauna de neatins 
pe tărîmul artei şi al cercetării ştiinţifice, viaţa mi s-ar părea 
goală. Ţelurile banale ale străduinţelor omeneşti, proprie¬ 
tate, succes exterior, lux mi s-au părut din tinereţe demne 
de dispreţ. 

Simţul meu pătimaş pentru echitate socială şi responsa¬ 
bilitate socială a stat întotdeauna într-o opoziţie ciudată cu o 
lipsă pronunţată a nevoii nemijlocite de contact cu oamenii şi 
comunităţile omeneşti. Sînt un adevărat solitar ce nu apar¬ 
ţine cu întreaga sa inimă statului, patriei, cercului de prie¬ 
teni, nici chiar cercului strîns de familie care a resimţit un 
sentiment niciodată ostoit de înstrăinare şi o nevoie de singu¬ 
rătate, ce au crescut şi mai mult cu vîrsta. Am trăit în mod 
ascuţit, dar fără părere de rău graniţele înţelegerii şi armo¬ 
niei cu alţi oameni. Un asemenea om pierde desigur o parte 
din seninătate şi nepăsare, dar el este în schimb în mare 
măsură independent de părerile, obiceiurile şi judecăţile seme¬ 
nilor săi şi nu este supus niciodată ispitei de a-şi sprijini 
echilibrul pe o bază atît de puţin solidă. 

Idealul meu politic este cel democratic. Fiecare om tre¬ 
buie respectat ca persoană, şi nici unul divinizat. Este o ironie 
a soartei că- ceilalţi oameni mi-au exprimat tocmai mie mult 
prea multă admiraţie şi stimă, fără vina mea, dar şi fără ca 
meritul meu să o îndreptăţească. Aceasta poate să provină 
din dorinţa pentru mulţi de neîmplinit de a înţelege cîteva 
idei pe care le-am găsit cu puterile mele slabe, printr-o luptă 
necontenită. Ştim desigur prea bine că pentru atingerea unui 
ţel de ordin organizatoric este nevoie ca un individ să gin- 
dească şi să dispună şi să aibă în linii mari răspunderea. 

Dar cei conduşi nu trebuie să fie constrînşi, ci să poată 
alege conducătorul. Un sistem autocrat de constrîngere dege¬ 
nerează, după părerea mea, în scurt timp. Violenţa îi atrage 
întotdeauna pe cei lipsiţi de valoarea morală şi, după con¬ 
vingerea mea, este o lege ca tiranii geniali să aibă nemernici 
drept urmaşi. Din acest motiv am fost întotdeauna un duşman 
înfocat al unor asemenea sisteme cum sînt cele pe care le 
cunoaştem astăzi în Italia şi Rusia. 

Discreditarea formei democratice ce domină astăzi în 
Europa nu se datoreşte principiului democratic de bază, ci 
lipsei de stabilitate a vîrfurilor guvernelor şi caracterului 
impersonal al modalităţii în care se face alegerea. Cred însă 
că Statele Unite ale Americii de Nord au găsit în această 
privinţă ceea ce este potrivit: ele au un preşedinte respon¬ 
sabil ales pe o perioadă de timp suficient de lungă care are 
destulă putere pentru a fi în fapt cel ce poartă răspunderea, 
Pe de altă parte, preţuiesc în mecanismul nostru de stat 
grija mai mare pentru individ în caz de boală şi sărăcie. 
Ceea ce este propriu-zis valoros în treburile omeneşti mi se 
pare a fi nu statul, ci individul creator şi sensibil, personali¬ 
tatea: el singur, creează nobilul şi sublimul în timp ce turma 
rămîne ca atare obtuză în gîndire şi în simţire. 

în legătură cu acest subiect, ajung la cea mai josnică 
creatură a turmei, la militar, pe care îl urăsc. Pe cel ce poate 
mărşălui cu plăcere în formaţie, după sunetele muzicii, pe 
acela îl dispreţuiesc; el a primit un creier mare numai din 
greşeală, căci şira spinării i-ar fi fost de ajuns. 

Această ruşine a civilizaţiei ar trebui înlăturată cît mai 
repede cu putinţă. Eroism la comandă, violenţă lipsită de 
sens şi nesuferitele atitudini patriotarde, cît de înfocat le 
urăsc, ce josnic şi demn de dispreţ îmi apare războiul; m-aş 
lăsa mai degrabă tăiat în bucăţi decît să particip la o treabă 
atît de mizerabilă! Gîndesc totuşi atîta bine despre oameni 
<5a să cred că această nălucă ar fi dispărut de mult dacă sim¬ 
ţul sănătos al popoarelor nu ar fi fost corupt în mod siste¬ 
matic, prin şcoală şi presă, de cercuri de afaceri şi politice 
interesate. 

Lucrul cel mai frumos pe care îl putem trăi este tainicul. 
Este simţămîntul ce stă la leagănul adevăratei arte şi ştiinţe. 
Cine nu îl cunoaşte, cel care nu se mai poate mira, nu se mai 
poate minuna, acela este, pentru a spune aşa, mort, iar ochii 
săi sînt închişi. Trăirea tainicului, chiar dacă amestecată cu 

239 



frica, a produs şi religia. Cunoaşterea existenţei a ceva de 
nepătruns pentru noi, a manifestărilor celei mai adinei ra¬ 
ţiuni şi a celei mai luminoase frumuseţi, ce sînt accesibile 
raţiunii noastre numai în formele lor cele mai primitive, 
această cunoaştere şi acest simţămînt constituie adevărata 
religiozitate. In acest sens, şi numai în acest sens, mă număr 
printre oamenii profund religioşi. 

Nu îmi pot închipui un Dumnezeu care răsplăteşte sau 
pedepseşte obiectul creaţiei sale, care are în genere o voinţă 
de felul celei pe care o cunoaştem noi. Nu pot să gîndesc, 
de asemenea, un individ ce supravieţuieşte morţii trupului 
său. Să nutrească inimile slabe, din frică sau din egoism 
ridicol, asemenea idei! Mie îmi ajunge misterul eternităţii 
vieţii, conştiinţa şi presimţirea alcătuirii minunate a existen¬ 
tului, ca şi străduinţa umilă spre cuprinderea unei părţi 
cît de mici a acelei raţiuni ce se manifestă în natură. 



RELIGIE ŞI ŞTIINŢĂ 


Tot ce este făcut şi născocit de oameni serveşte satisfa¬ 
cerii nevoilor pe care le resimt şi alinării durerilor. Să nu^ 
uităm niciodată acest lucru dacă vrem să înţelegem mişcările 
spirituale şi dezvoltarea acestora. Căci simţirea şi nostalgia 
sînt impulsul aspiraţiilor şi realizărilor* omeneşti, oricit de 
înălţătoare ni s-ar înfăţişa acestea din urmă. Care sînt, aşa¬ 
dar, simţămintele şi nevoile care i-au condus pe oameni spre 
gîndirea religioasă şi spre credinţă în sensul cel mai larg? 
Dacă reflectăm asupra acestui lucru, ne dăm seama de 
îndată că lîngă leagănul gîndirii şi trăirii religioase stau cele 
mai diferite simţăminte. La primitivi este mai întîi frica 
cea care dă naştere la reprezentări religioase. Frica de foame, 
animale sălbatice, boală, moarte. Deoarece pe această treaptă 
a existenţei înţelegerea relaţiilor cauzale este de obicei redusă,, 
spiritul omenesc născoceşte fiinţe mai mult sau mai puţin 
asemănătoare (ie a căror voinţă şi acţiune depind trăirile 
temute. Se încearcă să se înrîurească în mod favorabil starea 
de spirit a acelor fiinţe, înfăptuindu-se acte şi aducîndu-se 
jertfe care, potrivit credinţei transmise proprii unei seminţii 
sau alteia, sînt în măsură să le îmblînzească şi să le facă bine¬ 
voitoare faţă de oameni. Vorbesc în acest sens de religia: 
fricii (Fiircht-Rcligion). Aceasta nu este produsă, dar este 
totuşi în mod esenţial consolidată prin formarea unei caste 
aparte a preoţilor care se dă drept mijlocitoare între fiinţele 
temute şi popor şi îşi întemeiază în acest fel o poziţie predo¬ 
minantă. Adesea conducătorul sau stăpînitorul, care se spri¬ 
jină pe alţi factori, sau clasă privilegiată unesc, pentru a fi 
mai siguri, stăpînirea lor lumească cu cele mai înalte funcţii 

sacerdotale sau ia naştere o comuniune de interese Intre cei ce 
stăpînesc din punct de vedere politic şi casta preoţilor. 

O a doua măsură a organizării religioase sînt sentimentele 
sociale. Tatăl şi mama, conducătorii unor comunităţi ome¬ 
neşti mai mari, sînt muritori şi supuşi greşelii. Nostalgia 
conducerii, iubirii şi sprijinului dă impulsul alcătuirii con¬ 
ceptului social, respectiv moral al lui Dumnezeu. Este Dum¬ 
nezeul, providenţei care ocroteşte, hotărăşte, răsplăteşte şi 
pedepseşte. Este Dumnezeul care, potrivit orizontului omului, 
iubeşte şi protejează viaţa seminţiei, a omenirii, viaţa în 
genere, consolatorul celor nefericiţi şi cu aspiraţii neîmpli¬ 
nite, cel ce ocroteşte sufletele celor morţi. Acesta este Dum¬ 
nezeul social sau moral. 

încă în Cartea Sfîntă a poporului evreu poate fi observată 
evoluţia de la religia fricii la religia morală, evoluţie care se 
continuă în Noul Testament. Religiile tuturor popoarelor 
eivilizate, cu deosebire cele ale popoarelor din Orient, sînt 
în principal religii morale. Evoluţia de la religia fricii la 
religia moralei reprezintă un progres important în viaţa 
popoarelor. Trebuie să ne ferim însă de prejudecata că reli¬ 
giile primitivilor ar fi religii ale fricii pure, iar cele ale popoa¬ 
relor civilizate religii morale pure. Toate sînt mai degrabă 
tipuri mixte, în aşa fel însă că pe treptele mai înalte ale vieţii 
sociale domină religia moralei. 

Tuturor acestor tipuri le este corruin caracterul antropo- 
morfic al ideii divinităţii. Deasupra acestei trepte a trăirii 
religioase obişnuiesc să se ridice în mod esenţial doar indivizi 
deosebit de bogaţi sau comunităţi deosebit de nobile. Toţi 
cunosc însă şi o a treia treaptă a trăirii religioase, chiar dacă 
doar rar într-un contur clar; o voi numi religiozitate cosmică. 
Aceasta poate fi dezvăluită doar greu celui ce nu are nimic 
comun cu ea, mai cu seamă că ei nu îi corespunde un concept 
de Dumnezeu asemănător omului h 

Individul simte deşertăciunea dorinţelor şi ţelurilor ome¬ 
neşti, sublimul şi ordinea minunată ce se dezvăluie în natură 
şi în lumea gîndirii. El resimte existenţa individuală ca un 
fel de închisoare şi vrea să trăiască tot ceea ce fiinţează ca 
pe ceva unitar şi cu sens. începuturi ale religiozităţii cosmice 
se găsesc deja pe o treaptă de dezvoltare mai timpurie, bună¬ 
oară în unii psalmi ai lui David, ca^şi la unii profeţi. Mult mai 
puternică este componenta religiozităţii cosmice în budism, 

cum ne-au învăţat îndeosebi minunatele scrieri ale lui Scho- 
penhauer 2 . 

Geniile religioase ale tuturor timpurilor se disting prin 
această religiozitate cosmică ce nu cunoaşte nici o dogmă şi 
nici un Dumnezeu ce ar putea fi gîndit după chipul şi ase¬ 
mănarea omului. Nu poate exista de aceea nici o biserică a 
cărei învăţătură fundamentală să se sprijine pe religiozitatea 
cosmică. Aşa se întîmplă că noi găsim tocmai printre ereticii 
tuturor timpurilor oameni stăpîniţi de această religiozitate 
superioară, care apăreau contemporanilor lor adesea ca atei, 
uneori şi ca sfinţi 3 . Din acest punct de vedere bărbaţi ca 
Democrit, Francisc din Assisi şi Spinoza sînt aproape unul 
de altul. 

Cum poate religia cosmică să fie transmisă de la un om la 
altul dacă ea nu poate duce la un concept conturat al lui 
Dumnezeu (geformten Gottesbegriff ) şi la o teologie? Mi se 
pare că funcţia cea mai însemnată a artei şi ştiinţei este de a 
trezi şi de a menţine viu acest simţămînt la cei ce sînt în stare 
să-l trăiască 4 . 

Ajungem astfel la o concepţie despre relaţia dintre religie 
şi ştiinţă care este cu totul diferită de cea obişnuită 5 . Sîntem 
înclinaţi, potrivit unui examen istoric, să socotim ştiinţa şi 
religia drept duşmani de neîmpăcat, şi aceasta dintr-un motiv 
uşor de înţeles. Pentru cel care este păţruns de ideea legităţii 
cauzale a tot ce se întîmplă, ideea unei fiinţe ce intervine în 
desfăşurarea evenimentelor lumii este cu totul imposibilă, 
presupunînd fireşte că el ia într-adevăr în serios ipoteza cau¬ 
zalităţii. Religia fricii nu are la el nici un loc, şi tot atit de 
puţin religia societăţii, respectiv a moralei. Un .Dumnezeu 
ce răsplăteşte şi pedepseşte este pentru el de negîndit fie şi 
deoarece omul care acţionează potrivit legităţii exterioare 
şi interioare ar fi tot atît de puţin răspunzător din punctul 
de vedere al lui Dumnezeu, ca şi un obiect lipsit de viaţă, de 
mişcările pe care le face. S-a reproşat de aceea ştiinţei că 
subminează morala, dar desigur în mod nedrept. Comportarea 
morală a omului poate fi întemeiată eficient pe milă, edu¬ 
caţie şi solidaritate socială şi nu are nevoie de un funda¬ 
ment religios. Ar fi trist pentru oameni dacă ei ar trebui să 
fie ţinuţi în frîu prin frica de pedeapsă şi speranţa în răs¬ 
plata după moarte. 

Este, aşadar, uşor de înţeles că bisericile au combătut 
dintotdeauna ştiinţa şi i-au urmărit pe adepţii ei. Pe de altă 

parte, eu susţin că religiozitatea cosmică constituie impulsul 
cel mai puternic şi mai nobil al cercetării ştiinţifice. Numai 
cel ce poate cîntări sforţările uriaşe şi înainte ele toate dărui¬ 
rea, fără de care nu poate lua naştere creaţia ştiinţifică deschi¬ 
zătoare de noi drumuri, va putea aprecia puterea simţămîn- 
tului, singurul din care poate să crească o muncă detaşată 
de viaţa practică nemijlocită. Ce credinţă profundă în raţiu¬ 
nea alcătuirii lumii şi ce aspiraţie spre înţelegerea chiar şi 
numai a unui reflex neînsemnat al raţiunii ce se dezvăluie 
în această lume trebuie să fi fost vii în Kepler şi Newton 
pentru ca ei să poată descifra mecanismul mecanicii cereşti 
în munca solitară a multor ani? 6 Cel ce cunoaşte cercetarea 
ştiinţifică în principal numai din consecinţele ei practice 
ajunge uşor la o concepţie cu totul nepotrivită despre starea 
de spirit a bărbaţilor care, înconjuraţi de contemporani 
sceptici, au arătat calea celor ce gîndesc la fel, presăraţi 
prin ţările Pămîntului şi de-a lungul secolelor. Numai cel 
oe şi-a consacrat viaţa unor ţeluri asemănătoare poate să 
aibă o reprezentare vie despre ceea ce i-a însufleţit pe aceşti 
oameni şi le-a dat puterea să rămînă credincioşi ţelului, în 
ciuda nenumăratelor eşecuri. Religiozitatea cosmică este cea 
care dă asemenea forţe. Un contemporan a spus, nu fără 
dreptate, că în epoca noastră orientată în general practic, 
singurii oameni adine religioşi sînt cei mai serioşi dintre 
cercetători. 


NOTE 

1. Ceea ce Einstein desemnează aici prin expresia religiozitatea 
cosmică nu este o religie în sensul obişnuit, convenţional al termenului, 
aşa cum reiese clar şi din cele ce urmează. Ideile pe care oamenii le 
consideră în mod obişnuit drept constitutive pentru orice concepţie 
religioasă despre lume — existenţa unor fiinţe supranaturale, viaţa 
după moarte şi răsplata sau pedeapsa în viaţa după moarte — nu pot 
fi asociate aşa-numitei religiozităţi cosmice. Cu deosebire în corespondenţa 
sa, Einstein a spus clar că dogmele religiilor tradiţionale i se par inaccep¬ 
tabile nu numai fiindcă nu pot fi împăcate cu rezultate ale cunoaşterii 
obiective, ci şi în măsura în care nu i se par de natură să promoveze 
convingeri şi valori morale autentice. în amurgul vieţii sale (la 17 iulie 
1952), Einstein îi scria celui mai apropiat prieten al său, lui M. Besso: 
„Cei care au inventat credinţa unei vieţi individuale după moarte tre¬ 
buie să fi fost nişte oameni de nimic". (A. Einstein, M. Besso, Corres- 
pondance 1903—1955 , Hermann, Paris, 1979, p. 277.) Acestea nu sînt 
cuvintele unui tînăr neconformist, ci ale unui om în vîrstă de 73 de ani! 

Einstein foloseşte de cele mai multe ori cuvîntul religie pentru a desem¬ 
na acele convingeri pe care le califică drept premise ale activităţii 
omului de ştiinţă teoretică, în primul rînd convingerea că universul 
este inteligibil şi poate- fi cunoscut în mod raţional; aceste convingeri 
nu sînt susceptibile de o întemeiere ştiinţifică obiectivă şi pot fi soco¬ 
tite, în acest sens, drept credinţe. El a prevenit nu o dată împotriva 
unor răstălmăciri interesate ale punctului său de vedere. Astfel, într-o 
scrisoare către M. Solovine din acelaşi an 1952, Einstein sublinia că 
religia sa cosmică nu are nimic comun cu religia în sensul obişnuit al 
ruvîntului şi observa că se vede nevoit să facă asemenea precizări 
deoarece s-ar putea crede că, „slăbit de vîrstă, am devenit o pradă 
a popilor”. Cît de radical era punctul de vedere al lui Einstein în epoca 
sa şi în mediul social în care a trăit se poate vedea mai bine dacă îl 
comparăm cu cel al altui fizician teoretician de prim rang, M. Planck, 
despre raportul dintre ştiinţa naturii şi ceea ce acesta numeşte „adevă¬ 
rata religie”. (Vezi M. Planck, Religion und Naturwissensckaf t, J.A.Barth* 
Leipzig, 1941, îndeosebi p. 28 — 32). 

2. A. Schopenhauer pare să fie unul din puţinii filozofi pe care 
Einstein i-a citit încă din tinereţe. Einstein îl admira mult pe Scho¬ 
penhauer ca maestru al limbii, creator al unor imagini cu mare putere 
sugestivă. Se povesteşte că în camera sa de lucru din locuinţa de la 
Berlin savantul ţinea alături de portretele lui Faraday şi Maxwell un 
portret al lui Schopenhauer. Există şi alte motive pentru care Einstein 
aminteşte nu o dată numele acestui filozof. Se pare că Einstein a fost 
impresionat de motivul contemplaţiei pure, dezinteresate, atît de preg¬ 
nant în filozofia lui Schopenhauer, căruia i-a dat o transfigurare origi¬ 
nală: ţinta supremă a teoreticianului este dezvăluirea şi contemplarea 
ordinii * raţionale a universului. 

3. Se relatează că Einstein a răspuns unei întrebări a rabinului 
H. S. Goldstein din New York „Credeţi în Dumnezeu?” în următoarele 
cuvinte: „Cred în Dumnezeul lui Spinoza care se exprimă în armonia 
existenţei, nu într-un Dumnezeu ce se îndeletniceşte cu destinele şi 
acţiunile oamenilor”. Einstein vedea în panteismul lui Spinoza cea mai 
izbutită prefigurare a credinţei sale în inteligibilitatea universului. 

4. O asemenea exprimare sugerează că în „religiozitatea cosmică” 
cuvîntul „Dumnezeu” este o analogie pentru sentimentul profund al 
unităţii, ordinii, armoniei şi raţionalităţii existenţei. Pentru o indicaţie 
în acest sens vezi şi textul Religiozitatea cercetării. 

5. Aceasta numai deoarece şi sensul pe care îl dă autorul cuvîntului 
„religie” este cu totul diferit de cel comun. 

6. Fără îndoială că referindu-se la marii creatori de ştiinţă din 
trecut, Einstein vorbeşte aici şi despre propria lui muncă, despre pro¬ 
pria lui experienţă cu privire la impulsurile şi presupoziţiile creaţiei, 
în ştiinţa teoretică. 



SCRISOARE CĂTRE ACADEMIA PRUSACĂ DE 
ŞTIINŢE DIN 28 MARTIE 1933 


Stările de lucruri care domnesc astăzi în Germania mă 
determină să renunţ, prin aceasta, la poziţia mea în Academia 
Prusacă de Ştiinţe. Academia mi-a oferit timp de 19 ani 
posibilitatea de a mă consacra, liber de orice obligaţie profe¬ 
sională, muncii ştiinţifice. Sînt conştient de măsura înaltă 
în care îi sînt îndatorat. Ies din cercul ei fără plăcere şi dato¬ 
rită imboldurilor şi frumoaselor relaţii omeneşti de care 
m-am bucurat, ca unul ce i-a aparţinut, în acest lung interval 
de timp, relaţii cărora le-am dat întotdeauna o înaltă apre¬ 
ciere. 

Dependenţa condiţionată de poziţia mea faţă de guvernul 
prusac o resimt însă în împrejurările actuale ca insuportabilă. 


Albert Einstein 



SCRISOARE CĂTRE 
ACADEMIA PRUSACĂ DE ŞTIINŢE: 
DIN 5 APRILIE 1933 


Am primit din surse cu totul demne de crezare ştirea că 
Academia de Ştiinţe a pomenit într-o declaraţie oficială de 
„o participare a lui Albert Einstein la campania de instigare 
la ură din America şi Franţa 44 . 

Declar prin aceasta că nu am participat niciodată la o 
campanie de instigare şi trebuie să adaug că nu am remarcat 
niciunde vreo urmă a unei asemenea campanii. în linii mari, 
toată lumea se mulţumeşte să redea şi să comenteze înştiin¬ 
ţările şi dispoziţiile oficiale ale persoanelor răspunzătoare din 
guvernul german, ca şi programul cu privire la distrugerea 
evreilor germani pe cale economică. 

Declaraţiile pe care le-am făcut presei se referă la faptul 
că voi renunţa la poziţia mea în Academie şi la cetăţenia 
prusacă; îmi întemeiez această hotărîre pe faptul că nu 
doresc să trăiesc într-un stat care nu acordă indivizilor 
drepturi egale în faţa legii, ca şi libertatea cuvîntului şi a 
instrucţiei. 

Am caracterizat, mai departe, starea din Germania de 
astăzi ca o stare de îmbolnăvire psihică a maselor şi am 
spus cîte ceva despre cauzele acestei stări. 

într-un document pe care l-am lăsat în scopuri de pro¬ 
pagandă în grija Ligii internaţionale pentru combaterea 
antisemitismului, şi care nu era deloc destinat presei, i-am 
chemat pe toţi oamenii lucizi şi rămaşi credincioşi idealurilor 
unei civilizaţii ameninţate să facă totul pentru ca această 
psihoză de masă, care se exprimă într-un mod atît de înfrico¬ 
şător în Germania, să nu se răspîndească mai departe. 

Academiei i-ar fi fost uşor să intre în posesia textelor 
autentice ale declaraţiilor mele înainte de a se exprima asupra 
mea în felul în care a făcut-o. Presa germană a deformat 
tendenţios declaraţiile mele şi, ţinînd seama de modul cum 
se pune astăzi acolo căluşul presei, nici nu era de aşteptat 
ca lucrurile să se petreacă altfel. 

Răspund de orice cuvînt pe care l-am publicat. Aştept, 
pe de altă parte, de la Academie, în măsura în care ea însăşi 
a participat la defăimarea mea în faţa publicului german, să 
aducă această luare de poziţie la cunoştinţa membrilor ei, 
•ca şi a acelui public german în faţa căruia am fost defăimat. 

Albert Einstein 



SCRISOARE CĂTRE 
ACADEMIA PRUSACĂ DE ŞTIINŢE 
DIN 12 APRILIE 1933 


Am primit scrisoarea dumneavoastră din 7 aprilie a.c. 
şi regret profund felul de a gîndi ce se exprimă în ea. 

în mod pozitiv, răspunsul meu se mărgineşte la urmă¬ 
toarele: afirmaţiile dumneavoastră cu privire la poziţia mea 
sînt în esenţă doar o altă formă a declaraţiei dumneavoastră 
deja publicate în care mă învinovăţiţi de a fi participat la 
oampania de instigare la ură împotriva poporului german. 
Această afirmaţie am şi calificai-o în ultima mea scrisoare 
ca fiind o calomnie. 

Aţi observat, mai departe, că un „martor“ de felul meu 
ar fi trebuit să acţioneze cu mai multă vigoare în străinătate 
„pentru poporul german 44 . La aceasta trebuie să răspund 
că o mărturie ca aceea pe care mi-o pretindeţi ar fi fost echi¬ 
valentă cu negarea tuturor acelor concepţii despre dreptate 
şi libertate pentru care m-am angajat de-a lungul întregii 
mele vieţi. O asemenea mărturie nu ar fi fost, cum spuneţi, 
o mărturie pentru poporul german şi ar fi putut acţiona 
numai in favoarea acelora care încearcă să înlăture toate acele 
idei şi principii care au asigurat poporului german un loc de 
frunte în civilizaţia lumii. în condiţiile date aş fi contribuit 
printr-o asemenea mărturie, fie şi numai indirect, la sălbă¬ 
ticirea moravurilor şi la distrugerea tuturor valorilor cul¬ 
turale de astăzi. 

Tocmai din aceste motive m-am simţit constrîns să pără¬ 
sesc Academia, iar scrisoarea dumneavoastră îmi dovedeşte 
doar cît de bine am făcut procedînd în acest fel. 


Albert Einstein 



ŞTIINŢĂ ŞI CIVILIZAŢIE 


In vremuri de privaţiuni economice ca cele pe care le 
trăim astăzi pretutindeni, se poate vedea deosebit de lim¬ 
pede taria forţelor morale ce sălăşluiesc într-un popor. Să 
sperăm că un istoric rostindu-şi verdictul cîndva în viitor, 
cînd Europa va fi unită din punct de vedere politic şi eco¬ 
nomic, va putea spune că în zilele noastre libertatea şi onoa¬ 
rea acestui continent au fost salvate de naţiunile occiden¬ 
tale, care în vremuri grele au rezistat cu dîrzenie ispitelor 
urii şi opresiunii; şi că Europa occidentală a apărat cu succes; 
libertatea individului, căreia îi datorăm toate progresele 
cunoaşterii şi creaţiei — libertate fără de care pentru un om 
care se respectă viaţa nu merită să fie trăită. 

Nu-mi pot lua astăzi sarcina de a judeca conduita unei 
naţiuni care mulţi ani de zile m-a considerat ca fiind al ei; 
pe semne că ar fi şi zadarnic să rosteşti judecăţi într-o vremo 
cînd acţiunea e cea care contează. 

Astăzi, chestiunile care ne preocupă sînt: cum să salvăm 
omenirea şi achiziţiile ei spirituale ai căror moştenitori sîntem ? 
Cum putem salva Europa de un nou dezastru ? 

Nu încape îndoială că seismele periculoase la care asistăm 
trebuie puse în parte pe seama crizei mondiale, a suferinţelor 
şi privaţiunilor cauzate de ea. In astfel de perioade nemul¬ 
ţumirea naşte ură, iar ura duce la acte de violenţă şi la 
revoluţie, adesea chiar şi la război. Astfel, privaţiunile şi 
răul generează noi privaţiuni şi rele \ Oamenii de stat sînt 
din nou împovăraţi cu uriaşe responsabilităţi, întocmai ca 
acum douăzeci de ani. Fie ca ei să izbutească prin înţelegeri 
neîntîrziate să instituie o cerinţă de unitate şi claritate în 

ceea ce priveşte obligaţiile internaţionale în Europa, astfel 
Incit pentru orice stat o aventură militară să fie complet 
lipsită de speranţă. Străduinţa oamenilor de stat poate da 
însă roade numai dacă este susţinută de voinţa serioasă şi 
hotărîtă a poporului. 

Sîntem preocupaţi nu numai de problema tehnică a asi¬ 
gurării şi menţinerii păcii, ci şi de importanta sarcină a edu¬ 
cării şi luminării spiritelor. Dacă vrem să rezistăm forţelor 
care ameninţă să suprime libertatea intelectuală şi indivi¬ 
duală, trebuie să ne fie limpede despre ce este vorba şi ce 
datorăm acestei libertăţi pe care înaintaşii noştri au cucerit-o 
pentru noi prin lupte grele. 

Fără o asemenea libertate n-ar fi existat un Shakespeare 
un Goethe, un Newton, un Faraday, un Pasteur, un Lister. 
N-ar fi existat case confortabile pentru masele de oameni, 
n-ar fi existat cale ferată, radio, protecţie contra epidemiilor, 
cărţi ieftine, n-ar fi existat cultură şi bucuria artei pentru 
toţi. N-ar fi existat maşini care să scutească omul de truda 
istovitoare necesară pentru producerea celor trebuitoare vieţii. 
Majoritatea oamenilor ar fi dus o viaţă sumbră de sclavie, 
întocmai ca sub vechile despotisme asiatice. Numai oamenii 
liberi creează invenţiile şi operele intelectuale care fac pentru 
noi modernii viaţa demnă de trăit. 

Fără îndoială că actualele greutăţi economice vor duce 
curind la punctul în care balanţa dintre cererea şi oferta de 
muncă, dintre producţie şi consum va fi reglementată prin 
lege. Dar chiar şi această problemă noi o vom rezolva cu 
oameni liberi şi nu ne vom lăsa de dragul ei tîrîţi într-o 
sclavie care ar duce în cele din urmă la stagnarea oricărei 
dezvoltări sănătoase 2 . 

In legătură cu aceasta aş vrea să dau expresie unei idei 
care mi-a venit de curînd. Am trăit în singurătate la tară şi 
am observat cum monotonia unei vieţi liniştite stimulează 
spiritul creator. Există anumite profesii în organizarea noastră 
modernă care implică o asemenea viaţă izolată fără a reclama 
prea mult efort fizic şi intelectual. Mă gîndesc la ocupaţii 
cum sînt serviciul la farurile de pe coastă şi din largul mărilor. 
N-ar putea fi angajaţi în astfel de slujbe tineri dornici să 
reflecteze la probleme ştiinţifice, îndeosebi de natură mate¬ 
matică sau filozofică? Foarte puţini asemenea oameni 
au şansa ca, în cea mai fecundă perioadă din viaţa lor, 
să se consacre netulburaţi, oricît de mult, problemelor 

ştiinţifice. Chiar dacă un tînăr are norocul să obţină o bursă 
pentru o scurtă perioadă, el trebuie să se străduiască să ajungă 
cît mai repede cu putinţă la concluzii determinate, ceea ce 
nu poate fi în avantajul ştiinţei pure. Tînărul om de ştiinţă* 
care exercită o profesie practică obişnuită din care se între¬ 
ţine, se află într-o situaţie mult mai bună — presupunînd, 
fireşte, că această profesie nu-i răpeşte prea mult timp şi 
energie. In felul acesta, pare-se, s-ar putea oferi condiţii 
favorabile de dezvoltare intelectuală pentru un număr mai 
mare de indivizi creatori decît este cazul în prezent. în aceste 
vremuri de depresiune economică şi de seisme politice ase¬ 
menea consideraţii par să merite atenţie 3 . 

Trebuie oare să ne îngrijoreze faptul că trăim într-a 
epocă de primejdie şi lipsuri? Cred că nu. Omul, ca orice alt 
animal, este prin natura sa indolent. Dacă nimic nu-1 îmbol¬ 
deşte, nu se va omorî cu cugetarea şi el se va comporta după 
tiparele obişnuinţei, ca un automat. Eu nu mai sînt tînăr 
şi deci pot să spun că în copilărie şi în tinereţe am traversat 
o asemenea etapă, cînd tînărul se gîndeşte numai la banali¬ 
tăţile existenţei personale, vorbeşte la fel ca semenii lui şi 
se comportă asemeni lor. Cu greu îţi poţi da seama ce se 
ascunde în spatele unei asemenea măşti convenţionale. Căci 
datorită obişnuinţei şi vorbirii, adevărata lui personalitate 
este, ai zice, învelită în vată. 

Cît de diferită este situaţia de acum! Fulgerele vremurilor 
noastre furtunoase ne descoperă făpturile umane şi lucrurile 
în nuditatea lor. Fiecare naţiune şi fiecare individ uman îşi 
dezvăluie clar scopurile, puterile şi slăbiciunile, precum şi 
pasiunile. Rutina nu mai e de nici un folos acum cînd condi¬ 
ţiile se schimbă vertiginos; convenţiile sînt lepădate din mers* 
ca nişte învelitori uzate. 

Apăsaţi de privaţiuni, oamenii încep să se gîndească la 
eşecul practicii economice şi la necesitatea unor aranjamente 
politice cu caracter supranaţional. Numai pericolele şi răs¬ 
turnările pot sili naţiunile să se dezvolte mai departe. Fie ca 
seismele actuale să ducă la o lume mai bună. 

Dincolo şi mai presus de această apreciere a epocii noastre 
mai avem încă o datorie — de a ne îngriji de ceea ce este 
etern şi mai înalt în tot ce avem, de acel ceva care dă sens 
vieţii şi pe care vrem să-l transmitem copiilor noştri mai pur 
şi mai bogat decît l-am preluat de la înaintaşi. 

NOTE 


1. Asemenea aprecieri sînt caracteristice pentru una din temele 

f îndirii sociale a lui Einstein, respingerea în principiu a violenţei. 

Ivenimente ulterioare l-au convins pe Einstein că uneori nu există 
alternativă la folosirea forţei, cel puţin în măsura în care folosirii forţei 
de către agresor nu i se poate răspunde decît prin forţă. 

2. Problema lui Einstein este, aşadar, cea a armonizării nevoilor 
de planificare şi control social pe care le ridică dezvoltarea economică 
şi socială modernă cu asigurarea libertăţilor democratice şi a condi¬ 
ţiilor pentru manifestarea neîngrădită a capacităţilor şi iniţiativelor 
creatoare ale indivizilor. Fără îndoială că Einstein este departe de a 
fi găsit soluţii practice pentru asemenea probleme în spiritul prin¬ 
cipiilor generale pe care le formulează aici şi în alte scrieri. 

3. Acest pasaj şi propunerea pe care o conţine oglindeşte foarte 
bine reprezentarea lui Einstein despre natura cercetării ştiinţifice, 
ca şi experienţele sale personale. în condiţiile cercetării ştiinţiiice 
de masă din zilele noastre această reprezentare ne apare drept una 
„romantică 44 sau „eroică 44 . Vorbind de cercetarea ştiinţifică, Einstein 
avea în vedere ştiinţa teoretică şi anume, în primul rînd, încercarea 
de a formula şi elabora idei cu totul noi, revoluţionare, nu rezolvarea 
de probleme în cadre date. El sublinia că nici clriar un talent deosebit 
unit cu multă perseverenţă nu poate garanta succesul în rezolvarea 
unor asemenea probleme. Iată de ce cercetarea ştiinţifică nu ar trebui 
să fie practicată ca o profesiune obişnuită, adică drept sursă a exis¬ 
tenţei individului. Unui student american ce intenţiona să se consacre 
cercetării în astronomie, Einstein îi scria în vara anului 1951: „Ştiinţa 
este un ludru minunat dacă nu trebuie să trăieşti de pe urma ei. Ar 
trebui să ne cîştigăm traiul printr-o muncă pe care sîntem siguri că 
putem să o facem. Numai atunci vom găsi bucurie în efortul ştiinţific 
pentru care nu trebuie să dăm socoteală nimănui. 44 (A. Einstein, Corres- 
pondance Inter Editions, Paris, 1980, p. 7.) Cît priveşte experienţele 
personale, Einstein nu putea desigur să uite că cea mai fertilă perioadă 
a activităţii sale ştiinţifice a fost cea în care a lucrat ca expert la Oficiul 
federal de brevete din Berna. Reflecţiile lui erau desigur colorate de 
experienţa eşecului încercărilor întreprinse de-a lungul a mai mult 
de trei decenii pentru a găsi o bază unitară a fizicii într-o teorie generală 
a cîmpului. în ciuda unei consecvenţe fără egal în urmărirea acestui 
ţel ştiinţific, Einstein nu a reuşit să-şi atingă obiectivul. 



RELIGIOZITATEA CERCETĂRII 


Veţi găsi cu greu un spirit ştiinţific mai iscoditor căruia 
să nu-i fie proprie o religiozitate de un fel deosebit. 

Această religiozitate se deosebeşte de cea a omului naiv. 
Pentru acesta din urmă, Dumnezeu este o fiinţă de la care 
se aşteaptă ocrotire, de a cărui pedeapsă ne temem, un senti¬ 
ment subliniat de felul celui ce 11 leagă pe copil de tatăl său, o 
fiinţă cu care sîntem într-o anumită măsură în relaţie per¬ 
sonală, oricît de demnă de respect ar putea ea să pară. 

Cercetătorul este însă pătruns de determinarea cauzală a 
tot ce se întîmplă. Viitorul este pentru el nu mai puţin necesar 
şi determinat decît trecutul Moralitatea nu este pentru el 
o chestiune dumnezeiască, ci una pur omenească. Religiozi¬ 
tatea lui stă în uimirea extaziată faţă de armonia legităţii 
naturale, în care se dezvăluie o raţiune atît de superioară 
încît orice gîndire cu sens şi orînduire omenească reprezintă 
un reflex cu totul neînsemnat 2 . Acest simţămînt este lait¬ 
motivul vieţii şi străduinţei sale, în măsura în care se poate 
ridica deasupra dominaţiei dorinţelor egoiste. Fără îndoială 
că acest simţămînt este strîns înrudit cu acela care a stăpînit 
naturile în mod religios creatoare din toate timpurile. 


NOTE 

1. Einstein exprimă aici mai mult decît ideea generală a determi¬ 
nismului, a determinării evenimentelor prin legi. El formulează con¬ 
cepţia sa despre determinarea necesară a tuturor evenimentelor viito¬ 
rului prin legi stricte, o concepţie ce se situează în tradiţia deterministă 

clasică, ilustrată de Laplace. în. această tradiţie de gîndire întâmplarea , 
contingenţa sînt expresii pe care le utilizăm pentru a desemna evenimente 
şi procese ale căror corelaţii cauzale nu sînt încă cunoscute. După [masa¬ 
crele celui de-al doilea război mondial, îndeosebi după uciderea în masă 
a evreilor în Germania nazistă şi în teritoriile ocupate, se pare că Einstein 
şi-a revizuit opiniile extremiste formulate aici cu privire la lipsa de 
libertate a voinţei individului. 

2. în acest pasaj apare mai clar că Einstein numeşte încrederea în 
ceea ce califică drept „armonie a legităţii naturale “ un sentiment reli¬ 
gios prin analogie cu sentimentul unităţii şi armoniei existenţei, car* 
pare să-i fi însufleţit pe unii mari gînditori şi artişti. 



ŞTIINŢĂ ŞI SOCIETATE 


Ştiinţa vine în atingere cu problemele omeneşti pe două 
căi. Prima o cunoaşte toată lumea: în mod direct, iar într-o 
măsură şi mai mare în mod indirect, ştiinţa produce mij¬ 
loace care au transformat complet existenţa umană. A 
doua cale priveşte educaţia, acţiunea ştiinţei asupra spi¬ 
ritului. Deşi la o examinare superficială poate să pară mai 
puţin evident, cea de-a doua cale nu este mai puţin pă¬ 
trunzătoare decît prima. 

Cel mai izbitor efect practic al ştiinţei constă în faptul 
că ea face posibilă inventarea unor lucruri care îmbogăţesc 
viaţa, deşi în acelaşi timp o şi complică — invenţii cum sînt 
maşina cu aburi, calea ferată, puterea şi lumina electrică y 
telegraful, radioul, automobilul, avionul, dinamita etc* 
La acestea trebuie adăugate realizările biologiei şi ale medi- 
cinei ce servesc la apărarea vieţii, îndeosebi producţia de 
analgezice şi metodele de conservare a alimentelor. Cel mai 
mare beneficiu practic pe care-1 aduc omului toate aceste 
invenţii constă, după cît mi se pare, în faptul că îl eliberează 
de truda musculară excesivă ce era odinioară indispensabilă 
pentru simpla supravieţuire. în măsura în care putem pre¬ 
tinde că sclavia a fost astăzi abolită, datorăm aceasta conse¬ 
cinţelor practice ale ştiinţei. 

Pe de altă parte, tehnologia — sau ştiinţa aplicată — a 
făcut ca omenirea să se confrunte cu probleme de o mare 
gravitate. însăşi supravieţuirea omenirii depinde de o re¬ 
zolvare satisfăcătoare a acestor probleme. Este vorba de 
crearea unor asemenea instituţii sociale şi tradiţii fără de 

care noile cuceriri tehnice trebuie să ducă în mod inevitabil 
la cel mai teribil dezastru. 

Mijloacele de producţie mecanice au dus într-o economie 
neplanificată la situaţia în care o parte însemnată a omenirii 
nu mai este necesară pentru producerea de bunuri şi astfel 
este exclusă din procesul economic. Consecinţele imediate 
sînt slăbirea puterii de cumpărare şi devalorizarea muncii 
ca urmare a concurenţei excesive, iar acestea au generat, 
la intervale din ce în ce mai scurte, grave paralizii în pro¬ 
ducţia de bunuri. Proprietatea asupra mijloacelor de pro¬ 
ducţie, pe de altă parte, deţine o putere cu care paznicii 
tradiţionali ai instituţiilor noastre politice nu se pot măsura. 
Omenirea este prinsă într-o luptă pentru adaptare la aceste 
condiţii noi — luptă ce poate duce la o adevărată eliberare, 
dacă generaţia noastră se va dovedi la înălţimea sarcinii. 

Tehnologia, de asemenea, a scurtat distanţele şi a creat 
noi mijloace de distrugere, extraordinar de eficiente, care 
în mîinile naţiunilor ce pretind o libertate de acţiune neli¬ 
mitată devin o ameninţare pentru securitatea şi supra¬ 
vieţuirea însăşi a omenirii. Această situaţie face necesară o 
singură putere judecătorească şi executivă pentru întreaga 
planetă, iar tradiţiile naţionale se opun cu înverşunare 
creării unei asemenea autorităţi centrale. Ne aflăm şi din 
acest punct de vedere în miezul unei lupte al cărei rezultat 
va hotărî destinul nostru al tuturor 1 . 

în fine, mijloacele de comunicare — procedeele de mul¬ 
tiplicare a cuvîntului tipărit şi radioul — atunci cînd sînt 
combinate cu armamentul modern, fac posibilă punerea 
trupului şi a sufletului sub o autoritate centrală-—şi aceasta 
este o a treia sursă de primejdie pentru omenire. Tiraniile 
moderne şi urmările lor distrugătoare arată limpede cît 
de departe sîntem de utilizarea organizatorică a acestei 
realizări spre folosul omenirii. Şi aici împrejurările cer o 
soluţie internaţională, însă fundamentul psihologic pentru 
o asemenea soluţie nu a fost încă pus. 

Să vedem acum care sînt efectele intelectuale produse 
de ştiinţă. în epocile preştiinţifice nu era posibil să se ajungă 
doar cu mijloacele gîndirii la rezultate pe care întreaga 
omenire să le fi putut accepta drept certe şi necesare. Mai 
puţin încă exista convingerea că tot ce se întîmplă în natură 

este supus unor legi inexorabile. Caracterul fragmentar al 
legii naturale, aşa cum o vedea observatorul primitiv, era de 
natură să alimenteze credinţa în fantome şi spirite. De aceea 
pînă şi astăzi omul primitiv trăieşte într-o permanentă 
teamă că forţe supranaturale şi arbitrare vor interveni în 
destinul său. 

Este meritul nepieritor al ştiinţei că, acţionînd asupra 
spiritului uman, a biruit nesiguranţa omului în faţa lui 
însuşi şi în faţa naturii. Creînd matematica elementară, grecii 
au edificat pentru prima dată un sistem de gîndire ale cărui 
concluzii nimeni nu le putea eluda. Oamenii de ştiinţă din 
epoca Renaşterii au inventat apoi combinarea experimentu¬ 
lui sistematic cu metoda matematică. Această unire a făcut 
posibilă o asemenea precizie în formularea legilor naturale 
şi o asemenea certitudine în testarea lor cu ajutorul expe¬ 
rienţei, încît în ştiinţele naturii nu mai rămînea loc pentru 
deosebiri fundamentale de opinii 2 . 

Incepînd de atunci, fiecare generaţie a continuat să 
îmbogăţească tezaurul cunoaşterii şi înţelegerii, fără să existe 
cea mai mică primejdie a unei crize care să ameninţe 
întregul edificiu. 

Publicul larg nu este în stare decît în mică măsură să 
urmărească detaliile cercetării ştiinţifice; el poate să reţină 
însă cel puţin un cîştig mare şi important: încrederea în 
gîndirea umană şi în universalitatea legii naturale. 


NOTE 

1. Einstein a înţeles foarte bine, încă acum o jumătate de secol, 
că în primul plan al vieţii sociale moderne şi al preocupărilor oamenilor 
se situează probleme ce nu pot fi abordate şi soluţionate cu succes decît 
la nivel planetar, prin cooperare şi acţiune convergentă a popoarelor 
şi statelor naţionale. Astăzi sîntem în situaţia de a aprecia mai bine 
însemnătatea şi acuitatea acestor probleme. înfruntarea diferitelor 
concepţii cu privire la căile rezolvării unor probleme cu caracter global 
constituie un domeniu central al confruntărilor ideologice în lumea de 
astăzi. Einstein însuşi, cum se poate constata mai bine din alte scrieri 
care nu au fost reţinute în această selecţie, bunăoară cele în care se 
propagă ideea unui guvern mondial, nu a văzut o altă cale de rezolvare 
a problemelor globale decît cea a limitării suveranităţii naţionale. 

2. Acestei afirmaţii nu trebuie să i se dea un sens prea general. 
Einstein avea evident în vedere faptul că cercetători care 
împărtăşesc în comun anumite idealuri cognitive şi reprezentări asupra 
criteriilor cunoaşterii obiective, utilizînd aceleaşi metode de cercetare, 

vor ajunge în mod necesar la un consens în ceea ce priveşte chestiuni 
de ordin teoretic şi experimental. Dimpotrivă, între cercetători ce 
aderă în mod spontan la ţeluri şi idealuri de cunoaştere diferite pot să 
apară şi să persiste deosebiri de păreri ce nu pot fi depăşite prin pro¬ 
ducerea unor argumente cu caracter tehnic. Divergenţa principială 
dintre Einstein şi susţinătorii interpretării şcolii de la Copenhaga cu 
privire la teoria cuantică şi la rolul ei în dezvoltarea gîndirii fizice este 
o bună ilustrare a unei asemenea deosebiri de păreri persistente între 
cercetători competenţi şi de bună credinţă. Deosebirile de păreri de 
acest fel, pe care Einstein nu le are în vedere aici, nu pot fi depăşite 
decît prin indicaţiile pe care le oferă dezvoltarea în perspectivă, adesea 
pe termen lung, a gîndirii ştiinţifice. 



DESPRE EDUCAŢIE 


Obiceiul este ca o aniversare să fie consacrată în primul 
rînd retrospectivei, îndeosebi memoriei personalităţilor care 
şi-au cîştigat merite deosebite în dezvoltarea vieţii cultu¬ 
rale. Acest cald omagiu către predecesorii noştri se cuvine, 
într-adevăr, să nu fie neglijat, mai cu seamă fiindcă amin¬ 
tirea celor mai buni din trecut îi poate stimula pe cei de 
bună credinţă din zilele noastre la un efort curajos. S-ar fi 
cuvenit însă ca acest omagiu să fie adus de cineva care, din 
tinereţea sa, a fost legat de statul New York şi cunoaşte 
bine trecutul lui, şi nu de unul care a rătăcit, ca ţiganul, din 
loc în loc, culegîndu-şi experienţele din cele mai diferite ţări. 

Nu-mi mai rămîne, aşadar, "decît să vorbesc despre nişte 
lucruri care, independent de spaţiu şi timp, au fost şi vor 
fi întotdeauna legate de problemele educaţiei. In această 
încercare nu pot emite cîtuşi de puţin pretenţia de a fi o 
autoritate, mai cu seamă cînd mă gîndesc că oameni inte¬ 
ligenţi şi bine intenţionaţi din toate timpurile s-au ocupat 
cu probleme de educaţie şi şi-au expus, cu siguranţă, în 
repetate rînduri cu claritate punctele de vedere asupra 
acestor chestiuni. Profan pe jumătate cum sînt în domeniul 
pedagogiei, de unde să-mi iau curajul de a expune opinii ce 
n-au alt temei decît experienţa şi convingerea personală? 
Dacă ar fi vorba de o chestiune pur ştiinţifică, astfel de 
consideraţii m-ar îndemna probabil la tăcere. 

Cind este vorba însă de chestiuni ce interesează fiinţe 
umane active, lucrurile se prezintă altfel. Aici numai cu¬ 
noaşterea adevărului nu este de-ajuns; dimpotrivă, această 

cunoaştere trebuie continuu înnoită prin efort neîncetat, 
dacă vrem să nu se piardă. Ea se aseamănă cu o statuie de 
marmură aşezată în deşert şi mereu ameninţată să fie îngro¬ 
pată de nisipuri mişcătoare. Mîini harnice trebuie să tru¬ 
dească neîncetat, pentru ca marmura să continue să stră¬ 
lucească permanent la lumina soarelui. Aş vrea ca printre 
aceste mîini harnice să se afle şi ale mele. 

Şcoala a fost întotdeauna mijlocul cel mai important 
pentru transferarea comorilor tradiţiei de la o generaţie 
la cea următoare. Lucrul acesta este şi mai adevărat astăzi 
decît în trecut, deoarece prin dezvoltarea modernă a vieţii 
economice, rolul familiei de purtător al tradiţiei şi al edu¬ 
caţiei a slăbit. Viaţa şi sănătatea societăţii umane depinde, 
astfel, de şcoală într-o măsură si mai mare decît în trecut. 

Uneori şcoala este privită doar ca un instrument pentru 
transmiterea unei anumite cantităţi maxime de cunoştinţe 
către tînăra generaţie. Lucrurile nu stau însă aşa. Cunoş¬ 
tinţele sînt ceva mort; şcoala, în schimb, serveşte vieţii. 
Ea trebuie să dezvolte la tineri acele calităţi şi capacităţi 
care prezintă valoare pentru bunăstarea obştei. Aceasta nu 
înseamnă însă că individualitatea trebuie anihilată, iar 
individul trebuie să devină o simplă unealtă a comunităţii, 
aidoma unei albine sau unei furnici. Fiindcă o comunitate 
de indivizi standardizaţi, fără originalitate personală şi 
scopuri personale ar fi o comunitate nevolnică, fără posibi¬ 
lităţi de dezvoltare. Dimpotrivă, scopul trebuie să fie for¬ 
marea unor indivizi caracterizaţi prin acţiune şi gîndire 
independentă care văd însă menirea supremă a vieţii lor în 
slujirea obştei. Din cîte pot judeca, sistemul britanic de 
învăţămîrit se apropie cel mai mult de realizarea acestui 
ideal. 

Cum trebuie însă să ne străduim să atingem acest ideal? 
Nu cumva prin predici moralizatoare? Nicidecum! Cuvintele 
sînt şi rămîn sunete goale, iar drumul spre pierzanie a fost 
însoţit întotdeauna de exaltarea în vorbe a cîte unui ideal. 
Personalităţile nu se formează însă prin spuse şi auzite, ci 
prin muncă şi activitate. 

De aceea, cea mai importantă metodă de educaţie a 
constat dintotdeauna în a-1 antrena pe tînăr într-o acti¬ 
vitate efectivă. Aceasta este valabil atît pentru primele 
încercări ale şcolarului de a deprinde scrisul, cît şi pentru 

lucrarea de licenţă la absolvirea universităţii, pentru simpla 
memorare a unei poezii, pentru scrierea unei compuneri, 
interpretarea şi traducerea unui text, rezolvarea unei probleme 
de matematică sau practicarea unui sport. 

In spatele oricărei realizări stă insă motivaţia pe care 
se întemeiează şi pe care, la rîndul ei, reuşita activităţii o 
întăreşte şi o alimentează. Aici întîlnim cele mai mari dife¬ 
renţe şi ele sînt de cea mai mare importanţă pentru valoarea 
educaţională a şcolii. Una şi aceeaşi muncă îşi poate avea 
drept origine teama şi constrîngerea, dorinţa ambiţioasă 
de autoritate şi de autoevidenţiere, sau interesul sincer 
pentru obiect şi dorinţa de adevăr şi înţelegere, aşadar acea 
curiozitate divină pe care o posedă orice copil sănătos, dar 
care de atîtea ori seacă de timpuriu. Influenţa educativă 
exercitată asupra tînărului prin efectuarea uneia şi aceleiaşi 
activităţi poate fi foarte diferită, după cum la baza ei stau 
teama de pedeapsă, pasiunea egoistă sau dorinţa de plăcere 
şi satisfacţie. Şi nimeni nu va susţine că administraţia şcolii 
şi atitudinea învăţătorilor şi profesorilor nu are influenţă 
asupra modelării structurii psihologice a tinerilor. 

Mie mi se pare că pentru o şcoală lucrul cel mai rău este 
să lucreze în principal cu metodele fricii, forţei şi autorităţii 
artificiale. Un asemenea tratament distruge sentimentele 
sănătoase, sinceritatea şi încrederea în sine a tînărului. 
El produce supusul umil. Nu e de mirare că asemenea şcoli 
constituie regula în Germania şi Rusia. Ştiu că şcolile din 
această ţară sînt scutite de acest mare rău; la fel e şi în 
Elveţia şi probabil şi în toate ţările cu o guvernare demo¬ 
cratică. Este relativ simplu ca şcoala să fie ferită de acest 
rău mai mare decît toate. Daţi în mîna educatorului cît 
mai puţine măsuri coercitive cu putinţă, astfel încît singura 
sursă a respectului tinerilor faţă de el să fie calităţile lui 
umane şi intelectuale. 

Cel de-al doilea motiv menţionat, ambiţia sau, în termeni 
mai blînzi, năzuinţa spre recunoaştere şi consideraţie, este 
puternic sădită în natura umană. Fără un stimul mintal de 
acest fel cooperarea dintre oameni ar fi cu totul imposibilă; 
dorinţa individului de a-şi cîştiga aprobarea semenilor cons¬ 
tituie cu siguranţă una din cele mai importante forţe coezive 
ale societăţii. în acest complex de simţăminte stau strîns 
alăturate forţe constructive şi destructive. Dorinţa de a fi 
aprobat şi recunoscut este un mobil sănătos; însă dorinţa 

de a fi recunoscut drept mai bun, mai puternic sau mai 
inteligent decît semenul tău sau decît colegul tău de şcoală 
duce uşor la o conformaţie psihologică excesiv de egoistă, 
ce poate deveni păgubitoare pentru individ şi pentru comu¬ 
nitate. De aceea, şcoala şi educatorul trebuie să se ferească 
de a folosi metoda facilă a aţîţării ambiţiei individuale 
spre a-i face pe copii silitori la Învăţătură. 

Mulţi au invocat teoria darwinistă a luptei pentru exis¬ 
tenţă şi selecţia legată de ea ca îndreptăţire pentru încura¬ 
jarea spiritului de competiţie. Unii au încercat de asemenea 
pe această cale să dovedească în mod pseudoştiinţific nece¬ 
sitatea competiţiei economice destructive între indivizi. 
Această idee este însă greşită, deoarece omul îşi datorează 
forţa sa în lupta pentru existenţă faptului că este un animal 
care trăieşte în societate. Lupta dintre membrii unei comu¬ 
nităţi umane este la fel de puţin esenţială pentru supravie¬ 
ţuire ca şi lupta dintre furnicile individuale ce trăiesc in 
acelaşi furnicar. 

Trebuie să ne ferim deci a predica tinerilor ca scop al 
vieţii succesul în sensul curent al termenului. Fiindcă un 
om de succes este cel care primeşte mult de la semenii săi, 
de obicei incomparabil mai mult decît echivalentul serviciilor 
făcute de el lor. Valoarea unui om trebuie văzută însă in 
ceea ce dă, şi nu in ceea ce e capabil să primească. 

Imboldul cel mai important pentru muncă în şcoală şi în 
viaţă este plăcerea de a munci, plăcerea produsă de rezul¬ 
tatul muncii şi conştiinţa valorii acestui rezultat pentru 
comunitate. Sarcina cea mai importantă a şcolii eu o văd 
în trezirea şi întărirea acestor forţe psihologice ale tinerilor. 
Numai un asemenea fundament psihologic duce la o năzuinţă 
fericită spre cele mai înalte bunuri ale omului — cunoaşterea 
şi creaţia artistică. 

Trezirea acestor puteri psihologice productive este, de¬ 
sigur, mai puţin uşoară decît practicarea forţei sau aţîţarea 
ambiţiei individuale, dar este în schimb mai de preţ. Prin¬ 
cipalul este dezvoltarea înclinaţiei copilăreşti pentru joacă 
şi a dorinţei copilăreşti de a dobîndi recunoaşterea precum 
şi călăuzirea copilului spre domenii importante pentru socie¬ 
tate; este acea educaţie care se bazează în principal pe do¬ 
rinţa de a desfăşura cu succes o activitate şi pe dorinţa de 
recunoaştere. Dacă şcoala izbuteşte^să lucreze^cu succes într-o 

asemenea direcţie, ea îşi va dobîndi o înaltă stimă în ochii 
tinerei generaţii şi sarcinile date de ea vor fi primite ca un 
dar. Personal am cunoscut copii care preferau vacanţei 
zilele petrecute la şcoală. 

O asemenea şcoală pretinde din partea educatorului să 
fie un fel de artist în domeniul său. Ce se poate face pentru 
ca un astfel de spirit să fie adoptat în şcoli ? Aici există la 
fel de puţin un remediu universal ca şi pentru păstrarea 
sănătăţii unui individ. Există însă anumite condiţii ce tre¬ 
buie neapărat întrunite. în primul rînd, educatorii trebuie 
crescuţi în astfel de şcoli. în al doilea rînd, educatorului 
trebuie să i se lase o largă libertate în alegerea materialului 
ce urmează a fi predat şi a metodelor de predare. Căci şi 
pentru el e adevărat că forţa şi presiunea exterioară ucid 
plăcerea muncii de calitate. 

Dacă aţi urmărit atent pînă aici reflecţiile mele, vă 
veţi mira probabil de un lucru. Am vorbit pe larg de spiritul 
în care, după opinia mea, trebuie instruit tineretul. Dar 
n-am spus încă nimic despre alegerea materiilor de predat şi 
nici despre metoda de predare. Trebuie să predomine studiul 
limbii sau educaţia ştiinţifică specializată ? - 

La asta răspund că, după părerea mea, toate acestea 
sînt de o importanţă secundară. Dacă un tînăr şi-a exersat 
muşchii şi rezistenţa fizică prin gimnastică şi mers, mai tîr- 
ziu el va fi apt pentru orice muncă fizică. Analog stau lucru¬ 
rile şi cu exersarea minţii şi a aptitudinilor intelectuale şi 
manuale. Nu a greşit hîtrul care a spus: „Educaţia e ceea 
ce îţi rămîne după ce ai uitat tot ce ai învăţat la şcoală 44 . 
Iată de ce nu mă preocupă cîtuşi de puţin să iau atitudine 
în lupta ce se poartă între partizanii educaţiei clasice filolo- 
gico-istorice şi cei ai educaţiei orientate mai mult spre ştiin¬ 
ţele naturii. 

Pe de altă parte, mă opun ideii că şcoala trebuie să trans¬ 
mită direct tinerilor acele cunoştinţe şi deprinderi speciale 
pe care mai tîrziu le vor folosi direct în viaţă. Cerinţele vieţii 
sînt mult prea variate pentru ca să pară posibilă o instruire 
atît de specializată în timpul şcolii. în afară de aceasta, nu 
mi se pare indicat ca individul să fie tratat ca o unealtă fără 
viaţă. Şcoala trebuie să urmărească tot timpul ca tînărul 
să părăsească băncile ei nu ca un specialist, ci ca o persona¬ 
litate armonioasă. Aceasta este valabil, după opinia mea, 
intr-un anumit sens chiar şi pentru şcolile tehnice, ai căror 

absolvenţi se vor consacra unei profesiuni bine determinate* 
Pe primul plan trebuie pusă totdeauna dezvoltarea capa¬ 
cităţii generale de gîndire şi de judecată independentă, şi nu 
dobîndirea de cunoştinţe de specialitate. Dacă cineva stă- 
pîneşte bazele domeniului studiat şi dacă a învăţat să gîn- 
dească şi să lucreze independent, el îşi va găsi cu siguranţă 
drumul şi, în plus, va fi mai bine pregătit pentru a se adap¬ 
ta progresului şi schimbărilor decît cel a cărui educaţie a 
constat în principal în dobîndirea de cunoştinţe detaliate. 

în încheiere, vreau să subliniez încă o dată că ceea ce 
am spus aici într-o formă oarecum categorică nu pretinde 
să fie mai mult decît opinia personală a unui om, bazată ecp • 
clusiv pe experienţa personală pe care a dobîndit-o ca elev, 
student şi profesor. 



DESPRE LIBERTATE 


Ştiu că a discuta despre judecăţile de valoare fundamen¬ 
tale este o îndeletnicire sterilă. Căci dacă, de exemplu, cineva 
ar fi de acord cu stirpirea speciei umane de pe suprafaţa Pă- 
mîntului, acest punct de vedere nu ar putea fi respins pe 
temeiuri raţionale. Dacă însă cădem de acord asupra anumitor 
scopuri şi valori, se poate argumenta raţional cu privire la 
mijloacele cu ajutorul cărora se pot atinge aceste obiective. 
Să indicăm aşadar, două scopuri cu care ar putea fi de acord 
majoritatea celor care citesc aceste rînduri: 

1. Acele bunuri instrumentale care sînt menite să ser¬ 
vească la menţinerea vieţii şi a sănătăţii tuturor fiinţelor 
umane trebuie produse cu minimul de muncă posibil; 

2. satisfacerea nevoilor fizice este într-adevăr o condiţie 
indispensabilă a unei existenţe mulţumitoare, dar nu este 
prin ea însăşi suficientă. Pentru a fi mulţumiţi, oamenii tre¬ 
buie să aibă şi posibilitatea de a-şi dezvolta puterile intelec¬ 
tuale şi artistice în cît mai deplină conformitate cu carac¬ 
teristicile şi aptitudinile lor personale. 

Primul din aceste două scopuri reclamă promovarea 
tuturor ramurilor cunoaşterii privitoare la legile naturii şi la 
legile proceselor sociale, adică promovarea tuturor cerce¬ 
tărilor ştiinţifice. Căci ştiinţa este un întreg natural ale cărui 
părţi se sprijină reciproc în modalităţi pe care, fireşte, ni¬ 
meni nu le poate anticipa. Progresul ştiinţei presupune însă 
posibilitatea comunicării neîngrădite a tuturor rezultatelor 
şi judecăţilor^— libertatea de exprimare şi de instruire pe 

toate tărîmurile muncii intelectuale. Prin libertate înţeleg 
condiţii sociale de aşa fel încît exprimarea opiniilor şi aser¬ 
ţiunilor referitoare la chestiuni generale şi particulare ale 
cunoaşterii să nu comporte pericole sau dezavantaje serioase 
pentru cei care le exprimă. Această libertate de exprimare 
este indispensabilă pentru dezvoltarea şi extinderea cunoaşte¬ 
rii ştiinţifice — constatare ce prezintă o mare importanţă 
practică. în prima instanţă ea trebuie garantată prin lege. 
Legile însă nu pot garanta singure libertatea de exprimare; 
pentru ca orice om să-şi poată expune nepedepsit vederile 
sale, în rîndurile întregii populaţii trebuie să domnească 
un spirit de toleranţă. Un asemenea ideal de libertate exte¬ 
rioară nu poate fi niciodată atins pe deplin, dar trebuie urmă¬ 
rit neîncetat în gîndirea ştiinţifică, iar cugetarea filozofică 
şi cugetarea creatoare în general trebuie promovate cît mai 
mult cu puţinţă. 

Pentru atingerea celui de-al doilea scop, adică a posibi¬ 
lităţii de dezvoltare spirituală a tuturor indivizilor, este 
nevoie de un al doilea fel de libertate exterioară. Omul nu 
trebuie să fie nevoit să muncească atît de mult pentru agoni¬ 
sirea celor necesare traiului, încît să nu-i rămînă timp şi 
energie pentru activităţi personale. Fără acest al doilea fel 
de libertate exterioară, libertatea de exprimare nu i-ar fi de 
nici un folos. Progresele tehnologiei ar oferi posibilitatea 
acestui fel de libertate dacă s-ar rezolva problema unei divi¬ 
ziuni raţionale a muncii. 

Dezvoltarea ştiinţei şi a activităţilor creatoare ale spiri¬ 
tului în general mai reclamă încă un gen de libertate, ce ar 
putea fi caracterizată drept libertate interioară. Este acea 
libertate a spiritului care constă în independenţa gîndirii 
de cătuşele prejudecăţilor autoritare şi sociale, precum şi de 
obişnuinţa şi rutina necritice în general. Această libertate 
interioară este un dar al naturii care nu se întîlneşte des 
şi care pentru individ reprezintă un ţel demn de rîvnit. Comu¬ 
nitatea poate face însă mult şi pentru promovarea acestei reali¬ 
zări, cel puţinprinaceea că nu-i stînjeneştedezvoltarea. Şcolile, 

bunăoară, pot Împiedica dezvoltarea libertăţii interioare exer- 
citînd influenţe autoritare sau impunînd tinerilor solicitări 
spirituale excesive; pe de altă parte, şcolile pot favoriza o 
asemenea libertate încurajînd gîndirea independentă. Numai 
prin cultivarea constantă şi conştientă a libertăţii exterioare 
şi a celei interioare se asigură posibilitatea dezvoltării şi 
perfecţionării spirituale şi, astfel, a îmbunătăţirii vieţii exte¬ 
rioare şi interioare a omului. 



ŞTIINŢĂ ŞI RELIGIE 


I 

De-a lungul secolului trecut şi, în parte, şi în cel de dinain¬ 
tea lui era larg împărtăşită ideea unui conflict ireconciliabil 
între cunoaştere şi credinţă. Printre spiritele înaintate pre¬ 
cumpănea opinia că a sosit timpul pentru a înlocui tot mai 
mult credinţa prin cunoaştere; credinţa ce nu se sprijinea 
ea însăşi pe cunoaştere era superstiţie şi ca atare trebuia 
combătută 1 . Potrivit acestei concepţii, unica funcţie a edu¬ 
caţiei era de a deschide calea gîndirii şi cunoaşterii, iar şcoala, 
ca principal instrument al educaţiei poporului, trebuia să 
servească exclusiv acestui scop. 

Probabil că punctul de vedere raţionalist nu a fost decît 
rareori, sau poate niciodată, exprimat într-o formă atît de 
frustă; fiindcă orice om inteligent şi-ar da seama din capul 
locului cît este de unilaterală o asemenea luare de poziţie. 
Este bine însă ca o teză să fie enunţată într-o formă cît mai 
nudă şi mai tranşantă dacă vrem să-i înţelegem cît mai lim¬ 
pede miezul. 

E adevărat că experienţa şi gîndirea clară sînt cele mai 
bune temeiuri pentru convingerile noastre. In această pri¬ 
vinţă trebuie să fim fără rezerve de acord cu raţionalismul 
extrem. Punctul slab al concepţiei sale ţine însă de [faptul 
că acele convingeri care sînt necesare şi determinante pentru 

conduita şi judecăţile noastre nu pot fi găsite numai pe aceas¬ 
tă cale ştiinţifică solidă. 

Căci metoda ştiinţifică nu ne poate instrui decît cu pri¬ 
vire la modul cum se leagă faptele între ele şi cum se condi- 

ţionează unele pe altele. Aspiraţia spre o asemenea cunoaş¬ 
tere obiectivă este una din cele mai înalte de care este capabil 
omul şi sînt sigur că nu mă veţi bănui de intenţia de a mini¬ 
maliza realizările şi eforturile eroice ale omului în această 
sferă. Este însă la fel de clar că de la cunoaşterea a ceea ce 
este nu duce nici un drum direct spre ceea ce trebuie să fie. 
Poţi avea cele mai clare şi mai complete cunoştinţe despre 
ceea ce este şi totuşi să nu poţi deduce de aci care trebuie să 
fie ţinta aspiraţiilor umane. Cunoaşterea obiectivă ne pune 
la îndemînă instrumente puternice pentru înfăptuirea anu¬ 
mitor scopuri, dar scopul ultim el însuşi şi năzuinţa de a-1 
atinge trebuie să provină din altă sursă. Şi ar fi de prisos să 
argumentăm în sprijinul ideii că existenţa şi activitatea 
noastră dobîndesc un sens numai prin fixarea unui asemenea 
scop şi a valorilor corespunzătoare. Cunoaşterea adevărului 
ca atare este minunată, dar, departe de a ne putea servi 
drept călăuză, ea nu poate oferi o justificare şi o valoare 
nici măcar năzuinţei înseşi spre cunoaşterea adevărului. 
Aşadar, aici atingem limitele concepţiei pur raţionale despre 
existenţa noastră. 2 

Aceasta nu înseamnă însă că gîndirea raţională nu poate 
juca nici un rol în formarea scopului şi a judecăţilor etice. 
Cînd cineva îşi dă seama că pentru realizarea unui scop 
ar fi utile anumite mijloace, mijloacele înseşi devin prin 
aceasta un scop. Raţiunea clarifică relaţia dintre mijloace 
şi scopuri. Ceea ce gîndirea nu ne poate da însă prin ea 
însăşi este un sens al scopurilor ultime şi fundamentale. 
Tocmai postularea acestor scopuri şi valori fundamentale 
şi statornicirea lor în viaţa emoţională a individului îmi 
pare a fi cea mai importantă funcţie pe care religia o are de 
îndeplinit în viaţa socială a omului. Iar dacă ne întrebăm 
mai departe de unde provine autoritatea unor asemenea 
scopuri fundamentale, de vreme ce ele nu pot fi formulate 
şi justificate doar cu ajutorul raţiunii, răspunsul nu poate fi 
decît că ele există într-o societate sănătoasă ca nişte tra¬ 
diţii puternice ce acţionează asupra conduitei, aspiraţiilor 
şi judecăţilor indivizilor; ele sînt prezente aici ca o fiinţă 
vie, fără să fie necesară justificarea existenţei lor. Ele îşi 
dobîndesc existenţa nu prin demonstraţie, ci prin revelaţie, 
avînd ca mediu personalităţi puternice. 3 Nu trebuie să se 

încerce justificarea lor, ci trebuie să se încerce ca natura lor 
să fie simţită simplu şi clar. 

Cele mai înalte principii pentru aspiraţiile şi judecăţile 
noastre ne sînt date în tradiţia religioasă iudeo-creştină. 4 
Este un scop foarte înalt, pe care, cu slabele noastre puteri, 
nu-1 putem atinge decît într-un mod total inadecvat, dar 
care dă un fundament sigur aspiraţiilor şi valorizărilor noastre. 
Dacă desprindem acest scop de forma lui religioasă şi con¬ 
siderăm doar latura lui pur umană, am putea, pare-se, 
să-l formulăm astfel: dezvoltarea liberă şi responsabilă a 
individului, astfel încît acesta să-şi poată pune în mod liber 
şi bucuros puterile în slujba întregii omeniri. 

Aici nu există loc pentru divinizarea unei naţiuni, a unei 
clase şi cu atît mai puţin a unui individ. Nu sîntem oare cu 
toţii copiii aceluiaşi părinte, cum se spune în limbaj religios ? 
Mai mult chiar, nici măcar divinizarea umanităţii, ca totali¬ 
tate abstractă, nu ar fi în spiritul acestui ideal. Numai indi¬ 
vidului îi este dat un suflet. Iar destinul- înalt al individului 
este de a sluji, şi nu de a stăpîni sau de a se impune în vreun 
alt mod. 

Dacă luăm în considerare substanţa, şi nu forma, putem 
spune că aceste cuvinte exprimă totodată poziţia democratică 
fundamentală. Adevăratul democrat poate la fel de puţin 
să-şi divinizeze naţiunea ca şi omul religios, în accepţia dată 
de noi acestui termen 5 . 

Care este atunci, în toate acestea, funcţia educaţiei şi 
a şcolii? Ele trebuie să-l ajute pe tînăr să crească într-un 
asemenea spirit încît aceste principii fundamentale să fie 
pentru el aidoma aerului pe care-1 respiră. Simpla instruire 
nu poate face acest lucru. 

Dacă avem limpezi în faţa ochilor aceste înalte principii 
şi dacă le comparăm cu viaţa şi spiritul epocii noastre, 
este absolut evident că omenirea civilizată se află în prezent 
într-o primejdie gravă. în statele totalitare cîrmuitorii 
înşişi sînt cei ce urmăresc efectiv se distrugă spiritul umani¬ 
tăţii. în locurile mai puţin ameninţate, naţionalismul şi 
intoleranţa, precum şi oprimarea indivizilor prin mijloace 
economice sînt cele ce ameninţă să înăbuşe aceste nepre¬ 
ţuite tradiţii. 

Tot mai mulţi oameni luminaţi îşi dau seama însă cît 
de mare este primejdia şi se depun multe strădanii pentru 
găsirea mijloacelor de a înfrunta primejdia — mijloace în 

domeniul politicii naţionale şi internaţionale, al legislaţiei, 
al organizării în general. Asemenea eforturi sînt, fără în¬ 
doială, foarte necesare. Cei Vechi ştiau însă un lucru pe care 
noi se pare că l-am uitat. Toate mijloacele se dovedesc a nu fi 
decît un instrument grosolan şi ineficace, dacă n-au în 
spatele lor un spirit viu. Dacă însă năzuinţa spre atingerea 
scopului trăieşte puternic în noi, nu ne va lipsi forţa necesară 
pentru a găsi mijloacele de realizare a scopului şi de trans¬ 
punere a lui în viaţă. 


II 

N-ar fi greu să cădem de acord asupra a ceea ce se în¬ 
ţelege prin ştiinţă. Ştiinţa este strădania seculară de a aduna 
laolaltă cu ajutorul gîndirii sistematice fenomenele per¬ 
ceptibile ale acestei lumi într-o corelaţie cît mai deplină. 
Este — într-o formulare îndrăzneaţă — încercarea de re¬ 
construcţii ulterioară a existenţei prin procesul de concep¬ 
tualizare. Cînd mă întreb însă ce este religia, nu mi-e atît 
de uşor să aflu un răspuns. Şi chiar după ce aş găsi un răspuns 
care să mă satisfacă în momentul de faţă, aş rămîne convins 
că nu pot niciodată şi în nici un fel de circumstanţe să-i 
pun cît de cît de acord pe toţi cei care s-au aplecat cu serio¬ 
zitate asupra acestei probleme. 

De aceea, în loc să mă întreb ce este religia, prefer din 
capul locului să pun întrebarea ce anume caracterizează 
aspiraţiile unui om care-mi lasă impresia de a fi religios? 
Un om inspirat religios îmi pare a fi acela care s-a eliberat 
cît mai mult cu putinţă de cătuşele dorinţelor sale egoiste 
şi este preocupat de gînduri, sentimente şi aspiraţii la care 
aderă graţie valorii lor suprapersonale. Mi se pare că ceea ce 
e important este forţa acestui conţinut suprapersonal şi 
profunzimea convingerii privind semnificaţia lui covîrşi- 
toare, indiferent dacă se face sau nu o încercare de a uni 
acest conţinut cu o Fiinţă divină, căci altminteri Budha şi 
Spinoza nu ar putea să fie consideraţi drept personalităţi 
religioase 6 . Prin urmare, o persoană religioasă este cre¬ 
dincioasă în sensul că nu se îndoieşte de semnificaţia şi 
măreţia acestor obiecte şi scopuri suprapersonale, care nici 
nu se cer şi nici nu pot fi fundamentate raţional. Ele există 
la fel de necesar şi de firesc ca el însuşi. în^acest sens, reli- 

gia este strădania de veacuri a omenirii de a deveni clar şi 
deplin conştientă de aceste valori şi scopuri şi de a întări şi 
lărgi în mod constant efectele lor. Dacă înţelegem religia 
şi ştiinţa conform cu aceste definiţii, un conflict între ele ne 
apare imposibil. Căci ştiinţa nu poate decît să stabilească 
ce este , nu şi ceea ce trebuie să fie, iar dincolo de domeniul ei 
rămîn necesare judecăţi de valoare de tot felul. Religia, pe de 
altă parte, are de-a face doar cu evaluări ale gîndirii şi acţi¬ 
unii umane: ea nu poate vorbi cu temei despre fapte şi relaţii 
dintre fapte. Potrivit acestei interpretări, binecunoscutele 
oonflicte dintre religie şi ştiinţă din trecut trebuie puse toate 
pe seama unei greşite înţelegeri a situaţiei care a fost descrisă. 

De exemplu, un conflict se naşte atunci cînd o comuni¬ 
tate religioasă insistă asupra adevărului absolut al tuturor 
enunţurilor cuprinse în Biblie . Aceasta înseamnă o inter¬ 
venţie a religiei în sfera ştiinţei; aşa se explică lupta Bisericii 
împotriva doctrinelor lui Galilei şi Darwin. Pe de altă parte, 
reprezentanţi ai ştiinţei au încercat adesea să se ridice 
la judecăţi fundamentale referitoare la valori şi scopuri pe 
baza metodei ştiinţifice, opunîndu-se în acest fel religiei. 
Aceste conflicte au izvorît toate din erori fatale 7 . 

Ei bine, deşi domeniul religiei şi cel al ştiinţei sînt prin 
ele însele net delimitate unul faţă de celălalt, între ele există 
totuşi două puternice relaţii şi dependenţe reciproce. Deşi 
religia poate fi cea care determină scopul, ea a învăţat, 
totuşi, de la ştiinţă, în sensul cel mai larg al cuvîntului^ 
ce mijloace vor contribui la realizarea scopurilor formulate 
de ea. Ştiinţa însă nu poate fi creată decît de oameni adînc 
pătrunşi de aspiraţia spre adevăr şi înţelegere. Sentimentul 
acesta îşi are izvortil în sfera religiei. De aceasta ţine şi 
încrederea în posibilitatea ca regularităţile valabile pentru 
lumea existenţei să fie raţionale, adică accesibile raţiunii. 
Eu unul nu pot concepe un om de ştiinţă veritabil fără 
această credinţă profundă. Situaţia poate fi exprimată 
printr-o imagine: ştiinţa fără religie este şchioapă, religia 
fără ştiinţă este oarbă. 

Deşi am afirmat mai înainte că nu poate exista un con¬ 
flict legitim între religie şi ştiinţă, trebuie să precizez totuşi 
această aserţiune încă o dată, într-un punct esenţial, cu 
referire la conţinutul efectiv al religiilor istorice. Precizarea 
priveşte conceptul de Dumnezeu. în perioada de tinereţe* 
a evoluţiei spirituale a omenirii, fantezia umană a creat. 

după chipul omului zei despre care se credea că determină 
sau în orice caz influenţează lumea fenomenală. Omul căuta 
să schimbe atitudinea acestor zei în favoarea sa prin magie 
şi rugăciune. Ideea de Dumnezeu din religiile propovăduite 
astăzi este o sublimare a acestei concepţii vechi despre zei. 
Caracterul ei antropomorfic se vădeşte, bunăoară, în faptul 
că oamenii apelează la fiinţa divină în rugăciuni şi îi cer să 
le împlinească dorinţele. 

Fireşte, nimeni nu va nega că ideea existenţei unui Dum¬ 
nezeu personal atotputernic, drept şi bun poate oferi omu¬ 
lui consolare, ajutor şi călăuză; totodată, graţie simplităţii 
sale, ea este accesibilă şi spiritelor celor mai neevoluate. 
Dar, pe de altă parte, această idee suferă de carenţe decisive, 
care au fost dureros resimţite chiar de la începutul istoriei. 
E vorba de faptul că dacă această fiinţă este atotputernică, 
atunci tot ce se petrece în lume, inclusiv orice acţiune umană, 
orice gînd uman, orice sentiment şi orice aspiraţie umană 
sînt de asemenea opera ei; cum ne-ar putea trece prin cap, 
în acest caz, să-i facem pe oameni răspunzători pentru faptele 
şi gîndurile lor în faţa unei asemenea fiinţe atotputernice? 
Dînd pedepse şi recompense, ea ar pronunţa într-o anu¬ 
mită măsură, verdicte privitor la propriile sale fapte. Cum 
s-ar împăca aceasta cu bunătatea şi dreptatea ce i se atribuie ? 

Principala sursă a conflictelor actuale dintre sfera reli¬ 
giei şi cea a ştiinţei rezidă în acest concept al unui Dumnezeu 
personal. Ştiinţa are drept scop stabilirea de reguli generale 
ce determină conexiunea reciprocă a obiectelor şi eveni¬ 
mentelor în spaţiu şi timp. Pentru aceste reguli sau legi ale 
naturii se cere — chiar dacă nu este dovedită — o valabili¬ 
tate absolut generală. Ea este în principal un program, iar 
credinţa în posibilitatea realizării lui în principiu se bazează 
numai pe succese parţiale. Cu greu s-ar putea găsi însă 
cineva care să nege aceste succese parţiale şi să le pună 
pe seama autoamăgirii omeneşti. Faptul că pe baza unor 
asemenea legi sîntem capabili să prevedem cu o mare pre¬ 
cizie şi certitudine comportamentul temporal al fenomene¬ 
lor din anumite domenii este adînc impregnat în conştiinţa 
omului modern, chiar dacă el pricepe foarte puţin din conţi¬ 
nutul acestor legi. E de ajuns să se gîndească, bunăoară, 
la faptul că mişcările planetare înăuntrul sistemului solar 
pot fi dinainte calculate cu multă precizie pe baza unui 
număr limitat de legi simple. Intr-un mod similar, deşi 

au cu aceeaşi precizie, este posibil să calculăm dinainte 
modul de funcţionare a unui motor electric, a unui sistem 
de transmisie sau a unui aparat de radio, chiar şi atunci 
clnd e vorba de un produs nou. 

E drept că atunci cînd numărul factorilor ce intră în joc 
într-un complex de fenomene este prea mare, în cele mai 
multe cazuri metoda ştiinţifică ajunge în impas. E suficient 
să ne gîndim la fenomenele meteorologice, unde predicţia este 
imposibilă chiar şi pentru o perioadă de cîteva zile. Totuşi 
nimeni nu se îndoieşte că avem de-a face cu o conexiune 
cauzală ale cărei componente cauzale ne sînt în linii mari 
cunoscute. Evenimentele din acest domeniu se situează 
dincolo de hotarele predicţiei exacte din pricina varietăţii 
factorilor implicaţi, şi nu pentru că n-ar exista ordine în 
natură. 

Mult mai puţin profund am avansat în determinarea 
regularităţilor din domeniul fiinţelor vii şi totuşi suficient 
de profund pentru a simţi cel puţin domnia necesităţii 
rigide. E de-ajuns să ne gîndim la ordinea sistematică din 
sfera eredităţii şi la efectele substanţelor toxice, bunăoară 
ale alcoolului, asupra comportării făpturilor organice. Ceea ce 
lipseşte încă aici este sesizarea conexiunilor de profundă 
generalitate, nu cunoaşterea ordinii înseşi. 

Cu cît omul este mai pătruns de regularitatea ordonată 
a tuturor evenimentelor, cu atît devine mai fermă convin¬ 
gerea lui că nu rămîne loc, alături de această regularitate 
ordonată, pentru cauze de o natură diferită. Nici regula 
voinţei umane, nici cea a voinţei divine nu există pentru el 
ca o cauză independentă a unor evenimente naturale. E drept, 
doctrina unui Dumnezeu personal ce intervine în eveni¬ 
mentele naturale n-ar putea fi niciodată infirmată , în sensul 
propriu al cuvîntului, de către ştiinţă, fiindcă această doc¬ 
trină se poate refugia de fiecare dată în acele domenii în care 
cunoaşterea ştiinţifică n-a izbutit încă să cîştige teren. 

Sînt convins însă că o asemenea conduită din partea re¬ 
prezentanţilor religiei ar fi nu numai nedemnă, ci şi fatală. 
Căci o doctrină care nu e în stare să se menţină la lumina 
zilei, ci doar în întuneric, îşi va pierde inevitabil înrîurirea 
asupra omenirii, cu prejudicii incalculabile pentru pro¬ 
gresul uman. în lupta lor pentru binele etic, propovădui¬ 
torii religiei trebuie să aibă tăria de a lepăda doctrina Dum¬ 
nezeului personal, adică de a da la o parte acea sursă de 

teamă şi speranţă care în trecut îi investea pe preoţi cu o 
putere atît de mare. Ei vor trebui să se bazeze în strădaniile 
lor pe acele forţe care sînt capabile să cultive în umanitatea 
însăşi Binele, Adevărul şi Frumosul. Aceasta este, ce-i drept, 
o sarcină mai dificilă, dar incomparabil mai demnă*. După 
ce propovăduitorii religiei vor fi înfăptuit procesul de rafi¬ 
nare indicat, ei vor constata în mod sigur cu bucurie că ade¬ 
vărata religie a fost înnobilată şi făcută mai profundă de 
oătre cunoaşterea ştiinţifică 8 . 

Dacă unul din scopurile religiei îl constituie eliberarea 
omenirii pe cît posibil de servitutea poftelor, dorinţelor şi 
temerilor egocentrice, raţionamentul ştiinţific poate ajuta 
religia şi într-un alt sens. Deşi e adevărat că scopul ştiinţei 
este să descopere reguli care să permită corelarea şi pre- 
dicţia faptelor, acesta nu este singurul ei scop. Ea mai urmă¬ 
reşte să reducă conexiunile descoperite la un număr cît mai 
mic cu putinţă de elemente conceptuale independente. în 
această năzuinţă a ei spre unificarea raţională a diversului 
ea dobîndeşte succesele ei cele mai mari, deşi tocmai această 
încercare o expune cel mai mult riscului de a cădea pradă 
Iluziilor. Oricine a făcut însă experienţa intensă a progrese- 
or realizate cu succes în acest domeniu este pătruns de o 
reverenţă profundă pentru raţionalitatea care se dezvăluie 
în existenţă. Pe calea înţelegerii el dobîndeşte o larga eman¬ 
cipare din cătuşele speranţelor şi dorinţelor personale şi 
ajunge astfel la acea atitudine de spirit umilă faţă de gran¬ 
doarea raţiunii incarnate în existenţă care, în ultimele ei 
profunzimi, este inaccesibilă omului. Mie însă această ati¬ 
tudine îmi pare a fi religioasă în sensul cel mai înalt al cu- 
vîntului. Şi astfel mi se pare că ştiinţa nu numai că purifică 
impulsul religios de aderenţele lui antropomorfice, ci contri¬ 
buie şi la o spiritualizare religioasă a modului nostru de a 
înţelege viaţa. 

Cu cît umanitatea evoluează mai mult din punct de vedere 
spiritual, cu atît mi se pare mai cert că drumul spre ade¬ 
vărata religiozitate nu trece prin frica de viaţă şi frica de 
moarte şi prin credinţa oarbă, ci prin năzuinţa spre cunoaşte¬ 
re raţională. în acest sens cred că preotul trebuie să devină 
un învăţător dacă vrea să corespundă înaltei sale misiuni 
educaţionale. 


* Această idee este expusă convingător în cartea lui Herbert 
Samuel, Belief and Action. 

NOTE 


1. Titlul acestui text poate sugera o înţelegere greşită a primelor 
sale rînduri şi a dezvoltărilor ce urmează. Şi anume, s-ar putea crede 
că prin credinţă Einstein are în vedere religia în sensul comun al cuvîn- 
tului, credinţele religioase propovăduite de bisericile tradiţionale. Se 
poate crea astfel impresia falsă că Einstein ar exprima aici rezerve şi 
obiecţii faţă de ideea că există o incompatibilitate între credinţele reli¬ 
gioase tradiţionale şi imaginea despre lume a ştiinţei moderne. De fapt, 
autorul se raportează critic la punctul de vedere raţionalist extremist 
sau hiperraţionalist potrivit căruia viaţa şi activitatea omenească pot 
fi întemeiate numai pe datele cunoaşterii obiective. în titlul acestui 
text, ca şi în alte texte ale lui Einstein cu titluri asemănătoare, termenul 
religie capătă un sens aparte. Este vorba de ceea ce Einstein a numit 
religiozitate cosmică. Pentru explicaţii vezi Religie şi ştiinţă şi nota (1) 
la acest text. Un titlu mai transparent, de natură să prevină confuziile 
ce rezultă din înţelegerea obişnuită a cuvîntului religie ar fi fost Ştiinţă 
şi credinţă sau Cunoaştere şi credinţă. Este probabil însă că Einstein nu 
a ales acest titlu din nebăgare de seamă sau cu totul întîmplător. Se 
ştie că, deşi nu s-a sfiit să formuleze judecăţi aspre asupra rolului social 
şi moral pe care l-au avut adesea bisericile tradiţionale în trecut, 
Einstein credea că cel puţin unii slujitori ai instituţiilor religioase ar 
putea să aibă un rol pozitiv în educaţia convingerilor şi sentimentelor 
morale ale oamenilor, în cultivarea ataşamentului lor faţă de valorile 
spirituale superioare care dau sens vieţii. (Se pare că Einstein a ajuns 
la această convingere în urma unor contacte cu reprezentanţi ai unor 
biserici liberale protestante din Statele Unite). în spiritul unei ase¬ 
menea intenţii, religia va trebui înţeleasă însă nu ca un corp de doc¬ 
trine, de teorii şi explicaţii care intră inevitabil în conflict cu rezultatele 
cunoaşterii pozitive, ci ca o expresie simbolică a convingerilor morale 
ce asigură convieţuirea armonioasă a oamenilor, precum şi a convinge¬ 
rilor în raţionalitatea şi armonia universului, care însufleţesc spiritele 
creatoare. De fapt Einstein sugerează slujitorilor bisericilor o schimbare 
radicală în înţelegerea naturii şi finalităţii unei situări religioase, care 
echivalează cu golirea cuvîntului religie de conţinutul său tradiţional.' 
Este semnificativ că prima formă a textului reprezintă o cuvîntare 
ţinută în vara anului 1939 în seminarul teologic al Universităţii din 
Princeton în faţa unei audienţe de clerici şi studenţi în teologie. Cum era 
de aşteptat, asemenea sugestii ale „înţeleptului de la Princeton“ nu au 
fost în general bine primite de exponenţii şi adepţii diferitelor tradiţii 
religioase. Se relatează, bunăoară, că o opinie formulată de Einstein — 
ideea unui Dumnezeu personal a fost şi rămîne una din cauzele incom¬ 
patibilităţii între religie şi ştiinţele naturii — a provocat indignarea 
multor credincioşi şi a stîrnit numeroase proteste. (Pentru amănunte 
vezi Ph. Frank, Op. cit., p. 463). 

2. Argumentarea lui Einstein se sprijină pe ideea dualismului 
fapte-valori care a fost una din temele fundamentale ale gîndirii sale. 
în concepţia lui Einstein, relaţia dintre cunoştinţe despre fapte şi 
valori este pronunţat asimetrică în măsura în care se afirmă că năzuinţa 
spre cunoaşterea obiectivă îşi găseşte impulsul şi orientarea în asumarea 
anumitor valori şi se subliniază în acelaşi timp că valorile nu pot fi 
întemeiate prin cunoaştere obiectivă. Einstein dădea astfel o expresie 

personală unui punct de vedere în circulaţie. într-adevăr, distincţia 
netă dintre domeniul raţiunii pure şi al raţiunii practice reprezintă 
un motiv de bază al gîndirii filozofice moderne. 

3. Cuvîntul revelaţie nu este de asemenea folosit aici în sensul lui 
teologic consacrat, ci în înţelesul lui originar, cel sinonim cu arătare. 
Einstein crede că personalităţile creatoare sînt cele prin care capătă 
viaţă, se arată , se exprimă valorile fundamentale ale existenţei umane. 

# 4. Aceasta este, desigur, o interpretare a „adevăratului sens 44 al 

tradiţiei iudeo-creştine, care a constituit şi constituie obiect de discuţie 
şi de controversă. Einstein vede în această tradiţie în primul rînd un 
„limbaj 44 , care transmite prin imagini şi metafore un anumit mesaj moral. 

5. Ceea ce se denunţă aici este naţionalismul, exclusivismul naţional. 
Privind lucrurile în principiu, Einstein aprecia că exclusivismul naţional 
este tot atît de puţin îndreptăţit ca şi exclusivismul religios, în sensul 
pe care îl dădea el termenului religie. 

6. Acest pasaj, ca şi altele, indică clar că acele convingeri pe care 
Einstein le desemna prin cuvintele religie şi religiozitate sînt indepen¬ 
dente de credinţa în existenţa divinităţii în înţelesul comun al cuvîntu- 
lui, a ceea oe el numea ideea unui Dumnezeu personal. Einstein crede 
că mulţi oameni de seamă ce pot fi caracterizaţi ca fiind prin excelenţă 
religioşi , în înţelesul pe care îl dă ei cuvîntului, nu au împărtăşit o 
asemenea credinţă. D. Reichinstein, un vechi prieten al lui Einstein, 
încă din perioada cînd acesta lucra la Biroul de patente din Berna, 
nota într-o carte apărută în 1935 (Albert Einstein , sein Lebensbild und 
seine Weltanschauung) că atitudinea acestuia faţă de religie ar fi con¬ 
stituit în alte timpuri o raţiune suficientă pentru ca el să fie exclus din 
comunitate, aşa cum s-a întîmplat cu Maimonide sau cu Spinoza. 

7. Este respinsă astfel atît pretenţia că religia poate reprezenta 
într-un fel oarecare cunoaştere sau o contribuţie la cunoaşterea obiec¬ 
tivă, pentru a nu spune cunoaşterea prin excelenţă, o pretenţie pe care 
o ridică în primul rînd teologii, cît şi pretenţia de a întemeia valorile 
exclusiv pe baza cunoaşterii ştiinţifice, pretenţie caracteristică pentru 
gînditorii de orientare pozitivistă, scientistă. 

8. Ceea ce Einstein propune, aşadar, slujitorilor religiilor este renun¬ 
ţarea la credinţele tradiţionale, părăsirea a ceea ce el numeşte religia 
fricii şi religia moralităţii şi adoptarea religiei cosmice. Numai printr-o 
asemenea reconsiderare radicală a ideii religioase poate fi depăşit con¬ 
flictul dintre religie şi cunoaşterea ştiinţifică. 



LIMBAJUL COMUN AL ŞTIINŢEI 


* 


Primul pas în constituirea limbajului a fost legarea unor 
semne acustice sau de altă natură cu impresiile senzoriale. 
Foarte probabil că toate animalele sociabile au ajuns la 
acest gen primitiv de comunicare, cel puţin pînă la un anu¬ 
mit grad. O dezvoltare superioară se atinge atunci cînd se 
introduc şi sînt înţelese noi semne care stabilesc relaţii între 
semnele care desemnează impresii senzoriale. Pe această 
treaptă este deja posibilă relatarea unor serii relativ com¬ 
plexe de impresii; putem spune că a luat fiinţă limbajul. 
Pentru ca limbajul să poată permite înţelegerea, trebuie să 
existe reguli privitoare la relaţiile dintre semne, pe de o parte, 
iar pe de altă parte, trebuie să existe o corespondenţă sta¬ 
bilă între semne şi impresii. în copilărie, indivizii legaţi 
prin aceeaşi limbă sesizează aceste reguli şi relaţii în princi¬ 
pal prin intuiţie. Cînd omul devine conştient de regulile 
privind relaţiile dintre semne, putem spune că s-a închegat 
ceea ce se cheamă gramatica limbii. 

într-o fază timpurie cuvintele pot să corespundă direct 
impresiilor. într-o fază ulterioară această legătură directă se 
pierde în măsura în care unele cuvinte au relaţii cu per¬ 
cepţiile numai dacă sînt folosite în combinaţie cu alte cu¬ 
vinte (de exemplu, cuvinte ca „este u , „sau u , ,,lucru“). Atunci 
grupurile de cuvinte şi nu cuvintele izolate se referă la percep¬ 
ţii. Cînd limbajul devine astfel parţial independent de fun¬ 
dalul impresiilor, se obţine o coerenţă internă sporită. 

Abia în acest stadiu superior de dezvoltare, cînd se folo¬ 
sesc frecvent aşa-numite concepte abstracte, limbajul devine 
un instrument de raţionare în adevăratul sens al cuvîn- 
tului. Dar tot in virtutea acestei dezvoltări limbajul se trans¬ 
formă într-o periculoasă sursă de erori şi amăgiri. Totul 
depinde de gradul în care cuvintele şi combinaţiile de cuvinte 
corespund lumii impresiilor. 

Ce anume asigură o asemenea legătură intimă între 
limbaj şi gîndire? Oare nu există gîndire fără folosirea lim¬ 
bajului, anume în cazul conceptelor şi combinaţiilor de con¬ 
cepte pentru care nu ne vin în mod necesar în minte cuvinte ? 
Nu ni se întîmplă oare fiecăruia dintre noi să ne chinuim 
căutînd un cuvînt deşi legătura dintre „lucruri 44 ne este deja 
clară ? 

Am putea fi înclinaţi să atribuim actului de gîndire o 
■completă independenţă de limbaj dacă individul şi-ar forma 
sau ar fi capabil să-şi formeze conceptele fără călăuzirea 
verbală a celor din jurul său. Foarte probabil totuşi că ba¬ 
gajul mental al unui individ, care ar creşte în asemenea con¬ 
diţii, ar fi foarte sărac. Putem deci conchide că dezvoltarea 
mentală a individului şi modul său de formare a conceptelor 
depind într-un înalt grad de limbaj. Aceasta ne face să ne 
dăm seama în ce măsură aceeaşi limbă înseamnă aceeaşi 
mentalitate.. în acest sens gîndirea şi limbajul sînt legate 
între ele. 

Prin ce se distinge limbajul ştiinţei de ceea ce înţele¬ 
gem în mod curent prin cuvintele „limbă 44 sau „limbaj 44 ? 
Cum se face că limbajul ştiinţific este internaţional? Ştiinţa 
tinde spre o maximă acuitate şi claritate a conceptelor în 
ceea ce priveşte relaţiile lor reciproce şi corespondenţa lor 
cu datele senzoriale. Să luăm drept ilustrare limbajul geo¬ 
metriei euclidiene şi al algebrei. Ele operează cu un număr 
mic de concepte, respectiv simboluri, introduse în mod 
independent, cum sînt cele de număr întreg, linie dreaptă, 
punct, precum şi cu semne ce desemnează operaţiile funda¬ 
mentale, adică conexiunile dintre aceste concepte funda¬ 
mentale. Aceasta este baza pe care se construiesc, respectiv 
se definesc toate celelalte enunţuri şi concepte. Legătura 
dintre concepte şi enunţuri, pe de o parte, şi datele senzo¬ 
riale pe de alta se stabileşte prin acte de numărare şi mă- 
surare^a căror efectuare este suficient de binejjspecificată. 

Caracterul supranaţional al conceptelor ştiinţifice şi 
al limbajului ştiinţific se datorează faptului că ele au fost 
instituite de eminente minţi din toate ţările şi din toate 
timpurile. în singurătate, şi totuşi într-un efort unit în ceea ce 
priveşte efectul final, ele au creat instrumentele spirituale 
pentru revoluţiile tehnice care au transformat viaţa omenirii 
în secolele din urmă. Sistemul lor de concepte a servit drept 
călăuză în haosul derutant al percepţiilor, astfel încît am în¬ 
văţat să desprindem adevăruri generale din observaţii 
particulare. 

Ce speranţe şi ce temeri implică metoda ştiinţifică pentru 
omeniri? Nu mi se pare că acesta este modul potrivit de a 
formula întrebarea. Ce anume va produce acest instrument 
în mîinile oamenilor depinde în întregime de natura scopu¬ 
rilor ce animă omenirea. Odată ce aceste scopuri există, me¬ 
toda ştiinţifică oferă mijloace pentru realizarea lor. Ea însă 
nu poate oferi scopurile înseşi. Metoda ştiinţifică n-ar fi dus 
prin ea însăşi nicăieri, şi nici măcar nu s-ar fi născut, fără o 
năzuinţă pătimaşă spre înţelegerea clară. 

Epoca noastră se caracterizează, după opinia mea, prin 
perfecţiunea mijloacelor şi prin confuzie în sfera scopurilor. 
Dacă dorim în mod sincer şi cu înflăcărare securitatqa, bună¬ 
starea şi dezvoltarea liberă a talentelor tuturor oamenilor, 
nu ne vor lipsi mijloacele pentru a înfăptui o asemenea stare. 
Chiar dacă numai o mică parte a omenirii năzuieşte spre 
asemenea scopuri, superioritatea lor se va dovedi cu timpul. 



DE CE SOCIALISM? 


Este bine oare ca cineva care nu e expert in chestiuni 
economice şi sociale să exprime păreri cu privire la socia¬ 
lism? Mai multe considerente mă fac să cred că da. 

Să privim mai întîi problema din punctul de vedere al 
cunoaşterii ştiinţifice. Ar putea să pară că nu există deose¬ 
biri metodologice esenţiale între astronomie şi economie: 
oamenii de ştiinţă din ambele domenii încearcă să des¬ 
copere legi general acceptabile pentru un grup bine delimi¬ 
tat de fenomene pentru a face cît mai clară înţelegerea core¬ 
laţiilor dintre aceste fenomene. în realitate însă, asemenea 
deosebiri metodologice există. Descoperirea de legi generale 
în domeniul economiei este îngreunată de împrejurarea că 
fenomenele economice observate sînt deseori afectate de 
numeroşi factori foarte greu de evaluat fiecare în parte, 
în plus, experienţa acumulată de la începutul aşa-numitei 
perioade civilizate a istoriei umane a fost, după cum se ştie, 
puternic influenţată şi limitată de cauze ce nu sînt nici¬ 
decum exclusiv de natură economică. De exemplu, majori¬ 
tatea statelor importante care au existat în decursul istoriei 
şi-au datorat existenţa cuceririlor. Popoarele cuceritoare 
se instituiau, din punct de vedere juridic şi economic, drept 
clase privilegiate în ţara cucerită. Ele acaparau monopolul 
proprietăţii funciare şi desemnau din propriile lor rînduri o 
preoţime. Preoţii, deţinînd controlul educaţiei, făceau din 
împărţirea în clase a societăţii o instituţie permanentă şi 

creau un sistem de valori după care oamenii se călăuzeau 
apoi, în mare parte inconştient, în comportamentul lor social. 

Tradiţia istorică însă, ca să spunem aşa, datează abia de 
ieri, de alaltăieri; noi nu am depăşit încă nicăieri ceea ce 
Thorstein Veblen numeşte „faza prădalnică * 4 a dezvoltării 
umane. Faptele economice observabile aparţin acestei 
faze şi chiar legile pe care le putem deriva din ele nu sînt 
aplicabile altor faze. Cum ţelul real al socialismului este 
depăşirea fazei prădalnice a dezvoltării umane şi înaintarea 
dincolo de ea, ştiinţa economică în stadiul ei actual poate să 
arunce prea puţină lumină asupra societăţii socialiste a 
viitorului. 

în al doilea rînd, socialismul vizează un scop social-etic. 
Ştiinţa, însă, nu poate să creeze scopuri şi, mai puţin încă, 
să le insufle fiinţelor umane; ea poate cel mult să furni¬ 
zeze mijloacele pentru atingerea anumitor scopuri. Scopurile 
însele sînt concepute de personalităţi cu înalte idealuri morale, 
iar aceste scopuri, dacă nu sînt născute moarte, ci au viaţă 
şi vigoare, sînt adoptate şi promovate de cei mulţi care, pe 
jumătate inconştient, determină evoluţia lentă a societăţii. 

Din aceste motive trebuie să fim atenţi şi să nu supra¬ 
estimăm ştiinţa şi metodele ştiinţifice cînd este vorba de 
problemele umane; şi nu trebuie să credem că experţii sînt 
singurii care au dreptul să se pronunţe în chestiuni care 
privesc organizarea societăţii. 

De la un timp, nenumărate voci susţin că societatea umană 
trece printr-o criză, că stabilitatea ei a fost grav zdrunci¬ 
nată. O asemenea situaţie se caracterizează prin indiferenţa 
sau chiar ostilitatea indivizilor faţă de grupul, mic sau mare, 
căruia îi aparţin. Pentru a ilustra ce am în vedere, îngă¬ 
duiţi-mi să relatez o experienţă personală. Discutam nu de 
mult cu un om inteligent şi bine intenţionat despre amenin¬ 
ţarea unui nou război, care după opinia mea ar periclita 
grav existenţa omenirii şi i-am spus că numai o organizaţie 
supranaţională ar oferi protecţie împotriva acestui pericol. 
La care oaspetele meu a replicat, calm şi rece: „De ce vă 
opuneţi cu atîta convingere dispariţiei speciei umane ?“. 

Sînt sigur că nu mai departe decît acum un secol nimeni 
nu ar fi făcut cu atîta o uşurinţă asemenea afirmaţie. Este 
afirmaţia unui om care s-a străduit zadarnic să ajungă la un 
echilibru lăuntric şi a pierdut, mai mult sau mai puţin, 
speranţa că va reuşi. Este expresia unei singurătăţi şi izo- 

lări dureroase de care suferă atîţia oameni în aceste zile* 
Care e cauza? Există vreo ieşire? 

E uşor să pui astfel de întrebări, dar e greu să răspunzi 
cît de cît sigur la ele. Trebuie să încerc totuşi să răspund, 
cît voi putea mai bine, deşi sînt foarte conştient de faptul că 
sentimentele şi năzuinţele noastre sînt adesea contradictorii 
şi obscure şi că nu pot fi exprimate în formule uşoare şi 
simple. 

Omul este o fiinţă în acelaşi timp solitară şi socială. 
Ca fiinţă solitară, el încearcă să apere existenţa sa şi a celor 
apropiaţi lui, să-şi satisfacă dorinţele personale şi să-şi 
dezvolte aptitudinile sale înnăscute. Ca fiinţă socială, el caută 
să-şi cîştige recunoaşterea şi afecţiunea semenilor săi, să 
împărtăşească plăcerile lor, să-i mîngîie la necaz şi să le 
amelioreze condiţiile lor de viaţă. Numai existenţa acestor 
năzuinţe variate, deseori contradictorii, poate să explice 
caracterul deosebit al omului, iar combinarea lor specifică 
determină în ce măsură poate dobîndi individul un echilibru 
lăuntric şi poate contribui la binele societăţii. E foarte posi¬ 
bil ca forţa relativă a acestor două impulsuri să fie în princi¬ 
pal fixată ereditar. însă personalitatea care se încheagă în 
final este formată în bună parte de mediul în care se în- 
tîmplă să se afle un om în cursul dezvoltării sale, de structura 
societăţii în care creşte, de tradiţia acestei societăţi şi de 
aprecierea pe care o dă ea diferitelor tipuri de comporta¬ 
ment. Conceptul abstract de „societate 44 înseamnă pentru 
individul uman ansamblul relaţiilor lui directe şi indirecte 
cu contemporanii săi şi cu toţi oamenii din generaţiile anteri¬ 
oare. Individul este capabil să gîndească, să simtă, să năzu¬ 
iască şi să lucreze singur; dar el depinde atît de mult ile 
societate în existenţa sa fizică, intelectuală şi emoţională, 
încît este imposibil să-l gîndim sau să-l înţelegem în afara 
cadrului societăţii. „Societatea 44 este cea care îi oferă hrană, 
îmbrăcăminte, un cămin, unelte de muncă, limbajul, for¬ 
mele de gîndire şi cea mai mare parte a conţinutului gîndirii; 
viaţa lui este posibilă prin munca şi realizările multor mili¬ 
oane de oameni din trecut şi din prezent care sînt cuprinşi 
cu toţii sub cuvinţelul „societate 44 . 

Este deci evident că dependenţa individului de societate 
e un fapt natural ce nu poate fi abolit — întocmai ca în cazul 
furnicilor şi al albinelor. Dar, în timp ce întregul proces 

de viaţă al furnicilor şi albinelor este fixat pînă în cele mai 
mici detalii de instincte rigide, ereditare, structura socială 
şi interrelaţiile fiinţelor umane sînt foarte variabile şi suscep¬ 
tibile de schimbare. Memoria, capacitatea de a realiza noi 
combinaţii, darul comunicării verbale au făcut posibile 
în lumea fiinţelor umane o dezvoltare ce nu este dictată 
de necesităţi biologice. O asemenea dezvoltare se mani¬ 
festă în tradiţii, instituţii şi organizaţii, în literatură; în 
realizări ştiinţifice şi tehnice; în opere de artă. Aceasta 
explică cum se face că într-un anumit sens omul îşi poate 
influenţa viaţa prin propria sa conduită şi că în acest proces 
gîndirea şi voinţa conştientă pot să joace un rol. 

Omul dobîndeşte la naştere, prin ereditate, o constituţie 
biologică pe care trebuie s-o considerăm fixă şi nealterabilă, 
incluzînd trebuinţe naturale, care sînt caracteristice speciei 
unîane. In cursul vieţii el mai dobîndeşte în plus o consti¬ 
tuţie culturală pe care o preia de la societate prin comunicare 
şi prin multe alte tipuri de influenţe. Această constituţie 
culturală este cea care, cu trecerea timpului, suferă schim¬ 
bări şi determină într-o măsură foarte mare raportul dintre 
individ şi societate. Antropologia modernă ne-a învăţat, 
prin cercetarea comparativă a aşa-numitelor culturi primi¬ 
tive, că pot exista mari diferenţe între comportamentele 
sociale ale fiinţelor umane, în funcţie de tiparele culturale 
existente şi de tipurile de organizare ce predomină în socie¬ 
tate. Tocmai pe faptul acesta îşi pot întemeia speranţele 
cei ce năzuiesc să amelioreze destinul omului: fiinţele umane 
nu sînt osîndite, în virtutea alcătuirii lor biologice, să se 
distrugă unele pe altele sau să fie la cheremul unei sorţi 
crude create de ei înşişi. 

Dacă ne întrebăm cum pot fi schimbate structura socie¬ 
tăţii şi atitudinea culturală a omului spre a face viaţa umană 
cît mai satisfăcătoare cu putinţă, trebuie să fim permanent 
conştienţi de faptul că există anumite condiţii pe care nu 
sîntem în măsură să le modificăm. Cum spuneam mai înainte, 
natura biologică a omului nu este, practic, supusă schim¬ 
bării. în plus, dezvoltarea tehnologică şi cea demografică 
din ultimele cîteva secole au creat condiţii care sînt ire¬ 
versibile. La o populaţie relativ dens aşezată, cu bunuri 
care-i sînt indispensabile existenţei ei, sînt absolut necesare 
o diviziune extremă a muncii şi un aparat productiv puternic 
centralizat. S-au dus pentru totdeauna vremurile — care, 

retrospectiv, par atît de idilice — cînd indivizi sau grupuri 
relativ mici puteau duce o viaţă pe deplin autonomă. Nu 
exagerăm mult spunînd că omenirea constituie de pe acum 
o comunitate planetară de producţie şi consum. 

Am ajuns acum la un punct cînd pot să indic pe scurt in 
ce constă, după mine, esenţa crizei epocii noastre. Ea pri¬ 
veşte raportul individului cu societatea. Individul a devenit 
mai conştient ca oricînd de dependenţa sa faţă de socie¬ 
tate. El nu simte însă această dependenţă ca pe un lucru 
pozitiv, ca o legătură organică, că o forţă ocrotitoare, ci 
mai degrabă ca pe o ameninţare a drepturilor lui naturale sau 
chiar a existenţei sale economice. în plus, poziţia lui în 
societate este de aşa natură încît imboldurile sale egoiste 
se accentuează continuu, în timp ce tendinţele lui sociale, 
care sînt prin firea lucrurilor mai slabe, se deteriorează 
progresiv. Toate fiinţele umane, oricare ar fi poziţia lor în 
societate, suferă de pe urma acestui proces de deteriorare. 
Prizonieri inconştienţi ai propriului lor egoism, oamenii 
se simt nesiguri, însinguraţi, privaţi de bucuria naivă, simplă 
şi nesofisticată a vieţii. Omul poate găsi un sens vieţii sale, 
aşa scurtă şi primejduită cum este, numai prin acţiunea sa 
în folosul societăţii. 

Anarhia economică a societăţii capitaliste aşa cum se 
prezintă ea astăzi, reprezintă, după opinia mea, adevărata 
sursă a răului. Vedem în faţa noastră o uriaşă comunitate 
de producători ai cărei membri caută întruna să-şi răpească 
unii altora roadele muncii lor colective — nu prin forţă, 
ci, în genere, conformîndu-se fidel regulilor legal instituite, 
în această privinţă este important să se înţeleagă că, din 
punct de vedere juridic, mijloacele de producţie — adică 
întreaga capacitate productivă necesară pentru producerea 
bunurilor de consum precum şi a noilor mijloace de pro¬ 
ducţie — pot să fie, iar în cea mai mare parte şi sînt, pro¬ 
prietatea privată a unor indivizi. 

Pentru simplificare, voi numi, în discuţia ce urmează, 
„muncitori 44 pe toţi cei ce nu participă la proprietatea asupra 
mijloacelor de producţie — deşi mă abat astfel întrucîtva 
de la folosirea obişnuită a termenului. Proprietarul mij¬ 
loacelor de producţie este în situaţia de a cumpăra forţa de 
muncă a muncitorului. Folosind mijloacele de producţie, 
muncitorul produce noi bunuri ce devin proprietatea capita¬ 
listului. în tot acest proces, esenţial este raportul dintre ceea ce 

produce muncitorul şi ceea ce i se plăteşte, măsurate ambele 
în termeni de valoare reală. Cită vreme contractul de muncă 
este „liber“, ceea ce primeşte muncitorul este determinat 
nu de valoarea reală a bunurilor pe care le produce, ci de 
nevoile lui minimale şi de raportul dintre cererea de forţă 
de muncă a capitalistului şi numărul muncitorilor in cău¬ 
tare de lucru. Este important să se înţeleagă că, nici în 
teorie, plata pe care o primeşte muncitorul nu este deter¬ 
minată de valoarea produsului său. 

Capitalul privat tinde să se concentreze în mîini puţine, 
în parte din cauza concurenţei dintre capitalişti, iar în parte 
pentru că dezvoltarea tehnologică şi diviziunea crescîndă a 
muncii încurajează formarea de mari unităţi de producţie 
în dauna celor mici. Rezultatul acestui proces este o oligarhie 
a capitalului privat a cărui putere enormă nu poate fi ţi¬ 
nută în frîu în mod eficace nici chiar de o societate politică 
organizată democratic. Lucrurile se petrec aşa pentru că 
membrii organelor legislative sînt propuşi de către partidele 
politice, larg finanţate sau altfel influenţate de capitaliştii 
privaţi care, practic, separă electoratul de puterea legisla¬ 
tivă. Consecinţa este că de fapt reprezentanţii poporului nu 
apără îndeajuns interesele părţilor dezavantajate ale popm 
laţiei. Mai mult încă, în condiţiile existente, capitaliştii 
privaţi controlează inevitabil, direct sau indirect, princi¬ 
palele surse de informaţii (presa, radioul, învăţămîntul), 
Pentru cetăţeanul individual este astfel extrem de greu. 
iar în majoritatea cazurilor de-a dreptul imposibil, să ajungă 
la concluzii obiective şi să-şi folosească în mod inteligent 
drepturile politice. 

Situaţia existentă în economia bazată pe proprietatea 
privată asupra capitalului se caracterizează, astfel, prin două 
mari principii: întîi, mijloacele de producţie (capitalul) se 
află în proprietate privată şi proprietarii dispun de ele după 
cum socot ei de cuviinţă; în al doilea rînd, contractul de muncă 
este liber. Fireşte, nu există nicăieri o societate capitalistă 
pură în sensul acesta. în particular, trebuie avut în vedere 
că muncitorii, prin lungi şi aprige lupte politice, au reuşit 
să^obţină o formă întrucîtva îmbunătăţită a „contractului de 
muncă liber“ pentru anumite categorii de muncitori. Luată 

însă în ansamblu, economia actuală nu diferă mult de capita¬ 
lismul „pur“ . 

Producţia se face pentru profit, nu pentru întrebuinţare. 
Nu există nici o garanţie că toţi cei capabili şi dornici să 
muncească vor fi totdeauna în situaţia de a găsi un loc de 
muncă; o „armată de şomeri“ există aproape întotdeauna. 
Muncitorul se teme mereu să nu-şi piardă locul de muncă. 
Cum şomerii şi muncitorii prost plătiţi hu asigură o piaţă 
profitabilă, producţia bunurilor de consum este restrînsă, 
avînd drept consecinţă grele privaţiuni. Progresul tehno¬ 
logic duce adesea la creşterea şomajului, în loc să uşureze 
pentru toţi povara muncii. Mobilul profitului, alături de 
concurenţa dintre capitalişti, creează instabilitate în acumu¬ 
larea şi utilizarea capitalului, ceea ce duce la depresiuni 
tub mai grave. Concurenţa neîngrădită duce la o uriaşă 
irosire a muncii şi la acea schilodire a conştiinţei sociale a 
indivizilor, la care m-am referit mai înainte. 

Această schilodire a indivizilor o consider drept cea mai 
mare plagă a capitalismului. întregul nostru sistem educa¬ 
ţional suferă de această plagă. Elevului şi studentului li se 
insuflă o atitudine competitivă exagerată, ei sînt crescuţi în 
cultul succesului achizitiv în chip de pregătire pentru viitoa¬ 
rea carieră. 

Sînt convins că nu există decît o singură cale pentru 
eliminarea acestor racile grave: constituirea unei economii 
socialiste, însoţită de un sistem educaţional orientat spre ţe¬ 
luri sociale. într-o asemenea economie mijloacele de pro¬ 
ducţie sînt proprietatea societăţii înseşi şi sînt utilizate 
într-un mod planificat. O economie planificată, care adap¬ 
tează producţia la nevoile comunităţii, ar împărţi munca Ce 
trebuie făcută între toţi cei capabili să muncească şi ar garanta 
mijloacele de subzistenţă pentru orice bărbat, femeie şi 
copil. Educaţia individului, pe lîngă cultivarea propriilor 
lui aptitudini, ar urmări să dezvolte în el un sentiment de 
responsabilitate pentru semenii săi, în locul, proslăvirii pu¬ 
terii şi a succesului, ca în societatea noastră actuală. 

Este insă necesar să reamintim că economia planificată 
nu înseamnă încă socialism. O economie planificată ca atare 
poate fi însoţită de o totală înrobire a individului. înfăp¬ 
tuirea socialismului reclamă soluţionarea unor probleme social- 
politice extrem de dificile: cum se poate preîntîmpina, dată 
fiind ampla centralizare a puterii politice şi economice, ca 
birocraţia să devină atotputernică şi peste măsură de aro¬ 
gantă? Cum pot fi ocrotite drepturile individului, asigurînd 
totodată o contrapondere democratică faţă de puterea 
birocraţiei ? 



LEGILE ŞTIINŢEI ŞI LEGILE ETICII 


tiinţa caută să descopere relaţii considerate a exista 
independent de individul care le caută. Aceasta include şi 
cazul cînd obiectul cercetării este omul însuşi. Obiectul 
enunţurilor ştiinţifice pot fi şi concepte create de noi înşine, 
cum se întîmplă în matematică. Despre astfel de concepte nu 
se consideră neapărat că le corespund obiecte în lumea 
exterioară. Toate enunţurile şi legile ştiinţifice au totuşi o 
trăsătură comună: ele sînt „adevărate sau false 44 (adecvate 
sau neadecvate). Aceasta înseamnă, aproximativ vorbind, 
că noi reacţionăm la ele prin „da“ sau „nu“. 

Modul de gindire ştiinţific mai are încă o caracteristică. 
Conceptele pe care le foloseşte în edificarea sistemelor sale 
coerente nu exprimă emoţii. Pentru omul de ştiinţă există 
numai „fiinţă 44 , nu şi dorinţă, evaluare, bine, rău; pentru el 
nu există scop. Cît timp rămînem pe terenul ştiinţei propriu- 
zise, nu vom întîlni niciodată o frază de felul: „Nu trebuie 
să minţi 44 . Omul de ştiinţă care caută adevărul este supus 
unui soi de restricţie puritană, el se fereşte de tot ce este 
voluntarist sau emoţional. în treacăt fie spus, această trăsă¬ 
tură este rezultatul unei dezvoltări lente, fiind specifică 
gîndirii occidentale moderne. 

Pornind de aici, ar putea să pară că gîndirea logică este 
irelevantă pentru etică. Enunţurile ştiinţifice referitoare la 
fapte şi relaţii nu pot, într-adevăr, să producă directive etice. 
Totuşi, directivelor etice li se poate conferi raţionalitate şi 
coerenţă cu ajutorul gîndirii logice şi al cunoaşterii empirice. 

Dacă putem să cădem de acord asupra anumitor propoziţii 
etice fundamentale, atunci din ele pot fi derivate alte pro¬ 
poziţii etice, cu condiţia ca premisele iniţiale să fie enunţate 
cu destulă precizie. Premisele etice de acest fel joacă în 
etică un rol similar celui pe care-1 joacă axiomele în matema¬ 
tică. 

Aşa se face că nu simţim cîtuşi de puţin că ar fi lipsit 
de sens să punem întrebări de felul: „De ce nu trebuie să min¬ 
ţim ?“. Simţim că asemenea întrebări au un sens fiindcă în 
toate discuţiile de acest fel anumite premise etice sînt con¬ 
siderate ca date. Şi atunci ne simţim satisfăcuţi cînd izbutim 
să derivăm directivele etice în cauză din aceste premise 
fundamentale. In cazul minciunii, acest demers s-ar putea 
înfăţişa, bunăoară, cam în felul următor: minciuna distruge 
încrederea în enunţurile altor oameni. Fără o asemenea 
încredere cooperarea socială devine imposibilă sau cel puţin 
dificilă. O atare cooperare însă este esenţială pentru a face 
viaţa umană posibilă şi tolerabilă. Aceasta înseamnă că regula 
„Nu trebuie să minţi u a fost întemeiată cu ajutorul cerinţelor 
etice: „Viaţa umană trebuie păstrată 44 şi „Durerea şi mîhnirea 
trebuie diminuate cît mai mult cu putinţă 44 . 

Care este însă originea unor asemenea axiome etice? 
Sînt ele arbitrare ? Se bazează ele pe simpla autoritate ? 
Izvorăsc ele din experienţa oamenilor şi sînt ele condiţionate 
indirect de asemenea experienţe? 

Pentru logica pură toate axiomele sînt arbitrare, inclu¬ 
siv axiomele eticii. Ele nu sînt însă nicidecum arbitrare din 
punct de vedere psihologic şi genetic, ci derivă din tendinţele 
noastre înnăscute de a evita durerea şi distrugerea şi din 
reacţia emoţională acumulată a indivizilor la comporta¬ 
mentul celor cu care convieţuiesc. 

Este un privilegiu al geniului moral al omului, personifi¬ 
cat de indivizi inspiraţi, de a avansa axiome etice atît de cu¬ 
prinzătoare şi de bine fundate, încît oamenii le acceptă ca 
fiind întemeiate în imensa masă a experienţelor lor emoţionale 
individuale. Modul în care se fundează şi se testează axiomele 
etice nu diferă foarte mult de modul de fundare şi testare 
a axiomelor ştiinţei. Adevărul este ceea ce rezistă la proba 
experienţei. 

IDEALUL CUNOAŞTERII 
ŞI IDEALUL UMANIST LA ALBERT EINSTEIN 


MIRCEA FLONTA 


Einstein a fost un cercetător al naturii. De la terminarea 
studiilor, în anul 1900 şi pînă în ultimele zile ale vieţii, în pri¬ 
măvara anului 1955, mintea lui s-a concentrat în primul 
rînd asupra problemelor fizicii teoretice. Nimeni nu poate 
desigur crede că cercetările fizice ar sta în centrul atenţiei 
opiniei publice. Şi totuşi, prin Albert Einstein un cercetător 
al naturii apare pentru prima dată şi în mod cu totul neaştep¬ 
tat în primul plan al vieţii politice şi culturale. Numele său 
ajunge să fie universal cunoscut, ca şi cel al primelor per¬ 
sonalităţi ale vieţii publice, ale teatrului sau filmului. Oameni 
de stat înzestraţi cu cele mai înalte răspunderi îl ascultă cu 
atenţie. Ziariştii folosesc orice prilej pentru a-i smulge o 
părere despre marile probleme ale zilei şi le răspîndesc apoi 
în întreaga lume, conferindu-le în ochii omului de rînd autori¬ 
tatea pronunţărilor unui oracol. Publicul cult de pretutindeni 
este în cel mai înalt grad interesat să afle ce crede Einstein 
despre morală sau religie, cu sentimentul că ascultă verdictul 
unei înalte autorităţi. De cîte ori se iveşte ocazia, filozofii 
încearcă să-i afle opiniile despre marile personalităţi creatoare 
ce ilustrează tradiţia domeniului pe care îl cultivă. („Ce 
credeţi despre Kant ?“) Nenumărate noi organizaţii şi iniţia¬ 
tive politice sau culturale se străduiesc să cîştige adeziunea 
şi sprijinul său, fireşte cu convingerea că aceasta le poate 
oferi un plus însemnat de prestigiu şi credibilitate în ochii 
opiniei publice. Cu deosebire după stabilirea lui în Statele 
Unite (1933), Einstein primeşte zilnic scrisori de la persoane 
care nu îi sînt cunoscute. Oameni nefericiţi, tineri dezorien¬ 
taţi, unii în praguPsinuciderii, privesc spre el ca spre ultimul 

lor sprijin, căci prin cuvîntul său nădăjduiesc să primească 
îndrumare şi orientare într-o lume în care nu mai pot desluşi 
un sens. Şi toţi aceştia ştiu că cel ce le vorbeşte este un om de 
ştiinţă. 

Prin prezenţa lui în viaţa publică, Einstein inaugurează 
şi exprimă totodată cu o forţă exemplară schimbarea pe 
care o aduce secolul nostru în statutul social al omului de 
ştiinţă creator. Este adevărat că noua poziţie a ştiinţei 
teoretice în viaţa practică şi în viaţa spiritului reprezintă 
rezultatul unui proces evolutiv îndelungat. Avem în vedere 
în primul rînd conştiinţa crescîndă a însemnătăţii sociale 
a ştiinţei. Această conştiinţă cîştigă în acuitate pe măsură 
ce se înmulţesc aplicaţiile practice ale rezultatelor cercetării 
care schimbă viaţa de fiecare zi a oamenilor. Eficacitatea 
practică vădită a ştiinţei este percepută drept o dovadă 
peremptorie că ea reprezintă cunoaşterea obiectivă prin exce¬ 
lenţă. Este terenul pe care se dezvoltă o nouă viziune asupra 
semnificaţiei culturale a cunoaşterii ştiinţifice. Pe de altă 
parte, nivelul de generalitate tot mai înalt al teoriilor ştiinţi¬ 
fice, creşterea puterii lor de cuprindere, a anvergurii lor 
explicative, le conferă o vocaţie filozofică tot mai pronunţată. 
Ştiinţa devine astfel, aproape pe nesimţite, o mare putere 
şi în cîmpul culturii. Se poate spune că viaţa şi opera lui 
Einstein exprimă pentru prima dată şi impun această nouă 
poziţie a omului de ştiinţă în viaţa socială şi în viaţa spiritu¬ 
lui. A fost nevoie de un cercetător cu personalitatea şi inde¬ 
pendenţa de spirit neobişnuite ale lui Einstein pentru a pune 
în valoare cu strălucire şi autoritate tendinţe încă latente, 
virtuale. O mai bună fixare a contururilor acestei schimbări 
poate fi favorizată prin raportare la un fundal istoric con¬ 
trastant. O constatare de ordin general poate să capete ast¬ 
fel forţa de sugestie a imaginii, poate fi trăită, resimţită 
ca experienţă de viaţă. Intr-adevăr, rememorarea unor 
crîmpeie din viaţa cîtorva mari creatori ce au ilustrat istoria 
ştiinţei exacte în ultimele secole poate spune multe despre 
ceea ce a fost cercetătorul naturii în ochii mulţimii, audienţei 
culte sau autorităţii. Alegerea noastră s-a oprit asupra a trei 
oameni de ştiinţă de limbă germană, reprezentativi pentru 
secolele XVII, XVIII şi XIX: Kepler, Euler şi Helmholtz. 
Vom invoca ceva din viaţa acestor spirite creatoare în măsură, 
poate, să arunce o lumină mai vie asupra schimbării în timp 
a condiţiei sociale a cercetătorului. 

Astronom al Împăratului Rudolf al 11-lea, Johannes 
Kepler avea drept însărcinare oficială alcătuirea tabelelor 
rudolfiene, un nou catalog al stelelor menit să confere mai 
multă strălucire domniei celui ce le dădea numele. Marea 
problemă de viaţă a astronomului împăratului nu era, totuşi, 
recunoaşterea nobleţii îndeletnicirii sale sau a însemnătăţii 
contribuţiilor sale personale, ci obţinerea plăţii salariului 
ce i se cuvenea. într-o scrisoare adresată unui prieten şi 
scrisă, fără îndoială, într-o zi mai senină, Kepler îşi înfăţişea¬ 
ză astfel viaţa şi situaţia: „Dacă pot să obţin de la curte o 
parte din salariul meu, sînt bucuros că nu trebuie să trăiesc 
numai din ceea ce îmi aparţine. Altfel îmi închipui că nu l-aş 
sluji pe împărat, ci întreaga specie omenească şi posteritatea. 
Cu această încredere dispreţuiesc cu mîndrie ascunsă toate 
onorurile şi rangurile. . .“ îi face cinste învăţatului recunoaşte¬ 
rea că o asemenea mîndrie va trebui să rămînă una „ascunsă 44 . 
Tonul se va schimba desigur atunci cînd marele astronom 
se adresează stăpînitorilor lumii în care trăieşte. în dedicaţia 
avîntată, poetic inspirată a cărţii sale Astronomia nova, 
pe care o închină împăratului, lupta pentru cunoaşterea 
lumii astrelor este asemuită cu o campanie militară. Sublimul 
se amestecă pînă la urmă cu prozaicul. Kepler nu-şi poate 
îngădui să nu facă şi cu acest prilej o încercare de a-şi alina 
suferinţa de fiecare zi: „Cer doar maiestăţii voastre şi o con¬ 
jur să ordone trezorierilor ei să se gîndească la ceea ce este 
esenţial şi să-mi furnizeze o nouă sumă de bani pentru a-mi 
înrola trupele 44 . Purtătorul unuia din numele nepieritoare 
ale istoriei ştiinţei va muri în 1630 la Augsburg, epuizat de 
nesfîrşite călătorii întreprinse în nădejdea de a primi banii 
ce i se cuveneau ca astronom imperial. Să mai spunem oare 
că el a trudit decenii de-a rîndul la probleme a căror în¬ 
semnătate nu era înţeleasă de nimeni, fără a se bucura cel 
puţin de sprijinul şi încurajarea altor oameni cu preocupări 
ştiinţifice ? 

Leonard Euler, a cărui carieră ştiinţifică începe la un se¬ 
col după moartea lui Kepler, este elveţian prin naştere, dar 
îşi petrece viaţa la curţile din Petersburg şi Berlin. Academiile 
regale erau pe atunci singurele instituţii ce puteau oferi unui 
om cu aptitudini creatoare deosebite, dar lipsit de mijloace, 
posibilitatea de a se consacra activităţii de cercetare. Atît 
la Petersburg, cît şi la Berlin, Euler a consacrat, cu plăcere 

sau nu, o parte nu neînsemnată a timpului şi energiei sale 
unor activităţi cu caracter practic sau de administraţie a 
academiilor. Salariul pe care l-a primit i-a permis în schimb 
să întreţină în mod decent o familie numeroasă, scutit de 
grija vieţii de mîine, şi să consacre o parte a timpului său 
cercetării ştiinţifice propriu-zise. înzestrat cu o energie 
extraordinară şi favorizat de o uşurinţă neobişnuită în 
formularea şi rezolvarea problemelor, Euler a putut deveni, 
în aceste condiţii, cel mai productiv matematician din istorie. 
El aprecia avantajele poziţiei sale într-un fel care nu poate 
să nu surprindă pe cititorul de astăzi. în 1750, la zece ani 
după stabilirea la Berlin, ca membru al unei academii căreia 
Frederic cel Mare dorea să-i dea o strălucire fără seamăn, 
Euler îşi înfăţişa astfel viaţa unui corespondent din Anglia: 
„După ce am părăsit Academia din St. Petersburg am toate 
motivele pentru a fi mulţumit de soarta mea. Regele îmi dă 
aceeaşi pensie pe care am avut-o la St. Petersburg... şi 
sînt răspunzător direct faţă de maiestatea sa. Pot să fac 
ce doresc şi nimeni nu cere nimic de la mine. Regele mă 
numeşte profesorul său şi cred că sînt cel mai fericit om 
din lume.“ Euler nu ar mai fi putut scrie aceleaşi cuvinte 
paisprezece ani mai tîrziu, cînd, copleşit de dizgraţia monarhu¬ 
lui, obţine permisiunea de a se reîntoarce la Academia din 
Petersburg, unde îşi începuse activitatea în tinereţe. Aflăm 
că această dizgraţie se datoreşte în primul rînd incapacităţii 
vădite a matematicianului de a ţine pasul în discuţii filozofice 
subtile, atît de gustate de rege, cu asemenea virtuozi ca 
Voltaire sau d’Alembert. în mod surprinzător, lipsa unor 
asemenea aptitudini a putut să arunce o umbră asupra 
meritelor sale ştiinţifice, dacă ţinem seama că Frederic 
al II-lea nu l-a menţinut la conducerea secţiei de matematică 
a Academiei sale decît la insistenţa lui d’Alembert. A fost 
o adevărată fericire pentru Euler că acesta din urmă era 
respectat şi ascultat de „despoţi luminaţi 41 ca Frederic 
al II-lea şi Ecaterina cea Mare a Rusiei, dacă ţinem seama de 
împrejurarea că el era unul din puţinii oameni capabili să 
aprecieze pe atunci valoarea creaţiei matematice a lui Euler. 
Un cunoscut cercetător cu interese istorice din zilele noastre, 
mare admirator al lui Euler, surprinde bine condiţia de viaţă 
a eroului său în aceste puţine cuvinte: „Euler născut liber 
şi-a petrecut întreaga lui viaţă de adult în ţări guvernate de 

^despoţi, despoţi binevoitori sau nu, după împrejurări sau 
toane, dar despoţi ce plăteau salarii. 441 

Hermann von Helmholtz, socotit de mulţi cel mai de 
seamă om de ştiinţă german al secolului al XlX-lea, nu era 
un curtean nefericit precum Johannes Kepler, şi nici unul 
relativ mai bine tratat, ca Leonard Euler. Era un om inde¬ 
pendent ce slujea instituţii universitare relativ autonome, 
străduindu-se să împace cît mai bine preocupările de cerce¬ 
tare cu îndatoririle de profesor. Născut dintr-o familie cu 
mijloace puţine, a parcurs pas cu pas, prin meritele sale 
personale, treptele ierarhiei academice pînă la cea de profesor 
de fizică teoretică la Universitatea din Berlin. Sfera de 
cuprindere a activităţilor sale era uimitoare pentru o epocă 
de crescîndă specializare. Este, probabil, ultimul cercetător 
cu preocupări universale în ştiinţele naturii, de la fizică la 
fiziologie, inventator de aparate, ascultat purtător de cuvînt 
al opiniei ştiinţifice şi apreciat popularizator al ştiinţei. 
Compasul neobişnuit de mare al activităţilor sale intelectuale 
şi practice contrastează, cel puţin pentru aşteptările noastre, 
cu reţinerea lui de a se pronunţa în probleme de interes 
general. Cel care a fost numit „Reichskanzler der Wissen- 
schaften 44 (cancelarul ştiinţelor) nu a trecut în sfera manifestări¬ 
lor sale publice dincolo de orizontul unor consideraţii oare¬ 
cum fragmentare în chestiuni de teoria cunoaşterii sau de 
estetică, subiecte ce nu aveau o legătură directă cu viaţa 
curentă şi cu politica. Autorităţile l-au apreciat şi i-au acordat 
onorurile cuvenite unui om cu meritele sale tocmai fiindcă 
Helmholtz a observat cu stricteţe regulile nescrise ce fixau 
în acea vreme limitele cîmpului de acţiune al omului de 
ştiinţă. Fapt remarcabil, deşi frecventa păturile înalte ale 
societăţii şi era la curent cu înfruntările sociale şi politice 
ale vremii despre care avea desigur păreri proprii, Helmholtz 
nu s-a exprimat public decît în probleme care aveau o legă¬ 
tură strînsă cu cercetarea ştiinţifică şi a vorbit unei audienţe 
mai largi numai ca cercetător al naturii. 

îndeosebi după 1920, aşadar abia la cîteva decenii după 
moartea lui Helmholtz, Einstein va inaugura o 'eră cu totul 
nouă în ceea ce priveşte prezenţa omului de ştiinţă exactă 


1 G. Truesdell, Genius turns Establishment to Profit ; Euler, în 
C. Truesdell An Idiot's Fugitive Essays on Science , Springer Verlag, 
New York, Berlin, Heidelberg, Tokio, 1984, p. 303. 

in viaţa socială şi spirituală. Ca cercetător, el este dezlegat 
de orice obligaţii didactice şi administrative 2 . Pe temeiul 
reputaţiei sale unice ca om de ştiinţă, Einstein ajunge să 
fie considerat de publicul larg şi de mediile de informare drept 
o autoritate în probleme social-politice, filozofice şi etice. 
Cuvîntul său în asemenea probleme are deseori o mai mare 
greutate decît cel al politicienilor sau filozofilor de profesie. 
Ca persoană ce încorpora în ochii tuturor ştiinţa, puterea 
şi prestigiul ei intelectual, fostul angajat al Biroului de 
brevete de la Berna se bucura atît de o deplină independenţă 
materială, cît şi de libertate neîngrădită în fixarea obiective¬ 
lor cercetărilor sale. în problemele de interes general el 
cîştigase o autoritate la care nu putea visa nici unul din 
contemporanii săi de îndată ce ieşea în afara sferei sale de 
activitate, mai mult sau mai puţin specializate. De unde 
această poziţie privilegiată a unui om ce reprezenta fizica 
teoretică, adică cercetarea naturii prin excelenţă? De unde 
fascinaţia pe care a exercitat-o Albert Einstein asupra multor 
oameni care nu aveau pregătirea şi adesea nici interesul pentru 
a citi măcar o expunere populară a teoriilor sale fizice? Ce a 
cîntărit mai greu: personalitatea sa cu totul ieşită din comun, 
teoriile sale neobişnuite sau felul său de a privi viaţa ome¬ 
nească şi modul cum a înţeles să trăiască, să reacţioneze la 
solicitările vieţii exterioare, să participe ca spectator şi, 
totodată, ca actor la istoria vremii sale ? Răspunsul ar 
putea fi: fiecare dintre acestea în parte şi toate împreună. 
Personalitatea lui Einstein era o configuraţie originală (H. G. 
Wells a crezut că una din trăsăturile ei dominante ar putea 
fi redată prin expresia intenţionat contradictorie simplitate 
subtilă), teoriile lui fizice erau stilistic vorbind unice, pers¬ 
pectiva lui asupra vieţii omeneşti era simplă, dar pregnant 
personală şi, prin aceasta, impresionantă. Mai mult decît 
la orice cercetător al naturii dinaintea lui şi de după el 
la Einstein imaginea asupra semnificaţiei şi ţelului cunoaşterii 
ştiinţifice se integrează într-o imagine generală asupra sensu¬ 
lui existenţei umane, asupraValorilor ce dau sens şi conţinut 


2 Adus de la Ziirich la Berlin în 1914, prin eforturile unor persona¬ 
lităţi de talia lui Planck şi Nernst, lui Einstein i se creează o poziţie 
excepţională la Academia prusacă de ştiinţe din Berlin. Ga profesor el 
are dreptul, dar nu şi obligaţia de a preda. Un statut asemănător va 
avea Einstein în Statele Unite, la Princeton, unde trăieşte din 1933 pînă 
la sfîrşitul vieţii. 

acestei existenţe. In tot ce a gîndit dincolo de sfera mai res- 
trînsă de preocupări ştiinţifice speciale ce interesează doar 
pe cunoscători, Einstein s-a exprimat în acelaşi timp ca fizi¬ 
cian teoretician, ca filozof şi ca om ce reflectează asupra 
realităţilor şi experienţelor nemijlocite ale vieţii 3 4 . 

Există desigur multe căi pe care poate fi aruncată o 
lumină asupra a ceea ce conferă unitate gîndirii şi acţiunii 
unui spirit creator, dincolo de contradicţii şi inconsecvenţe 
mai mult sau mai puţin inevitabile, mai multe perspective 
din care se pot discerne firele ce leagă între ele părţile unei 
opere de o mare întindere şi varietate. Fără îndoială, că 
orice asemenea încercare va fi marcată de un anumit schema¬ 
tism în măsura în care pune în lumină cu deosebire o anumită 
corelaţie şi împinge în umbră altele. în cele ce urmează se 
încearcă schiţarea unei imagini integratoare asupra gîndirii 
şi acţiunii lui Albert Einstein în primul rînd prin raportare 
la idealul său de cunoaştere, aşa cum se exprimă acesta în 
orientarea străduinţelor fizicianului teoretician şi în reflec¬ 
ţiile mai generale ale gînditorului asupra experienţelor vii ale 
cercetătorului. 

în 1932, la capătul a trei decenii de activitate ştiinţifică 
independentă, într-un moment cînd cîştigase deja o pers¬ 
pectivă de ansamblu asupra sensului activităţii sale ca cer¬ 
cetător şi asupra resorturilor ei ultime, Einstein scrie într-un* 
formular pe care l-a completat la cererea Academiei Leopol- 
dina: „Singurul scop pe care l-am urmărit întotdeauna în 
cercetările mele a fost simplificarea şi unificarea sistemului 
fizicii teoretice. Am atins acest scop în mod satisfăcător 
pentru fenomenele macroscopice, nu însă pentru fenomenele 
cuantice şi structura atomică. Cred că şi teoria cuantică 
modernă, în ciuda succesului ei considerabil, este încă 
departe de a aduce o soluţie mulţumitoare în ceea ce priveşte 
aceste probleme 444 . O asemenea exprimare nu poate să nu 
atragă atenţia îndeosebi celor mai apropiaţi de lumea ştiinţei 
exacte. Mulţi cercetători ai naturii de cel mai înalt rang ar 
putea cu greu să afirme că întreaga lor activitate ştiinţifică 

3 Unul din biografi observă că publicul larg nu ştia dacă Einstein 
este fizician, matematician sau filozof, ci doar că el a afirmat despre 
univers lucruri cu totul noi şi neobişnuite. Vezi Ph. Frank Einstein+ 
SeinLeben und seine Zeit , Fr. Vieweg <5k Sohn, Braunschweig/Wiesbaden, 
1979, p. 332. 

4 Apud A. Einstein, Correspondance , Inter Editions, Paris, 1980, 

p. 21-22. 

a fost consacrată atingerii unuia şi aceluiaşi ţel. Şi chiar 
atunci cînd ei sînt în măsură să desprindă una sau mai multe 
dominante ale activităţii lor, se va putea uşor observa că 
acestea sînt obiective bine precizate, probleme ştiinţifice 
determinate, recunoscute ca importante şi urgente de către 
o comunitate de cercetători specializaţi. Ceea ce Einstein 
găseşte că poate conferi unitate interogaţiilor ce l-au condus 
de la un proiect la altul, de la o cercetare la alta, este însă 
o năzuinţă în esenţă filozofică: integrarea marilor domenii 
şi teorii ale fizicii, înţelegerea mai profundă a conexiunilor 
sau, cum obişnuia să spună oarecum tautologic, „pătrunderea 
conexiunilor de o generalitate mai adîncă“. Este străvechea 
aspiraţie a filozofilor de a reduce varietatea copleşitoare a 
cunoştinţelor noastre despre natură la un număr cît mai mic 
de principii. Cu o singură, dar fundamentală deosebire: 
această unificare a cunoaşterii, pe care filozofii au crezut 
multă vreme că ar putea-o atinge numai prin forţele raţiunii 
pure, fizicianul teoretician o caută prin teorii ale căror prin¬ 
cipii vor trebui supuse controlului strict al experienţei 5 . 

Ceea ce conferă vieţii lui Einstein, ca cercetător al naturii, 
o coerenţă, consecvenţă şi armonie ce rămîn unice şi exem¬ 
plare, ceea ce el identifică în anii mai tîrzii drept unic ţel al 
străduinţelor sale în cîmpul fizicii teoretice, este, totodată, 
imboldul încă inconştient sau semiconştient care îi va trezi 
interesul pentru ştiinţă şi va determina orientarea primelor 
sale cercetări. Einstein îi mărturisea lui L. Infeld că încă de 
la vîrsta de 16 ani a fost preocupat continuu de două între¬ 
bări: „Ce s-ar întîmpla dacă am ajunge din urmă o rază de 
lumină ?“ „Ce se întîmplă cu legile naturii într-un ascensor 
ce cade liber ?“ Căutînd răspunsul la prima întrebare, Einstein 
a ajuns la relativitatea restrînsă, în timp ce urmărirea celei 
de-a doua l-a condus în cele din urmă la relativitatea genera¬ 
lizată. Fără îndoială că el nu a fost singurul om şi singurul 
cercetător al naturii căruia i-au trecut prin minte asemenea 


5 M. Solo vine, prieten apropiat al lui Einstein din perioada şederii 
sale la Berna, aminteşte observaţia acestuia în discuţia pe care au avut-o 
cu ocazia primei lor intîlniri în 1902. Atunci cînd Solo vine i-a comunicat 
că studiază filozofia şi se interesează din această perspectivă de ideile 
fizicii moderne, Einstein i-a spus că el însuşi, cînd a fost mai tînăr, 
a. fost atras de filozofie, dar vagul şi arbitrarul ei l-au îndepărtat şi 
l-au determinat să se consacre fizicii teoretice. (Vezi M. Solovine, 
Excerpts from a Memoire , în (ed.) P. A. French, Einstein. A Centenary 
Volume , Harvard University Press, Cambridge, Mass., 1979, p. 9.) 

întrebări. Ceea ce l-a ridicat deasupra celorlalţi a fost in cele 
din urmă o curiozitate neobişnuită care i-a păstrat interesul 
pentru ele de-a lungul anilor, precum şi forţa ieşită din comun 
a imaginaţiei creatoare care i-a îngăduit Să le considere din 
cele mai diferite perspective şi să le dea noi şi noi formulări 
ee au uşurat pînă la urmă accesul spre o soluţie satisfăcătoare 
din punct de vedere ştiinţific. Einstein a spus aceste lucruri 
foarte simplu şi sugestiv: „Talentul este o chestiune de 
caracter. Dumnezeu mi-a dăruit răbdarea unui catîr şi un 
miros destul de bun“ . 6 

Deja primele lucrări ale lui Einstein indică deosebit de 
clar că ceea ce se urmăreşte cu deosebire este descoperirea 
unor conexiuni mai profunde, situate cît mai departe de 
nivelul faptelor accesibile observaţiei. Prima dintre nume¬ 
roasele scrisori adresate de Einstein de-a lungul întregii sale 
vieţi celui mai apropiat prieten al său, M. Besso, în ianuarie 
1903, spune mult în această privinţă. Einstein îl informa pe 
Besso despre conţinutul uneia din primele sale lucrări, O teorie 
a fundamentelor termodinamicii, care va fi publicată în acelaşi 
an. Rezultatul important obţinut în această lucrare este, 
după părerea lui Einstein, că noţiunile de temperatură şi 
entropie au putut fi derivate din principiul conservării ener¬ 
giei şi din teoria atomică, iar principiul al doilea al termo¬ 
dinamicii în formularea lui cea mai generală a putut fi dedus 
din ipoteza că repartiţiile sistemelor izolate nu se transformă 
niciodată în repartiţii mai puţin probabile. Tînărul autor 
aprecia forma ultimă la care a ajuns în elaborarea articolului 
său în următoarele cuvinte: „Acum el este cu totul clar şi 
simplu, astfel încît sînt pe deplin satisfăcut 4 *. 7 Mai tîrziu, 
cînd se afla deja la apogeul carierii sale, criteriile după care 
apreciază Einstein realizările ştiinţifice rămîn neschimbate. 
Ultima formă, cea finală, a teoriei generalizate a relativităţii» 


6 M. Born, L. Infeld, Erinnerungen an Einstein , Union Verlag, 
Berlin 1967, p. 40. Aceeaşi impresie i-a comunicat-o Einstein cu mult 
umor şi ironie colegului său, fizicianul James Frank: „Dacă mă întreb 
cum se face că tocmai eu am stabilit teoria relativităţii, mi se pare că 
acest fapt este legat de următoarea împrejurare: omul normal nu mai 

§ îndeşte asupra problemei spaţiului şi timpului. Aceasta a făcut-'o, 
upă părerea sa, deja cînd era copil. Eu, dimpotrivă, m-am dezvoltai 
din punct de vedere intelectual atît de încet, încît abia ga om matur am 
început să mă întreb despre spaţiu şi timp. în mod firesc am pătruns 
mai adînc în problemă decît copiii normal înzestraţi." 

7 A. Einstein, Correspondance avec Michele Besso 1903 — 1955 r 
Hermann, Paris, 1979, p. 3. 

îi produce o imensă satisfacţie, fiindcă vede în ea un pas 
înainte spre ceea ce i-a apărut de la primele începuturi ale 
-activităţii sale ca fiind ţelul suprem al fizicianului teoretician. 
Entuziasmul său nereţinut, pe care ni-1 dezvăluie o scrisoare 
către acelaşi Besso 8 , nu este totuşi euforia succesului per¬ 
sonal. Creatorul teoriei trăieşte un sentiment mai aparte, 
bucuria celui care a avut norocul să întrevadă ceva din 
simplitatea şi frumuseţea legilor naturii, o bucurie pură în 
lumina căreia satisfacţiile prea personale pălesc şi apar 
meschine. Nici chiar preocuparea vădită a lui Einstein pentru 
audienţa noii teorii în cercurile cunoscătorilor nu exprimă 
-atît dorinţa lesne de înţeles de a obţine prestigiu şi recom¬ 
pensă, cît conştiinţa faptului că, în lipsa unor probe empirice 
constrîngătoare, teoria va fi cu greu accepţată de către acei 
fizicieni teoreticieni, nu puţini la număr, care nu simt în 
mod spontan că unificarea cunoaşterii, descoperirea unor 
legi cît mai simple şi mai generale, constituie ţelul suprem al 
•cercetătorului naturii. Recunoaşterea teoriei relativităţii nu 
o vede drept o cauză personală, drept izbînda unui individ. 
In joc i se pare a fi ceva mult mai important, confirmarea 
unui mod de a gîndi pe care îl considera esenţial pentru pro¬ 
gresul cunoaşterii fizice, a unui anumit fel de a concepe 
condiţiile şi cerinţele generale ale excelenţei unei teorii fizice. 
Pe măsura trecerii anilor, Einstein şi-a dat tot mai bine seama 
că acordul între fizicienii teoreticieni depinde de un consens 
tacit în această privinţă, un consens ce nu poate fi impus 
prin argumente constrîngătoare 9 . Fizicianul îşi va putea 
desigur susţine punctul de vedere cu privire la însuşirile ce 
fac valoarea unei teorii prin invocarea unor antecedente isto¬ 
rice. Asemenea argumente sînt însă slabe deoarece aceleaşi 
experienţe ale trecutului sînt susceptibile de interpretări 
diferite şi pot fi invocate în sprijinul unor poziţii diferite, 
în esenţă incompatibile. Problema lui Einstein a fost de a 
proba fertilitatea punctului de vedere care vede în unifi¬ 
carea cunoştinţelor existente pe o bază logică cît mai simplă, 


8 „Visele cele mai îndrăzneţe au devenit acum realitate. Cova- 
îrianţă generală. Mişcarea periheliului lui Mercur, o preciziune splendidă.“ 
(Ibidem, p. 36). 

B în decembrie 1916, Einstein explică într-o scrisoare către Besso 
motivele pentru care aştepta cu încordare reacţiile fizicienilor teoreti¬ 
cieni faţă de teoria generală a relativităţii: „Argumentele avansate 
de mine nu sînt, de fapt, constrîngătoare, cum este cazul, în general, 
pentru tot ce priveşte realitatea 4 *. ( Ibidem , p. 58). 

prin construcţia unor teorii cu un nivel tot mai înalt de gene¬ 
ralitate şi o putere de cuprindere tot mai mare, ţelul suprem 
al cunoaşterii fizice. Numai dobindirea unor succese impor¬ 
tante în această direcţie era în măsură să zdruncine convin¬ 
gerile celor ce gîndesc altfel. Einstein a apreciat teoria re- 
strînsă şi îndeosebi teoria generală a relativităţii drept reali¬ 
zări ştiinţifice însemnate în primul rînd din această pers¬ 
pectivă. In cea de-a doua epocă a vieţii sale de cercetător, 
îndeosebi după 1920, el şi-a pus cele mai mari speranţe in 
proiectul elaborării unei teorii unitare a cîmpului, a unei 
teorii a cîmpului total, menită să unifice electromagnetismul 
şi gravitaţia şi să permită derivarea efectelor cuantice. Crea¬ 
torul teoriei relativităţii credea că abia ducerea la bun sfîrşit 
a acestui proiect, adică elaborarea unei teorii ce poate fi 
supusă controlului experienţei, va însemna triumful deplin al 
idealului său ştiinţific. Teoria generală a relativităţii i se 
părea importantă în primul rînd fiindcă a deschis drumul 
spre atingerea acestui obiectiv mai înalt. 10 După o scurtă 
perioadă de acalmie ce a urmat eforturilor susţinute cerute 
de elaborarea acestei teorii, Einstein şi-a concentrat forţele 
tot restul vieţii, aproape patru decenii, asupra realizării 
acestui proiect. Insuccesele repetate şi izolarea crescîndă nu 
l-au putut convinge să înceteze o muncă al cărei ţel apărea 
celor mai mulţi teoreticieni din generaţia mai tînără drept 
utopic. Nu a făcut aceasta pînă în ultima zi a vieţii sale n . 


10 în ultima sa expunere publică, ţinută la 14 aprilie 1954 în 
seminarul de teoria relativităţii al lui J. A. Wheeler de la Universitatea 
Princeton, Einstein a spus: „Un eveniment din viaţa mea m-a convins 
de utilitatea simplităţii logice: a fost teoria generală a relativităţii." 
(Vezi J. A. Wheeler, Mercer Street und andere Erinnerungen, în (eds.) 
P. C. Eichelberg, R. U. Sexl, Albert Einstein. Sein Enfluss auf Physik y 
Philosophie und Politik , Fr. Vieweg & Sohn, Braunschweig/Wiesbaden, 
1979, p. 218.) în autobiografia sa intelectuală Einstein afirma despre 
teoria generală a relativităţii că „nu era în esenţă mai mult decît o teorie 
a cîmpului gravitaţional, care a fost izolat oarecum artificial de un 
cîmp total de o structură încă necunoscută". 

11 Spre deosebire de alţi mari cercetători ai naturii, care au avut 
motive să creadă că au atins ţinta străduinţelor lor, Einstein nu a avut 
o bătrîneţe tihnită. „La căpătîiul său zăceau, într-o duminică seara, 
cîteva pagini de manuscris. Ele cuprindeau mai multe ecuaţii conducînd 
la teoria unificată a cîmpului decît a găsit vreodată. El nădăjduia să fio 
destul de scutit de dureri a doua zi pentru a lucra *la ele. Dimineaţa 
devreme postula aortei s-a spart şi el a murit." (C. P. Snow, Einstein y 
în Einstein : The First Hundred Years, Pergamon Press, Oxford, New 
York, Paris, Frankfurt, 1980, p. 17) 

Nu este totuşi prea greu să înţelegem logica acţiunii sale. 
Proiectul teoriei unificate a cîmpului era susţinut de aceleaşi 
convingeri spontane şi profunde cu privire la inteligibili- 
tatea, simplitatea şi armonia naturii care l-au condus pe 
calea marilor sale înfăptuiri ştiinţifice din tinereţe. Eşecurile 
sistematice ale încercărilor de a duce pînă la capăt numeroasele 
variante ale proiectului nu puteau avea pentru Einstein sem¬ 
nificaţia pe care le-o dădeau alţi fizicieni de cea mai înaltă 
reputaţie ca Bohr, Pauli sau Heisenberg. Căci creatorul teoriei 
relativităţii considera firesc ca un asemenea pas înainte, 
care ar fi însemnat unificarea întregii cunoaşteri ştiinţifice, 
să fie mult mai greu decît cei pe care i-a făcut mai înainte, 
să ceară sforţări mai intense şi mai îndelungate decît elabo¬ 
rarea teoriei generale a relativităţii. Convingerea că este pe 
drumul cel bun, acea convingere pe care i-o inspira fideli¬ 
tatea neclintită faţă de idealul său ştiinţific, nu putea fi 
zdruncinată de eşecuri cît de îndelungate de vreme ce putea 
crede că raţiunea eşecurilor nu stă în caracterul nerealist al 
ţelului urmărit, ci doar în limitele puterilor sale. 12 Istoria 
ştiinţei nu cunoaşte, fără îndoială, un episod mai dramatic. 

Einstein a recunoscut pe deplin dramatismul situaţiei, 
subliniind nu o dată că în probleme de principiu nu poate 
cădea de acord decît cu acei cercetători ce împărtăşesc idealul 
său de cunoaştere. El a explicat în acest fel dezacordul său 
de nedepăşit cu bunul său prieten M. Born şi cu alţi fizicieni 
de cel mai înalt rang a căror competenţă şi burtă credinţă 
nu le-a pus nici un moment la îndoială. „Speranţele noastre 
ştiinţifice — îi scria Einstein lui Born — ne-au condus la 
antipozi. Tu crezi în Dumnezeul ce joacă zaruri, iar eu doa r 
în valoarea legilor într-un univers în care există ceva în mod 
obiectiv, pe care încerc să-l pătrund într-un mod pur specu" 
lativ ... Vom descoperi într-o^zi care dintre aceste două 


12 încă în anul 1924, Einstein îi scrie lui M. Born: „Ideea că un 
electron supus unei radiaţii alege cu totul liber momentul şi direcţia în 
care vrea să salte îmi este insuportabilă. Dacă ar fi aşa, aş prefera să 
fiu pantofar sau funcţionar într-un tripou, şi nu fizician. încercările 
mele pentru a da cuantelor o formă inteligibilă au eşuat întotdeauna, 
pentru a spune adevărul, dar nu voi renunţa la orice speranţă mult 
timp. Şi dacă nu va merge, voi putea să-mi spun întotdeauna, pentru 
a mă consola, că eşecul nu ţine decît de mine.“ (A. Einstein, M. Born, 
H- Born. Correspondance , 1916—1955 , Editions de Seuil, Paris, 1972, 
p. 98.) La fel a gîndit Einstein şi 30 de ani mai tîrziu. 

atitudini instinctive este mai bună. 4413 Pe măsură ce înainta 
în vîrstă, în mintea lui Einstein conştiinţa prăpastiei ce-1 
desparte de ceilalţi teoreticieni ai cuantelor căpăta contu¬ 
ruri tot mai nete. El nu putea accepta că descrierea statistică, 
pe care o dă teoria experienţelor fizice atomice este ireduc¬ 
tibilă, altfel spus că o teorie ale cărei legi de bază sînt sta¬ 
tistice este o teorie fizică completă, şi în acest sens pe deplin 
satisfăcătoare. Pentru Einstein asemenea legi nu reprezentau 
mai mult decît instrumente utile de coordonare şi predicţie 
a datelor experimentale. 14 El era înclinat să creadă că dacă 
mulţi fizicieni se declară pe deplin mulţumiţi cu o teorie 
ireductibil statistică este fiindcă ei cer teoriei doar să coordo¬ 
neze experienţele cunoscute şi să prevadă experienţe noi. 
Einstein nu putea accepta acest punct de vedere. Pentru el 
obiectivul unei teorii fizice fundamentale era derivarea carac¬ 
teristicilor de stare ale sistemelor individuale ce există in 
spaţiu şi timp din principii ce exprimă caracteristici struc¬ 
turale ale lumii, inaccesibile în mod direct observaţiei. Şi 
dacă faptele de observaţie nu pot fi descrise decît statistic, 
aceasta nu înseamnă că nu vor putea fi găsite legi stricte 
pentru realitatea ce constituie obiectul descrierii teoretice. 
Marele fizician s-a exprimat deosebit de clar în această pri¬ 
vinţă într-o scrisoare către M. Solovine (12 iunie 1950): 
„Din punctul de vedere al experienţei imediate nu există un 
determinism strict. în această privinţă există un acord 
deplin. Problema este dacă descrierea teoretică a naturii 
trebuie să fie deterministă sau nu. Dincolo de aceasta, pro¬ 
blema este în special dacă există în genere o imagine concep¬ 
tuală a realităţii pentru cazul izolat, care este în principiu 
completă şi liberă de statistică. Numai în această privinţă 
există deosebiri de păreri. 44 15 Preocupat o viaţă întreagă 


13 Einstein către Born , la 7 septembrie 1944 , în Op. cit ., p. 167. 

14 „Dacă se consideră metoda teoriei cuantice actuale ca fiind în 
principiu definitivă, aceasta înseamnă a renunţa la o reprezentare 
completă a stărilor reale. Putem justifica această renunţare dacă admi¬ 
tem că nu există nici o lege pentru stările reale, astfel încît descrierea 
lor ar fi de prisos. Altfel spus, aceasta înseamnă: legile nu se raportează 
la lucruri, ci la ceea ce ne spune observaţia despre ele. La aceasta nu 
mă pot alătura. După mine, caracterul statistic al teoriei actuale este 
condiţionat pur şi simplu de alegerea unei descrieri incomplete.^ 
(Einstein către Besso, 8 octombrie 1952, Op. cit., p. 28 5). 

16 A. Einstein, Lettres ă M. Solovine , Gauthiers Villars, Paris, 
1950, p. 99. 

de problema cuantelor, Einstein era convins că o soluţie* 
satisfăcătoare a acestei probleme va putea fi obţinută doar 
prin derivarea legilor statistice cunoscute din ecuaţiile unei 
teorii generale a cîmpului. Este interesant de semnalat că 
dacă in anii cînd a fost elaborată interpretarea de la Copen¬ 
haga a mecanicii cuantice Einstein s-a străduit în discuţii 
îndelungate cu susţinătorii acestei interpretări, îndeosebi cu 
Bohr l6 , să se explice şi să-şi convingă oponenţii prin argu¬ 
mente, el şi-a pierdut cu timpul interesul pentru asemenea 
activitate dîndu-şi seama, se pare, că nu există nici o şansă 
de a realiza, pe această cale, o apropiere a punctelor do 
vedere. L. Rosenfeld, un colaborator apropiat al lui Bohr, 
îşi aminteşte că în timpul unei vizite de patru luni pe care au 
făcut-o împreună la Princeton în 1939, Bohr şi Einstein 
s-au întîlnit o singură dată discutînd doar subiecte banale. 
„Einstein a lăsat clar să se înţeleagă că vrea să evite orice 
discuţie cu Bohr. Acest fapt l-a întristat profund pe Bohr.“ 17 
Motivaţia acestei atitudini nu este greu de pătruns. Einstein 
ajunsese la concluzia că argumentele sale nu pot avea nici 
o putere asupra minţii acelor fizicieni care nu împărtăşesc 
în mod spontan modul său de a înţelege ţelul ştiinţei teore¬ 
tice. Erau necesare, pentru a spune aşa, fapte, nu vorbe. 
Einstein îşi pusese toată nădejdea în aducerea proiectului 
teoriei unitare a cîmpului pînă la stadiul de teorie ce poate 
fi testată experimental. Rosenfeld relatează despre o expu¬ 
nere a lui Einstein asupra acestui subiect, la care a asistat, 
atunci, împreună cu Bohr si-si aminteşte că la sfirşitul expu¬ 
nerii vorbitorul a sous răspicat, privindu-1 pe Bohr, că speră 
să derive din ecuaţiile sale şi condiţiile cuantice. în logica 
aceleiaşi atitudini se înscrie şi modul în care Va trata Ein¬ 
stein contribuţia atît de elogiată a lui Bohr la volumul 
Albert Einstein , filozof si om de ştiinţă, care apare în 1949. 
Argumentelor subtile şi minuţios elaborate ale lui Bohr, ca 
şi contribuţiilor altor fizicieni de seamă, care se întrebau 
asupra raţiunilor poziţiei sale negative faţă de teoria cuan- 


16 Pentru o relatare asupra acestor discuţii de pe poziţiile lui Bohr, 
vezi W. Heisenberg, Der Teii und das Ganze, Piper Verlag, Miinchen, 
1969, p. 114-115. 

17 Apud Fr. Herneck, Einstein und die Atombombe , în Fr. Herneckv 
Einstein und sein Weltbild , Buchverlag Der Morgen, Berlin, p. 280. 

*tică, Einstein le răspunde doar prin enunţarea unei profesiuni 
de credinţă, prin reafirmarea credo -ului său ştiinţific, expus 
deja în biografia sa intelectuală. S-a spus nu o dată că nu a 
existat un dialog mai înălţător în istoria gîndirii decît cel 
dintre Bohr şi Einstein. Pare o ironie, dar este un fapt că 
Einstein nu a resimţit discuţiile sale cu Bohr drept un dialog 
autentic în care fiecare parte învaţă şi înţelege mai bine, 
«ci mai degrabă ca un dialog al surzilor. El nu spera că i-ar 
putea convinge pe fizicienii din cealaltă tabără sau ar putea 
fi convins de ei pornind de la lucrurile deja cunoscute. Ein¬ 
stein părea să creadă că, dacă teoria relativităţii nu a fost 
în măsură să-i apropie pe fizicienii atomişti de idealul său 
ştiinţific, atunci toată nădejdea stă în realizarea proiectului 
unei teorii a cîmpului global, menite să unifice toate for¬ 
ţele din natură. Căci dacă aderenţa la o valoare, în speţă 
la un anumit ideal de cunoaştere, nu va putea fi obţinută sub 
constrîngerea faptelor, ea poate fi în schimb favorizată dacă 
va fi produsă o probă convingătoare a fertilităţii sale euris¬ 
tice. Teoria vizată putea să producă tocmai o astfel de probă. 

îndărătnicia lui Einstein în urmărirea proiectului unei 
teorii generale a cîmpului, care părea să fi luat forma unei 
obsesii îndeosebi după marile succese ale mecanicii cuantice 
şi realizările obţinute în elaborarea unei teorii cuantice a 
«cîmpului, i-a surprins şi i-a nedumerit pe mulţi fizicieni din 
generaţiile mai tinere şi nu numai pe aceştia 18 . Ei considerau 
doar şansele foarte mici de reuşită ale proiectului şi nu obser¬ 
vau cealaltă faţă a lucrurilor, şi anume că Einstein vedea în 
•el singura cale pc care putea fi înfăptuit ţelul pe care l-a 


18 Iată, de exemplu, coloratura unei relatări a fizicianului H. Berg- 
man, o veche cunoştinţă a lui Einstein, despre o conversaţie în care 
acesta din urmă istorisea amuzat eşecul tuturor încercărilor de a deriva 
consecinţe testabile din ecuaţiile teoriei sale unitare a cîmpului. 
„’Astfel formula mea a universului este ca o cutie închisă ce nu poate fi 
deschisă’ spunea rîzind tot timpul şi îmi povestea cu desfătare ceea ce 
îmi apărea mie, ascultătorul, o istorie despre irosirea multor ani din 
viaţa sa.“ (H. Bergman, Personal Remmcmbrances of Albert Einsteins 
în (eds.) R. S. Cohen, W. Wartofsky, Logical and Epislemological Studies 
in Contemporary Physics, Reidcl, Dordrecht, Boston, 1974, p. 293 — 
34.) 

urmărit cu deplină consecvenţă de la Începuturile activităţii 
sale ştiinţifice. 19 

în Notele autobiografice şi în alte texte cu caracter pro¬ 
gramatic, Einstein a caracterizat situaţia fizicii teoretice la 
începuturile activităţii sale ştiinţifice drept o situaţie de criză. 
Succesele teoriei cîmpului a lui Maxwell şi lipsa totală de 
rezultate în încercările de a da o interpretare mecanică acestor 
ecuaţii au dus în mod practic, încă la sfîrşitul secolului ai 
XlX-lea, la abandonarea concepţiei mecaniciste despre me¬ 
canică ca bază a fizicii. Cu aceasta fizica şi-a pierdut funda¬ 
mentul unitar pe care se dezvoltase în ultimele două secole. 
Cercetările fizice s-au desfăşurat mai departe pe două baze 
esenţial diferite, fizica particulelor şi fizica cîmpului. Lui 
Einstein această situaţie i-a apărut de la început ca una pro¬ 
vizorie şi nesatisfăcătoare. El nu s-a îndoit nici un moment 
că depăşirea dualismului continuu-discontinuu prin construi¬ 
rea unei baze conceptuale unitare trebuie să fie primul ţel 
al activităţii fizicianului teoretician. încă de la începuturile 
carierei sale, Einstein a fost de părere că integrarea efectelor 
cuantice reprezintă cea mai serioasă încercare pe care trebuie 
să o treacă tentativele de a deriva toate fenomenele fizice 
pornind de la o bază conceptuală unitară. Cît timp acest 
obiectiv nu a fost realizat, nu se poate vorbi de depăşirea 
situaţiei de criză inaugurată la sfîrşitul secolului trecut prin 
succesele teoriei lui Maxwell. într-un text consacrat exami¬ 
nării influenţei lui Maxwell asupra evoluţiei concepţiei despre 
realitatea fizică, publicat pentru prima dată în 1931, Einstein 
aprecia că situaţia cunoaşterii fizice rămîne nesatisfăcătoare 
în măsura în care dualismul ce s-a statornicit o dată cu 
dezvoltarea cu succes a teoriei cîmpului nu a putut fi încă 
depăşit. Mecanica cuantică nu a rezolvat nimic în această 
privinţă, ci, dimpotrivă, a complicat şi mai mult lucrurile 
în măsura în care reprezintă o abatere atît de la programul 


19 O excepţie notabilă o reprezintă recenta apreciere a lui P.A.M. 
Dirac: „Putem înţelege punctul de vedere al lui Einstein, dacă ţinem, 
seama de faptul că el a avut atît de mult succes cu modificările pe care 
le-a adus spaţiului. Cînd ai avut un succes atît de mare pe o anumită 
linie de dezvoltare, ai tendinţa să crezi că trebuie să mergi mai departe 
în aceeaşi direcţie pentru a rezolva toate problemele.“ (P.A.M. Dirac, 
Einstein and the Development of Physics , în C. M. Kinnon, A. N. Kholo- 
dilin, J. G. Richardson, The Impact of Modern Scientific Ideas on 
Society. In Commemoration of Einstein, D. Reidel, Dordrecht, Boston r 
London, 1981, p. 22.) 


307 



newtonian cit şi de la cel maxwellian. Convingerea neclintită 
& lui Einstein a fost că ceea ce a numit programul lui Maxwell 
— descrierea realităţii fizice prin cîmpuri ce satisfac ecuaţii 
diferenţiale parţiale fără singularităţi — este singura cale 
pe care va putea fi atins obiectivul unificării cunoaşterii 20 . 
De-a lungul a zeci de ani, el nu a încetat să caute modalităţi 
matematice de realizare a programului de unificare a cunoaş¬ 
terii fizice pe baza ideii continuului, asociindu-şi, ca asistenţi, 
diferiţi tineri matematicieni. în corespondenţa cu prietenii 
mai apropiaţi, atît cit se referă aceasta la activitatea lui ştiin¬ 
ţifică, nu mai este vorba decît de speranţele sau decepţiile 
pe care le trăieşte în diferitele etape ale urmăririi acestui 
proiect 21 . Este clar că în comparaţie cu perspectiva înfăp¬ 
tuirii proiectului teoriei unitare a cîmpului toate celelalte 
probleme ale cunoaşterii fizice îi apar lui Einstein ca lipsite 
de însemnătate. Cu timpul el devine însă tot mai conştient 
de formidabilele dificultăţi matematice ce stau în calea trans¬ 
formării programului într-o teorie ştiinţifică propriu-zisă 
prin derivarea din ecuaţiile de bază a unor consecinţe ce pot 
fi confruntate cu datele experienţei. într-o scrisoare din 
24 iulie 1949, el îi înfăţişează lui Besso situaţia în termenii 
următori: „De cîţiva ani am găsit, în cele din urmă, generali¬ 
zarea naturală a ecuaţiilor de cîmp ale gravitaţiei şi cred că 
ea va deveni o teorie utilizabilă a cîmpului total. Dar este 
atît de greu să se calculeze integralele ce figurează aici, încît 
nu deţin nici un argument pertinent pentru sau contra. 
Augurii sînt unanim în a declara că matematicile actuale nu 
ne permit să le dăm de capăt. Eu nu mă dau însă bătut şi 
mă chinui zi şi noapte cu această problemă. 4122 în convorbiri 
rşi în corespondentă, Einstein ya deplînge nu o^dată că ceea ce i 


20 Iată o justificare a acestei convingeri, care datează din ultimul 
an al vieţii sale: „Admit cu toate acestea, ca perfect posibil, ca fizica 
să nu poată fi întemeiată pe noţiunea de cîmp, adică pe elemente con- 
tinuie. Dar atunci nu va rămîne practic nimic din întregul meu eşafodaj 
— inclusiv teoria gravitaţiei — şi de asemenea din fizica actuală. “ 
(A. Einstein către M. Besso , 10 august 1954, în Op. cit., p. 307.) 

21 Einstein i-a spus odată fizicianului Otto Stern: „Am gîndit 
de o sută de ori mai mult asupra problemei cuantelor decît asupra te¬ 
oriei generale a relativităţii." Iar la 12 dec. 1951, îi scria lui Besso: 
„Cincizeci de ani de reflecţie conştientă nu m-au apropiat de răspunsul 
la întrebarea: «Ce sînt cuantele de lumină?». Este adevărat că astăzi 
oricine crede a cunoaşte acest răspuns, dar se înşeală." (Op. cit., p. 265.) 

- 22 Op. cit., p. 238. 

se pare atît de clar şi de convingător % din punct de vedere 
principial este atît de complicat din punct de vedere mate¬ 
matic 23 . Teoria unitară a cîmpului, recunoaşte el, este de fapt 
un program, nu o teorie. Fizicienii care au puţină înţelegere 
pentru argumente logico-filozofice“, adică nu împărtăşesc 
modul său de a vedea ţelurile ştiinţei teoretice, nu vor putea 
fi desigur convinşi să acorde atenţie proiectului atît timp cît 
din ecuaţiile găsite nu vor putea fi derivate consecinţe empi¬ 
ric controlabile. Einstein nu credea că-i va mai fi dat sâ 
trăiască un asemenea eveniment 24 . Lui M. Solovine îi scria 
(25 noiembrie 1948) că nu-şi va putea duce pînă la capăt 
programul. Ideea ce-i stă la bază va fi poate uitată şi redesco¬ 
perită mai tîrziu. Argumentele acelor fizicieni care apreciau 
că programul însuşi este lipsit de perspectivă, Einstein le 
caracterizează drept „savante şi rafinate, dar lipsite de in¬ 
stinct 25 (instinktlos ) U2 *. El era convins că viitorul mai apropiat 
sau îndepărtat îi va da dreptate şi această apreciere nu mai 
apare astăzi ca lipsită de orice temei. Intr-adevăr, părerile 
celor mai reputaţi specialişti cu privire la semnificaţia acestui 
program sînt mult mai nuanţate decît cele care au fost ex¬ 
primate cu trei sau patru decenii în urmă. Este adevărat că 
în anii ’50 programul lui Einstein a fost înţeles în primul rînd 
ca o expresie a insatisfacţiei unui cercetător ce credea că orice 
teorie fizică fundamentală trebuie să ofere o descriere a reali¬ 
tăţii prin legi stricte faţă de anumite trăsături ale teoriei 
cuantelor 26 , în timp ce în ultima vreme acest program este 
văzut tot mai mult ca prefigurare a unor preocupări mai 
recente pentru unificarea cunoaşterii fizice. Astfel, Dirac, 
unul din marii fizicieni ai secolului, priveşte cu mai multă 
înţelegere chiar şi rezervele lui Einstein faţă de mecanica 
cuantică. El se îndoieşte de ceea ce mulţi fizicieni au considerat 
incontestabil, şi anume că mecanica cuantică ar putea fi cali¬ 
ficată drept o teorie pe deplin satisfăcătoare. In acest sens, el 


23 în legătură cu generalizarea naturală a ecuaţiilor gravitaţiei 
nu mai am îndoieli, dar sînt incapabil să spun dacă există în acestea 
ceva adevărat din punct de vedere fizic." (Einstein către Besso, 12 de¬ 
cembrie 1951, în Op, cit., p. 265.) 

24 Vezi Einstein către Besso , la 22 septembrie 1953, în Op. cit ., 
p. 295. 

25 Vezi A. Einstein, Op. cit., p. 91. 

29 în prelegerile sale Gifford din anii 1956—1957, Heisenberg apre¬ 
cia, bunăoară, că Einstein ar fi criticat mecanica cuantică de pe poziţia, 
„realismului dogmatic". 

tinde să-i dea dreptate lui Einstein în controversa lui cu 
Bohr 27 . A. Salam, unul din teoreticienii care are merite 
importante în elaborarea programului de unificare a for¬ 
ţelor fizice fundamentale şi a adus prin lucrările sale con¬ 
tribuţii la unificarea interacţiunilor slabe cu interacţiunile 
•electromagnetice, apreciază într-un text scris, ca şi cel al lui 
Dirac, pentru sărbătorirea a o sută de ani de la naşterea lui 
Einstein, că proiectul unei teorii unitare a cîmpului, bazată 
pe geometria spaţiu-timpului, ceea ce el numeşte „ultimul 
vis al lui Einstein 44 , s-a dovedit un proiect realist 28 . 

Dacă primul ţel al teoreticianului este, cum crede Einstein, 
descoperirea unor principii de un înalt nivel de generalitate şi 
de o mare putere unificatoare, ce nu pot fi derivate inductiv 
prin prelucrarea sistematică a faptelor cunoscute, se pune 
întrebarea care ar fi criteriul după care se poate călăuzi 
acesta în căutarea principiilor? Răspunsul pe care îl dă 
Einstein la această întrebare semnalează o trăsătură im¬ 
portantă a practicii sale de cercetător al naturii şi al concep¬ 
ţiei sale asupra ştiinţei teoretice. Criteriul adevărului sau 
valorii de cunoaştere a unei teorii fizice este pentru creatorul 
teoriei relativităţii în primul rînd simplitatea logică a funda¬ 
mentelor ei — numărul mic al noţiunilor şi enunţurilor logic 
ireductibile — şi frumuseţea matematică a ecuaţiilor ei. în 
Notele autobiografice , el scrie că „o teorie va fi cu atît mai 
desăvîrşită cu cît «structura» care îi stă la bază va fi mai 
simplă şi cu cît mai cuprinzător va fi grupul faţă de care 
ecuaţiile cîmpului sînt invariabile 44 . Acest criteriu de excelenţă 
ştiinţifică are o justificare profundă. Suportul său este con¬ 
vingerea, în esenţă metafizică, în raţionalitatea, simplitatea 


27 Vezi P.A.M. Dirac, Op. cit., p. 22—23. „Cred că Einstein s-ar 
putea să aibă dreptate în cele din urmă, deşi nu vom putea să o afirmăm 
pînă cînd vom obţine o mai bună mecanică cuantică decît avem în 
prezent. O asemenea mecanică cuantică mai bună va fi diferită în funda¬ 
mentele ei de mecanica cuantică actuală." 

as Progresele ce s-au făcut în unificarea forţei electromagnetice 
cu forţa nucleară slabă deschid perspectiva unificării forţelor nucleare 
cu forţa electromagnetică într-o singură forţă, forţa electronucleară. 
„Dar cum rămîne cu visul dintîi al lui Einstein de a unifica forţa 
electromagnetică cu gravitaţia şi cu cel de-al doilea obiectiv al său de 
a demonstra că noua forţă unificată este o manifestare a structurii 
spaţiu-timp? Astăzi ambele visuri par mai aproape de realizare.“ 
{A. Salam, Ultimul vis al lui Einstein : unificarea spaţio-temporală a 
forţelor fundamentale , în A. Salam, Ştiinţa , bun al întregii omeniri , 
^Editura Politică, Bucureşti, 1985, p. 155.) 

şi armonia universului natural, o convingere care il apropie 
pe Einstein de Spinoza şi constituie una din raţiunile admi¬ 
raţiei sale pentru acest ginditor. Spre deosebire de Spinoza, 
Einstein credea însă că nu raţiunea în genere, raţiunea filo¬ 
zofului, ci raţiunea matematică reprezintă facultatea prin 
care putem pătrunde spre armonie şi simplitate. Natura, va 
spune el, realizează idealul simplităţii matematice. O ase¬ 
menea convingere ce poate avea o influenţă covîrşitoare asupra 
orientării gîndirii teoretice nu poate să primească însă o 
întemeiere strict obiectivă, constrîngătoare. Einstein socoteşte 
că însuşirea ei este în cele din urmă un act de credinţă. Cre¬ 
dinţa că dincolo de aparenţe natura are o alcătuire simplă şi 
o armonie ce pot fi puse în evidenţă în măsură tot mai mare 
prin utilizarea instrumentelor gîndirii matematice, s-a expri¬ 
mat în creaţia ştiinţifică a lui Einstein ca un imbold primar, 
în mare măsură inconştient. Experienţa elaborării teoriei 
generale a relativităţii este cea care l-a ajutat să devină 
conştient de înrîurirea pe care o poate avea o asemenea cre¬ 
dinţă asupra orientării gîndirii teoretice. Fostului său asistent, 
C. Lanczos, Einstein îi scria (24 ianuarie 1938) că această 
experienţă l-a transformat într-un „raţionalist credincios 44 , 
adică într-un cercetător ce caută sursa demnă de încredere 
a adevărului în simplitatea matematică precizînd: „A te 
converti la raţionalism este a căuta forma matematică cea 
mai simplă şi a atinge în acest fel frumuseţea 4429 . Einstein 
asemuia credinţa sa în inteligibilitatea şi armonia universului 
cu acele convingeri morale fundamentale ce dau un sens 
vieţii omeneşti şi încerca să o exprime prin metafore reli¬ 
gioase şi teologice. Iată un pasaj caracteristic dintr-o scri¬ 
soare adresată aceluiaşi corespondent la 12 martie 1942: 
„Sînteţi singurul om din cîţi cunosc care are aceeaşi atitu¬ 
dine faţă de fizică ca şi mine: credinţa în înţelegerea reali¬ 
tăţii prin ceva logic simplu şi unificat. Pare greu să arunci 
o privire în cărţile lui Dumnezeu. Dar nu pot să cred un 
singur moment că joacă zaruri şi utilizează «telepatia» (ceea 
ce vrea să ne facă să credem teoria cuantică contemporană). 4430 
Şi mai clar se va exprima Einstein într-o scrisoare adresată 
lui M. Solovine (1 ianuarie 1951): „Nu am găsit o expresie 
mai bună decît cea de ’religios’ pentru această încredere 


29 A. Einstein, Correspondance, p. 86—87. 
?° lbidem , p. 88. 


311 



în alcătuirea raţională a realităţii, cel puţin într-o anumită 
măsură accesibilă raţiunii omeneşti. Acolo unde acest sen¬ 
timent lipseşte, ştiinţa degenerează în empirie lipsită de 
•spirit. Puţin îmi pasă dacă popii încearcă să scoată de aici 
avantaje pentru ei.“ 31 Ne putem întreba de ce a preferat 
Einstein să califice o asemenea convingere drept „religioasă 44 . 
O parte a răspunsului, dacă nu răspunsul ca atare, ar putea 
fi că el a resimţit armonia raţională a universului pe care 
o dezvăluie cele mai abstracte teorii fizice drept un miracol, 
un mister şi a asemuit sentimentul de admiraţie pe care îl 
stîrneşte în sufletul omului de ştiinţă contemplarea acestei 
armonii cu sentimentul de adoraţie al credinciosului pen¬ 
tru perfecţiunea divină. Einstein a exprimat nu o dată 
relaţia dintre trăirea acestui sentiment, pe care îl numea 
„religie cosmică 44 , şi fizica teoretică prin sentinţa: „Ceea ce 
rămîne întotdeauna de neînţeles în natură este posibilitatea 
de a o înţelege 44 . Omul de ştiinţă teoretică, spre deosebire 
de filozoful cu înclinaţii pozitiviste, scientiste, nu poate 
crede, aşadar, că, o dată cu progresul cunoaşterii pozitive, 
fiinţa raţională s-ar putea desprinde cu totul de mister 32 . 

Am stăruit mai mult asupra conturării acestui ideal de 
cunoaştere şi a convingerilor metafizice care îl susţin deoa¬ 
rece credem că vom putea astfel înţelege mai uşor şi mai 
bine acele trăsături ce conferă o atît de marcată originalitate 
atît acţiunii lui Einstein, ca cercetător al naturii, cît şi 
reflecţiei sale asupra teoriei fizice şi asupra cunoaşterii 
omeneşti în genere. Amploarea şi consecvenţa fără egal a 
angajării sale filozofice îl singularizează pe Einstein printre 
marii creatori de ştiinţă ai secolului nostru, îl desparte de 


31 A. Einstein, Op. cit., p. 103. 

32 „Găsiţi curios că eu consider posibilitatea de a înţelege lumea ca 
un miracol sau ca un mister etern. Ei bine, a priori ne putem aştepta 
la o lume hăotică ce nu poate fi cuprinsă prin nici un fel de gîndire. 
Am putea să ne aşteptăm ca lumea să fie supusă legii numai în măsura 
în care intervenim noi, cu inteligenţa noastră ordonatoare. Ar fi 
o ordine de felul ordinii alfabetice a cuvintelor unui limbaj. Felul de 
ordine creat de teoria generală a relativităţii este, dimpotrivă, de cu totul 
altă natură. Chiar dacă axiomele teoriei sînt formulate de oameni, 
succesul unei asemenea întreprinderi presupune un înalt grad de ordine 
a lumii obiective pe care nu am fi cîtuşi de puţin îndreptăţiţi să o aştep¬ 
tăm a priori. Acesta este « miracolul» ce se întăreşte tot mai mult o dată 
cu dezvoltarea cunoştinţelor noastre.“ (Einstein către M. Solovine, 
-30 martie 1952, în Op. cit., p. 115). 

alţii într-un fel care ne sugerează izolarea şi măreţia eroului 
tragic sau romantic. 

Nota eroică poate fi identificată mai întîi în stilul 
gîndirii şi creaţiei ştiinţifice. Potrivit unei concepţii larg 
împărtăşite de cercetătorii moderni ai naturii, faptele de 
observaţie şi experimentale constituie nu numai piatra de 
încercare, ci şi sursa oricărei inovaţii teoretice demne de 
luat în seamă. Se lasă să se înţeleagă că imaginaţia teore¬ 
ticianului ar fi pusă în mişcare şi orientată în toate desfă¬ 
şurările ei de datele experienţei fizice. Un contemporan 
celebru al lui Einstein, R. A. Milikan, susţinea că cele mai 
importante progrese ale cunoaşterii fizice s-au datorat în 
primul rînd dezvoltării tehnicilor instrumentale ale cerce¬ 
tării. Această apreciere formulată în autobiografia sa, care 
a fost publicată în 1950, nu a contrariat pe cei mai mulţi 
dintre colegii săi fizicieni, nici cel puţin pe cei ce se îndelet¬ 
niceau cu fizica teoretică. Chiar dacă unii dintre ei puteau 
găsi că o asemenea afirmaţie era puţin prea netă, ea era 
în consonanţă cu punctul de vedere general acceptat: datele 
experienţei, şi mai ales descoperirile experimentale surprin¬ 
zătoare, sînt în primul rînd răspunzătoare de geneza noilor 
problemu idei teoretice. O examinare cît de sumară a 
cîtorva .pisoade semnificative din creaţia teoretică a lui 
Einstein arată că aceasta nu se conformează unei asemenea 
«cheme familiare. Atît reflecţiile retrospective ale lui Einstein, 
cît şi cercetările mai recente ale istoricilor ştiinţei relevă 
rolul hotărîtor al consideraţiilor de principiu în elaborarea 
teoriei restrînse şi generale a relativităţii. 

Aşa cum a precizat nu o dată autorul ei, teoria restrînsă 
a relativităţii a fost rezultatul străduinţelor de a împăca 
principiul relativităţii mişcărilor uniforme (invarianţa legi¬ 
lor naturii în raport cu mişcarea de translaţie uniformă) cu 
principiul constanţei vitezei mişcării luminii în vid. Aceste 
principii, amîndouă bine susţinute de experienţă, nu păreau 
compatibile unul cu celălalt. Unificarea lor a fost înfăptuită 
de teoria einsteiniană printr-o modificare a cinematicii, a 
conţinutului fizic a noţiunilor de mişcare, spaţiu şi timp 33 
care a fost în măsură să pună în evidenţă caracterul arbi¬ 
trar al reprezentărilor statornicite despre caracterul absolut 


M Iată o exprimare caracteristică a lui Einstein din cărticica sa 
de expunere populară a teoriei relativităţii: „Printr-o analiză a concep¬ 
telor fizice s-a arătat că în realitate nu există o incompatibilitate a prin- 

al spaţiului, timpului şi simultaneităţii. Examinînd cele 
trei memorii publicate de Einstein în al său annus mirabilis 
1905, memoriile consacrate explicării cuantice a efectului 
fotoelectric, mişcării browniene şi teoriei restrînse a relati¬ 
vităţii, G. Holton, unul din cercetătorii de frunte ai operei 
lui Einstein, ajunge la concluzia că ele au, într-o privinţă, o 
structură asemănătoare. Toate cele trei texte încep cu 
semnalarea unei asimetrii în teoriile acceptate, precum şi a 
altor insuficienţe de ordin mai mult estetic. Se propune apoi 
un nou principiu, de un înalt nivel de generalitate, care 
elimină aceste asimetrii şi permite deducerea unor conse¬ 
cinţe verificabile. în fiecare caz Einstein invocă datele 
experienţei nu ca punct de plecare al teoriei pe care o pro¬ 
pune, ci pentru a pune în evidenţă interesul problemei care 
îl preocupă. Nu se menţionează vreun conflict între teorie 
şi faptele cunoscute. Scopul urmărit pare să fie în primul rînd 
eliminarea asimetriilor semnalate şi explicarea mai simplă 
a faptelor cunoscute. Articolele cuprind numai experimente 
mintale 34 . S-a observat adesea că aceste texte fac o notă 
aparte cu alte texte ştiinţifice. Ele sînt scrise într-un stil 
ce nu seamănă cu cel al altor fizicieni teoreticieni. ,,Ele 
conţin foarte puţină matematică. Există mult comentariu 
verbal. Concluziile, concluziile bizare, decurg cu cea mai mare 
uşurinţă; raţionamentul este inatacabil. Este ca şi cum s-ar 
fi ajuns la concluziile pe Care le conţin prin gîndire pură, 
fără sprijin, fără a asculta părerile altora. într-o măsură 
surprinzător de mare este tocmai ceea ce s-a întîmplat.“ 3& 
Teoria generală a relativităţii a reprezentat o continuare 
firească a preocupărilor care au condus la formularea teo¬ 
riei restrînse a relativităţii. Tînărul Einstein resimţea drept 
o insuficienţă a teoriei lui Newton faptul că în cadrul aces¬ 
teia legea gravitaţiei reprezintă un postulat distinct, fără 
nici o legătură cu celelalte noţiuni mecanice. El şi-a pu» 


cipiului relativităţii cu legea de propagare a luminii şi că, dimpotrivă, 
prin ataşamentul sistematic lată de aceste două legi se poate ajunge 
la o teorie ireproşabilă din punct de vedere logic.“ Şi mai departe: 
„Cea din urmă (teoria relativităţii) a luat naştere mai degrabă din electro- 
dinamică, ca o unificare şi generalizare uimitoare a ipotezelor înainte 
independente pe care s-a clădit electrodinamica.“ 

34 Vezi G. Holton, Einstein , Michelson eţ Vexperience „< cruciale “ 
în G. Holton, L'invention scientifique. Themata et interpretation , P.U.F,. 
Paris, 1982, p. 355-56. 

36 C. P. Snow, Op. cit., p. 3. 

intrebarea dacă independenţa legilor naturii faţă de siste¬ 
mul de coordonate se limitează la sisteme ce sînt in mişcare 
<le translaţie uniformă unele în raport cu celelalte. încrederea 
In simplitatea naturii l-a condus în mod firesc spre concluzia 
€ă o teorie ce privilegiază sistemele inerţiale nu este o teorie 
satisfăcătoare. Einstein compara mai tîrziu privilegierea 
sistemului inerţial în fizica lui Newton cu ideea că există 
un centru al universului, aşa cum apare ea bunăoară în 
fizică lui Aristotel. „Ce are natura comun cu sistemele de 
coordonate introduse de noi şi cu starea lor de mişcare ?“ 
se întreba Einstein în articolul Ce este teoria relativităţii ? 
Răspunsul său: „Dacă pentru descrierea naturii este deja 
necesar să ne folosim de un sistem de coordonate introdus 
de noi în mod arbitrar, atunci trebuie ca alegerea stării sale 
de mişcare să nu fie supusă nici unei restricţii; legile trebuie 
să fie cu totul independente de această alegere (principiul 
general al relativităţii).“ Einstein nu a făcut nici un secret 
din faptul că tocmai consideraţiile de principiu, în primul 
rînd aspiraţia spre simplitate şi armonie, sînt cele care l-au 
condus şi l-au susţinut în eforturile îndelungate care şi-au 
găs : * nplinirea prin formularea teoriei generale a relativi¬ 
tăţii. „După ce principiul special al relativităţii a fost con¬ 
firmat, oricărui spirit ce năzuieşte spre generalizare a trebuit 
să-i pară atrăgător să îndrăznească pasul spre un principiu 
general al relativităţii 41 . Această exprimare impersonală, pe 
care o găsim îm scrierea lui populară despre relativitate 
este într-un fel înşelătoare. Căci nici un alt fizician al vremii 
nu a gîndit în acest fel, şi Einstein era pe deplin conştient 
de acest fapt. L. Infeld îşi aminteşte de o discuţie cu Einstein 
din anul 1938. Atunci cînd i-a spus că teoria restrî«să a 
relativităţii ar fi devenit cunoscută independent de formu¬ 
larea pe care i-a dat-o în 1905, Einstein a replicat: „Dar 
teoria generală a relativităţii ar fi rămas încă necunoscută 4436 . 
Se poate presupune că tocmai înfăptuirea cu succes a pro¬ 
iectului unei teorii generale a relativităţii a consolidat 
încrederea lui Einstein în simplitatea legilor fundamentale 
ale naturii şi a determinat în acest fel orientarea străduin¬ 
ţelor sale ştiinţifice ulterioare. Se relatează că în ultima sa 
expunere publică din 1954 el a fost întrerupt atunci cînd 
ai-a reafirmat convingerea că legile fundamentale ale naturii 


? 6 L. Infeld, Op. cit., p. 50. 

trebuie să fie simple, cu întrebarea: „Dar dacă nu sînt 
simple?“ Răspunsul lui Einstein spune totul: „Atunci ele 
nu mă vor interesa. 4437 

în scrierile cu caracter metodologic din a doua parte a 
vieţii sale, cu deosebire în Notele autobiografice , Einstein 
a încercat să dea o formulare convingerilor pe care le-a 
cîştigat într-o practică ştiinţifică îndelungată cu privire 
la însemnătatea consideraţiilor de principiu în progresul 
cunoaşterii teoretice a naturii insistînd asupra greutăţii ce 
trebuie să fie acordată cerinţelor de simplitate, naturaleţe, 
de „perfecţiune internă 44 în evaluarea unei teorii ştiinţifice* 
Această temă apare aproape în toate scrierile ce tratează 
problemele teoriei fizice. Mărturisind că asemenea cerinţe 
au avut întotdeauna un rol hotărîtor în orientarea judecăţii 
sale, Einstein recunoaşte totodată că ele sînt pe cît de im¬ 
portante, pe atît de greu de precizat 38 . El lasă de altfel să se 
înţeleagă că încercările de a explica aceste cerinţe, de a 
formula reguli, canoane, nu pot înlocui acel instinct care îi 
spune teoreticianului că tocmai contribuţia pe care o aduce la 
dezvăluirea ordinii, armoniei şi simplităţii universului na¬ 
tural reprezintă cea mai de preţ însuşire a unei teorii fizice^ 
G altă faţă a acestei teme este distincţia einsteiniană dintre 
teorii constructive şi teorii de principii , precum şi sublinierea 
excelenţei celor din urmă. Sînt constructive acele teorii 
fizice care îşi propun să explice fapte noi prin postularea 
unor entităţi, dincolo de nivelul observaţiei. O teorie cons¬ 
tructivă este introdusă, de cele mai multe ori, pentru a face 
faţă contradicţiei sistematice dintre teoria acceptată şi 
datele experienţei. Dimpotrivă, o teorie de principii explică 


37 Vezi J. A. Wheeler, Op. cit., p. 214. 

38 în Notele autobiografice , Einstein dă cîteva indicaţii cu privire la 
ceea ce are în vedere cînd vorbeşte de perfecţiunea internă a unei teorii 
fizice, dar recunoaşte, totodată, că nu lipsa de spaţiu tipografic îl 
împiedică să facă afirmaţii mai precise în această privinţă. Dirac, care 
a crezut probabil mai mult decît orice fizician după Einstein în frumu¬ 
seţea matematică a ecuaţiilor drept criteriu al valorii unei teorii fizice,, 
s-a exprimat într-un mod asemănător: „Aţi putea întreba: «De ce trebuie 
să aibă ecuaţiile această mare, frumuseţe ?» La aceasta nu putem da uu 
răspuns definitiv. Putem să spunem că este un principiu care s-a bucu¬ 
rat de mult succes, cu deosebire în mîinile lui Einstein.“ (P.A.M. Dirac» 
Op. cit., p. 53.) într-adevăr, perfecţiunea internă a teoriei a fost pentru 
Einstein mai mult un criteriu estetic decît unul logic. El obişnuia să 
spună: „Pentru un om muzical aceasta este convingător. 4 * 

de obicei într-un mod nou, pe baza unui principiu de un înalt 
nivel de generalitate, fapte care sint explicate deja de alte 
teorii. Einstein sublinia că sînt necesare doar puţine cu¬ 
noştinţe pentru formularea unei teorii de. principii de îndată 
ce au fost determinate condiţiile de ordin formal pe care 
trebuie să le satisfacă ecuaţiile ei. Termodinamica clasică, 
■o teorie pentru care Einstein avea cea mai înaltă apreciere 39 , 
ilustrează foarte bine caracteristicile unei teorii de principii. 
Intr-un pasaj important al Notelor autobiografice Einstein 
menţionează că termodinamica i-a servit drept model şi 
sursă de inspiraţie în elaborarea teoriei relativităţii. În¬ 
trebării „Cum trebuie să fie legile naturii pentru a explica 
imposibilitatea de a construi un perpetuum mobile de speţa 
întîi şi a doua ?“, întrebare ce a condus la formularea prin¬ 
cipiilor termodinamicii, îi corespunde întrebarea „Cum trebuie 
să fie legile naturii pentru ca să nu existe observatori pri¬ 
vilegiaţi ?“ Această întrebare conţine principiul euristic care 
l-a orientat pe Einstein în elaborarea teoriei relativităţii. 

Deţinem acum cîteve premise pentru a înţelege mai bine 
ceea ce reprezintă probabil cea mai originală şi izbitoare 
trăsătură a atitudinii şi comportării ştiinţifice a celebrului 
cercetător al naturii: refuzul său de a lua în serios noi date 
de observaţie sau experimentale de îndată ce ele se dovedesc 
incompatibile cu teorii ce merită o înaltă apreciere din punc¬ 
tul de vedere al cerinţelor perfecţiunii interne. Einstein nu 
era dispus să dea crezare unor fapte incompatibile cu teorii 
al căror adevăr îi apărea drept neîndoielnic în lumina consi¬ 
deraţiilor de principiu. Atît luările sale de poziţie faţă de 
evenimentele ştiinţifice ale zilei, nu o dată în contradicţie 
cu cele ale opiniei ştiinţifice dominante, cît şi unele din re¬ 
flecţiile sale retrospective nu lasă nici o îndoială în această 
privinţă. 

Iată doar cîteva mărturii. în 1906, la scurt timp după 
apariţia articolului lui Einstein despre relativitate, cerce¬ 
tătorul experimentator W. Kaufmann a publicat un articol 
ce cuprindea noi rezultate experimentale asupra mişcării 
electronului, rezultate care erau în contradicţie cu teoria 


39 „O teorie este cu atît mai impresionantă cu cît simplitatea pre¬ 
miselor ei este mai mare, cu cît sînt mai diferite lucrurile pe care le leagă 
cu cît este mai cuprinzător domeniul ei de aplicare. Acestui fapt se 
datoreşte impresia profundă pe care a făcut-o asupra mea termodina¬ 
mica clasică.“ (Note autobiografice) 

lui Lorentz şi a lui Einstein 40 . Discutînd un an mai tîrziu 
rezultatele lui Kaufmann, Einstein aprecia că este pr$a 
devreme pentru a trage din ele concluzii asupra valabilităţii 
teoriei relativităţii. Teoriile alternative asupra mişcării 
electronului, cele ale lui Abraham şi Bucherer, scria el, „au 
o probabilitate destul de mică, ipotezele lor fundamentale 
despre masa electronilor în mişcare nefiind explicabile cu 
ajutorul unor sisteme teoretice susceptibile să acopere un 
ansamblu mai mare de fenomene 44 . Este de aceea plauzibil 
că rezultatele experimentale ale lui Kaufmann au fost viciate 
de „o eroare sistematică nebănuită 44 . Va trebui deci să aş¬ 
teptăm verificarea acestor rezultate şi indicaţiile altor ex¬ 
perimente înainte de a decide ceva cu privire la raportul teo¬ 
riei relativităţii cu experienţa 41 . Şi mai concludentă a fost 
atitudinea pe care a adoptat-o Einstein în legătură cu veri¬ 
ficarea prin observaţii astronomice a uneia din consecinţele 
teoriei generale a relativităţii, curbura razelor de lumină în 
cîmpul gravitaţional al soarelui. 

încă din martie 1914, informîndu-1 pe Besso despre 
progresele pe care le-a realizat în elaborarea teoriei, Einstein 
remarca: „Acum sînt pe deplin satisfăcut şi nu mă îndoiesc 
de validitatea întregului sistem, fie că observarea eclipsei 
solare va reuşi, fie că nu. Raţiunea lucrului este prea evi¬ 
dentă. 4442 lise Rosenthal-Schneider, care i-a fost studentă, 
la Berlin, relata mai tîrziu că a avut o discuţie cu Einstein 
tocmai în zilele cînd acesta a primit comunicarea lui Edding- 
ton cu privire la rezultatele examinării fotografiilor făcute 
de expediţia pe care a organizat-o cel din urmă cu ocazia 
eclipsei de soare din primăvara anului 1919. în mod firesc 
ea a fost surprinsă de remarca lui Einstein că era convins 
mai dinainte de valabilitatea teoriei şi l-a întrebat ce ar fi 
spus dacă rezultatele observaţiilor ar fi fost incompatibile 


40 H. A. Lorentz, care avea o mare încredere în capacitatea lui 
Kaufmann, a fost deosebit de afectat de rezultatele acestuia. El ar 
fi spus: „Din toată munca mea nu s-a ales nimic“. (P.A.M. Dirac, 
Op. cit., p. 15.) 

41 Apud G. Holton, Unde este realitatea ? Răspunsurile lui Einstein , 
în Ştiinţă şi sinteză. Editura Politică, Bucureşti, 1969, p. 120— 121- 
Atitudinea lui Einstein s-a dovedit perspicace. Experienţele au fost 
repetate peste cîţiva ani şi rezultatele lor au fost favorabile modelului 
Lorentz-Einstein. S-a descoperit că a existat un defect în aparatul 
folosit de Kaufmann. 

42 Op. cit., p. 32. 

cu predicţiile sale. Răspunsul a fost: „Ei bine, mi-ar fi 
părut foarte rău pentru bunul Dumnezeu: teoria este justă.“ 43 
In 1921 Einstein îl anunţa pe Besso că mulţi cercetători 
au publicat rezultate ce confirmă deplasarea spre roşu a 
liniilor spectrale din razele de lumină ce vin de la stele 
Îndepărtate, o altă predicţie a teoriei generale a relativi¬ 
tăţii şi adăuga: „Nici un moment nu m-am îndoit de faptul 
că va fi aşa, în timp ce alţii s-au îndoit, oameni care cred 
că înţeleg teoria relativităţii/ 444 Merită să fie amintită de 
asemenea reacţia lui Einstein faţă de cercetările reputatului 
fizician american D. C. Miller, care a reprodus începînd din 
jurul anului 1920 vestitul experiment Michelson-Morley la 
altitudine, pe muntele Wilson, obţinînd rezultate pozitive, 
în contradicţie cu teoria relativităţii. Einstein nu s-a lăsat 
impresionat de rezultatele pe care le-a publicat Miller în 
1925, deşi acestea păreau bine asigurate prin numeroase repetări 
ale experimentului. Lui Besso, el îi scrie la sfîrşitul aceluiaşi 
an (25 decembrie 1925): „Cred de asemenea că experienţele 
lui Miller se sprijină pe erori de temperatură. Nu le-am luat 
nici un moment în serios. tt45 In sfîrşit, Einstein a comentat 
in felul următor consideraţiile lui E. Freundlich asupra 
relaţiei teoriei generale a relativităţii cu datele mai noi ale 
observaţiei astronomice într-o scrisoare către M. Born din 
12 mai 1952: „Freundlich în schimb nu mă mişcă cîtuşi de 
puţin. Chiar dacă nu am cunoaşte nici devierea luminii, nici 
precesiunea periheiiului, nici decalajul razelor spectrale, 
«ecuaţiile gravitaţiei ar fi la fel de convingătoare, căci ele se 
lipsesc de sistemul inerţial (această fantomă ce acţionează 
asupra tuturor lucrurilor, dar asupra căreia obiectele nu au 
nici un efect). Este cu adevărat uimitor că oamenii sînt în 


43 Apud G. Holton, Unde este realitatea ?, p. 122. O remarcă încă. 
şi mai şocantă este relatată de E. G. Strâns, unul din colaboratorii lui 
Eintein din ultima perioadă a vieţii. Aflînd de moartea lui Planck 
(1947), Einstein a făcut un sincer elogiu omului, dar a observat în 
treacăt că acesta „nu a înţeles în fapt i‘izica“. Rugat să explice o afir¬ 
maţie atît de neaşteptată, Einstein a spus: „în timpul eclipsei din 1919 
Planck a rămas în picioare toată noaptea pentru a vedea dacă se con¬ 
firmă curbura luminii în cîmpul gravitaţional al soarelui. Dacă ar fi 
Înţeles cu adevărat felul în care explică relativitatea generală echiva¬ 
lenţa masei inerte şi grele, el ar fi putut să se ducă se se culce, cum am 
făcut eu.“ (E. G. Strâns, Memoir , în Einstein , *4 Centenary Volume , 
P- 31.) 

44 Op. cit., p. 97. 

45 Op. cit., p. 127. Şi această apreciere a fost ulterior confirmată. 

general surzi la argumentele cele mai puternice, in timp ce 
au întotdeauna tendinţa de a supraestima precizia măsu¬ 
rătorilor. “ 46 Aşadar, pentru Einstein argumentele cele mai 
puternice în favoarea unei teorii erau simplitatea ei logică 
şi frumuseţea matematică a ecuaţiilor ei. Credinţa lui în 
raţionalitatea şi inteligibilitatea universului era de neclintit. 
Acesta ar putea fi şi tîlcul cunoscutei sale sentinţe: „Dum¬ 
nezeu este subtil, dar nu este răutăcios/ 4 (Raffiniert ist 
der Herr Gott, aber boshaft ist er nicht ) 47 . Einstein nu putea 
să creadă că o teorie ce se distinge în mod deosebit prin 
simplitate logică şi frumuseţe matematică nu este şi 
adevărată. 

Nu trebuie însă să credem că el ar fi considerat asemenea 
argumente drept convingătoare, şi cu atît mai puţin drept 
constrîngătoare pentru fizicianul obişnuit. Iată de ce Einstein 
acorda o însemnătate deosebită confirmării experimentale 
chiar atunci cînd era convins din capul locului de adevărul 
unei teorii pe temeiul perfecţiunii ei interne. Se părea că el 
făcea o distincţie clară între ceea ce îl putea convinge şi 
ceea ce era în măsură să-i convingă pe alţii 48 . Există nume¬ 
roase mărturii că Einstein nu împărtăşea de fapt punctul 


46 Op. cit., p. 206. Iată şi exprimările lui Dirac, care împărtăşea 
punctul de vedere al lui Einstein despre frumuseţea matematică drept 
criteriu suprem al adevărului unei teorii fizice: „Cînd lucra la construcţia 
teoriei sale asupra gravitaţiei, Einstein nu încerca să dea socoteală de 
anumite rezultate ale observaţiei. Departe de aceasta. Modul lui de 
a proceda a fost să caute o teorie frumoasă, o teorie de un tip pe care 
l-ar alege natura. Desigur este nevoie de geniu adevărat pentru a fi în 
stare] să-ţi imaginezi cum este natura gîndind în mod abstract asupra ei. 
Rezultatul unui asemenea mod de a acţiona este o teorie de o mare simpli¬ 
tate şi eleganţă în ideile ei de bază. Ai o credinţă irezistibilă că funda¬ 
mentele trebuie să fie corecte independent de acordul ei cu experienţa. 
Dacă se va produce o discrepanţă, nu i se va îngădui să intre în conflict 
cu încrederea în corectitudinea schemei generale.“ (P.A.M. Dirac, 
The Excellence of Einstein 1 s Theory of Gravitation , în The Impaet of 
Modern Scientific Ideas on Society , p. 43 — 44.) 

47 Secretara lui Einstein, H. Dukas, îşi aminteşte că el ar fi pronunţat 
pentru prima dată aceste cuvinte în 1921, cînd a fost întrebat la Princeton 
ce crede despre primele rezultate ale lui Miller. 

48 Einstein avea cea mai înaltă părere despre colegii cărora le 
atribuia capacitatea de a accepta o nouă teorie exclusiv pe baza unor 
consideraţii de principiu. Lui A. Sommerfeld îi scria la sfîrşitul anului 
1915, cînd ajunsese la elaborarea finală a noii sale teorii: „Veţi fi con¬ 
vins de teoria generală a relativităţii de îndată ce o veţi studia. Prin 
urmare, nu voi spune nici un cuvînt în apărarea ei.“ în corespondenţa 
particulară, Einstein nu ezita să formuleze şi aprecieri mai puţin reve- 

de vedere larg răspîndit după care teoria restrînsă a relati¬ 
vităţii şi-ar avea originea în rezultatul negativ al experi¬ 
mentului Michelson-Morley 49 . Cu toate acestea, el s-a ferit 
să dezmintă ideea că teoria relativităţii ar fi fost elaborată 
în primul rînd pentru a explica rezultatul negativ al acestui 
experiment. Este de presupus că Einstein socotea o asemenea 
prezentare a lucrurilor drept calea cea mai bună pentru a 
grăbi acceptarea noii teorii în cercurile largi ale fizicienilor. 
Recunoscînd că sublinierea originii experimentale a teoriei 
relativităţii a servit atît în propagarea ei, cît şi în apărarea 
ei de atacuri, Einstein a arătat încă o dată cît era de con¬ 
ştient de deosebirea dintre consideraţiile după care se condu¬ 
cea în acceptarea unei teorii fizice şi cele care aveau putere 
de convingere asupra marii majorităţi a colegilor săi; 

Se poate presupune că împotrivirea sau numai rezerva 
multor cercetători faţă de teoria relativităţii exprima în 
primul rînd lipsa lor de aderenţă la modul de a practica şi 
de a înţelege ştiinţa teoretică a naturii pe care îl propunea 
creatorul ei. Vorbind despre lucrarea lui Einstein asupra 
mişcării browniene, W. Nernst, unul din cei mai proeminenţi 
cercetători germani ai epocii, nu s-a sfiit să spună în anii’ 20: 
„Această descoperire a lui Einstein este mai importantă 


renţioase ce confirmă afirmaţia de mai sus. într-o scrisoare către Besso 
de la sfîrşitul anului 1913, caracterizează astfel atitudinea unor cunoscuţi 
fizicieni teoreticieni faţă de primele elaborări ale noii sale teorii: „în 
primăvară voi merge la Lorentz pentru a discuta cu el problema. El 
se interesează mult de ea şi Langevin de asemenea. Laue nu poate 
fi abordat cînd este vorba de consideraţii de principiu. Nici Planck; 
mai degrabă Sommerfeld." (Op. cit., p. 30) 

49 Consacrată prin autoritatea unor fizicieni de prim rang, înce- 
pînd cu Planck, şi intrată în tratate, ideea originii experimentale a 
teoriei relativităţii ne este înfăţişată ca neproblema ică şi în scrieri 
recente: „Cu rezultatul său negativ acest experiment a jucat în înte¬ 
meierea teoriei relativităţii acelaşi rol fundamental ca şi altădată 
încercările infructuoase de a realiza un perpetuum mot în descoperirea 
legii energiei.“ (Fr. Herneck, Siebzig Jahre Relativitătstheorie , în Fr. 
Herneck, op. cit., p. 326.) Cercetările istorice condc^ănsă la concluzii 
diferite. Solicitat în ultimii ani ai vieţii de fizicianul american R. S. Shan- 
kland să se explice în această privinţă, Einstein a spus că a aflat indi¬ 
rect despre experimentul lui Michelson dintr-o scriere a lui Lorentz şi 
că rezultatul său negativ nu i-a atras în mod deosebit atenţia deoarece 
nu se aştepta la alt rezultat. Einstein nu credea, în general, că un expe¬ 
riment, oricare ar fi el, poate determina o restructurare în fundamen¬ 
tele fizicii de proporţiile celei pe care a reprezentat-o teoria relativităţii, 
(Pentru dezvoltări vezi G. Holton, Einstein, Michelson et Vexperience 
„cruciale' 6 .) 

decit teoria relativităţii. Căci teoria relativităţii este filozofie pe 
clnd aceasta este singura lui descoperire fizică importantă . “ 50 
Reticenţa fizicienilor experimentatori faţă de teoria rela¬ 
tivităţii era cvasigenerală. Printre cei ce nu acceptau teoria 
erau nume ca W. Roentgen, M. Abraham, Ph. Lenard.. 
S;e ştie că Einstein nu a primit Premiul Nobel decît destul 
de tlrziu şi nu l-a primit pentru teoria relativităţii. în docu¬ 
mentul oficial al Academiei Regale de Ştiinţe din Stockholm 
(10 decembrie 1922) se menţionează că premiul a fost acordat 
lui Einstein pentru merite în fizica teoretică, în special 
pentru descoperirea efectului fotoelectric. în primăvara 
aceluiaşi an Einstein a vizitat Parisul ca primul savant 
german invitat în Franţa după război. Subiectul expunerilor 
sale l-a constituit teoria relativităţii. El a vorbit în faţa 
matematicienilor şi filozofilor dar nu şi la Societatea fizi¬ 
cienilor (?!) 51 . Şi campania împotriva teoriei relativităţii 
inaugurată în jurul anului 1920, o campanie ce va fi domi¬ 
nată tot mai mult de motivaţii politice antisemite o dată 
cu ascensiunea naţional - socialismului, are drept temă 
centrală denunţarea caracterului „speculativ 44 al teoriei 
relativităţii. Se urmărea astfel, evident, cîştigarea adeziunii 
experimentatorilor, a fizicienilor care lucrau la aplicaţii, 
exploatînd reticenţa lor faţă de teorii de un nivel foarte 
înalt de generalitate. Teoriile lui Einstein erau prezentate 
drept construcţii matematice arbitrare ce se situează la 
antipodul fizicii autentice, a fizicii „germane 44 sau „ariene 44 , 
care ar rămîne pe terenul ferm al experienţei 52 . 

Consecvent idealului său ştiinţific, Einstein a subliniat 
cu vigoare rolul creaţiilor libere ale imaginaţiei teoreticia- 


60 L. Infeld, Op. cit., p. 49. 

61 Vezi M. Biezunsky, Einstein ă Paris , [în (ed.) M. Biezunsky, 
La recherche dans Vhistoire de la Science , Editions du Seuil, Paris, 1983. 
Autorul observă că dacă partizanii relativităţii, în frunte cu P. Lăngevin, 
lăudau simplitatea şi frumuseţea teoriei, „majoritatea tăcută“ aprecia 
că teoria nu are o bază experimentală satisfăcătoare. Concluzia auto¬ 
rului: „Einstein a putut să seducă publicul parizian, el nu a convins 
majoritatea savanţilor de caracterul bine întemeiat al tezelor sale.“, 
(Op. cit., p. 292.) 

62 Tema apare într-o formă caracteristică în scrierile lui H. Dingler, 
unul din puţinii autori care încearcă să dea o fundamentare epistemo¬ 
logică criticii teoriei relativităţii. Dingler susţine că fundamentul ştiinţei 
trebuie construit numai din enunţuri despre trăiri (Erlebnisaussagen) 
şi enunţuri despre acţiuni (Handlungsaussagen). Or, în teoria relati- 

nului în cunoaşterea naturii 53 . Concepută astfel, ca activi¬ 
tate eminamente creatoare, ştiinţa teoretică se apropie mult 
de artă. Pentru Einstein atît una, cit şi cealaltă tind să 
dezvăluie simplitatea, ordinea, armonia şi frumuseţea ce se 
situează dincolo de aparenţe. O asemenea perspectivă con¬ 
feră imaginii sale asupra ştiinţei accente pronunţat eroice, 
împotriva unui punct de vedere puternic înrădăcinat în 
tradiţia ştiinţifică modernă, marele fizician susţinea că 
acumularea unui material faptic cît de bogat nu garantează 
elaborarea unei teorii reuşite. „Căci acest material nu fur¬ 
nizează prin el însuşi un punct de plecare pentru o teorie 
deductivă; sub influenţa acestui material putem însă găsi 
un principiu general care ar putea să fie punctul de plecare 
al unei teorii logice (deductive). Nu există însă nici un 
drum logic ce conduce de la materialul empiric la principiul 
general pe care se sprijină apoi deducţia logică.“ 54 Concluzia 
este că aptitudinea de a specula cu îndrăzneală constituie 
cea mai de preţ însuşire a omului de ştiinţă teoretică. Dar 
ideile noi, cu adevărat importante, sînt rare. Nici talentul, 
nici competenţa, nici tragerea de inimă nu pot să asigure 
succesul cercetătorului. El poate să eşueze în mod sistematic 
atît timp cît abordează probleme cu adevărat fundamentale 55 . 


vităţii „un rezultet experimental singular nu este explicat metcdic 
pornind de la condiţiile sale (care nici nu sînt încă cunoscute destul de 
bine), ci explicat în mod aparent prin acumularea unei mulţimi de 
principii generale neprobate ca principiul relativităţii, covarianţa, 
relativitatea timpului, transformări generale Lorentz etc.*‘ (H. Dinglef, 
Die Methode der Physik , Verlag E. Reinhardt, Miinchen, 1938, p. 378.) 
Dingler critică teoria relativităţii de pe poziţiile „fizicii fenomenologice* 4 , 
o orientare pe care Einstein a caracterizat-o drept centrară ţelului uni¬ 
ficării cunoaşterii fizice pe baza unui număr tot mai mic de concepte 
şi principii de un nivel tot mai înalt de generalitate. 

53 „Teoreticianul este tot mai mult constrîns să se lase condus în 
căutarea teoriilor de puncte de vedere pur matematice, formale, deoa¬ 
rece experienţa fizică a experimentatorului nu este în măsură să ducă 
la domeniile de cea mai înaltă abstracţie . . . Teoreticianul ce între¬ 
prinde aşa ceva nu trebuie numit cu mustrare un fantast; trebuie mai 
degrabă să i se acorde dreptul de a visa, căci pentru el nu există altă 
cale spre ţel. Nu este'desigur o visare lipsită de orice orientare, ci o cău¬ 
tare a celor mai simple posibilităţi din punct de vedere logic şi a con¬ 
secinţelor lor.** (A. Einstein, Das Paum-Ăther-und Feld-Problem der 
Physik , în Mein Weltbild, p. 239). 

64 Einstein către Besso la 20 martie 1952 , în Op. cit., p. 183. 

66 „Pentru cel ce se străduieşte să realizeze o operă ştiinţifică 
şansele de a ajunge la un rezultat de valoare sînt foarte slabe, chiar dacă 
este foarte înzestrat . . . “ (A. Einstein, Correspondance , p. 77.) 

Iată de ce Einstein credea că cercetarea ştiinţifică, aşa cum 
o Înţelegea el, nu ar trebui să fie o profesie. Ar fi mai bine 
ca cercetătorul să practice o profesie de utilitate socială, 
de exemplu, cea de profesor sau de tehnician, pentru a fi 
eliberat de sentimentul apăsător că nu merită banii pe care 
, îi primeşte atît timp cit nu reuşeşte să facă noi descoperiri. 
Einstein susţinea, pe jumătate în glumă, pe jumătate în 
serios, că cercetătorii ar trebui angajaţi ca paznici la faruri. 
Astfel ei şi-ar cîştiga pîinea printr-o activitate utilă, avînd 
totodată timpul şi liniştea necesară pentru a reflecta. Infeld 
afirma că Einstein era de fapt singurul om de ştiinţă care 
ar fi fost mulţumit ca paznic de far. Printre colegii săi Ein¬ 
stein îi preţuia cu deosebire pe cei ce se concentrau asupra 
problemelor de principiu, chiar dacă Străduinţele lor nu 
dădeau rezultatele aşteptate. Propriile lui realizări (ca şi 
eşecurile de altfel), Einstein la explica prin interesul său 
pentru probleme de principiu, prin curiozitate neslăbită, 
prin dorinţa niciodată satisfăcută de a înţelege mai bine 66 . 

Ceea ce conferă coerenţă reflecţiilor lui Einstein despre 
demersurile cunoaşterii teoretice şi despre structura şi valoa¬ 
rea teoriilor fizice este un punct de vedere mai general cu 
privire la natura ‘ gîndirii conceptuale, un punct de vedere 
ce este filozofic în sensul cel mai restrictiv al cuvîntului. 
Creatorul teoriei relativităţii formulează un punct de vedere 
asupra unor probleme consacrate de tradiţia seculară a filo¬ 
zofiei pe temeiul experienţei sale originale ca cercetător al 
naturii, precum şi al unei reflecţii asupra istoriei fizicii mo¬ 
derne, orientată de învăţăminte desprinse din această expe¬ 
rienţă. Nu este, aşadar, de mirare că ideile epistemologice 
ale lui Einstein, chiar "dacă ele vor fi resimţite drept sumare 
şi puţin elaborate în raport cu construcţiile unor mari 
nume ale teoriei cunoaşterii, se impun atenţiei prin origi¬ 
nalitatea lor de netăgăduit. Se poate presupune că el nici 


53 Spre sfirşitul vieţii Einstein observa într-o scrisoare către medicul 
Hans Miihsam: „Curiozitate, obsesie şi stăruinţă încăpăţînată m-au 
condus la gindurile mele.“ (Vezi Fr. Herneck, Einstein s Freundschaft 
mit Ârzten , în Op. cit., p. 237.) în acelaşi sens Philip Frank citează o 
observaţie sugestivă a marelui matematician german D. Hilbert: 
„Şi ştiţi de ce Einstein a fost cel care a spus lucrurile cele mai originale 
şi mai adinei despre spaţiu şi' timp din cele ce s-au spus în vremea 
noastră? Fiindcă nu a învăţat nici filozofia, nici matematica spaţiului 
şi timpului.“ (Ph. Frank, Op. cit., p. 335). 

nu s-ar fi oprit asupra unor asemenea probleme dacă expe¬ 
rienţa sa de cercetător nu i-ar fi sugerat idei noi. 

Einstein se desparte de filozofii care ilustrează marea 
tradiţie a teoriei cunoaşterii în primul rînd prin considera¬ 
ţiile sale asupra naturii conceptelor şi a relaţiei dintre con¬ 
cepte şi impresiile senzoriale. El crede mai întîi, în opoziţie 
cu intuiţia curentă şi cu ceea ce au susţinut de cele mai multe 
ori filozofii, că noţiunile, nu numai cele ştiinţifice, ci şi cele 
comune, nii sînt elaborate pornind de la datele cunoaşterii 
senzoriale printr-un proces de abstractizare, ci reprezintă, 
dimpotrivă, invenţii sau creaţii libere ale minţii omului. 
Altfel spus, ele nu sînt derivate, ci postulate. Dacă punctul 
de vedere contrar este'atît de adînc înrădăcinat, aceasta se 
întîmplă fiindcă există impresia, adesea inconştientă, că în 
acest fel poate fi explicată capacitatea acestor noţiuni de a 
organiza o varietate de experienţe senzoriale şi de a ne con¬ 
duce la cunoaşterea unor fapte noi. Einstein crede însă că 
există o explicaţie mai simplă şi mai firească a coresponden¬ 
ţei sistematice dintre noţiuni şi impresii senzoriale decît 
cea genetică, şi anume selecţia. Selecţia a reţinut şi a pro¬ 
movat acele invenţii conceptuale care s-au impus prin capa¬ 
citatea lor neobişnuită de a coordona şi,organiza lumea atît 
de diversă şi oarecum haotică a impresiilor senzoriale.' Re¬ 
laţia noţiunilor, care şi-au probat în acest fel utilitatea, cu 
datele experienţei ne apare de aceea drept una naturală. 
Noţiunile nu au desigur nici o justificare în afara relaţiei 
lor cu datele simţurilor 57 . Nu există însă nici o probă obiec¬ 
tivă că această relaţie ar fi una genetică. Dimpotrivă, expe¬ 
rienţa dezvoltării gîndirii ştiinţifice ne arată că aceleaşi date 
ale experienţei pot fi corelate mai mult sau mai puţin satisfă¬ 
cător prin sisteme diferite de noţiuni, ceea ce este greu de 
explicat cît timp rămînem ataşaţi presupunerii familiare 
că noţiunile iau naştere din datele de observaţie prin abstrac¬ 
tizare. Ceea ce este şi mai important, această prejudecată 
filozofică poate deveni o frînă în calea inovaţiei conceptuale 
care are o însemnătate vitală pentru progresul cunoaşterii 


57 „Căci, deşi este sigur că noţiunile nu pot fi deduse prin logică 
(sau pe altă cale) din experienţă şi că ele constituie într-un anumit sens 
creaţii libere ale spiritului uman (fără dc care nici o ştiinţă nu este 
posibilă), totuşi poţiunile sînt tot atît de puţin independente de natura 
trăirilor noastre ca, de exemplu, hainele de corp.“ (A. Einstein, Teoria 
relativităţii , Editura Tehnică, Bucureşti, 1957, p.9.) 

fizice 58 . în ştiinţă se acordă adesea preferinţă sistemelor 
teoretice ce ne permit să cuprindem un domeniu larg de 
experienţe cu ajutorul unui număr mic de elemente de bază 
şi avem motive să credem că aceleaşi consideraţii au dus la 
selecţionarea noţiunilor ce conferă structură gîndirii unor 
comunităţi omeneşti cuprinzătoare. Cum se explică însă 
succesul sistematic al unor noţiuni în coordonarea şi antici¬ 
parea experienţelor noastre, precum şi faptul că ele pot fi 
subordonate unor noţiuni cu o putere de cuprindere mai 
mare, funcţionînd mai departe în mod eficient într-un dome¬ 
niu limitat al experienţei ? Singurul răspuns care ne stă 
la îndemînă este că aceste noţiuni prind în mod aproximativ 
şi imperfect anumite determinări ale realităţii. Supoziţia 
că înţelegerea semnificaţiei cunoaşterii fizice nu poate fi 
realizată declt printr-o dublă raportare a teoriilor funda¬ 
mentale la experienţa senzorială şi la realitatea obiectivă 
opune tot mai net, pe măsura trecerii timpului, modul de a 
gîndi al lui Einstein tendinţelor antimetafizice dominante . 59 

Din perspectiva unei reflecţii independente asupra expe¬ 
rienţei sale de cercetător al naturii, Einstein se delimitează 
critic faţă de marile curente din teoria cunoaşterii, integrînd 
totodată unele dintre motivele lor într-o viziune nouă, per¬ 
sonală. Empirismul inductivist şi pozitivismul sînt respinse 
în măsura în care nu recunosc că noţiunile şi teoriile ştiin¬ 
ţifice sînt creaţii libere ale imaginaţiei omului de ştiinţă, 
iar convenţionalismul şi apriorismul radical deoarece nu 
dau seama de faptul că orice cunoaştere despre natură este 
sub controlul experienţei şi că înseşi cadrele conceptuale 
cele mai generale ale gîndirii, care fac posibile experienţa, 
DOt fi supuse reconsiderării. împotriva curentului de gîndire 
empirist şi pozitivist ce domina mediul intelectual în care 


58 Referindu-se la remarcile critice pe care i le-a comunicat Einstein 
şi cu ocazia lecturii Prolegomenelor lui Kant, în vara anului 1918, 
M. Born nota: „Prin asemenea observaţii am învăţat lipsa de respect pe 
care trebuie s-o ai faţă de idei filozofice, dacă vrei să realizezi ceva în 
fizica teoretică.“ (M. Born, Erinnerungen an Einstein , p. 13.) 

69 Lui M. Schlick, pe care îl socotea continuatorul filozofiei ştiinţei 
a lui Mach, Einstein îi scria la 28 noiembrie 1930: „Să spunem deschis: 
fizica este încercarea de a construi conceptual un model al universului 
real şi al structurilor care îi determină legile . r. Pe scurt, resimt cu 
durere separaţia (confuză) dintre realitatea-experienţei şi realitatea- 
existenţei . . . Veţi rămîne surprins de «metafizicianul» Einstein.“ 
(Apud G. Holton, Unde este realitatea? , în Op. cit., p. 133.) 

a trăit, Einstein a dezvoltat o concepţie constructivă şi în 
acelaşi timp realistă despre cunoaştere. Centrul de greutate 
al acestei concepţii este ideea că nu datele simţurilor, ceea 
ce ne este dat imediat, ci conceptele şi teoriile construite de 
oameni au o semnificaţie obiectivă. Realitatea, obiectul cu¬ 
noaşterii fizice, departe de a ne fi date din capul locului în 
experienţă, sînt aproximate în măsură crescîndă prin ela¬ 
borări teoretice de un nivel tot mai înalt de generalitate. 
Este un punct de vedere pe care C. Holton îl va numi realism 
raţional. Einstein va susţine cu vigoare această poziţie, cri- 
ticînd punctul de vedere larg acceptat, potrivit căruia scopul 
ştiinţei este organizarea convenabilă şi anticiparea datelor 
experienţei. Scopul teoriei fizice este să ne ajute „să cunoaş¬ 
tem nu numai cum este făcută natura şi cum au loc opera¬ 
ţiile ei, dar de asemenea să ajungem cît mai aproape de acest 
scop, care este poate utopic de urmărit şi în aparenţă prezum¬ 
ţios: să înţelegem de ce natura este aşa, şi nu altfel. Aceasta 
este cea mai mare satisfacţie pentru un spirit ştiinţific. u 60 
Tendinţa lui Einstein de a judeca în mod pragmatic prin¬ 
cipiile epistemologice generale în raport cu fertilitatea orien¬ 
tării pe care sînt în măsură să o dea cercetării naturii apare 
limpede în judecăţile lui doar aparent contradictorii asupra 
filozofiei lui Ernst Mach. 

Einstein a subliniat nu o dată că opera lui ştiinţifică de 
tinereţe, cu deosebire teoria relativităţii, datorează mult 
influenţei stimulatoare a scrierilor istorico-critice ale fizi¬ 
cianului austriac, îndeosebi lucrării sale de istorie a meca¬ 
nicii. Intr-adevăr punctul de vedere empirist principal — 
conţinutul noţiunilor fizicii va trebui determinat prin rapor¬ 
tarea lor la experienţă — a putut constitui un preţios imbold 
şi un fir călăuzitor în examinarea critică a fundamentelor 
fizicii. Pretinsa evidenţă raţională sau necesitate a priori 
a unor concepte şi principii, care au fost utilizate mult timp 
cu succes în cunoaşterea naturii, este înşelătoare. Valabili¬ 
tatea lor este limitată la un domeniu determinat al expe¬ 
rienţei noastre. Nu există condiţii a priori ale oricărei expe¬ 
rienţe posibile, cum a susţinut Kant. Chiar dacă nu accep¬ 
tăm ca atare teza empiristă a originii empirice a concep¬ 
telor, jiu vom tăgădui că ea poate să încurajeze examinarea 
critică a unor concepte şi principii a căror „autoritate ex- 


60 Apud G. Holton, Unde este realitatea ?, în Op. cit ., p. 132. 

cesivă“ stînjeneşte desfăşurarea liberă a imaginaţiei omului 
de ştiinţă. Şi tocmai aşa s-au petrecut lucrurile în cazul lui 
Einstein 61 . Creatorul teoriei relativităţii a utilizat în mod 
eficient argumentele oferite de filozofia empiristă a cunoaş¬ 
terii, atacînd concepte consacrate de o tradiţie îndelungată 
(spaţiu absolut, timp absolut, mişcare absolută, eter, sistem 
inerţial) pe temeiul că sînt lipsite de conţinut fizic. Ca prac¬ 
tician al cercetării, Einstein nu a fost niciodată un discipol 
fidel al lui Mach, un machist ortodox. De la începuturile 
activităţii sale ştiinţifice, Einstein a fost atras de teoriile ce 
tindeau spre o unificare cît mai cuprinzătoare a cunoaşterii 
fizice prin introducerea unor principii şi concepte ce se înde¬ 
părtează tot mai mult de datele experienţei, ceea ce l-a situat 
în opoziţie nu numai cu principiile epistemologiei machiste 
(originea empirică a conceptelor teoretice, caracterizarea 
enunţurilor teoretice ca simple prescurtări ale datelor sen¬ 
zoriale, considerate drept elemente constitutive de bază ale 
cunoaşterii fizice), dar şi cu „orientarea fenomenologică^ 
a cercetării fizice, care era întemeiată pe aceste principii 62 „ 
Atît timp cît a putut exploata valoarea euristică a unor idei 
machiste, Einstein a pus pe primul plan ceea ce îl apropia 
de Mach. O asemenea atitudine exprimă foarte bine mentali ¬ 
tatea pragmatică a lui Einstein ca cercetător al naturii. 
Bunăoară, principiul determinării cîmpului gravitaţional do 
către masa corpurilor, un principiu care a avut un rol im¬ 
portant în elaborarea teoriei generalizate a relativităţii a 
fost caracterizat de Einstein drept o generalizare a cerinţei 


61 Sub acest aspect, reputaţia lui Mach ca precursor al teoriei rela¬ 
tivităţii poate fi sprijinită prin afirmaţii ale lui Einstein: „Cititorul 
ghiceşte deja că eu fac aluzie, aici, cu deosebire la anumite concepte 
ale teoriei spaţiului şi timpului şi ale mecanicii, care au cunosctit o 
modificare prin teoria relativităţii. Nimeni nu poate să răpească teore¬ 
ticienilor cunoaşterii meritul de a fi netezit în această privinţă căile 
dezvoltării viitoare; despre mine ştiu cel puţin că am fost stimulat în 
mod deosebit, direct sau indirect, de Hume şi Mach.“ (A. Einstein,. 
Ernst Mach.) 

62 Este adevărat că Einstein a devenit conştient abia cu trecerea 
timpului, îndeosebi după elaborarea teoriei generale a relativităţii, de 
opoziţia radicală dintre ţelurile pe care le urmărea în cîmpul cunoaşterii 
fizice şi cele formulate de Mach. Cu toate acestea, teza că Einstein ar 
fi gîndit şi acţionat la începuturile carierei sale ştiinţifice de pe poziţiile 
unei concepţii empiriste şi pozitiviste a cunoaşterii fizice, teză pe care o 
acceptă chiar un istoric al ştiinţei ca G. Holton, pare greu de susţinut 
dacă considerăm angajarea filozofică pe care o implică începuturile* 
activităţii sale de cercetător al naturii. 

lui Mach de a reduce interacţiunea la masa corpurilor şi a 
fost numit de el principiul lui Mach. In acest moment al 
creaţiei sale ştiinţifice, el a mers atit de departe, încît i-a 
scris lui Mach că vede o legătură între atitudinea critică 
a lui Planck faţă de concepţiile acestuia şi lipsa de înţelegere 
a lui Planck faţă de teoria generală a relativităţii 63 . Dar 
tocmai reflecţia asupra motivaţiei profundele l-a condus 
în elaborarea teoriei generale a relativităţii l-a pus pe Einstein 
în situaţia de a înţelege tot mai bine adevărata prăpastie 
ce desparte concepţia lui asupra naturii şi ţelului cunoaşterii 
fizice de cea a omului pe care l-a recunoscut adesea drept 
mentorul său filozofic. Deja în 1917, Einstein aprecia că 
Mach „nu poate crea nimic viu, el poate doar elimina ceea 
ce este putred“ 64 , pentru ca într-o scrisoare către C. [Lanc- 
zos, din ianuarie 1938, să exprime cu deplină clarita ceea 
ce îl desparte de fizicianul austriac: „De la un empirism scep¬ 
tic, care se apropia mai mult sau mai puiin de cel al lui Mach, 
problema gravitaţiei m-a făcut un raţionalist credincios, 
adică unul ce caută singura sursă demnă de încredere a ade¬ 
vărului în simplitatea matematică* 4 65 . Evident, Einstein nu 
mai credea acum ceea ce îi scria în tinereţe lui Mach. Angajat 
în elaborarea unei teorii generale a cîmpului, în care vedea 
o continuare a teoriei generale a relativităţii, el înţelegea 
tot mai bine cît de profund şi important este ceea ce îl des¬ 
parte de filozofii pozitivişti ai ştiinţei şi cît de îndreptăţită 
a fost critica făcută de Planck concepţiilor filozofice ale lui 


63 La sfîrşitul unei prime etape de cercetări consacrate elaborării 
teoriei generale a relativităţii, Einstein îi scrie lui Mach la 25 iulie 1913: 
„Anul viitor, cu ocazia eclipsei de soare, se va vedea dacă razele de 
lumină vor fi curbate lîngă soare, dacă presupoziţia fundamentală despre 
echivalenţa accelerării sistemului de referinţă, pe de o parte, şi a cîmpu¬ 
lui gravitaţional, pe de altă parte, se potriveşte cu adevărat. Dacă da, 
genialele dumneavoastră cercetări despre fundamentele mecanicii vor 
cunoaşte o strălucită confirmare, în ciuda criticii neîntemeiate a lui 
Planck. ”(Fr. Herneck, Die Beziehungcn iwuchen Eimtcin und Maci 
dokumentarisch dargestellt , în Fr. Herneck, Op. cit., p. 143.) 

64 Einstein către Besso la 13 mai IU 17, în Op. cit., p. 68. 

65 A. Einstein, Correspondance, p. 86. 

Mach 66 . Ca şi pronunţările sale asupra marilor orientări din 
teoria cunoaşterii, judecăţile nuanţate şi aparent contra¬ 
dictorii ale lui Einstein asupra lui Mach, precum şi schim¬ 
bările de accent din aceste judecăţi ce intervin o dată cu 
trecerea timpului exprimă foarte bine concepţia lui originală 
asupra ţelului cunoaşterii fizice, o concepţie ce s-a cristalizat 
treptat printr-o reflecţie susţinută asupra experienţei proprii 
creaţiei ştiinţifice. 

La capătul acestor dezvoltări, ne putem întoarce la între¬ 
barea de la începutul acestui studiu: cum poate fi explicată 
puterea de pătrundere cu totul ieşită din comun a ideilor 
şi faptelor unui om care şi-a consacrat viaţa fizicii teoretice 
în mintea şi sufletul semenilor săi, care, în cele mai multe 
cazuri, nu erau cîtuşi de puţin pregătiţi pentru a-i înţelege 
contribuţiile ştiinţifice ? 

Einstein a trăit într-o epocă în care conştiinţa însemnătă¬ 
ţii sociale a aplicaţiilor practice ale descoperirilor ştiinţifice 
era deja puternică. Pe măsură ce îşi afirma cu mai multă 
autoritate această capacitate, printr-o dezvoltare cumula¬ 
tivă ce contrasta cu cea a altor creaţii ale spiritului, ştiinţa 
exactă părea să se îndepărteze de filozofie şi de cultura uma¬ 
nistă în general. Mulţi oameni instruiţi erau înclinaţi să vadă 
în cercetarea naturii o activitate lipsită de semnificaţie spiri¬ 
tuală majoră, străină în mare măsură năzuinţei spre adevăr, 
bine şi frumos. Personalitatea şi opera lui Einstein, mai 
mult decît cea a oricărui cercetător al naturii din secolul 
nostru, a contrariat şi a trezit interesul unui public larg în 
primul rînd, deoarece a permis să se vadă cît de strimtă şi 
inadecvată este această imagine prozaică, pedestră asupra 
cunoaşterii pozitive. 

Teoria relativităţii a readus ştiinţa teoretică în centrul 
discuţiei filozofice. Anul 1919 constituie, din acest punct de 
vedere, un moment de referinţă. Fotografiile făcute de două 
expediţii astronomice engleze cu ocazia eclipsei de soare din 
primăvara acelui an au confirmat o predicţie îndrăzneaţă 


66 în anii ^şăi tîrzii Einstein pare să fi uitat că simpatia sa din 
tinereţe faţă de motive filozofice empiriste şi operaţionaliste a avut 
raţiuni euristice. K. Popper îşi aminteşte de o convorbire din anul 1950 
în cadrul căreia Einstein a calificat această înclinaţie drept o „greşeală 41 
şi a spus că „nu regretă nici o greşeală pe care a făcut-o atît de mult ca 
această greşeală 44 . (K. R. Popper, Autobiography, în (ed.) P. A. Schilpp, 
The Philosophy of Karl Popper , La Salle, Illinois, Open Court, 1974, 
p. 76.) 

a teoriei generale a relativităţii, curbura razelor de lumină 
în cîmpul gravitaţional al soarelui. Einstein, pînă atunci 
un savant cunoscut doar in cercuri destul de Înguste de spe¬ 
cialişti, a devenit repede un nume pentru cititorul ziarelor, 
al revistelor de cultură şi al literaturii filozofice 67 . De la 
anonimatul unui cercetător ale cărui lucrări nu puteau fi 
înţelese declt de un cerc foarte restrîns şi select de oameni, 
Einstein a ajuns în scurt timp la o celebritate care nu se 
potrivea deloc cu modul în care se gîndea pe atunci asupra 
poziţiei omului de ştiinţă în societate 68 . O asemenea audien¬ 
ţă neaşteptată a unei realizări ştiinţifice exprima reacţia 
psihologică a* oamenilor obişnuiţi pînă atunci să creadă că 
ştiinţa exactă are o sferă de acţiune restrînsă şi bine deli¬ 
mitată în faţa unei teorii ce propunea idei noi cu privire 
la teme despre care orice om care gîndeşte poate crede că 
are idei clare: natura spaţiului, a timpului, a mişcării şi a 
materiei, precum şi relaţiile dintre ele. 69 într-adevăr, rela¬ 
tivitatea generală a constituit un eveniment ştiinţific neo¬ 
bişnuit. Predicţiile unei teorii fizice foarte abstracte, nein¬ 
tuitive au fost confirmate în mod spectaculos de către expe¬ 
rienţă. Dezvoltarea cunoaşterii obiective a scos la lumină şi a 


67 L. Infeld îşi aminteşte că la începutul studiilor sale în fizică» 
în 1917, auzise doar în treacăt numele lui Einstein, nu ştia ce vîrstă 
are şi cu atît mai puţin cum arată. Această situaţie s-a schimbat repede 
în anii care au urmat şi nu numai pentru cei ce studiau fizica. (L. Infeld, 
Op. cit., p. 51.) 

68 Numărul ascultătorilor la cursurile lui Einstein a crescut brusc. 
Cei mai mulţi oameni din afara Universităţii nici nu se întrebau ce predă, 
«ci mergeau pur şi simplu să-l vadă. Cel mai mare amfiteatru al Uni¬ 
versităţii Humboldt din Berlin, Auditorium maximum , s-a dovedit 
neîncăpător. La conferinţele publice ale lui Einstein. asistau uneori 
mii de oameni. în numai trei ani cărticica lui Teoria restrînsă şi generală 
a relativităţii pe înţelesul tuturor , apărută în 1917, cunoaşte 10 ediţii. 
Lista publicaţiilor lui Einstein asupra unor teme ce nu au un caracter 
strict ştiinţific începe cu anul 1920. 

69 După 1920, agitaţia superficială în jurul teoriei relativităţii a dat 
naştere nu o dată la efecte groteşti. Bunăoară, episcopul de Canterbury, 
capul bisericii anglicane, a ţinut neapărat să discute cu Einstein în 
vara anului 1921, cu ocazia primei vizite a savantului în Anglia. Episco¬ 
pul credea că teoria relativităţii are consecinţe capitale pentru teologie 
şi religie şi că el este prin urmare dator să o studieze. Chiar şi oameni 
ce se pretindeau instruiţi păreau să ignore că relativitatea este o teorie 
fizică. Ph. Frank îşi aminteşte că atunci cînd a fost prezentat ca fizician 
unui prelat, cu ocazia unei conferinţe publice asupra relativităţii, 
acesta a exclamat: „Şi fizicienii se interesează acum de teoria relati¬ 
vităţii ?“ 

contrazis obişnuinţe de gîndire adînc înrădăcinate. S-a văzut 
astfel că evidenţa raţională nu reprezintă pecetea cunoaşterii 
obiective, cum putea să creadă pînă atunci un spirit carte¬ 
zian. Categorii de bază ale gîndirii, cadre generale ale con¬ 
cepţiei despre univers au fost puse în discuţie într-un 
mod cu totul neaşteptat pentru oamenii timpului. Noua teo¬ 
rie corecta o imagine asupra lumii care a fost statornică cu 
sute de ani mai înainte prin opera creatorilor ştiinţei mo¬ 
derne, a unor genii de talia lui Galilei şi Newton. Speculaţii 
îndrăzneţe răstoarnă aşadar reprezentări ce păreau garan¬ 
tate prin firescul şi naturaleţea lor nu numai pentru con¬ 
ştiinţa comună, ci şi pentru cea filozofică. Consecinţele em¬ 
pirice neaşteptate derivate din ele pot fi controlate de orice 
om cu pregătirea necesară. Este o experienţă intelectuală 
răscolitoare, prima dintre cele de acest fel pe care le va pri¬ 
lejui ştiinţa secolului nostru. Cercetătorul naturii se impune 
opiniei culte, mai mult ca oricînd înainte, drept deţinătorul 
cel mai autorizat al cunoaşterii cu valoare obiectivă. Faptul 
că el l-a înlocuit în această demnitate pe filozoful speculativ 
sau pe teolog apare acum ca o realitate ireversibilă. în mod 
firesc, se speră că puterea gîndirii ştiinţifice, a geniului ştiin¬ 
ţific care o personifică, va putea fi pusă în valoare şi în pro¬ 
blemele omeneşti. După ce în marile culturi ale trecutului 
oamenii instruiţi au gîndit asupra vieţii conducîndu-se în 
primul rînd după filozofii cu autoritate bine statornicită,, 
ei aşteptau acum să afle ce lumină ar putea să arunce uit 
mod de gîndire care a produs rezultate atît de impresionante 
in cunoaşterea naturii asupra unor chestiuni ce se pun ori¬ 
cărui spirit ce gîndeşte asupra sensului existenţei. 

Rezonanţa filozofică a teoriei- relativităţii a fost, fără 
îndoială, considerabil amplificată de forţa personalităţii lui 
Einstein, de sensibilitatea lui morală neobişnuită. Acţiunile 
şi opiniile lui în probleme de interes general au avut un ecou 
deosebit de puternic într-o lume care fusese deprinsă să gîn- 
dească că. oamenii de ştiinţă nu ar avea nimic deosebit de 
spus în probleme ce depăşesc limitele înguste ale domeniului 
lor de specialitate. Einstein a sfidat concepţia larg împăr¬ 
tăşită potrivit căreia omul de ştiinţă ar trebui să păstreze- 
o rezervă prudentă în chestiunile de interes public. El a 

-calificat-o ca falsă, ipocrită şi dăunătoare 70 . Einstein nu 
credea că există vreo autoritate spirituală superioară, in 
speţă una intelectuală, acolo unde lipseşte curajul moral. 
Mai puţin încrezător în virtuţile reformelor sociale, el îşi 
lega speranţele într-o lume mai bună în primul rînd de cre¬ 
dinţa în puterea de influenţare a exemplului oamenilor care 
acţionează fără reţinere şi teamă pentru afirmarea idealului 
lor de viaţă. Nădejdea că ar putea pune prestigiul neobişnuit 
al ştiinţei în slujba cauzelor în care credea a fost imboldul 
hotărîtor pentru ieşirea în viaţa publică a unui om care nu 
iubea publicitatea şi celebritatea. Pentru Einstein valorile 
morale erau deasupra tuturor valorilor. Viaţa lui a fost o vie 
dezminţire a temerilor celor ce pot Să creadă că „gîndirea 
obiectivă diminuează în mod necesar sensibilitatea morală“, 
cum s-a exprimat un cunoscut cercetător contemporan. Rolul 
său în viaţa publică l-a văzut în primul rînd în denunţarea 
nedreptăţii, violenţei şi primatului forţei, în apărarea celor 
slabi şi asupriţi. Cei care i-au admirat curajul şi luciditatea 
au văzut în el „conştiinţa lumii“. Ceea ce susţinea în primul 
rînd numeroasele angajări ale Iui Einstein ca adversar al 
războiului sau al oricărei forme de pragmatism tehnologic, 
ca apărător al unor minorităţi asuprite, nu era atît o con¬ 
ştiinţă rece a responsabilităţii, a datoriei morale, cît un sen- 
sentiment profund al solidarităţii cu toate făpturile ome¬ 
neşti şi cu întreaga fire. Lui Einstein i se potriveşte fără 
îndoială inspirata formulare a lui Tudor Vianu: „Este clasic 
omul care trăieşte în îndoita conştiinţă a dependenţei sale 
faţă de totalitatea forţelor materiale şi spirituale ale lumii 
şi a individualităţii sale puternice şi mîndre.“ încă din tinereţe 
Einstein a resimţit cu acuitate cît de mult datorează orice 
individ, fie el cît de dotat şi independent, celor ce muncesc 


70 Denunţînd prejudecata că spiritul creator ar trebui să se ţină 
departe de frămîntările vieţii, Einstein îi scria lui M. von Laue în mai 
1933: „Unde am fi dacă oameni ca Giordano Bruno, Spinoza, Voltaire 
şi Humboldt ar fi acţionat în acest fel ?“ 

în jurul lui, ca şi spiritelor creatoare din generaţiile trecute. 
Atît strădaniile lui ştiinţifice, cît şi angajarea sa în viaţa 
publică poartă pecetea trăirii intense a nevoii de a oferi ceva 
oamenilor cărora ştie că le datorează atît de mult. Unui 
prieten din tinereţe, Einstein îi spunea: „Viaţa mea inte¬ 
rioară şi exterioară depinde atît de mult de munca celorlalţi 
încît trebuie să fac un efort extrem pentru a da atît de mult 
cît am primit. „în ultima parte* a vieţii sale/ Einstein tindea 
să ridice această experienţă personală la rangul unui prin¬ 
cipiu general. Adresîndu-se [educatorilor, el spunea: „Tre¬ 
buie să ne ferim a predica tinerilor ca scop al vieţii succesul 
în sensul curent al termenului. Un om[ cu succes este cel 
care primeşte mult de la semenii săi, de obicei incomparabil 
mai mult decît echivalentul serviciilor făcute de el acestora. 
Valoarea unui om trebuie văzută în ceea ce dă şi nu în ceea 
ce este capabil să primească. “ Marele cercetător a admirat 
cel mai mult oamenii care se angajau pentru ţeluri imperso ¬ 
nale, ridicîndu-se deasupra prejudecăţilor mediului în care au 
fost educaţi, pregătiţi să înfrunte riscurile unei asemenea 
angajări şi chiar gata de sacrificiu fără gestul măreţ al marti¬ 
rului. Eroii lui Einstein erau M. Gandhi şi A. Schweitzer. 

Fascinaţia pe care au exercitat-o ideile şi iniţiativele lui 
Einstein asupra oamenilor înclinaţi spre reflecţie exprimă 
fără îndoială impresia puternică pe care o produce atît inte¬ 
gritatea omului, cît şi integritatea gîndirii sale. Idealul de 
cunoaştere atît de personal al lui Einstein nu poate fi despăr¬ 
ţit de idealul său de viaţă şi de umanitate. Sensul suprem 
al existenţei individuale era pentru el dezvoltarea deplină 
a aptitudinilor şi facultăţilor creatoare ale individului, exer¬ 
citarea lor liberă în folosul colectivităţii. „Scopul trebuie 
să fie dezvoltarea unor indivizi caracterizaţi prin acţiune 
şi gîndire independentă, care văd însă menirea supremă a 
vieţii lor în slujirea obştei.“ Idealul unei societăţi umane este 
idealul societăţii ce încurajează şi sprijină năzuinţa membrilor 
ei de a participa prin efortul creator al imaginaţiei la dez¬ 
văluirea ordinii, armoniei şi frumuseţii existenţei, precum 

şi la contemplarea lor dezinteresată. Ph. Frank ne spune 
că Einstein căuta armonia universalului în acelaşi felin fizică* 
ca şi în muzica lui Mozart şi Bach. 

Independent de posteritatea opţiunilor sale ştiinţifice şi 
filozofice, Einstein rămîne un simbol pentru acele străduinţe 
care conferă secolului nostru un loc distinct în tradiţia cultu¬ 
rală a umanităţii. Prin acţiunea lui, mai mult decît prin cea 
a oricărei alte personalităţi creatoare, reflecţia asupra ţelu¬ 
rilor şi căilor cunoaşterii naturii devine una conştient filo¬ 
zofică şi se integrează într-o concepţie mai cuprinzătoare 
asupra condiţiei umane şi a sensului vieţii. Prin Albert Ein¬ 
stein se inaugurează o nouă eră în dialogul dintre ştiinţa na¬ 
turii şi lumea valorilor spirituale. 

